
SKERDŽIUS KARALIUS 


Kažkada senų senovėje augo kaime vargšas berniukas, vardu 
Rudolfas. Jo tėvai mirė anksti, ir jis dar vaikas turėjo pats duo- 
ną pelnytis. Žmonės jam, tiesa, buvo geri, ir vis dėlto jis, kai 
tik sulaukė penkiolikos metų, vieną rytą atėjo pas namų galvą 
ir tarė: 

— Šeimininke, bernų tu turi pakankamai, aš noriu iš tavęs iš- 
eiti, noriu kitur sau laimės ieškoti. 

— Jei tau drąsos užtenka, gali traukti į platųjį pasaulį — kal- 
bėjo ūkininkas, o jo pati berniukui į kelionę įdėjo lašinių, duo- 
nos ir pagelbėjo ryšuliuką susitaisyti. Tą pačią dieną Rudolfas 
atsisveikino ir iškeliavo. Ėjo, ėjo per laukus ir klonius ir vis klau- 
sinėjosi, ar negalėtų kur gauti darbo, bet vis veltui. Pavalgyti 
žmonės duodavo, tačiau į darbą niekas neėmė. Tik po ilgų ieš- 
kojimų jį galų gale pasamdė vienas kaimo kalvis. 

Naujas mokinys pasirodė esąs labai nagingas ir veikiai išmo- 
ko net sunkiausių darbų. Jo meistras dėl to įgijo gerą garsą ir 
labai prasigyveno. Kai mokinys jau viską mokėjo ir buvo pri- 
pažintas pameistriu, kalvis su pačia sumanė važiuoti ilgesnį lai- 
ką pasiviešėti. Tam jaunam pameistriui jis kalbėjo taip: 

— Dabar tu kurį laiką būsi vienas. Aš tau patikiu namus, žiū- 
rėk gerai viską ir neįsileisk nieko svetimo. 

Rudolfas prižadėjo saugoti trobą ir kalvę ir liko namie ge- 
rai nusiteikęs. 

Vieną dieną kažkas paklabeno duris. Pameistrys priėjo, žiūri — 
toksai seniukas atėjęs ir nori įleidžiamas. 

— Atidaryk, — sako, — nesigailėsi! 

Rudolfas atminė, ką kalbėjo išvažiuodamas šeimininkas, ir ne- 
norėjo įsileisti. Seniukas šaukė: 

— Jei pro duris neleisi, aš pro kaminą įlįsiu! 

Ir tikrai; nespėjo Rudolfas nė susivokti dorai, o atvykėlis jau 
šlumšt pas jį pro kaminą, atsistojo priešais ir sako: 

— Aš tau nukalsiu tokį kalaviją, kuriuo tu laimę susikursi. 

Seniukas paėmė anglių ir įkūrė žaizdrą, o Rudoliui liepė sto- 
vėti prie dumplių ir dumti. Daugiau tas atvykėlis čiupo žagrę, 
kuri buvo kalvėje, ir iš jos nukalė kalaviją. Baigęs darbą, jis ėmė 

kalaviją, užsimojo ir vienu kirčiu perskėlė priekalą pusiau. Pas- 
kui padavė kalaviją Rudoliui ir išnyko. 

Rudolfas buvo taip išsigandęs, jog stovėjo kurį laiką visiškai 
be nuovokos. Laukti, kol pargrįš šeimininkas, jis neturėjo drąsos, 
tad susivyniojo gautąjį kalaviją ir išsinešdino kuo greičiausiai. 
Ėjo, ėjo dienų dienas, kol pasiekė visiškai svetimą šalį. Klausinė- 
josi darbo ir šen, ir ten, tik nė vienas kalvis jo nenorėjo priimti. 
Galų gale pasisiūlė tarnauti pas vieną stambų ūkininką. 

— Ūkyje šeimynykščių turiu pakankamai,— kalbėjo tasai — 
man būtų reikalingas tiktai skerdžius ir karvių melžėjas, mat kal- 
nų ganykloje niekas pas mane ilgai neištveria. 

Rudolias iš pat mažumės mokėjo visus ūkio darbus, tad su 
ūkininku tuoj susitarė ir liko čia tarnauti. 

Po kelių dienų šeimininkas nuvedė jį į netoliese esančią kal- 
nų ganyklą, aprodė, kur gyvenamoji trobelė, kur kūtė ir gano- 
mieji plotai. 

— Tau atgins čia ne vien karves, bet ir telyčias, ir veršius, 
arklius taipogi, — kalbėjo jis.— Bet va dar ką turiu tau pasakyti: 
kiekvieną penktadienį čia vaidenasi naktimis, trobelėje man nie- 
kas nenori būti. Tik ant kūtės aukšto ramu. 

Rudolfas nieko nebijojo, ir jie jau artimiausiomis dienomis 
galėjo ginti į kalnų ganyklą karves ir veršius. Dar reikėjo sutai- 
syti išvaros ir ganyklų tvoras, tai atėjo ir daugiau šeimynos. Šei- 
mininkas kiekvieną vakarą eidavo namo į klonį, o bernai mie- 
godavo šiene ant karvidžių. 

Tuo tarpu priartėjo penktadienis, o penktadienio naktį tenai 
visada vaidendavosi. Kai tik numušė dvyliktą, tuoj lauke ėmė 
loti milžinas šuo, o kol Rudolfas pašoko iš lovos, tas bjaurybė 
Jau ir vidun įlindo. Naujasis melžėjas čiupo savo kalaviją, rėžė — 
Jr nusirito šuniui galva nuo vieno kirčio. Iš šuns nasrų iškrito 
pėdos ilgumo raktas. Po to kažkas dusliai dunkstelėjo, ir,vėl nu- 
"Timo viskas. Rudolfas nebegyvą bestiją išvilko lauk ir nubloškė į 
tarpeklio prarają. Paskui ėmęs išvalė, kur buvo kruvina trobe- 
lėje, atsigulė ir dar numigo tarpą. Kai rytą jis atidarė trobelės 
duris, ten jau stovėjo bernai ir klausė: 

— Argi tu negirdėjai, kaip šuo lojo? Mes ant karvidžių visi 
nemiegojom. 

— Tas šuva gi ir trobelėje lojo,— pridūrė bernų vyresnysis. 

Rudolfas tvirtino ničnieko negirdėjęs, ir visi stebėjosi, kaip 
tai galėjo būti. 

Jiems bevalgant pusrytį, atėjo šeimininkas. Jis tuoj paklausė: 

— Rudli, kaip šiąnakt buvo? 

-— Mes visi girdėjom, kaip lojo dideliausias šuva, lojo net tro- 
belėje, viduje,-- kalbėjo bernų vyresnysis, bet melžėjas vis tiek 
gyniojosi nieko nei girdėjęs, nei regėjęs. 

Po pusryčio visi ėjo toliau tvorų taisyti. Rudolias liko, išmė- 
žė karvides, sudorojo pieną. Po to jis nuėjo prie kitų ir rado, 
kad su tvorų taisymu jų labai mažai tepasivaryta. Kai tik jis prisi- 
dėjo, tai darbas degte degė, o ligi vakaro buvo visa kas reikėjo 
sutaisyta, ir šeimynykščiai galėjo eiti į klonį miegoti. 

*— Rudlis, matyt, yra ūkininko vaikas, — kalbėjosi jie,— užtat 
jis taip gerai moka visus darbus. 

Slinko dienos, ir kalnų ganykloje buvo ramu. Tik penktadie- 
nį šeimininkas atėjo vėl. Apvaikščiojęs, apžiūrėjęs viską, sakė: 

— Betgi kiek daug pieno tavo primelžta, ir karvės gražiai su- 
siganiusios! 

— Na taip, — atitarė Rudolfas, — jau tuoj bus metas gabenti į 
klonį suruoštas gėrybes. Sviesto ir pasukų jau gerokai susirinko. 

— Šiandien vėl penktadienis, gal man likti pas tave čia, vir- 
šuj? 

— Man nieko neatsitiks,— tarė melžėjas,— pabūsiu ir vienas. 

Šeimininkui taip buvo gerai, ir jis vakare vėl parėjo namo. 

O vidurnaktį vėl pasigirdo baisus lojimas, ir balsas buvo daug 
storesnis — matyt, šuo buvo dar didesnis. Rudolias vos suspėjo 
išvirsti iš guolio. Kai jis nušniojo pabaisai makaulę, iškrito že- 
mėn raktas kone pusantros pėdos ilgumo. Melžėjas šiaip taip nu- 
grūdo nebegyvą bjaurybę į prarają, tada greitai stvėrėsi valyti 
prikruvintą trobą. 

Šeštadienį atvažiavo bernų vyresnysis su šeimininke paimti 
susikaupusių gėrybių. Su jais kartu atvyko ir arklininkas, tas 
atvedė į ganiavą tris žirgus: bėrą, širmą ir juodą. Jis buvo šeimi-, 
ninko giminaitis, užtat atidžiai apžiūrėjo karves, palypėjo aukš- 
čiau, kur kalno įlinkyje ganėsi telyčios ir veršiai. Ir stebėjosi ne- 
atsistebėdamas, kaip gražiai visi galvijai susiganę, sumitę, kaip 
daug paaugę jaunikliai. Po to ir jis grįžo į klonį. 

Visą kitą savaitę kalnų ganykloje buvo ramu, tyku, gražių 
gražiausia. Tiktai naktį iš penktadienio į šeštadienį Rudolfas ėmė 
laukti, kas čia dabar ateis. Storiausiu balsu lodamas artinosi į 
trobelę neregėtas milžinas šuo, tačiau nuo stebuklingojo kalavi- 
jo gavo galą ir tas. Raktas, kuris iškrito iš pabaisos nasrų, buvo 
dar didesnis už anuos abu — gerų dviejų pėdų ilgumo. Rudolfas 
vargais negalais nuvilko jį kalno šlaitu žemyn ir nuo stataus skar- 
džio įstūmė į uolų plyšį. Tą kartą jis gavo gerai sukrusti, kad 
spėtų išvalyti trobelę, kol reikės pradėti ruošos darbus kūtėje. 

Sekmadienį, vos išginus karves, atvažiavo bernų vyresnysis, 
kuris Rudoliui atgabeno duonos ir mėsos. 

— Na, sakyk, kaip čia buvo paskutinį penktadienį? — klau- 
sė jis, bet Rudolfas atitarė labai trumpai: 

— Nieko ypatingo nebuvo. 

Klonyje, šeimininkų namuose, bernų vyresnysis buvo laukia- 
mas su dideliu smalsumu. 

— Kas ten, viršuj, dėjosi penktadienį? — klausė šeimininkas. 

— Aš nepastebėjau nieko, o mūsų Rudlis tiek tepasakė, kad 
nieko ypatingo neįvykę. Bet ten, matyt, kažkas dedasi. 

Kitą sekmadienį Rudolias kaip visada palypėjo kalno įlinkin 
apruošti bandos prieauglio. Gyvulėliai šį sykį ganėsi kiek aukš- 
čiau nei paprastai, ir Rudolias tenai priėjo stačią uolos sieną, 
o joje aptiko geležines duris su didele rakto skyle. „Čia galėtų 
tikti vienas iš mano trijų raktų,—- svarstė jis.— gal didysis, o gal 
ir vidutinis“. Pridėjęs pirštą jis pamatavo rakto skylę ir nusi- 
leido į trobelę. Ten išsitraukė iš slėptuvės raktus. Tikrindamas 
matą jis nužiūrėjo, kad galėtų būti geras Mažasis, bet dėl viso 
ko pasiėmė visus tris ir, jais nešinas, užkopė vėl įkalnėn. 

Tenai jis pamėgino mažąjį raktą, ir jis tikrai tiko — durys da- 
vėsi atrakinamos. Jas atidaręs, Rudolfas įėjo į didelę, erdvią me- 
nę. Ant jos sienų kabėjo variniai riterių šarvai, balnai ir viso- 
kie kitokie raitelių reikmenys. Asloje stovėjo skrynios, kaupinos 
vario pinigų. 

Prisižiūrėjęs iki valiai tų daiktų, jis žengė toliau, prie menės 
užpakalinės sienos. Joje rado dar vienas duris, jas Mėgino atra- 
kinti vidutiniuoju raktu. Kaip jis manė, taip ir buvo — durys at- 
sirakino. Jis įėjo į antrą požemio menę, kuri buvo įrengta visai 
panašiai kaip pirmoji. Tik šarvai ir raitelių reikmenys čia buvo 
sidabriniai, o skrynios pilnos sidabro pinigų ir brangių sidabro 
puošmenų. Jis prisipylė pilnas kelnių kišenes sidabro pinigų ir 
ėjo toliau, kol atsidūrė į trečią uolos sieną. Ir čia jis išvydo du- 
ris, o šios davėsi atrakinamos didžiuoju raktu. Kai įžengė, jam 
prieš akis tik sužibo sutvisko aukso šarvai, dukatų ir kitų aukso 
pinigų krūvos. " 

Jis greit greit prisipylė tų auksų į striukės kišenes, kiek tiktai 
tilpo, pasiėmė auksinius šarvus, dar šį bei tą iš raitelių reikmenų 
ir, tuo viskuo nešinas, išėjo pro duris. Kai mėgino jas užrakinti, 
išsigirdo baisus trenksmas. Nei durų, nei rakto neliko, jis be- 
matė vien gryną uolos sieną. „Juk aš nė rakinti nebeturiu kuo“ — 
mąstė jis sau. Pro viduriniąsias duris išmetė aukso šarvus ir ki- 
tus auksinius daiktus, ėmė į glėbį sidabro šarvus ir žengė pro du- 

ris į pirmąją menę. Vėl subildo sutrinko, ir beliko matyti vien 
gryna uolos siena. 

Prieš išeidamas iš požėmių, jis išmetė lauk visą auksinę šar- 
vuotę, po to sidabrinę, paskui prisisėmė į balno kišenes vario pi- 
nigų, pasiėmė vario šarvuotę su viskuo, kas priklauso riterio ap- 
rangai, ir išėjo iš menės. Tučtuojau sų baisiu triukšmu užsitren- 
kė paskutinės durys nebeatidaromai. Rastuosius daiktus jis po 
truputį susinešė į savo trobelę. Tenai juos suslėpė ant aukšto ir 
viršum savo guolio, kuriame, beje, niekas, be jo paties, nedrįs- 
davo miegoti. 

Jau rytojaus dieną jis nuėjo į ganyklą prie žirgų ir pasiėmė 
Bėrį. Pasibalnojo jį, uždėjo visą varinę šarvuotę ir smagus pasi- 
jodinėjo po kalnų pievas, šen bei ten. Kitą dieną sėdo ant Šir- 
mio ir su sidabrine šarvuote pratinosi joti greitai greitai, o tre- 
čią dieną taip pat jodinėjo ant Juodžio su auksine šarvuote. 

Artimiausiomis savaitėmis į kalnų ganyklą ateidavo kas iš 
namų tik sekmadieniais, nes klonyje buvo šienapjūtė, ir niekas 
neturėjo laiko. Tad nuo pirmadienio Rudolfas drąsiai balnojosi 
žirgus ir tris dienas pratinosi jodinėti vis smarkiau ir smarkiau. 
Šit vieną penktadienį netikėtai vėl atėjo šeimininkas apžiūrėti 
bandos. Dar labiau nei karvės jam patiko žirgai, nes čia jie bu- 
vo gražiau susiganę kaip namie. 

Kai susėdo valgyti, šeimininkas papasakojo, kad jaunasis ka- 
ralius prieš kurį laiką nelaimingai kritęs ir užsimušęs. 

— Ateinantį sekmadienį yra skirtos didelės riterių rungtynės. 
Kas jas laimės, tas gaus vesti našlę karalienę ir valdys karalystę. 
Jei tų norėsi pasižiūrėti, galėsi nueiti, aš už tave pabūsiu šičia 
viršuje, — kalbėjo šeimininkas. 

— Kas man galvoj tokie dalykai,— tarė Rudolias,— žiūrėk ge- 
riau tu pats, o man paskui papasakosi, kaip ten buvo. 

Kai atėjo sekmadienis, šeimininkas dar gerokai prieš rungty- 
nių pradžią sėdėjo tarp žiūrovų, smalsumu nesitverdamas. Rite- 
riai po kits kito stojo į kovą ir grūmėsi, kol pagaliau vienas iš 
jų beliko niekieno nenugalėtas ir jau tikėjosi tapti karaliumi. 
Tik šit staiga atšuoliavo bėru žirgų šaunus riteris su vario šar- 
vais, jo ir žirgas buvo vario pasagomis kaustytas, o prie šalies 
saulėje švytravo kardas. Jis kaipmat sumušė lig šiol nenurungtą 
riterį, prašuoliavo pro susirinkusius žmones, pažėrė į juos vario 
pinigų ir dūmė nudūmė kažin kur, niekas jo nebematė. 

— Mano Bėris! sušuko šeimininkas.-- Juk čia ukrai buvo 
mano Bėris! 

Jis nekantravo, jis nestygo vietoje — taip jam magėjo grei- 
Čiau pareiti namo, šią naujieną apsakyti savo pačiai ir šeimynai. 

— Tik žiūriu — atsirado riteris su vario šarvais, raitas ant mū- 
sų Bėrio. Tikrai ten buvo mūsų Bėris! 

Kitą rytą jis anksti pakilo į kalnų ganyklą. Visi trys žirgai 
ganėsi prie pat trobelės. Apžiūrėjo Bėrį iš arti, bet nerado jokių 
žymių, kad būtų ar pavargęs, ar sukaitęs buvęs, ar dulkinas nors 
kiek; ir kaustytas jis buvo paprastomis pasagomis. Rudolfas šu- 
tino pasukas, kai šeimininkas įėjo. 

— Kad tu būtum vakar ten buvęs, Rudli! Į pabaigą, kai jau 
visi Manė, jog rungtynės baigtos, atbildėjo dar vienas riteris. Jo 
žirgas buvo visai visai kaip mūsų Bėris! Gal jis tau kartais buvo 
pabėgęs? 

— Ne, būčiau pastebėjęs, — sakė melžėjas, maišydamas sau pa- 
sukų puodą.— Aš gi buvau lauke, prie žirgų. Bėris nebuvo nie- 
kur dingęs. 

Šeimininkas dar apžiūrėjo karves ir parjojo namo. 

Variu šarvuoto riterio niekas niekur negalėjo rasti, tad buvo 
nuspręsta, jog kitą sekmadienį bus naujos rungtynės, kurios tu- 
rės išaiškinti laimėtoją. Šeimininkas vėl atvyko į kalnų ganyklą 
ir apsakė tą naujieną. Rudolfui. Šis nė dabar nesidavė prikalba- 
mas atsitraukti nuo gyvulių ir eiti ten žiūrėti. Jis sakė: 

— Kad tu taip dailiai moki pasakoti, tai bus geriausia tau pa- 
čiam vėl tenai nueiti ir pažiūrėti. Aš verčiau pabūsiu čia viršuj, 
prie savo karvučių. į 

Sekmadienį nuvyko ir šeimininkė — norėjo pamatyti pati, ar 
tikrai ten jų žirgas. Šį sykį į varžybas stojo vos septyni riteriai 
ir greitai liko tik vienas nenugalėtas. Bet šit ir vėl atidūmė ne- 
pažįstamas riteris su sidabro šarvais, su sidabro kamanomis. 

— Nagi žirgas — visai kaip mūsų Širmis,— sušuko dabar šei- 
mininkė,— bet visai visai toks pat! Tik pasagos sidabrinės. 

Nepažįstamasis didvyris ir vėl kovėsi už visus geriau. Tiktai 
kada karalienės įsakymu jį apsupo ratu kareiviai, jis pažėrė si- 
dabro pinigų, kareiviai puolėsi rinkti, o jis su savo žirgu skriejo 
ir nuskriejo nežinia kur. 

Kitą rytą į kalnų ganyklą atvažiavo ir šeimininkas, ir jo pati. 

— Rudli,.— sako jie — mes gi pažinom, kad ten tikrai buvo 
mūsų Širmis! 

— Kaip čia galėtų būti? — kalbėjo melžėjas. — Paskutinėmis 
dienomis buvo užsukęs toksai medžioklis, jis irgi matė, kad ga- 
nykloj buvo visi trys žirgai. 

O šeimininkė niekaip nenorėjo nusileisti: 

Ne, ten išties buvo mūsų Širmis! 
Ji iškamantinėjo ir medžioklį, bet šis tiek tepasakė: 
Šeštadienį, teisybė, Mačiau visus tris žirgus, gal tiek pal 
buvo ir sekmadienį, bet galvos guldyti negalėčiau. 

Kad riteris laimėtojas vėl nepažintas dingo ir jokios apie sa- 
ve Žinios nedavė, tai karalienė paskyrė dar ir trečias rungtynes. 
Šeimininkas šį sykį pasiėmė ir arklininką. Šis tačiau nugalvojo: 
sau vienas taip: „Kas juos žino, kokį jie ten Širmį matė!" 

Daugumai varžovų išgaravo noras .rungtyniauti, beliko tik vie-- 
nas riteris, pasiruošęs stoti į grumtynės, bet ir tas pats buvo su- 
žeistas. Anksčiau nei kitomis dienomis atsirado nepažįstamasis 
didvyris, jis dabar jojo puikiu juodu žirgu, auksu kaustytu, su: 
auksine šarvuote, ir visi tik stebėjosi. Jis parbloškė priešininką 
žemėn, metė karalienei laišką ir nujojo sau. 

-— Čia tikrai buvo mūsų Juodis, — kalbėjo arklininkas; po rung-- 
tynių grįždamas su šeimininkais namo. O šeimininkas norėjo tuč- 
tudjau persitikrinti, kaip tai galėjo atsitikti, užtat ropoja kalno 
šlaitu į ganyklą viršuje. 

-- Jei ten buvo mano žirgas, tai man reikia būti vietoje pir-- 
ma jo,— dėstė pats sau vienas. 

Tuo tarpu Rudolfas po tiesumui pardūmė į ganyklą prie tro- 
belės, greit greit perkaustė Juodį geležinėmis pasagomis ir nuginė 
visus žirgus aukščiau, į jiems skirtą vietą. Kai šeimininkas atre- 
pečkojo, Rudolfas jau taisėsi karves melžti. 

Nepažįstamasis riteris nesirodė, nė jokios žinios apie save 
nedavė, tad karalienė nutarė tekėti už pirmutinio, kas pasipirš, 
ir liepė ruoštis vestuvėms. Po pietų atvyko šeimininkas su sam- 
dine mergiote ir pasakė melžėjui tą naujieną. 

— Jeigu taip,— tarė Rudolfas, — tai jokim šiandien į klonį, pa- 
žiūrėsim, koks tas naujasis karalius! Mergiotė kolei kas galės. 
pabūti čia. 

Jis greit pabalnojo visus tris žirgus, pats sėdo ant Juodžio, o 
Bėrį paėmė vesti. Šeimininkas jojo Širmiu. Tik pavakare jie pa- 
siekė namus. Rudolias nusėdo ir šūktelėjo pro duris į vidų: 

— Šeimininkėle, eik šen! Sėsk ant Bėrio; josim dabar pat 
karališkų vestuvių žiūrėti! 

Šeimininkė bemat susiruošė, sėdo ant Bėrio, ir jie gerą va- 
landą jojo iki sostinės. Dar nė pilies nepasiekę, jau nuo tolo iš- 
girdo grojant ir dainuojant. Prie vartų Rudollas paprašė šeiminin- 
ką nunešti karalienei laišką ir pasakyti, kad jis laukia prie vartų. 

Karalienė, kai tik gavo šią žinią, tuoj atskubėjo ir pasveikino 
Rudolfą kaip savo būsimąjį vyrą. Ir pamatė šeimininkai, kad nau- 

jasis karalius — tai buvęs jų skerdžius ir karvių melžėjas kalnų 
ganykloje. | 
Dabar buvo iškeltos tikros vestuvės, kurios truko tris dienas. 
Ir šeimininkas, ir šeimininkė, ir visa šeimyna sėdėjo prie karalių 
stalo, o šeimininkas sakė: 
—- Aš tuoj pažinau, kad ten buvo mūsų žirgai! 


MERGELĖ PAUKŠTĖ 


Gyveno kitados tokia vargšė moteriškė. Ji turėjo sūnų, vieną 
vienintelį. Sykį tasai vaikinas išėjo į mišką, vaikštinėjo po jį ir 
rado ežerėlį, kurio niekad iki tol nebuvo tame miške matęs. Kai 
tik jis priėjo prie kranto, iš vandens pašoko trys neregėtai gražios 
mergelės, greit greit užsivilko sparnuotus marškinius ir, pavirtn- 
sios antimis, nuskrido sau. | 

Vidurinioji jam patiko visų labiausiai. Tiktai kas iš to? Paukš- 
tės skrido nuskrido, nė akys jų nebesiekė, ir jis neišmanė, ką čia 
veikti. Tad parėjo namo ir viską apsakė motinai, kaip ten miške 
buvo. 

— Tu eik vėl tenai, — tarė moteriškė, — ir netoli to ežerėlio pa- 
sistatyk trobelę. 

Vaikinas pasiėmė apsčiai valgyti ir iškilo į mišką. Ten pasi- 
statė pirkiūtę ir, kai atėjo jaunas mėnuo, jis rytas vakaras uo- 
liai lankė krantą tikėdamasis, kad mergelės paukštės vėl atskris 
1 nusimes savo sparnuotus marškinius. 

Šit jis vaikštinėja vieną vakarą palei krantą, žiūri — tikrai, gu- 
li ant žemės pasidėti treji marškiniai. Greit čiumpa viduriniuosius, 
nešasi tekinas į trobelę ir pasideda juos skrynioje. Po valandėlės 
išgirsta, kad kažkas beldžiasi į duris ir šaukia: 

— Oi, maldaute maldauju, įsileiskite mane — marškiniai ma- 
no dingo! 

Jis skubiai atidarė duris ir užsiglaudė už jų. Mergelė įėjo ir 
tuoj susisupo į jo apsiaustą, numestą ant lovos. Tada ji ėmė la- 
bai labai prašyti, kad atiduotų marškinius, bet jis nedavė, 0 iš- 
ėjo atsivesti motinos. Nė pusės kelio nenuėjus, jam toptelėjo į 
galvą, kadgi skrynios neužrakino. Nieko nelaukęs grįžo, tačiau 
dar beeidamas išgirdo viršum savęs sparnų ūžesį, pakėlė akis — 
ogi mergelė, antimi pavirtusi, jau beišskrendanti. Ji tik sušuko 
jam: 


-— Jei norėsi mane rasti, turėsi keliauti ilgą, labai ilgą kelią, 
nes aš gyvenu stiklo kalne! 

Vaikinas tučtuojau susiruošė į kelionę, traukė stiklo kalno ieš- 
koti. Įeina, būdavo, į kurį miestą ir šaukia balsu: 

— Ar nežinote, kur yra stiklo kalnas? 

Tačiau niekas jam to pasakyti negalėjo. 

Ilgainiui priėjo vieną didelį namą. Pro kampinį langą žiūrėjo 
toksai. vyras. Jis ir tą paklausė: 

— Ar nežinot, kur yra stiklo kalnas? 

— Aš tai nežinau, bet gal kas iš mano šeimynykščių žino, — 
atsakė vyras, išsitraukė sidabro švilpynę ir itin balsiai sušvilpė. 
Kaipmat ėmė rinktis meškos, vilkai, visokių visokiausių žvėrių 
daugybė suėjo, bet nė vienas negalėjo pasakyti to, ko klausė 
vaikinas. Visų paskiausiai atšlubavo senas kiškis trimis kojomis. 

— (Gal tu žinai, kur yra stiklo kalnas? — paklausė jį šeimi- 
ninkas. j 

— Žinau, kaipgi nežinosiu,— atsakė kiškis. 

— Tai rodyk kelią va šitam vaikinųi,— tarė šeimininkas. 

Kiškis klusniai kepersavo pirma, vaikinas sekė iš paskos. Taip 
jie drožė gerokai kelio, kol pasiekė didelį mišką. Čia kiškis tarė: 

— Dabar tu eik ir eik tiesiai, tai ir prieisi tą kalną. 

Taip pasakęs nustriuoksėjo sau. 

Toliau vaikinas gavo patsai vienas traukti. Kiek paėjęs ma- 
to — palei kelią guli negyvas arklys. Dėl jo ginčijasi meška, vil- 
kas, varnas ir skruzdėlė — niekaip negali pasidalyti. Kai vaiki- 
nas prisiartino, varnas ėmė prašyti, kad padalytų jiems tą arklį. 

— Kodėl ne, mielai padalysiu— tarė vaikinas ir tuoj ėmėsi 
darbo. Pirmiausia nupjovė arklio galvą ir numetė skruzdėlei sa- 
kydamas: 

— Tu mėgsti landyti po visokias kiaurymes, tai še, imk 
galvą! 
"Paskui prarėžė pilvą, padavė varnui žarnas ir tarė: 

— Tau patinka po vidurius kapstytis — še, kapstykis! 

O vilkui pasakė: 

— Tu labai mėgsti kaulus graužti, tavo daliai tebūnie kaulai. 

Galiausiai pasigręžė į mešką. 

— Tavo nasrai dideli, ir juos nepigu užkimšti, tai te, imkis 
visą mėsą. 

Žvėrys buvo labai patenkinti dalybomis ir norėjo atsidėkoti 
vaikinui. Meška išrovė vieną plauką iš savo kailinių, padavė jam 
ir tarė: 

— Jei būsi bėdoje, pasidėk tą plauką po liežuviu, tai galėsi 
meška pavirsti. 

Po to vilkas jam davė plauką: 

— Jei bėdoje mano plauką pasidėsi po liežuviu, tai pavirsi 
vilku. 

Skruzdėlė jam davė vieną kojytę ir sukuždėjo: 

— Jei būsi bėdoje, tai pasidėk po liežuviu mano koją, galėsi 
skruzdėle pavirsti. 

Varnas atkišo jam savo plunksną ir sukrankė: 

— Jei būsi bėdoje, pasidėk po liežuviu šią plunksną, tai ga- 
lėsi skraidyti kaip varnas. 

Vaikinas jiems padėkojo, susidėjo dovanas ir traukė savo ke- 
liu toliau. Kurį laiką paėjęs žiūri — kažkas tolumoje blizga ir 
žioruoja: tai ir buvo stiklo kalnas. Vaikinas nudžiugo, sukruto 
sparčiau žengti ir bemat pasiekė kalną, kurio viršuje stovėjo gra- 
ži pilis. Jis mėgino į tą kalną lipti, bet šlaitas buvo toks plynas, 
jog vis slydo žemyn. 

Dabar jis ėmė meškos plauką ir pasidėjo po liežuviu. Tuoj 
pavirto meška ir įniko letenomis kasti pakopas kalno šlaite. Ta- 
čiau stiklo šukės taip skaudžiai žeidė, jog veikiai gavo liautis. 
Tada jis pasidarė vilku, manė, kad galės dantimis laikytis, bet 
ir iš to nieko neišėjo. Galiausiai pasivertė varnu ir lengvai už- 
skrido į pat kalno viršūnę. Ten pamatė mergaitę stovint prie at- 
daro lango ir įskrido pas ją. Mergaitė sveikino jį su džiaugsmu ir 
kalbėjo: 

— Mano motina yra ragana, tu kaip įmanydamas kankink ją, 
kol sutiks, kad mane vestumei. 

Paskui išėjo sau, palikusi jį kambaryje vieną. 

Čia jis pasivertė skruzdėle ir palindo po lova, kurioje senė 
paprastai miegodavo. Kai sutemo, ragana atėjo ir atsigulė. Vos 
tik užmigo, jis, būdamas skruzdėlė, pas ją įlindo. Kandžiojo ir 
gnaibė ją visą taip, jog ta nėmaž negalėjo miegoti. Lygiai taip 
ją kankino ir antrą, ir trečią naktį. O kai trečioji diena praaušo, 
ragana nutvėrė jį, besitaikantį išropoti iš lovos. 

— Aš žinau, kad tu nesi paprasta skruzdėlė, — tarė ji ir atver- 
tė jį žŽmogumi.— Ko tu nori, ko tau čia reikia? 

— Aš norėčiau vesti tavo viduriniąją dukterį, —-- atsakė vaiki- 
nas. 

— Leisiu ją už tavęs, — atitarė senė, — bet pirma turėsi paro- 
dyti, jog esi jos vertas. 

Ji išėjo, atnešė kiaušinį ir pasakė: 

— Pirmiausia išgerk šitą kiaušinį neprakiurdęs kevalo. 

Kai ji vėl išėjo, vaikinas pasivertė skruzdėle, pragraužė ke- 
valą ir išgėrė kiaušinį. Skylutę užtaisė kalkėmis, atvirto žŽmogu- 
Mi ir nunešė tuščią kiaušinį raganai. 

— (Gerai,— tarė ji,— čia tau pavyko. Kitas darbas nebus toks 
lengvas. Už ketvirčio valandos kelio nuo čia yra didelis didelis 
miškas. Tu per tris dienas turi visus medžius nugriauti, supjaus- 
tyti, suskaldyti ir pliauskas lig vienos gražiai į rietuves sukrauti. 

Po tokios šnekos vaikinas susirūpino ir išėjo to miško žiūrėti. 
Jau vien nuo pažiūrėjimo jis taip neteko jėgų, jog atsigulė ir už- 
migo. O kai nubudo, tai net krūptelėjo ir iš nuostabos ėmė trin- 
tis akis: miško nebelikę nė kvapo, o vietoj jo stūksojo daugybė 
gražiausiai sukrautų malkų rietuvių. Dabar jis išgirdo savo my- 
limosios balsą, ji sakė: | 

— Kol tu miegojai, aš darbą padirbau. Kai tau trečią darbą 
užduos, aš vėlgi padėsiu. 

Nuo to jis pralinksmėjo, nuėjo pas raganą ir pasakė, kad už- 
duotąjį darbą jau padirbęs. 

— (Gerai,— tarė ji.— Rytoj sunešk visas malkas, sukrauk į vie- 
ną krūvą. Tada aš ateisiu ir jas uždegsiu. Kai gerai įsiliepsnos, 
tu turėsi šokti į ugnį. Jei nešoksi, tai dukters už tavęs neleisiu. 

Gavęs tokią užduotį, jis vėl nuliūdo ir didžiai susikrimtęs nu- 
ėjo gulti. Rytą anksti, sulig dienele, ėmėsi darbo. Kai tik sukrovė 
visas malkas į vieną daiktą, žiūri — jau atėjo ragana ir užkūrė 
ugnį. Ta didelė malkų stirta įsidegė, liepsna tvanoja, į aukštybes 
kyla, jau reikia jam šokti ugnin. Įsibėgėja, bet kai tik pripuola 
prie ugnies — ir susilaiko. Ir kartą, ir kitą, ir daug kartų mėgi- 
na — niekaip negali pasiryžti. Bet šit išgirsta mylimosios balsą 
šaukiant: 

— Šok, šok! 

Dabar jis tik susiima iš paskutiniųjų, įsidrąsina — ir šoka į pat 
liepsnos vidurį. Toli ir plačiai išlaksto degančios pliauskos, o 
jam — niekur niėko! 

Kur krito pliauska, ten beregint atsirado namas — taip išau- 
go gražus miestas. Pačiame jo viduryje, kur pirma ta baisi ugnis 
liepsnojo, iškilo švitanti skaidraus akmens pilis, o jo nuotaka sto- 
vėjo prie pilies vartų ir maloniai kvietė jį į vidų. 

Nieko daug nelaukę, jie iškėlė linksmas vestuves. Jis atsiga- 
beno savo vargše motinėlę ir ilgai ilgai gyveno laimingas; jis 
buvo tos pilies ponas ir miesto valdovas. 


JAUNIKIS SLIBINAS 


Gyveno kitados toksai medžioklis. Jis turėjo pačią ir pulką 
vaikų, tik ant.stalo padėti sočiai ne visada išteko. Ūkininkas iš jo 
buvo nekažkoks, visų vyriškų darbų imdavosi pats, bet nespėda- 
vo apsidirbti, užtat samdėsi berną, nors algą mokėti kartais ne- 
labai turėdavo iš ko. Su medžiokle jam ėjosi kaip ir visiems: 
vieną dieną sumedžioji ką nors, o kitą — visiškai nieko, ir nere- 
tai pasitaiko taip, kad nuo ryto ligi vakaro duodiesi, pavargsti, 
nusivarai, 0 namo pardroži su visiškai tuščiu maišu. 

Netoli jo namų buvo didžiulis kalnas, kur jis dažnai medžio- 
davo, nes ten jam sekdavosi ką nušauti. Eina jis vienądien taku 
įkalnėn, žiūri — priešais žmogus begulįs. Jo šuo tuoj tą Žmogų už- 
puolė: lojo, šokčiojo aplinkui su tokiu nirtuliu, jog, rodės, griebs 
ir sudraskys. Medžiokliui tatai pasirodė keista, nes šiaip jo šuo 
niekad ant žmonių nepuldavo. 

Tada tas gulintysis pasikėlė truputį ir tarė: 

— „Būk toks geras, parduok man šitą šunį. 

— Ne,— atsakė medžioklis, — šitas reikalingas man pačiam, bet 
namie turiu kitą, tai aną galiu tau parduoti. 

— Tebūnie taip, — tarė gulintysis.— Tad rytoj, lygiai šiuo pat 
metu, atvesk tu jį man, aš čia būsiu, ir mudu baigsim sandėrį. 
Girdėjai? Lygiai šiuo pat metu! 

Medžioklis davė žodį, kad sutinka, nuėjo sau su šunimi ir 
medžiojo kurį laiką. Vaikščiojo pavaikščiojo, nieko nušauti ne- 
gavo ir, nė vakaro nelaukęs, patraukė namo. Kai apie savo san- 
dėrį pasisakė pačiai, toji šitaip prašneko: 

— Galėjai jam perleisti ne tik tą, bet ir kitą šunį! Ką jiems 
sušeriam, verčiau- vaikams atiduotumėm, tai sotesni būtų. 

Kitą dieną, kai jau šunimi vedinas buvo beeinąs iš namų, pri- 
bėgo jo trylikametė dukrytė ir ėmė šaukti: 

— Tėtuk, leisk ir man su tavim eiti! 

— O kodėl tu kaip tik šiandie nori mane lydėti? 

Kodėl — to mergytė nemokėjo pasakyti, bet prašėsi primyg- 
tinai, nepaliaudama. Tada ir medžioklio pati ėmė kalbinti vyrą, 
kad sutiktų, ir jis mergytę pasiėmė. 

Tačiau kai jie nuėjo į tą vietą, kur takas kyla įkalnėn, tenai 
gulėjo jau nebe žmogus, o baisiausias milžinas driežas — slibinas. 
Jis tik pasikrutino, ir jie išsigandę jau norejo gręžtis ir dumti 
namo. Slibinas puolė prie mergytės, apsivijo ją uodega ir įlindo į 
kalną. 


2. Austrų pasakos 


Medžioklis iš siaubo net žado neteko, tik stovėjo nustėręs ir 
iurėjo tam baisūnui pavymu. Gaila jam dabar buvo, kad netu- 
2jo pasiėmęs šautuvo,— būtų bent ugniės uždavęs tam bjaury- 
ei į kailį. Tik ar tu žiūrėsi, ar nežiūrėsi, nieko iš to naudos; ga- 
Į gale nebeliko daugiau ko daryti, kaip tik eiti namo ir nešti 
ūdną žinią. 

Kitą rytą medžioklis vėl išsiruošė į tą kalną. Visą dienelę 
aršė ten mišką, bet neaptiko nė mažiausių žymių, kur galėtų 
ūti jo mergytė. Dar daug, labai daug sykių jis ėjo tenai, išlai- 
iojo visas aukštumas, išlandė visas prarajas — kaip nieka, taip 
ieko nerado. 

Ir septyneri metai praėjo, o jis vis dar neturėjo nė mažiausios. 
inelės, kur galėtų būti jo duktė. 

Po šitiek laiko. medžioklis sykį vėl išsiruošė su bernu pa- 
1edžioti miške, kur ant kalno. 

Jie pamatė bėgantį labai gražų elnią, ėmė jį vytis, manė, ne- 
gai trukę; jį sumedžios. Elnias laikėsi vis priešais juos, bet to- 
iu atstumu, kad šūviu nepasieksi, tačiau visai iš akių nedingo. 
"ijosi jie, vijosi tą Žvėrį ir nepastebėjo, kad jau vakaras temsta. 

Kai visiškai sutemo, medžioklis tarė: 

— Tai gražiai susivėlinom! Jau naktis, niekaip nebespėsim 
amo. 

— Niekis, — atitarė bernas,— nešalta juk, galim ir ant žemės 
ermiegoti taip pat gerai kaip namie lovoj. 

— Ne,— atsakė medžioklis,— čia aš nenakvosiu. Šiandien su- 
anka lygiai septyneri metai, kai slibinas pagrobė mana dukrytę. 
okioj vietoj mums lengvai gali nežinia kas atsitikti. 

— Pala,— tarė bernas,— aš įlipsiu į medį pasidairyti, gal ne- 
)lies2. yra koks gyventojas. 

Medžioklis nusijuokė ir sakė: 

— Gyventojas? Netoliese? Aš gi puikiai pažįsiu visą šį kalną 
žinau tikrai, kad čia aplinkui jokio gyventojo nėra. 

Bernas, to nepaisydamas, vis tiek įkopė į medį. 

— Žiūrėk,— sušuko jis ne ką trukęs, — truputį aukščiau mūsų 
iatau šviesą; tenai tikriausiai kas nors gyvena, ir mes, kiek pa- 
'pėję, galėsim pernakvoti! 

Medžiokliui tatai atrodė keista, nes jis pernelyg gerai žinojo, 
ad toli aplinkui Žmogaus nė gyvos dvasios nėra, jokių namų. 
2rnas skubriai išlipo iš medžio ir tarė: 

— Dabar eime šviesos linkui, pažiūrėsim, gal tie žmonės mus 
iims nakvynės. | 

Medžiokliui buvo baugu su -bernu eiti, bet tas atkakliai lai- 
kėsi savo ir šaipėsi iš jo, tad jis pagaliau ryžosi, ir abudu emė 
kopti kalno šlaitu aukštyn. Kiek paėjus, pradėjo pro medžius mir- 
guoti. šviesa, ir juodu sujudo sparčiau žengti. Veikiai priešais 
jau stovėjo puiki pilis, ir bernas sustojęs tarė: 

— Na, dabar matai, katro buvo teisybė. Einam į vidų, prašv- 
kimės, kad žmonės mus įleistų. 

Medžioklis mėgino jį atkalbėti ir sakė: 

— Šioje vietoje aš esu buvęs daug kartų, ir niekada čia pi- 
lis nestovėjo. Tikėk manim, čia nėra doros. Verčiau einam sau 
šalin ir nakvokim po medžiu. 

Tačiau bernas nesidavė perkalbamas ir užsispyrė būtinai ei- 
ti vidun. 

„Kad taip, tai reikia eiti ir man", — galvojo medžioklis ir drau- 
ge su juo žengė prie durų. 

Įėjo abudu, bernas be jokios baimės pirma, medžioklis ne- 
drąsiai iš paskos. Juos pasitiko nuostabiai graži mergina ir klau- 
sė, ko jie norį. Bernas ėmė žodį ir tarė: 

— Mes norim prašytis nakvynės, užtat kad miške mus už- 
klupo naktis, o namų pasiekti šiandie niekaip neįstengsim. 

— Cerai,— tarė mergina, — pernakvoti galite, tik žiūrėkit, kad 
jums nebūtų klaiku nei baisu! 

— Jeigu tik tiek,— atitarė bernas,— tai galim nakvoti, nes 
mudviem nebūna nei klaiku, nei baisu. 

Taip sakyti jis galėjo vien apie save, nes medžiokliui, stovin- 
čiam užpakal! jo, atrodė visai kitaip, tik jis dabar tylėjo. 

Mergina užvedė juos į kambarį viršuje. Paprašė sėstis, nuėjo 
į virtuvę, atnešė valgyti. Vakarienė jiedviem abiem buvo tikrai 
skani, ir jie nejuto nė kokios baimės. Kol jie valgė, mergina įbo- 
gino didelį platų kubilą žemais šonais ir pastatė kambaryje. Ta- 
da ji ėmė nešti vandenį ir pilti į kubilą, ir pylė tol, kol pripylė 
pilną. Tie abu nežinojo, ką tai galėtų reikšti, ir medžiokliui buvo 
vis truputį šiurpu, bet jis nesakė nieko. 

Tik šit įsirito pro duris bjauriausias slibinas ir dribo į kubilą 
taip, jog net vanduo aukštai patiško. Medžioklis baiminosi dar 
labiau, nes, kiek jis permanė, čia buvo tas pats slibinas, kur 
prieš septynerius metus pagrobė jo dukterį. Mergina priėjo prie 
kubilo ir ėmė stropiai prausti slibiną. Juo ilgiau ji prausė, juo 
raudonesnis darėsi vanduo, o galiausiai tapo toks raudonas, jog 
rodėsi, kad kubile vienas kraujas. Tada tie abu prie stalo turėjo 
gerai susiimti, kad širdys neimtų virpėti kaip ėriukų uodegėlės. 

Mergina, slibiną švarutėliai nupraususi, padėjo jam išsirepeč- 
kinti iš kubilo. Dabar jis prašneko taip: 

— Mergele, ar tu sutiktum už manęs tekėti? 

— Ne, — sakė ji,— kaipgi aš tekėsiu, juk tu slibinas, o aš --- 
žmogus. 

Jis dar sykį klausė ją: 

— Mergele, gal tu vis dėlto sutiktum už manęs tekėti? 

O ji ir vėl atsakė: 

— Ne, kaipgi aš tekėsiu, juk tu slibinas, o aš — žmogus. 

Tada jis klausė trečią kartą: 

— Mergele, ar tu išties nesutiktum už manęs tekėti? 

Dabar ji nebepajėgė atsisakyti — jai pagailo slibino, ir Ji tarė: 

— Kad tu taip neatstoji, tai ką gi — tekėsiu už tavęs. Prau- 
siau tave septynerius metus, tai prausiu ir toliau. 

Lig tik ji šitaip pasakė — tučtuojau slibinas dingo, o priešais 
ją jau stovėjo dailių dailiausias vaikinas. Jis padavė jai ranką 
kaip jaunikis nuotakai ir tarė: 

— Tu išvadavai mane. Iš dėkingumo aš tave tikrai vesiu ir 
su tavim gyvensiu laimėje ir džiaugsmuose. Laisva .nuo kerų bus 
ir šita pilis, ir jokių gėrybių mums niekada nestigs. 

Tada jis privedė mergelę prie medžioklio ir paklausė: 

— Ar tu pažįsti ją? 

Medžioklis atsakė: 

— Iš kur aš ją pažinsiu? 

— Na, tik įsižiūrėk gerai, — kalbėjo jaunikaitis— ir pasakyk: 
argi ji ne tavo duktė? Septynerius metus aš jau buvau užkeiktas, 
kol jos dar pasaulyje nebuvo. Trylika metų turėjau laukti, kol 
galėjau parsigabenti ją į savo pilį, o po to septynerius metus ji 
turėjo mane kasdien prausti. Dabar mano sunkūs laikai baigėsi, 
ir aš imu ją už pačią. Jūs nuo šiol vargo nebematysite, ir jei 
tu daugiau vaikų turi, tai mano turtų išteks aprūpinti jums visiems. 

Medžioklis nesusigaudė, kaip čia viskas pasidarė. Žvilgčioja 
tai į mergelę, tai į jaunikaitį ir vos išgali patikėti, kad ji tikrai 
jo duktė, o jis — būsimasis jo žentas. Džiaugsmu apgedęs medžiok- 
lis pašoko, puolė glamonėti čia vieną, čia kitą ir ilgai dėkojo |i- 
kimui, kad viskas taip gerai išėjo. 

Kitą dieną jie visi drauge patraukė į medžioklio namus, pri- 
sistatė jo pačiai ir išklojo visą tą nutikimą. Moteriškė džiaugėsi 
taip, jog sunku apsakyti, ir tuoj sukruto ruoštis, kad vestuvės bū- 
tų kaip reikia. Greit įvyko sutuoktuvės su didelėm iškilmėm. Nuo 
to laiko visa medžioklio šeima gyveno pas dukters vyrą visko 
pertekusi, ir visi draugėje buvo laimingi ligi pat savo dienų baigos. 

MALUNĖLI, MALK! 


Buvo kitados tokia vargšė moteriškė našlė. Ji turėjo sūnų, bet 
tas jau kažin kiek metų gyveno svetur. Nors moteriškė turėjo 
šiokius tokius namučius, bet jai ėjosi labai sunkiai, ir neretą die- 
ną paaimanuodavo: 

— O, kad jis kaip nors pargrįžtų, kad man bent kiek padėtų! 

Šit ji kartą sėdi, uoliai verpia ratelį mindama, apie savo da- 
lią ir nedalią galvodama, tik netikėtai atsidaro durys ir įeina — 
kas? Ogi jos sūnus. Tuoj moteriškė šūkteli: 

— Tai džiaugsmas, kad tu parsiradai! Dabar jau man lengviau 
bus! 

Ir ji apsakė sūnui, kaip sunku jai buvę gyventi, kaip ji var- 
gusi. 

— Ė, motinėle, dabar jau vargo nebematysi,— kalbėjo sūnus.— 
Aš, žinotum, parsinešiau gerą daiktą. 

Taip sakydamas, jis išsitraukė iš po seno nudryžusio švarko 
tokį keistą ryšuliuką, padėjo jį ant stalo ir išrišo, o ten buvo pa- 
laikė mašinėlė kavai malti. Tai ir buvo tas jo parsineštasis geras 
daiktas. 

— Va tai tau,— tarė nusivylusi jo motutė,— taigi mano seno- 
ji kavamalė kur kas geresnė už šitą. 

— Pala, pala, motinėle,— atitarė pargrįžėlis — aš dar ne vis- 
ką pasakiau; žinai, aš valgyt noriu, tu daug nelaukusi išvirk kavos. 

— Kavos tai išvirsiu, bet iš kur aš imsiu bandelių, juk šiuo 
metu jau visos krautuvės uždarytos. 

— Su tuo nebus nė kokios bėdos, — atsakė sūnus, — bandelių 
parūpinsiu aš. 

Tuoj motutė nuėjo į virtuvę ir ne ką trukus grįžo su ąsotėliu 
kavos. 

— Kažin, — klausė sūnus, — ar niekas mūsų nemato, ar nenu- 
žiūrės, ką mes veikiam? 

— Ogi mes užsitrauksim langą, — tarė motina, priėjusi užtrau- 
kė lango užuolaidą, ir jai jau darėsi smalsu, kas čia toliau bus. 
Tuo tarpu sūnus žengė prie stalo ir ėmė sukti kavamalę sakyda- 
mas: 

Malūnėli, neaptink, 
Mums bandelių prigamink! 


Vos tik jis spėjo ištarti paskutinį žodį, — jau kavamalės šone 
atsidarė durelės ir pro jas ėmė ristis ant stalo bandutės, . gražios, 
viena į vieną. Kai jų prisirado kiek gana, sūnus tarė: 

Malūnėli, jau paliauk, 
Kol man kitko reiks, palauk! 


Sulig tais žodžiais durelės taukšt, užsidarė. Sena motutė net 
rankom suplojo nustebusi ir nudžiugusi, ir jai labai smalsu buvo, 
kaip šitai darosi. Tačiau sūnus jai prisakė niekad ir niekam ne- 
prasitarti apie tai, ką dabar čionai mačiusi ir girdėjusi, nes kitaip 
jie malūnėlį prarasią amžinai. Motutė mielai prižadėjo nie- 
kam nieko nesakyti. Dabar, turėdami šį neregėtą lobį, jie at$i-- 
gavo, prasikūrė ir gyveno visai padorioje gerovėje. Tik jie ir to- 
liau likosi darbštūs kaip pirma, nesiplėšė dėl turto ir noriai darė 
gera kitiems. 

Gal jie ir toliau būtų metų metais laimėje gyvenę, jei ne vie- 
nas nedoras kaimynas. Tam krito į akį, kad šie žmoneliai geres-" 
nių drabužių vis įsitaiso, kad beveik kasdien valgo mėsą ir vi- 
sada ką nors duoda elgetoms, kai ties jų durimis sustoja. Jis 
turėjo pavydžią širdį, buvo gobšas, tad nenustygdamas, savame kūi- 
lyje nesitverdamas norėjo sužinoti, iš ko ir kaip tie Žmonės ne- 
tikėtai prasigyveno. į 

Ir štai! Sykį motina neužtraukė aklinai lango užuolaidos, kai 
sūnus tarė savo burtažodžius, o malūnėlis kaip visada jo klausė. 
Nedorasis kaimynas ir tą dieną kaip paprastai tykojo už lango 
ir galėjo gražiausiai sužiūrėti ir suklausyti visa, kas viduje dėjosi. 

Kai tik sužinojo, kokio lobio esama kaimynų namuose, nieko 
nebelaukęs ėmė sukti galvą, kaip iš jų tą lobį nukniaukti. Jis 
prižadėjo jiems parodyti visokių grožybių ir atsikvietė į savo na- 
mus. Čia motiną ir sūnų įviliojo į rūsį ir ten užrakino patamsvje— 
Po to greit nulėkė į jų trobelę, pasigrobė malūnėlį, pardūmė te- 
kinas namo ir pastatė jį ant stalo. Tas kaimynas buvo grūdų pirk- 
lys, tai jam magėjo gauti kuo daugiau ir kuo gražesnių kviečių. 
Jis suko malūnėlį ir būrė taip: . 
Malūnėli, neaptink, 

Man kvielelių prigamink! 


Malūnėlis ir jo klausė. Atsidarė durelės, ir gražiausi kviečių 
grūdai iš tenai srūte sruvo. Jam net akys blizgėjo godulio džiaugs- 
mu, ir jis, iš šalies žiūrėdamas, gėrėjosi, kaip geltoni it auksas 
grūdai be paliovos teka ir teka upeliu. Neilgai trukus kviečiai 
jau byrėjo nuo stalo žemėn; dar po valandėlės nedorasis kaimy- 
nas jau galėjo braidžioti po juos. Jis nenujautė nieko blogo, vien 
trynė rankas iš džiaugsmo. Tiktai tada, kai kviečių prisirado tiek, 

jog jau siekė aukščiau kelių, jam ėmė darytis nejauku — parūpo, 
kaip čia bus toliau. Jis vėl pakartojo tą patį burtažodį: 


Malūnėli, neaptink, 
Man kvietelių prigamink! 


Kito burtažodžio nežinojo, o malūnėlis savo darbą varė ir va- 
rė, ir srautu plūdo kviečiai, tik kviečiai; jų prisirinko tiek, jog 
jau siekė beveik sulig .-stalu. Staiga nedorėliui pasidarė vis dėlto 
baisu, jis ėmė kartoti burtažodį vis garsiau ir garsiau, manyda- 
mas, kad malūnėlis liausis kada nors. Jis rėkte rėkė: 

— Gana, gana! Malūnėli, malūnėli, liaukis gi pagaliau! 

Galų gale gobšuolis čiupo nuo krosnies geležinį žarsteklį ir 
įnirtęs tvojo per tą stebuklingą mašiną. Tačiau — o siaube! — 
mašina išlakstė gabalais, iš kiekvieno gabalo akimirksniu pasidarė 
naujas malūnėlis, ir iš visų jų vėl tvino kviečiai, tiktai kviečiai. 
Pamatė nedorėlis, kad jam dabar jau galas, nes kviečių tvanas 
užplūdo viską, ėmė net pro langus laukan srūti. Jis rėkė, šau-. 
kėsi pagalbos, bet niekas negirdėjo, ir jis žuvo niekingai — už- 
duso grūduose. 

Kai kviečiai ėmė srūti lauk pro trobelės duris, net pro stog- 
langius,. susidomėjo kaimynai ir atėjo „žiūrėti, kas ten dedasi. 
Jie rado senutę motiną ir sūnų rūsyje ir išleido juos iš patamsio. 
Vaikinas, išėjęs į kiemą, suprato, kas atsitiko, ir tarė: 


Malūnėli, jau paliauk, 
Kol man kitko reiks, palauk. 


Tada iškrito dar keli grūdai, ir kviečių srautas liovėsi. 

Kaimynai, kviečius susėmę, rado gobšuolį pirklį po grūdais 
nebegyvą. O dėl to, kad sūnus burtažodį ištarė pašaliniams žmo- 
nėms girdint, nebeliko nei malūnėlio, nei jo dovanų — dingo vis- 
kas amžinai, ir vaikinas nebegalėjo gauti jokio labo, jokio gero. 
Tačiau nuo to meto, kai grįžo namo, jis turėjo tiek daug susitau- 
pęs, jog ir toliau galėjo sau gyventi be jokio rūpesčio. 


PRINCESĖ ANT STIKLINIO TILTO 
Kitados viename kaime gyveno. neturtinga moteris, likusi naš- 
lė jau pirmaisiais metais po vestuvių. Vieną dieną, išėjusi į lau- 


ką dirbti, ji staiga labai užsinorėjo gerti. Ilgai ieškojo vandens, 

bet vis niekur negalėjo rasti. Pagaliau aptiko jo po tokiu kark- 
lynu — tenai sroveno šaltinis. Kai tik ji pasilenkė. gerti, iš van- 
dens iškilo didelis burbulas, sprogo, ir priešais ją stojosi graži 
vandens mergelė, undinė, iki pusiau išnirusi. 

Undinė į moteriškę prakalbo taip: 

— Tu pagimdysi vaiką, aš eisiu tau į kūmas ir todėl te, duo- 
du tau šį nepaprastą obuolį. Kai tavo sūnui sueis dvidešimt metų, 
tegu atkeliauja čia ir meta šitą obuolį į šaltinį, tada išnirsiu aš. 

Dar undinė davė tai vargšei moteriai pinigų, kad turėtų iš 
ko ligi tol gyventi, ir vėl paniro. 

Kaip undinė sakė, taip ir įvyko — našlei gimė berniukas. Kai 
sukako dvidešimt metų, jis ėmė tą ypatingą obuolį ir traukė į 
kelionę. Susirado lauke karklyną, įmetė obuolį į šaltinį. Tuoj iš- 
kilo burbulas, sprogo, ir priešais jį išniro undinė, iki pusiau van- 
denyje. 

— Malonioji ponia kūma, šit ir aš, — tarė vaikinas. 

— (Gerai, vaikuti, kad atėjai. Te tau kapšą, jame yra pinigų, 
kiek tau reikės. Tu turi nusipirkti vežimą vyno, vežimą kviečių ir 
vežimą duonos. Vyną atiduosi milžinui, kurį sutiksi, kviečius — 
karveliams, kurie tavęs paprašys, o duoną — varnams. Po to 
trauksi toliau, prie stiklinio tilto. Ant to tilto sėdi moteris, kurios 
galva tokio didumo kaip dešimties kibirų statinė. Tu dėl to neturi 
nusigąsti, neturi trauktis. Štai aš tau pasakiau viską. Padaryk tin- 
kamai, ką privalai, ir tu neliksi neatlygintas! 

Undinė vėl paniro, burbulas susitraukė ir nuskendo. Vaikinas 
susiruošė, įsitaisė trejas vežėčias, prisipirko vyno, kviečių ir duo- 
nos, kaip jam buvo liepta. Tada leidosi į kelionę prie stiklo tilto. 

Kiek pavažiavęs, sutiko jis kelyje milžiną, tas ir klausia: 

-— Gal turi ko nors manė 

— Turiu pilną vežimą vyno, tą atiduosiu tau, — atsakė jis. 

Milžinas liko patenkintas, dėkojo jam ir sakė: 

— Jei tau bus blogai, pagalvok apie mane! 

Milžinas su gautuoju vežimu nuvažiavo sau, o vaikinas trau- 
kė toliau. Kitą dieną sutiko pulką karvelių. Tie klausė, ar netu- 
Iįs ko nors jiems. 

— Tekit jums visą vežimą kviečių,— tarė jis. 

Karveliai jam dėkojo ir sakė: 

— Jei tau bus blogai, pagalvok apie mus! 

Dabar jis beturėjo vieną vežimą, paskutinį. Trečią kelionės 
dieną sutiko varnus, tie irgi klausė: 

— Ar neturi ko nors mums? 

— Šit vežimas duonos, — tarė jis,— ta duona jums. 

Varnai atsakė taip: 

— Jei tau bus blogai, pagalvok apie mus. 

Ketvirtą dieną jis jau iš pat ryto buvo prie stiklo tilto. Kai 
ant jo pamatė sėdint žŽmogystą su didele galva, nesiryžo artintis. 
Ji betgi pamojo jam prieiti, užsikėlė jį sau ant nugaros ir per- 
nešė stiklo tiltu į kitą pusę. Aname krante stovėjo didele, graži 
pilis. Toje pilyje ji davė jam kambarį gyventi, įteikė raktą ir 
pasake: 

-—— Te tau raktą. Juo atsirakinsi didelį svirną, kur supilta daug 
tūkstančių pūrų kviečių. Juos tu man turi sukasti į vieną krūvą 
iki vidunakčio, tada aš ateisiu pažiūrėti. 

Jėjęs į svirną Mato — baisybė kviečių ant aslos pripilta, ir tik 
per pirštą storio. Jis čiupo šluotą ir ėmė šluoti, paskui mėgino 
tam tikra lopeta kasti, bet, kad ir kaip stengdamasis, nieko ne- 
galėjo padaryti: ligi pusės dvyliktos nakties tesukasė vos mažą 
krūvelę, tai galėjo būti nebent kokia aštuntoji kviečių dalis. O 
juk jam buvo užduota visus kviečius į vieną krūvą suvaryti; da- 
bar mato, kad grūdai vėl išsisklaidę po visą aslą, tebeguli taip, 
kaip gulėjo jam įeinant. Kai užgriuvo bėda, vaikinas prisiminė 
karvelius ir galvojo sau vienas: „Karveliai mielieji, atlėkit, pa- 
dėkit man!“ 

Šit sulėkė karveliai ir sako jam, kad galįs ramiai sau eiti gul- 
ti. Jie bemat sužėrė į krūvą visus kviečius ir dingo. 

Naktį po dvyliktos žmogysta pasibeldė į duris ir sušuko: 

— Atidaryk man! 

Jis atsikėlė, įleido ją. Žiūri — ogi jos galva jau besanti ma- 
žesnė kokiais trimis kibirais. 

— Tu dirbai stropiai, — kalbėjo ji.— Aš žinau, kad nuo vakar 
nesi valgęs. Ten sienoje yra spintutė, duodu tau raktelį nuo jos. 
Atsirakink, rasi tenai vyno, mėsos, duonos, ko tiktai norėsi. O 
rytoj tarp vienuoliktos ir dvyliktos turėsi man didžiojoje salėje 
užgesinti visas žvakes. 

Kitą vakarą, vienuoliktai baigiantis, jis atidarė salę. Joje de- 
gė tūkstančių tūkstančiai žvakių. Jis tuojau ėmė jas gesinti iš 
eilės, kaip jos stovėjo. Kai prisigavo iki pusės, atsigręžęs žiūri — 
vėl visos dega kaip degusios. Jam pasidarė pikta, jis čiupo pa- 
galį ir pradėjo jas daužyti visas, nė vienos nepraleisdamas. Pusę 
darbo padaręs atsigręžė pažiūrėti — vėl visos dega. Mato — bėda, 
nieko neįstengs padaryti. Tada atsiminė varnus ir sušuko: 

— O jūs, varnai mielieji, pagelbėkit man! 

Tuoj sulėkė varnai ir sako jam: 

— Tu eik ir gulk. 

Kad ėmė visi plasnoti sparnais — kaipmat užgeso visos žvakės. 

Pačiame vidunaktyje vėl atėjo žmogysta nuo stiklo tilto ir 
pasibeldė į duris. 

— [leisk mane! — sušuko ji. 

Jis atsikėlė, atrakino duris. Dabar jos galva bebuvo tokia 
kaip kibiro didumo statinaitė. 

— Tu ir šįsyk buvai stropus,— kalbėjo ji.— Dabar turėsi dar 
vieną darbą padirbti. Kieme guli didelis lauko akmuo, iš jo tu 
man turėsi 'šskobti vonią. Jeigu ir šitą darbą padirbsi, tai būsi 
mane išvadavęs. Tada stiklinis tiltas pasidarys sidabrinis, o aš 
būsiu gražiausia ir turtingiausia visame pasaulyje. Kai tik darbą 
baigsi, aš ateisiu pas tave. 

O kolei kas jai reikėjo grįžti ant stiklo tilto, ten sėdėti ir 
laukti. | 

Bet jis turėjo tik bukų bukiausią kaplį ir visiškai atmuštais 
ašmenimis kaltą — su tokiais įrankiais ne ką tepaveiksi. Vargo 
kurį laiką, bet veltui, nė gero brėžio akmeny neįbrėžė. Nusiminęs 
sušuko: 4 

— Ak mano milžine, ateik, padėk man! 

Sulig tais žodžiais atsirado milžinas ir pasakė: 

— Tu gulk ir miegok! | 

Ir žaibo greitumu iš akmens atsirado vonia. Dabar stiklo til- 
tas tik sutrinko ir pasidarė sidabrinis, o toji žŽmogysta' nuo tilto 
atėjo į pilį, į savo kambarį. 

Rytą ji, jau karalienė, priėjo prie jo durų ir tarė: 

— Tu dabar esi karalius, ir jei nenori, kad aš būčiau tavo 
pati, aš vis tiek čia liksiu ir būsiu rūmų dama. 

O jis atsakė: 

— Aš dėl taves vargą vargau, tai dabar noriu, kad būtum ma- 
no pati. 

Ir pilyje atsirado daugybė tarnų, jie sunešė jam karališkus rū- 
bus. Karalienė jam aprodė dideliausią sodą. Ąžuolai, laukiniai kaš- 
tanai ir kiti kitokie medžiai augo tamę sode, o po jį šokinėjo el- 
niai, stirnos ir kiškiai. Sodas buvo apmūrytas aukšta siena, kad 
žvėrys neižlakstytų kas kur. 

Kitą rytą karalienė jam atvėrė lobyną, ir ten buvo pridėta 
„daugiau turtų, negu jis per gyvenimą galėjo suvartoti. 

borytdien jis nusiuntė arklį ir ratus atvežti motinos. Tada jie 
iškėlė linksmą puotą ir atšoko vestuves. 


GYDANTIS PAUKŠTIS : 


Buvo kitą kartą toksai grafas, jis turėjo tris sūnus. Kai jie iš- 
augo į liemeningus jaunikaičius, tėvą ištiko didelė nelaimė. Jo 
akių šviesa menkėjo, menkėjo ir vieną rytą išblėso visai — žmo- 
gus apako. 

Jis sužinojo, kad toli, labai toli nuo čia esą galima rasti paukš- 
tį Fengnisą, kurio giesmė turinti galią pagydyti jo akis. Kai tik 
sūnus pasiekė ši žinia, tuoj vyriausiasis susiruošė į kelionę; jis 
vyksiąs to paukščio ieškoti, surasiąs jį ir pargabensiąs. Pasibal- 
nojo žirgą ir kupinas pasitikėjimo ištraukė į tolimą kelią. 

Jau gerokai laiko jojęs pamatė prie kelio gulintį nepalaidotą 
numirėlį, nors visai čia pat buvo kaimas. Jis nėmaž nesirūpino, 
nei kas tas numirėlis, nei kodėl jis nepalaidotas, o jojo sau to- 
liau, kol prijojo užeigą. Užeigoje buvo susibūrusi smagių vyrų 
kompanija. Užeigos tarnai jo žirgą priėmė, pastatė arklidėje. Jis 
prisėdo prie pačių triukšmingiausių ūžautojų, tie jį kaipmat pri- 
viliojo kortomis skelti, o bekortuodamas jis galų gale prarado ir 
pinigus, ir žirgą, ir dar įklimpo į didelę skolą. Tada užeigos šei- 
mininkas pasakė; 

— Tu liksi čia, kad atitarnautumei, kiek esi prasiskolinęs, ki- 
taip nepaleisim. O jei iš skolų išlipti nevaliosi, tai mes tave pa- 
karsim! 

Namie aklas tėvas laukė nesulaukė vyriausiojo sūnaus. Vie- 
ną dieną ateina pas jį vidurinysis sūnus ir sako: 

— Jei mano brolis nepargrįžta, tai noriu mėginti aš. Man tik- 
Iiausiai pavyks tą paukštį pargabenti. 

Senasis grafas tuojau sutiko ir įšleido jį į kelionę. 

Antrasis brolis irgi prajojo nepalaidotą numirėlį, gulintį pa- 
lei kelią, net nepasiteiravęs apie jį. Pajojęs toliau, užsuko į už- 
eigą. Čia jis nemenkai nustebo radęs savo brolį, tačiau brolio 
nedalia jo nėmaž neprivertė susimąstyti, jis irgi sėdo prie ūžau- 
tojų, ėmė pliekti kortomis ir greit prasilošė taip, jog irgi įlindo 
į skolą, ir šeimininkas jo taip pat nebeišleido toliau keliauti. 

Grafas labai sielvartavo nesulaukdamas grįžtant nė vieno 
tų iškeliavusių sūnų. Sykį atėjo pas tėvą jaunėlis ir tarė: | 

— Tėve, laikas ir man traukti į kelią. Aš gausiu gydantį paukš- 
tį, pargabensiu jį ir tau regėjimą grąžinsiu. 

Senasis grafas labai nenorėjo išleisti jo. 

— Aš jau be sveikatos ir aklas, — kalbėjo jis liūdnai, — kas 
gi Manim rūpinsis, jeigu ir tu iškeliausi, mane vieną palikęs' 

— Aš ir brolius suieškosiu, galbūt juos koks negandas išti- 
ko, 0 aš galėčiau jiems padėti,— atitarė jaunėlis. Tada grafas. 
sutiko, ir paskutinis sūnus iškeliavo. 

Ilgai jojęs jaunikaitis rado nepalaidotą numirėlį prie kelio. 
Jis sustabdė žirgą, nusėdo, rūpestingai apžiūrėjo negyvėlį. 

— Juk tai nežmoniška, — tarė jis, — laikyti mirusį žmogų nepa- 
laidotą. 

Ir jis po tiesumui nujojo per lauką į kaimą, susirado seniū- 
ną. 

— Kodėl jūs laikot ten prie kelio numirėlį, užuot jam suruo- 
šę amžinojo poilsio vietą? 

— Todėl, kad nėra kas už laidojimą užmokėtų,— atsakė niur- 
nėdamas senis. 

Sužinojęs, kad taip yra, grafaitis sumokėjo kiek reikia ir dar 
pabuvo tol, kol numirėlį tinkamai palaidojo. 

Kai jaunikaitis jojo per artimiausią mišką, jį prisivijo lapinas 
ir prašneko žmogaus balsu: 

— Tu mane išvadavai; jei kada tau bus bėda, reikės mano 
pagalbos, tai pagalvok apie mane. 

Taip pasakęs, lapinas dingo. 

„ Jaunėlis irgi stabtelėjo užeigoje, bet savo brolių nepažino. 
nės jie ten dabar tarnavo bernais arklininkais. Ūžautojai ir jį 
kvietė į savo draugę, bet jis prie jų nesidėjo, o atsisėdo nuoša- 
liai, ramiame kamputyje, ir kai jo žirgas buvo pagirdytas ir pa- 
šertas, jis užsimokėjo ir jojo toliau. 

Artimiausiame miške pastebėjo netoliese skruzdėlyną. Jis nu- 
sėdo nuo žirgo ir gėrėdamasis žiūrėjo, kaip tie smulkūs padarė- 
liai be atokvėpio dirba savo darbą, kaip rankioja, neša, velka 
lapelius ir žvirgždelius, didindami savo trobesį. Jis stojo jiems į 
talką, subraukė pušų spyglių, šapelių krūvutę ir ėmęs prinešė, 
padėjo prie pat jų darbo vietos. Skruzdėlės dėkingos sušuko: 


+ — Jei tau kada bus reikalas, tai tik pagalvok apie mus — 
tuojau atlėksim ir tau padėsim! 


:- Patenkintas jis sėdo ant žirgo ir nujojo. Kiek toliau užtiko 
Išūkinių bičių šeimyną dideliame medyje; jos gyveno to medžio 
drevėje, vienos lėkė į vidų, kitos į lauką. Jis pastebėjo, kad 
joms tenai striuka su valgiu, o savo kelionmaišyje turėjo cuk- 
raus. Jis pabarstė cukraus, bitelės tuoj nusileido ant to saldumy- 
no, prisisotino ir šaukė jam: 

— Tu mums padėjai, tai ir mes tau padėsim. Pagalvok tik apie 
mus, kai bus reikalas. 

Gerokai pakeliavęs, prijojo upę, per kurią buvo lieptas. Per- 
eiti juo negalėjo, nes ten stovėjo sargas ir nieko nenorėjo pra- 
leisti. Jaunikaitis nusėdo nuo žirgo, pririšo jį ir ėjo prie sargo. 

— Ko tau čia reikia? — klausia tasai. 

— Norėčiau lieptu pereiti, aš ieškau paukščio Fengniso! 

— Jei esi greitesnis už mane, tai gali pereiti, — pasakė sargas. 

„Dabar man galėtų bitės padėti“, — pagalvojo jaunėlis grafai- 
tis. Tuoj atūžė pulkas bičių ir puolė sargui į veidą. Ir skruzdė- 
lės jau buvo čia: kandžiojo sargą taip, kad tas rėkė ir keikėsi. 
„Dabar kaip tik praverstų lapinas“,— pamanė grafaitis, ir lapi- 
nas prisistatė kaip šaute iššautas. Jis nėrė grafaičiui tarp kelių 
taip, jog šis akimirksniu pasijuto ant lapino raitas ir tučtuojau 
atsidūrė kitoje upės pusėje. Lapinas dingo, o grafaitis priešais 
išvydo angą ir įlindo tamsion olon. Gyvatės mėgino jį pulti, bet 
grafaitis jas nubaidė, žiurkės šokčiojo jam ant pečių, bet jis nu- 
sipurtė jas. Narsiai žengė vis toliau ir toliau, kol vėl ėmė švie- 
sėti. Dabar jis įžiūrėjo duris ir buvo jas bedarąs, bet išėjo graži 
moteris ir tylomis paklausė, ko jis norėtų. 

— Aš ieškau paukščio Fengniso, kad jis išgydytų mano apa- 
kusį tėvą, — atsakė jis. " 

— Tu palauk čia, į vidų kol kas neik, nes ten yra slibinas, 
o jis dar nemiega. 

Moteris grįžo atgal ir tarė slibinui: 

— Tu toks nuvargęs, gulkis pamiegoti, aš tau plunksnas ant 
galvos pakasysiu! 

Tokius dalykus mėgo šis baisūnas. Jis atsigulė ir neilgai tru- 
kus užknarkė taip, jog net durys drebėjo. 

Dabar jaunėlis įsidrąsino ir žengė į vidų. Viršum slibino guo- 
lio pamatė narvelyje paukštį Fengnisą. Atsargiai priėjo artyn, 
persilenkė per miegantį baisūną ir nukabino nuo sienos narvelį 
su paukščiu. Tylutėliai padėkojo moteriai ir išsėlino. Greit greit 
iškurnėjo tamsia eiga, nes norėjo persigauti kitapus upės, kol 
slibinas tebemiega. Kai išlindo pro angą, lapinas jo jau laukė, 
užsisodino raitą sau ant kupros ir nudūmė lieptu, o bitės ir skruz- 
dėlės tuo laiku ėmė nagan sargą. 

— Dar ką tau patarsiu atsisveikindamas, — sakė lapinas: — 
Niekad nevaduok iš bėdos to, kas ją užsipelnė! 

Taip pasakė ir dingo. 

Keliaudamas namo, jaunėlis grafaitis vėl užsuko į tą pačią 
užeigą. Jo broliai tuoj pamatė, kad jis jau beturįs gydantį paukš- 
tį, ir niršo pavydu. Tačiau jie to neparodė ir davėsi jaunėliui at- 

pažįstami. Jaunėlis labai apsidžiaugė, kad surado brolius, ir juos 
abu išvadavo. 

Dabar jau visi trys traukė namų linkui. Jaunėlis bekeliauda- 
mas taip įsinorėjo gerti, jog būtinai stabtelėjo, vos tik prijojo 
šulinį. Kai jis prisiartino prie rentinio, broliai jį čiupo ir įstūmė 
į šulinį. 

— Tas jau niekad nebepargrįš namo,— kalbėjo jie, pasiėmė 
gydantį paukštį ir jojo namo. 

Mirties pavojuj atsidūręs, jaunėlis pagalvojo apie lapiną, o 
tas jau žiūrėjo per rentinio kraštą ir kalbėjo: 

— Ar aš tau nesakiau — nevaduok iš bėdos to, kas ją užsi- 
pelnė! 

— Ai mielas lapine, žinoma, kad tavo teisybė, tik trauk da- 
bar mane iš bėdos! 

Lapinas apsigręžė, nuleido savo papurusią uodegą šulinin, la- 
biau, dar labiau ištiesė, kol toji it kokia virvė pasiekė dugną. 
Tada jaunėlis grafaitis į ją įsikabino, ir lapinas jį ištraukė. 

Tuo tarpu anie du broliai parvyko namo, prisistatė tėvui ir 
kalbėjo taip: 

— Va mudu pargrįžome, o tavo jauniausiasis sūnus žuvo. Mu- 
du tau pargabenome gydantį paukštį Fengnisą, kad tu atgautum 
regėjimą. 

Tačiau grafas nepraregėjo: paukštis narvelyje tupėjo liūdnas, 
nuleidęs sparnus ir negiedojo. 

O jaunėlis sūnus tuo metu iškeliavo namo. Į tėvo namus jis 
parvyko nepažintas, persirengęs vargšu, pasiprašė kokio darbo 
ir buvo priimtas bernu arklininku. Kai tik jis įžengė į arklidę, 
paukštis tuoj pragydo: 

— Ponas grafas jau regi, tikrasis gelbėtojas pargrįžo! 

Fengnisui pragydus, grafas atgavo regėjimą ir nuėjo aplan- 
kyti arklininko, kurio grįžimą paukštis skelbė. Kai jis pamatė, 
kad tas arklininkas yra jo jaunėlis sūnus ir kai iš jo sužinojo 
abiejų vyresniųjų piktadarybes, tai išvijo juos iš namų kaip pas- 
kutinius niekšus, o jaunėlį padarė savo turto paveldėtoju. 


JUODA MOTERIŠKĖ 


Buvo kitados tokie beturčiai žmoneliai. Gyveno vargiai, švie- 
sios dienos nematydami. Prireikė vyrui sykį eiti į mišką pasirink- 
ti kuro, kad turėtų kuo valgyt išsivirti, trobelę pasikūrenti. Nu- 


ėjo, ėmė sausus žagarus rinkti, šakas laužyti, žiūri — atsirado 
toksai mažytis žmogeliukas, juodas kaip anglis, ir klausia: 

— Ką tu čia veiki? TD 

— Nagi mat,— atsako tasai,— žagarus rankioju kurui. Malkų 
nusipirkti neištenkam, neturim tiek pinigų. Sunkiai, vargiai mes 
gyvenam. 

Tas žmogeliukas ir sako: 

— Jei man pažadėsi atiduoti tą, ko nežinai, kad yra namuo- 
se, tai turėsi lig valiai visko, kai namo pareisi. 

— Na, tą, ko aš nežinau, galėsi imti sveikas, — atsakė varg- 
šas lengvai. 

Ir juodasis žmogeliukas nuėjo patenkintas, 0 vargšas žiūrė- 
jo tik kuo daugiau žagarų prisirinkti. 

Kai jau turėjo prisikrovęs kiek tik paneša, skubiai žengė na- 
mo. Jį ėmė nerimas, norėjosi greičiau pamatyti, ar tas juodukas 
teisybę kalbėjo. Vos įėjo į kiemą, žiūri — didžiausia stirta malkų 
bestovinti, tad jam, vadinasi, nebuvo reikalo naštą iš miško neš- 
ti. Tik spėjo įeiti į trobą — jau Žmona deda ant stalo jam valgy- 
ti, 0 padėjusi vėl eina prie židinio virti kažko ar kepti, ir atro- 
do, kad šiandien ji turi visko į valias. Jam buvo itin smalsu, ir 
jis klausė: 

—4Tai kaip čia yra, aš nesusigaudau: tu vis dejuodavai, sa- 
kydavai — šio neturi, to neturi, o šiandien tik verdi, -tik kepi ap- 
sigrąžydama ir nėmaž nedejuojiė 

Pati atsakė: 

— O kad nė aš nežinau, iš kur tie visi daiktai randasi, bet 
va šiandien staiga pasidarė visko pilna! 

— Na,— tarė vyras, — tai aš tau pasakysiu. Kai šiandie, nu- 
ėjęs į mišką rankiojau žagarus, sutikau tokį juodą Žžmogeliuką, 
ir jis klausė, ką aš veikiąs. Sakau jam: „Nagi žagarus renku“ Ir 
dar pridūriau, kad mes pinigų neištenkam malkoms pirkti, tai 
va pasirankioju taip ir nešuosi namo. Mums, sakau, taip prastai 
einasi, jog mes nieko, ničnieko neturim. O tas žmogynas užšne- 
kėjo, kad jis, girdi, mums pagelbėsiąs, ir mes turėsią visko, tik 
aš gausiąs prižadėti, kad jam priklausys tas, ko aš nežinau turįs. 
Tai aš ir prižadėjau. 

Moteris išsigando ir sako: 

— Taigi tu: jam savo vaiką prižadėjai! Argi tu nenutuokei, 
kad aš nebe viena? Še, dabar atsiras vaikas, ir jis nepriklausys 
man! 

Vyrui visas smagumas išgaravo, ir nors jie nuo to laiko ne- 
bematė vargo, apsčiai turėjo pinigų ir visokio labo, bet tikro 
džiaugsmo jau nepažino. 

Priėjo laikas, ir žmonai gimė dukrytė, gražiausia iš visų vai- 
kų namuose. Tačiau į trečią dieną atvažiavo juoda karieta, juo- 
dų arklių traukiama, o joje sėdėjo juoda moteriškė. Karieta su- 
stojo priešais jų duris. Moteriškė išlipo, įėjo į vidų ir sako: 

— Štai aš atvykau pasiimti to, kas buvo prižadėta juodam 
žmogeliui miške. 

Vargšė motina ėmė verkti, maldauti: 

— Kaip aš dabar atiduosiu savo vaiką ir nežinosiu, kur bus 
išgabenta ir kas jos laukia! Kad taip dar palauktum nors kol pa- 
augs kiek, bent ligi septynerių metų! | 

Kad motina taip gailavo ir melste meldė, juodoji moteriškė 
galų gale pasakė: 

— Gerai, tegu mergytė lieka pas tave kolei kas, bet kai aš 
atkeliausiu antrąsyk, tai jau tikrai ją pasiimsiu. 

Praėjo septyneri metai, ta moteriškė vėl atvažiavo, vėl buvo 
juoda ir ji pati, ir karieta, ir arkliai. Tik sustojo karieta, mote- 
riškė tuojau žengė į trobą ir tarė mergytei: 

— Šiandien atvažiavau tavęs pasiimti. 

Ji mergytę čiupo ir išsivedė. Sėdo abi į juodą karietą ir iš- 
važiavo, palikusios aimanuojančius, sielvartaujančius tėvus. 

Ta juoda moteriškė, matai, buvo užkeikta ponia ir nusigabe- 
no mergytę į pilį. Ten mergytei buvo gera, ji turėjo visa, ko tik- 
tai norėjo, kad būtų su kuo žaisti, pramogauti. Juoda moteriškė 
ją vedžiojo po pilį, rodė jai visus kambarius, visa, kas pilyje 
buvo, leido jai visur vaikščioti, visur būti, žiūrinėti, kas tiktai 
patinka. Tačiau prie vienų durų stabtelėjo ir pasakė: 

— Visur čia tau galima vaikščioti ir žiūrinėti, kas patinka, 
bet į šitą kambarį tu nepažiūrėk niekad, jokiu būdu, antraip 
bus tau blogai! 

O aname draudžiamajame kambaryje dienų dienas leido ta 
moteriškė pati. 

Sykį mergytė sėdėjo sau viena ir žaidė. Bežaisdama išgirdo 
stebuklingai gražią muziką. Tučtuojau metė žaislus ir išbėgo į 
kiemą. Tačiau kieme jokių muzikos garsų nebebuvo girdėti. Žiū- 
ri šen, žiūri ten — nematyti nieko, jokio daikto, iš kurio galėtų 
eiti tie gražūs garsai. Mergytė nusiminė ir partykino atgal į sa- 
vo kambarėlį. 

Kitą dieną — o tuo tarpu praėjo ištisi metai — mergytė vėl 
sėdėjo viena ir žaidė. Šit ji vėl išgirdo nuostabaus gražumo gar- 

sus. Ji preit greit išbėgo, lėkte nulėkė į sodą, ir šen, ir ten ieš- 
kojo, kas tuos garsus leidžia, bet nerado nieko. Ji labai stebė-' 
josi. suko galvą, kaip čia galėtų būti, bet, nieko nesužinojusi, 
grižo į pilį. Taip praėjo antri jos viešnagės metai, nes čia viena 
diena buvo lygi vieniems metams. 

O trečią dieną jau būtų užsibaigęs kerų laikas, ir ta juoda 
moteris būtų buvusi išvaduota. Tačiau dabar mergytės ausis pa- 
siekė dar įstabesni garsai negu anuos kartus. Tad ji lakstė po 
visą pilį ir ieškojo, ieškojo, kas čia galėtų taip dailiai kokiu ins- 
trumentu skambinti. Beieškodama užmiršo draudimą ir pagalvo- 
jo: „Ogi imsiu ir pažiūrėsiu, kažkas, matyt, skambina tame kam- 
baryje, kur juoda moteriškė yra“. Juoda moteriškė ner tą laiką 
buvo jau pasidariusi daugiau balta nei juoda, bet kai tik mer- 
gytė į jos kambarį Žvilgtelėjo, tuoj pat vėl visa pajuodijo. 

Mergytė kuo greičiausiai grįžo į savo kambarėlį, bet ta mo- 
teriškė ją atsivijo ir klausė griežtai: 

— Ką tu dabar padarei? Kam žiūrėjai pro rakto skylutę? 

Mergytė norėjo neprisipažinti, bet kas iš to? Juoda moteriš- 
kė juk žinojo, kad draudžiamasis įsakymas sulaužytas. Jai išva- 
davimo nebėr, užtat ji prabilo šitaip: 

— Kad buvai neklusni ir pažiūrėjai į tą kambarį, tai tau ši- 
Čia nebegalima būti! 

Ji pakinkė arklius, įsodino karieton mergytę ir išvežė ją į 
mišką. Kai privažiavo aukštą, stačią uolą, sustojo, ištraukė mer- 
gytę iš karietos, nuvilko nuogą, nustūmė ją nuo uolos ir su sa- 
vo juodu kinkinių nuvažiavo. 

Mergytė krisdama labai skaudžiai užsigavo. Gulėjo apsidras- 
kiusi visa ir tik pamažėle peikėjosi. Ji verkė iš sielvarto ir skaus- 
mo ir stengėsi išsigauti iš miško, bet veltui. Pagaliau rado di- 
delį medį tuščiu viduriu. Ten ji prisinešė samanų ir pasidarė 
būstą, kur naktį praleisti. Per dienas rankiodavosi visokias šakne- 
les ir valgydavo, kad badu nenumirtų. 

Jau gerokai laiko taip pagyvenus, atėjo pas ją elnė. Mergy- 
tė jos iš pradžių bijojo, bet paskui apsiprato, ėmė ją glostyti. 
Elnė ilgainiui taip prijunko, jog davėsi melžiama. Nuo to laiko 
vieniša miško gyventoja turėjo jau ir šilto pieno šlakelį. 

Kai atėjo žiema, sykį tame miške medžiojo karalius su pa- 
lyda. Jie aptiko elnės pėdas ir jomis užleido šunis. Elnė pribėgo 
prie to medžio su dreve ir nuo jo nesitraukė net šunų puolama. 
Šunys lakstė čia prie medžioklių, čia prie medžio ir balsiai lojo. 
Tada medžiokliai sakė: | 

— Čia kur nors turi būti elnė, jeigu šunys taip puola. 

Jie ėjo į tą pusę, kur šunys lojo, rado medį, o ten priešais: 
juos išdygo elnė ir niekur nebėgo. Mergytė, išgirdusi, kad jie 
ketina šauti, ėmė iš savo slėptuvės rėkti: 

— Nešaukit, nešaukit! 

Karalius, išgirdęs mergytės balsą,-sakė jai, kad lįstų iš dre- 
vės. Mergytė atsiliepė: 

— Aš nelįsiu, Man gėda! 

O kai karalius klausė, kodėl jai gėda, ji pridūrė: 

— Nagi kad aš visiškai nuoga. 

Tada karalius jai padavė į drevę savo apsiaustą, ji susigaubė 
ir išėjo. Karalius, pamatęs mergytę, nusprendė paimti ją su sa- 
vimi. Bet mergytė išsigandusi gynėsi sakydama: 

— Geriau aš mirsiu čia miške, negu kad vėl patekčiau į to- 
kias rankas! | 

Tik jai nieko nepadėjo visi priešgyniavimai, ją tie žmonės 
paėmė drauge. 

Grįždamas namo, karalius liepė nugabenti mergytę į vieną 
užeigą, apkuopti ir naujai aprengti nuo galvos ligi kojų. Pa- 
matęs, kokia ta mergytė graži, jis nusprendė parsigabenti ją pas: 
save ir užauginti, o su laiku — ir vesti. 

Šit mergina jau suaugusi, jau karalius norėtų ją imti už žmo- 
ną. Ji betgi nesutinka, mano, kad jai nevalia tekėti. 

— O jei pasirodyčiau kuo nors netinkama, tai kas žino, kaip 
man tada būtų? 

Karaliaus motina, sužinojusi sūnaus ketinimus, pasidarė mer- 
gaitei labai priešinga. Ji sūnui kalė ir kalė sakydama: 

— Ar jau tu neberastum nuotakos, ir turtingesnės, ir geresnės 
už šitą mergiūkštę? Ką gali žinoti, kas ji per viena? Juk turbūt 
ne iš gero ji miške atsidūrusi buvo? 

Jis tačiau nesidavė perkalbamas ir neatlyždamas šnekino 
merginą, kad sutiktų būti jo žmona. Ji papasakojo apie juodą 
moteriškę, kurios ir dabar bijojo, ir sakė: 

— Jei mes turėsim vaikų, o ta juoda moteriškė tebebus gy- 
va, tai ji gali ateiti ir mūsų vaikus atimti, ir man pačiai tada. 
gero laukti nėr ko. 

Galų gale ji vis dėlto sutiko, ir jie iškėlė šaunias vestuves. 

Praėjo metai, ir jaunajai karalienei gimė berniukas. Dabar 
Ji prašo vyrą niekur niekur nuo jos nesitraukti, labai ją saugo- 
ti, nes ji bijojo tos juodos moteriškės, kad atėjusi nepagrobtų 
kūdikio. Karalius pastatė sargus prie durų ir prie žmonas lovos, 
pats irgi nesitraukė nuo jos patalo. Tačiau kai prisiartino vidu- 


35 


naktis, visi sumigo, 0 juoda moteriškė ir pagrobė berniuką. Jiems 
pabudus, kūdikio jau nebebuvo. 

Ir kitais metais jaunoji karalienė pagimdė sūnelį.. Ji prašė 
dabar geresnius sargus pastatyti, kad vėl nedingtų kūdikis. Ka- 
ralius liepė dvigubai stipriau saugoti, bet iš to saugojimo nieko 
nebuvo naudos: kai priėjo vidunaktis, visi sumigo, o nubudę 
žiūri — kūdikio nebėr. 

Karalių šita nelaimė sujaudino dar labiau nei pirmoji. O jo 
motina dabar gavo progą traukti sūnų į savo pusę: 

— Matai,— kalbėjo ji, — ar aš tau nesakiau iš pat pradžių, 
kad nevestum jos: juk niekas nežino, kas ji iš tikrųjų yra. O 
dabar va — dingsta vaikai po kits kito. 

| Nuo tokių jos kalbų karalius susirūstino ir davė įsakymą: 

—. Jeigu ir dar vienas vaikas naktį dings, tai mano žmonai — 
mirtis! 

Trečiais metais jaunoji karalienė vėl pagimdė berniuką. 
Karalius sutrigubino sargybas aplink vartus, prie visų durų ir 
palei pat lovą, bet viskas veltui. Kai tik prisiartino vidunaktis, 
visi gražiausiai sumigo, o ta juoda moteriškė atėjo ir išsinešė 
trečią vaiką. 

Karalius dabar ir sako žmonai: 

— Kad jau dingo visi trys sūnūs, ir džiaugsmo negaliu turė- 
ti, tai man nebereikia nė tavęs! 

Taip pasakęs, karalius davė ištarmę, kad ji turi būti sudegin- 
ta ant laužo. 

Po (o jis liepė prinešti malkų ir sukrauti didelį laužą. Skirtąją 
dieną išvedė karalienę iš namų, žmonių daugybė susirinko žiū- 
rėti, kaip bus vykdoma karaliaus ištarmė. Užkūrė laužą ir, kai 
jis įsiliepsnojo, rengėsi jauną ponią laipinti kopėčiomis į ugnį. 

Staiga visi mato — atvažiuoja iš tolo karieta, traukiama bal- 
"tų baltutėlių arklių. Joje sėdi balta baltutėlė moteriškė, turinti 
prie savęs tris baltai baltutėliai aprengtus berniukus. Jau iš tolo 
toji moteriškė tolydžio mojuoja skepeta, kad jie karalienės ne- 
laipintų ant laužo. Kaipmat karieta privažiavo. Balta moteriškė 
išlipo, iškėlė berniukus. Ji pasisveikino su jaunąja karaliene ir, 
tiesdama jai ranką, kalbėjo: 

— Štai aš tau grąžinu tavo vaikus. Tu neįstengei manęs iš- 
vaduoti, užtat tavo vaikai išvadavo. O tu nemirsi tokia mirtimi, 
kokią tavo vyras buvo tau užmanęs. 

Karalienė net susigraudino, akys jai pritvinko ašarų, ir ji dė- 
kojo baltai moteriškei. O labiausiai pats karalius džiaugėsi sa- 
vo trimis sūneliais, jau tokiais dideliais. Balta moteriškė sėdo į 

savo karietą, ir jos baltokai nutapnojo ristele, o laužas susikū- 
reno ir užgeso. 

Karalius į savąją karietą įsikėlė atgautą žmoną ir vaikelius, 
ir džiaugsmo šūksniai juos nuvažiuojančius lydėjo mažne ligi pat 
pilies. 

Ne ką trukus jo motina pasimirė, ir po to jie gyveno sau ra- 
mūs ir laimingi. Gal dar ir ligi šiol tebegyvena, jei nenumirė.. 


LAIMINGIEJI BROLIAI 


Toli toli, gūdaus miško viduryje, gyveno kitados našlė su 
savo trim vaikais- ir baisiai skurdo. Mat jos turto viso labo te- 
buvo ožka. Jos pienu ir mito visi. 

Na va. Anksti rytą moteriškė - eidavo šerti savo ožkelės. Ta 
visada jau iš tolo imdavo mekenti, netverdama džiaugsmu, kad 
gaus ėsti. . 

Tik šit vieną rytą eina ji pas savo ožkelę, o toji tyli — anei 
krepšt. Moteriškė pradaro tvartuką,—o varge vargeli! — ožka 
begulinti ant žemės negyva. 

Tai kad ims raudoti aimanuoti vargšė moteris: ką dabar reiks 
duot valgyti nelaimingiems vaikeliams? Ji taip nusiminė, jog nu- 
tarė eiti su jais ir pasiskandinti. 

Vakare, kai visai sutemo, motina išsivedė savo brangius ma- 
žiulius į mišką. Ten tekėjo didelė gili upė. Jau buvo bemetanti 
vandenin mMažiausiąjį vaikutį, savo mylimiausią sūnelį, — tik stai- 
ga iš gelmių išniro neregėtai graži laumė. Moteriškė stėrte nu- 
stėro, o laumė tuojau pamatė, kad ji didelėje bėdoje, ir sakė mie- 
lai padėsianti, jeigu moteris mesianti savo nedorą užmačią. 

Na va. Moteriškė jai netarė nieko. Tada gražioji laumė kiek- 
vienam vaikui padavė po dovaną ir tą pačią akimirką išnyko. 

Vienas vaikas gavo tokį ragutį: pakreipi jį žemyn — ir tau iš 
jo teka vynas, ne bet koks, o gardžių gardžiausias. 

Antrasis gavo sėtuvę, pilną pilnutėlę grūdų. Ir ji, niekada ne- 
ištuštėdavo. Jei kada kokia sėkliukė nukrisdavo žemėn, tai iš 
jos tuoj išdygdavo trys naujutėliai žėrintys taleriai. 

Na, o mažėliui laumė padovanojo mažučiuką dailučiuką kar- 
delį. Juo tik mosteli — ir vienu kirčiu paguldai šimtą vyrų. 

O, kad nutiko, tai nutiko! 

Beregint jie prasigyveno. Vidurinysis tik sėjo ir sėjo talerius. 
Už juos jie įsitaisė mūro namus, žemės ir gyvulių. Vyriausiasis 

brolis iš to ragučio smagiai tekino gardų vyną, o jei pasitaiky- 
davo, kad jiems kas pikto geisdavo, tai jaunėlis švyst! išsitrauk- 
davo kardą — ir priešininko nė padujų nelikdavo. 

Nuo to laiko praėjo daug metų. Sūnūs suaugo į stiprius vy- 
rus. Paskui motina ėmė bloguoti, susirgo ir numirė. Na va. Vai- 
kams dabar neliko dėl ko sėdėti namie. Jie patraukė į pasaulį ir 
nukeliavo į tolimą nežinomą karalystę. Ten jiems pasirodė baisi 
raudona kometa su ilgų ilgiausia uodega. 

Tos karalystės valdovas kariavo su kitais dylėni monarchais. 
Jis turėjo išlaikyti didelę kariuomenę, todėl pristigo aukso, o 
ypač grūdų ir vyno, nes jau daug metų nebuvo kam nei sėti, 
nei auginti. 

Ką darys karalius! — paskelbė visiems, kad žada atiduoti vie- 
ną iš trijų savo dukterų ir puse karalystės tam, kas išvaduos iš 
bėdos. 

Valio! Kur buvę, kur nebuvę, trys broliai žiū jau ir čia. Jie 
pasisiūlė stoti tarnauti karaliui. Ir tas su džiaugsmu juos priėmė. 

Neilgai trukus jie patraukė į mūšio lauką. Čia vienas negai- 
lėdamas dalijo kareiviams talerius, kitas iš ragučio leido vyno 
kiek kas norėjo, o trečias savo Mažyčiu kardžiuku tartum žaibas 
ir perkūnas tik skynė ir skynė priešus. Kad jis vienu smūgiu 
vis guldė po šimtą, o jo pulkai mūšio lauke irgi netinginiavo, 
tai jie nespėjo nė apsidairyti, ir karas buvo laimėtas. Taip bro- 
liai tam valdovui užkariavo abi priešų karalystes. 

Gerasis šaunusis karalius taip labai džiaugėsi, jog tiems vy- 
rams paliko ir savąją, ir abi nukariautas karalystes ir atidavė 
jiems į žmonas visas tris savo dukteris. Paskui jie visi septyni 
gražiai ir laimingai gyveno iki pat savo dienų galo. 


KARALIUS NE VISKUO TIKI 


Euvo kitados toksai karalius, kuris tikėdavo viskuo, ką tik 
jam sakydavai. Ir jis prižadėjo atiduoti dukters ranką tam, kas 
sugebėsiąs papasakoti istoriją, kuria jis netikėsiąs. O jei kas 
mėginsiąs karalių apmeluoti, bet nemokėsiąs, tam jis liepsiąs 
galvą nuimti. 

Tokie mėginimai buvo labai pavojingi, bet daug, itin daug 
vyrų ėjo ir reiškė norą karaliui meluoti, nes visiems magėjo 
paveldėti karalystę. Tačiau nė vienam nepavyko net įžūliausiais 
melais karalių priveikti taip, kad jis pasakytų: „Čia neteisybė!" 
Ir visi jie galvas palydėjo. 

Sykį atėjo vienas. amatininko pameistrys, kuris keliavo per 
žmones ieškodamas darbo, pelno ir gudrybių; užsukęs į tą kraš- 
tą, išgirdo, kad jis galįs tapti karaliaus žentu, jei mokėsiąs ge- 
rai pameluoti. ,,„Na,— mano sau Hansas,— meluoti tai aš visada 
gerai moku, iš to esu puikiai prasikūręs ne kartą ir ne du. Eisiu 
mėginti savo laimės!“ 

Nudrožė į pilį ir sako: 

— Ponas karaliau, aš tau pameluosiu taip, kad tu netikėsi! 

— Gerai,— sako karalius, — bet jeigu aš patikėsiu, žinok, liep- 
siu tau galvą nuritinti! 

Hansas sutinka ir ima kloti: 

— Aš kitados turėjau kaime ūkį ir auginau kanapes. Tik jas 
pasėjau, nė apsigręžti nespėjęs žiūriu — jau sudygo, jau auga ir 
užaugo sulig bažnyčios bokštu. 

— Taip, tuo aš tikiu, — sako karalius. 

— Tada užsimaniau įlipti į kanapę, kaip kad lipame į medį, — 
varė Hansas toliau.— Ir man tatai sekėsi puikiausiai, nes kana- 
pė buvo ir stora, ir stipri, ir tiesi kaip Žvakė, augusi išaugusi 
į aukštybes. O kai įsikoriau į pačią viršūnę, tai mano akys sie- 
kė toli toli, viršum miestų ir kaimų, pievų ir miškų, kalnų ir 
klonių, upių ir mažyčių upelių. Prisižiūrėjęs ligi soties visko, no- 
rėjau lipti žemėn, tiktai — o varge! — netyčia atsikabinau nuo 
kanapės kamieno — ir keberiokšt! Kritau taip smarkiai, jog įs- 
megau dvidešimt pėdų į žemę. Išsigandau nežmoniškai, šokau 
kuo greičiausiai namo, parlėkiau, čiupau lopetą, nusinešęs išsi- 
kasiau vargais negalais, na ir parėjau privargęs, nusikamavęs. 

— Tuo aš tikiu, — sako karalius dar sykį. 

O Hansas beria toliau. | 

— Kitą dieną nueinu vėl į lauką, žiūriu, stebiuosi ir atsiste- 
bėti negaliu: kanapė jau įaugusi į pat debesis. Kitados, keliau- 
damas po visokias pasaulio vietas, turėjau noro apsilankyti dan- 
guje, ir dabar man toptelėjo, kad va šituo keliu aš ten lengviau- 
siai galiu įsigauti. Tačiau kanapė man atrodė nepakankamai aukš- 
„ta. Tad aš palūkėjau kelias dienas, o kai jau mačiau, kad ji sie- 
„kia dangų, tai pradėjau lipti. Bet išėjo visi metai, kol galų gale 
įsirepečkojau į dangaus aukštybes. 

— Aš tikiu viskuo, ką tu čia porini,— sakė karalius, bet ber- 
niokas to nėmaž neėmė į galvą, nei supyko, nei susiraukė, tik 
„varė toliau: 

0 — O tenai, tame danguje, kadgi šviesu, kadgi gražu — nė 
kaip apsakyti. Angelai tik skraido, tik traukia giesmes viešpa- 
ties garbei. Tenai radau senų pažįstamų, mirusių prieš kažin kiek 

metų. Jie vilkėjo gražiausiais rūbais, važinėjosi sidabrinėmis ka- 
rietomis. Ir pamanyk tiktai, koks džiaugsmas: aš pamačiau savo 
mielus tėvelius, važinėjančius aukso karieta. Paskui ėjau toliau 
ir toliau, ir kad žinotum, o karaliau, ką aš išvydau: tavo tėvas 
ir tavo motina, prastų prasčiausiais skarmalais apvilkti, ir ką 
veikia? — ogi kiaules gano! 

— Negali būti! — riktelėjo karalius supykęs.— Čia neteisybė, 
to nematei! | 

— Mačiau, kaipgi ne, — atitarė Hansas juokdamasis, — tikrai 
mačiau! Bet dabar, o karaliau, atsimink, ką esi prižadėjęs, ir duok 
man savo dukterį! . 

Ir kad karalius, šiaip ar taip, ne viskuo norėjo tikėti, tai ga- 
vo išleisti dukterį už amatininko pameistrio. 


ILGAPIRŠČIŲ AMATAS 


Gyveno kartą toksai žmogelis kampininkas ir turėjo vieną 
sūnų. Kai berniokas jau tiek paaugo, kad reikėjo galvoti, kurio 
verslo jam imtis, tėvas sykį klausia, kokio jis darbo norėtų iš- 
mokti. | 

—- Aš norėčiau išmokti ilgapirščių amato,— atrėžia bernio- 
kas, o tėvas išsigandęs sako: 

— Ką tu sau manai! Tai blogas kelias, jis gali tave nuvesti 
į kartuves. 


Bet sūnus nesidavė perkalbamas. Jis dėstė, kad kiekvienas 
amatas esąs doras, jei tik jį gerai moki. Pagaliau tėvas liovėsi. 
priešinęsis, leido sūnui keliauti į žmones ir susirasti, kas išmo- 


kytų jo norimo amato, kaip kiti kad mokosi, stoję prie kalvio | 


arba račiaus. | 
Vaikinas iškeliavo smagiai nusiteikęs. Jis gavo eiti per di- 

delį mišką. Ten jį sutiko toksai poniškai apsitaisęs vyriškis ir - 


užkalbino, klausė, kur ir ko keliaująs. 
— Noriu amato išmokti,— atsakė vaikinas. 


— O ko būtent norėtumei išmokti? — pasidomėjo tas žmogus, . 


— Ilgapirščių amato! Ž 
— Kad taip, tai gali stoti pas mane mokiniu, — tarė nepažįsta- 


masis, — aš esu vagių gaujos vadas. Ši 


Vaikinas noriai su juo nuėjo į olą, kur laikėsi vagys. Ten 
jo mokytojas kalbėjo jam taip: 

-- Šiandien tu tapai mano mokiniu. Aš duosiu tau užduotį. 
Jeigu ją gerai atliksi, aš pripažinsių, kad mokslą jau išėjai, gau- 
si pinigų kiek gana ir galėsi drožti savais keliais. 

Vaikinas nenustygdamas laukė, ką čia jam dabar užduos dirbti. 

-— Šiandien mieste turgus. Mėsininkas šituo štai taku pro 
mus ves į turgų teliuką. Tavo dalykas — pavogti teliuką taip, 
kad! šeimininkas nė justi nepajustų. Jei taip padarysi, aš pripa- 
žinsiu, kad tu jau mokslą išėjai. | 

Vaikinas galvojęs pagalvojęs eina į miestą, perka porą ge- 
rų batų, numeta vieną jų ant tako, kuriuo turės eiti mėsininkas, 
užsiglaudžia už krūmų ir slapčia laukia. Neilgai trukus šit eina 
taku Žmogus ir veda už virvės teliuką. Pamato numestą batą, su- 
stoja, paima jį, varto, žiūrinėja ir svarsto sau: 

— Gaila, kad tiktai vienas. Batas būtų kaip tik man. Bet ką 
gi aš su vienų veiksiu? 

Žmogus batą numetė 1r keliavo toliau. Vaikinas, viską gir- 
dlėjęs, pašoko, nemačiomis užbėgo tam žmogui už akių ir padėjo 
ant tako antrą batą. Pasislėpė ir vėl žiūri, ką darys priėjęs mė- 
sininkas. Tasai batą rado, pakėlė ir tarė su apmaudu: 

— A, koks vis dėlto mulkis iš manęs: še, begulįs antras ba- 
tas, ir, jei būčiau aną pasiėmęs, turėčiau dabar puikią Banja po- 
rą. Reikia grįžti ir pasiimti. 

Jis pririšo prie medžio teliuką ir sugrįžo ano bato. 

Vaikinas, kuris mokėsi vagių amato, tučtuojau čiupo teliuką, 
nuvedė į liūną, nupjovė uodegą ir įbedė ją į liulančią žemę. 
Tada vėl griebė teliuką ir nubogino pas savo mokytoją. 

Mėsininkas grįžo, žiūri išsigandęs — nebėra teliuko prie me- 
džio. 

— Matyt, nusitraukė, — murmėjo jis sekdamas teliuko pėdas, 
kur nueita per liūną. Greit jis rado įbestą uodegą ir pamanė, kad 
jo teliukas nuklimpo. Gal pavyks ištraukti, tarė sau, ir kad čiu- 
po už uodegos, kadgi patraukė — net aukštielninkas atvirto su 
stimburiuku rankose. Galvojo taip: teliukas prasmego, ką gi da- 
rysi — nebėr, užtat nauji batai liko. Ir, taip pasiguodęs, pardro- 
žė namo. 

Gaujos vadas nemažai stebėjosi, kaip jo mokinys galėjo tą 
teliuką pavogti. 

— Kaip tu padarei? — klausė jis. Kai mokinys viską smulkiai ' 
apsakė, mokytojas tarė: | 

— Tu taip gerai moki mūsų amatą, jog aš nieko nebelaukęs 
pripažįstu, kad jau esi išėjęs mokslus. Še, imk pinigus, užteks 

tau jų ilgam, ir keliauk sau kur nori. Tik viena sąlyga: žiūrėk, 
kad man, savo mokytojui, niekados nekenktumei. 

Vaikinas su tuo sutiko, atsisveikino ir traukė namo. Pargrįžęs 
smagus visas pasisveikino su tėvu ir tarė: 

— Vos trumpai tebuvau išvykęs, o ilgapirščių amatą jau mo- 
ku gerai, jau ir gražaus pinigo užpelniau. 

Ir jis išdėjo, ką kišenėse parsinešęs. Senis, pamatęs šitokį 
turtą, net akis išvertė. Jis čiupo saują pinigų ir nudrožė į smuk- 
lę vaišintis. | 

— Kaimyne, kas čia: pasidarė? — klausia smuklės šeiminin- 
kas.— Tu metų metais pas mane neužeidavai, o šiandien va visą 
litrą vyno pasistatei. 

— Svarbiausia, kad dabar esu vyras prie pinigo, — atitarė 
kampininkas.— Sūnus, matai, pargrįžo, gerą amatą išmokęs. 

— O koks gi jo verslasė — klausė šeimininkas. 

— Ilgapirščių amatas,— tarė senis smagiai, — sūnus jau gero- 
kai pinigų parnešė. 

Tuo tarpu gretimame kambaryje sėdėjo karalius ir girdėjo vi- 
są tą šneką. Jis tuoj pasišaukė šeimininką ir iškvotė, o sužino- 
jęs, kaip kas yra, prisakė, kad tas vaikinas kitą rytą ateitų pas 
ji į pilį. Kampininkas. parėjo linksmas namo ir sako sūnui: 

— Aš tau dar gavau darbo. Rytoj iš labo ryto tu eisi pas 
karalių! 

— Tėve, tu, matyt, pasigyrei mano verslu ir paleidai kalbas 
apie pinigus. Bus gražu, kad prieis ligi to, jog mane iš tikrųjų 
pakars,— kalbėjo vaikinas ir galvojo, kas kažin jo laukia. 

Kitą rytą drožia vyras į pilį. Sargybinių nuvestas pas kara- 
lių, pritinkamai pasveikina jį ir klausia, kam jis esąs reikalin- 
gas. 

— Ar tai tu esi tas vaikinas, kur išėjo ilgapirščių mokslus? — 
domėjosi karalius. 

— Taip, aš, — atsakė šis ramiai. 

— Jei tuos mokslus esi gerai išėjęs, tai rytoj naktį pavok 
mano gražiausią žirgą iš arklidės. Bet jeigu nepavogsi, tai Ži- 
nok: galas tau,— kalbėjo karalius. 

Vaikinas, išėjęs vagių mokslą, greit atsisveikino ir ėmė reng- 
tis vagystės žygiui. 

O karalius pastatė trisdešimt kareivių sargų, — pusę lauke, 
prie vartų, ir penkiolika prie arklidės durų. Jiems prisakė ir 
bausmėmis prigrasino, kad nieko, ničnieko neįleistų. Vaikinas 
tuo tarpu, persirengęs sena bobute, įsidėjo į krepšį du butelius 
degtinės, dar vieną, sutaisytą su migdomosiomis žolėmis, ir pava- 

kare išsiruošė. Kai pritykino prie vartų ir mėgino įeiti, sargai jį 
sulaikė. 

— Ko tau čia reikia — rėkė jie, — šiandie niekam negalima 
įeiti! 

— Kad taip gaučiau pernakvoti arklidėje, įleiskite, bernai- 
čiai, — maldavo senė, o kareiviai sakė: 

— Pelės įleisti mums nevalia, ne tik kokios žŽmogystos. 

Čia išsimokslinęs vagis ėmė drebėti kaip sena bobutė ir sa- 
kyti: | 

— Man taip šalta, taip šalta, įleiskite mane, meldžiamieji, aš 
gi toj arklidėj jau tiek kartų nakvojau. 

O kareiviai vis tiek varė jį šalin, ir gana. 

Tada senė pritūpė ant akmens palei vartus, išsiėmė butelį 
degtinės, užsivertė ir patraukė gerą mauką. | 

— Va kas gerai šildo,— kalbėjo ji — vien degtinė mane ir 
belaiko gyvą. 

Kareiviai tuoj susidomėjo: 

— Močiutė beturinti išgerti — šnekėjosi jie, o senė ir klau- 
sia: 

— Gal ponaičiai norėtų paragauti? 

— Tas tai ne pro šalį — sakė sargai ir, nieko nenumanydami, 
maukė gėralą su migdomosiomis žolėmis. Tačiau vos paskutinis 
prikišo prie burnos butelį, jau pirmutinis užsnūdo, ir bemat visi 
sumigo, ir knarkė už kits kitą gražiau. 

Dabar vaikinas netrukdomas įsigavo į kiemą ir nuturseno 
kaip sena bobutė prie arklidės. Čia jį sutiko taip pat kaip prie 
vartų, ir sargai stebėjosi neatsistebėdami, kas tą senę čia įleido. 
Jis ir vėl išsiėmė degtinės, nugėrė mauką ir vėl paleido į eilę 
butelį su migdomosiomis žolėmis. Neilgai trukus ir šičia sumigo 
visi, O persirengęs vagis jau atsidūrė arklidėje. Tiktai ką jis čia 
pamatė? Nagi paskutinysis iš trisdešimties sargų sėdėjo ant ka- 
raliaus žirgo raitas, kad geriau jį apsaugotų. Saugotojas irgi ne 
mažiau nustebo, bet iš butelio pavaišinamas vis dėlto davėsi. 
Vagis greitai susuko šiaudų grįžtę, ja pririšo kareivį prie gele- 
Žžinės grandies lubose, ir kaip tik laiku, kad nenudribtų užmig- 
damas. Tada atsargiai išvedė žirgą iš arklidės ir tamsoje dingo 
iš kiemo niekieno nepastebėtas. 

Kai išaušo rytas, jis vėl atėjo į pilį, pasveikino karalių ir tarė: 

— Štai atvedžiau jūsų žirgą, kaip jūs liepėte.. 

— Negali būti! — sušuko karalius.— Aš gi pastačiau trisde- 
šimt kareivių saugoti! 

Bet šit jo žirgas stovi prie durų, o nuskubėjęs prie vartų, ka- 
zalius randa visus sargus miegančius, taip pat ir prie arklidės 
durų. Įeina į arklidę, žiūri — ogi jo žirgo sargas bemiegąs pa- 
kabintas už šiaudų grįžtės! Čia karalius visiškai nebeteko savi- 
tvardos, čiupo rimbą ir taip ėmė pliekti miegalių, jog tasai ta- 
balavo it varpas į vieną ir kitą pusę. Staiga grįžtė trūko, karei- 
vis dribo ant šiaudų ir žnektelėjo taip, jog nubudo. 

Karalius galvojo: „Reikia tam bernui duoti sunkesnę užduo- 
tį". Sugalvojęs tarė: 

— Tai dar ne viskas. Gausi dabar kitą darbą: šį vakarą tu- 
rėsi į vieną Maišą sukišti kleboną ir mokytoją ir juos atnešti man! 

Vaikinas išėjo susimąstęs. 

— Šitie du nebus taip lengva sukišt į maišą, — sakė sau jis — 
na, bet aš juos vis tiek kaip nors tenai sukraustysiu. 

Per kaimą teka upelė, joje — daugybė vėžių. Jis nueina į val- 
(dybą ir užprašo paskelbti: „Atvyko iš svetimos šalies žmogus, 
kur supirkinėja vėžius ir moka gerą kainą“. Kaipmat pasipila. į 
upelės pakriaušius vaikai ir suneša jam daugybę vėžių. O jis 
tuo tarpu jau turėjo pasirūpinęs vaško žvakučių, susidėjo viską 
į maišą ir juo nešinas nudrožė į kapines. Visiems vėžiams į 
žnyples įbruko po žvakutę, užžibino jas ir paleido vėžius ropi- 
nėti. | 

Greit visos kapinės sumirgo mažyčiais žiburėliais. Mokyto- 
jas pro langą pamatė šį nepaprastą vaizdą ir tuoj nuskubėjo 
skersai gatvę pas kleboną. 

— Gerbiamasis klebone, pasaulio pabaiga: šit numirėliai pri- 
sikėlė iš grabų ir vaikštinėja po kapines! 

— Eime tučtuojau į bažnyčią ir melskimės,— sakė klebonas ir 
žengė į bažnyčią, o mokytojas — draug su juo. 

Mokslingasis vagis, prisitaisęs baltus sparnus, atsistojo už 
grotelių ir šaukia: 

— Pasaulio pabaiga atėjo, šventasis angelas Gabrielis atvy- 
ko, kas norit patekt į dangų, lįskit į maišą. 

— Eime, gerbiamasis klebone,— tarė mokytojas, bet klebo- 
nas jam atitarė: 

— Dabar dar ne! 

Tada vaikinas vėl garsiai šaukia: 

— Pasaulio pabaiga atėjo, šventasis angelas Gabrielis atvy- 
ko, kas norit patekt į dangų, lįskit į maišą! 

Mokytojas vėl tarė: 

— Eime, eime, gerbiamasis klebone,— bet šis ir vėl atitarė: 

— Dabar dar ne! 

O kai tariamasis angelas trečią kartą sušuko, mokytojas sakė: 
— Aš jau einu geriau į dangų negu į pragarą, — ir nėrė į mai- 
šą. | 

Tada nebeatsilaikė ir klebonas — jis įlindo į antrąjį maišą, 
paslaugiai archangelo laikomą. 

Kai tik jie abu atsidūrė maišuose, vaikinas tuoj pat juos už- 
rišo ir vilkte nuvilko į pilį. Kada juos ritino aukštyn laiptais, mo- 
kytojas sakė klebonui: 

— Gerbiamasis klebone, manau, greitai būsim tenai, jau mus: 
ritina dangaus pakopomis. 

Vagis pasibeldė prie durų: 

— Ponas karaliau, antroji užduotis atlikta. 

— Kaip,— nenorėjo tikėti karalius, — argi gali būti? 

Atrišus maišus, iššoko abu apgautieji. 

— Na tai dabar ir gana, — barėsi karalius, — jūs, mokyti žmo- 
nės, duodatės tokiam bernagaliui už nosies vedžioti! 

Ir liepė jiems eiti namo. 

„Dabar, matyt, reikės man pačiam įsikišti. — galvojo sau ka- 
ralius, — tas nenaudėlis besąs toks apsukrus, jog visus apmauna“. 

Į mokslingąjį vagį jis kreipėsi taip: 

— Tu turėsi dar vieną darbą padaryti, o jei nepadarysi, tai 
bus tau galas tikrai: šią naktį privalai pavogti paklodes, ant ku- 
rių gulime mudu su žmona! | 

Berniokas nuo tokios kalbos sunerimo nejuokais, o karalius 
manėsi dabar jį pričiupsiąs pagaliau. 

Vaikinas gerai pasuko galvą ir vėl išrado būdą, kaip karalių 
apmauti. Jis iš šiaudų pasidirbo tokį kaip ir žmogų, apvilko vy- 
riškai ir, juo nešinas, vakare prisėlino prie rūmų sienos. Tenai 
+ užsmeigė tą kaliausę ant karties, vieną jos ranką parišo virvute, 
kad judinti galėtų, ir iškėlė ties karaliaus miegamojo langu. UŽ 
virvelės patampo — kaliausės ranka į langą barkš, barkš. Šit nu- 
bunda karalienė, žadina vyrą ir sako: 

— Ei, ei, klausyk — jis jau čia! 

— Nagi pažiūrėkim, ko jis dabar griebsis,— sako karalius vi- 
siškai ramiai. 

Greitai betgi jo ramumas išgaravo, nes kaliausės barškinimas 
“nė kiek nedavė ramybės. Barškina ir barškina, jau pusė nakties 
praėjo, 0 vis nesiliauja. Galiausiai karalių pagauna pyktis: 

-—- Jau aš daugiau nebekęsiu, šit atsikelsiu ir nupilsiu tą ne- 
naudėlį. 


Šoka piktas iš lovos, griebia pistoletą ir pila į kaliausę. Vai- 
kinas, išgirdęs šūvį, greit meta žemėn kartį su kaliause, o ka- 
ralienė sako:' 

— Pataikei tu jam, susmuko vietoj. Gaila vargšelio. 

— Ką čia gaila, — atkirto vyras,— jei mums visą naktį ramy- 
mės neduoda. 

Taip taręs, pasileido laiptais žemyn. 

Mokslingasis vagis 'jo laukė apačioje pasitraukęs į šalį, o 
kai tiktai karalius pribėgo prie numestos kaliausės, jis greit už- 
dūmė laiptais aukštyn. 

— Žmon,— tarė karalienei permainęs balsą, — duok man grei- 
tai savo paklodę, turiu nuboginti šalin to nenaudėlio kūną, kol 
niekas nematė. 

Karalienė padavė paklodę, o jis tuo tarpu nutraukė nuo ka- 
raliaus lovos antrą ir su abiem spruko lauk. Apačioje jis ne- 
pastebėtas prasmuko pro karalių ir tik spėjo išgirsti, kaip tasai 
barasi: | ę 

— Taigi čia kaliausė, šiaudų prikimšta, o ne vagis! 

Sugrįžęs į miegamąjį, karalius tarė žmonai: 

— Ką, tu manai, aš nušoviau? Nagi kaliausę! 

— O kam tu čia ėjai paklodžių paimtiė — klausė karalienė 
stebėdamasi. 

; — Kaip, — sušuko karalius — tai tas nenaudėlis buvo čia? Na, 
tai jis Mus ir vėl apmovė. 

Rytą vaikinas nuėjo pas karalių ir nunešė abi paklodes: 

. — Štai čia pono karaliaus paklodė, štai čia ponios karalienės 
paklodė. 

— Matau, kad tu ilgapirščių mokslus gerai esi išėjęs, — tarė 
karalius valdydamasis.— Tu iš manęs gausi tiek pinigų, kiek tik 
tau reikės. Ir nuo šios dienos tau leidžiama vogti, tik plėšikauti 
ir Žudyti nevalia. 

Vaikinas padėkojo, jis buvo patenkintas. Pinigų, gaunamų iš 
karaliaus, jam užteko sočiai visą amžių, užtat nuo to laiko gy- 
veno taip kaip ir visi dori žmonės, o savo išmoktuoju amatu 
nesivertė. " | 


JAUNASIS GRAFAS, KURIS 
BUVO ATSIDURĘS ANAME PASAULYJE 


Kitą kartą buvo toksai gralas su grafiene, jie turėjo dvi duk- 
teris, gyveno laimingi ir visa ko pertekę. Vienas tiktai daik- 
tas drumstė jų laimę — jie vis nesusilaukė sūnaus, turto ir var- 
do paveldėtojo. 

Vieną dieną užėjo į pilį elgetaujanti pavargėlė ir prašė išmal- 
dos. Grafienė ją gausiai apdovanojo. Tada toji senė padėkojo ir 
tarė: | 

— Tu po metų pagimdysi sūnų, ir jis turės būti vardu Karlas. 

Iškilnioji ponia labai apsidžiaugė tokia žinia ir sakė: 

— Mano vyras irgi vardu Karlas. | 

— Bet tavo sūnui ligi šešiolikos metų bus negalima stotis ant 
grynos žemės, kitaip jis pražus. 

Taip pasakė senė ir išėjo sau. 

Po metų išsipildė pranagystė — grafienė pagimdė berniuką, ir 
jie praminė jį Karlu. Berniukas gražiai augo, buvo visada links- 
mas, ir tėvai negalėjo atsidžiaugti, o saugoti, kad jo koja nie- 
kuomet neatsistotų ant grynos žemės, jie laikė tam tyčia skirtus 
tarnus. 

Sykį, kada Karlui buvo jau beveik šešiolika metų, grafas su 
svečiais jojo į mišką. Draug su jais traukė ir Karlas, lydimas dvie- 
jų tarnų, saugančių, kad jis nesusiliestų su žeme. Miške jie pri- 
jojo neregėtai tyro vandens šulinį, ir. čia grafaičiui užėjo didžiau- 
"sias noras to vandens atsigerti. Tarnai norėjo pasemti ir jam pa- 
duoti, bet jis tarė: 

— Aš stosiuos tik ant šulinio rentinio, jūs jokite ramūs to- 
liau! 

Bet kai tik tarnai nujojo, grafaitis nusėdo nuo žirgo, palietė 
gryną žemę ir pražuvo. Jo palaidas žirgas greitai pasivijo tar- 
nus, tie tuojau grįžo, žiūri šen, žiūri ten — niekur jo neberanda. 

Karlas visiškai vienas atsidūrė aname pasaulyje. Tenai, kiek 
tik akys išmatė, buvo vien dyka lyguma. Jis iš pradžių nežino- 
jo, kur dėtis, ką daryti. Ėjo, ėjo visą dieną lig pat vakaro ir nie- 
ko nepriėjo — visur buvo vienoda dyka lyguma, ir tiek. Nuvar- 
gęs atsigulė ant žemės ir greit užmigo. 

Rytą pakilęs vėl ėjo. Galų gale tolumoje pamatė seną kai- 
mišką trobelę. Žengė artyn, užėjo į vidų. Ten rado moteriškę, 
kuri atrodė taip baisiai, jog jį net siaubas ėmė. Moteriškė tačiau 
jį sutiko draugiškai, kvietė pasilsėti, atnešė valgyti. Paskui klau- 
sė, ar jis galėtų darbą dirbti. | 

— Na žinoma,— atsakė Karlas, — aš gi jaunas ir stiprus. 

— Kad taip, tai tu gali būti pas mus, nes darbo čia — į va- 
lias, — kalbėjo ūkininkė. 

Netrukus jaunikaitis gavo pamatyti jos tris dukteris ir net 
apstulbo iš nuostabos: tokių gražių mergaičių jo akys dar nie- 
kad nebuvo regėjusios. 

Vakare parėjo tėvas ir klausia niauriai: 

— Kas čia per žmogus pas jus? Iš kur jis? 

Karlas pasisakė esąs jaunasis grafas ir atvykęs iš to pasau- 
lio, kur viršuje. Čia šeimininkas prabilo taip: 

— Rytoj kelkis anksti, turėsi eiti šieno pjauti. Gausi nušie- 
nauti didelę pievą. 

Grafaitis, laimingas suradęs prieglobstį, sutiko su viskuo ir 
netrukus nuėjo gulti. 

Rytą pakilęs jis skubiai susiruošė į darbą. Šeimininkas davė 
jam medinį dalgį, kuriuo jis turėjo pjauti šieną. Karlas matė, kad 
tokiu padargų nieko nenuveiks, ir nusiminęs išėjo. Pievoje rū- 
pinosi, krimtosi, bet paskui atsigulė ir užmigo. 

Kai trijų seserų jauniausioji per pietus atnešė valgyti, jis te- 
bemiegojo. Ji pabudino jį ir klausė: 

— Kodėl tu nedirbi? 

— Su tokiu dalgiu aš negaliu pjauti,— tarė jis liūdnai. 

Mergaitė jį paguodė: 

— Te, imk ir valgyk sau ramus. Kol tu valgysi, aš nupjausiu 
visą pievą. Bet kai mano tėvas tave klaus, tu neišduok manęs. 
Sakyk, kad tu pats visą darbą padirbai. | 

Karlas mielai davė jai tokį pažadą. Tik jis spėjo pavalgyti, 
žiūri — jau visas milžiniškas darbas padarytas. 

Vakare atėjo į pievą šeimininkas ir riktelėjo šiurkščiai: 

— Na ką, jau baigei? 

Matydamas, kad visa pieva -gražiai nupjauta, jis labai stebė- 
josi ir liepė Karlui eiti namo vakarienės. Paskui betgi kalbėjo 
taip: 

— Rytoj reikės keltis anksti. Miške yra daug eglių. Tu jas 
visas turėsi nukirsti digi vakaro. 

Rytą šeimininkas davė jam medinį kirvį. Karlas iškart mato, 
kad su tuo kapliu nieko nepaveiks, eina nusiminęs į mišką, tenai 
atsigula ir beregint užmiega. Apypiete vėl jį pabudina jauniau- 
sioji sesuo ir duoda jam valgyti. Pati jinai tuojau stoja prie dar- 
bo ir, kol jis pietauja, nukerta visui visas egles. 

Karlas nežinojo, kaip ir bedėkoti tai gražiai mergelei. O ji 
ir sako: 

— Jei tu manęs nemesi, aš tau padėsiu parsigauti į aną pa- 
saulį, kur viršuje. 

— Aš niekados tavęs nemesiu,— atsakė jis. 

— Jei teisybę sakai,— tarė ji,— tai, žiūrėk, rytoj rytą būk 
pasiruošęs. Kai aš subelsiu į tavo duris, mudu pabėgsim. 

Vakare atėjo į mišką šeimininkas ir klausia niauriai: 

— Tai jau baigei? 

Jis labai stebėjosi, kad eglės nukirstos, ir sakė: 

— Negalimas daiktas, kad čia tavo vieno darbas! 

Karlas tačiau nė kiek nenusileisdamas tvirtino, kad. visus 
medžius nurėžęs be niekieno pagalbos. 

Toji graži mergaitė apsirengė dar prieš aušrą ir į savo lovą 
įguldė šluotą, kuri turėjo už ją triskart atsiliepti. Tada ji paža- 
dino Karlą, ir jiedu išskubėjo. 

Rytą šeimininkė pabudo ir priėjo prie kamaros durų, kur mie- 
godavo jauniausioji duktė. 

— Kelkis! — sušuko ji ir pabeldė į .-duris. 

— Tuoj, tuoj,— atsiliepė šluota. 

Po valandėlės motina vėl priėjo ir sušuko: 

— Kelkis! 

— Tuoj, tuoj,— atsiliepė šluota, bet jau ne taip balsiai kaip 
pirmąkart. | | 

Motina, nesulaukdama mergaitės atsikeliant, priėjusi pabel- 
dė trečią kartą ir liepė keltis. Šluota atsiliepė ir dabar, bet vi- 
sai tyliai, nes bėgliai buvo jau toli. Pagaliau motina įėjo į ka- 
marą pažiūrėti. Mato — lovoje dukters vietoj guli šluota. Ji tuoj 
sumetė, kas čia atsitiko, ir nulėkė pas vyrą rėkdama: 

— Taisykis kuo greičiausiai ir vykis — tie abu pabėgo! Ką 
gražiausia rasi palei kelią, čiupk ir nešk namo, tai bus jiedu! 

Ji skubiai pamėtėjo vyrui batus, su kuriais jis vienu žings- 
niu galėjo dviejų valandų kelią nužengti. Ir jis bemat jau vi- 
josi bėglius pridurmu. Laimė, jį spėjo pastebėti mergaitė ir ta- 
rė Karlui: | 

— Mums reikia kuo greičiausiai pasikeisti. Tu esi lelija, o 
aš — rožė. 

Ir tėvas jau Mato abi tas gėles. 

— Ką gražiausia radęs, aš turiu imti ir nešti namo, — taria jis 
pats sau,— bet pirma dar pabėgėsiu kokią valandą, o gėles ga- 
lėsiu ir grįždamas pasiimti. 

Vos tik jis prabėgo, mergaitė save ir savo draugą vėl atver- 
tė žmonėmis, ir jie bėgo, kiek tiktai galėjo. Kai vijikas grįžo, 
jie buvo jau toli, ir jis gavo traukti namo tuščiomis rankomis. 

Namie pati tučtuojau klausia: 

— Tu nieko nematei? 

— Mačiau, kaip nematysi, — atsako tasai, — tenai buvo dvi 
gražios gėlės, lelija ir rožė. 

Pati pyko, kam jis tų dviejų nepargakenęs, ir tuoj išsiuntė jį 
atgal. Šį sykį ji davė jam batus, kurie trijų valandų kelią vie- 
nu žingsniu žengė, tad jis ir vėl kaipmat lipo ant kulnų bėg- 
liams. Tačiau mergaitė spėjo jį paregėti ir tarė: 

— Dabar turime atlaikyti šį paskutinį pavojų. Aš pasiversiu 
atsiskyrėliu, 0 tu būk jo trobelė! 

Vos tik jie pasivertė — jau ir vijikas čia. Jis klausia: 

— Ar bėgo kas nors pro jus? 

— Ne, niekas nebėgo, — atsako atsiskyrėlis. 

— Kad ne, tai man reikia traukti toliau, — sako tėvas ir nu- 
drožia sau. | 

Tie abu tučtuojau atsiverčia kuo buvę ir skuodžia kiek įka- 
bindami. Kai senis vėl parsirado namo, vytis nebebuvo ko, nes 
Jie per tą laiką jau atsidūrė šiame pasaulyje. 

Galų gale jie pasiekė skroblų girią visai netoli grafo pilies, 
tad Karlui čia jau buvo gerai pažįstamos vietos. Gražioji mergai- 
tė buvo taip nuvargusi, jog atsigulė ir tuoj užmigo. Karlas, bū- 
damas be galo pasiilgęs savo tėvų, nevaliojo sulaukti, kol ji iš- 
simiegos, ir pats vienas patraukė į tėviškę. 

Mergaitė nubudusi žiūri, kad ji besanti vienui viena nepa- 
žįstamoje girioje. Karlo nebėra, ji šaukia, šaukia, ir niekas ne- 
atsiliepia. Mėgina iš miško išsigauti, bet nežino nei kelio, nei 
takelio. Pagaliau ji priėjo aikštę ir joje pamatė ūkininko trobas. 
Buvo pati šienapjūtė, mergaitė pasisakė, kad jai visų smagiau- 
sias darbas — pjauti ir džiovinti šieną, ir ūkininkas ją pasamdė. 

Šit naujoji samdinė mergiotė išėjo su kitais šeimynykščiais 
į darbą. Ji pasirodė besanti tokia stipri ir sparti darbininkė, jog 
kitiems bernams ir mergoms kaipmat nebeliko ko veikti; jie vi- 
si' išsigandę metė dalgius ir grėblius, parlėkė namo ir sukalbo, 
jog negalimas daiktas, kad šitaip galėtų darytis be nelabojo pa- 
galbos. 

Vakare atėjęs šeimininkas papasakojo, kad atsiradęs jauna- 
sis grafas ir kad dėlei to dabar pilyje esąs didis džiaugsmas. Nau- 
joji mergiotė atidžiai klausėsi, paskui pasiprašė leidžiama „pažiū- 
rėti iškilmių pilyje ir tuoj išvyko. 

Ji nešėsi kišenėje penkis riešutus, pasiimtus iš ano pasaulio. 
Kai jau buvo arti pilies, išsiėmė du riešutus ir juos atvožė. Tuoj 
atsirado karieta, sidabrais kaustyta, dviem juodžiais kinkyta. 

Mergaitė apsivilko puikiais rūbais, sėdo į karietą ir, visa tviskė- 
dama grožiu, įvažiavo į pilies kiemą. 

Tenai visi žavėjosi gražia pana, kurios niekas nepažino. Ji 
teiravosi jaunojo grafo, ir tarnai ją nuvedė į pilies rūmus. Ta- 
čiau beeinančią didžiuoju rūmų koridoriumi ją pikti grafienės 
burtai pavertė nudriskusia bjauria boba. Rūmų žmonės išvijo: 
šlykščią senę, o vartininkas gavo barti, kam ją įleidęs. Jis ta- 
čiau tvirtino, jog įėjusi tiktai graži pana, niekas daugiau. 

O mergaitė grįžo į artimiausią miškelį ir atvožė kitus tris 
riešutus. Iš jų radosi ketvertu kinkyta karieta su vežėju ir tar- 
nais, tokia prabangi, kokią tik jūs galit įsivaizduoti. Mergaitė 
šį sykį atrodė dar įstabesnė ir vilkėjo dar prabangesniu rūbu nei 
anąkart. 

"Kai tik ji atvažiavo prie pilies rūmų, subėgo visi žmonės ir 
stebėjosi. tokia neregėta grožybe ir prabanga. Nepažįstamoji pa- 
na pasisakė norinti matyti jaunąjį grafą, ir ją įvedė į vieną rū- 
mų salę. Karlas įėjo, bet jos nepažino ir klausė, kas ji esanti. 

— Tai argi tu nežinai, kas tave iš bėdos išgelbėjo? — atita- 
rė ji. 

Po šių žodžių jam atsivėrė akys. Jis pašaukė savo tėvus ir sakė: 

— Štai mano mieloji sužadėtinė, tai ji išgelbėja mane iš ano 
pasaulio. | 

Tada kilo didelis džiaugsmas, ir jie iškėlė vestuves. 


KAPŠIUKAS, SKRYBĖLĖ IR ŠVILPYNĖ 


Buvo kitados tėvas, turėjo tris sūnus ir kiekvienam iš jų 
paskyrė vertingą paveldo dalį. Vyriausiajam užrašė kapšiuką, 
kuriame niekad nesibaigia pinigai, antrajam skrybėlę, kurios 
padedamas gauni viską, ko tik užsinori, o jaunėliui švilpynę, ku- 
rią papūtus atsiranda arba išnyksta tiek kareivių, kiek tik tavo. 
galva išnešą 

Tėvas mirė, ir sūnūs pasiėmė kiekvienas savo dalį. Vvres- 
nysis suko galvą, kaip tą piniginę geriau pavartoti 

— Ei,— sako jis vieną dieną broliams,— Man visiškai nebe-- 
patinka tupėti ankštoje pirkioje, noriu traukti savais keliais, pa- 
saulio bent kiek pamatyti. Kas turi tokią kaip mano piniginę, 
tam kelionėse niekad nieko nestigs. 

Taip tad jis atsisveikino su broliais ir iškeliavo, ir baladojosi 
po pasaulį tol, koi atsidūrė sostinės mieste. Čia jam patiko, nes 

galėjo lig valiai save žmonėms rodyti ir pinigais žėrėti. Gyveno 
jis triukšmingai ir garsingai kaip koks kunigaikštis, ir leido pi- 
nigus kaip žmogus, kurio kišenė džiovos nepažįsta. Jo namuo- 
se viskas blizgėjo auksais ir sidabrais, o virtuvėje ruoša ėjo 
taip prabangiai, jog virykle kūreno ne mėdžio, o cinamono mal- 
komis. Iš ten sklido toks stiprus kvapas, jog net karalius susido- 
mėjo, kas per vienas tasai ateivis, ir ėmė jį kviestis pietų, norė- 
damas apie jį daugiau patirti. 

Karalius turėjo dukterį, kuri taip mokėjo meilikauti naujajam 
svečiui, jog jis nebevaliojo ilgiau laikyti savo paslapties. Jis gra- 
„Žiajai princesei parodė savo piniginę ir papasakojo, kokią ste--. 
buklingą galią ji turi. Karalius jį padarė savo dvariškiu ir taip 
išaukštino, jog galų gale iškėlė į ministrus. 

O toji klastinga karalaitė padirbdino piniginę, kuri buvo vi- 
sai visai tokia pat kaip stebuklingasis kapšiukas, ir pakvietė 
ministrą eiti pasivaikščioti. Ministras kvietimą priėmė ir su gra- 
žiąja princese išėjo. Jie vaikštinėjo sau, priėjo didelį medį, duo- 
dantį gražaus pavėsio. | 

— Čia mes galim sustoti pasilsėti — tarė karalaitė, — ir atsi- 
gerti ko nors gaivinamo. 

Ministras tuojau sutiko, ir jie susėdo po medžiu. Princesė iš- 
traukė iš maišo butelį, padavė ministrui gerti. Šis nežinojo, ko- 
kių piktų kėslų turi karalaitė, ir patraukė gerą mauką. Po visai 
trumpo laiko jis pajuto, jog veikia migdomosios žolės, kuriomis 
princesė buvo užtaisiusi vyną. Jis ėmė knapsėti nosimi ir galų ga- 
le užmigo kaip kūdikėlis. 

Tada princesė iškraustė jo kišenes, pavogė stebuklingąją pi- 
niginę, o jos vieton įdėjo padirbtąją, pilną prikimštą auksinių. 
Taip apsiruošusi, ji paliko ministrą vieną miegoti, o pati dingo. 

Ministras nubunda, karalaitės nebėr, jam pasirodo, kad čia 
kažkas ne visai gerai, ir jis pirmiausia griebiasi už kišenės, ku- 
rioje visada nešiodavosi stebuklingąją piniginę. Pasitikrina, kad 
piniginė tebėra, ir net pilna, atsikelia ir, daug sau galvos nekvar- 
šindamas, grįžta į karaliaus dvarą. 

Tačiau jo piniginė stebuklingos galios nebeturėjo, per kelias 
dienas ji ištuštėjo ir nieko joje nebesirado. Dabar ministras jau 
suvokė aiškiai, kad princesė jį apkuopė, bet jis neišmanė, nei kaip 
savo apmaudą išgiežti, nei kokiu būdu tą vertingąją piniginę 
atgauti. 

Gerokai pasukęs galvą. išdrožė vyras namo — gal tenai ras 
kokią pagalbą. Priėjo prie savo jaunesniojo brolio, kuris pavel- 
dėjo skrybėlę, išpildančią visus norus, ir prašo: 

— Broliuk mielas, aš praradau savo piniginę taip, jog net 
sakyti gėda, ir dabar tik tu vienas gali pagelbėti man ją atgauti. 
Būk geras, paskolink trumpam savo skrybėlę, ir aš su ja atva- 
duosiu tą kapšiuką. 

Brolis buvo geras ir nieko nelaukęs atnešė stebuklingąją skry- 
bėlę. Vyresnėlis nebežinojo nė kaip dėkoti, paėmė skrybėlę ir 
Ja nešinas iškeliavo atgal į karaliaus dvarą. Tenai prisistatė ka- 
raliui, ir šis jį pakvietė pietų. 

Pietūs buvo ne bet kokie, jie ten valgė, gėrė, ir muzika gro- 
jo, ir nebent gulbės pieno testigo. Ministras iš pradžių rodė su- 
gižusią miną, tačiau veikiai nusigiedrijo ir juokavo, ir pats juo- 
kėsi taip pat kaip visi kiti. Klastingoji karalaitė matė ir dėjosi 
kakton viską. Ji vėl prisėdo jam prie šalies ir sugebėjo rodytis 
tokia patikima, jog ministras bemat nebeturėjo nuo jos nė ko- 
kių paslapčių, išsipasakojo net ir apie stebuklingąją skrybėlę. 

„Ėhė,— galvojo princesė,— tokia skrybėlė yra daug verta, aš 
jos nepaliksiu šiaip“. Ji ir vėl padarė kaip pirma — padirbdino 
naują skrybėlę, visai panašią į aną, kur norus įvykdo, ir išėjo su 
ministru pasivaikščioti. Medžio pavėsyje jie prisėdo pasilsėti, ir 
ministras vėl gavo gėralo, nuo kurio jis įmigo kiečiausiai. Kai 
nubudo, nebebuvo nei princesės, nei stebuklingosios skrybėlės, 
o kai užsidėjo tą, kurią nubudęs rado, tai ir šio, ir to norėti mė- 
gino, bet nieko negavo. Ką dabar daryti vargšui ministrui? Pi- 
niginė prarasta, skrybėlė prarasta, liko dykais nagais — tai lyg 
ir per žiauru. Kad bent jaunėlio brolio švilpynę turėtų, tai prisi- 
švilptų kareivių, tada atgautų ir pinigine, ir skrybėlę. Šį sykį 
vyras ilgai, labai ilgai svarstė, kol apsisprendė vėl grįžti namo 
ir pasiskolinti tą švilpyną. 

Galų gale drožia jisai namo. Parėjęs — tuoj pas jaunėlį brolį 
ir sako: 

— Broleli, kad žinotum, aš praradau viską, nebeturiu nei kap- 
šiuko, nei skrybėlės. Jei tu nepaskolinsi man savo švilpynės, tai 
aš jų nebeatgausiu niekad. 

Jaunėlis brolis buvo geras berniokas, padavė atnešęs jam sa- 
vo švilpynę ir dar laimingo kelio palinkėjo. Dabar ministras vėl 
nuskubėjo į dvarą, prisistatė karaliui ir buvo pakviestas pietų. 
Čia visi tiesiog putojo linksmybe, ministras irgi, nes valgiai ir 
gėrimai buvo itin gardūs. O kad žinojosi turįs tą švilpynę, tai 
jam buvo juo smagiau. 

Princesė, pamačiusi, kad vėl atsirado ministras ir kad jis toks 
linksmas, tuoj sumetė: „„Ėhė, šitas, vėl, matyt, atsinešė ką įdo- 
maus!“ Ji prisitaisė jam prie šalies ir čiauškėjo taip paplonin- 

dama liežuvėlį, jog tas kaipmat parodė jai švilpynę ir nusakė 
jos stebuklingas savybes. Dabar visos princesės mintys tik ir su- 
kosi apie tai, kaip iš jo išsukti tą švilpynę. Ji pasirūpino visai 
tokią pat švilpynę, išsivadino ministrą pasivaikščioti ir po pa- 
vėsingų medžiu uždavė tokio gėralo, jog tam beregint sulipo 
blakstienos. Kai gerokai numigęs atsibudo, princesės nebebuvo 
nė kvapo, o su švilpyne, kurią turėjo kišenėje, jis nėgalėjo pri- 
sišvilpti nė vieno vienintelio kareivėlio. 

Na kad nutaisė, tai nutaisė vyrą! Kapšiuko nebėr, skrybėlė 
pavogta, švilpynė dingusi — ką daryti? Iš brolių ką nors gauti 
nebebuvo jokios vilties, grįžti į dvarą nebeturėjo nė menkiausio 
noro. O jau kad pikta, o jau aprnaudas kad ima — nė kur dė- 
tis! Galų gale pašoko ir galvotrūkčiais nusidavė į mišką. Tenai 
klaidžiojo ilgai, labai ilgai, ir apie nieką daugiau negalvojo kaip 
tik apie tuos tris prarastus daiktus. 

Vieną dieną pasitaikė, kad jis miško gilumoje rado tokią 
trobėlę. Įėjo į vidų, žiūri — ten besąs senas žilas žmogus. Tasai 
jį sutiko draugiškai, pasiteiravo, ko toks susirūpinęs. Ministras 
nusiminęs išsipasakojo visą istoriją ir klausė, ar negalėtų gauti 
kokios pagalbos. 

— Pagelbėti tai aš galiu,— kalbėjo senis, — bet tu turėsi da- 
ryti viską taip, kaip aš sakysiu. 

Ministras su noru prižadėjo taip daryti, tada atsiskyrėlis pa- 
davė jam pintinę ir tarė: 

— Te tau pintinę obuolių. Tarp jų yra vienas, kur kas gra- 
žesnis už kitus, ir jis turi stebuklingą galią. Mat kas tik jo at- 
„sikanda, tam tuojau išauga ragai, kurių niekas nemoka nuimti. 
Tu dabar eik į miestą, sėskis prekyvietėje ir pardavinėk obuo- 
lius. To gražiausiojo niekaip neparduok pigiau kaip už guldeną. 
Šitokia kaina jo tikrai nepirks niekas kitas kaip tik pats karalius. 

Ministras prižadėjo viską taip daryti, pasiskolino prastą ru- 
dinę ir nuėjo į miestą. Vaisių prekyvietėje atsisėdo ir pardavi- 
nėja obuolius. Daug kas praeinančiųjų norėjo pirkti tą didįjį, gra- 
žųjį obuolį, bet išgirdę. kainą ir negalėdami nusiderėti, traukė 
sau nepirkę. Pagaliau atėjo karaliaus virėja, pamatė gražųjį 
obuolį ir užmokėjo brangią kainą nė kiek nesiderėjusi. 

Dar tą pačią dieną ji padėjo ypatingą savo pirkinį ant pie- 
tų stalo ir jau iš anksto gardžiavosi pagyrimais, kurių tikėjosi. 
Visi stebėjosi obuolio gražumu, o kad jis buvo toks nekasdie- 
niškas daiktas, tai jį supjaustė į tris dalis. Vieną jų gavo kara- 
lius, kitą karalienė, trečią princesė. Visi trys atsikando, skaniai 
sukramtė, bet kai tik nurijo kąsneliuką — kad jūs būtumėt ma- 

tę, kaip jie žiūrėjosi į kits kitą! Kiekvienam išdygo iš kaktos po 
du ragus, ir jie augo, augo nesiliaudami, ir vis greičiau, greičiau, 
ir beregint jie visi trys atrodė kaip tikrų tikriausi velniai. Pi- 
lyje kilo baisiausias sąmyšis, šaukė daktarą po daktaro, gc:-- 
vaistą po vaisto — kaip nieko, taip nieko. Ragai kokie buvo, tv- 
kie ir liko — ilgi, stiprūs. 

Ministras, tą vertingąjį obuolį taip vykusiai pardavęs, džiau- 
gėsi be galo. Pasiėmė pintiną ir nieko nelaukęs nudrožė atgal į 
mišką. Dantų neapčiaupdamas išpasakojo seniui apie gerą tur- 
gų ir apie tai, kaip puikiai atrodysianti princesė su ragais. 

— Palūkėk,— tarė senis,— aš tau duosiu vaisto, tokio tepalo, 
kuriuo galėsi ragus nugydyti. Tik žiūrėk, kad pirma atgautum 
tuos tris savo daiktus. 

Vos gavęs vaistą, ministras atsisveikino ir smagus išdūmė at- 
gal į sostinės miestą. Pakeliui stabtelėjo vienoje užeigoje. Įėjo 
į vidų, atsisėdo patogiai prie stalo ir klausė, kokių čia naujienų 
girdėti. 

— O, naujienų pas mus kiek tik gana! — kalbėjo Užšigūs sve- 
čiai. — Matai, mūsų ponyBĖ ragais apaugo, ir niekas nemoka tų 
ragų ai 

— Čia tai aš galėčiau būti pats tikrasis meistras, — pasisakė 
jisai. — Aš moku ragus nugydyti taip, kad išnyks kaip nebuvę. 

— Na, jei tu šitiek moki, tai tik eik ir prisistatyk karaliui 
dvare. 

Jis persirengęs nuėjo į dvarą ir prašė pasakyti karaliui, kad 
atėjęs toksai gydytojas, kuris visus ragus kaipmat nugydąs. Ka- 
ralius, tai išgirdęs, liepė tą gydytoją tučtuojau kviesti pas jį ir 
prašė gelbėti. Ministras, niekieno nepažintas, išsiėmė vaistą, pa- 
tepė juo karaliaus ragus, ir jų tučtuojau nebeliko nė ženklo. Ka- 
ralius nebesižinojo kaip džiaugtis, atsikratęs tuo neregėtu papuo- 
šalu, ir šaukė žmoną. Ponia karalienė atėjo ragais padabinta ir 
net sušuko balsu pamačiusi, kad jos vyras toks pat koks seniau 
buves. 

— Štai čia žmogus, kuris tave išgydys, — tarė karalius. 

Ponia karalienė puolė prie svečio taip, jog vos jo nepartren- 
kė savo ragais, ir maldavo gydyti. Ministras daug nesiprašvdi- 
no, patepė jai ragus savo vaistu, ir jie akies mirksniu dingo. 

Karaliui pašaukus, įėjo ir raguota princesė. Ji net akis išver- 
tė pamačiusi, kad jos tėvas motina jau be ragų, o pagalvojus,. 
kad ji dabar viena vienintelė rūmuose bus raguota, ją siaubas. 
suėmė. Ir kaip ji nudžiugo, kai tėvas privedė ją prie nepažįsta- 
mojo ir pasakė, jog štai čia esąs gelbėtojas. Ji mielai atkišo ra- 

gus, kad tasai pateptų stebuklinguoju vaistu, bet — o baisybė! — 
ragai, užuot išnykę, ėmė augti dar labiau ir pasidarė gerokai il- 
gesni. Persigando visi, o labiausiai, žinoma, pati princesė. 

Tuo tarpu nepažįstamasis šypsojosi ir sakė: 

— Galbūt Jūsų Karališkoji Didenybė turi kokią neteisėtai įgy- 
tą brangenybę, kad vaistas veikia atvirkščiai? | 

Princesė, tatai išgirdusi, iš gėdos nuraudo kaip ugnis, šoko į 
savo kambarį ir atnešė stebuklingą kapšiuką. Nepažįstamasis įsi- 
dėjo jį į kišenę ir vėl ėmė tepti ragus. Bet nė! Ragai vėi sujudo 
augti ir gerai pailgėjo. Dabar princesė nebesižinojo kur dingti 
iš siaubo ir mėgino barti nepažįstamąjį. 

Tasai vėl šypsojosi ir sakė: 

— Jūsų Karališkoji Didenybė, matyt, turi dar vieną neteisė- 
tai įgytą brangenybę, kad vaistas veikia atvirkščiai. 

Raudona kaip ugnis iš' gėdos princesė vėl eina į savo kam- 
barį ir tuoj grįžta nešina skrybėle. Jis pasiima skrybėlę ir tepa 
ragus trečiąkart. O ragai vėl ima augti ir pamažu gražiai stie- 
piasi aukštyn. | 

Dabar nepažįstamasis nebeduoda princesei aimanuoti nei bar- 
tis ir nieko nelaukęs sako: 

— Jūsų Karališkoji Didenybė, matyt, turi dar vieną neteisė- 
tai įgytą brangenybę, kad vaistas veikia atvirkščiai. 

Princesė, raudona kaip ugnis iš gėdos, dar sykį lekia į savo 
kambarį ir kuo skubiausiai grįžta su švilpyne. Dabar nepažįsta- 
masis tepa ragus ketvirtą kartą, ir jie tučtuojau dingsta. 

Princesė taip džiaugėsi, jog aš net apsakyti nevalioju, o dė- 
kojo taip, kaip dėkoja nenaudėliai. Ir karalius su karaliene ne- 
sitvėrė džiaugsmu, ir iškėlė tokią puotą, jog neįmanoma apra- 
šyti, kokių ten buvo skanybių, tu liežuvį prarytum. O ministras 
patenkintas parsirado namo pas brolius. Ta proga jie ištaisė 
smagias vaišes, ir ko jie turėjo ant stalo, tau irgi būtų buvę la- 
bai gardu. | 


NERTGĖTAS NEGIRDĖTAS MEDIS 


Gyveno kitados toksai ūkininkas, jis turėjo tris sūnus, kurių 
vienas buvo labai kvailas ir visų vadinamas Hansu Kvaišeliu. 
Ko tik jis imdavosi, niekas jam nesisekdavo, ką tik jis čiupda- 
vo, viskas krisdavo jam iš nagų. Tėvas jį lupdavo manydamas, 
kad nuo to sūnus pasidarys protingesnis, po kiekvienos kvaily- 
bės dyždavo jam kailį, bet tai nieko nepadėjo. 

Sykį išaugo iš žemės keistas medis, nors ten niekas nebuvo 
seklos sodinęs. Medis augo taip greitai, jog per keletą dienų pa- 
sidarė kaip bokštas. aukštumo, 0 po poros savaičių jo viršūnė 
nyrėjo debesyse. Kaimo žmonės smalsavo, kaip ten kažin atro- 
(lo aukštybėse, bet ilgai neatsirado, kas ryžtųsi į tą medį lipti. 

Toli ir plačiai sklido kalbos apie tą aukštą medį, jos pasiekė 
1 karaliaus dukterį. Ši užsimanė, kad būtinai kas nors jai nu- 
skintų ir atneštų to medžio vaisių. Tam, kas drįs į jį įlipti, buvo 
pažadėtas didelis atlygis. Tuoj atsirado daugybė norinčių, ir vi- 
si ėmėsi ilgon kelionėn po kelias poras medinių klumpių, nes 
turėjo protarpiais mesti klumpę žemėn, duodami apie save ženk- 
lą. Daugumas lipikų tačiau išdribo iš medžio, o kai kurie nei 
grįžo, nei klumpių mėtė. Hanso broliai irgi mėgino lipti, bet ir 
jiems sekėsi ne geriau už kitus. 

Tada pasisiūlė kvaišelis Hansas. Jis prašė duoti į kelionę 
dvylika porų klumpių, įdėti valgio ir švininį kablį. Visi iš jo 
juokėsi, bet jis to neėmė į galvą ir susiruošęs iškeliavo. Žmonės 
palaukė vieną dieną manydami, kad jis tuoj sugrįš. Tik jie ga- 
vo stebėtis, kad jo klumpės, žiūrėkite, krinta ir krinta, ir visiš- 
kai kiaurai pradilusios. Taip dėjosi ir kitas dienas, o kad klum- 
pės krito vis smarkiau, tai žemėje likusieji suprato, jog tasai 
kvaišelis lipo vis aukščiau ir aukščiau. 

Na, o kaip pačiam Hansui ėjosi? Lipęs palipęs kelias dienas, 
jis vieną vakarą aptiko medyje drevę, iš kurios sklido šviesa. Jis 
į tą drevę įlindo ir rado baisiai bjaurią bobą, bet toji priėmė jį 
gražiai, suruošė jam gerą vakarienę ir dar pataisė guolį pernak- 
voti. Pavakarieniavęs Hansas klausia, ar dar toli iki viršūnės. 
 — Hanseli mielas, — sako toji,— toli dar, gerokai toli. Aš esu 
tik pirmadienis, tau reikės kopti lig antradienio, paskui — lig tre- 
čiadienio, ir vis toliau, toliau, kol pasieksi šeštadienį. O šitą kai |. 
perlipsi, tai pats pamatysi, kaip toliau bus. i 

Kitą rytą Hansas iškeliavo vėl. Gavo lipti kelias dienas, kol 
pasiekė naują drevę. Joje gyveno ragana, antradienis, daug bjau- 
resnė už pirmadienį. Hansas jos net bijojo iš pradžių. Bet kai 
ji prižadėjo jam gerą vakarienę, apsinakvojo pas ją. Rytą ji pa- 
mokė Hansą, kad reikią saugotis trečiadienio, nes tai esąs senis, 
kuris nepakenčiąs jokios žmogiškos būtybės. Hansas jos paklau- 
sė ir beužsuko tik pas ketvirtadienį. Tai buvo kuprota senė pa+ 
sišiaušusiais plaukais ir didele raudona nosimi. Ne geriau atro-. 
dė ir penktadienis, ir šeštadienis, bet jos ir viena, ir kita priėmė 
Hansą draugiškai. 

Dabar jau paskutinės Hanso klumpės buvo sudėvėtos, o kab- 
lys, kuriuo jis laikėsi, kad nenudribtų, visai atbukęs. Jam ne- 
labai ir besinorėjo aukščiau lipti, na, bet apsisukus grįžti iš to- 
kios aukštybės irgi netiko, tad kopė dar aukštyn. Greitai pasie- 
kė akmens lubas, medžio kamieno kiaurai peraugtas. Susirado 
mažas dureles, atsidarė jas ir įėjo į didelę pievą. Čia jis nuvirto 
it apsvaigintas. Kai atsipeikėjo, pamatė priešais save aukso mies- 
tą, O viršum to miesto tvanojo tokia stipri šviesa, jog jo akys 
vos galėjo tverti. Šalimais gulėjo numestas jo kablys, jau gavęs 
aukso rankeną. Medžio viršūnėje buvo galybė aukso vaisių, o 
pievoje šokinėjo aukso gyvuliai. 

Hansas tarėsi atsidūręs danguje, ir jam norėjosi tenai likti. 
Kiti betgi sako, kad jis paskui nulipęs žemėn ir viską papasa- 
kojęs. 


DVYLIKA BROLIŲ 


Gyveno kitados toksai stalius. Jis turėjo dvylika sūnų. Jie kas 
sekmadienį gaudavo iš tėvo po dvylika grašių algos už savai- 
tę. Šit vieną dieną jie ėmė šnekėti: 

— Dvylika grašių jau darosi per maža. 

Kai priėjo sekmadienis, jie pareikalavo mokėti po dvide- 
šimt keturis grašius. 

Tėvas tarė: 

— Aš neištenku jums po tiek mokėti, jeigu jums per maža, 
tai patys pasidarykite meistrai ir žinokitės. 

Sūnūs atsakė: 

— Tėve, jei mes negausim tiek, kiek norim, tai skirsimės, 
išeisim iš tavo dirbtuvės. | 

Tėvas sutiko. Jie susiruošė ir jau kitą dieną iškeliavo. Ne- 
galėdami visi pas tą patį meistrą darbo gauti, o norėdami kartu 
būti, jie ėmė visi ir užsirašė tarnauti kariuomenėje husarais. Mit- 
riausias iš visų pasirodė jauniausiasis — tas per trejus metus iš- 
kilo į vachmistrus. Vyriausiasis tapo kapralu, o visi kiti liko 
eiliniais kareiviais. 

Sykį, kai kapralas ėjo sargybą, visi jo broliai nusikalto — 
neparėjo į kareivines iki po vidunakčio. Už tai jiems grėsė baus- 
mė būti pavaišintiems paraku ir švinu. Tad jie visi susitarę pa- 
bėgo, privertę kartu sprukti ir kapralą. Jojo, jojo tris dienas per 
didelį mišką, nakvojo po medžiais, kentė alkį ir troškulį. 

Ketvirtą rytą jie rado miške pilį užrakintais vartais. Vach- 
„Mmistras tarė: 

— Jokim toliau, kaip bus taip! 

Kai tik jis taip pasakė, pilies vartai braukš ir atsivėrė. Jie 
sujojo į gražų kiemą, rado arklides dvylikai žirgų. Kiekvienam 
žirgui buvo šieno ėdžiose, avižų lovyje, stovėjo dešimt statinai- 
čių vandens. Broliai patenkinti sustatė tenai žirgus, tegul sau ėda. 

Dabar broliai įsidrąsino ir žengė laiptais į pilies rūmus. Ati- 
darę pirmąsias duris, rado erdvią valgomąją salę. Aplink stalą 
stovėjo dvidešimt keturios kėdės, ant stalo priešais jas — dvi- 
(dešimt keturios lėkštės, šakutės, peiliai, šaukštai ir servetėlės, o 
ties kiekviena vieta — po tuščią stiklą. Viduryje — keturi dide- 
li dubenys valgiams. 

Matydamas visa tai, vachmistras, visų jauniausias, tarė: 

— Broliai, štai stovi dvidešimt keturios kėdės. Tiek ateis tų, 
kas į jas sėsis, o mūsų tik dvylika. Užsitaisykit šautuvus ir pis- 
toletus, išsitraukit kardus. Ant dvylikos kėdžių sėsim mes, o tar- 
puose paliksim dvylika tuščių. Jei matysim, kad pavojus,— šau- 
kit ir kirskit! Jei tik dvylika ateis, tai mums bijoti, šiaip ar taip, 
nėra ko. 

Lygiai dvyliktą valandą pilyje kažkas trinktelėjo, ir suėjo 
dvylika Moterų — visos juodos kaip varno sparnas. Jos nųsilen- 
kė, husarai atsistojo, irgi nusilenkė, o kardus sukišo į makštis. 
Tada visi susėdo, juodos moterys ant kėdžių, kurios stovėjo 
tuščios tarp husarų. Bemat buvo įnešti karšti valgiai, stiklai 
pripilti vyno, ir valgyti, ir gerti buvo į valias. Jauniausiasis bro- 
lis ėmė samtį, prisipylė lėkštę ir jį padavė juodai moteriai, sė- 
dinčiai šalia. Toji neėmė nieko valgyti ir samtį perdavė arti- 
miausiam husarui. Visos dvylika moterų neėmė nieko ir neval- 
gė visai, ir ničnieko nekalbėjo. 

Kai visi dvylika brolių pavalgė ir atsigėrė, juodos moterys pa- 
kilo. Vienuolika jų išėjo ir dingo, o dvyliktoji, jauniausioji, prie 
durų stabtelėjo ir pamojo pirštu jaunėliui broliui. Nebyvo ištar: 
ta nė garso, tad vachmistras atsistojo ir parodė pirštu sau į krū- 
tinę. Ji linktelėjo galvą: taip, jis turįs prie jos prieiti. Kai tas 
prisiartino, moteris ėmė jį už rankos ir nuvedė į miegamąją 
salę. Ten stovėjo dvylika lovų, ant sienos tiksėjo laikrodis. 

Tik čia ta juoda moteris prakalbo ir tarė: 

—- Į kraštinę lovą gulk tu. Be ketvirčio vienuolika turite vi- 
si gulėti lovose. Lygiai vienuoliktą pasidarys šviesu. Tada atsi- 
ras dvylika nelabųjų, jie sueis čia, valgys ir gers. Jie kalbins 
jus, ragins keltis, bet jūs neatsiliepkite nė vienų žodžių, nė gar- 

so neišduokit. Jie trauks jus po vieną iš patalo, kiekvienam nu- 
pjaus galvą ir ją išmes. Tau betgi neatsitiks nieko, nes pulėsi 
kraštinėje lovoje, ir kol prieis tavo eilė, baigsis dvylikta valan- 
da. Jeigu ištversit, tai išvaduosit mus, dvylika seserų. Per dienas 
galėsit smagiai pramogauti sode. Yra tenai kėglinė, kur kamuo- 
liai patys atgal atrieda, o kėgliai patys kur reikia atsistoja. Vy- 
no yra visą laiką, valgių atsiranda, kai prieina valgymo metas. 
Jūsų žirgai bus kasdien šeriami, girdomi ir šukuojami. Rytoj 
vienuoliktą valandą vėl matysimės prie stalo. 

Jaunėlis dabar nuėjo atvesti brolių ir kalbėjo jiems: 

— Eikit su manim ir pasiimkit stiklus, — nes šie stovėjo visą 
laiką netušti. Jis nuvedė juos į miegamąjį ir rodė, kame kuriam 
miegoti, pradėjęs nuo vyriausiojo, kapralo. 

— Čia tavo lova. 

Paskui iš eilės vis kitam: 

— Šičia tavo,— ir taip visiems. O prie paskutiniosios sakė 
taip: 

— O va šita mano. 

Tada jis tiksliai persakė broliams, ką sužinojęs iš jauniausio- 
sios sesers. Jis kalbėjo: 

— Broliai, šventai laikykitės to, ką čia jums sakiau, 0 jei 
ne, tai mes draug su tomis dvylika moterų liksim amžinai už- 
keikti. | 

Broliai, su juo sutikdami, apsiėmė šventai laikytis visko, ką 
jis sakė. 

Tuo tarpu priėjo ketvirta valanda, ir jie sėdo prie kavos. 
Paskui traukė į sodą, 0 vėliau, gerai prikirtę vakarienės, sugu- 
lė miegoti. | 

Artėjant vidunakčiui, kilo triukšmas, pasidarė šviesu, ir jie 
visi nubudo. Pikti nelabieji susirinko ir sakė: 

— Ogi va, miega visi dvylika! 

Jie lindo prie lovų, kalbino gulinčiuosius. Broliai tačiau ne- 
kalbėjo, nė nekrutėjo. Tada vienas ėmė didelį peilį, ir tie pa- 
daužos čiupo į nagą pirmąjį brolį, nupjovė jam galvą ir numetė 
šalin. Tada ėjo prie kito, taip prie visų paeiliui. Kai jau taisė-: 
si prie jaunėlio brolio, numušė dvylika, ir išnyko viskas. 

Rytą visi dvylika nubudo, ir tuoj kiekvienas griebėsi už gal- 
vos — ar dar ją tebeturi. Jie šnekėjo per kits kitą: 

— Vakar gi jie mums galvas nupjaustė, o mes, še, kaip bu-- 
vom, taip ir tebesam. 

Jie atsikėlė, papusryčiavo, paskui nulipo žemyn, ėjo į ark- 
lides žirgų žiūrėti. Žirgai buvo jau iššukuoti, ir kiekvienam bu- 

vo parūpinta sočiai šieno, avižų ir vandens. Paskui jie pramo- 
gavo sode, o dešimtą valandą sėdosi kaip ir vakar didžiojoje 
salėje. Po valandos suėjo vėl visos dvylika seserų, šiandien jau. 
iki pusės baltos. Jos liko stovėti ir nusilenkė husarams, o šie 
atsistoję Nusilenkė joms. Valgiai buvo paduoti kaip ir pirmą cie- 
ną, ir samtis keliavo iš rankų į rankas aplinkui, bet moterys ne- 
ėmė burnon nė kąsnelio ir nepratarė niekas nė žodžia. Kai pri-- 
valgę jie pakilo, vienuolika seserų išėjo, tik jauniausioji vėl stab-- 
telėjo prie durų. Ji pamojo vachmistrui ir su juo nuėjo į mie- 
gamąjį. 

—. Pirmą naktį jau praleidote,— kalbėjo ji.— Antrą naktį jie: 
virins jus aliejuje ir nebegyvus mes į krūvą. Žiūrėkit, kad ne 
vienas nesuvaitotumėt, jokiu būdu. O rytoj vėl matysimės. 

Ji dingo, o jis pasivijo brolius. 

— Šiandien, — pasakė jiems,— būsite aliejuje virinami, daugiau: 
nieko. Tik žiūrėkit, kad neprakalbėtumėt ir nesuvaitotumėt. 

Ketvirtą valandą jie vėl valgė pavakarius, paskui pramoga- 
vo sode, o po vakarienės tuoj sugulė miegoti. Naktį, vienuolik- 
tą valandą, kilo didelis triukšmas, pasidarė šviesu, ir sugužėjo 
tie dvidešimt keturi. 

— Šiandien pas mus vėl tie patys nakvininkai kaip vakar, — 
šūkavo jie. Trainiojosi aplink lovas, siūlė pinigų, mėtė juos ir 
įkalbinėjo imti, bet broliai neatsiliepė. Tadą jie susikūrė ugnį, 
užkaitė didelį katilą aliejaus. Kai užvirė, jie griebė pirmąjį už 
kojų, įgrūdo stačia galva į verdantį aliejų, o po to nubloškė į 
šalį. Tada čiupo iš eilės kitą, paskui vėl kitą ir taip varėsi to- 
liau, kol liko vien jaunėlis brolis, bet kaip tik tada numušė dvy- 
lika. 

Rytą broliai subudo ir žiūrisi, ar nėra kame skaudulių. Visi 
tačiau buvo sveiki kaip niekur nieko, tad kalbėjosi: 
 .— Žiū, taigi mums nieko nepasidarė! 

Jie apsirengė, nuėjo į salę pusryčiauti. Paskui aplankė savo 
žirgus, o tie buvo taip pašerti, pagirdyti ir iššukuoti kaip ir va- 
kar, net husarų širdys džiaugėsi. Lig dešimtos jie pramogavo 
sode, tada susėdo valgomajame kaip ir vakar. Vienuoliktą su- 
ėjo dvylika seserų, kurios jau ligi kelių buvo baltos baltutėlės. 
Vėl samtis ėjo iš rankos į ranką, vėlgi nebuvo pratarta nė žo- 
džio. Po valgio visi atsistojo, vienuolika seserų išėjo, o jauniau- 
sioji stabtelėjo tarpdury kaip anuos kartus ir pamojo vachmist- 
rui. Tasai su ja nuėjo trečiąkart į miegamąjį. 

Ten ji kalbėjo: 

— Antrą Naktį jau praleidote. Trečią naktį jus tik ugnyje 
iškeps ir į krūvą sumes, daugiau nieko jums nedarys. Bet štai 
ką aš tau pasakysiu: jei tarp jūsų yra vienas, kuris bijo, tai 
mums visiems dvidešimt keturiems blogai. Tada mes visi žuvę 
amžinai. Daugiau tau nieko pasakyti negaliu, rytoj matysimės 
vėl. 

Ji prapuolė, o jis susišaukė brolius: 

—- Šiandien mus tik ugnyje iškeps, daugiau mums nieko ne- 
atsitiks. O ar yra tarp jūsų, kas labai bijo? — Jis nusikabino šau- 
tuvą nuo sienos ir pasakė: — Tą aš nušausiu tuojau pat! 

Kiekvienas atsiliepė: 

— Brolau, aš ne, aš ne! 

Ir. jis dėjosi esąs patenkintas. 

Trečią dieną nė vienas jų nebuvo tikrai linksmas, ir laiką 
leido visi miegamajame. Vyno turėjo iki valios. Dešimtą va- 
landą jie sugulė miegoti, o apie vienuoliktą kaip ir anas naktis 
kilo. triukšmas, ir subildėjo tie dvidešimt keturi. 

— Šitie ir vėl besą čia,— kalbėjo nelabieji. 

Šį sykį padaužos ilgai nebedelsė, susikūrė ugnį. Griebė pir- 
mą brolį ir įbloškė į ugnį, bet tas nė nekruštelėjo. Tada čiupo 
antrą, po to trečią ir taip visus iš eilės, bet visi laikėsi tvirtai. 
Kai priėjo prie vienuoliktojo, tas net susirietė iš baimės. 

— Tave čiupsim į nagą taip pat kaip ir kitus, — kalbėjo jie 
ir griebė vienuoliktą brolį. Tas suaimanavo —ir akies mirksniu 
pasidarė tamsu, o nelabieji dingo. 

Vachmistras klausėsi. :Numušė dvylika, ir jis galvojo: „Da- 
bar man nieko nebegali atsitikti“. 

Jis ėmė šaukti brolius nuo pirmo ligi paskutinio, bet niekas 
neatsiliepė, niekas anei krust. Jis apgrabinėjo jų lovas — nie- 
kas jose negulėjo. Susirūpino: kas čia galėtų būti? Užžiebė švie- 
są — ir pats nustėro iš siaubo: visi jo broliai guli akmenimis pa- 
virtę. Jam nulakstė miegai, o išaušus rytui nenorėjo nei valgy- 
ti, nei gerti. 

Nuėjo pirmiausia į arklides žiūrėti, ar bent žirgai tebėra: sto- 
vėjo visi iššukuoti lig blizgėjimo, ir pašerti, ir pagirdyti sočiai. 
Sode pamatė sausą medį ir nustebo, nes kaip tik šičia jis su 
broliais linksmindavosi ir niekada jo neregėjo. Apsigręžęs nu- 
ėjo į didžiąją salę ir. atsisėdo į tą pat vietą, kur visada sėdėda- 
vo. Vienuoliktą valandą suėjo visos dvylika seserų, bet jos vėl 
buvo juodos kaip pirmą dieną. Šiandien tačiau ir jis nevalgė nė 
kąsnelio, nieko neprisilietė. 

Kai jos susėdo, jis prakalbo ir klausė: 

— Kas dabar man bus? 

Jam atsakė jauniausioji sesuo: 

— Tu vienas dar gali mus išvaduoti. Še tau raktą: eik į 
arklidę, ten yra tavo guolis, lova, stalas ir kėdė. Ant sienos ra- 
si šautuvą ir medžioklės maišą. Jeigu nieko nesumedžiosi, tu 
neturėsi ko valgyti ir būsi žuvęs. Už valandos kelio nuo čia yra 
paukščio „lizdas. Jeigu nenutaikysi laiko, kada kiaušinis skils 
ir nesugausi išriedėjusio paukščiuko, būsi žuvęs. Sode ant sau- 
sojo medžio užaugs trys obuoliai. Jeigu nenutaikysi laiko, ka- 
da obuoliai kris, būsi žuvęs. Jeigu išėjęs medžioti paklysi, tu 
niekad iš girios nebeišeisi ir būsi žuvęs. Už pusvalandžio kelio 
nuo čia yra penkių šimtų metų senumo medis, jis penkiasde- 
šimties sieksnių aukščio, ir visas jo liemuo plynas, nė vienos 
šakelės ligi pat viršaus. Pačioje viršūnėje yra dievo paveikslas, 
tu turi į tą medį įlipti, paveikslą iškelti ir parnešti namo. Jeigu 
to nepadarysi, būsi žuvęs. Po metų mes vėl pasimatysim, jei bū- 
si viską padaręs; jei tau nepavyks, tai visi liksim užkeikti am- 
žinai. 

Vos mergina baigė kalbėti, jis nudrožė į savo būstą, ėmė 
šautuvą, medžioklės maišą ir iškeliavo. Pasiekęs tą aukštą me- 
dį ir pamatęs, koks storas jo kamienas, jis buvo beprarandąs 
viltį. Atsiklaupė ir ėmė melstis, kad dievas padėtų. Tik jis spė- 
jo nulenkti galvą, žiūri — paveikslas jau čia. Nudžiugęs parsine- 
šė jį namo ir pasikabino viršum lovos. Tada gulė nenusirengęs 
ir miegojo tris dienas ir tris naktis be trūkio, nenubusdamas, ne- 
valgęs ir negėręs. 

Ketvirtą dieną pabudo išalkęs, ėmė šautuvą ir išėjo į mišką 
medžioti. Pamatė puikų elnią, bet, kai jau buvo bešaunąs, žvė- 
ris pražuvo. Dar ir kelią paklydo vyras, ir turėjo miške nakvo- 
ti. Rytą už kelių žingsnių nuo savęs pamatė gražiausią pievą, 
nors vakar nerado, kaip iš miško išsigauti. 

Ėjo, ėjo ligi pat pietų ir užėjo liūtą, lokį ir peslį, kurie gin- 
čijosi dėl negyvo arklio. Pamatęs, kas čia dedasi, jis išsitraukė 
didelį medžioklinį peilį ir tarė: 

— Aš jums tuoj padalysiu! Liūtui te užpakalinę pusę, lokiui 
priešakinę, o pesliui — vidurius! 

Gautosiomis dalimis visi buvo patenkinti ir tuoj dingo. 

Jis toliau keliavo pamiške, palauke, kol sutemo naktis. Ta- 
da atsigulė miegoti po grynu dangumi, o kitą rytą traukė toliau 
iki vienuoliktos valandos. Tik šit kadgi riktelėjo kažkas iš miš- 
ko: ; 

— Stok! 

5. Austrų pasakos 


Sustojo persigandęs. Iš miško išlindo liūtas ir tarė: 

— Mano mielas prince, išrauk vieną mano plauką. 

Jis priėjo, išrovė plauką, o liūtas sako: 

— Kai tau bus prastai, tu pagalvok apie mane. 

Taip taręs, liūtas nuėjo sau ir daugiau nebesirodė. 

Jaunėlis brolis drožė lauku toliau kokį pusvalandį. Tik ir 
vėl suriaumojo kažkas, ir iš miško išlindo lokys lepečkojis. 

— Mano mielas prince, išrauk iš mano gaurų vieną plauką, 
o jei kada tau bus prastai, pagalvok apie mane. | 

Vėl jis keliavo toliau kokį pusvalandį, tik šit iš miško dar 
sykį riktelėjo kažkas: 

— Stok! 


Tai buvo peslys. Jis tarė: 

— Mano mielas prince, išrauk vieną mano plunksnelę, ir jei 
tau kada bus prastai, pagalvok apie mane. 

Kai priėjo vakaras, jaunėlis brolis atgulė miegoti miško pa- 
kraštyje. Rytą atsikėlė ir traukė toliau, bet, pagalvojęs apie pi- 
lį, jis net atsiduso. Ir šit jau stovi priešais jį liūtas: 

— Mano mielas prince, ko pageidauji? 

— Prašau nunešti mane į mano pilį. 

— Sėsk ant manęs. O kaip norėtum keliauti — žeme ar oru? 

— Norėčiau oru, kad nei tu, nei aš už nieko neužkliūtume,— 
tarė jaunėlis brolis. Žeme jį liūtas būtų nešęs per visus aštru- 
mus, „tai galėjo jį sudraskyti į gabaliukus. Tačiau liūtas jį ga- 
beno tik ligi pusės kelio, tada pastatė ant žemės ir tarė: 

— Atiduok mano plauką, dabar tau jo niekad nebeprireiks. 

Jaunėlis plauką atidavė, ir liūtas dingo amžinai. Jis vėl at- 
siduso, ir šit priešais jį jau lokys bestovįs. 

— Ko pageidauji, mano mielas prince? 

— Norėčiau būti ant kalno, kur paukštis lizdą suka. 

— Sėskis ant manęs. O kaip norėtum keliauti — žeme ar oru? 

— Oru,— sakė,-- kad nei tu, nei aš už nieko neužkliūtume. 

Kai jie atsidūrė ant kalno, lokys tarė: | 

— Dabar atiduok mano plauką, tau jo niekad nebeprireiks. 

Kai jis nuo tolo pamatė lizdą, kaip tik tuo metu iš jo išskri-' 
do jauniklis karvelis. Jis sušuko: 

— Pesly, eikš greičiau į pagalbą, sugauk man tą karvelį! 

Tik viens du — ir peslys atnešė jam karvelį. 

— Atiduok mano plunksną, — tarė peslys, — tau dabar jos nie- 
kad nebeprireiks. 

Jis atidavė plunksną, ir peslys dingo amžinai. 

Dabar jis patraukė namo, atrado gražiausiai pilį, įėjo į savo 
kambarį ir pasitupdė ant stalo karvelį. Tada ėmė baltą skarytę 
ir nudrožė prie to sausojo medžio. Priėjęs pamatė tris obuolius, 
kabančius ant plonutėlio plaušelio. Vos spėjo pribėgti — obuo- 
liai tik bumt ant skarytės. Įsinešęs į vidų, skarytę atskleidė ir 
obuolių vietoj rado tris karvelius. Jis atidarė langą, visi keturi 
karveliai padėkoję išskrido. Jie lėkė nulėkė, ir veikiai jo akys 
jų nebematė. Dabar jis atgulė miego. Toji naktis buvo paskutinė, 
kad jis gulė į lovą alkanas. 

Rytą nubudo, girdi — muzika groja, armotos šaudo trenkia. 
Pasižiūri pro langą — kareivių pulkų pulkai. Kažkas pasibeldė 
į duris. Jis šūktelėjo. Įėjo tarnai, nešini karaliaus rūbais ir ka- 
raliaus sostu. Jie nuvilko jam medžioklio drabužius, o aprengė 
karaliaus rūbais. Tada jis gavo sėstis į sostą ir laukti, kol dau- 
giau kas ateis. 

Netrukus atsirado visos dvylika princesių. Pasibeldė į duris. 
Suėjusios puolė jam į kojas ir dėkojo už išvadavimą. O jauniau- 
sioji sakė: , 

— Dabar pasirink vieną iš mūsų, kuriai už tavęs tekėti. 

Jis atsakė: 

— Su tavim aš visada kalbėjau, tave dabar aš myliu, tu turi 
už manęs tekėti ir būti karalienė! 

Jis prisiminė brolius ir klausė karalienę, kur jie galėtų būti. 

— Jie dar tebėra suakmenėję,— atsakė toji, nuvedė jį į 10- 
bių podėlį ir padavė aukso lazdelę.— Imk šią lazdelę, suduok 
ja kiekvienam, ir jie atsigaus. 

Jis stuktelėjo kiekvienam pamažėli, tik tam, kuris suvaitojo, 
pylė tris kartus stipriai. 

— Ai broli, nemušk! — prakalbo tasai atsigavęs. O jaunėlis 
jam taip atitarė: 

— Ogi aš per tave turėjau ištisus metus baladotis po pasau- 
lį ir tiek visko prisikentėti, kad visus išvaduočiau. 

Tie vienuolika brolių kiekvienas vedė po princesę, o jau- 
niausiasis, jau karalius, padarė juos generolais. Jie tačiau nega- 
lėjo sužinoti, kur jų tėvas motina, nes pas juos niekaip nebera- 
do kelio. 

Uolos girioje pavirto namais, o kur buvo miškas, atsirado 
gražiausias miestas ir plati gyvenama šalis, kurioje jie leido die- 
nas sau laimingi ir patenkinti. 


DU MENININKAI 


Vieną sekmadienį susiėjo smuklėje auksakalys ir burtininkas. 
Vienas ir kitas ėmė girtis savuoju menu. Nė katras nenorėj: 
nusileisti, tad įkaitę ryžosi kišenes pravėdinti. Jie sukirto lažy- 
bų iš trijų šimtų guldenų: juos gausiąs tas, katras po savaitės 
parodysiąs didesnį meno veikalą. 

Auksakalys jau pirmadienį ėmėsi darbo ir visui visą dieną 
kiūtojo dirbtuvėje. Jei kas sakė, jog reikią ir pasilsėti, tai jis 
manė sau vienas: „Tau bepigu šnekėti, tu nežinai, ką man šitai 
reiškia“. 

Tuo tarpu burtininkas laikėsi taip, tarytum jam nėmaž nerū- 
pėtų lažybos, kiekvieną dieną uoliai lankė smuklę ir nusigerda- 
vo iki kvaitulio. Auksakalys, matydamas, kaip jo lažybų varžo- 
vas aplaidžiai į jas žiūri, nė kiek neabejojo laimėsiąs. Tačiau 
„kai savaitė ketino tuoj baigtis ir jau priėjo penktadienis, sukru- 
to triūsti ir burtininkas, kad laiku galėtų parodyti savo meno 
vertę. 

Sekmadienį vėl abu menininkai susiėjo smuklėje ir sakė vie- 
nas kitam: 

— Na, pažiūrėsim, ką tu turi. | 

Čia auksakalys paprašė atnešti didelį dubenį su vandeniu, iš- 
siėmė kelias aukso žuveles ir suleido į jį. Žuvelės ėmė plaukio- 
"ti, šakčioti kaip gyvos, ir jam jau rodėsi, kad burtininkas niekaip 
negalės parodyti tolygaus meno. 

O burtininkas tik nusijuokė; išsitraukė iš kišenės du spar- 
nus ir prisitaisė juos už pečių. Tada pakilo nuo žemės, išplas- 
nojo pro langą ir apskrido triskart aplink smuklę. Aplekia kar- 
tą, pažiūri pro langą į vidų — taip duoda ženklą, kad vėl vieną 
ratą apsuko. Auksakalys vos bevaliojo savo akimis tikėti, bet 
juk negali netikėti tuo, ką matai, užtat kai burtininkas po tre- 
+čio rato įskrido pro langą vidun, nebeliko nieko kito, kaip tik 
atidaryti kapšą ir išmokėti tris šimtus guldenų. 

Burtininkas turėjo sūnų, kuriam tėvo skraidymas taip patiko, 
jog prisimygęs kaulijo ir kaulijo duoti jam bent sykį paskrai- 
dyti. Jis prisitaisė už pečių sparnus ir pakilo. Tačiau kai alsi- 
dūrė aukštybėse, tai suskato dumti kaip vėjas ir dabar jau ga- 
lėjo daryti ką -tik įmanydamas — niekaip nebeįstengė nusileisti. 
Jam net galva svaigo pažiūrėjus į žemę, kai apačioje -lėkte lėkė. 
kaimas po kaimo, miestas po miesto. 

Ilgą laiką šitaip skridus, galų gale jam pavyko nusileisti Že- 
mėn tolimoje, labai tolimoje šalyje. Nusileidęs dairėsi aplinkui 

ir Matė tiktai kelis kiaulių piemenis, kurie spoksojo į jį it kvai-- 
li, nežinodami, kaip jis čia galėjo atskristi. Jis ilgai nesusipro- 
tėjo, ką tiems. piemenims sakyti, nes tiek ilgai skrisdamas bai-- 
siai išalko, net pilvas prie nugaros prilipo. Užtat pirmiausia jis 
paprašė trupučio duonos. Piemenims rodėsi keista, kad šaunus 
jaunas ponas, gražiai apsirengęs, oru skriste atskridęs, prašo 
sausos duonos. Bet jis maldaute maldavo, ir iš visko ūratėsi, kad 
jis baisiai nuvargęs, tad piemenims jo pagailo, jie davė ne tik 
duonos alkiui numalšinti, bet ir parūpino darbo, kad pats už- 
sipelnytų iš ko gyventi. Tuo burtininko sūnus tik džiaugėsi ir“ 
liko su piemenimis. 

Netoli tos vietos, kur kiaulės ganėsi, gyveno tos šalies ka- 
ralius. Jis turėjo neregėtai gražią dukterį ir laikė ją visada uUž- 
rakintą, kad niekas negalėtų prieiti. Jis liepdavo net jos kam- 
bario aslą pelenais išbarstyti, kad būtų tuojau matyti, jei tiktai 
kas drįstų aplankyti jo dukterį. 

Ir burtininko sūnus išgirdo apie gražią karalaitę ir jas griež-- 
tą tėvą. 

„Na palaukš,— galvojo jis,— aš vis tiek pas ją įsigausiu, nors 
kažin kaip bus užrakinta ir užsklęsta“. 

Jis ėmė sparnus, prisitaisė ir nuskrido prie karalaitės lan-- 
go. Storu stipriu balsu jai sušuko: 

— Aš esu angelas Gabrielis, iš dangaus atsiųstas tavęs iš 
nelaisvės vaduoti! 


Taip pasakęs nuskrido, paskui vėl grįžo antrą ir trečią kar-- 
tą ir kalbėjo tuos pačius žodžius. Kartą ir į vidų įskrido pro lan-- 
gą, ir koją pastatė ant pelenuotos aslos, ir pėda aiškiai regima 
liko. 

Vos tik spėjo „angelas Gabrielis“ išskristi — atėjo karalius į. 
dukters kambarį ir pamatė pėdą pelenuotoje asloje. Pasidarė 
raudonas it vėžys iš pykčio ir tučtuojau davė įsakymą visiems 
valdiniams prisistatyti. Kai susirinko vyrai iš visų karalystės 
kraštų ir galų, kiekvienas turėjo duotis patikrinamas, ar ne jo: 
kojos toji pėda karalaitės kambaryje. Tikrino, matavo ir vis ne-- 
rado, kieno pėda. Jau manė karalius, kad visas jo triūsas nueis 
niekais. Vieną dieną pro karaliaus pilį ėjo trys kiauliaganiai. 
Karalius pastebėjo, kad šitie dar nėra įvykdę jo įsakyma, ir pa-- 
sišaukė juos pas save. Jie irgi turėjo duoti sulyginti kojas su 
ana pėda. Ir išties, tikrinant jų kojas, karalius užriko įdūkęs: 

— Aha, tai tu tas įžūlus nenaudėlis, drįsęs lįsti pas mana 
dukterį! Tu man atsakysi už tai! 

Karaliaus užpultasis buvo ne kas kitas, tik kiauliaganys, ku- 
ris turėjo sparnus. 

Dabar karalius liepė dukterį ir tą kiauliaganį uždaryti atski- 
ruose būstuose, o jis abiem sugalvosiąs tinkamą bausmę. Kiau- 
liaganys, tatai išgirdęs, pakeltu balsu šaukė: 

— O karaliau, jeigu leistumei man prašyti dar vieno vienin- 
telio dalyko, tai po to tegu mane ištinka bet kokia bausmė! 

— Ko nori dar? — klausė karalius. 

— Maldauju, kad leistumei vieną vienintelį kartą pabučiuoti 
tavo dukterį, prieš išsiskiriant su ja amžinai. 

Karalius leido. O kai karalaitė priėjo artyn, kiauliaganys kuo 
greičiausiai puolė prie jos, stvėrė į glėbį ir stipriai, saldžiai pa- 
bučiavo. Po to jos nebepaleido, 0 sumosavo sparnais, išvasno- 
jo pro langą ir karalaitę išskraidino į erdves. 

Kiauliaganys lėkė su ta gražia mergina savo tėvynės linkui. 
Ilgai ilgai skridęs, galų gale pasiekė savąjį kraštą ir užėjo į aI- 
timiausią smuklę. Čia svečiai kaip tik šnekėjosi, kad prieš ke- 
letą Metų burtininko sūnus išskridęs su stebuklingais sparnais. 
Jis klausėsi valandėlę tos šnekos. Pagaliau atsistojo, priėjo prie 
tų svečių ir tarė: 

— Burtininko sūnus, apie kurį jūs šnekate, stovi priešais jus, 
Oo šita graži mergina yra karalaitė, kurią aš parsinešiau kaip 
nuotaką. 

Svečiai žiūrėjo į jį išpūtę akis, o kai pažino, kad čia tas pats, 
kur buvo išskrides prieš keletą metų, tai didžiai stebėjosi jo 
sugrįžimu. 

O burtininko sūnus atšoko vestuves sų gražia karalaite ir gy- 
veno su ja laimingai iki pat dienų galo. 


SEPTYNIOS STIRNOS 


Buvo kitados grafas, kuris turėjo begalę miškų ir tarnų. Jam 
didžiausias smagumas būdavo sėsti ant žirgo ir medžioti miško 
žvėris. Bemedžiodamas jis kai kada atsidurdavo atstu nuo savo 
"palydos. 

Vieną dieną jis pamatė baltą stirną, kuri dūmė per Giėją 
„kaip vėjas. Jis suragino žirgą ir leidosi vytis tą taurų Žvėrelį. 
Besivydamas veikiai dingo visiems iš akių. Stirna lėkė ir lėkė, 
o jis vijosi be atvangos, kol pamatė besąs kažin kur nuklydęs, 
ir niekas nebeatsiliepė į jo rago garsus. Tad jis jojo toliau žvė- 

reliui iš paskos, iki išjojo į erdvią, gražią pievą, kurioje — 
nuostabus dalykas — ganėsi dar šešios stirnos. Šitos irgi buvo 
baltos, o viena iš jų, kiek didesnė už kitas, turėjo aukso ant- 
kaklę. Grafas mėgino keliskart šauti, bet nė sykio nepataikė. 
Septynios stirnos skriejo, o grafas — iš paskos. Jos dūmė per 
tankius miškus, pievomis ir kalnais, kol galų gale pasiekė di- 
delę pilį, kuri atrodė negyvenama. Vartai buvo užrakinti, abi- 
pus jų stovėjo sargyboje po liūtą. 

Vartai atsivėrė, stirnos sulėkė į pilį, o jas įsivijo raitas gra- 
las. Tada kitoje kiemo pusėje atsivėrė antri vartai, ir stirnos 
pro juos šaute iššovė lauk. Nespėjo grafas šokti joms iš paskos — 
abeji vartai užsivėrė, ir grafas liko uždarytas. 

Tada jis nusėdo nuo žirgo, pririšo jį ir kopė į viršutinius rū- 
mų aukštus pažiūrėti kambarių, salių. Sienos buvo auksinės, sto- 
vėjo aukso stalai, kėdės ir lovos. Viename iš mažesniųjų kam- 
barių kabėjo didelis veidrodis su plačiais aukso rėmais. Iš už 
jo kyšojo pergamento raštas. Grafas ėmė tą pergamentą ir per- 
skaitė: „Kas išvaduos karalaitę, tam atiteks visa jos karalystė. 
Tačiau jis pirma turės nugalėti milžiną vaiduoklį, kuris kiekvie- 
ną naktį nuo dvyliktos iki pirmos būna pilyje, siautėja ir prie 
aukso stalų valgo, geria". 

Grafas ryžosi stoti į kovą su tuo pabaisa. Jis dar pavalgė, 
sėdęs prie vieno auksinio stalo, ir atsigulė į auksinę lovą mie- 
goti. Apie vidunaktį nubudo, girdi — kažkas atlipa laiptais, 
ir baisiai Žvanga grandinės. Pasirodė juodas vyras, jam vidury 
kaktos buvo viena akis, ir ji taip stipriai švietė, jog visas būs- 
tas nušvito. Tas juodis buvo apžėlęs tankiais plaukais, o jo kak- 
las apvyniotas grandinėmis. 

Grafas, vos jį išvydęs, pašoko ir kirto jam į galvą, ir taip 
gerai pataikė, jog vienu kirčiu perskėlė ją visiškai. Dar pabaisa 
spėjo pasakyti, kad grafas galįs pabučiuoti tą stirną, kur su auk- 
sine antkakle. Tada grafas atgulė iš naujo ir miegojo iki ryto. 

Pabudęs atsikėlė ir nusileido laiptais į kiemą. Čia jis vėl pa- 
matė septynias stirnas, kurios jį vakar atvedė į šią pilį. Jis pri- 
ėjo ir pabučiavo jų didžiausiąją. Akimirksniu stojos priešais jį 
septynios mergaitės baltais rūbais, o gražiausioji dėvėjo aukso 
antkaklę. Gražuolė dėkojo grafui ir sakė: ji esanti šios šalies ka- 
ralaitė, ji ir jos palydovės buvusios to bjauraus milžino pavers- 
tos stirnomis. Jau daug ką jos buvusios į šią pilį atvedusios, 
bet niekam nepavykę jų išvaduoti. 2 

Karalaitė susituokė su savo išgelbėtoju, ir, jei dar nenumirė, 
tebegyvena abu laimingi lig pat šiol. 

KARALIUS PELENAITIS 


Buvo kitados toksai karalius, kuris turėjo vienturtę dukterį. 
Kai suėjo jai septyniolika metų, karalius sykį susimanė joti į ke- 
lionę. Mergaitė jam pastojo kelią ir prašė: 

— Tėveli, parneškite man tą, kas atskridęs nusileis ant jūsų 
skrybėlės. 

Karalius a.sisveikino ir išjojo. Keliavo jau visą valandą. ir 
vis niekas prie jo neskrido. Tik kai įjojo į mišką, atlėkė paukš- 
tis ir nusileido jam ant skrybėlės. Jis tuojau tą paukštį pagavo, 
suvyniojo į skepetaitę ir parnešė dukteriai. Mergina jį paėmė 
švelnutėliai į rankas ir nusinešė į savo kambarį. Ten ji ėmė vy- 
no, numaudė jame paukštelį ir suvystė į naują skepetą. Vakare 
pasiėmė jį į patalą ir apkamšė savo apklotu. 

Kiekvieną dieną karalaitė tą paukštį maitino, girdė, maudė 
vyne ir vystė į vis naujas skepetas. Kasnakt miegojo su juo pa- 
ale. 

Taip dėjosi visus metus, o tik paskutinę naktį paukštis pavir- 
to gražiu princu. Rytą jiedu abu atsikėlė, nuėjo pas karalių, ir 
mergina tarė: 

— Tėveli, šis princas yra tas pats paukštelis, kurį aš visus 
metus globojau! 

Matote, ji savo rūpestinga globa išvadavo jį iš burtų galios, 
tačiau princas tegalėjo su ja pabūti tris dienas, o paskui jam 
reikėjo iškeliauti. 

— Mieloji mano nuotaka, — kalbėjo jai princas, — aš tavęs 
nepametu, bet šičia negaliu su tavim susituokti. Aš vadinuosi 
karalius Pelenaitis. Kelionė į mano šalį trunka metus ten ir me- 
"tus atgal. Jei aš po dvejų metu negrįšiu, tai žinok, jog esu mi- 
ręs. Bet tu gali apie mane teirautis Mano šalyje. 

Taip pasakęs, jos mieliausiasis iškeliavo, o ji laukė, laukė ir 
laukė jo sugrįžtant, ir vis nesulaukė. Galų gale ryžosi vykti į aną 
šalį jo ieškoti. Ji pasiėmė aukso apyrankę, aukso šukas, aukso 
lyrą ir ištraukė į kelią. Po labai labai ilgos kelionės ji pasiekė 
jo karalystę ir ten, jo pilyje, stojo už tarnaitę. 

Niekas nebūtų nė pamanęs, kad ji karalaitė, nes vilkėjo pras- 
tais drabužiais ir prašėsi darbo. Nepažįstamą merginą tenai iš 
pasigailėjimo priėmė už antrąją tarnaitę. Ji veikiai sužinojo, kad 
jos mieliausiasis turįs nuotaką, šios šalies princesę, ir po trijų 
dienų būsiančios vestuvės. 

Dabar ji eina pas pirmąją tarnaitę ir siūlo jai aukso apy- 
rankę, jeigu toji prileisianti ją prie karaliaus durų. | 

— Tu čionai tik pirma diena, o jau nori, kad leisčiau tave 
prie karaliaus durų, — sako anoji,— juk jei tave IEBi užklups, tai 
mudviem abiem galvas nukirs! 

Tačiau aukso apyrankė taip traukė kambarinei akį, jog ji ga- 
lų gale leido karalaitei prieiti prie durų. | 

Vidunaktį toji prisėlino prie karaliaus durų ir šaukia: 


Karaliau Pelenaiti, 

aš lave maudžiau vyneliu, 

aš lave vysčiau šilko vystyklėliu, 

o, mano mieliausias, brangiausias kūdiki! 


Ir po to ji greit nubėgo į savo kambarį. Karalius tuoj pabu- 
do. Atsikėlė ir liepė pažiūrėti, kas buvo prie jo durų. Niekas ta- 
čiau nerado nieko, nes tarnaitė jau gulėjo lovoje ir dėjosi mie- 
ganti. 

"Kitądien ji vėl prašėsi leidžiama prie karaliaus durų. Kam- 
barinė, tiesa, nenorėjo leisti, bet aukso šukos jai taip patiko, jog 
susigundžiusi leido ir vėl. 

Vidunaktį ji kaip vakar prisėlino prie jo durų, ir šaukia: 


Karaliau Pelenaiti, 

aš tave maudžiau vyneliu, 

aš lave vysčiau šilko vystyklėliu, 

o, mano mieliausias, brangiausias kūdiki! 


Po to ji greitai nubėgo, ir vėl jis jos nerado. 

Trečią dieną ji dar sykį eina pas kambarinę: 

— Labai tave prašau, leisk man trečią sykį prie karaliaus. 
durų! Aš tau duosiu aukso lyrą! 

Kambarinė ir šį sykį iš pradžių nenorėjo sutikti, bet aukso ly- 
ra baisiai jos akis traukė, ji susimagino, galiausiai pasidavė ir 
leido. 

O karalius tą naktį turėjo savo kambaryje pasistatęs keturis 
sargus. 

Karalaitė vėl prisėlino prie durų ir šaukia: 


Karaliau Pelenaiti, 

aš tave maudžiau vyneliu, 

aš tave vysčiau šilko vystyklėliu, 

o, mano mieliausias, brangiausias kūdiki! 

Išpuolė visi keturi vyrai iš karaliaus miegamojo ir sučiupo 
merginą, nebespėjusią nubėgti. Užžiebė šviesą pažiūrėti, kas ji 
tokia. 

— Ko tau reikia prie mano durų jau trečia naktis? — klausė 
karalius rūsčiai. — Aš liepsiu tave nugalabyti už tai. 

— Kaip tu gali liepti mane nugalabyti, juk tu ištisus metus 
pas mane paukščiu išbuvai! 

Tie žodžiai sukrėtė karalių gilių giliausiai, ir jam būtų buvę 
smagiau, jei pirma nebūtų prabilęs taip rūsčiai. 

— Aš tave vynu maudžiau, aš tave savąja šilko skepetaite 
vysčiau, kad tu atgautum žmogaus pavidalą! | 

Tada karalius paėmė ją ant rankų ir nusinešė į savo kambarį. 
Jie ten išbuvo drauge visą naktį ir aptarė, ką daryti. Rytą jis 
nusiuntė žinią antrajai nuotakai, kad jos nevesiąs, nes atėjusi 
karalaitė, kuri jį išvadavusi iš paukščio būvio. Greitai po to jie 
iškėlė vestuves, ir ji nusiuntė žygūnus į savo tėviškę pranešti, 
kaip laimingai viskas baigėsi. 


UŽBURTA PRINCO NUOTAKA 


Buvo kitados toksai karalius, kuris turėjo vienturtį sūnų. Vie- 
ną žiemos dieną sningant princas išėjo į sodą. Jis išsipjovė laz- 
delę ir genėjo ją, o begenėdamas užsigavo pirštą, ir kraujas ėmė 
lašėti ant sniego. Įėjo į vidų, ten jam užrišo pirštą, ir jis tarė 
karaliui: 

— Tėve, įsipjoviau pirštą, o kraujas taip gražiai atrodė ant 
sniego, jog aš norėčiau rasti tokią nuotaką, kad būtų balta kaip 
sniegas ir raudona kaip kraujas. 

Karalius jam pasakė: 

— Jei tu nori tokios nuotakos, tai turėsi keliauti toli, į sve- 
čias šalis. 

Tad sūnus susiruošė ir traukė į pasaulį. Keliavo ištisus me- 
tus, bet vis nerado nuotakos, kokios norėjo. Pagaliau jis priėjo 
didelį miestą ir vaikštinėjo po jį tris dienas. Tik vienoje vietoje 
mato — sėdi prie lango nuostabaus gražumo mergaitė, kaip tik 
tokia, kokios jis troško. Bet ten visos durys buvo užrakintos, ir 
jis negalėjo patekti į vidų. Jis klausė, kaip pas ją įeiti. Gražioji 
mergina sakė: 

— Eik į turgų, ten sėdi baisiai bjauri boba ir pardavinėja vai- 
sius. Nusipirk iš jos kriaušių, riešutų ir obuolių, tada sugrįžk čia. 

Nuėjęs į turgų, jau iš tolo pamatė tą senę sėdint. Prieina ar- 
tyn — ji tokia šlykšti, jog net koktu darosi, bet jis vis tiek pir- 
ko iš jos vaisių ir jais nešinas nuėjo prie mergaitės namo. 

Dabar gražioji mergina sako jam: 

— Imk peilį ir perskelk vieną riešutą! 

Kai tik jis riešutą perskėlė, tuoj visos durys pačios atsidarė, 
ir jis galėjo įeiti. Mergaitė priėmė jį draugiškai, o kai jis papra- 
šė, kad už jo tekėtų, ji mielai sutiko. Tačiau ji bijojo savo mo- 
tinos, nes toji buvo pikta burtininkė. Užtat jiedu sutarė pabėgti. 
Mergaitė paėmė nuo stalo indelį su tepalu ir patepė karalaičiui 
pažastis. Paskui stvėrė burtų lazdelę, ir jiedu abu išskrido pro 
langą. Močia pareina namo, žiūri — durys atlapos, langai atdari, 
o dukters nė kvapo. Ji greit greit susiruošia ir šoka vytis. 

Mergaitė pamato, kad močia atsiveja, ir sako karalaičiui: 

— Mano motina baigia prisivyti, mesk žemėn obuolius! 

Kai tik jis numetė, tuoj užpakal jų sutyvuliavo didelės ma- 
rios. Senė gavo sustoti, bet pasilsėjusi ėmė vytis dar smarkiau, 
perlėkė marias ir greit jau buvo visai arti. 

Tada mergaitė tarė: “ 

— Motina vėl mums ant kulnų, mesk kriaušes! 

Jis metė — ir atsirado didžiausias miškas, medžiai tokie aukš- 
ti, kad senė per juos vos įstengė persikeberioti. Ji vėl turėjo 
sustoti pasilsėti, bet neilgai trukus jau vijosi pridurmu. Mergai- 
tė skubiai sulaužė į tris gabalus burtų lazdelę ir numetė žemėn. 
Tuoj atsirado plati dykuma, ir vijikė joje nebesusigaudė. 

— Dabar mesk riešutus! — sušuko mergaitė. Iš riešutų išpuo- 
lė gyvatės, žvėrys visokie ir sudraskė tą nelabėlę. 

Kitą dieną jiedu atvyko į karalaičio šalį. Pavakare užsuko į 
užeigą priemiestyje ir ten apsistojo nakvoti. O užeigos šeiminin- 
kė buvo burtininkė ir turėjo septyniolikos metų dukterį, neregė- 
to bjaurumo mergaitę. Motina jai ir sako: 

— Tu gali pasidaryti karalienė. Še tau adatą, ją įsmeigsi tai 
nakvoti apsistojusiai merginai į galvą, kai miegos, ir atidarysi 
langą. Ji pavirs balande ir išskris. Tu tada langą uždarysi ir at- 
sigulsi šalia jo. O kai jis rytą nubudęs klaus, kodėl taip baisiai 
atrodai, tu sakyk — todėl, kad labai nuvargusi po kelionės. 

Dukteriai sumanymas patiko, ji ėmė adatą ir įsmeigė miegan- 
čiajai į galvą. Tuoj gražuolė virto balande ir išskrido, 0 negra- 
žuolė atsigulė lovon į jos vietą. Kai jis rytą nubudo ir į ją pa- 
žiūrėjo, jį pagavo išgąstis. 

— Aš nebežinau, ar čia tu, ar ne tu,— klausė jis. 

Ji atsakė: 

— Čia aš, taip, o tokia pasidariau todėl, kad kelionėje labai 
privargau; paskiau aš vėl būsiu graži. 

Po to jie susėdo į karietą ir važiavo į pilį, kur jų laukė ka- 
ralius. Jiems atvykus, karalius ėjo jų pasitikti ir pats atidarė 
karietą. Tačiau kaip jis išsigando, kai pamatė užeigos šeiminin- 
kės dukterį! Jam visas džiaugsmas išgaravo, ir po to tarė sūnui: 

— Sūnau, kiek daug tu laimėjai per tuos dvejus metus! Ir 
tokią baidyklę tu man pargabenai į pilį. 

— Tėve,— atitarė princas,— ji todėl tokia, kad labai privar- 
gusi po ilgos kelionės, paskiau mano nuotaka pasidarys vėl gra- 
ži kaip buvusi. 

O užeigos šeimininkės duktė gavo kambarį ir daugybę pa- 
tarnautojų. 

Praėjo šešios savaitės, ir vieną rytą atskrido prie princo lan- 
go balandėlė. Kai jis atidarė, toji nulėkė. Jis pritaisė virvelę 
prie lango varstomosios dalies, ir, kai tik paukštelė nusileido 
ant palangės, jis patraukė, ir balandėlė jau buvo kambary. Ji 
nutūpė ant stalo ir vaikštinėjo po jį. 

Labai apsidžiaugęs. princas nubėgo nas tėvą ir sako: 

— Aš pagavau labai gražią balande, eikš pasižiūrėti! 

Karalius atėjo, o paukštelė tebevaikštinėjo po stalą. 

— Tikrai graži balandėlė,— sakė jis. Beglostydamas apčiuo- 
pė kažką ant jos galvutės, pažiūrėjo iš arčiau ir rado adatos stor- 
galį. Jis suėmė ir ištraukė adatą. Pasigirdo trenksmas — ir prieš 
tėvą su sūnumi stojosi ant stalo graži panelė. 

Karalaitis ją nukėlė, apkabino meiliai ir tarė: 

— Tėve, tai šit toji, kurią aš išsirinkau, kuri su manim čionai 
atkeliavo! 

— Šita man patinka,— tarė karalius— ji tokia nuotaka, ko- 
kios tu norėjai. 

Jie klausė, kaip pasidarė, kad ji balande virto, ir ji išpasa- 
kojo viską. Dabar karalius pakvietė užeigos šeimininkę į puo- 
tą pilyje. Toji nelabėlė atėjo ir sėdo prie stalo draug su savo 
dukteria. Kai jau buvo pavalgę ir pagėrę, karalius ir klausia 
užeigos šeimininkę: 

— Ką reikia daryti tam, kas žmogui atima gyvybę? 

Ji atsakė: 

— Striukai drūtai — toks turi būti sudegintas ant laužo! 

— Tad čia yra ištarmė jums abiem,— tarė karalius. 

Laužas jau buvo sukrautas, abi piktadares išvedė ir bloškė į 
ugnį. Tada tik atvedė iš kambario gražuolę. Stalas buvo iš nau- 
jo apdėtas, kaip dera puotai, ir jie linksmai kėlė vestuves. 

GYVATĖ MERGINA 


Karas baigėsi, ir karalius darė kariuomenės peržiūrą. Vy- 
rai buvo išrikiuoti eilėmis, o karalius jojo palei tas eiles ir žiū- 
rėjo. Taip bežiūrint, jam labiausiai patiko trys kareiviai, vienas 
visiškai jaunutis ir du seMiai. Karalius liepė tiems trims karei- 
viams kitą dieną ateiti į pilį. Kai jie skirtą valandą prisistatė, ka- 
ralius davė pasirinkti, ko norėtų: ar visą gyvenimą be mažiau- 
sio rūpesčio jo išlaikomi namie gyventi, ar gauti po tris tūks- 
tančius guldenų į kišenę ir keliauti kur patinka. 

Visi trys apsisprendė keliauti po pasaulį, o kai tik gavo pi- 
nigus, tuoj susiruošė ir išvyko. Netoli tepaėje, atsidūrė didelia- 
me, tankiame miške. Eina, eina, jau ir vakaras, o miškas nesi- 
baigia. Apsinakvojo. Ryto. metą jie galų gale išsigavo iš to miško. 
Priešais išvydo „kalną, o ant to kalno stovėjo puiki pilis. Jaunėlis 
norėjo tuoj lipti į kalną, bet abu seniai kalbėjo: 

„— O ką mes ten veiksim įlipgt Mes norim valgyti, norim 
gerti, tai verčiau susiieškokim kokią karčemą. 

Ir jiedu nuėjo į kaimą kalno papėdėje, o jaunėlis nuo jų at- 
siskyrė ir patraukė į pilį. 

Šit jis jau stovi priešais didelius atdarus vartus. Sargo jokio 
nematyti, visame kieme irgi niekas nesirodo, tad jis įeina ir ko- 
pia laiptais aukštyn. Žengia į koridorių, bet ir čia nė gyvos dva- 
sios. Galų gale prieina prabangią salę. Joje stovi didelis stalas, 
apdėtas skaniausiais kvepiančiais valgiais. O vidury stalo — di- 
delė lėkštė, tuščia. Jis dairosi šen ir ten, ar neateis kas 
nors, tačiau niekas iš niekur nesirodo, tad jis sėdasi prie stalo 
ir valgo visų patiekalų, kiek tik širdis priima. Sėdi jis sau ska- 
niai prisidrožęs, gera jam. Tik šit girdi — beldžiasi kažkas į duris. 

— Prašom! — šūkteli vaikinas iš visų jėgų. 

Tada atsidaro durys ir įšliaužia gyvatė. Ji užsliuogia ant sta- 
lo ir susirango tuščioje lėkštėje. Nors jaunam kariauninkui bai- 
mė buvo svetimas daiktas, vis dėlto truputį šiušu pasidarė, kai 
erdvioje salėje radosi vienui vienas su šia neregėtai didele gy- 
vate. 

Ir dar nuostabiau ir baisiau pasidarė, kai gyvatė prašneko: 

— Tu nebijok,— kalbėjo ji,— ir daryk, kaip aš sakysiu. Jei 
viską atliksi pagal mano nurodymus, tu galėsi būti labai laimin- 
gas. Aš esu užburta princesė. Tu gali mane išvaduoti, jeigu tik 
nori, o tada aš būsiu tavo su visais lobiais. Tad sakyk, ar nori 
daryti visa, kad mane išvaduotum? 

Kareivis, nė kiek nedvejojęs, tarė: 

— Šimts velnių ir perkūnų! Aš tiek sykių esu žiūrėjęs gilti- 
nei į snukį, tad nė šitie daiktai manęs nepagąsdins! 

— Gerai. Tai klausyk, kokios tavęs laukia užduotys, — kalbė- 
jo toliau gyvatė.— Tris naktis pagret apie dvyliktą valandą ateis 
į pilį daugybė kareivių su savo, karaliumi. Jie tavęs ieškos vi- 
suose kampuose ir užkampiuose, ko] suras. Suradę ves tave pas. 
karalių, o tasai tau siūlys ką įmanydamas, kad tik tave pra- 
kalbintų. Bet tu neatsiliepk jam, nė vieno žodžio nepratark. Ap- 
siimk būti tvirtas, ir nors kažką žadės, nors kažkaip grasins, tu. 
būk nebylus it žuvis, nes jei nors vieną žodį pratarsi, būsim abu- 
du žuvę. Tave visaip kamuos, visaip kankins, bet nė tada nepa- 
siduok — kad jie neišgautų nė vieno žodžio. Tegu jie sau kan- 
kina tave baisių baisiausiai, kitą rytą tu jausies geriau nei pir- 
ma, ir visos kankynės tau eis tik į gera. Trečią naktį jie tau net 
galvą nukirs, bet kitą rytą tu vėl būsi sveikas gyvas, kaip nie- 
kur nieko. Jei viską tylomis ištversi, tai Mane išvaduosi ir mudu 
abu laimingus padarysi. 

Po šių žodžių gyvatė dingo. Kareivis apmąstė visą tą keistą. 
istoriją ir, būdamas vyras tvirtas ir ne bet kokio narsumo, nu- 
sprendė tučtuojau imtis ją vaduoti. Užtat jis liko sėdėti prie sta- 
lo, valgė ir gėrė, o kad laikas neprailgtų, užsižibino šviesą ir skai- 
tė knygą, rastą ant stalo. Taip jis tenai buvo, kol numušė dvy- 
lika. 

Tada staiga kilo kieme toks triukšmas, jog mažne visa pilis 
drebėjo. Žirgai trypia, ginklai žvanga, riksmai ir trenksmai ligi 
pat salės aidi. Tuoj triukšmas įma artėti, durys pokš pokš atsi- 
a jį iš visų pusių ir veda į kambarį, kur soste sėdi pats jų 
karalius. Tasai, pamatęs vaikiną kariauninką, ima piktai vartyti 
akis kaip kukulius ir klausia jį: 

— Vabale niekingas, ką čia veiki, ko landai po šią pilįė 

Jaunasis keliauninkas nėmaž nesutrinka ir tyli kaip akmuo. 
Karalius klausia ir antrą, ir trečią kartą, ir tolydžio vis labiau 
rausta iš įniršio. Jaunasis kariauninkas betgi nesiduoda įbaugi- 
namas ir neprataria nė pusės žodžio. Galiausiai karalius jau ne- 
"besitveria pykčiu, liepia atnešti suolą, tą kietasprandį berną gul- 
dyti ir plakti. Kad ir kiek plaka, kad ir ką daro, tasai tyli kaip 
tylėjęs, ir tiek. Staiga numuša pirmą valandą, ir karalius su savo 
kareiviais išsinešdina. Jaunasis kariauninkas lieka begulįs ant 
suolo ir greit užmiega. 


a. 

Rytą vėlai pabudęs, jis jautėsi geriau išsimiegojęs ir mitres- 
nis nei kada nors, ir visa, ką buvo patyręs naktį, jam dabar at- 
rodė tik sapnas. Jis kiek pasidairinėjo po pilį, paskui nuėjo į 
valgomąją salę, nes buvo jau gerokai praalkęs. Čia vėl rado vi- 
sokiomis gėrybėmis apkrautą stalą, sėdosi, valgė ir gėrė, kiek 
tik širdis geidė. Jam ten besėdint, vėl kažkas pasibeldė į duris, 
o kai jis paprašė įeiti, įšliaužė gyvatė ir taip pat kaip vakar už- 
sliuogė ant stalo į tuščią lėkštę. 

Tačiau dabar ji jau turėjo gražios mergaitės galvą, nors vi- 
sas kūnas dar tebebuvo gyvatės. Ji maloniai šypsojosi jaunam 
keliauninkui ir kalbėjo: 

— Tu pasirodei besąs narsus ir pirmąją naktį atlaikei gerai. 
Taip būk ir toliau, tik neprasitark nė žodžio. Jei manęs klausysi, 
mudu abu tapsime laimingi! | 

Keliauninkas prižadėjo jos patarimų laikytis, ir gyvatė tuoj 
vėl prapuolė. Jis darė taip pat kaip pirmą dieną, gėrė ir valgė, o 
nuobodžiui nuvaryti ėmėsi knygos. Jis skaitė ją, iki numušė dvy- 
lika. ; 
O tada kilo triukšmas pilies kieme kaip pirmąją naktį, vėl 
kareiviai atėjo į salę ir išsivedė jaunąjį keliauninką. Ir dabar jį 
nuvedė pas karalių, ir tas jį kamantinėjo, ką veikiąs pilyje. 

Jis neatsakinėjo nieko, užtat karalius taip supyko, jog liepė 
kareiviams jį kuo žiauriausiai kamuoti ir kankinti. Jaunasis ka- 
riauninkas tvirtai laikėsi, kaip buvo pasiryžęs, nepratarė nė gar- 
so, ir, kai numušė pirmą, karalius su savo kareiviais išsidangino. 

Keliauninkas vėl atsigulė ant savo suolo ir išsimiegojo sal- 
džiai ir gerai, nubudo vėlai, jausdamasis kuo puikiausiai. Pirmo- 
ji dienos pusė netruko prabėgti šį bei tą veikiant, o apie pusiau- 
dienį jis nuėjo į valgomąjį pietų. Vėl rado stalą nukrautą, ant 
jo garavo skaniausi valgiai. Jis atsisėdo ir jau kad šutino, tai šu- 
tino. Vėl į duris stuk stuk, vėl „prašom“, ir įėjo gyvatė, bet da- 
bar ligi pusiau mergina. Ji kaip anuokart užsliuogė ant stalo, 
susirietė didelėje tuščioje lėkštėje. Šį sykį ji buvo tikrai maloni, 
šypsojosi jaunajam kariauninkui ir kalbėjo: 

— Lig šiol tu ištikimai laikaisi mano žodžių, ir aš tau dėkin- 
ga už tai. Bet tu ištverk iki galo, atsilaikyk ir ateinančią naktį. 
Ši bus paskutinė ir visų baisiausia. Jeigu ir dabar neprakalbėsi 
nė pusės žodžio, tai savo laimę būsi užsitarnavęs. 

Jis jai prižadėjo, ir ji dingo taip pat kaip anuos du kartus. 
Keliauninkas ir vėl sėdėjo sau vienas, skanavo prie stalo ir lau- 
kė paskutinės nakties. Kai ji atėjo, jis nesibaimino per daug, nes 
galvojo taip: „,„Nepražudys manęs nė šitoji“. 

6. Austrų pasakos 


Kai priėjo pats vidunaktis, ėmė trenkti būgnai, ėmė švilpti 
švilpos, ir atėjo karalius su savo vyrais. Septyni kareiviai čiupo 
jaunąjį kariauninką ir nutempė pas karalių. Karalius ir vėl mė- 
gino visaip išgauti iš jo bent žodį, bet veltui. Kai visus būdus 
išmėgino ir nieko nepešė, jis taip įniršo, jog liepė jam galvą 
nukirsti. Keliauninkas pasitikėjo gyvatės žodžiais ir ramus da- 
vėsi kertamas. Kai jau galvą jam nurito, jis įmigo taip skaniai, 
jog tik apypiete nubudo. Visų pirma apsičiupinėjo galvą — ar 
ji tebėra, ar ne. 

Kai pajuto, kad galva toje pat vietoje, kur turi būti, jam pa- 
sidarė baisiai smagu, ir jis atsikėlė. Ir kaip jam buvo nuostabu, 
kai suėjo pulkai tarnų, nešini baltiniais ir naujais rūbais, ir visi 
vadino jį savo valdovu. Kai jis apsivilko, tarnai nulydėjo jį pus- 
ryčiauti. Po to vedžiojo jį po pilį ir rodė visą prabangą ir visas 
prašmatnybes. 

Jie, be kita ko, praėjo pro vienas duris, dailiai padarytas ir 
labai išpuoštas. Jaunasis kariauninkas norėjo pro jas įeiti ir pa- 
žiūrėti, kas ten yra viduje, tačiau tarnai sakė, kad tai esą už- 
drausta valdovės. Jis tačiau niekaip nesutiko išsižadėti savo už- 
mačios ir sakė: 

— Dabar aš jūsų valdovas, aš jums įsakau šias duris atida- 
ryti ir Mane įvesti. 

Tada jie atidarė duris ir jį įvedė. 

O kambaryje buvo toji mergina, ji nuvėrė jį rūsčiomis aki- 
mis nuo galvos iki kojų ir tarė: 

— Tavo išdidumas pakenkė tau. Kad tu toks atkaklus ir taip 
valdžios trokšti, tai aš dar negaliu tapti tavo nuotaka. Dėl ta- 
vo išdidumo turiu tave išsiųsti iš pilies. Po trijų savaičių duo- 
siu Žinią, ar aš tavo žmona būsiu, ar ne. 

Taip pasakiusi, įteikė jam piniginę ir paprašė išeiti. 

O ta piniginė turėjo vieną itin keistą savybę: kada tik į ją 
įkišdavai ranką, tada galėdavai pasėmęs ištraukti saują auksi- 
nių. Keliauninkas šia jos savybe labai apsidžiaugė, išėjo iš pi- 
lies ir nudrožė į kaimą kalno papėdėje. Ten vienoje karčemoje 
rado abu savo bendrus, kurie jo laukė ir leido laiką anaiptol ne 
prastai. Jį pamate, jie labai apsidžiaugė ir dabar jau visi trys 
ėmė ūžauti per kits kitą. Jie pasakojosi, ką kuris patyręs, jau- 
nėlis keliauninkas irgi nedarė paslapties iš savo nuotykių ir gy- 
rėsi savąja laime. 

Anie du bendrai jam pavydėjo ir, kai nuėję gulti likosi vie- 
nu du, svarstė, kaip jo laimę pražudyti. Pasitarę nusprendė taip: 
jie prikalbės smuklininką, kad tą dieną, kai turės atvykti mer- 

gina, jis užduotų jaunėliui migdomojo gėralo. Rytojaus dieną 
jie smuklininką papirko, ir tasai susiruošė daryti taip, kaip jie 
norėjo. Praslinko trys savaitės, jau priėjo ta diena, kada atvyks 
princesė, ir smuklininkas primaišė į vyną stipraus migdomojo 
gėralo, ir jaunėlis keliauninkas vos užgėrė — tuoj susmuko ant 
žemės, įmigęs kaip negyvas. 

Taip jam kiek pagulėjus, šit privažiavo puikiausia karieta, 
poros širmių traukiama. Joje sėdėjo mergina, visa baltai apsi- 
rengusi, ir baltas šydas dengė jos galvą. Ji klausė jauniausiojo 
keliauninko. Kai išgirdo, kad jis miegąs, pasakė rytoj vėl atvyk- 
sianti ir nuvažiavo sau. Vakare smuklininkas vėl jaunajam ke- 
liauninkui užtaisė vyną migdomuoju gėralu, ir tasai vėl įmigo 
kaip negyvas. Jam tebepučiant į akį, atvažiavo puiki raudona 
karieta, pora šaunių bėrių kinkyta. Princesė, sėdinti karietoje, 
vilkėjo visa ką raudona. Kai ji išgirdo, jog kareivis tebemiega, 
pasakė rytoj apsilankysianti vėl ir išvažiavo. 

Pavakare kariauninkas pabudo ir baisiai nuliūdo pamatęs, 
kad pramiegojo princesės apsilankymą. Iš apmaudo ėmė vėl ger- 
ti. Nieko nei jausdamas, nei jusdamas, jis knarkė visą naktį, vi- 
są rytą ir dar kitos dienos gerą galą. Žadėtąją valandą atvažia- 
vo juoda karieta, kinkyta dviem juodžiais, smarkiais it ugnis. 
Karietoje sėdėjo juodai apsirengusi princesė. Išgirdusi, kad jos 
vaduotojas vėl miega, ji įėjo į jo kambarį, ištraukė iš makšties 
jo kardą, įsipjovė mažylį pirštą ir savo krauju parašė ant jo 
kardo: 

— Jei rytoj būsi Rezidijoj, aš su tavim sųsituoksiu. 

Po to išėjo tyliai, kad jis nenubustų, ir išvažiavo. | 

Nubudęs iš savo sunkaus miego ir pamatęs jos rašytus Žo- 
džius, jis buvo tiesiog pritrenktas: jis puikiai žinojo, kad taip 
greitai pas ją nuvykti galėtų nebent stebuklu. Ir vis dėlto ry- 
žosi — susiruošė ir iškeliavo. 

Traukia vyras nusiminęs keliu ir gauna eiti per tankų mišką. 
Neilgai ėjęs sutinka lokį. Tasai klausia, ko jis toks liūdnas. Jau- 
nasis keliauninkas pasidrąsina ir smulkiai iškloja lokiui, kokie 
prasti esą jo reikalai. Kai jis baigia pasakoti, lokys sako: 

— Jei tik tiek bėdos, tai lengva tau pagelbėti. Sėskis man 
ant kupros ir laikykis tvirtai, aš tave šiandien pat nunešiu į 
Rezidiją. 

Jaunasis keliauninkas paklausė, užsisėdo ant rudžio raitas, O 
šis tik dūmė, tik dūmė niurnėdamas per kalnus ir slėnius, ir taip 
greitai, jog po trijų valandų jau buvo Rezidijoje, nors tas mies- 
tas nuo kaimo už dešimties tūkstančių mylių. Jis nušoko lokiui 

nuo kupros, padėkojo ir buvo jau beeinąs į miestą, bet lokys 
pastojo jam kelią ir primygtinai prašė, kad jam kardu nukirstų 
galvą. Keliauninkas niekaip nenorėjo kirsti, bet lokys tol pra- 
šė maldavo, kol kariauninkas pasidavė, išsitraukė kardą ir nu- 
rentė jam galvą. 

Po to jis pajudo eiti miesto linkui. Dar sykį grįžtelėjęs atgal, 
toje vietoje, kur lokiui galvą nukirto, pamatė stovint gražų baltą 
jaunikaitį, kuris jam pavymui dar šūktelėjo padėką. 

Nuėjęs į miestą, sutiko keletą kareivių. 

— Kur čia yra pats geriausias restoranas? — klausė jis. 

Kareiviai manė, kad tam keliauninkui gal ne visi namie, o 
gal jis nori pasišaipyti. Jie nusijuokė iš jo ir sakė: 

— Eik tu, kvaily, ką gi tu veiksi restorane, plikabambis sus- 
kis būdamas? Tu juk neturi nė sudilusio varioko, o ką jau kal- 
bėti apie pinigus, kokių reikia nuėjus į geriausią užeigą. 

Jis nepratarė nė žodžio, tik sėmė iš savo piniginės ir dalijo 
visiems po saują auksinių. Dabar tiems kareiviams lipo akys iš 
kaktos, jie pasidarė jam labai malonūs ir nuvedė į geriausią už- 
eigą, kur jis užsisakė ir valgyti, ir gerti. 

Ten besėdėdamas ir šio bei to beskanaudamas, užkalbino už- 
eigos šeimininką, kokių naujienų girdėti. Tas atsakė: 

— Didžiausia naujiena ta, kad vakar atsirado mūsų karaliaus 
duktė, kuri prieš keturiasdešimt metų buvo dingusi kaip į van- 
denį. O rytoj ji rinksis jaunikį: pati stovės verandoje, o jauni- 
kiai važiuos pro šalį, ir ji išsirinks tą, kuris patiks. 

Kareivis, tatai išgirdęs, užeigos šeimininkui užsakė, kad pa- 
rūpintų jam baltą karietą, dviem širmiais kinkytą, ir pasisiūdino 
rytojaus dienai baltus rūbus. 

Rytojaus dieną, skirtą valandą, kada karalaitė jau stovėjo 
verandoje, jis draug su visais važiavo pamažėle pro ją pasku- 
tinis. Šį sykį tačiau ji neišsirinko jaunikio, tik liepė paskelbti, 
kad kitą dieną vėl taip pat važiuotų jai pasirodyti visi, kurie 
nori jai pirštis. 

Keliauninkas nėmaž nenusiminęs grįžo į užeigą, pavalgė, at- 
sigėrė ir rytdienai užsakė raudoną karietą, dviem bėrais kin- 
kytą. Sau pasirūpino raudonus rūbus. Kitądien sėdo į karietą 
su visa raudona apranga ir skirtu laiku nuvažiavo prie karaliaus 
pilies. Ten įsiliejo į piršliautojų srautą ir vėl slinko labai pama- 
žėli pro verandą paskutinis. Tačiau karalaitė nė šį kartą Neišsi- 
rinko jaunikio ir liepė paskelbti, kad tie, kas nori pirštis, rytoj 
vėl rodytųsi, ir jau tada ji tikrai išsirinksianti. 

Vėl keliauninkas grįžo į užeigą, tenai gėrė, valgė ir buvo 
smagus. Paskui užsakė rytdienai juodą karietą su juodžių kin- 
kiniu ir sau pasirūpino juodą aprangą. 

Kai kitą dieną priartėjo karalaitės skirta valanda, jis, visas 
juodai apsirengęs, sėdosi į juodą karietą ir važiavo į pilies aikš- 
tę. Ten prisidėjo prie kitų ir važiavo pro verandą labai iš lėto, 
paskutinis. Kai tiktai karalaitė pamatė jį su juodais rūbais ir 
juodoje karietoje, jau žinojo, kad jos išvaduotojas čia. Ji liepė 
Jį privesti artyn, o kai įsitikino, kad jis jos išgelbėtojas, puolė 
jam ant kaklo ir paskelbė jį savo jaunikiu. Dabar kilo didelis 
"džiaugsmas pilyje, ir dar tą pačią dieną buvo jų vestuvės. 

Ir štai jie atsidūrė palaimos viršūnėse, jiems visas gyvenimas 
„(buvo tokia pat šventė kaip pirmoji diena. 


SIUVĖJAS IR MILŽINAS 


Buvo toks siuvėjas, vyras kaip pipiras, tiktai didelis pagy- 
ras. Užsimanė jis kartą plačiajam pasauly pasižmonėti. Ilgai ne- 
laukęs, užsklendė savo dirbtuvėlės duris ir 


patraukė keliais, 
laukais ir šilais. 
Dairės, žiūrėjo, 
vis ėjo ir ėjo... 


„Jau tolokai buvo nudrožęs, ogi žiūri — slėnyje stūkso mėlynuo- 
:ja kalnas stačiausias, 0 už jo dangų remia dideliausias bokštas, 
išsišovęs iš gūdžios, neįžengiamos girios. 

— Kad tu surūgtum! — šūktelėjo siuvėjas.— Kas ten galėtų 
buūtiė 

Jį suėmė toks baisus smalsumas, jog niekaip neištvėrė,— tuo- 
jau nėrė ir viens du atsidūrė prie pat to kalno. Priėjo artyn ir — 
vajė, vajė — net akis išpūtė ir išsižiojo! Nagi bokštas besąs su 
dviem kojam! Vienu šuoliu jis tik strykt peršoko statųjį kalną, 
ir priešais siuvėją stojo didžiausias milžinas, sunku ir apsakyti 
kokio didumo. 

— Ko čia ropinėji, nupiepėli vabaliūkšti? — suriko milžinas 
siuvėjui tokiu balsu, lyg griausmas būtų nugriaudęs. 

Siuvėjas tyliai tylutėliai suvapėjo: | 

— Norėjau pasidairyti, gal čia kur, sakau, galėčiau darbo 
gauti, duonos kąsnelį pelnyti? 

— Jeigu tik tiek,— tarė milžinas, — tai gali ir pas mane stoti 
dirbti. 

— Kad jau taip, tai tegu bus taip, kodėl ne? O kiek aš algos: 
gausiu? 

— Kiek algos gausi? Ogi tiek, kiek dienų tarnausi. Per me- 
tus išeina trys šimtai šešiasdešimt penkios dienos, o Kai kelia- 
mieji metai, tai prisideda dar viena. Ar sutinki? 

— Sutinku, ką veiksi nesutikęs! — sako siuvėjas, 0 pats sau. 
vienas galvoja: „Kol kas reiks pakentėti, nekur dingsi. O paskui 
nusitaikysiu kokį kartą ir pasipustysiu padus“. 

Neilgai trukus milžinas jam liepė atnešti ąsotį vandens. 

— O ar ne geriau vienu kartu atboginti šulinį su visu van- 
deniu? — paklausė pagyrūnas siuvėjas ir su ąsočiu nukulniavo: 
vandens. 

„Ką? Šulinį su visu vandeniu?" — burbtelėjo milžinas sau pa- 
nosėje. Jis buvo kietos galvos ir striuko proto, tad jam ėmė vir- 
pėti kinkos. Ir jis sako sau: ,„Tas bernas ne iš kelmo spirtas, ja- 
me, matyt, aitvaras lindi. Kratykis juo greičiau, senas Kerepėte, 
toks tarnas ne tau“. 

Kai siuvėjas atnešė vandens, milžinas išsiuntė jį į girią pa- 
kirsti ir parnešti kelias pliauskas malkų. 

— O gal geriau būtų vienu kirčiu pakloti visą girią? 


Visus medžius, 
jaunus senus, 
:- su spygliais, lapais, 
į šakom ir šapais? — 


paklausė pagyrūnas siuvėjas ir nuėjo kirsti malkų. 


„Oi, visus medžius, 
jaunus senus, 

su spygliais, lapais, 
šakom ir šapais, 


ir šulinį sų visu vandeniu? — burba patiklusis milžinas sau pa- 
nosėje ir dAr labiau drebina kinkas.— Tas bernas ne iš kelmo 
spirtas, -jąfie, matyt, aitvaras lindi. Kratykis juo greičiau, se- 
nas kerepėje, toks tarnas ne tau!" 

Kai jau turėjo ir malkų, milžinas liepė siuvėjui nušauti ke- 
lis šernus vakarienei. 

— O ar ne geriau vienu šūviu pakloti visą tūkstantį ir tave 
priedo? — paklausė pasipūtėlis siuvėjas. 

— Ką? — sušuko galutinai pergąsdintas bailių maišas milži- 
nas.— Šiai dienai užteks, siuvėjėli, gulk dabar miegoti! 

Milžinas iš baisaus siaubo kiaurą naktį negalėjo akių sumerk- 
ti. Vis suko ir suko galvą, ką jam daryti, kaip greičiau ir leng- 
viau nusikratyti nuo sprando raganių tarną. 

Bėda kojas taiso, bėda proto randa. Kitą rytą milžinas ir siu- 
vėjas nuėjo prie pelkės, kuri visa buvo apaugusi „gluosniais. 
Tada milžinas ir sako: 

— Ei, mano tarne, ropškis ant šakos, labai noriu pasižiūrėti, 
ar įstengsi ją nulenkti. 

Strykt, ir siuvėjas jau sėdi raitas ant šakos. Įtraukė OIrO 1i 
lenkia iš visų jėgų. Lenkė, lenkė ir nulenkė. Bet kai ir vėl no- 
rėjo atgauti kvapą, šaka tik švyst atsitiesė, ir siuvėjas, kuris, de- 
ja, nebuvo kišenėn įsidėjęs laidynės, didžiausiam milžino džiaugs- 
mui, lėkė ir išlėkė į tokį aukštį, jog jo nebuvo nei matyti, nei re- 
gėti. 

Jeigu iki šiol dar nenukrito, tai ir dabar tebeskraido kažkur 
aukštybėse. 


GRAŽIAUSIA MARTI 


Seniai, labai seniai gyveno tėvas ir turėjo tris sūnus. Abu vy- 
resnieji buvo geri darbininkai ir padėjo tėvui kiek tiktai galė- 
dami, o jaunėlis buvo kažkoks nesušutėlis. Jis dienų dienas. lin- 
dėjo užkrosnyje, ir visi jo nemėgo; gal iš teisybės jis nebuvo ir 
toks kvailas, bet ką tik jis darė, vis neįtiko broliams. Na, o jei- 
gu taip jiems viskas negerai, tai jis nieko ir nedarė. 

Tėvas paseno, jau pradėjo galvoti, kaip čia ūkį sūnums pa- 
dalyti, bet jam nesisekė rasti būdo, kaip daryti, kad visiems būtų 
gerai. Vienas nori to, kitas ano, o trečias sako, kad jam visas 
tas ūkis tik pašvilpt. 

— Jeigu jums taip sunku įtikti, tai tegul bus kitaip, — nu- 
sprendė tėvas, — aš rasiu, ką daryti. Kas man parves gražiausią 
ir turtingiausią marčią, tam atiduosiu visą ūkį, o kiti negaus 
nieko! 

Jaunėlis, tokią šneką išgirdęs, išlindo iš užkrosnio, nusiprau- 
sė švariai ir susitaisė kelionei ryšulėlį. Jo broliai iš jo juokėsi ir 
sakė: | 

— Žvirbliuk nesutupėtas, negi tu imsies su mumis varžytis 
Kiurksok verčiau namie ir mušk tarakonus užkrosnyje. 

Jaunėlis tačiau nesidavė atbaidomas ir lygiai taip kaip jo 
broliai išsiruošė laimės ieškoti. Ryšulėlyje jis nieko daugiau ne- 
turėjo, tik išeiginę eilutę, o pavalgyti — juodos duonos kepalė- 
į ir ožkos sūrį. Jis ėjo sau vienas ir ėjo, vis tolyn ir tolyn, kol 
atsidūrė dideliame miške, kur buvo daug gražių gėlių ir visokių 
žolynų. Atsisėdo prie šaltinėlio, atsirišo savo ryšuliuką ir ėmėsi 
valgyti. 

Tada prie jo priėjo mažutytis žmogutis, nykštukas su raudo- 
na kepuriuke. Paprašė duoti ir jam ko nors. 

— Nagi, — tarė jaunėlis brolis,— sėskis va šičia ir valgyk 
drauge su manim, jei tau mano valgis ne per prastas. 

Jiedu pavalgė, paskui tas nykštukas su raudona kepuriuke 
ir klausia, kur jis keliaująs. Tada jis išsipasakojo, kaip jį broliai 
visada stumia į šalį, bet va jis irgi iškeliavęs gražiausios nuo- 
takos ieškoti. Nykštukas išsiėmė šukas, pašukavo jam plaukus, 
ir ŪmMai jaunėliui broliui pasidarė gražių gražiausios garbanos, 
Paskui nykštukas jam liepė apsivilkti išeigine eilute ir nurodė kelią. 

— Tu čia taip tiesiai eik, eik ir prieisi gražų sodą, o tame 
sode rasi tokią merginą, kokios nė matęs nesi. 

Nykštukas atsisveikino, o jaunėlis brolis keliavo toliau. Ėjo, 
ėjo, kol vakaras sutemo, ir tada išgirdo baisiai gražiai dainuo- 
jant. Jis sukruto žengti kuo sparčiau nosies tiesumu ir tik mato, 
kad jau priėjo gražų sodą. Vartai stovėjo atlapi, tad jis žengė 
vidun pasižiūrėti, kas ten dainuoja. Čia išvydo palapinėje ste- 
buklingai gražią merginą. Jis priėjo arčiau ir pro lapus žiūrėjo 
vidun. Staiga ji išgirdo, kad kas sušlamėjo, ir pirmiausia labai 
išsigando. Tačiau kai šaunus bernas priėjo visai arti ir su ja 
pasisveikino, kai pasipasakojo apie savo iškylą ir apie savo bro- 
lius, beregint patiko jai. Jis netrukus ėmė šnekinti, ar ji neno- 
rėtų būti jo nuotaka, ir kad jam tiktų čia likti ir palikti. 

Taip jie sau dviese meiliai plepėjo, bet atėjo merginos mo- 
tina ir labai supyko, kam tas svetimas bernas čia prie jos duk- 
ters sėdi. Tik ji pamatė, kad jis merginai patinka, ir netrukus su- 
tiko, kad pirštųsi. 

Sukvietė visus gimines ir pažįstamus, ir buvo smagios vestu- 
vės. Rūbai žėrėjo auksu ir brangakmeniais, ir jaunikiui tai tiko 
be galo ir be krašto. Jis skonėjosi valgiais ir dėjosi jų tiek, lyg 
ketindamas septynias savaites pasninkauti, o per tuos valgius vos 
žmonos nepamiršo. 

Pagyveno jiedu kurį laiką be jokių rūpesčių, ir jaunam vyrui. 
buvo iš pradžių labai gera, tačiau netrukus ėmė jį kamuoti smal- 
ša. Mat jo pati kas aštuonios dienos užsirakindavo tamsioje ka- 

maroje, ir jis nežinojo, ką ji ten veikia. Jis klausinėjo, bet ji 
sakė, jog jų abiejų laimė pražūsianti, jeigu jis mėginsiąs jos 
paslaptį atskleisti. Jis aprimo kurį laiką, bet paskui niekaip ne- 
begalėjo tverti. 

Kai ji vėl sykį užsirakino, jis prisėlino ir ėmė žiūrėti pro rak- 
to skylutę. Ir ką jis išvydo! Jo pati buvo su liesomis ožio kojo- 
mis, o tos kojos nuo šakumo ligi pat kanopų buvo tirštai apžė- 
lusios plaukais. Jam šalčiausias šiurpas nuvėrė nugarą, kad jo 
žmona tokia pabaisa. Tik jis dar guodėsi: 

— Juk šitaip truks neilgą laiką, o paskui ji ir vėl pasidarys 
tokia pat graži kaip pirma. 

Tačiau praėjo toji valanda, kurią jo pati paprastai grįždavo 
iš kamaros, o jos kaip nėr, taip nėr. Jis nebeiškenčia, eina prie 
durų, klausosi — ir išgirsta tokią raudą, tokias aimanas, jog ak- 
mens širdis neištvertų. ? 

Baimės perimtas puolė ir atplėšė duris. 

— Taigi eikš, eikš,— tarė ji — pasižiūrėk, ką tu padarei. Ši- 
tokia aš dabar turėsiu būti visada, ir mūsų laimė žuvo, kad tu 
mane tokią pamatei. Daug vargo gausi pakelti, kol vėl viską 
atitaisysi. | 

Jis ištiesė į ją rankas, bet pasijuto atstumtas, ir akies mirks- 
niu dingo viskas. Jis tik stovi, dairosi, o čia jau iš kažin kur 
atsiradęs nykštukas su raudona kepuriuke sako jam: 

— Na, tu per savo smalsumą užtaisei gražią istoriją. Aš pa- 
dėsiu tau iš bėdos išsikilpoti, bet žinok, tai truks gerokai laiko. 
Keliauk dabar ieškoti savo žmonos pilies. Man nevalia tau ke- 
lią rodyti, bet tu eik pas saulę, gal ji žinos, kur tą pilį rasti. 

Taip pasakęs, nykštukas dingo vėl. 

Dabar jam iš naujo sužibo viltis atrasti žmoną, ir jis ėjo, kol 
tiktai kojos nešė. Ištisus metus keliavo, bet neaptiko, kame ga- 
lėtų saulė būti. Keliavo nei valgęs, nei gėręs — Mat visa istori- 
ja yra neregėta negirdėta, vieni stebuklai. Kartą jau buvo sau 
besakąs: 

— Ai, tas nykštukas veikiausiai tik pasišaipė iš tavęs. 

Bet žiūri — jam darosi šilčiau ir šilčiau, pro mišką švyturiuo- 
ja, blizguoja kažin kas, ir juo arčiau į tą šviesą eina, juo jam 
karščiau. 

„Ar tik nebūsiu jau priėjęs saulę?" — pagalvojo vyras. Ir iš 
tiesų taip buvo. Vaiskiame. skaidraus stiklo namelyje sėdėjo 
saulė motutė ir suko ratelį, verpė dailiausius aukso siūlus. Jos 
galva žioravo ir tartum liepsnote liepsnojo it didžiausias žaizd- 
ras, nors degti ir nedegė. Ji vilkėjo raudonu šilko sijonu, kuris 

juo žemyn, juo ėjo tamsyn, o avėjo juodomis juodutėlėmis kur- 
pėmis. 

Jis mielai būtų klausinėjęs saulę, bet nevaliojo prieiti, nes 
buvo per karšta. Tad prisėlino kuo arčiau, kiek tiktai- galėjo, už- 
siglaudė už tokio krūmo ir balsiai riktelėjo saulei: ar ji nepasa- 
kysianti, kame esanti pilis su. auksiniu stogu, kuri stovinti vi- 
dur miško, o jos sode augą medžiai su sidabro žiedais ir aukso 
obuoliais. 

Saule aliauė: 

-— Guik šau po kuriuo medžiu ir pamiegok, o aš tuo tarpu 
pasidairysiu šviesdama šen bei ten ir tau paskui pasakysiu, 
kaip reikia eiti. 

Na ir ėmė ji liepšnoti, net kibirkštys žiro — panašiai kaip ug- 
nis, kai kurstai, šviežių malkų užmesdamas. Ir švietė ji į kiek- 
vieną kampą ir užkampį, tačiau niekur nerado pilies su auksi- 
niu stogu. Kai jam tai pasakė, jis labai nuliūdo. 

— Aš, matai, šviečiu tik dienomis,— kalbėjo saulė — tu eik 
pas mano pusbrolį mėnulį, jis šviečia naktimis, tai gal jis ką ži- 
no. Pasuk tuo keliu, kur į dešinę — ir nueisi pas jį. 

Ir gavo vyras vėl keliauti, vėl ieškoti. Po ilgo laiko, savai- 
čių savaitėmis vargęs, pastebėjo vieną vakarą, kad tolumoje si- 
dabruoja balzgana šviesa. Priėjęs arčiau, pamatė seną senį, sė- 
dintį stiklo namelyje. Jo buvo sidabriškai balti plaukai, tokia pat 
barzda, jis vilkėjo pilku švarku su sidabro sagomis ir avėjo pil- 
komis kurpėmis su sidabro spitėmis — tai buvo mėnulis, saulės 
pusbrolis. Iš jo mažo namelio kartkartėmis lakstė į orą sidabro 
musės, kurios blizgėjo gražiau nei jonvabaliai. Šalta čia buvo 
taip, jog senis visu kūnu barškėjo lyg tuščias malūnas. Senio 
klausiamas, jis apsakė, ko ir kaip iškeliavęs ieškoti. Mėnulis jam 
irgi liepė gulti pamiegoti, kol jis švitinėsiąs ir žiūrėsiąs. 

Tai kad pažiro švitantys vabaliukai į visas puses, kad jau 
uoliai jie lakstė, kaip svarbių svarbiausiam reikalui ištikus! Ta- 
čiau nė mėnulis nieko nesužvalgė apie tą pilį. Keliauninkas dėl 
to labai nusiminė, bet mėnulis jį ėmė guosti, patarė eiti toliau 
teirautis. 

— Tu eik pas vėją, mano krikštatėvį, ir nunešk jam nuo ma- 
nęs labų dienų; jis, matai, pro visas skyles lando, gal belandy- 
damas bus aptikęs ir kas tau rūpi. Eik ir eik vis į tą pusę, iš 
kur vėjas pučia, tai jį tikrai rasi. 

Ir vėl jis leidosi į kelionę kantrjai, ištvermingai, vis prieš vė- 
ją ir prieš vėją, tik prireikė daug dienų, kol pasiekėgvėjo būstą. 
Vieną dieną jis išvydo kalną, kuriame žiojėjo ketyšfos didelės 

skylės: viena viršuj, viena apačioj, viena dešinėj ir viena kairėj. 
Kalne lindėjo vėjas, jis pūtė čia pro vieną, čia pro kitą skylę. 

Jis norėjo įlįsti pro apatinę landą, bet kaip tik pro ją pū- 
tė vėjas, ir dar taip smarkiai, jog nubloškė jį kažin kur toli. Jis 
ėmė rėkti, vėjas iškišo galvą, pamatė jį gulintį ir klausia: 

— Ko tau čia reikia? 

Vaikinas perdavė mėnulio labas dienas, tada vėjas kiek su- 
minkštėjo ir liepė eiti į vidų. Įėjo abu kartu per tamsią priemie- 
nę. Viduje degė aliejaus lempelė, ir jis galėjo geriau apžiūrėti 
vėją. Tasai vilkėjo žalią apsiaustą, siekiantį. ligi pat kulnų, ir 
dėvėjo žalią kepurę, o vietoj pilvo jam buvo dumplės. Išgirdęs, 
koks keliauninko reikalas, vėjas tarė: 

— Jei tavo pati tikrai yra pasaulyje, tai aš žinau, kaip ją 
surasti. Tuojau sušauksiu savo parankinius, jie pučia visuose pa- 
saulio kraštuose, tai bent vienas iš jų bus tikrai ją matęs. 

Ir sušvilpė vėjas pro vieną skylę taip smarkiai, jog keliau- 
ninkui net ausys užkrito. Sulėkė pulkų pulkai parankinių, ta- 
čiau nė vienas nieko nežinojo apie aukso pilį. Tada vėjas tarė: 

— Belieka vienas vienintelis mano parankinis, Kuprys. Jei 
nė tas nežinos, tai aš tau negalėsiu padėti. 

Ir jis vėl įniko švilpti pro visas keturias skyles. 

Jau keliauninkas buvo bemanąs, kad visi jo žygiai nuėjo 
niekais, kad gaus grįžti namo, kur broliai iš jo juoksis ir tyčio- 
sis, — ir šit pagaliau atsirado Kuprys. Klausiamas, ar esąs matęs 
pilį su aukso stogu gražiame sode, kur medžių žiedai sidabriniai, 
o obuoliai auksiniai, pasakė taip: 

— Aš. dabar iš ten grįžtu, aš ten skalbinius džiovinau. So- 
de buvo graži mergina, tik jos kojos siaubingos — kaip ožio. 

Keliauninkas net pašoko iš džiaugsmo ir tik prašė vėją, kad 
Kuprys nuvestų jį tenai. Vėjas sutiko, ir Kuprys kaipmat susi- 
Tuošė į kelią. Jie atsisveikino ir išlindo iš kalno. 

— Tik ar tu spėsi su manimi? — klausė Kuprys.— Matai, ke- 
lias labai tolimas, daug mylių. 

Bet jis sumetė, kaip bus geriausia padaryti: užsisodino ke- 
liauninką sau ant kupros, o jo šeimininkas vėjas kad papūtė, tai 
jie skriste išskrido. Abu lėkė oru dvi dienas ir tik antrą vaka- 
rą nusileido pilies sode. Vaikinas norėjo padėkoti Kupriui — 
žiūri, ogi priešais jo mieliausioji žmona. Tik ji dabar buvo jau 
amžinai atgavusi žmogiškąjį pavidalą, nebeturėjo nei ožio kojų, 
nei kitų kokių bjaurumų. Ji apkabino vyrą, bučiavo jį ir kalbėjo: 

— Matai, ką tavo smalsumas buvo sugadinęs, atitaisė tavo 
meilė ir ištvermė. Dabar mudu būsim laimingi ir gyvensim links- 
mai. 

Tik dabar jis atsiminė savo tėvą ir brolius ir susiprato pasa- 
kyti, ko iškeliavęs į pasaulį. 

— Žinai ką, žmonele, aplankykim mano tėvą ir brolius. 

Ji pritarė šiam sumanymui, apsirengė pati ir aprengė vyrą 
kuo prabangiausiai. Jos motina parūpino karietą, kuri po kelių 
akimirkų atlėkė oru, visa auksinė, šešetu baltų balčiausių žirgų 
kinkyta. Jie atsisveikino, sėdo į karietą ir neilgai trukus buvo 
jau prie tėvo namų. 

Žmonės tik žiūrėjo ir atsistebėti negalėjo: šaunumas karie- 
tos, gražumas jaunųjų poros! Tėvas ir broliai nežinojo nė ką 
manyti, kai aukso karieta sustojo ties jų namais, ir mažne išsi- 
gando pažinę kad tas, kas joje sėdi, yra jų jaunėlis. Senas tė- 
vas vos išdrįso jį -kalbinti, o jis priėjo prie tėvo pats, apkabino 
jį meiliai ir rodė visiems savo gražią žmoną. Senis džiaugėsi ne- 
atsidžiaugdamas, o klausinėjimų ir apsakinėjimų buvo be galo 
ir be krašto. | 

Tai va, kvailelis parvedė gražiausią ir turtingiausią marčią, 
užtat jam turėjo tekti visas ūkis. Taip manė broliai, o jis sakė. 

— Jūs man, tiesa, buvote blogi, bet aš jums atleidžiu. Ūkį 
jums duodu ir dovanoju, nes man jo visiškai nereikia. 

Tuo jo gerumu broliai džiaugėsi ir labai jam dėkojo. Jo žmo- 
na apdovanojo svaines drabužiais ir brangakmeniais. 

Broliams jis prižadėjo kas penkeri „metai atvažiuoti apsilan- 
kyti. O tėvą pasiėmė su savimi, ir jie netrukus išvažiavo į pilį 
su auksiniu stogu. Ten jie gyveno ilgai ir smagiai. 


RUDBARZDIS 


Kitą kartą buvo trys gražios grafaitės. O netoliese gyveno 
toks kaimynas, turtingas ponas, tiktai rudaplaukis. Jis ilgą lai- 
ką lankėsi-pas tas grafaites vakaroti. Galų gale Rudbarzdis ėmė 
šnekėti apie vedybas ir paprašė leisti už jo vyriausiąją dukterį. 
Mergina sutiko, grafas irgi neprieštaravo, tad ne ką trukę ir 
sutarė vestuves. Tuoj po jų Rudbarzdis jauną pačią išsigabeno į 
savo pilį. o 

Po kelių savaičių Rudbarzdis susiruošė kelionėn. Prieš išjo- 
damas ir sako pačiai: 

— Aš dabar kurį laiką nebūsiu namie, tai še, duodu tau vi- 
sos pilies raktus. Imk rankon dar ir šitą kiaušinį, tiktai žiūrėk, 
nesukulk jo, dieve gink! Ir dar ką pasakysiu: šiukštu neik į 
devintą menę, nes kitaip, kai grįšiu namo, tau tai geruoju ne- 
sibaigs. 

Pati ima raktus ir kiaušinį ir pažada viską daryti taip, kaip 
vyro liepta. Bet vos tiktai jis spėja išjoti pro vartus, ją pagau- 
na baisiausias smalsumas. Ji prieina prie devintos menės durų, 
praveria jas ir žvilgteli vidun. Ir nustėrsta iš siaubo! — palei sie- 
nas ant ilgų smaigų prismaigstyta daugybė žmonių galvų. Ji ima 
taip drebėti, kad net visas kūnas tirta, o kiaušinis staiga tekšt 
iškrinta iš rankų ir ištykšta ant grindų. 

Kai Rudbarzdis grįžo namo, pati kiaušinio neturėjo, ir tikrai 
jai tai geruoju nesibaigė: čiaukšt nukirto jai galvą ir pamovė: 
ant smaigo devintoje menėje. 

Neilgai laukęs, Rudbarzdis vėl traukia pas uošvį. Nueina ir 
sako: | 

— Pirmoji mano pati mirė, ir aš dabar norėčiau vesti jūsų 
antrą dukterį. 

Tėvas ir vėl sutiko, ir Rudbarzdis parsivedė į namus antrą pa- 
čią. 

Po kurio laiko jis ir vėl susitaiso kelionėn, atsisveikindamas 
paduoda pačiai pilies raktus ir kiaušinį į rankas ir sako: 

— Šiukštu neik į devintą menę ir nesukulk kiaušinio. 

„Tačiau antrajai pačiai nutinka lygiai kaip ir pirmajai. Ji nu- 
eina, pažiūri, baisiausiai persigąsta, paleidžia iš rankų kiaušinį 
ir palydi galvą. 

Rudbarzdis trečią kartą eina pas uošvį. 

— Aš ir vėl našlauju, atiduokit man savo jauniausiąją duk- 
terį. 

(O ta, kaip ir jis, buvo rudaplaukė.) 

— Kad jau dvi atidaviau, tai kaip čia neduosi trečios. 

Dabar Rudbarzdis mėgina trečią žmoną, duoda jai raktus ir 
kiaušinį. Tiktai trečioji pasirodė esanti kur kas apdairesnė. 

Ji apsiuvo kiaušinį milo skiautele. Žinoma, ji irgi neištvėrė: 
kai tik vyras iš namų — ji tuoj į devintą menę. Pažiūrėjo, išvy- 
do žmonių galvas, net ir savo tikrų seserų, ėmė visa drebėti taip, 
jog net kiaušinis iš rankų iškrito. Tačiau šį kartą kiaušinis ne- 
sudužo, nes buvo apsiūtas milu. 

Rudbarzdis parsiranda namo, reikalauja parodyti kiaušinį, jo 
pati nuardo milo skiautelę, ir še — kiaušinis sveikas sveikutėlis, 


93 


nei įtrūkęs, nei įdužęs. Statinaitė, be šulo, be lanko, — kaip žmo- 
nės sako. Užtat jai ir galva sveika liko. O kaip ten buvo toliau — 
nežinau. 


STEBUKLINGAS ŽIRGAS 


Kitą kartą gyveno toksai skurdžius medkirtys. Jis su savo 
pačia neturėjo nieko, visiškai nieko, o dar jie laukėsi kūdikio, 
tai jų bėda buvo tokia didelė, jog jie nebežinojo anei ką daryti. 

Eina jis vieną dieną susirūpinęs į mišką ir sutinka žaliai. ap- 
sirengusį medžioklį. Tasai klausia, ko toks nesmagus esąs. Žmo- 
gus tam žaliokui išsidejuoja, kas jį slegia, 0 šis ir sako: 

— Jei po devynerių metų duosi man išsigabenti tą, ką šian- 
dien nepalikęs namie rasi, tai dovanosiu tau maišiuką auksinių. 

Žmogus, nieko daug negalvojęs, su tuo pasiūlymu sutiko. 
Čiupo svarų auksinių kapšą ir nudūmė namo greičiau apreikšti 
pačiai, kad jau dabar visos jų bėdos baigėsi. Tiktai greitai jo 
džiaugsmas išvirto į rūpestį, nes namie rado sūnelį, atėjusį į pa- 
saulį kaip tik tuo laiku, ir dabar jau SBD) ką turėjo galvoj ta- 
sai žaliokas. 

Berniukas augo mitrus ir sveikas, ir gerovė viešėjo jų na- 
muose, tačiau tikrai iš širdies jie džiaugtis negalėjo. Kai suėjo 
devyneri metai, išties prisistatė tasai žalias medžioklis ir išsiga- 
beno Ferdinandą — taip vadinosi jų sūnus. 

Medžioklis nusinešė berniuką į tolimą svetimą šalį, kur gra- 
žiame sode stovėjo jo pilis. Jis rodinėjo berniukui daugybę gė- 
lių, krūmų, medžių, vedžiojo jį po ištaigingus būstus. 

— Tu gali vaikščioti visur, — kalbėjo jis,— tik nevalia prieiti 
prie tvenkinio, kurio pakraščiai apaugę karklais. 

Ir Ferdinandas jam prižadėjo niekados prie kranto neprieiti. 

Po kelių dienų žaliokui prireikė iškeliauti. Berniukui tiko lai- 
ką leisti ir vienam, jam vis atsirasdavo ką žiūrinėti. Bevaikšti- 
nėdamas po pilį ir sodą, jis atsidūrė ir netoli uždraustojo tven- 
kinio. 

— Kas ten kaži galėtų būti, kad man draudžiama prie tven- 
kinio prieiti? Aš tik trumpą trumputę akimirką pažiūrėsiu, nuo 
to negi pasidarys kas labai bloga, — sakė jis sau ir brovėsi per 
karklynus. Priėjęs prie kranto, pamatė daugybę gražių aukso 
žuvyčių, linksmai laigančių ir šen, ir ten po tvenkinį. Jis ištie- 
sė ranką, taikydamasis vieną pasigauti, bet lig tik palietė van- 
denį, tuoj pirštas visas apsitraukė auksu. Išsigaudo, mėgino tą 

„auksą nugrandyti, bet nieko negalėjo padaryti. Nesitverdamas 
baime, nulėkė į pilį, apsivyniojo pirštą skepeta manydamas, kad 
taip pavyks nuslėpti savo neklusnumą. O medžioklis jau stovė- 
jo piiešais jį, drėkste nudrėskė skepetą, pamatė, kad pirštas auk- 
suotas, ir gerai iškaršė berniukui kailį. Po to ėmė mažytį plak- 
tukėlį, sudavė juo per pirštą, ir aukso kaip nebūta. 

Po kurio laiko medžioklis vėl taisėsi iškeliauti. Šį sykį jis 
prieš išvažiuodamas pasišaukė berniuką ir griežčiausiai uždrau- 
dė įeiti į kraštinį pilies kambarį. Iš pradžių Ferdinandas draudi- 
mo klausė, vaikštinėjo sau po visus kambarius, žiūrinėjo viską, 
bet kraštinio durų. nelietė. Netrukus tačiau ir vėl jį ėmė kamuo- 
ti smalsa: | | 

— Kas tenai galėtų būti, kad man leidžiama užeiti į visus 
kambarius, tik į tą vieną ne? — klausė jis save ir ėjo vis arčiau 
ir arčiau prie to kambario. Galiausiai nebeištvėrė, čiupo už ran- 
kenos, ir durys atsidarė. Įėjęs rado žmogų, kuris atrodė visai 
kaip jo senelis. Jis pasisveikino, o senelis tarė: 

+— Te tau šukas, šepetį ir stiklinį ąsotį, imk juos su savim, 
jie tau pagelbės, kai bus blogai! Dabar eik į arklidę prie baltu- 
tėlio be dėmelės žirgo ir sakyk: ,Žirge, mudviejų nebėr!“ Toliau 
kas bus — matysi. 

Ferdinandas pasiėmė tuos daiktus, priėjo prie baltutėlio žir- 
go. 

— Žirge, mudviejų nebėr! — tarė. 

— Sėsk raitas! — atitarė žirgas. 

Vos jis spėjo užsėsti, žirgas šovė kaip strėlė per sodo sieną 
ir skriejo, skriejo kiek tiktai galėjo. 

Valandų valandas dūmė žirgas per kalnus ir slėnius, ir tik 
staiga prakalbo: 

— Atsigrežęs pažiūrėk, ar jau atsiveja? 

Ferdinandas grįžtelėjo ir sušuko: 

— Žaliasis medžioklis baigia pasivyti! 

— Mesk šepetį! — tarė žirgas. 

Jis metė, ir tuoj radosi miškas, ir toks tankus, jog žalioką su- 
laikė ilgam. 

Vėl žirgas nešė Ferdinandą, skriedamas kuo greičiausiai. Po 
kelių valandų vėl tarė: 

— Atsigręžęs pažiūrėk, ar jau atsiveja! 

Dabar jis pamatė, kad medžioklis jau ant kulnų. 

"— Mesk šukas,— tarė žirgas, ir jis metė. 

Tuoj atsirado dideliausias ežeras, ir žaliokas gavo ieškotis 

laivo, kad galėtų juos toliau vytis. 

Po kurio laiko žirgas trečiąkart liepė atsigręžti. Ir vėl ža- 
liasis medžioklis buvo jau čia pat. Ferdinandas numetė ąsotį, ir 
dabar išaugo stiklo kalnas, kurio vijikas nebegalėjo perlipti, ir 
bėgliai buvo išgelbėti. 

Pavakare jie pasiekė kaimą netoli karaliaus pilies, ir žirgas 
čia sustojo. Kai Ferdinandas nusėdo, žirgas jam pasakė: 

— Tu jojai vieną dieną, bet amžiaus tau prisidėjo dešimt 
metų. 

Jis įėjo į užeigą, o žirgą pastatė arklidėje. Žirgas davė jam 
pinigų ir žvaigždėmis apsagstytą rūbą ir tarė: 

— Eik pas pilies sodininką ir pasiprašyk, kad tave priimtų 
į darbą, tik žiūrėk, kad dirbtum tik naktimis. Dieną ateik pas 
mane patarimų. 

Ferdinandas nudrožė į karaliaus pilį ir stojo prie sodininko 
tarnauti. Kai vakaras sutemsta, jis velkasi Žžvaigždėtąjį rūbą ir 
darbuojasi gražiai, nesiplėšydamas. Dieną eina į užeigą, aplanko 
savo ištikimąjį žirgą, pasišneka su juo. Vakare vėl grįžta į pilį 
ir dainuodamas stoja prie darbo. Kur tik jo ranka prisiliečia,: 
gėlės ir medžiai ima klestėti taip kaip niekados, ir karalius jį 
dažnai pagiria. O karaliaus duktė itin mielai klausosi jo dainų, 
ir dailus jaunikaitis jai patinka baisiai. 

Vieną dieną užgriuvo pilį didelė nelaimė. Karalius sunkiai 
susirgo, ir niekas nežinojo, kaip jį gydyti. Galų gale užsuko pa- 
keleivingas seniukas ir pasakė, kad karalių gali sugydyti tik vil- 
kės, lokės ir elnės pienas. Jau kitą dieną to seniuko nebebuvo. 
Karalius nieko nelaukęs išsiuntinėjo visus savo medžioklius, bet 
jie nemokėjo to gydomojo pieno gauti, o ligonis ėjo vis silpnyn 
ir silpnyn. Pagaliau jis prižadėjo savo dukterį išleisti už to, ku- 
ris padės atgauti jam sveikatą. Ferdinandas, tai išgirdęs, tuoj 
pasišovė karaliaus gydyti. Ir kiti du sodininko parankiniai taip 
pat norėjo eiti žvėrių pieno parnešti. 

Jau kitą rytą jaunikaitis nuėjo pas savo žirgą patarimo.* Žir- 
gas ir sako: 

— Sėsk ant manęs raitas ir daryk viską taip, kaip aš liep- 
siu, tai padėsiu tau nusigauti į savąją laimę. 

Ferdinandas užsėdo, ir žirgas išnešė jį į mišką. Pajojęs kurį 
laiką, aptiko vilkę. Ji buvo nėmaž nepikta ir davėsi melžiama. 
Grįždamas namo, sutiko anuos du sodininko parankinius, kurie, 
nieko nelaimėję, dabar nosis nukabinę traukė namų linkui. Iš- 
girdę, kad jis gabena vilkės pieną, jie prašė duoti ir jiems nors 
šlakelį. Ferdinandas buvo benorįs neduoti, bet matė, kad žirgas 
linktelėjo, tai įpylė po truputį ir vienam, ir kitam. 

Kitą rytą jaunikaitis išjojo vėl, ir jo žirgas nunešė jį prie 
lokės, o toji noriai davė jam pieno. Grįždamas ir vėl sutiko abu 
sodininko parankinius, kurie ir šį sykį prašė jį pasidalyti laimi- 
kiu, o kad jis matė, jog žirgas pritaria, tai ir jiems davė lokės 
pieno. 

Ir trečią rytą Ferdinandas traukė į mišką, ir šį sykį rado el- 
nę, kuri ramiai davėsi melžiama. Tačiau kai jis, žirgui sutikus, 
pasidalijo laimikį su anais dviem parankiniais, tai padėkos ne- 
susilaukė. Mat jie dabar pradėjo ginčytis — kiekvienas norėjo 
nešti karaliui pieną. 

— Traukim burtus, — sakė galop Ferdinandas, nes taip jam 
buvo pataręs žirgas. Bet Ferdinandui teko visų trumpiausias bur- 
tas, tai jis pas karalių gavo eiti paskutinysis. 

Jam buvo labai pikta, kad reikia užleisti pirmenybę aniems, 
nieko nepaveikusiems, tačiau gudrusis žirgas guodė jį ir sakė: 
— Anie du nepagydys karaliaus. | 

Sodininko parankinis, ištraukęs ilgiausią burtą, ėjo prie 1i- 
gonio pirmutinis ir žadėjo išgydyti jį girios žvėrių pienu. Kara- 
lius gėrė tą pieną, bet jokio ligos palengvėjimo nejautė. Antra- 
sis jam taip pat nieko nepadėjo. Karalius liepė juos abu įmesti 
į kalėjimą, kam jie apgaudinėją žmones. 

Tada ėjo Ferdinandas ir nešė karaliui vilkės, lokės ir elnės 

pieno. Kai tiktai karalius to pieno atsigėrė, tuoj liga palengvėjo, 
o netrukus jis visiškai pasveiko. 
„ Dabar tačiau karaliui gaila buvo atiduoti dukterį už sodinin- 
ko parankinio, jis mėgino pamokėti tam nepageidaujamam žen- 
tui pinigais ir taip juo nusikratyti. O karalaitė jau seniai buvo 
pamilusi jaunikaitį, ir tėvas norom nenorom gavo tesėti duotą 
žodį. Na, ir iškėlė linksmas vestuves, kurios truko keturias die- 
nas ir naktis. 

O kai jaunasis karalius vėl atsiminė savo žirgą ir nuėjo į už- 
eigos arklidę, žirgas paprašė, kad jam galvą nukirstų. 

— Tai būtų graži padėka — taip atsilyginti už ištikimą tar- 
nybą,— atsakė Ferdinandas. 

Tačiau žirgas tol atkakliai prašė, kol jaunasis karalius išsi- 
traukė kardą ir nurentė jam galvą. Tuoj iškilo į orą Baltas ba- 
landis ir po kelių akimirkų dingo. 

Laime aptvinęs, Ferdinandas atsiminė tėvą motiną, kurie gy- 
veno kaip gyvenę ir vis nesiliovė rūpintis aėl jo. Jis atsigabeno 
juos pas save, ir tu gali įsivaizduoti, kaip jie džiaugėsi. Po se- 
nojo karaliaus mirties perėmė valdžią Ferdinandas ir viešpata- 
vo ilgai, ir jo šalyje klestėjo taika ir gerovė. 

SLIBINAI IR KARALAITĖS 


Senų senovėje trys broliai traukė į pasaulį. Jie dienų dienas 
bastėsi, medžiojo po miškus. Kartą aptiko dailų namą. Vartai 
buvo atkili, durys atlapos, virtuvėje ir podėlyje visa ko pilna, 
tik visame name nei girdėti, nei regėti jokios gyvos dvasios. Bu- 
vo panašų, kad žmonės pabėgę, tad broliai patenkinti įsikūrė 
patys vieni ir jautėsi itin patogiai. | 

Rytui išaušus, vyresnysis liko namie, užsikūrė ugnį ir taisė 
valgyti, o kiti du išėjo medžioti. Kai jis taip įdarbęs ruošėsi, atė- 
jo seniukas elgeta su ilga juoda barzda ir graudžiai prašė leisti 
prisėsti prie židinio pasišildyti, nes jam esą labai šalta. 

— Ogi sėskis sveikas! — tarė vyresnėlis ir dirbo savo darbą 
toliau, į tą elgetą senuką nė nežiūrėdamas. Tuo tarpu seniukas 
staiga pašoko nuo židinio, pripuolė ir ėmė jį visaip draskyti, tar- 
šyti, pešioti. Baisiai apdraskęs ir sutaršęs, ūmai išnyko. 

Vakare parėjo kiti du broliai ir, radę jį taip suniokotą, klau- 
sė, kas atsitiko. 

— Nagi va,— atsakė tasai,— atėjo šiandien tokia didelė ka- 
tė, atsitūpė ant židinio, o kad nekreipiau į ją dėmesio, puolė ant 
manęs. O ką padarė, matot patys. 

Broliai nusijuokė ir daugiau tuo įvykiu nesidomėjo. 

Kitą rytą vidurinysis brolis liko namie ir ruošėsi virtuvėje. 
Vidudieniui artėjant, kažkas pasibeldė. Atidaro duris, o ten sto- 
vi smulkus senas žmogeliukas su ilga barzda ir labai prašo įleis- 
ti, nes jam esą šalta. Kai įleido, viskas dėjosi lygiai taip pat kaip 
vakar, ir medžiokliai rado vidurinįjį brolį visą apdraskytą. Šis 
irgi suvertė kaltę katei, nes ir jam buvo gėda, kad toks vyras 
pasidavė nupiepusiam seniukui. 

Trečią dieną liko namie jaunėlis brolis. Neilgai trukus atėjo ap- 
styręs elgeta ir prašėsi leidžiamas prisėsti prie ugnies pasišildyti. 

— Sėskis, kad nori,— atsakė jaunėlis niauriai ir tuoj pagal- 
vojo: „Ar tik čia nebus ta didžioji katė, kuri taip sutaršė anuos 
abu". Jis daugiau nėjo į šnekas, bet nuo seniuko nenuleido akių. 
Kai šis staiga puolė, jis spėjo nutverti atėjūną už barzdos, nu- 
vilko į palėpę ir tenai pririšo. | 

Medžiokliai, vakare parėję namo, stebėjosi, kad jis toks sma- 
gus. Jie klausė apie tą didelę katę, bet jis atsakė? 

— Ogi eikit pasižiūrėti, ji palėpėje kabo! 

Tie greitai pašoko nuo stalo ir lėkė katės žiūrėti. Bet nulė- 
kę rado tik ilgą juodą seniuko barzdą, o per kopėčias žemyn ėjo 
kraujo lašų ruožas. Kažin, kur tas seniukas pabėgo? 

Broliai susidomėję ėmė sekti, kur eina kraujo pėdsakai. Se- 
kė, kol priėjo vieną didelį akmenį, o toliau kraujo lašų niekur 
nebesimatė. Visi sukibę vargais negalais atvertė tą didelį ak- 
menį ir po juo rado skylę, einančią gilyn žemėn. Jaunėlis pasi- 
drąsinęs parlėkė namo, atsinešė ilgą virvę — leisis į tą skylę. Ki- 
ti du broliai nesiryžo lįsti į patamsį, bet sutiko už virvės palai- 
kyti, jį nuleisti. 

Virvė jau beveik baigėsi, kai jaunėlis galiausiai atsidūrė gi- 
liai po žeme. Jis nežinojo nė ką manyti, nes tenai išvydo gra- 
žiausią kraštą. Jau nebegalvojo apie tuos, likusius viršuje, tik 
ėjo vis toliau ir toliau. Beeidamas pamatė tris pilis. Jis skubė- 
jo vis pirmyn ir nekvaršino sau galvos dėl to, kad palei kelią 
toksai seniukas ugnelę kūrena. 

Jaunėlis nekantriai nuskubėjo prie pirmosios pilies. Pro di- 
delius vartus įėjo į kiemą, marmuro laiptais užkopė aukštyn. 
Nesutiko nieko, jau buvo bemanąs, gal ta pilis negyvenama, tik 
šit priešais beateinanti mergaitė, tokia graži, kokios dar niekad 
nebuvo matęs. ; 

— Kaip tu čia patekai? — klausia ji.— Argi nežinai, kad esi 
dideliame pavojuje? Ir aš pati, ir mano dvi seserys gyvename 
trijose pilyse, kur mus saugo pabaisos žvėrys. Bet jei tau pa- 
vyks užmušti septyngalvį slibiną, tai aš būsiu laisva. Gal net 
ir Mano seseris išvaduosi. 

Slibinas greitai turėjo parsirasti namo, tad jaunikaitis pusę 
vartų uždarė, o kitą pusę paliko atvirą. Jau buvo prietema, ir 
septyngalvė pabaisa brovėsi pro vartus, bet vos tik spėjo įkišti 
savo septynias galvas, jaunikaitis tuojau jas visas nukapojo. 

Dabar karalaitė tapo dešimt kartų gražesnė. Ji nuoširdžiau- 
siai dėkojo už išvadavimą ir davė jam aukso karūnėlę. 

Jaunikaitis, kupinas vilties, drožė į antrą pilį. Ir čia rodėsi 
nieko gyvo nesama, kol jis sutiko irgi jauną mergaitę Ji malo- 
niai jį pasveikino ir sakė, jog greit pareisiąs slibinas. Jaunikai- 
čiui ir čia pavyko nuręsti galvas pabaisai, vos tik spėjusiai pra- 
dėti lįsti pro vartus. Nudžiugusi mergina dovanojo jam aukso 
žiedą ir prašė išvaduoti jų trečiąją seserį. 

Jis atsilabino ir ėjo į trečią pilį, kurioje rado irgi dailutę 
mergaitę. Ji sveikino jį atvykusį ir labai nudžiugo sužinojusi, 
kad jis jau išvadavęs abi jos seseris. Dabar jis buvo jau įgudęs 
slibinus doroti, nedaug laiko tepraėjo, jis ir trečią slibiną nu- 
galabijo. Mergina jam dovanojo aukso grandinėlę, ir po to jis 
su trimis seserimis ėjo į tą vietą, kur jį broliai nuleido po žeme. 
Pirmajai mergaitei padėjo tvirtai prisitaisyti ir patampė už vir- 

vės, duodamas ženklą traukti. Tie du itin stebėjosi, ištraukę to- 
kią gražią mergaitę, ir sužinojo, kad tuo pat keliu atvyksiančios 
dar dvi jos seserys. | 

"O kai galų gale jaunikaitis davė ženklą, kad jį patį ištrauktų, 
virvė, paleista visu ilgiu, nukrito prie jo, ir jis dar išgirdo pa- 
šaipų savo nedorų brolių juoką. Šitaip nuviltas, jis nežinojo nė 
ko stvertis. Tik dabar atsiminė matęs aną seniuką, ugnelę kūre- 
nantį — gal jis kuo padės? Ėmė jo ieškoti ir galų gale surado. 
Išsipasakojo jam savo bėdą, o seniukas tarė: 

— Aš pasiversiu dideliu ereliu ir išnešiu tave į aukštą. Bet 
reikia, kad tu papjautum ėriuką, sudalytum mėsą į tris dalis ir 
pasiimtum su savimi. Aš, matai, beskrisdamas labai privargsiu, 
ir kai tik suriksiu, tu imk vieną mėsos dalį ir blokšk man; kitaip 
mudu abu nudribtume, ir tu užsimuštum. 

Jaunikaitis tuoj papjovė ėriuką ir sudalijo mėsą, kaip buvo 
pamokytas. Erelis suėmė jį nagais ir kilo aukštyn. Jie skrido 
itin greitai, bet paukštis milžinas jau tris kartus reikalavo peno, 
o į aukštą dar nebuvo išskrista. Jis suriko ketvirtą kartą, bet 
ėriuko mėsa visa jau buvo supenėta. Jaunikaitis kuo greičiausiai 
nurėžė savo blauzdos minkštimą, davė jam praryti, ir po kelių 
akimirkų jie jau buvo viršuje. 

Tada erelis vėl atvirto seniuku ir iš visos širdies dėkojo jau- 
nikaičiui už išvadavimą. O išvadavo jį tuo, kad davė savo mė- 
sos valgyti, kai metė ereliui į nasrus savo blauzdos minkštimą. 

— Aną namą, kuriame jus pirmiausia aplankiau, aš atiduodu 
tau, — tarė seniukas. Dar parodė jam šaltinėlį, kuris išgydo žaiz- 
das, ir prapuolė. 

Tada jaunikaitis patraukė į kelionę — reikėjo aplankyti ka- 
ralių, kurio dukteris jis išvadavo. Po kelių dienų jis atvyko į 
sostinę, kur visi buvo apimti džiaugsmo ir linksmybių. 

— Kas čia yra, kad jūs visi tokie linksmi? — klausė jis. 

— Ė, kaipgi nesidžiaugsi— atsakė jam žmonės.— Juk kara- 
liaus dukterys atsirado, ir abu jų išvaduotojai yra, ir greit bus 
vėstuvės! 

Šitai išgirdus, jam pašoko apmaudas, ir nemažas: tie nedori 
bernai pavogė jo žygio nuopelnus ir dar giriasi! Eina jis per 
miestą ir vienoje atdaroje dirbtuvėje mato labai įdarbusį meist- 
rą ir jį užkalbina: 

— Ką taip veikiate, kad jums net akys iš kaktos lipa nuo 
uolumo? 

— Taip reikia, — atsako tasai nepakeldamas akių,— karaliaus 
duktė turi gauti aukso karūnėlę, o aš — gerą užmokestį, bet dar- 
bas nelengvas. 

— Aš esu keliaujantis auksakalio parankinis,— tarė jaunikai- 
tis, — priimkite mane į tarnybą, būsit patenkintas, tikrai! 

Meistras tuoj pat jį priėmė ir davė kambarį, kuriame jis sa- 
vaitę smagiai pasibuvo. Laikui suėjus, ėmė karūnėlę, perdavė ją 
auksakaliui ir išvyko, ketindamas stoti prie kito meistro, kuriam 
buvo užsakyta padirbti Žiedelį. 

„Pirmasis auksakalys nuėjo į pilį ir padavė aukso karūnėlę ka- 
raliui. Jauniausioji karaliaus duktė, pamačiusi tą puikų daikčiu- 
ką, net šūktelėjo iš džiaugsmo, tuoj ir kitos seserys žinojo, kad 
jų išvaduotojas yra arti. Meistras gavo išpasakoti, kas padirbo 
karūną; veikiai išaiškėjo, kad ir žiedelis besąs iš tų pačių rankų. 
O trečiasis meistras nė nelaukė, kol nepažįstamasis paduos jam 
grandinėlę ir pats dings. Pastebėjęs, kad jo parankinis nedirba, 
nuėjo tiesiai pas karalių ir papasakojo tai. 

Greit buvo išsiųsti Žygūnai atgabenti jaunikaičio į karaliaus 
dvarą, ir čia jį sveikino kaip tikrąjį išvaduotoją. Apgavikus abu 
išgrūdo į tą vienišą namą miške, o išvaduotojas kėlė vestuves 
su jauniausiąja karaliaus dukteria. 


PRILIPK! 


Gyveno kadaise karalaitė, kuri buvo tokia paniurėlė, jog nie- 
kad nesijuokdavo, ir niekas jos pradžiuginti negalėjo. Tėvui 
dėl to buvo nemaža rūpesčio, ir jis ėmęs sykį paskelbė žinią, 
jog tą vaikiną, kuris jo dukterį nuteiksiąs linksmai ir prajuo- 
kinsiąs, karalius priimsiąs žentu, o po savo galvos jam perleisiąs 
karalystę. 

Atsirado daug aukštakilmių jaunikių, riterių ir karaliūnų, ku- 
rie mėgino gražiąją karalaitę smagiai nuteikti ir jos ranką lai- 
mėti. Tik viskas buvo veltui. Ji sėdėjo balkone ir rūškana žiū- 
rėjo žemyn,.o jie žengė pro šalį ir kaip įmanydami stengėsi ją 
pralinksminti — ir meilingai mojavo, ir visokius juokingus pokš- 
tus krėtė— ir nieko negalėjo padaryti. O karaliaus buvo taip 
nustatyta, kad tie, kurie bandys jo dukters nuotaiką pakeisti, 
bet nesugebės, gaus sėsti į kalėjimą ilgam laikui. 

Užtat kai jau nemažai kavalierių atsidūrė už grotų ir ten 
kamavosi, kitiems išgaravo noras tokios dalies ieškoti, ir jau 
rodėsi, kad greit nebebus kam rizikuoti laisvę prarasti. 

Šit vienas ūkininkas, iš savo užkampio atvažiavęs į turgų, iš- 
girdo tą keistą žinią ir parvažiavęs namo papasakojo. Vyresny- 
sis sūnus tuoj pasišovė: 

— Tėte,— sako, — aš eisiu pamėginti, rytoj pat traukiu į sos- 
tinę. | 

Motina jam pridėjo gausybę valgių į kelionę, o tėvas išėmė 
iš skrynios keletą blizgių sidabrinių. Kitą dieną iš pat ryto sū- 
nus iškeliavo. Iš pradžių žengė vyras narsus ir drąsus, bet ilgai- 
niui, valandų valandas einant per tamsų mišką, kurio, rodėsi, nė 
galo nebus, ištirpo jam bemaž visas smarkumas. Galų gale jau 
ėmė dairytis, kur čia geriau būtų stabtelėti poilsio, ir kaip tik 
tada ėjo pro tokią olą, priešais kurią stovėjo senas seniukas. 

— Gerasis jaunikaiti, aš labai alkanas, o tu valgio turi, gal 
duotum man nors kiek, — paprašė seneliukas. 

— Ką aš turiu, tai reikalinga man pačiam,— atšovė keliaunin- 
kas, — ligi sostinės dar daug kelio. 

— Tu neprajuokinsi karalaitės, — atitarė į tai seneliukas, ir 
berniokas nė neatsisveikinęs nuėjo sau. | 

Kai tik priėjo miestą, tuoj nudrožė į pilies kiemą savo lai- 
mės bandyti. Tačiau kad ir kaip stengėsi, karalaitė žiūrėjo dar 
niauriau nei pirma. Greit jį sučiupo pilies sargyba ir įgrūdo į 
kalėjimą, į patį giliausią rūsį. 

Ilgai, labai ilgai laukė tėvai, o sūnaus kaip nėr, taip nėr. Tad 
vieną dieną antrasis sūnus sako: 

— Tėte, matau, nebegrįžta mūsų brolis, nepavyko jam. Tai 
aš eisiu ir laimėsių karalaitę. - 

Tėvui nepatiko tokia šneka. 

— Nei tu eik, nei ką,— kalbėjo jis, — tu gi matai, tavo bro- 
liui prastai baigėsi, tai galgi, manai, tau geriau seksis? 

O vidurinysis sūnus kaulijo neatlyždamas, kol tėvai galų ga- 
le sutiko. Motina į kelionę mažiau mitalo beįdėjo, ir tėvas iš kap- 
šo šykščiau beiškrapštė. 

Rytą anksti bernas iškeliavo ir netrukus pasiekė reikiamą 
kelią. Bet ir jis drožė valandų valandas, kelio galo nematydamas, 
ir priėjo olą, prie kurios jį užkalbino seneliukas: 

— Duok man nors kiek užvalgyti, tu gi turi, o aš labai al- 
kanas! 

“Tačiau berniokas jam atkirto taip pat šiurkščiai kaip ir jo 
brolis. Seneliukas rimtai tarė: 

— Nė tu neprajuokinsi karalaitės, o už širdies kietumą pats 
bėdos paragausi. 

Kaip seneliukas sakė, taip ir pasidarė. Ūkininkaitis maivė- 
si kaip tik įmanydamas, bet viskas veltui — karalaitės nuotaika 
nėmaž nepasikeitė. Pilies sargybiniai čiupo vyrą ir įmetė pas bro- 
lį į kalėjimą. Ten abu galėjo kits kitam dėstyti savo sielvartus. 

Kai nė antrasis sūnus namo negrįžo, tėvai labai susirūpino. 

— Kas dabar gali žinoti, kaip ten jiems pasidarė, kad ne- 
pargrįžta nė vienas? O ir prie darbo pasigendu jų kiekvieną die- 
ną, Man gi jau nebe jaunystė, — dejavo tėvas. 

Bet dabar šit ir jaunėlį sūnų užpuolė mintys apie karalai- 
tę, ir vieną dieną jis prašneko: 

— Tėte, mama, išleiskit mane, eisiu savo laimės bandyti! Gal 
man pavyks tą niaurią karalaitę prajuokinti, tada baigsis visi 
mūsų vargai. | 

Tėvai iš pradžių nė girdėti nenorėjo. | 

— Būk nors tu namie, — kalbėjo tėvas,— dviejų sūnų jau ne- 
tekome, gal jie niekad nebeparsiras. Kaipgi man vienam visus 
sunkiausius darbus nudirbti? Jeigu ir tavo išmonės nueis niekais, 
tai mudu su motina gi visai vieni liksime. 

Jaunėlis tačiau nepasidavė, prašė ir prašė diena iš dienos, kol 
galų gale tėvai ir jam leido traukti brolių takais. 

Pinigų kelionei nebebuvo, valgio irgi suvis mažai ką teišteko 
įdėti. Jaunėlis tačiau nenusiminė ir iškeliavo. Ne ką trukus ir jis 
priėjo seneliuką miško gilumoje. Jis gražiai pasisveikino, ir se- 
neliukas tuoj paklausė: 

— Gal ir tu eini pas karalaitę? 

— Taip, tėveliuk, norių savo laimę išmėginti. 

— Gal tu turi valgyt įsidėjęs? Aš alkanas, ir jau seniai. 

— Žinoma, turiu duonos, turiu lašinių, va susėskim šičionai 
ir pasidalysim kuo turėdami! 

Susėdo šalimais ant medžių trinkų, ir seneliukas gavo tiek, 
kiek tiktai galėjo suvalgyti. Kai abu jau buvo sotūs, seneliukas 
jam tarė: 

— Kad tu man davei pavalgyti, tai ir aš tau atsilyginsiu kuo 
galėdamas. Še tau mažyčius ratukus, tu juos lengvai galėsi trauk- 
ti sau iš paskos. Jei prie tavęs kas prieis ir tuos ratukus palies, 
tu tik ištark „Prilipk!“— ir prilips, nebegalės atsitraukti ir seks 
iš paskos, kur tik tu vesi. 

Jaunėlis labai apsidžiaugęs padėkojo už tokią nepaprastą do- 
vaną ir traukė toliau. 

Kai miškas baigėsi, jis išėjo į geresnį kelią ir sutiko kamin- 
krėtį. Tas jį ir klausia: 

— Kurgi tu važiuoji su tom savo vežėčiomė 

— Į sostinę, — atsakė jis draugiškai, bet kai kaminkrėtys pri- 
ėjo arčiau ir palietė ratukus, jis greit šūktelėjo: „Prilipk!“ Da- 
bar kaminkrėtys nebegalėjo rankos atitraukti, nes ji tvirtai lai- 
kėsi prilipusi prie ratukų, ir jis turėjo sekti iš paskos pykdamas 
ir keikdamasis. 

Jaunėlis, traukdamas keliu su savo vežimaičiu, sutiko kepė- 
ją, nešantį kuprinį krepšį, pilną pyragų. Tasai praeidamas iš smal- 
sumo palietė ratukus. ,„„Prilipk!“— sušuko jaunėlis, ir šalia suo- 
dino kaminkrėčio jau sekė paskui jį ir miltuotas kepėjas. Kai 
jis taip įžygiavo į miestą, tai juokėsi visi, kas tik jį matė. Ir pa- 
sitaikė, kad iš krautuvės išėjo jauna mergina. Kepėjas jai čiup- 
telėjo, jaunėlis sušuko „Prilipk!“— ir ji pritapo prie tos nuosta- 
bios palydos. 

Taip jis traukė pilies linkui, o iš paskos lėkė vis daugiau žmo- 
nių. O kai jis žingavo pro verandą, iš kurios žiūrėjo žemyn ka- 
Ialaitė, tai toji pamiršo savo rūškaną nuotaiką ir ėmė taip ska- 
niai juoktis, jog amžinai prarado visą savo niaurumą. 

Karalius, pamatęs, kas atsitiko, nulėkė greit laiptais žemyn 
ir sustabdė jaunėlį. Pasveikino jį, laimingai atvykusį, paskelbė 
jį būsiant žentu ir liepė tuoj skelbti vestuves. Dabar reikėjo siųs- 
ti ištaigią karietą į kaimą atvežti jaunikio tėvų, nes jaunėlis trūks 
plyš reikalavo, kad jo vestuvėse būtų jo tėvas ir motina. 

Iškėlė linksmą puotą, ir anie du broliai, jau išleisti iš kalė- 
jimo, galėjo badą atgauti. 


APELSINŲ MERGELĖ 


Vienas turtingas grafaitis turėjo vesti, tokia buvo jo tėvų 
valia, ir daug gražių panelių buvo jam peršama į žmonas. Jis 
betgi nenorėjo nė vienos, nes buvo įsikalęs į galvą, kad jo nuo- 
taka turinti būti ne iš motinos gimusi, o tokios jis niekur ne- 
galėjo rasti. Tačiau jo užmačia jam nedavė ramybės, jis būti- 
nai turėjo ieškoti, kol ras išsvajotą nuotaką. Vieną dieną jis lie- 
pė pabalnoti žirgą, atsisveikino su nusiminusiais tėvais ir išjo- 
jO į platų pasaulį. 

Daug daug laiko jis keliavo, o tinkamos nuotakos vis nega- 
lėjo rasti. Sykį prijojo kryžkelę. Ten stovėjo sena bobutė, su- 
krypusi ir susikūprinusi, tik su vienu dančiu burnoje, o jos an- 
takiai buvo tokie ilgi, jog karojo kur kas žemiau akių. Jauna- 
sis grafas, klausdamas tą bobutę, kur veda šie du keliai, turėjo 
rėkti, kad ji suprastų, nes buvo mažne visiškai kurčia. Jos klau- 


105 


siamas jis apsakė savo reikalą. Bobulytė linktelėjo, pritariamai 
pakinkavo žilą galvą ir tarė: 

— Dailus berniuk, jok va šituo keliu —ir rodė jam riešut- 
medžio lazdele į dešinį kelią, — tai tu rasi didelį didelį rūmą. Eik 
tenai į vidų, dailus berniuk, imk šluotą, kuri padėta už durų, ir 
nušluok laiptus, o nušlavęs eik prie liūto, dailus berniuk! Tas 
liūtas laiko nasruose auksinį raktą, tu tą raktą turi iš jo atimti. 
Atsirakink duris, priešais kurias liūtas stovi, įeik į didingai iš- 
puoštą kambarį, o ten vėl stovi liūtas su raktu nasruose prie- 
šais duris. Bet šitą liūtą tu turi užmušti, dailus berniuk, ir iš jo 
atimti raktą. Juo tu atsirakinsi antrąsias duris ir tada įeisi į vir- 
tuvę. į 

Virtuvėje rasi tris gražius apelsinus ir peilį su juodmedžio 
kriaunomis. Paimsi peilį, dailus berniuk, perpjausi vieną iš tri- 
jų apelsinų, ir iš ten išeis graži mergelė, tokia graži kaip saulė. 
O tu su ja turi kuo greičiausiai eiti prie šulinio, kur po dviem 
liepom priešais namų vartus nepaliaujamu srautu trykšta, ir sa- 
vo nuotaką pakišti po vandeniu, kitaip ji tučtuojau mirtų. 

Grafaitis jai padėkojo už gerą patarimą ir jojo vis gilyn į vė- 
sų, tankų mišką, kol pamatė atsidūręs priešais didelę balto mar- 
muro pilį. Įėjo į tą pilį pro aukštus, gražius vartus ir tuojau pas- 
tebėjo šluotą. Paėmė ją ir nušlavė laiptus, kaip jam bobulytė sa- 
kė. Baigęs tą darbą, ėjo prie liūto. Atėmė jam iš nasrų auksinį 
raktą, atsirakino salės duris, iš juodmedžio dirbtas, žengė per 
antrą salę ir rado kitą liūtą, kuris laikė įsikandęs irgi auksinį 
raktą, dar gražesnį. Jis tą liūtą užmušė, raktą paėmė, atsidarė 
artimiausias duris ir žengė į virtuvę. Ten tikrai rado, kaip bo- 
bulytės buvo nusakyta, peilį ir tris apelsinus, tokius kaip gry- 
nų gryniausias auksas, o šviečiančius it saulė. Jam nedrąsu bu- 
vo net paliesti tokius vaisius, bet vis tiek įsidrąsinęs čiupo peilį 
ir pirmąjį iš jų perpjovė pusiau. 

Vos tik spėjo nukelti viršutiną pusę — jau iš apatinės, lai- 
komos rankoje, iškilo stebuklingo gražumo mergelė, skaisti kaip 
pati diena, o jos akys švietė taip žydrai kaip vasaros dangus. 
Grafaičiui apsalo širdis, jis visiškai užmiršo senos močiutės įs- 
pėjimą, tik žiūrėjo ir žiūrėjo į tą gražią mažutytę panelytę, o 
apie šulinį nė negalvojo. Bet, jam taip bestovint, toji grožybė 
nuvyto, sunyko ir prie jo akių mirė. 

Tada jis persigando ir pasiryžo nebeužmiršti bobulytės pata- 
rimo. Jis atvėrė antrą vaisių, ir iškilo panelė, dar gražesnė už 
aną. Bet kol jis ja nešinas skubėjo per sales ir marmuro laip- 
tus prie šulinio, sunyko ir toji. 

Nuliūdęs grįžo į pilį, ėmė trečią vaisių ir peilį. Tiktai prieš 
Jį perpjaudamas nusinešė prie šulinio po dviem liepom. Kai šį 
atvėrė, jam net akys apraibo nuo spindesio, nes prieš jo akis 
stovėjo tokio gražumo panelytė, kokios dar niekad saulė nebu- 
vo regėjusi. Jis kuo greičiausiai pakišo ją po vandens srautu. Ji 
ėmė eiti didyn, didyn, net jo rankos jau nebenulaikė, jis nulei- 
do ją ant žemės, ir ji dabar stovėjo bemaž tokio pat didumo kaip 
ir jis. Nudžiugęs glamonėjo ją ir vedė į marmuro pilį, kur ji 
turėjo pabūti, kol jis atvažiuos su karieta ir ją pasiims. Jis pa- 
bučiavo ją atsisveikindamas ir išskubėjo namo pas tėvus. 

O gražioji mergelė liko pilyje vienui viena. Ji nešėsi van- 
dens iš šulinio ir taisėsi valgyti. Vienatvėje jai tarpais buvo ir 
nuobodoka. 

Šalia pilies stovėjo maža trobelė, joje gyveno ragana su dviem 
dukterimis. Jos dažnai matydavo gražią mergelę, einančią van- 
dens į šulinį po dviem liepom, užsukdavo kai kada ir pas ją į 
pilį. Jos išklausinėjo ją apie viską. Mergelė, dar pikto nepaži- 
nusi, buvo kūdikiškai atvira ir išsipasakojo aliai smulkmeną. 

— Eime su mumis,— tarė kartą vyresnioji raganos duktė. — 
mama iškepė bandelių, labai skanių! 

Mergelė davėsi prikalbama ir nuėjo su jomis. Jos ten drauge 
žaidė. Sykį mergelė turėjo būti karalienė, tad ją reikėjo tinka- 
mai aprengti ir plaukus supinti. Kai taip šukuojama pinama sė- 
dėjo, seserų viena tik smigt ir įsmeigė adatą jai į galvą, ir gra- 
žuolė tuoj pavirto balande. 

Tada bjauriųjų seserų viena nuėjo į pilį ir laukė grafaičio 
atvažiuojant. Tas gavo nemenkai nustebti, kad vietoj gražiosios 
nuotakos rado bjaurią raganiūtę. O ši buvo gudri, mokėjo jam 
visaip galvą sukti, tad išėjo taip, kad jis turįs duotąjį Žodį te- 
sėti. Be to, manė, gal jam akys meluoja. Ką darys — ėmė bjau- 
riąją nuotaką į karietą ir susikrimtęs išsivežė. 

Jiems dar tebesant kelyje, senai raganai ištrūko balandė. Ji 
pasivijo karietą, skraidė ratilais aplink ją ir pliaukšėjo sparnais 
tol, kol jaunasis grafas pastebėjo ir maloniai ištiesė ranką, ma- 
sindamas ją į save. Netikroji nuotaka pyko, nes pažino paukš- 
telę. Tačiau grafaitis ją paėmė į karietą, laikė ant kelių ir glos- 
tė, ta net burkuoti ėmė. Juodomis išmintingomis akutėmis ji žiū- 
rėjo į grafaitį, o jis glostė jai galvutę ir aptiko ten įsmeigtą ada- 
tą; pagailėjęs jis tą adatą ištraukė, ir štai priešais jį vėl stovėjo 
gražioji apelsinų mergelė. 

Galite įsivaizduoti, koks laimingas buvo grafaitis, kad vėl tu- 
rėjo savo mieliausiąją. O kai sužinojo, kaip viskas buvo pasi- 

darę, tai tą nedorėlę raganiūkštę bloškė iš karietos taip, jog ji 
abi kojas nusilaužė. Visais sielvartais nusikratęs, važiavo jis su 
savo atgautąja nuotaka namo. Tėvai abu juos priėmė su didžiau- 
siu džiaugsmu, ir greitai buvo vestuvės. 

Čia papasakota istorija yra tikra, nes vienas jaunojo grafo 
sūnus dar ir dabar tebegyvena. 


ŠNEKANTIS PAUKŠTIS, 
GIEDANTIS MEDIS IR 
AUKSINIS VANDUO 


Seniai, labai seniai gyveno karalius. Kartą vakare jis išėjo 
ir pamatė, kad vienuose namuose šviesa žiba. Priėjo arčiau, pa- 
žiūrėjo pro langą į vidų. Ten trys seserys tarėsi, kaip kuriai iš 
jų norėtųsi gyventi. 

Vyriausioji sakė tiesiai: 

— Man labiausiai patiktų, jei galėčiau ištekėti už karaliaus 
sodininko, tai bent atsivalgyčiau ir obuolių, ir uogų visokių, ir 
ko tiktai širdis geidžia. 

— O man,— sako antroji, — geriausia būtų ištekėti už kara- 
liaus kepėjo, tada visą gyvenimą būtų bepigu šeimininkauti. 

Jauniausioji tylėjo, ir seserys ją klausė: 

— O tu ko norėtum? 

— Aš tai jokio noro nesakau, nes ko labiausiai trokščiau, to 
nė būti negali — atsakė mergaitė. 

— Nagi pasisakyk mums, kas čia baisaus, — kamantinėjo tos 
dvi. 

— Jei jau taip jums maga žinoti — aš norėčiau ištekėti už 
"paties karaliaus, tada visi mano troškimai išsipildytų. 

Karalius, tatai išgirdęs, nuėjo. Jau kitą rytą atsiuntė puošnią 
karietą ir du tarnus atvežti visų trijų mergaičių į pilį. 

— Ko mums pas karalių, — atsikalbinėjo seserys — mes neva- 
žiuosim su jumis. 

Bet tarnai sakė: 

— Mums įsakyta jus atvežti, karalius to reikalauja! 

Galiausiai jos pakluso, apsirengė kuo turėdamos geriau ir iš- 
važiavo. 

Karalius jas priėmė gražioje salėje ir kalbėjo: 

— Dabar papasakokite man, kokių jūs norų turėjote vakar 
vakare. Nuslėpti negalite nieko, nes aš pats girdėjau viską! 

Vyriausioji sesuo pradėjo: 

— Pone karaliau, aš turiu tik vieną norą — ištekėti už jūsų 
sodininko! 

— Gali taip būti, — tarė karalius. — O tu ko aa: — klausė 
viduriniąją seserį. 

—. Pone karaliau, aš norėčiau ištekėti už jūsų kepėjo,— at- 
sakė toji. 

— Ir taip gali būti. O dabar tu pasisakyk, kokį norą turėjai 
vakar! | 

Jauniausioji sesuo drovėjosi prisipažinti ką vakar seserims 
kalbėjo. | 

— To aš negaliu pasisakyti, pone karaliau, o ir negalimas tai 
dalykas. 

— Jei neprisipažinsi, ką vakar sakeisi, turėsi mirti. — pagra- 
sino karalius. - 

Tada ji vis dėlto pasidavė: 

— Kai mano seserys sakėsi norinčios ištekėti už jūsų kara- 
liškojo dvaro vyrų, aš išreiškiau troškimą pasidaryti ponia ka- 
raliene. 

— Taip ir bus,— tarė karalius.— Tu tapsi mano žmona! 

Jis liepė nieko nelaukus ruošti didelę puotą, ir tą pačią die- 
ną, kai seserys buvo sutuoktos su sodininku ir kepėju, jis kė- 
lė vestuves su jauniausiąja. O anos abi seserys labai pavydėjo, 
kad jų jaunėlė tapo karaliene. 

Po metų, kai jaunoji karalienė laukėsi kūdikio, jos vyrui bū- 
tinai reikėjo išvažiuoti į kelionę. Tada prie jos prisigretino vy- 
riausioji sesuo, sutaisė jai migdomąjį gėralą ir paguldė į lopšį 
mažą šuniuką. Ką tik gimusį princą ji įkišo į statinę ir įmetė į 
Dunojų. 

Statinė plaukė pavandeniui ir prisivarė prie kito kranto, kur 
buvo užleisti vieno seno žvejo tinklai. Statinė įkliuvo tinkluos- 
na, žvejys ją ištraukė ir išgirdo, kad joje kūdikis rėkia. Jis grei- 
tai tą radinį parsinešė namo. 

— Žiūrėk, motin, ką aš šiandien sužvejojau! Vaikas statinėje 
atplaukė pavandeniui. Imkim ir užauginkim jį kaip savo vaiką, 
juk negali žinoti, kaip čia iš tikro yra. 

Karalius sugrįžęs išsigando, kai jam abi svainės ėmė pasa- 
koti, jog lopšyje guli mažas šuniukas. Jis nuskubėjo pas žmoną, 
bet ji sakė: 

— Aš nežinau, kas atsitiko, aš gulėjau kietai įmigusi; gal ma- 
no seserys kokią jeibę padarė. 

Karalius iš pradžių buvo labai rūstus dėl nedalios su kūdi- 
kiu, bet ilgainiui raminosi, nes vis dar vylėsi susilaukti įpėdinio 
savajai karalystei. 

Po metų karalienė vėl laukėsi vaikelio, bet karalius ir šį sykį 
turėjo traukti į kelionę. Dabar prie jos prisitaisė vidurinioji se- 
suo, uždavė jai migdomojo gėralo ir į lopšį paguldė „kačiuką. O 
sūnelį ji irgi įdėjo į statinę ir įmetė į Dunojų. Vanduo ir dabar 
vaikelį nuliūliavo prie kito kranto, į senio žvejo tinklus. Žvejys 
statinę ištraukė, labai nusistebėjo, ir šįsyk išgirdęs kūdikio verks- 
mą, ir parnešė jį savo pačiai. 

— Nagi žiūrėk, aš tau parnešiau dar vieną radinį! Užaugin- 
kim ir tą antrąjį berniuką! — kalbėjo jis. 

— Kaip čia mes versimės,— atitarė sena žvejo moteris, — mes 
gi ir patys ne taip daug turim ko ant danties užmesti! 

— Dievas davė dantis, dievas duos ir duonos, — kalbėjo žve- 
jys su pasitikėjimu, — vis jau išmaitinsim kaip nors vaikelius.. 

Tuo metu pargrįžo karalius, ir abi pavyduolės seserys jį pa- 
sitiko jau prie vartų. Išgirdęs, kad dabar karališkame lopšyje gu- 
li kačiukas, jis baisiai susirūstino ir nuskubėjo prie žmonos. Pa- 
matęs tačiau, kokia ji meili ir kokios geros širdies, atsileido ir 
sakė jai: 

— Šį sykį dar tebūnie tau gyvybė dovanota. Bet jei ir toliau 
karalystė nesusilauks įpėdinio, tai tavęs laukia mirtis. 


Praėjo keletas metų, jie gyveno ramiai, taikiai, tik karalienė 
labai sielojosi. Vieną dieną karalius išvyko į karą, ir kaip tik 
tuo laiku, kai jo nebuvo namie, karalienė pagimdė jam dukry- 
tę. O nedorėlės seserys į lopšį paguldė pliauską. Mergytę vėl 
įkišo į statinę ir išmetė. Upė ir šį sykį nunešė ją į senio žvejo 
tinklus, o tas žvejys su abiem berniukais dabar gyveno vienišas, 
nes jo pati jau buvo mirusi. 

Kai pargrįžusiam karaliui parodė pliauską, jis susirūstino bai- 
siai. Vis dėlto žudyti žmonos nesiryžo, tad liepė ją užmūryti prie 
kelio, kuriuo daug žmonių eina, ir kad kiekvienas praeinantis 
spjautų ant jos. Taip vargšė karalienė gyveno užmūryta daug 
metų, jai davė valgyti ir gerti, bet kalinama ji buvo kaip nie- 
kingiausia piktadarė. 

Broliai per tą laiką abu užaugo, jau ir sesuo pajėgė šeiminin- 
kauti. Jie dažnai eidavo medžioti. ir sykį girioje sutiko karalių. 

— Ką čia veikiate, berniukai? — paklausė jis, nes vaikinai 
patiko jam sulig pamatymu. 

— Pone karaliau, mūsų tėvas toks senas, jog jau kadai kadės 
darbo nebedirba. Mes einame čia medžioti, kad turėtume kuo 
misti, 0 sesuo namie taiso Mums valgyti. 

— Tokius gražius kaip jūs vaikus ir man būtų miela turėti, 
tikras džiaugsmas būtų, — pasakė karalius ir atleido juos. 

Greit po to senasis žvejys mirė, ir jie palaidojo jį tinkamai. 

Vieną dieną, kai abu broliai vėl buvo medžioklėje, užėjo pas 
seserį toksai seniukas ir tarė: 

— Gražiai jūs čia gyvenate, jums nieko daugiau nėstinga 
kaip tik kalbančio paukžčio, giedančio medžio ir auksinio van- 
dens, kur muša iš versmės aukštyn. 

— O kur gauti tokių daiktų? — klausė mergaitė. 

— Toli, anapus kalno reikia eiti, nelengva tenai patekti, jau 
daug kas, tuo keliu eidami, akmenimis pavirto. 

— Mes vis dėlto rizikuotume, sakyk tiktai, ką reikia daryti! 

— Jūs turite tris žirgus tvarte, už kits kitą gražesnius,— kal- 
bėjo seniukas,— sėskit ir jokit tol, kol miškas baigsis: Tenai sto- 
vi. toksai senis, tas jums parodys kelią. 

Kai parėjo broliai, mergaitė papasakojo, ką kalbėjo senis. Vy- 
resnysis tuoj susiruošė į kelionę, pasibalnojo savo bėrį ir išjojo 
pas tą seną vyrą. 

— Na, jaunikaiti, kurgi tu keliauji — klausė tasai. 

— Aš ieškau kalbančio paukščio, giedančio medžio ir auksi- 
nio vandens. 

— Mano mielas, nieko iš to nebus, jau daug kas čia prajo- 
jo, bet visi akmenimis virto. 

— O aš vis tiek noriu mėginti, — tarė jis, — tik pasakyk man, 
ką turiu daryti. 

— Gerai, jei taip būtinai nori, ragauk gi savo dalios, — tarė 
senis.— Te, va šitą kamuoliuką numetu ant žemės. Jis riedės 
vis pirma tavęs, tau reikės tik joti iš paskos. Prijosi kalną, gau- 
si lipti į jį. Baisiai žaibuos ir griaustinis trankysis, bet tu daryk 
savo, nepaisydamas nieko. Jei tiktai grįžtelėsi atgal, tuoj pa- 
virsi akmeniu! 

Jaunikaitis padėkojo seniui ir jojo paskui kamuoliuką, kol 
prijojo kalną. Ten pakilo baisi audra, o jis jojo ir jojo, ir gal- 
vojo vien apie tai, kaip pasiekti kalno viršūnę, Kai sykį visiškai 
čia pat už jo smarkiai sugriaudė, jis akimirką užsimiršo ir grįž- 
telėjo. Tučtuojau pavirto akmeniu su visu žirgu ir nė iš vietos ne- 
bepakrutėjo. 

Namie jo laukė tris dienas, bet brolis vis negrįžo. Tada ant- 
rasis brolis pasibalnojo juodį ir išjojo tuo pat keliu. Jis irgi pri- 
jojo senį, kuris jį Maloniai užkalbino: 

— Ko gi ieškai, kad ligi čia atjojai? 

— Ieškau kalbančio paukščio, giedančio medžio ir auksinio 
vandens, — atsakė jis,— dar ir savo brolį norėčiau išvaduoti. 

— Gaila tavo jaunystės, nepavyks tau! Daug kas čia prajo- 
jo, bet nė vienas negrįžo. 2 

— O aš vis tiek noriu mėginti, gal man pasiseks. 

— Jei taip būtinai nori, tai keliauk toliau. Tiktai klausyk ma- 
no patarimo! Va numesiu šitą kamuoliuką, jis riedės pirma tavęs 
ir rodys tau kelią. Kai lipsi į kalną, neatsigręžk atgal, nors ka- 
žin kaip žaibuos ir griaustinis trankysis! 

Jaunikaitis jojo paskui kamuoliuką, prijojo kalną ir, nepai- 
svdamas aplinkui šėlstančios audros, skubėjo aukštyn. Jojo ir 
jojo, ir tik pusę kalno pasiekęs, trumpam sustabdė žirgą pasil- 
sėti. Bet paskui ir vėl traukė pirmyn. Aplinkui žaibavo ir griau- 
dė vis baisiau, jau buvo belikęs ketvirtis šlaito užkopti, bet ta- 
da jis žvilgtelėjo atgal ir pavirto akmeniu kaip brolis. 

Veltui laukė namie sesuo tris dienas. Ketvirtąją nebeištvėrusi 
pati sėdo ant balto žirgo ir jojo pas tą senį. 

— Tėvuli, ar negalėtum pasakyti, kaip aš gaučiau tą, ko bro- 
liai ieškoti iškeliavo, ir kaip man juos išvaduoti? | 

— Ne tavo jėgoms tai padaryti, geroji mergele, — tarė senis. 

— Ir vis tiek aš mėginsiu, galgi įstengsiu nors kiek padėti 
broliams, — kalbėjo mergaitė. 

— Na gerai, — tarė senis, — aš paleisiu kamuoliuką, tegu rie- 
da pirma tavęs. Kai prijosi kalną, o žaibai ir griausmai tave gąs- 
dins, niekaip gyvai neatsigręžk, kitaip — žūsi ir tu! Kai būsi pa- 
čiame viršuje, sugauk paukštį, tas žinos, ką tu turi daryti! 

— Labai dėkui tau, tėvuli! — sušuko ji ir skubiai nujojo pas- 
kui kamuoliuką. 

Kai pasiekė kalną, audra šėlo siaubingai, bet ji nesidairė į 
šalis, 0 tik: galvojo, kaip greičiau pasiekti viršūnę. Pusiauke- 
lėje ji stabtelėjo, o kai bebuvo likęs ketvirtis šlaito, ji dar sykį 
pasilsėjo menką valandžiukę. Po to jau dūmė per žaibus ir per- 
kūnus, "kol atsidūrė pačioje viršūnėje. Su džiaugsmu nušoko nuo 
žirgo, pamačiusi paukštį, ir neilgai trukus jau turėjo jį rankose. 

— Na tai sakyk dabar, kaip aš gausiu giedantį medį ir auk- 
sinio vandens? — klausia ji. 

— Nusilaužk nuo medžio ilgą rykštę ir prisisemk butelį van- 
dens iš versmės. 

— O kaip aš brolius išvaduosiu? — klausia toliau mergelė. 

— Leiskis žemyn kalno šlaitu, o kai pamatysi ką suakmenė- 
jusį, drožk ta savo rykšte, ir vėl pasidarys gyvas. Taip gaivink 
visus akmenis, tai atrasi ir savo brolius. 

Mergaitė taip ir darė, kaip paukštis pamokė: nusilaužė rykš- 
tę, prisisėmė butelį auksinio vandens ir leidosi šlaitu žemyn. Kai 
tik sudrožė rykšte pirmutiniam akmeniui, tas tuoj atvirto žmo- 
gumi. Taip ji gaivino ir žirgus, ir vyrus, vis daugiau ir daugiau, 
šimtų šimtus, ir visi sekė paskui ją. 

Kai ji nusileido pusiau šlaito, rado savo vyresnįjį brolį, o to- 
je vietoje, kur pirmąkart stabtelėjo ilsėtis, — ir antrąjį. Visi ją 
apstojo, dėkojo už išvadavimą, aukštai kilnojo ją ant rankų. 

Paskui jie jojo namo, vieni atsiskyrė vienur, kiti kitur, ir, bū- 
rys vis mažėjo. Broliai su seseria traukė pro tą seną žmogų, kur 
palei kalną. stovėjo, — jis dar tenai tebebuvo, bet jau laisvas nuo 
burtų galios. : 

Kai jie parkeliavo namo, paukštis vėl parodė balsą: 

— Pasodinkit kieme rykštę ir iškaskit duobutę, o į ją supil- 
kit auksinį vandenį! 

Kai tik jie taip padarė, tuoj jiems bežiūrint išaugo giedantis 
medis, o iš žemės prasimušė versmė, ir auksinis vanduo ėmė 
trykšti aukštyn. 

Dabar paukštis sakė: 

— Pakvieskit rytoj karalių pietų, bet valgyti jam išvirkit tik- 
tai velnio vyšnių! 

Broliai ir sesuo to nenorėjo daryti, nes bijojo žiaurios baus- 
mės, bet paukštis sakė: 

— Tik duokit man kalbėti, kai -reikės, tai bus viskas gerai! 

Dabar jie pasitikėjo paukščiu ir užprašė karalių pietų. 

Karalius, rytojaus dieną atėjęs, pamatė auksinį vandenį ir 
giedantį medį, labai stebėjosi, ir tie daiktai jam didžiai patiko. 
Tačiau kai jam patiekė nuodingą valgį, jis smarkiai užsirūstino 
ir sušuko: 

— Kaip jūs galit mane kviesti prie tokio valgio, aš jus tuo- 
jau įmesiu į kalėjimą ir liepsiu griežtai nubausti! 

Dabar prašneko paukštis narve ir tarė: 

—- Kiek šį valgį galima valgyti, tiek moteris gali pagimdyti 
pliauską, katę arba šunį! Pone karaliau, čia juk tavo visi trys 
vaikait | 

Karalius tiesiog apstulbo, .o paukštis apsakė dar ir pavyduolių 
seserų klastas, ir kaip žvejys jo vaikus gelbėjo. 

Į tai karalius prabilo taip: 

— Sėskit į karietą, važiuojam į mano pilį, paukštį su visu 
narvu irgi pasiimkim! 

Nieko nelaukę jie ir išvažiavo. Kai tik nuvyko į pilį, tuoj ka- 
ralius atgabeno iš kalinimo vietos žmoną ir pavedė ją vaikams 
savo būste slaugyti. Per dvi savaites ji tiek atsigavo, jog kara- 
lius liepė iškelti didelę puotą, o į ją pakviesti ir jos: seseris su 
vyrais. 

Puotoje, baigę valgyti, visi draugėje leido laiką, ir karaliaus 
noru kiekvienas turėjo apsakyti savąjį gyvenimą. Vyriausioji 
sesuo pradėjo ir vėl klojo savo senus melus, šmeižiančius kara- 
lienę, čia pat sėdinčią, kurios ji nepažino. 

Tada karalius tarė: 

— Paukšti, dabar tu kalbėk! 

Ir paukštis rėkte išrėkė, kad visi aiškiai girdėtų: 

— Abi seserys karaliaus vaikus įmetė į Dunojų, norėjo nu- 
žudyti, bet vienas žvejys juos išgelbėjo ir užaugino. Štai čia yra 
visi trys karaliaus vaikai! 

Po šių paukščio žodžių buvo paskelbtas piktadarėms nuo- 
sprendis, ir dar tą pačią dieną karalius liepė jas nugalabyti. 

Karalienė greit visai susveiko ir gyveno su savo vyru ir tri- 
mis vaikais dar daug gražių, laimingų metų. 


SEPTYNETAS BROLIŲ, 
JUODVARNIAIS LAKSČIUSIŲ 


Buvo kitados žmogus su pačia, jie turėjo septynis sūnus ir vie- 
ną dukrytę. Gyveno jie labai skurdžiai, tačiau buvo dori ir pa- 
tenkinti. Sykį motina ėmė ir numirė, o namai kaipgi bus be mo- 
teriškės, tai tėvas greit parvedė kitą pačią. Bet jis vesdamas ma- 
nė, kad jo vaikai vėl bus gerai prižiūrimi ir globojami, o išėjo 
visiškai kitaip: pamotė kaipmat ėmė kalbėti, kad būtų kur kas 
lengviau gyventi, jei nebūtų tiek daug alkanų nasrų, o labiau- 
siai jai kliuvo tie septyni berniukai — tais jai tiesiog norėjosi 
nusikratyti. Guvius broliukus ji vadino tik varnais, plūdo juos 
ir niekino, kaip tiktai mokėjo. 

Vieną dieną ji vėl įnirtusi koneveikė jų septynetą ir sakė: 

— Ak jūs, varnai, išnykit man iš akių! 

Sulig tais žodžiais broliai pavirto juodvarniais, pakilo ir iš- 
skrido. 

Sesutė girdėjo tuos piktus pamotės žodžius ir matė viską. Ji 

verkdama išbėgo pro duris ir dar mėgino brolius vytis, bet juod- 
varniai pakilo aukštai, skrido ir nuskrido viršum miško. Mer- 
gytė, vos septynerius metukus teturėdama, jokiu būdu nenorė- 
jo po to namuose likti. Ji pasiėmė duonos kepalėlį, pasiėmė savo 
peiliuką ir liūdna iškeliavo brolių ieškoti. Kai sutemo, ji sėdo 
prie šaltinėlio, gėrė tyro vandens, valgė įsidėtos duonos. Paskui 
prisiraškė lapų, plonų šakučių ir pasitaisė kur gulti. 

„Girios žvėreliai juk nedarys man nieko“,— mąstė ji, būda- 
ma nekaltos širdies, ir nuvargusi veikiai užmigo. 

Kitą rytą ją pabudino girios paukštelių giesmės, ji atsikė- 
lė, dairosi aplinkui. Prisiminė, ko ir kodėl iškeliavusi, ir rūpes- 
čiai iš naujo suspaudė jai širdį. Valgyti pasirinko uogų ir šakne- 
lių, o pasistiprinusi traukė toliau. Be atvangos keliavo ir kelia- 
vo neskaičiuodama dienų, ir niekas nežino, kiek laiko tai truko. 
Pagaliau ji priėjo tokį kalną, kuris jau iš tolo blizgėjo ir žaiža- 
ravo, o buvo toks plynas, jog niekaip ant jo užlipti negalėjai. 

Tik šit atsirado priešais ją sena moteriškė ir paklausė: 

— Kas gi tave traukė, kad atėjai prie šito stiklo kalno? 

“ — Oi „močiute mieloji, — atsakė ji, — aš ieškau savo septynių 
brolių, kurie iš namų juodvarniais išskrido viršum miško, 

— Tavo broliai gyvena pilyje ant šio kalno viršaus. Jei ma- 
no patarimo klausysi, tai galėsi iki jų užkopti. Įsipjauk į pirštą, 
tegu kraujas laša ant tako priešais tave, ir tu statyk koją ant 
tų lašų. Taip tu galėsi neslysdama žingsnis po žingsnio kopti. 
Kai iš piršto kraujas nustos lašėti,. įsipjauk kojos padą, tai ga- 
lėsi pasiekti pačią viršūnę. 

Sesuo padėkojo senutei, nusiavė batukus, išsitraukė peiliuką 
ir įsipjovė į pirštą. Pirmas kraujo lašas nutiško ant plyno kalno, 
ir ji užsistojo ant jo basa koja. Tuoj nuvarvėjo iš jos piršto ki- 
tas lašas, ir ji žengė antrą žingsnį. Taip ji lipo vis aukščiau ir 
aukščiau, ir pilis nebeatrodė pernelyg toli. Bet šit nustojo lašėti 
iš piršto kraujas, tada ji įsipjovė padą, kaip senutė buvo sakiu- 
si. Nors skaudėjo baisiausiai, bet ji nieko nežiūrėdama lipo to- 
liau ir greitai pasiekė pilį. 

Įėjo į erdvią, šviesią salę, joje buvo visiškai tylu ir nieko ne- 
simatė gyvo. Tačiau stalas buvo padengtas, priešais septynis 
krėslus stovėjo septynios lėkštės valgių ir septynios taurės gai- 
vaus gėrimo. „Tatai turbūt priklauso mano broliams'“,— topte- 
lėjo jai galvon, o kad buvo labai išalkusi, tai nuvalgė po trupu- 
tį iš kiekvienos lėkštės ir nugėrė po gurkšnį iš kiekvienos tau- 
rės. 

Tik ji spėjo pasisotinti, o jau išsigirdo sparnų ūžesys, ir su- 
skrido į salę septyni juodvarniai, pasipurtė, ir jau septyni bro- 
liai stovėjo prieš ją. 

— Mūsų mieloji sesytė atėjo! — sušuko jauniausiasis ir pir- 
mas puolė jai ant kaklo. Tai buvo džiaugsmo! Tai buvo šnekų, 
klausinėjimų ir.pasakojimų! 

— Ilgai čia būti mums negalima, — pagaliau ėmė sakyti bro- 
liai, — greit mes vėl tapsime varnais, 

— Argi nėra kaip jus išvaduoti? — klausė mergaitė — Aš pa- 
darysiu viską, kad tik jus išgelbėčiau. 

— Sesučiuk mieloji, tai yra taip sunku, jog tu niekaip neva- 
Hosi, — kalbėjo jie.— Tu iš juodvarnių būvio mus tik tada iš- 
vaduotum, jei septynerius metus nepratartum nė žodžio ir. per 
tą laiką rinktum dilgėles, jų pluoštą suverptum ir iš verpalų mums 
po marškinius išaustum. Jei tau šitai nepavyktų ar prakalbėtum 
nors vieną vienintelį kartą, mes amžinai liktume juodvarniai. 

Sesuo tučtuojau pasiryžo vaduoti brolius. Apsunkusia širdi- 
mi atsisveikino su jais, kruvinais pėdsakais vėl nusileido nuo 
kalno. Miške susirado drevėtą medį ir jame įsirengė būstą. Mito 
šaknelėmis ir žolelėmis, peiliuku išsipjovė verpstelį. Rinkosi dil- 
gėles, valė jų pluoštą ir verpė verpė nepavargdama diena po 
dienos. 

Metus leido tylioje vienatvėje ir taip, nė vieno Žmogaus ne- 
aplankyta, išaugo į dailią merginą. Vieną dieną išgirdo, kad ska- 
lija šunys, trimituoja medžioklių ragai, ir tie garsai vis artėja. 
Baimės pagauta puolė prie savojo medžio ir pasislėpė drevėje, 
bet veltui. Kaipmat ją užjuto šunys, ėmė loti, o tada prisiartino 
ir medžiokliai. 

Visų priešakyje jojo dailaus stoto jaunikaitis, o tai buvo šios 
šalies karalius. Jis merginą pamatė, ir jos grožis ir meilingumas 
užlietė jam pačią širdį. Jis maloniai ją kalbino, o ji tik liūdnai 
purtė galvą. Ji taip jam patiko, jog liepė ją sodinti ant žirgo ir 
gabenti drauge. Liūdnai susirūpinusi pasiėmė su savim baigtuo- 
sius marškinius, taip pat ir dilgėles, ir karalius, nors nesupras- 
damas, ką ir kodėl ji daro, leido jai elgtis kaip tinkamai. 

Rūmuose žmonės nemažai stebėjosi, kai medžiokliai pargabe- 
no stebuklingai gražią merginą, kuri nekalbėjo nė žodžio ir au- 
dė keistą audinį. Jaunas karalius reiškė jai visokią pagarbą. Bran- 
giais rūbais aprengta ji sėdėjo greta jo prie stalo, ir tauri jos 
esybė greit patraukė visų širdis. Ilgainiui ji pasidarė tokia mie- 
la karaliui, jog jis su ja susituokė. Vestuvės truko daug dienų, 
per jas visas netilo dainos ir muzikos. Tik šit netikėtai baigėsi 

džiaugsmo metas, nes po neilgo laiko priešas puolė jų šalį, ir ka- 
ralius su savo ištikimaisiais vyrais turėjo traukti į karą. Rūmų 
reikalus jis pavedė vienam patikėtiniui, atsisveikino su žmona 
ir išjojo. 

Greitai betgi išaiškėjo, kad patikėtinis nebuvo vertas pasi- 
tikėjimo. Bežadė karalienė nepaliaudama triūsė prie savo brolių 
marškinių, o tasai patikėtinis tuo tarpu ėmė rėžti apie ją sparną 
ir kuo toliau, tuo įžūlesnis darėsi. O kai pamatė, kad jos nusista- 
tymas tvirtas ir jis nieko nepeš, jo aistra išvirto į pyktį, ir jis 
tik rezgė planus, kaip skaudžiau ją užgauti. Kai ji pagimdė ka- 
raliui įpėdinį, jis vietoj kūdikio į lopšį paguldė šunį, o vaiką 
nudanginęs paslėpė kažkur toli. 

Netrukus pargrįžo karalius iš karo ir gavo didžiai nuliūsti, iš- 
klausęs nedorojo dyariškio paskalas. Savo žmoną tačiau jis ger- 
bė kaip gerbęs, ir jiedu gyveno meilėje ir santarvėje. Tačiau 
priešas antrą kartą užpuolė kraštą, ir karaliui vėl reikėjo trauk- 
ti į karą. O kai karalienė tuo metu pagimdė dailutę dukrytę, 
tai nedorėlis dvariškis ją irgi išgabeno toli, o jos vieton į lop- 
šį padėjo katę. 

Karalius dar labiau nei pirma išsigando, kai klastininkas dva- 
riškis jį namie sutiko su melaginga žinia. Vis dėlto jis prieši- 
nosi reikalavimui pasmerkti jo žmoną mirti, nes tebemylėjo ją 
visa širdimi. Tačiau jis turėjo dar trečiąkart į karą vykti, o ta- 
sai nedorėlis ir vėl naujagimį vaikelį pakeitė gyvuliu. 

Karalius, grįžęs iš pergalingo karo, jau nebepajėgė atsilai- 
kyti prieš savo patarėjo įkalbinėjimus. Jis liepė žmoną įmesti 
į kalėjimą, bet jos nusiminimas taip jam slėgė širdį, jog leido 
su savimi pasiimti marškinius, tik jai stigo dilgėlių septintiesiems 
baigti. 

O karalienė turėjo ištikimą tarnaitę, kuri neapleido savo val- 
dovės nė kalėjime: ji išsėlindavo, pririnkdavo dilgėlių ir sumes- 
davo jas pro langą į kalėjimą. Ten sėdėjo ištikimoji sesuo su 
didžiausiu sielvartu ir dirbo, dirbo be atokvėpio. 

Karalius turėjo pats paskelbti savo „žmonai nuosprendį su- 
deginti ją ant laužo. Ištarmės diena atėjo, ir jie nuvedė jaunąją 
karalienę į žudymo vietą. Ji nešėsi pasiėmusi marškinius ir dar 
kelyje skubėjo baigti paskutiniuosius. Tylomis ji ištvėrė viską: 
ir kad ant laužo ją užlaipino, ir net kai liepsnų liežuviai pradėjo 
švaistytis, nė žodžio nepratarė jos lūpos, 

Lygiai tą akimirką baigėsi septyneri metai. Skubiai, kuo sku- 
biausiai atskrido septyni juodvarniai ir nusileido prie jos. Kai 
tik ji numetė jiems marškinius, tuoj broliai atvirto liemenin- 

, 
gais jaunikaičiais ir nieko nelaukę užgesino ugnį. O pačiam 
jauniausiam sesuo nebespėjo užbaigti kairės rankovės, užtat jis 
atgavo tik dešinę ranką, o kairėje pusėje jam ir liko juodvar- 
nio sparnas. 

Dabar galų gale karalienė jau prakalbo ir apsakė savo vy- 
rui, kokių nusikaltimų pridarė jo patikėtinis. Tada šis turėjo 
pasakyti, kur suslėpti karaliaus vaikai. Juos tuojau atgabeno, 
ir tu retai kada būsi matęs tokių gražių vaikučių. O piktadarys 
bausmės neišvengė: jis buvo užkeltas ant to paties laužo ir su- 
degintas. | 

Broliai patraukė į savo gimtinę tėvo atsigabenti. Tik jauniau- 
siasis liko prie sesers, kuri dabar jam dar labiau priskaudo prie 
širdies. 

Karalius ir karalienė dabar gyveno jau tikrai laimingai, juo- 
ba kad ji ne tik vaikelius, o ir kalbą atgavo. 


KIŠKIŲ GANYTOJAS 


Buvo kadaise karalius, kuris turėjo tris šimtus kiškių. Kam 
juos pavesdavo ganyti, tas turėdavo parginti visus tris šimtus, 
o jei bent vieno kiškio stigdavo, tai ganytojui galvą nuimdavo. 

Vienas vargšas berniokas panorėjo eiti tų kiškių ganyti, bet 
motina Mėgino jį atkalbėti: 

— Tau bus kaip ir kitiems, matysi, nuims galvą. 

Bet jis buvo drąsus vyras ir nuėjo pas karalių pasisiūlyti už 
piemenį. 

Karalius jį priėmė, bet pasakė: 

— Gali būti pas mane už piemenį. Bet jei iš trijų šimtų 
kiškių bent vieno neparginsi, tai liepsiu tave patrumpinti per 
galvą. 

Pirmą dieną dar nereikėjo ginti. Antrą dieną jam suskaitė 
tris šimtus kiškių ir liepė ginti į plačią ganyklą už miesto. Pro 
ganyklą tekėjo smarki upelė, o palei ją augo krūmai. Kai jis at- 
ginė savo bandą, kiškiai iš pradžių laikėsi krūvoje ir pradėjo 
ėdrinėti. Vienuoliktą valandą jis prisėdo užvalgyti, kiškiai su- 
gulė. Kai tik atėjo pusė dvyliktos, kiškiai pašoko ir išlakstė į 
visas puses. 

Stovėjo stovėjo liūdnas, paskui ir eina palei upelę. 

— Nebegrįšiu pas karalių — sako jis sau,— geriau eisiu ir iš- 
eisiu, kur akys veda. 

Ir kai jis taip drožia, pasiryžęs išeiti, mato: kažkokia senikė, 
įkritusi į vandenį, laikosi įsikibusi už krūmelio, kad srovė ne- 
nuneštų, ir šaukia jam: 

— Hanzli, padėk man! Aš tau irgi padėsiu! 

— Na ką gi,—sako jis,— tam tai aš dar tinku. 

Jis čiupo kaire ranka už krūmelio, dešine koja įsistojo į 
vandenį ir iškėlė senikę. Ta kapt, išsitraukė iš kišenės švilpynę, 
duoda jam ir sako: 

— Kai tu šia švilpyne bent sykį sušvilpsi, tuoj visi kiškiai 
susirinks, o jei tau kada bus blogai, tai pagalvok apie mane! 

Jis padėkojo senikei ir grįžo ten, kur jam kiškiai išlakstė. 
Švilptelėjo sykį —ir kaipmat sukurnėjo visi trys šimtai. Bai- 
giantis šeštai valandai, parginė bandą namo, o kai karalius lie- 
pė kiškius suskaityti, nestigo nė vieno. 

— Pirmą tokį piemenį matau, kad tiek išgalėtų,— tarė kara- 
lius nustebęs. 

Kitą dieną Hanzlis vėl išginė kiškius, ir jie ganėsi ramūs. 
Vienuoliktą valandą jis atsisėdo valgyti, o kiškiai sugulė. Pusę 
dvyliktos jie staiga pašoko ir išlakstė. Jis nieko nelaukęs išsi- 
traukė švilpynę, švilptelėjo sykį, ir tuoj visi kiškiai susirinko. 

O princesė dabar sumanė išvilioti iš jo vieną kiškį. Ji per- 
sirengė, kad atrodytų kaip nepažįstama boba, pasiėmė vyno, 
mėsos, duonos, įsidėjo gerokai pinigų. Sėdo ant asilo ir išjojo i 
ganyklas. Ji galvojo: „Negi jis būtų gudresnis už mano tėvą ir 
mane?" 

Susirado piemenį ir klausia: 

— Kieno tie kiškiai? 

— Tie kiškiai karaliaus, — atsako jis. 

— Duok tu man vieną,— prašo ji. 

— Ne, negaliu duoti. 

Dabar gundo jį kitaip — duoda jam vyno, duonos, mėsos. Tad 
jis sako: . 

— Na ką gi, jei jau būtinai reikia — duosiu vieną kiškį; tu 
jį gausi, kai triskart pabučiuosi asilą. 

— Dėl vieno kiškio neverta,— sako ji, o pati sau galvoja: 
„Kad aš, princesė, bučiuočiau asilą!“ Tačiau piemuo jau spėjo, 
kad ji karaliaus duktė, ir nenusileido nė trupučio. 

Karalaitė sėdo raita ir jojo namo. Bejodama svarstė šiaip, 
svarstė taip ir sakė pati sau: 

— O vis tiek turiu gauti kiškį! 

Suirzusi grįžo atgal ir vėl klausia: 
— Argi tu išties neduosi man nė vieno kiškio? 

— Jau sakiau gi tau: jei triskart pabučiuosi asilą, gausi vieną. 

Jai nebeliko nieko kito, kaip duoti asilui tris bučinius. 

Galų gale piemuo pagavo kiškį, įkišo į maišą ir padavė ka- 
ralaitei. Ji, gavusi ko norėjo, patenkinta nujojo namo. Bet jai 
dar netoli tenujojus, jis pūstelėjo savo švilpynę, ir kiškis vėl 
buvo pas jį, o karalaitė net nepajuto, kada jis išspruko. 

Parjojusi linksma sveikino tėvą: 

— Aš parnešiau kiškį! — šaukė ji ir išskėtojo maišą. Tačiau 
ncrs ji viseip maišą vartė ir Kratė, iš jo teiškrito keli riešutai, 
kiškio palikti. 

— Na tik pamanykit,— tarė karalius,— jo, pasirodo, esama 
nepėsčio! | 

Bet duktė nesisakė bučiavusi asilą. 

Šeštą valandą piemuo parginė bandą, ir joje nestigo nė vie- 
no kiškio. 

Kai jis kitądien vėl išginė, pats karalius persirengė boba, 
pasiėmė mėsos, duonos, vyno, sėdo ant asilo ir išjojo. Davė pie- 
meniui, kas skanu, ir sakė: ) 

— Te, valgyk ir gerk, bet parduok man vieną kiškį. 

— Negaliu parduoti, kiškiai karaliaus. 

— Duosiu tau už jį daug pinigų. 

Piemuo atsakė: 

— Jei ir parduočiau, tai turėtum asilą triskart pabučiuoti. 

— Varloži tu! — riktelėjo piktai karalius. — Aš to nedarysiu. 

— Tai negausi kiškio, — atsakė Hanzlis. 

Karalius, matydamas, kad kitaip nieko nebus, pabučiavo il- 
gaausį, nors ir bjaurėdamasis. Tada piemuo įkišo kiškį į maišą, 
ir karalius tuoj pat nujojo namo. Bet sulig švilptelėjimu kiškis 
vėl atsirado savųjų pulke, ir karalius net nepastebėjo nei kada, 
nei kaip. 

Namie jis nusėdo, pasišaukė princesę į savo kambarį ir tarė: 

— Žiūrėk, jau turiu kiškį. 

Jis išskėtojo maišą, apvertė, pakratė, bet iš jo iškrito tik ke- 
letas kiškio riešutų. Jis išyertė maišą į vieną pusę, išvertė į ki- 
tą — kiškio kaip nėr, taip nėr. Supykęs net už plaukų stvėrėsi 
ir sakė: 

— Kad bent nebūčiau asilo triskart bučiavęs! 

Dabar nusijuokė princesė, kad ir jam išėjo lygiai taip kaip 
jai. 

— Tą diegą mes turim kietai pričiupti — kalbėjo karalius — 
o jei ne, tai negalėsim juo nusikratyti! 

Kai vakare piemuo parginė, karalius liepė pripilti dideliau- 
sią svirną kviečių ir pasišaukė piemenį: 

— Valgyti ir gerti tu šiandie negausi.— Ir nuvedė jį į kvie- 
čių podėlį — Jei per naktį visų tų kviečių nesuėsi, tai rytoj. 
liepsiu tau galvą nukirsti. 

Taip taręs, liepė užrakinti piemenį svirne. . 

Ketvirtis po vienuolikos piemuo pagalvojo apie savo gelbė- 
toją: 

— Senutėle, ateik, gelbėk mane! 

Ir tik žiūri — senutėlė jau bestovinti priešais jį. 

— Na, kas gi tave ištiko, mano vaikuti? — klausė ji. 

— Visus šituos kviečius man liepė suvalgyti, bet juk tai ne- 
galimas daiktas. Močiute, padėk man! — kalbėjo jis didžiai nu- 
siminęs: 

— O,— tarė ji,— kviečius tai aš moku sudoroti gerai. 

Ketvirtis valandos tepraėjo — ir nebebuvo nė vieno kviečio 
grūdo, ir svirnas buvo švarutėlis, kaip šluote iššluotas. 

— Jei tik tau bus blogai, pagalvok apie mane,— dar pasa- 
kė senutėlė, o po to prapuolė. 

Rytą piemuo pasibeldė į duris, ir tuoj atėjo karalius su savo 
vyrais. | 

— Tu ilgai nebesibaladosi, jei nebūsi suėdęs, kas užduota! — 
rėkė jis dar už durų. 

Tačiau kai duris atidarė, žiūri — nebėr kviečių. 

— Tai kur jie visi pasidėjo? — klausia karalius. 

— Mano pilve,— atšauna piemuo įžūliai, — suėdžiau, argi ne- 
matote, koks mano pilvasė 

Tą dieną Hanzliui nereikėjo ginti, jis galėjo valgyti ir gerti 
kiek tik norėjo. O karalius įsakė milžinišką svirną prikrauti 
duonos kepalų ir tik vidury palikti truputį vietos piemeniui at- 
sistoti. Kai jį vakare įvedė, svirnas buvo prikrautas kepalų lig 
pat lubų. 

Naktį, kai jau buvo ketvirtis dvyliktos, Hanzlis vėl atsidū- 
sėjo į savo senutėlę, ir toji jau stovėjo čia. 

— Na, kas tave vėl ištiko, mano vaikuti? — klausė ji. 

— Močiute, padėk man, tą duoną aš turiu visą suvalgyti! — 
atsakė piemuo. 

— Duoną aš irgi moku gerai sudoroti, — pasakė ji, ir, nepra- 
ėjus nė ketvirčiui valandos, duonos nebebuvo anei trupinėlio. 

— Jei tik tau bus blogai, pagalvok apie mane,— dar pasakė 
ji ir išnyko. 

Rytą anksti piemuo vėl ėmė baladotis ir jau girdėjo savo val- 
dovo balsą: 

— Jei nesuėdei visko, tai nebetriukšmausi ilgai! 

Svirną atidarius, duonos nebebuvo nė kiek. 

— Keista,— svarstė karalius nustebęs,— jis gali daugiau ne- 
gu aš. 

Vėl piemeniui nereikėjo ginti, o valgyti ir gerti gavo sočiai. 

Šį sykį į svirną ritino lig pat vakaro vyno statines, pririti- 
no jų be skaičiaus. 

Po to karalius tarė jam: 

— Jei tu man vienas viso šito vyno neišgersi, tai žinok: ne- 
beturėsi ant ko kepurės dėtis. 

Ir vėl jį užrakino tame svirne. 

Ketvirtis po vienuolikos jis pagalvojo apie senutėlę, ir ji tuoj 
atsirado. j 

— Kas dar tave ištiko, mano vaikuti? — klausė ji. 

— Oi močiute, visą šitą vyną man liepė išgerti, bet kurgi 
aš išgersiu, tai negalimas daiktas. 

Nepraėjo nė ketvirtis valandos, ir visos statinės stovėjo tuš- 
čios, ir svirne buvo sausa, švaru. ' 

— Jei tau tik bus blogai, pagalvok apie mane,— dar pasakė 
senutėlė ir išnyko. 

Rytą piemuo vėl beldžiasi ir rėkia: 

— Šitiek daug išgėręs, noriu dar ir užkąsti! 

Atėjo karalius su savo vyrais, liepė atrakinti svirną, žiūri — 
tuščia, švaru. Tada paėmė piemenį už rankos, nusivedė į savo 
kambarį, liepė pašaukti princesę ir aukštuosius karalystės di- 
džiūnus. 

Kai visi susirinko, karalius tarė piemeniui: 

— Aš nebenoriu daugiau su tavim kamuotis. Tu moki dau- 
giau nei aš, užtat nuo šiol tu būsi karalius, nes tu geriau už ma- 
ne gebėsi valdyti pasaulį. O mano dukterį paimsi už pačią. 

Ir dar tą pačią dieną jie atšoko vestuves. 


BALTASIS RITERIS 


Buvo kadaise karalius, jis turėjo tris sūnus ir tris dukteris. 
Kai jis paseno, liko be sveikatos, juto, Kad nebedaug liko gy- 
venti, tai susišaukė sykį visą šeimyną ir kalbėjo taip: 

— Mieli mano sūnūs, klausykit, ką pasakysiu. Kai po mano 
mirties ateis kas pirštis jūsų seserims, tai jūs neatsisakinėkit daug, 
o noriai atiduokit mergaites. 

Greit po to jis mirė. Ne ką trukus po laidotuvių jie vieną 
naktį girdi — už lango kažkas rėkia: 

— Atidarykit duris! 

Jie sukilo, klausia nepažįstamąjį, ko jam reikia. 

— Atiduokit man vyriausiąją seserį! — šaukia tasai už durų. 

— Tai bent eik į vidų, — sako sūnūs, o nakties svečias nesi- 
leidžia su jais į kalbas. Jis tiktai kartoja savo reikalavimą, tad 
jie galų gale, klausydami tėvo žodžių, atiduoda jam į patamsį 
savo vyriausiąją seserį. Tą pat akimirką ji dingo, ir daugiau jie 
jos nebematė, nė girdėti apie ją nebegirdėjo. 

Antrą naktį vėl pasigirdo balsas, ir kai jie atidarė duris, tai 
kažkas nepažįstamas, nesirodydamas iš patamsio, pareikalavo vi- 
duriniosios sesers — ji turinti tapti jo žmona. Ir tam jie atidavė 
mergaitę, kuri lygiai taip pat dingo kaip į vandenį. Trečią nak- 
tį juos vėl kažkas pabudino, ir jie turėjo atiduoti jauniausiąją 
seserį. 

Po to broliai jau neilgai berimo namie. 

— Ką mes čia pribūsim, ką savo seserų prigedėsim? Trau- 
kiam į pasaulį, susiieškom kiekvienas sau po nuotaką! Gal be- 
keliaudami ir savo seseris atrasim? | 

Senasis karalius prieš pat mirtį buvo juos įspėjęs, kad yra 
jo karalystėje vieta, kurios reikia saugotis tam tikromis valan- 
domis: jei ten atsidursi septyniomis ryto, pačiam vidudieny 
arba aštuoniomis vakaro, tai turėsi išbūti tris dienas. Ir kai jie 
išvyko nuotakų ieškotis, pasitaikė taip, kad lygiai septyniomis 
ryto pasiekė tą vietą, užtat gavo joje tris dienas stovyklauti. 

Per visą dieną jie rinkosi žagarus ir stambesnius medžgalius, 
dėjo į krūvą, o vakare susikūrė ugnį, prie kurios abu jaunes- 
nieji atgulė miegoti. Vyresnysis sakė: 

— Miegokite ramūs, aš šią naktį pabudėsiu. 

Devyniomis vakaro smarkiai atūžė debesis, nusileido žemai 
ir akimirksniu prarijo visą ugnį. Kai debesis atsitraukė, vyres- 
nėlis pamatė, kad belikusi tik mažytė žarijėlė, ir jis gavo gero- 
kai pasidarbuoti, kol paryčiais vėl ugnelė suliepsnojo. Broliai 
nubudę klausia: 

— Kaip tau sekėsi? 

Bet jis atsakė: 

— Nieko nežinau. 

Kitą naktį budėjo vidurinysis brolis. Jam atsitiko lygiai taip 
pat: vėl nusileido debesis ir prarijo beveik visą ugnį. Lig paryčių 
darbavęsis, jis vis dėlto iš mažos žarijėlės įpūtė ugnelę, ir bro- 
liai nieko ypatingo nepastebėjo. O jis klausė: gal jie kartais 
sapnavę, kurlink jiems reikėtų traukti. 

Trečią naktį ėmėsi budėti jaunėlis. Debesis nusileido, suri- 
jo šį kartą visui visą ugnį, nė mažiausios žarijėlės neliko žio- 
ruojančios. Jis iš pradžių neįmanė, ką daryti, bet, ėmęs dairy- 
tis aplinkui, pamatė toli mažą švieselę žiburiuojant. Ėmė du už- 
blėsusius anglies gabalus ir leidosi ton pusėn eiti. Anglys dar 
tebebuvo karštos, jis eidamas mėčiojo jas iš saujos į saują ir 
vis ėjo artyn šviesos. | 

Priėjęs pamatė, kad kūrenasi didelė ugnis. Per aukštą žolę 
jis tačiau nepastebėjo, kad ten stovyklauja trys milžinai, ir iš 
netyčių užmetė vienam ant krūtinės savo atsineštas anglis. Taip 
nešvelniai pabudintasis norėjo iį piktai čiupti, bet kiti du mil- 
žinai jį apramino sakydami: 

— Liaukis, juk čia mažylis karaliaus sūnus! 

Milžinų klausiamas jis apsakė: 

— Mes, broliai, iškeliavome sau žmonų ieškoti, bet jau trys 
dienos negalim išsijudinti iš vietos. 

— Aš žinau, kur rasti žmonų, — tarė milžinų vienas, — tik ne 
jums, 0 mums. 

Jie davė jam siūlų kamuolį, pamokė, kaip laikyti suėmus. 
rankoj tris siūlus ir juos patraukti, kai jų pagalbos prireiks. 
Dar liepė jam eiti tą pat naktį į netoliese esančią pilį ir padėti 
milžinams tris karaliaus dukteris laimėti. Jis nepastebėtas įsė- 
lino į pilį ir įsigavo pas mergaites. Tos jį priėmė draugiškai. 
Jam patiko visos trys karalaitės, o labiausiai jaunėlė — toji taip 
krito į akį, jog jis sumanė milžinus nudaigoti, o karalaitės lai- 
mėti sau ir broliams. 

Jam pilį bežvalgant, jau atėjo pirmasis milžinas, bet, ligi tik 
jis įlindo, karalaitis jį pokšt ir užmušė. Nuvilkęs į šalį sunkų jo 
kūną, patampė už siūlo. 

— Kas yra? — klausė antrasis milžinas. — Nejau jis vienas 
nepakankamai stiprus pilį užimti? 

Ir niurnėdamas išsirengė eiti. Tačiau lig tik jis įkišo makau- 
lę, karalaitis čiaukš ir nukirto, ir nubogino jį šalin. 

Tada patampė už siūlo, norėdamas ir trečią prisišaukti. 

— Kas čia darosi, — stebėjosi tasai, — kad dar ir mane šaukia? 

Tačiau ir jį toks pat galas ištiko, nors jis, būdamas stipriau- 
sias, ne taip greit pasidavė. 

Karalius labai džiaugėsi, kad jau nebėra tų trijų bjaurybių, 
kurie jam taip ilgai grasino. Jis mielai sutiko atiduoti dukteris 
į žmonas jaunėliui ir jo broliams. Dabar jaunėlis iškilo brolių 
atsivesti. Trys dienos jau buvo praėjusios, ir jie patraukė į pilį, 
kur visi buvo gražiai priimti. Greit ir vestuves atšoko. 

— Du iš jūsų galėtumėt likti čia pat,— kalbėjo karalius, — 
tik vienas grįžti į savo karalystę. O tu,— tarė jaunėliui — neimk 
su savim žmonos, nes kai tik iš pilies išvyksit, tuoj ją „pagrobs 
baltasis riteris! 

Jaunėliui tatai atrodė nelabai tikėtina. Nepaisydamas atkal- 
binėjimų, jis įsisodino žmoną į karietą ir išvažiavo. Vos truputį 
pavažiavus, baltasis riteris it perkūnas puolė ir pagrobė jo žmoną. 
Viskas įvyko taip greitai, jog jis nespėjo nė apsižiūrėti. 

— Ką dabar daryti? — klausė jis save.— Eiti į svetimas šalis 
ir ieškoti? 

Taip jis galvojo, nes senasis karalius jau buvo jam sakęs, 
kad baltasis riteris jo žmoną išsigabens į svetimą šalį. Tad jis 
nusiminęs susiruošė ilgam ir keliavo, keliavo. 

Po kelių savaičių jis nuošalioje pievoje užėjo mažą tiobelę. 

— Čia užsuk atsigerti vandens,-— tarė jis sau. 

Užėjęs žiūri — jo vyriausioji sesuo besėdinti. 

— Vai broli, kaip tu taip toli į pasaulį iškilai? — klausė sesuo. 

— Sese mieloji, kaip tau einasi? — atitarė jis nustebęs. 

— Man tai gerai einasi, turiu gausiai visko, ko reikia, tiktai 
kad mano vyras yra trigalvis slibinas. Bet tu būk ramus, jis tau 
nieko nedarys! 

Šit parsirado ir slibinas. Pasisveikino draugiškai: 

„— Svaini, kaip tu taip toli atkeliavai? 

— Aš traukiu į svetimas šalis ieškoti savo žmonos, kurią 
man pagrobė baltasis riteris. | 

Slibinas nustebo: 

— Aš visą pasaulį esu aplakstęs, bet apie baltąjį riterį dar 
niekad neteko girdėti. 

Greit jaunėlis atsisveikino ir patraukė ta pačia linkme to- 
liau. Kitą dieną jis vėl priėjo trobelę, kurioje, savo džiaugsmui, 
rado viduriniąją seserį. Ji buvo labai turtinga, kambarys sidab- 
rais ir deimantais išklotas. 

— Keliauju ieškodamas savo žmonos, kurią man pagrobė bal- 
tasis riteris, — pasakė jai. 

— Mano vyras — šešiagalvis slibinas. Tu jo nebijok! Jei bū- 
tumėt priešinęsi, kai jis mane ėmė, būtumėt visi .trys nebegyvi. 
Bet kad atidavėt. geruoju, tai jums nieko nedarys. 

Greit parlėkė namo slibinas. Jis sušuko smagiai: 

— Sveikas gyvas, mielas svaini, kokie reikalai nešioja ta- 
ve tolimais keliais? 

— Mano žmoną pagrobė baltasis riteris, tai einu parsivesti. 
Gal tu žinai, kur galėčiau ją rasti? 

Slibinas buvo daug kur lankęsis, daug girdėjęs ir regėjęs, 
bet baltojo riterio nebuvo matęs. Tad jaunėlis nusiminęs paju- 
do testi savo kelionės. 

Tuoj kitą dieną jis priėjo trečią trobelę, o joje rado jauniau- 
siąją seserį, aptekusią auksais ir brangiaisiais akmenimis. 

Sesuo nudžiugo, - meilingai sveikino atvykėlį: 

— O broli, kaip tu čia taip toli atėjai? 

— Ieškau žmonos, kurią man pagrobė baltasis riteris. Bet 
sakyk, kaip tu gyvenai visą šį laiką? 

Sesuo buvo susituokusi su devyngalviu slibinu, kuris jį pa- 
sveikino kaip geras draugas. 

— Hoho,— šaukė jau 1š tolo, — svaini, kaip tu atsiradai šito- 
kioje tolybėje? 

Nė jis nebuvo girdėjęs apie baltąjį riterį, bet žinojo, ko. tei- 
rautis. Jis papūtė švilpynę, tuoj sulėkė visi žvėrys, kurie jo klau- 
sė, bet viena tiktai lapė žinojo, ko reikėjo. Tačiau ji baltojo ri- 
terio valdose palydėjo koją, užtat karalaitį ji sutiko pavesti tik 
ligi kalno viršūnės ir nuo tenai parodyti jam reikiamą šalį. Kai 
abu užlipo į pat aukštumą, lapė tarė: 

— Va žiūrėk, tenai stovi baltojo riterio pilis. 

Toliau karalaitis žengė vienas. Priešais pilį rado baltą šalti- 
nį. Balta it sniegas moteris išėjo pro vartus ir norėjo vandens 
parsinešti aukso ąsočiu. Jai priėjus, jis pažino, kad čia jo žmona. 

— Vyreli mano mielas, kaip tu atėjai iki čia? — sušuko ji 
nudžiugusi. 

— Aš atsekiau, kame tu esi, ir atėjau tavęs išsivesti. Galų 
gale pavyko! 

— Tu negali manęs išsivesti; baltasis riteris turi baltą žirgą, 
kuris lekia taip greitai kaip mintis. Jis mus pasivytų ir tave 
užmuštų. 

Čia ir vėl karalaitis nuliūdo ir tarė: 

— Nejau nebėra būdo tave išvaduoti? 

— Reikia, kad tu eitum pas baltojo riterio motiną ir pasi- 
siūlytum tarnauti. Atlygio prašyk tik. senų kamanų, kur višti- 
dėje padėtos, ir to kumeliuko, kur arklidėje guli. Su tuo mudu 
galėsim pabėgti. 

Jis tuoj atsisveikino su savo žmonele ir nukeliavo pas rite- 
rio močią. Pakeliui rado ant kranto auksinę žuvelę, kuri blaš- 
kėsi, šokčiojo aukštyn, bet niekaip negalėjo patekti į vandenį. 

— Mielas karalaiti — užkalbino jį žuvelė. — įmesk mane į 
vandenį, aš tau už tai atsilyginsiu! Te, imk švilpynėlę, ir jei ta- 
ve bėda ištiks, tu ja sušvilpk, aš išgirsiu ir ateisiu tau padėti! 

Karalaitis pasilenkė, įmetė žuvelę į vandenį ir paėmė švil- 
pynėlę. 

Po kurio laiko jis užėjo vietą, kur varna taip įnirtingai lesė 
skruzdėles, jog tos neturėjo kur dėtis. Jis, tai matydamas, susė- 
mė skruzdėles į maišą ir nunešė į saugią vietą. Taip joms išgel- 
bėjo gyvybę. Ir jos atsidėkodamos padovanojo jam švilpynėlę 
ir tarė: 

— Jei tave bėda ištiks, tu ja pašvilpk, ir mes tau padėsim. 

„Dar iki pasiekdamas senės pilį, jis sutiko lapę su užgauta ko- 
ja. Lapė ėmė prašyti: 

— Mielas  karalaiti, užriškk man sužeistą koją! 

Jis sustojo, sutvarstė jai koją, o ji irgi dovanojo jam. švil- 
pynėlę ir pasakė: 

— Jei tau kada manęs reikės, papūsk tą švilpynėlę, ir su- 
lauksi mano pagalbos! 

Kai nuėjo pas baltojo riterio močią, ta sutiko jį niauriai ir 
pagrasė: 

— Devyniasdešimt devynios galvos jau kabaliuoja ant ma- 
no pilies sienos. Tu būsi šimtasis, jei per trejus metus neatliksi 
trijų užduočių! 

— Ką užduosi man dirbti? — klausė jis nė kiek nenusigandęs. 

— Tu turi tris kiauras naktis ganyti mano tris kumelės, o 
prieš saulei užtekant man vėl jas atvesti. Kokios tau reikia al- 
gos4 

To jis nenorėjo tiesiai sakyti. 

— Tuo tarpu nereikia nieko. Bet jei užduotį atliksiu, įurėsi 
man duoti, ko aš prašysiu. Tik aš pasitenkinsiu mažmožiu. 

Kai jis vakare ginė kumeles, senė įdėjo jam atsigerti, o ten 
buvo migdomasis gėralas. Jis paleido kumeles ganytis, o ran- 
koje laikė visų pavadžius, kad kartais nepabėgtų kokia viena. 
Norėjosi gerti. Jis paragavo senės įdėto gėralo. Jam pasirodė 
itin skanu, ir jis gardžiai išgėrė ligi paskutinio lašo. Tada kietai 
įmigo ir kai galų gale nubudo, rankoj beturėjo tik apynasrius, 
o kumelių — nė kvapo. 

Jau manė esąs pražuvęs, bet prisiminė auksinę žuvelę. Pa- 
pūtė švilpynėlę, tuoj iš vandens iškišo galvą žuvelė ir tarė: 

“ Austrų pasakos 


— Mielas karalaiti, eik prie juodojo tvenkinio! Ten plau- 
kioja trys juodos žuvys. Jų tu neliesk, lauk, kol iškils į pavir- 
šių trys raudonos. Ant šių tu mesk apynasrius, ir vėl atgausi 
kumeles. Aš dabar turiu dingti, kitaip man galą padarytų. 

Nuėjęs prie juodojo tvenkinio, pamatė visai paviršiuje plau- 
kiojant tris juodas žuvis. Jis jų nelietė ir ramiai laukė, kol jos 
dingo, o iškilo trys raudonos žuvys. Ant šitų nieko nelaukęs me- 
tė apynasrius, ir va jau priešais jį stovėjo trys kumelės. Greil 
jas parginė namo. 

— Labas rytas,— pasveikino jis susiraukusią senę, kuri pik- 
tai riktelėjo: 

— Pirmąją užduotį tu atlikai, bet antroji tau nepavyks! 

Po to ji nuvedė kumeles į arklidę, pririšo prie ėdžių ir plie- 
kė taip, jog jos net piestu stojosi. 

— Piemuo jums mielesnis negu aš, ką?! — rėkė ji įdūkusi. 

— Ne, mes nuo jo pasislėpėm žuvimis virtusios, bet jis mo- 
ka daugiau nei duoną valgyti, — rėkė kumelės. 

Kitą vakarą išgindamas gavo iš senės dar stipresnio migdo- 
mojo gėralo. Ir šį sykį neatlaikė pagundos, ir išgėrė jį ligi pas- 
kutinio lašo, ir tuojau užmigo. Nubudęs laikė rankoje vien apy- 
nasrius, o kumelių nebuvo nei regėti, nei girdėti. Dabar jis at- 
siminė skruzdėles. Išsitraukė švilpynėlę ir vos tik sušvilpė, tuoj 
jos supuolė. 

— Štai skruzdėlynas, jame yra kumelės. Juodųjų skruzdėlių, 
kur po jį ropinėja, tu neliesk, o palūkėk, kol rudosios pasirodys 
viršuje. Ant jų mesk apynasrius! Bet mes jau turime dingti. 

Jis stebėjo skruzdėlyną, matė, kaip juodosios skruzdėlytės 
šmirinėja, ir nieko joms nedarė. Tik kai jų vietoj išropojo į pa- 
viršių trys rudosios, jis užmetė apynasrius, ir šit jau radosi prie- 
šais jį trys kumelės. Jis greit nuvedė jas į pilį, kur senė į jo 
sveikinimą atsakė dar labiau įniršusi nei vakar. Ji nuvarė ku- 
meles į arklidę ir nučaižė dar pikčiau nei vakar. 

— Mes jau sakėm tau, kad jis Moka daugiau nei tu,— rėkė 
kumelės, bet senės nirtulio apmalšinti negalėjo. 

Kai vakaras atėjo, jis gavo vėl ginti kumeles. Šį sykį senė 
išvirė kuo stipriausią migdomąjį gėralą. Jis nemokėjo susitvar- 
dyti ir jį išgėrė visą, ir tuoj kietų kiečiausiai įmigo. Kai galų 
gale išsibudino, žiūri šen, žiūri ten — nebėr kumelių, tik trys 
apynasriai rankoje. Bėdos ištiktas, čiupo trečią švilpynę ir su- 
švilpė. Tuoj prisistatė lapė ir klausia: 

— Mielas karalaiti, ką turiu tau padaryti? 

-—— Prapuolė trys kumelės, kurias iki saulės tekėjimo turiu 

par'vesti namo. Jei aš jų ligi tol nesurasiu, tai man bus galas. 

-— Kumeles senė pavertė trimis kiaušiniais ir sudėjo į krep- 
šį, kuris stovi už jos kėdės, — atsakė lapė.— Bet mes ją vis tiek 
apmausim. Ji turi aukso vištą ir aukso gaidį. Tuos aš čiupsiu 
ir imsiu gerai purtyti, tai ji atbėgs manęs lauk vyti. Tu tuo pat 
metu pulk į vidų ir užmesk apynasrius ant kiaušinių. 

Kaip tarė, taip padarė. Nuskubėjo abu į pilį, lapė aukso gai- 
dį ir vištą čiupo taip Žiauriai, kad tie ėmė kudakuoti ir kverkš- 
ti kaip pjaunami. Senė, užmiršusi krepšį su kiaušiniais, puolė 
savo brangiųjų vištų gelbėti. Karalaitis kuo greičiausiai įbėgo 
ir užmetė apynasrius ant trijų kiaušinių. Tuoj priešais jį atsi- 
rado trys kumelės, ir trečioji užduotis buvo atlikta. 

O baltojo riterio valdose trys dienos galiojo kaip treji me- 
tai. Tad jo laikas buvo jau ištarnautas, ir senė niurnėdama klau- 
sė, kokios algos jis reikalaująs. 

— Aš nieko daugiau nenoriu, tik senų kamanų, kur vištidė- 
je kaba, ir to kumeliuko, kur arklidėje guli. 

Senė iš pradžių nenorėjo duoti, bet jis buvo neperkalbamas, 
ir ji gavo nusileisti. 

O kumeliukas buvo toks silpnas, jog karalaitis jį su visom 
kamanom turėjo ant pečių nešti. Jis nieko nelaukęs susiruošė į 
kelią, nes jam buvo svarbu kuo skubiau pasimatyti su žmona. 
Kai priėjo vakaras, kumeliukas tarė: 

— Mielas karalaiti, leisk man sugrįžti, man reikia atsigerti, 
ligi ryto būsiu vėl čionai! 

Jis kumeliuką paleido, o kai rytą kėlėsi, tas jau buvo grįžęs. 

— Mielas karalaiti,— kalbėjo jis—tu mane visą dieną ne- 
šei, dabar aš tave nešiu, aš žinau, ko tu nori. 

Karalaitis sėdo raitas, ir jie nuskubėjo į baltojo riterio pilį. 
Ten jie rado karalaičio žmoną. 

— Kumeliuką, apie kurį man pasakojai, aš įsigijau; šiandien 
tu galėsi su manimi pabėgti! 

Jis pasisodino ją priešaky ant balno, o žirgas paklausė: 

— Mielas karalaiti, kaip greitumo turiu bėgti: ar kaip vė- 
jas, ar kaip mintis 

— Kaip tu nori. —atsakė karalaitis, ir kumeliukas leidosi 
dumti. Tada baltojo riterio baltas žirgas arklidėje sukėlė triukš- 
mą, kasė žemę priešakinėm kanopom, ir jo šeimininkas nusku- 
bėjo pas jį. 

— Kas yra, kad mane šauki? 

— Jauniausiasis karaliaus sūnus išsigabeno žmoną, jie jau toli! 

Baltasis riteris kuo skubiausiai pasibalnojo žirgą ir šoko vy- 
tis, tačiau baltasis žirgas nepajėgė kumeliuko privyti, nors šis 
dvisėda nešė du žmones. Tada baltasis žirgas sužvengė reika- 
laudamas, kad kumeliukas palauktų. O šis nusižvengė jam at- 
saku: 

— Aš tada palauksiu, kai tu mane privysi. 

Baltasis žirgas, tai išgirdęs, bloškė nuo savęs baltąjį riterį 
taip, jog tasai suknežintas liko gulėti vietoje. Tada karalaitis 
nebetrukdomas galėjo namo joti. O kai jis su mieląja žmonele 
įjojo į sostinę, kumeliukas po juo puolė ir dingo. 

Karalaitis tik išgirdo žodžius: 

— Oi, dėkui, dėkui, mes išvaduotos! 

Tai buvo jo seserų šūksnis, ir jis žinojo, kad dabar ir jų vy- 
rai žmonėmis atvirto. 


STEBUKLINGAS PAUKŠTIS 


Gyveno kartą toksai karalius ir valdė nemažą karalystę. Jis 
turėjo tris sūnus. Du vyresniuosius labai mylėjo, o jaunėlį laikė 
už nieką. 

Sykį karalius sunkiai susirgo. Apėjo jis visus karalystės dak- 
tarus, bet nė vienas nežinojo, kaip jį gydyti. Pagaliau atsirado 
vienas išmanantis. Jis pasakė: jeigu karalius gausiąs stebuklin- 
gą paukštį iš užburto sodo, tai tada pasveiksiąs. 

Tuojau pas karalių atbėgo vyriausiasis sūnus ir sakosi eisiąs 
ieškoti stebuklingo paukščio. Tėvas davė jam eikliausią žirgą iš 
savo arklidžiųsir pilhą kapšą pinigų. 

O ten jam reikėjo perjoti didelę sengirę. Joja, joja karalai- 
tis ir sutinka tokį seną senutėlį. Tas jį ir klausia: 

— Kur ir ko joji, karalaiti? 

— Ak tu elgeta nukaršėli — sako karalaitis — ko čia klau- 
sinėji. Argi tau žinoti, kur karalaičiai jodinėja! 

— Na jau, na jau,— atsakė seneliukas,— paklausti ir atsaky- 
ti juk kiekvienas gali. 

Jojo, jojo karalaitis, atėjo jau ir vakaras, tada jis prijojo 
kalną. Palei tą kalną stovėjo karčema, o joje kaip tik linksmi- 
nosi svečiai. Vyrai išėją pasitiko jį, klausinėjo, kur jojąs, kvie- 
tė į vidų. Jis pasisakė jojąs parnešti stebuklingo paukščio iš už- 
burto sodo. 

Vyrai nusodino jį nuo žirgo, įsivedė į vidų, ir jis jų drau- 
gėje tikrai smagiai linksminosi. Išleido visus pinigus, praūžė 

net žirgą ir viską, ką tik turėjo. Galų gale jį prasiskolinusį pa- 
sodino į kalėjimą, uždarė ir užrakino. 

„O tėvas labai rūpinosi, kodėl sūnus vis negrįžta ir negrįžta. 
Jau metai praėjo, tėvas serga ir serga, anei kiek negerėja. 

Paskui išjojo antras sūnus, bet ir tam ėjosi lygiai kaip anam. 
Ir jis sutiko seną senutėlį, negražiai jį aprėkė, paskui taip pat 
prijojo karčemą. Čia jam pasakė, kad pas juos vienas toks jau 
yra ir kad jis turįs aną išpirkti. 

Iš tėvo jis taip pat buvo gavęs pilną kapšą pinigų ir eikliau- 
sią žirgą. Tai va. Dviese juodu dar greičiau praūžė pinigus, pra- 
gėrė viską — ir pinigus, ir žirgą, ir abudu atsidūrė kalėjime. 

Tai va. Praėjo vėl beveik metai, sūnų kaip nėr, taip nėr — 
nei vieno, nei kito. O tėvas vis blogėjo ir blogėjo. Tada išjojo 
trečias brolis. Jam tėvas davė tiktai pusę kapšo. Ir žirgą jis ga- 
vo prasčiausią, nes tėvas jo baisiai nemėgo. 

Joja, joja jis per girią, per tą didžiąją. Netrukus prijoja kryž- 
kelę. Čia jis sustoja ir valandžiukę svarsto: „,„Katruo keliu man 
dabar joti — ar šituo, ar anuo?“ 

Ir vėl ateina toks senas senutėlis ir sako: 

— Kur ir ko joji, karalaiti? 

— Turiu parnešti stebuklingą paukštį iš užburto sodo,— at- 
sako jis— o kur joti, tai nė pats nežinau. 

Tada jis, tas senutėlis, liepė karalaičiui viską daryti taip, 
kaip jis sakysiąs, tai tą stebuklingą paukštį tikrai gausiąs. Jis 
prisakė nusitaikyti ir į užburtą pilį įjoti būtinai tarp vienuolik- 
tos ir dvyliktos valandos. Dabar jis jau turįs keliauti nieko ne- 
laukęs, tai pataikysiąs pačiu laiku. Tiktai į karčemą prie kalno 
šiukštu nevalia užsukti. O prie pilies būsiąs toks tiltas, ten ka- 
ralaitis turįs neužtrukti ilgiau kaip valandą, nes dvyliktą tiltas 
užsidaro, ir niekas tada jau negali nei įeiti, nei išeiti. 

Galop jis, tas senutėlis, dar pridūrė: 

— Tiktai žiūrėk — nepirk mėsos nuo kartuvių, tai laimingai 
pargrįši namo| 

„Mėsos nuo kartuvių? — galvoja jis sau vienas.— Kam man 
ta mėsa nuo kartuvių, jeigu turiu šitiek pinigų? Kam man ją 
pirkti?“ 

Ir jis nujojo sau toliau. Vakarop prijojo karčemą prie kalno, 
taigi visą dieną buvo keliavęs. Iš karčemos ir vėl išbėgo vyrai, 
norėjo ir jį nusodinti nuo žirgo. Jo broliai irgi ten buvo. Bet 
jis pasakė, kad neturi laiko, kad jam reikia joti toliau. Kai grį- 
šiąs atgal, sakė jis, tada ir užsuksiąs. 

Paskui jis vėl jojo toliau. Pernakvojo kažkur kitur, turbūt pas 
kokį nors gyventoją. Ryto metą traukė į pilį ir lygiai vienuolik- 
tą valandą jau buvo vietoje. Žirgą pririšo šiapus tilto, 0 pats 
nuėjo vidun. 

Kai žengė į kiemą, stebuklingas paukštis skardžiai pragydo. 
Na, bet jis pagalvojo, kad reikia šiek tiek pasižvalgyti po pilį. 
Apžiūrėjo viską. Perėjo visas menes. O ten buvo tokios trys 
menės, viena už kitos, trys puikios menės. Pirmoje menėje gu- 
lėjo vienoje lovoje trise, trys mergelės, gražios, užburtos. Pas- 
kui jis įėjo į antrąją. Čia miegojo dvi mergelės, o trečioje — vie- 
na. Šita buvo už visas puikesnė. Tada jis susimagino prie jos 
truputį prigulti. 

Na va. Paskui jis tik žvilgt į laikrodį — ogi praėję jau trys 
ketvirčiai valandos. Jis greitai šoko lauk, čiupo stebuklingą 
paukštį, o atsidūręs už vartų, dūmė jau kūliavirsčia, ir tiltas be- 
matant iškilo į viršų. 

Na va. Paskui jis įsidėjo paukštį krepšin, atsirišo žirgą, ap- 
sisuko ir patraukė namo. 

Jojo jis visą dieną, o vakare vėl prijojo karčemą. Ten kaip 
tik rengėsi karti jo brolius, nes skolos jau buvo pernelyg dide- 
lės. Bet jis juodu išpirko ir apsinakvojo karčemoje. 

Rytojaus dieną jie iškeliavo namo. Dabar visi trys jojo ant 
vieno žirgo, nes anuodu savųjų jau neturėjo. Po kurio laiko abu 
vyresnieji ėmė tyliai tartis — Mat jaunėlis jodamas ėmė ir už- 
snūdo. Tad aniedu susimokė įmesti jį į liūtų duobę. (Žinokit, se- 
nų senovėje liūtus gaudydavo taip kaip dabar lapes — kasdavo 
miške duobes.) Juodu manė: kai parsiras namo, visi tuojau su- 
žinos, kad jaunėlis juos išpirko, ir jiems bus sarmata. O tėvui 
susitarė sakyti, kad stebuklingą paukštį gavę juodu. 

Kaip tarė, taip padarė. Kai prijojo liūtų duobę, tai jaunėlį 
ten ir įmetė. Joje jis gaus galą, taip jie manė. 

Juodu parjojo namo ir pasakė tėvui, kad stebuklingą paukš- 
tį iš užburto sodo išnešę jiedu, o brolio nematę ir niekur ne- 
sutikę. Kas jį žino, kur jis bastosi. 

Na va. O jauniausiasis brolis guli liūtų duobėje, guli ir gal- 
voja: 

— Va dabar jau man galas, dabar mane čia sudraskys žvė- 
rys! 

Tačiau žvėrys jo nedraskė. Net artyn nelindo nė vienas. 

Begalvodamas jis atsiminė tą seną senutėlį. Ir šis atėjo pas 
jį, dabar pasivertęs elniu. Jis tarė: 

— Sakiau tau, kad nepirktum mėsos nuo kartuvių! Šit ma- 
tai dabar, kas pasidarė! 

Paskui elnias padėjo jam išlipti iš duobės, iškėlė ragus ir tarė: 

— Dabar josi ant manęs! 

Ir elnias jį parnešė į karaliaus pilį. O kai tik jis atsirado na- 
muos, stebuklingas paukštis pragydo, ir tėvas visai pasveiko. 

Bet kur tau, broliai ėmė šnekėti: 

— Še ir sugrįžo palaidūnas, nusikaltėlis! 

Ir tėvas įsakė įmesti jį į kalėjimą. 

Ką gi, sėdi jis kalėjime ir galvoja sau: dabar tai jau tikrai 
viskas. Valgyti nieko neturi — teks mirti badu. Begalvodamas 
vėl prisiminė tą senučiuką. Ir elnias jam prinešė visko. Apšvie- 
tė požemį, kad jam būtų gražiai šviesu, ir dar padarė taip, kad 
jis pats, kada tik panorėjęs, galėtų prasimanyti tokio valgio, ko- 
kio įsigeis. | | 

Na va. Taip praėjo visi metai. O tėvo sveikata vėl pablogė- 
jo, stebuklingas paukštis negiedojo. 

Kai metai pasibaigė, atjojo tokia raitelė su būriu kareivių. 
Ji pasiuntė į pilį žinią, kad nori pamatyti karaliaus sūnų, kuris 
pargabeno stebuklingą paukštį iš užburto sodo. 

Vyriausiasis brolis tuoj pasisako, kad tai jis išnešęs stebuk- 
lingą paukštį. Ir tada žiūri — visas kelias nuo pilies vartų iki 
tos vietos, kur laukia karalaitė, išgrįstas vienais dukatais. Tai 
kiek pinigų turėjo karaliaus duktė! 

Kai atėjo karalaitės siųstas tarnas, tėvas liepė jam, tam vy- 
riausiajam sūnui, apsivilkti gražiausius drabužius ir pasiimti eik- 
liausią žirgą, jeigu jis tikrai sugavo stebuklingą paukštį. 

Išjojo juodu, o tarnas ir klausia: 

— Kaip josim — per pinigus ar šalia pinigų? 

„ Karalaitis jam atsako: 

— Jokim šalia pinigų, pinigus gaila mindžioti. 

Tada, kai jie atjojo, klausia ji, ta karalaitė: 

— Ar tai tu buvai užburtame sode ir pagavai stebuklingą 
paukštį? 

Jis atsako: 

— Taip, aš. 

Ji ir vėl klausia: 

— O ką dar ten darei? 

Jis tesako: 

— Daugiau nieko, tiktai sugavau stebuklingą paukštį. 

Ji klausia antrą kartą. Jis ir vėl sako: 

— Nieko. 

Ji klausia trečią kartą, bet jis, tenai nė būti nebuves, nieko 
negali pasakyti. Ji šmaukšt ir nukerta jam galvą. 

Paskui ji vėl siunčia tarną pilin paš karalių ir pagrasina, kad 
jeigu jis neišleis jai tikrojo, tai ji sugriaus jo pilį iki pat pamatų. 

Tėvas klausia antrąjį sūnų. 

— Ar tu sugavai stebuklingą paukštį? 

— Taip, tiesą sakant, tai aš. 

— Tai kodėl iš pradžių nepasisakei? 

Tada išjojo antrasis. Tėvas ir jam liepė apsivilkti gražiausius 
drabužius ir iš arklidžių pasiimti eikliausią žirgą. O tarnas ir vėl 
klausia: 

— Kaip josim — per pinigus ar šalia pinigų? 

Jis atsako: 

— Jokim šalia pinigų, pinigus gaila mindžioti! 

Ji ir vėl klausia jį to paties, ir jam kuo gražiausiai atsitiko 
tas pats. 

Paskui ji ir vėl siunčia tarną. Jie turį jos ilgiau neerzinti ir 
atsiųsti jai tikrąjį, o jei ne, tai iš pilies liksianti tik krūva griu- 
vėsių. 

— Taigi — tarė senasis karalius, — jis tikriausiai jau bus mi- 
IęS. 

Pats nuėjo pas jį į kalėjimą. Manė, kad nieko ten neras; nes 
karalaičiu juk niekas nesirūpino. Bet jis buvo gyvas ir sveikų 
sveikiausias. 

Tėvas klausia, ar jis pagavęs stebuklingą paukštį. 

— Taip, iš tikrųjų aš,— atsako tas. 

— Tai kodėl iš karto nepasisakei? 

— Būčiau pasisakęs, jeigu būčiau pasiekęs namus. 

Na va. Paskui. karalaitis tarė: 

— Kitų dviejų jau nėra gyvų. Laimingo kelio! 

Tėvas jam liepė pasiimti iš arklidžių eikliausią žirgą ir apsi- 
vilkti gražiausiais drabužiais. 

— Ne,— atitarė jis, — eisiu taip, kaip stoviu. 

Žirgą jis vis dėlto paėmė ir išjojo kartu su tarnu. 

Tarnas jį klausia: 

— Kaip josim — per pinigus ar šalia pinigų? 

— Jokim per pinigus, tegul tuos pinigus kipšai rauna! 

Paskui, kai jis atjojo, ji klausia: 

— Ar tai tu sugavai stebuklingą paukštį? 

— Taip, aš, — atsako jis. 

Na va. Tada ji klausia toliau: 

— O ką tu ten dar veikei? 

Jis atsako: 

— Apžiūrėjau pilį ir dar truputį priguliau prie tokios mer- 
gelės, kuri miegojo viena. 

Na va. Paskui ji grįžtelėjo į šalį ir parodė jam princą, mažą 
berniuką. Tada nusiuntė pas karalių tarną ir liepė jam pasakyti, 
kad jeigu iš pat pradžių būtų jai atsiuntęs šitą, tai ir anie du 
būtų gyvi likę. O ji dabar turinti tikrąjį. 

Tada juodu iškėlė vestuves, ir jis tapo tos pilies karaliumi. 
Aš irgi buvau tose vestuvėse, turėjau nešioti didžkukulius į sta- 
lą. Vienas kukulis nukrito ir nusirito. Tu jį vijaisi, vijaisi ir 
atidūmei į mūsų kaimą. 


ZIRKLIŲ GALĄSTOJO SUNUŪS 


Buvo toks amatininkas, žirklių galąstojas. Jis vaikščiojo per 
žmones ir iš savo amato pelnėsi duoną. Jis turėjo du sūnus. Sy- 
kį sumanė keltis į miestą, nes ten jam rasdavosi apsčiai darbo. 
Keliavo mišku. Tėvas traukė vežimaitį su padargais ir vargana 
manta, o abu sūnūs stūmė kaip paprastai. Bet keliauti šį kartą 
sekėsi sunkiai, nes kelias buvo blogas, ir vežimaitis nuolat stab- 
čiojo. Jie slinko vargais negalais į priekį, bet galų gale senis ga- 
ląstojas taip nusivarė, jog daugiau nebegalėjo. Tada liepė abiem 

Berniūkščiai tuoj sujudino kinkas ir po tiesumui nudūmė į 
miestą. Baigdami bėgti mišku, kai jau miestas matėsi, jie neti- 
kėtai pastebėjo tarp paparčių prie pat kelio neregėtą nuosta- 
biai gražų paukštį. Užmiršo tada savo vargšą tėvą, ir niekas 
jiems daugiau nerūpėjo, kaip tik pasigauti tą gražų paukštį. O 
šis nhesidavė taip jau pigiai sučiumpamas — ima ir paskrenda to- 
liau, ir kai jiems jau rodėsi, kad turi jį kepure užvožtą, jis, žiū- 
rėk, jau išsprūdo, nuskrido ir vėl nusileidęs ramiai sau tupi. Ber- 
niūkščiai vaikėsi jį galvotrūkčiais ir vis labiau tolo nuo kelio. 
Ilgai vaikius ir gaudžius, galų gale pavyko jiems tą paukštį su- 
čiupti. Tada jie grįžo pas tėvą ir nudžiugę rodė savo laimikį. 

Tėvas tačiau buvo piktas, kad neatnešė jam valgyti, išbarė 
vaikus ir buvo beliepiąs paukštį paleisti. Tik šit jis pastebėjo, 
kad ant paukščio galvos parašyta: „Kas išsikeps ir suvalgys ma- 
no galvą, ras kasdien po maišą auksinių“. 

Šiuos žodžius perskaitęs, jis saugojo tą paukštį kuo rūpestin- 
giausiai, sėdo ant vežimaičio, ir berniukai jį vežė į miestą. Mies- 


137 


te užsuko į tą užeigą, kur galąstojas paprastai apsistodavo. Jis 
greit nunešė paukštį virėjai ir užsakė tuoj iškepti, tik labai 
saugoti, nes už jį esąs mokėjęs didelius pinigus: jo mėsa turin- 
ti gydomosios galios, jam nuo jos praeisią galvos skausmai. O 
kolei kas jis pasistiprino duona ir vynu ir išėjo su savais Iei- 
kalais. : 

Virėja darė, kaip buvo užsakyta, — paukštį nupešė, rū- 
pestingai išvalė ir užkaitė kepti. Tuo tarpu į virtuvę įėjo galąs- 
tojo berniūkščiai, pasižiūrėjo, kaip kepa paukštiena, ir liko prie 
židinio bestovį. Atsitiko, kad virėjai prireikė išeiti, virtuvėje li- 
ko jie vieni. Jiems tatai buvo tarytum dovana, nes buvo alka- 
ni kaip varnai, o kepsnio kvapas labai jau nosį kuteno. Tad jie 
nukniaukė paukštieną, išdūmė iš virtuvės ir pasidalijo, bet taip, 
kad vyresnėlis tedavė jaunėliui tik paukščio galvą. Kepsnį su- 
valgė ir pirštus nučiulpėjo. 

Tėvas irgi parsirado ne ką trukęs ir pareikalavo kepsnio. Vi- 
rėja sakė, jog „kepsnys dingęs, ir ji nežinanti kur. Virtuvėje 
buvę jo berniūkščiai, tai tie turėtų žinoti, kur jis pasidėjęs. Tė- 
vui, šitai iėgirdusiam, toptelėjo kai kas į galvą, jis paėmė rykš- 
tę, susirado abu sūnus kambariuke ir nušveitė vyresnėlį taip, 
jog net dulkės rūko. Neišgavo tačiau iš jo nieko, nors tu jį 
pjauk. Tėvas, matydamas iš jo ne ką pešiąs, čiupo už kuodo jau- 
nėlį ir uždavė garo iš visos širdies. Berniukui buvo pašėlusiai 
apmaudu, jis neištvėrė ir prisipažino, kad tik paukščio galvą 
tesuvalgęs, o daugiau viską brolis suėdęs. Šitai išgirdęs, tėvas 
nugalvojo: | 

„Jeigu taip, tai auksas man neišspruks“. 

Ir paleido berniuką. 

Jo spėjimas beregint pasitvirtino, nes kiekvieną dieną :po 
jaunesniojo sūnaus pagalve jis rasdavo svarų kapšą auksinių. 
Galąstojas dabar metė savo senąjį verslą, nusipirko namus ir 
kas prie namų dera, įsitaisė arklį ir bričką ir statėsi dideliu po- 
nu. Tačiau žmonės atminė, kas jis pirma buvo, ir tebevadino 
dar tėvo laikysena, kad jis niekuomet nesisakė, iš kur daug pi-“ 
nigų gauna, įsipyko vaikams taip, jog jie vieną rytą ėmė ir išėjo 
iš namų, pasiryžę kur nors stoti malūne tarnauti. | 

Gerokai kelio paėję, užsuko į vieną malūną ir pasisiūlė į 
darbą. Malūnininkas vieną berną būtų priėmęs, bet du jam bu- 
vo nereikalingi. Broliai skirtis nenorėjo, tad išėjo toliau ir ieš- 
kojosi, gal kur pasitaikys darbo abiem kartu. 

Kitą dieną jie vėl užėjo į vieną malūną, ir ten juos pasamdė. 
Jie dirbo stropiai ir savo šeimininkui tarnavo dorai ir ištikimai. 

Tik sykį tarnaitė pas juos atėjo ir pasakė: 

— Tai ką, jūs laikote mane kokia vagile, kad kiekvieną ry- 
tą dedate po pagalve kapšą auksinių, mėgindami mano doru- 
mą? 

Sulig tais žodžiais ji bloškė jiems po kojų kelis kapšus, pil- 
nus aukso pinigų, ir išėjo sau. Abu galąstuviukai žiūrėjo į tuos 
pinigus kaip negudrūs, susirinko auksą ir išsinešdino, nes jiems 
buvo nejauku čia likti. 

Ėjo paėjo, keliavo pakeliavo, ir vis nesisekė gauti darbo 
abiem kartu. Taip jie priėjo didelį ąžuolą, ties kuriuo kelias ski- 
lo dvišakai. Ten jie kalbėjo: 

— Iš tokio mudviejų vaikščiojimo nieko gero, reikia skirtis. 

Atsisveikindami davė kits kitam žodį, kad po metų susitiks 
šioje pat vietoje sužinoti, kaip einasi vienam ir antram. Jie įs- 
meigė peilius giliai į ąžuolo kamieną. 

— Jei katram iš mudviejų bus blogai, tai to peilis bus su- 
Irūdijęs, ir kai tą pamatys antrasis, tai turės eiti į pagalbą, — taip 
jiedu susitarė. 

Vyresnysis, vardų Hansas, pasuko dešiniuoju keliu, jaunes- 
nysis — kairiuoju. Su savimi tiek vienas, tiek kitas turėjo tiktai 
šautuvą ir kardą. 

Hansas greit atsidūrė tankiame miške. Neilgai juo paėjęs, 
žiūri — visiškai čia pat besanti stambi, graži lapė. 

— Puikus laimikis,— tarė jis sau, nusikabino nuo peties šau- 
tuvą ir ėmė į ją taikyti. Netikėtai lapė prašneko ir tarė: 

— Palik mane gyvą, ir aš tave ištikimai lydėsiu. Gal dar ir 
naudinga būsiu. 

Hansui pagailo žvėrelio, ir nešovė. Lapė priėjo visai arti ir 
sekė kaip šuniukas paskui šeimininką. 

Greit po to išėjo iš tankmės vilkas ir norėjo Hansui kelią 
perbėgti. Jis vėl nusiėmė šautuvą, taikėsi šauti, bet vilkas su- 
šuko: 

— Palik mane gyvą, ir aš būsiu tau visada dėkingas! 

Hansas sutiko, paliko vilką gyvą. Žvėris priėjo artyn ir ly- 
dėjo galąstuviuką. 

Po valandėlės išlindo iš krūmų gauruota meška, Hansas ėmė 
į ją taikyti, bet ji murmėjo: 

— Palik mane gyvą, ir aš tave visur lydėsiu. 

Hansas sutiko. Dabar jis turėjo palydovų lapę, vilką ir meš- 
ką, jie jam tarnavo, kai iš miško ūksmės išėjo į erdvius laukus. 

Dar dieną ėję, jie pasiekė didelį, gražų miestą. Jame tačiau 
buvo liūdna ir niūru, ir žmonės vaikščiojo nusiminę, tarytum 
kokios didelės nelaimės prislėgti. Jis paklausė vieną seną mo- 
čiutę, ką tai turėtų reikšti, ir ji atsakė: 

— Matai, rytoj vienturtė karaliaus duktė turi mirti. 

— O ko jai mirti, ar ji sunkiai serga? 

— Ne, neserga, tik kiekvienais metais atplasnoja septyngal- 
vis slibinas ir būtinai turi gauti mergaite suėsti. Šį sykį tokia 
dalia teko karaliaus dukteriai, ir slibinas atskris jau šiandien. 
Rytoj nuves karalaitę į koplyčią ir atiduos jam. 

— Bet kodėl niekas to slibino neužmuša? — klausė jis. 

— Ai vaikuti, bepigu tau šnekėti. Karalius dukterį priža- 
dėjo ištekinti už to, kas slibiną nukaus, bet kad niekas nenori 
galvos kišti. 

— Galbūt man pavyks karaliaus dukterį laimėti, — svarstė 
jis. Išsiklausinėjo, kur yra koplyčia, ir atsisveikino su senute. 

Neilgai trukęs jis su savo trimis žvėrimis užlipo ant slibino 
kalno, kur: stovėjo koplyčia. Beregint atplasnojo pabaisa ir puo- 
lė prie koplyčios. Ten jau stovėjo galąstojo sūnus ir savo Žvė- 
rimis užpjudė siibiną, kuris spjaudė ugnimi ir taikėsi jį sučiupti. 
Hansas kirto tokius galingus smūgius, jog sparnuotasis kirminas 
prarado visas galvas vieną po kitos. Tada ant jo dar užsirepeč- 
kojo meška ir sutriuškino visiškai. 

Dabar Hansas visoms septynioms slibino galvoms, išpjaustė 
liežuvius, suvyniojo juos į paklodę ir įėjo į koplyčią. Tik jis 
spėjo prisėsti, atėjo karalaitė. Ji vilkėjo visai juodais drabu- 
žiais ir buvo viename siaube. Pamačiusi, kad slibinas nukautas, 
nebetvėrė džiaugsmu. Dėkojo išgelbėtojui iš visos širdies ir no- 
rėjo nieko nelaukusi vestis jį pas tėvą. Tačiau Hansas buvo 
tiek pavargęs, jog negalėjo drauge eiti ir ketino atvykti paskiau. 
Todėl ji davė atminimui aukso žiedelį, antkaklės grandinėlę ir 
šilko skarytę sakydama: 

— Tu tik parodysi mieste šituos daiktus, ir tave nuves pas 
karalių. 

Po to ji atsisveikino ir nuskubėjo namo. 

O jis buvo labai nuvargęs ir kietai užmigo. Jo žvėrys suta- 
rė jį saugoti ir traukė burtus, kuriam nemiegoti ir budėti prie 
šeimininko. Burtas teko lapei. Vilkas ir meška irgi išsitiesė, nes 
buvo nuvargę ir mieguisti, ir beregint užknarkė ne prasčiau už 
savo šeimininką. Bet ir lapei grumtynės su slibinu nepraėjo 
lengvai. Ir jai akys merkėsi, merkėsi, kol visai užsimerkė — už- 
migo ir ji. 

Tuo tarpu karalius išsiuntė tarną pažiūrėti, kas dedasi slibino 
kalne. Paėjęs iki miesto vartų, tarnas sutiko karalaitę, iš jos 
sužinojo apie išgelbėjimą ir kad didvyris miega koplyčioje. To- 
kius dalykus išgirdęs, tarnas prigrasino karalaitę užmušiąs, jei- 
gu neprisieksianti, kad jis esąs gelbėtojas ir kad ji tekėsianti 
už jo. Jis galėjo užmušti ją čia pat vietoje, jeigų nebūtų da- 
vusi priesaikos. O tarnas užkopė į kalną ir miegančiam Hansui 
nukirto galvą. Tada paėmė septynias slibino galvas ir nunešė į 
miestą, kad turėtų kuo paremti savo užmačias. 

Po kurio laiko nubudo visi trys žvėrys. Pamatę savo šeimi- 
ninką nužudytą, ėmė gailiai šaukti, o vilkas norėjo lapę pulti 
ir sudraskyti, kam prastai budėjo. Tik meška atkalbėjo vilką 
nuo tokio sumanymo, sakė, kad lapę reikią gyvą palikti, tegu 
ji atnešanti tokią žolelę kuria būsią galima šeimininkui galvą 
prigydyti. Lapė džiaugėsi gerai išlikusi ir tuoj išsiruošė gyvy- 
bės žolelės ieškoti. Ji lakstė ir šen, ir ten, ir kalnais, ir pakal- 
nėmis, ir vis negalėjo rasti stebuklingosios žolelės. 

Kai jau buvo benustojanti vilties gauti gyvybės žolelę, su- 
tiko baltą elnė, kuri ją klausė, ko taip uoliai ieškanti. Lapė jai 
tuoj tiesiai išdrožė, ką ir kodėl turinti surasti. Balta elnė tada 
ir sako jai: 

— Aš tau atnešiu tą žolelę; o tu sėsk va ant šito akmens ir 
lauk, kol aš grįšiu. | 

Lapė atsitūpė ant akmens ir laukė ilgai, labai ilgai, kol bal- 
toji elnė grįžo ir jai gyvybės žolelę atnešė. Dabar lapė vėl buvo 
linksma, dėkojo kaip tik įmanydama ir dūmė galvotrūkčiais — 
akmuo ne akmuo, kupstas ne kupstas—į slibino koply- 
čią, o kai ten nudūmė, tai vos kvapą begaudė. Tada meška su- 
trynė žolelę, jos sultimis patepė šeimininko kūną, pridėjo gal- 
vą į vietą, ir ji tuoj prigijo. Galąstojo sūnaus širdis vėl plakė, 
ir jis jau buvo benubundąs. 

Tik dabar meška apsižiūrėjo persigandusi, kad galvą šeimi- 
ninkui uždėjo atžagariai — taip, jog veidas žiūrėjo į užpakalį. 
Ji tuoj krimst nukando ją ir liepė lapei dar kartą lėkti gyvy- 
bės žolelės. Lapė lakstė ilgai, baisiai ilgai, kol surado baltąją el- 
nę ir iš jos gavo gyvybės žolelę. Vėl dūmė galvotrūkčiais po 
tiesumui per krūmus ir laukus, per kupstus ir akmenis atgal, į 
slibino koplyčią. Meška paėmė iš jos tą žolelę, sutrynė ir dabar 
jau šeimininkui galvą prigydė taip, kaip reikia. 

Šeimininkas nubudo iš savo slogaus miego, apžiūrėjo, ar te- 
bėra septyni slibino liežuviai ir karalaitės dovanos, ir patraukė 
į miestą prisistatyti karaliui ir reikalauti atlygio. Visi trys žvė- 

rys smagūs sekė pasišokinėdami. Taip jis atėjo į miestą ir klau- 
sė, ką tai reiškia, kad čia visur tokia linksmybė. Žmonės jam 
papasakojo, jog vienas karaliaus tarnas išgelbėjęs karalaitę 
nuo slibino ir keliąs su ja dabar vestuves. Hansas net akis iš- 
vertė nuo tokios žinios, bet tuoj susitvardė ir laikėsi taip, kad nie- 
kas nepermanytų jo apmaudo. 

Kai tik pasijuto vienas, tuoj nusimovė žiedelį nuo piršto, pa- 
davė lapei ir tarė: 

— Ruduke miela, nunešk šį žiedelį karalaitei! 

Lapė nieko nelaukusi tik šmurkš, šmurkš pakampiais paša- 
liais, miesto gatvių raizginiu į karaliaus pilį Ten ji įsigavo į 
tą būstą, kur buvo princesė, ir padėjo priešais ją žiedelį. Kara- 
laitę pagavo didžiausias džiaugsmas, ji pabučiavo žiedelį ir at- 
nešėjai davė meduolį. Lapė, apdovanojimu patenkinta, grįžo pas 
šeimininką. 

Dabar Hansas padavė vilkui auksinę antkaklės grandinėlę ir 
tarė: 

— Pilki mielas, nunešk tą grandinėlę karalaitei. 

Vilkas nieko nelaukęs nunešė grandinėlę princesei, o ta jam 
davė didelį mėsos gabalą. Patenkintas atlygiu, vilkas grįžo pas 
šeimininką. Šis padavė meškai šilko skarytę ir tarė: 

— Meškute miela, nunešk šią. skarytę karalaitei. 

Meška tuojau lapatai, lapatai į karaliaus pilį ir padavė prin- 
cesei šilko skarytę. Iš to karalaitė jau žinojo, kad jos išgelbė- 
tojas dar gyvas ir kad yra netoliese. Ji tuo be galo džiaugėsi, 
pavaišino mešką saldžiu ragaišiu ir davė parnešti šeimininkui 
laiškutį, kuriame rašė: 

„Atsirask čia kuo greičiausiai, jei nenori, kad aš tapčiau 
k apgaviko žmona". | | 

Šį laiškutį gavęs, Hansas tučtuojau su trimis savo palydo- 
vais nudrožė į karaliaus pilį, kur buvo puota ir visi džiūgavo. 
Visi jo žvėrių bijojo, tad vartai ir durys pilyje jam buvo at- 
dari, ir jis priėjo iki tos salės, kurioje karalius su dukte:ia ir 
neištikimu tarnu sėdėjo prie stalo. Kai tik Hansas atidarė du- 
ris, visi trys žvėrys kaip iš ugnies puolė ant to gėdingo niekšo 
ir jį sudraskė į skutelius. Karalaitė pribėgusi jį pasitiko, ėmė 
už rankos ir vedė pas savo tėvą. Čia ji apsakė, kaip, melagin- 
gos priesaikos saistoma, buvo neištikimąjį tarną paskelbusi sa- 
vo gelbėtoju. | 

Karalius džiaugėsi neatsidžiaugdamas, padavė ranką galąsto- 
jo sūnui, ir puota virto vestuvių iškilme. Trys palydos žvėrys 
irgi sėdėjo prie stalo, gavo vaišių be galo ir krašto ir pasakojo, 

kaip jie gelbėję savo šeimininką. Vestuvėse kaip vestuvėse — 
svečiai valgė ir gėrė, dainavo ir grojo ligi išnaktų. 

Paskui Hansas su savo karališkąja nuotaka buvo jau mie- 
gamajame, aiškiai švietė mėnuo, ir jis. pažiūrėjo pro langą į so- 
dą. Ten pamatė didelį gražų stirniną, ėdrinėjantį tarp lysvių. 

— Šitą būtinai turiu sumedžioti,— tarė jis, griebė šautuvą 
ir su visais savo žvėrimis nuskubėjo laiptais į sodą. Gražioji prin- 
cesė šaukė maldavo, kad neitų, būtų su ja, tegu sau tas stirni- 
nas ten ganosi — Hansas nieko neklausė. Galvotrūkčiais nusi- 
vijo bėgantį stirniną, o jo palydovai — drauge su juo. Ilgai vai- 
kė tą dailų žvėrelį, bet galų gale jis dingo taip, lyg nė nebuvęs. 

Dabar Hansas pasimatė besąs nejaukiame, negyvenamame 
krašte, o dar ir mėnulis lyg tyčia pasislėpė už debesų. Galų pale 
pamatė tolumoje šviesą. Ėjo tenlinkui ir priėjo žemutę, vos ne 
baigiančią griūti lūšną. Joje rado smMulkią seną bobulytę, kuri 
sėdėjo tarp daugybės akmenų ir šukavosi. Pamačiusi dailaus sto- 
to jaunikaitį su trimis žvėrimis, ji šypsojosi ir klausė, gal jis 
leistų tuos žvėris paglostyti. 

— Mielai, — tarė jis, — jie yra visai jaukūs ir nekanda. 

Senė pasiėmė lazdelę palietė ja žvėris, ir jie tuoj pavirto 
akmenimis. Po to ji užraganavo ir Hansą, nes buvo pikta bur- 
tininkė. Pasivertusi gražiu stirninu, jau daug žvėrių ir Žmonių 
ji buvo atsiviliojusi į savo lūšną ir pavertusi akmenimis. 

O karalaitė laukė nesulaukė savo vyro, verkė ir aimanavo 
taip, jog net akmenį būtų galėjusi sugraudinti. Tik jos raudos 
ir gedėjimai ėjo tuščiai, nes niekas nežinojo, kur dingo jos vy- 
ras. Dabar ji apsivilko gedulo rūbais ir niekad, niekad nesijuokė. 

Tuo tarpu suėjo metai. Jaunėlis brolis, irgi daug pasaulio 
išmaišęs, tapo nepailstančiu medžiokliu. Bemedžiodamas jis irgi 
turėjo įsitaisęs tris žvėris palydovus, lapę, vilką ir mešką, ku- 
rie jį gelbėdavo visuose pavojuose. Kai metai sukako, jis prisi- 
minė brolį ir grįžo prie ąžuolo, kur augo ties kelio išsišakojimu. 
Ten jis nerado brolio, bet įsmeigtas į medį peilis buvo surūdi- 
jęs. Tada jis, daug nesvarstęs, pasuko dešiniuoju keliu ir jau ry- 
tojaus dieną pasiekė miestą, kuriame brolis išgelbėjo karalaitę. 

Žmonės, pamatę jį ir tris jo žvėris, manė, kad jaunasis ka- 
ralius pargrįžta, rinkosi iš visų šalių ir pašalių ir šaukė: 

— Jaunasis karalius atsirado! 

Džiaugsmo žinia kaipmat pasiekė ir pilį. Karalius ir jo duktė 
atskubėję pasitiko jį ir klausė, kur taip ilgai buvęs. Jis tiesiai 
atsakyti vengė ir tiktai galvojo, kaip gauti žinių apie savo bro- 

lį. Užtat jis davėsi Hansu laikomas ir žengė į pilį. Ten buvo iš- 
kelta džiaugsmo puota, užtrukusi iki vėlios nakties. 

Kai galąstojo sūnus su karaliaus dukteria buvo jau vienudu 
miegamajame ir aiškiai švietė mėnuo, jis žvilgtelėjo pro langą 
į sodą. Ten pamatė puikų stirniną, ėdrinėjantį lysvėse. Tučtuo- 
jau jam pabudo medžioklio aistra, ir jis tarė karalaitei: 

— Tą stirniną būtinai turiu susimedžioti, kitaip užmigti ne- 
galėčiau. | 

O ji primygtinai prašė neiti, nes galį atsitikti kaip pirmą 
kartą, ir jis turėtų vėl visus metus kažkur išbūti. 

Dabar jis jau žinojo gana, kas jam rūpėjo, pasiėmė šautuvą 
ir susišaukė savo žvėris. Šoko ant žirgo ir vijosi bėgantį stirni- 
ną po tiesumui per dirvą ir dirvoną, per smėlyną ir akmenyną. 
Kai po ilgo vijimą jau galėjo šūviu siekti, žvėrelis prapuolė, o 
pats jis atsidūrė nykiame, nepažįstamame krašte. 

Tada ir jis pamatė lūšną, ėjo į ją ir rado seną bobulyte tarp 
keistų akmenų. Ji šypsojosi jam, bet jam darėsi nejauku, kai 
įdėmiau įsižiūrėjo ir pastebėjo, kad ji siekia savo lazdelės, tri- 
pinėja smulkiais žingsneliais ir taikosi artintis prie jo Žvėrių. 
Susyk jam pasidarė aiškų, ir jis užriko ant senės: 

— Kur mano brolis, prakeikta ragana? Jei nepasakysi, aš 
tau rankas kojas nukaposiu! 

O senė dėjosi nieko nežinanti, visiškai nekaltutė ir mėgino 
paliesti jo žvėris. Čia jis užsirūstino, griebė didįjį medžioklių 
peilį ir nukapojo jai rankas kojas. Tada ji ėmė cypti, maldauti 
ir žadėjo viską pasakyti. Jos nurodymu jis paėmė iš spintos 
tepalą ir patepė akmenis. | 

Tuoj atsirado priešais jo brolis gyvas, ir jo žvėrys ėmė ju- 
dėti. Jis patepė ir kitus akmenis, ir daug kitų vyrų buvo tuo 
būdu atgaivintų. Jie puolė ant raganos ir ją užmušė. 

Abu broliai dabar ėmė rengtis namo. Tarp jų kilo ginčas, nes 
ir vienas, ir kitas norėjo, kad princesė būtų jo žmona. Vyres- 
nysis tarėsi daugiau teisių turįs, nes jis išgelbėjęs ją nuo slibi- 
no, o jaunesnysis jos reikalavo sau už tai, kad brolį išvadavo. 

Kai abudu parkeliavo į pilį, princesė iš pradžių nežinojo, kat- 
ras jos vyras, ir klausė: 

— Katras užmušėte slibiną? 

Čia pasisakė tai padaręs vyresnysis brolis, ir ji sveikino jį 
kaip savo vyrą. 


10. Austrų pasakos 


SKURDŽIUS BROLIS IR TURČIUS BROLIS 


Gyveno kitados du broliai, skurdžius ir turčius. Skurdžius 
buvo kurpius, jis iš savo amato negalėjo išmisti, ir artinantis 
Kalėdoms kalbėjo savo pačiai: 

— Eisiu pas brolį ir prašysiu duoti ką nors, kad mes bent per 
šventes nebūtume alkani. 

— Eik, bus ne niekis, — atitarė su apmaudu pati,— gausi tu 
ką iš to činčiko, lauk tik. 

Bet šį sykį skurdžiaus žygis nebuvo visai veltui. Šykštuolis 
jam dovanojo rūkytą kumpio karką, tik pridūrė niurzgėdamas: 

— Te, neškis ir eik sau pas patį velnią! 

Vargšas kurpius jo kalbą suprato pažodžiųi ir ne namo ėjo, 
o nudrėžė tiesiai į pragarą. Vartininkas jam pasakė: 


— Už tą kiaulės staibikaulį tu gausi pūrą pinigų, Mažiau jie 
tau neduos. Bet tiek daug tu nepaneši. Verčiau prašyk ko nors 
kito. 

—-O ko gi man prašyti? — klausė skurdžius. 

— Jie tenai turi seną vištų narvą, o jame gaidys tupi, tą tu 
a paneši! Jie išsyk nenorės tau jo atiduoti, ims tave muš- 

„ Bet jei tu nenusileisi, tai tą gaidį vis tiek gausi, nors jiems 
nėra leista tavęs nei užmušti, nei uždaryto laikyti. Jie turi duo- 
ti, ko tu reikalauji! 

Kai kurpius įžengė į pragarą ir velniai pamatė kiaulės kar- 
ką, tai supuolę griebė jam iš rankų, atėmė, suplėšė į skutelius 
ir suėdė. Grąžinti karkos nebegalėjo, tad klausė, kaip užsimo- 
kėti, kiek pinigų reikalausiąs. 

— Pinigų man visai nereikia,— tarė kurpius,— duokit tik tą 
seną narvą, kur gaidys tupi. 

Išgirdę tokią kalbą, velniai ant jo šoko ir gerai apkūlė. Jis 
tačiau nesidavė įbauginamas, ir galų gale velniai gavo jam atiduo- 
ti narvą su visu gaidžiu. 

Užsiritinęs narvą ant kupros, kurpius vėl pėdina pro varti- 
ninką. 

— Pirma gavau mMušti nuo velnių, — tarė jis, — o kai pareisiu 
namo, tai boba mane tvatys šluotkočiu, kad nieko valgyti ne- 
paIrnešiau. 

— Ne, taip nebus, — aiškina pragaro vartų sargas.— Ištrauk 
gaidį iš narvo, tai aš tau kai ką parodysiu. 

Ištraukė. Vartininkas tam gaidžiui pakštelėjo vienu pirštu per 
uodegą, ir nukrito vienas taleris. 

— Neblogai,— nusprendė vargšas kurpius ir pats kelis kar- 
tus pakštelėjo gaidžiui per uodegą. 

Džiaugsmu apgedęs, kad galų gale turi pinigų, kurpius už- 
suko į smuklę. Čia kaipmat visus aplėkė žinia, kad jis vaišina 
svečius, ir tuoj prisirado daugybė norinčių išgerti. Kurpius pas- 
tatė gaidį ant stalo ir tik pakšnojo jam per uodegą, o taleriai 
tik krito ir krito blizguodami. Šeimininkas net akis išvertė ir 
galvojo, kad tokį gaidį turėti jam irgi būtų pravartu. 

— Žinai ką, — tarė jis kurpiui — nakčia tau su gaidžiu ne- 
reikėtų namo eiti. Jei tu kartais pargriūtum ir narvas nukristų, 
tau gali gaidys ištrūkti. Verčiau pernakvok pas mane, pareiti 
suspėsi ir rytoj. 

— Nagi čia nekvaila kalba,— svarstė kurpius,— kam gi man 
krapinėti patamsy namo. 

Bet šeimininkas, klastūnas, turėjo visai tokį pat gaidį rau- 
donplunksnį, jis kurpiaus gaidį pasiėmė, o jo vieton vogčia įki- 
šo savąjį. Kurpius, nieko nenujausdamas, rytą pasiėmė narvą su 
visu gaidžiu ir išskubėjo namo. 

— Moteriške,— tarė jis— žiūrėk, dabar jau ir mes turtingi! 

— Kokį gi čia turtą parnešei,— klausė ji pikta,— kas čia per 
paukštis toksai? 

— Pala, pala, tuoj pamatysi! 

Ištraukė gaidį iš narvo, pastatė ant stalo, pakšt pirštu per 
uodegą. Tik iškrito ne taleris, o visai kitoks daiktas, ir Žmona 
vėl griebėsi šluotkočio. 

— Nešk tu tą gaidį ir atiduok, iš kur gavai, — barėsi ji pikta, 
o jis susirūpinęs vėl išsiruošė pas velnius. 

— Tu ir vėl čia, — sakė vartininkas,— ko gi dar nori? 

— Iš gaidžio niekai, nešu grąžinti! 

— Na, tai reikalauk ko nors kito! 

— Bet kad nežinau, ko man reikalauti, — dejavo vargšas kur- 
pius. 

— Žiūrėk, jie ten viduj turi tokį palaikį staliuką, stovi už- 
kampyje nukištas. Tu reikalauk to staliuko, jis nesunkus, pasi- 
bruksi po pažasčia ir parsineši. 

— Na, vėl gausiu pylos čia,— užsiminė vargšas, turėdamas 
galvoje, kaip jį velniai bakino pirmą kartą. 

— Žinoma, visai dykai negausi,— tarė vartininkas, — bet Ži- 
nok, kad jie tavęs negali ilgiau pragare laikyti kaip tris valan- 
das, paskui turi išleisti. 

Ir tikrai, kai jis įėjo ir pasisakė velniams, ko nori, tai ant 
jo pasipylė tarytum ledai iš debesio. Bet jis vis tiek nenusilei- 


147 


do, užsispyręs laikėsi savo noro, tai velniai galų gale atidavė 
jam tą staliuką. Išeidamas tarė vartininkui: 

— Va jau turiu staliuką, bet ką man su juo veikti? 

— Ogi štai ką,— kalbėjo tasai, — tu staliuką pasistatai, stuk- 
teli į jį tris kartus ir sakai: „Staleli, pasidenk, ir kad būtų to 
ir to!“ Na, ko norėtum dabar? 

— Vyno, duonos, lašinių ir dešros kad būtų papjaustyta! 

Tuojau pat ant staliuko atsirado visko, ko panorėjo, ir jie abu- 
du gerai pasivaišino. 

Namo eidamas, kurpius vėl be svyravimų užsuko į tą pačią 
smuklę, kur ir su gaidžiu, pasistatė staliuką ir paliepė, kad ant 
jo. rastųsi visokių valgių ir gėrimų. Visi pliurijo diržus atsileidę- 
O galų gale šeimininkas ėmė sakyti, kad kurpius apsinakvotų, 
nes naktį eidamas galįs pargriūti ir staliuką sulaužyti. Kurpius 
ir vėl davėsi mulkinamas, apsinakvojo smuklėje ir nepastebėjo, 
kad šeimininkas jo staliuką apmainė. 

Rytą parėjo namo, įnešė į trobą apmainytąjį staliuką ir šau- 
kia pačią: 

— Moteriške, žiūrėk: dabar mes turim visko! Nuo šiandien 
tau nebereiks nei virti, nei kepti, nei malkų kūrenti, nei to, 
nei kitko. Dabar mes gyvensim kaip ponai! 

Tiktai greit visi jo džiaugsmai išdulkėjo, nes kad ir kiek jis 
stuksėjo į staliuką, nei valgių, nei gėrimų nesirado. Jo pati su- 
pyko, čiupo šluotkotį ir rėkė: 

— Ir.vėl tu su savo šlamštu! Nešdinkis lauk, kad man nė 
smarvės nebūtų - to tavo laužo! Iš kur parsinešei, ten ir išnešk! 

Kurpius, labai susikrimtęs, vėl išsiruošė į kelią ir nešė grą- 
žinti staliuką. Priėjęs prie vartininko, sakė jam: 

— Klausyk, aš ir vėl čia! Iš to staliuko nieko doro nėr. 

Vartininkas tuoj pastebėjo, kad čia kitas staliukas. 

 — Žinai ką, — tarė jis— dar kartą galiu tave įleisti, bet jau 
ketvirtąkart — nebe! 

— Ko man dabar reikalauti? 

— Pinigų reikalauti tu negali, nepaneštum jų. Bet ten pa- 
čiame gale, palei kraštinį langą, ant surūdijusios vinies kaba 
sena šovininė. Tegu jie tau ją atiduoda! Žinoma, nukentėti gau- 
si dėl jos nemažai, bet, jei nenusileisi, turės atiduoti. 

Po to jis žengė tiesiai į pragarą ir ėmė reikalauti šovininės. 
Velniai apipuolė jį labai pikti, mušė, bakino, buvo net žemėn 
keliskart pargriovę, bet jis drąsiai varė savo, ir tiek. 

— Duokit šen greičiau šovininę! 

Netrukus gavo jis tą šovininę ir išeidamas pasakė vartininkui: 

— Na, dabar tai gausiu pirties namie nuo pačios! 

— Ne, negausi,— 'sakė tasai. — Dabar tu eik į smuklę, pas 
šeimininką, kuris apmainė gaidį ir staliuką. Tu pareikalauk, kad 
atiduotų, kas tavo, o jęi ne, tai užleisk ant jo dešimtį kareivių. 
Matai, toje šovininėje yra tiek kariuomenės, kad gali eiti pul- 
kai kaip debesys! 

Pirmiausia išmėgino: bakstelėjo pirštu į šovininę triskart — 
ir išmarširavo kuopa kareivių! 

— Marš į šovininę! — sukomandavo jis, ir vėl visi sulindo į 
vidų. 

— Ėhė,— sako skurdžius,— dabar bus kita šneka! 

Ir nieko nelaukęs nuėjo į smuklą 

— Šeimininke, atiduokš man, ką esi apmainęs! 

— Ko tu nori? Ar tau galvoj negerai? 

— Šen, trys vyrai, užduokit gerai į kaulus šitam! 

Tuoj iššoko trys kareiviai ir kad jau davė piktadariui, tai 
kad duota būtų! 

— Jei dar per maža, tai kitatiek ateis! 

Tuo skurdžius davė tam sukčiui pažinti, kas yra baimė. Su- 
sirietęs, kupron susimetęs išpėdino ir atnešė, ką buvo pagrobęs. 

— Marš į šovininę, tik du vyrai likit, padėsit man nešti! — 

Kai parėjo, kareiviams liepė lįsti į šovininę ir pats daiktus 
įnešė į trobą. 

— Moteriške,— tarė jis linksmas,— nuo šiandien mes tikrai 
turėsim visko, ko tik reiks, 

— Vėl imsi nešti šlamštą į namus, palaukš tu man! — šaukė 
ji supykusi ir griebėsi šluotos. Bet jis tuoj iššokdino iš šovini- 
nės du kareivius, tad ji susilaikė ir labai stebėjosi. 

Nuo tol gerovė klestėjo kurpiaus namuose, ir nebereikėjo nei 
jam, nei jo pačiai rūpintis pinigais ar maistu. Patys ilgai stygių 
kentę, jie atjautė ir kitus skurdžius, ir su noru jiems darė gera. 
Jie pastatydino šokių salę ir kvietė beturčius pavalgyti, išgerti 
"ir pašokti. | 
Dažnai jie ten taip įsilinksmindavo, kad garsas apie tai pa- 
- siekė net karalių. Karalius netrukus išleido tokį raštą, kuriuo 
tuos niekuo dėtus pramogavimus uždraudė. O žmogus, pirma 
buvęs visiškas skurdžius, dabar pasijuto toks galingas, jog ka- 
raliui paskelbė karą. Kai atžygiavo karaliaus kariuomenė, kur- 
pius prieš ją išėjo vien su šovinine. Tik staiga jis paleido dau- 
gybę pulkų, tratėjo šūviai, krito nuo kulkų karaliaus vyrai, o 
jo kareiviai buvo nepažeidžiami. Veikiai karalius turėjo kitokią 

giesmę užtraukti ir susitaikyti su priešininku. Jo padedamas pas- 
kiau dar ir vieno kaimyno žemę užkariavo, o šokių salėje vėl 
linksmybės su pavalgymais ir išgėrimais ūžte ūžė. 


DERVOČIUS 


Gyveno kitados toksai kunigaikštis ar grafas ir turėjo sūnų 
taip maždaug septynerių aštuonerių metų. Berniūkštis turėjo .žais- 
linę šaudyklę, kamščiais šaudomą, jis vaikščiodavo po sodą ir 
šaudydavo. 

Į tą sodą sykį užsuko žvėris, kurio niekas nepažino. Kuni- 
gaikštis liepė jį sugauti ir uždaryti rūsyje, sode. Sugavo, užda- 
rė, užrakino. Kunigaikštis paskyrė dieną, kada turėjo susirink- 
ti medžiokliai ir tą žvėrį nušauti: užkvietė didžiuosius aplinki- 
nius ponus toje medžioklėje dalyvauti. 

Berniūkštis, su savo revolveriu po sodą bėginėdamas, atsi- 
dūrė sykį prie to namelio, kur buvo uždarytas nepažįstamasis 
žvėris. Pasižiūrėjo pro langą į vidų ir pamatė tą žvėrį. Paskui 
jis ėmė šaudyti į namelį, šovė vieną kamštį, paskui dar vieną, 
kol iššaudė visus. Tada tarė tam žvėriui: 

— Atiduok man kamščius, aš nebeturiu kuo šaudyti. 

Žvėris jam neatsakė. Tada jis riktelėjo dar kartą: 

— Ei, atiduok man kamščius! 

— Išleisk mane,— atsiliepė žvėris — tai atiduosiu tau visus 
kamščius! 

Berniukas žinojo, kur raktas, atsinešė jį, atrakino duris ir 
išleido žvėrį. Tasai grąžino jam kamščius ir skubiai nubėgo. 

Netrukus po to turėjo būti medžioklė. Suvažiavo svečiai, 
kunigaikštis liepė išleisti žvėrį į sodą. Žiūri — žvėries nebėra, 
pabėgęs. Be niekieno pagalbos jis pabėgti negalėjo, ir kunigaikš- 
čiui toptelėjo į galvą, kad čia sūnus bus prikišęs nagus. Jis lie- 
pė berniūkštį pašaukti ir klausė: 

— Ar tu išleidai žvėrį? 

— Aš, — atsakė berniūkštis,— o jis man už tai visus kamš- 
čius grąžino. 

Kunigaikštis labai susirūstino, kam sūnus niekais nuvarė me- 
džioklės smagumą jo sukviestiems draugams, ir tarė: 

— Už tą šunybę tu man galva atsakysi! 

Svečiai mėgino jį malšinti ir šaukė: 

— Mes kaip susirinkom, taip išsiskirstysim! Pagailėk savo 
vienatinio sūnaus! 

Nieko negelbėjo nei kalbos, nei prašymai. Vienas liokajus 
gavo įsakymą išvesti berniuką į mišką ir tenai nužudyti. 

Liokajus ėmė vaiką ir labai nesmagus traukė į mišką. Tik šit 
jiedu sutiko seną žmogų, kuris liokajų klausė: 

— Ko tu toks nusiminęs atrodai? 

O berniūkščiui pasakė: 

— Tu man gyvybę išgelbėjai, dabar aš tau išgelbėsiu! 

Jis buvo tas pats žvėris, kurį berniūkštis išleido, ir tarė da- 
bar liokajui: | 

— Aš nukausiu savo krokodilą ir įteiksiu tau jo liežuvį, nes 
jis panašus į Žmogaus. 

Liokajus dėkingas priėmė šį pasiūlymą ir parnešė gautąjį lie- 
žuvį parodyti, kad tikrai savo pono įsakymą įvykdė. O tas se- 
nas žmogus berniuką pasiėmė pas save, nuvedė į sodą ir pasakė: 

— Čia tu gali sau bėginėti, žaisti, kai manęs namie nėra. Lei- 
džiu tau žiūrinėti viską, tik 'štai šito medinio dangčio nevalia 
pakelti, nes kitaip gautumei eiti šalin iš čia. 

Senio per dienas nebūdavo namie, bet vakarais jis visada : 
pareidavo. Berniukui laikas ėjo greitai, iš pradžių jis laikėsi ir 
draudimo. Bet žinom gi, kokie yra berniūkščiai: jis nuolat, bū- 
davo, sustoja prie to dangčio ir galvoja, kas ten kažin galėtų 
po juo būti. Vieną dieną nebeiškentė ir pakėlė dangtį. Ką pa- 
matė, jam be galo patiko, nes nieko panašaus ligi tol nebuvo 
matęs. Ten spindėjo auksinis skystis, ir berniukas įmerkė į jį 
pirštą. Pirštas tuoj visas apsitraukė auksu. Berniukas kaip tik 
įmanydamas mėgino jį nusitrinti į plaukus, bet nieko iš to ne- 
išėjo; atvirkščiai — jo galva pasidarė kaip auksinė. Senis parėjo, 
sako jam: 

— Ką tu padarei? Aš tavęs pagailėjau, o tu buvai neklusnus! 

Jis ėmė dervos pikio, nulipdė iš jo kepurę ir užmaukšlino 
jam ant galvos. Dar jam davė švilpyną ir pasakė: 

— Dabar tau kurį laiką reiks kentėti visa, kas tik pasitaikys, 
bet kai atsidursi tikroj bėdoj, tai papūsk tą švilpynę, ir aš tuoj 
atsirasiu. O šiuo tarpu eik, eik tiesiai, kol išeisi iš miško ir pa- 
matysi pilį. Ten prašykis priimamas į darbą, prašykis primyg- 
tinai, nors ir nenorėtų samdyti. Galų gale priims avių ganyti. 

Liūdnas iškeliavo berniukas su medinėmis klumpėmis į ne- 
pažįstamą pasaulį. Pilyje iš pradžių jo nenorėjo priimti, nes bjau- 
rėjosi jo dervota galva, bet galų -gale sutiko, kad jis liktų avių 
ganyti. Dėl dervotos galvos jį praminė Dervočium. Jis kasdien 
ginė bandą į ganyklas, ir greit visi pastebėjo, kaip jam avys 
gerai dera. Šalia karaliaus pilies buvo didelis sodas, ir berniu- 


151 


kas,. kada tik rasdamas laiko, traukdavo pas sodininką, nes dar- 
bas sode jam labai tiko. Galiausiai ėmė prašytis, kad leistų ir 
jam dirbti, o sodininkas sakė: 

— Tai gerai, kad taip, nes aš, matai, jau senas, nebespėju 
vienas visko padirbti. 

Kur tik Dervočius pridėdavo ranką, ten viskas taip gerai de- 
rėdavo, jog bematant jis pralenkė savo mokytoją. Kai senasis 
sodininkas mirė, Dervočiui buvo pavesti visi sodo darbai, ir 
per trumpą laiką lysvės, krūmai ir medžiai suklestėjo kaip nie- 
kad pirmiau. Dėl jo bjaurios išvaizdos buvo betgi pilies šeimi- 
ninko įsakyta jam slėptis sodininko lūšnoje, kai svečių kas nors 
ateina. i 
Viena iš trijų karaliaus dukterų stebėjo pro langą tą nepa- 
prastą sodininką. O sodininkas vieną dieną papūtė švilpynę ir 
prisišaukė aną senį. Tasai atsiradęs klausia: 

— Ko nori? 

— Norėčiau turėti gražų baltą žirgą pasijodinėti, — atsakė vai- 
kinas. 

Po akimirkos žirgas jau čia, jaunas sodininkas sėda ant jo 
raitas ir dumia su plevenančiais aukso plaukais per lysves, iki 
viską ištrypia. Tada nusėda ir, įsistojęs į medines klumpes, eina 
prie darbo. 

Ponai, atėję iš pilies ir pamatę suniokotą sodą, klausia vai- 
kiną, kas pasidarė. 

— Nagi va, užjojo kažkas ir man išmindžiojo viską. 

Ponai prašo sodą atkurti, ir jau po kelių dienų lysvės atro- 
do taip pat kaip pirma. Taip atsitinka ir antrą kartą, ir trečią. 
O karaliaus duktė mato, kaip nuo jo rankų greitai viskas kles- 
ti, ir supranta, kad po dervine kepure esama kai ko daugiau. 

Trys karaliaus dukterys buvo jau suaugusios ir turėjo rink- 
tis vyrus. Važiavo į svečius daug grafų ir kunigaikščių sūnų, 
jie turėjo eiti pro tris jaunas merginas, sėdinčias šalimais sa- 
lėje. Jos kiekviena turėjo rankoje po obuolį, kurį turėjo mesti 
savo išrinktajam, būsimajam vyrui. Dvi merginos, neilgai lau- 
kusios, išsirinko vyrus iš pačių pirmutinių, o trečioji sėdėjo ir 
sėdėjo nesikrutindama, net kai praėjo patys paskutinieji. Kara- 
lius supykęs riktelėjo: 

— Tai ką, gal Dervočių liepti pašaukti, kad tau nė vienas ne- 
tinka! 

Didžiai nustebindama tėvą, mergina atsakė: 

— Taip, aš šito noriu! 

Tada atvedė vaikiną, kaip jį rado sode,— su medinėmis klum- 
pėmis, su palaikiais drabužiais ir dervos kepure ant galvos. Ligi 
tik jis įtapnojo pro duris, tuojau obuolys į jį pupt! 

— Kuo gi aš prasikaltau? — tarė jis sumišęs.— Juk aš nieko 
blogo nepadariau! 

Nepadėjo jokie atsikalbinėjimai, kadangi karalaitė taip no- 
rėjo, tuojau sutuokė abudu, o jaunoji sodininko žmona, kad ir 
aukštos kilmės, gavo dabar gyventi sodininko lūšnoje. Tėvui vis 
dėlto jos pagailo, ir jis liepė viename rūsyje įrengti butą. 

Kaip jau tarp karalysčių būna, vieną dieną kilo karas. 

— Dervočius irgi turi traukti į karą, — taip buvo įsakyta,— 
ta proga mes juo nusikratysime! * 

Sodininkas į karą joti gavo seną, šlubą klipatą ir beregint 
atsiliko nuo kitų karių. Viename miško kelyje jis nusėdo ir pa- 
pūtė savo švilpynę. Senis atgabeno jam puikų baltą žirgą ir ap- 
rengė jį it šaunų kariauninką. Jis kaip audros debesis pralėnkė 
visus, kalaviju davinėjo komandas savajai kariuomenei ir prie- 
šus taip smarkiai nugrūdo atgalios, jog veikiai reikėjo skelbti karo 
pabaigą. O raitelis su baltu žirgu greit greit nujojo, visiems din- 
go iš akių, ir kai jie jojo namo, pamatė Dervočių klipatuojant 
„su savo kuinu. 

Po neilgo laiko vėl kilo karas. Ir vėl Dervočius turėjo trauk- 
ti į karą su visais. Gavo seną arklį ir vilkosi iš paskos. Jis at- 
siliko, švilpynę išsitraukęs sušvilpė ir, gavęs puikų žirgą, vei- 
kiai laimėjo pergalę. Paskui nepažintas gyveno su savo pačia 
varganoje trobelėje, kol po metų kitų jam ėmė nusibosti. Pa- 
švilpė, prisišaukė senį ir klausia: 

— Nejau aš amžinai taip ir būsiu? 

— Ne, tu jau savo atbuvai,— tarė senis, nuėmė dervos ke- 
purę, bet dabar nė aukso plaukų nebeliko. Jis išpuošė savo glo- 
botinį kaip tinka aukštakilmiui vyrui, kuris dabar ir pilyje bu- 
vo mielai laukiamas. Nedaug laiko tepraėjo, ir jam teko kara- 
lystės sostas, kuo ypač džiaugėsi jo žmona. 

Iškilmių puoton buvo pakviestas ir jo tėvas, jau nugyvenęs 
daugiau nei aštuoniasdešimt metų. Kai puotautojai iš eilės pasa- 
kojosi savo gyvenimus ir jaunasis karalius visiems apsakė sa- 
vo dalios ir nedalios vingius, ilgaamžis svečias pažino sūnų, ku- 
Tį jau seniausiai manė esant po žeme, ir pats nugriuvo nuo kirės- 
lo nebegyvas. 


LOKYS 


Kadaise gyveno toksai pirklys ir turėjo tris dukteris. Vyres- 
nėlė buvo geraširdė, o abi jaunėlės — didžiuoklės ir rūsčios, už- 
tat jos nekentė vyriausiosios sesers. Sykį pasitaikė, kad netolie- 
se buvo žiemos mugė, kurią pirklys norėjo aplankyti. Prieš iš- 
važiuodamas jis klausė dukteris: 

— Ko jums iš mugės parvežti? 

Abi iauiėiės prašė gražių drabužių ir kitokių brangių daik- 
tų. O vyriausioji sakė: | 

— Tėveli, parvežk man vieną rožę lauktuvių! Tas gėles aš 
visų labiausiai mėgstu. 

Sau viena ji galvojo taip: „Tėvui juk išeina galybė pinigų. 
Tuo tarpu rožė jam nekainuos - nieko, o man ji suteiks daug 
džiaugsmo". 

Pirklys išvažiavo į mugę ir ten pelnė apsčiai pinigo. Pripir- 
ko jaunėlėms gražių drabužių, bet rožės vyresnėlei visaip ieš- 
kojo ir negalėjo gauti, nes buvo žiema, patys šalčiai, sniego 
ligi kelių visur, visuose soduose ir laukuose. Tėvui tai buvo itin 
nemalonu. 

Visus verslo reikalus atbuvęs, traukė namų linkui, dūmė snie- 
gais ir ledais. Gerokai pavažiavęs žiūri — pakelėje puiki pilis, 
niekad pirmiau nematyta. Aplink gražius rūmus puikiausias 
sodas, o jame — rožių be skaičiaus, ir visos žydi. 

— Va čia — mano sau pirklys — turiu nusiskinti rožę, nes: 
vyresnėlę irgi reikia pradžiuginti. 

Jis išlipa iš rogių, įeina į sodą ir nusiskina vieną rožę, tada 
nieko nelaukęs sės į roges ir važiuos. Tiktai kur tau: vos rožę 
nuskynęs girdi, kad į jį kažkas kreipiasi vardu. Nustebęs atsi- 
gręžia — o siaube: dideliausias gauruotas lokys eina prie jo ir 
murma: 

—- Tu išdrįsai brautis į mano sodą ir vogti rožę! Už tai gau- 
si atsakyti. Jei per keturiolika dienų atsiųsi man tą dukterį, ku- 
riai rožę skynei, tai bus gerai. Bet jeigu ne, tai pamatysi, kas 
bus tau ir taviškiams. 

Šis netikėtas posūkis išgąsdino pirklį taip, jog jis nieko ne- 
pasakęs movė kuo greičiausiai šalin. Puolė prie rogių, šoko į 
jas ir dūmė be dvasios į miestą. Visos trys dukterys, pamačiu- 
sios tėvą parvažiuojant, labai nudžiugo. Šoko jo pasitikti ir svei- 
kinc: džiūgsaudamos. Greit betgi pastebėjo, kad jų tėvas labai 
rimtai nusiteikęs ir nesmagus, tad perniek ėjo ir jų pasidžiau-. 

gimas gražiomis lauktuvėmis. Jos prisimygusios kamantinėjo, 
kas jį slegia, kol jis galų gale papasakojo, ko tas baisus lokys 
iš jo reikalavo. 

Dabar abi jaunėlės su piktdžiugiškomis minomis kalbėjo vy- 
resnėlei: 

— Matai, kaip tau pasidarė, kad užsimetei tos rožės. Ir ge- 
rai, kad gausi būti lokio nuotaka. Su žmonėmis tu gi nemoki 
elgtis. 

Taip jos tyčiojosi, ir joms buvo didžiausias smagumas iš ne- 
laimės, gresiančios jų gerajai seseriai. 

O ši, nepraradusi rimties, manė sau: 

— Tas lokys neturėtų būti pernelyg baisus. 

Ji sutvarkė savo daiktus, keturioliktą dieną atsisveikino su 
tėvu ir seserimis ir važiavo vieškeliu tol, kol pasiekė lokio pilį. 

Šis jau laukė jos prie sodo vartų, sutiko maloniai. Įvedė į 
puikią savo pilį, pasiūlė, gal norėtų išgerti ko nors gaivinamo, 
ir nurodė visų gražiausius kambarius jai būti. Ten ji rado visa, 
ko tiktai galėjo panorėti, netrūko jokio daikto nė daiktelio. 

Ir gyveno ji toje pilyje, ir lokys laikė jai draugystę. Ji vei- 
kiai apsiprato su savo būkle ir gyveno patenkinta ir laiminga. 
Tačiau po kurio laiko labai pasiilgo tėvo, jai taip norėjosi jį 
aplankyti, jog pagaliau tą savo norą ir lokiui išsakė. Tas iš 
pradžių niurnėjo ir apie svečiavimąsi pas tėvą nenorėjo nė gir- 
dėti. Tačiau kad mergina prašėsi vėl ir vėl, lokys murmėjo: 

— Eik, kur tave traukia, bet ilgiau kaip dvi dienas tau ne- 
galima būti tėviškėje. | 

Po to jis ėmė žiedą iš slaptingos dėžutės ir davė pirklio duk- 
teriai sakydamas: 

— Kai tu šį žiedelį vakare prieš išvažiuodama užsimausi, tai 
kitą rytą jau būsi tėvo namuose. Pasisvečiuok tenai dvi dienas. 
Bet tada vakare vėl užsimauk žiedelį, kad trečią rytą jau bū- 
tum čia. 

Pirklio duktė tuo labai džiaugėsi ir vos beištvėrė iki vaka- 
ro. Kai pagaliau sutemo, ji žiedelį užsimovė ir jau norėjo migti. 
Tik ne taip greit ėjosi. Ji nesitvėrė savy iš džiaugsmo, ir tik apie 
vidunaktį sulipo blakstienos. | 

Kai rytą nubudo, ji buvo jau tėvo namuose. Giminės malo- 
niai sveikino atvykusiąją, ir tėvas džiaugėsi be galo. Visiems 
buvo ta diena linksma, ir niekas negalvojo apie tai, kad reikės 
atsisveikinti. Tiktai kitą dieną atvykėlė duktė pasakė, kad jau 
rytoj turinti vėl būti pas lokį. Visiems tai buvo staigmena, vi- 
si mygo kaip įmanydami merginą, kol ji galų gale ryžosi dar 


156 


vieną dieną paviešėti, Tik trečios dienos vakare ji užsimovė 
žiedelį ir užmigo slogių jausmų kamuojama. 

Rytą, kai nubudo, ji jau buvo lokio pilyje. Atsikėlė ir no- 
rėjo eiti su savo šeimininku pasisveikinti. Bet nuėjo į jo kam- 
barį, o jo nėra. Išieškojo visą pilį, bet lokio niekur nerado. Da- 
bar jai pasidarė labai liūdna, nes tą gerą žvėrį ji jau buvo pa- 
milusi, tad perieškojo visą pilį dar kartą. 

Pagaliau rado jį prie šulinio po loviu gulintį pusgyvį. Ji iš- 
traukė jį, glostė jo gauruotą kailį ir klausė, nuo ko jam taip 
pasidarė. 

— Aš jau maniau, kad tu nebegrįši, ir vos nemiriau iš ne- 
vilties — atsakė jis. 

Šitai išgirdus, merginai dar labiau jo pagailo, ji glostė jį 
ir kalbėjo: 

— Tik tu nenusimink!. Aš visada visada būsiu pas tave ir 
niekad tavęs nebepaliksiu, nes tu mano turtas. 

Vos ji spėjo šį žodį ištarti, lokys pašoko ir sumurmėjo: 

— Jei aš tavo brangenybė, tai tu mane turi pliekti tol, kol 
nuo mėsų kailis nulakstys. 

Mergina tam ilgai priešinosi, bet galiausiai pakluso. Ėmė rim- 
bą ir pliekė taip smarkiai, jog bežiūrint kailio skutai nuo lokio 
ėmė lakstyti. O jis tik prašė dar stipriau kirsti, kad net rimbas 
švilptų. | 

Kai jau kailis kapojamas baigė lakstyti, staiga stojo prie- 
šais ją stebuklingai gražus jaunikaitis. Jis pribėgo prie jos, ap- 
kabino ir dėkojo, kad jį išvadavo iš lokio būvio. Tada vedė ją 
atgal į pilį ir kėlė su ja linksmas vestuves. 

Kartu su. šeimininku laisvi nuo burtų tapo ir šeimynykščiai, 
ir nuo tol pirklio duktė su savo vyru gyveno laimingi ir visko 
pertekę. 


TRYS MERGINOS 


Kitą kartą gyveno tėvas ir motina. Jie turėjo vieną vienintelį 
vaiką, dailų, mielą berniuką. Bet šit motina sykį pasiligojo, sirgo, 
silpo, vis menkyn, menkyn ėjo, o neilgai trukus atsisveikino su 
berniuku ir vyru ir amžinai užmerkė akis. Tada atėjo laidotojai, 
motiną išnešė, nuleido į duobę ir užkasė, ir berniukui pasidarė 
taip tuščia ir nyku namuose, jog dažną dieną nesižinojo, kur dė- 
tis iš Maudulio ir, nuobodulio. 

Greitai betgi vėl pasidarė namuose kitaip, ir berniukui ne- 
bebuvo ko dejuoti, kad nuobodu. Mat tėvas parvedė pamotę ir 
vaikui pasakė: 

— Va čia dabar tavo motina, jos turi klausyti ir stropiai 
vykdyti visa, ką ji lieps. 

Berniukas prižadėjo taip ir daryti, tačiau šia naująja moti- 
na jis nepasitikėjo kaip pirmąja ir, nors stropiai jos klausė, bet 
ne tiek iš meilės, kiek iš reikalo, ir tas klusnumas jam darėsi 
vis kartesnis. Pamotė negalėjo berniuko pakęsti, ir, nors jis vis- 
ką darė taip, kaip ji norėjo, vis tiek buvo nepatenkinta ir plūdo 
jį, ir rykšte pliekė taip, tarytum jis būtų blogiausias pasaulyje 
vaikas. Ji nešukavo jo, neprausė, ir berniukas, pirma buvęs toks 
mielas ir švarus, pasidarė kaip baidyklė, niekas jo nemėgo, vi- 
si šalinosi. Jo darbas buvo dienų dienas miške ganyti didžiulį 
pulką kiaulių, o valgyti negaudavo nieko daugiau, tik šlaką 
skysto srėbalo rytą prieš išgindamas ir vakare parginęs. 

Ir smagumo jokio nebūtų turėjęs, jeigu jo ganomos kiaulės 
nebūių taip gerai derėjusios. O jos taip ėjo į kūną, jog kiek- 
vienas pažiūrėjęs galėjo manyti, kad jos namie penimos, o ne 
į ganyklas varinėjamos. Nuo ko taip darėsi, berniukas nė pats 
nežinojo. Kai tik, būdavo, jis kaimenę išgena ir vos į mišką įsi- 
varo, kiaulės tuoj ima bėgti ir bėga taip greitai, jog piemuo ne- 
spėja. Vakare vėl sau gražiausiai susirenka visos, ir žiūrėdamas, 
kokie jų pilvai, kaip jos eina, galėjai numanyti, kad perdien yra 
buvusios tikrai geroje ganykloje. Berniukas, būdavo, stebisi, kur 
jos randa tokią gerą vietą, bet pasekti ir ištirti nesiryžo. 

Sykį jis sau vienas po mišką bastėsi, šį bei tą veikdamas, kad 
laikas greičiau eitų, ir sutiko seną moterėlę. Ta klausia jį: 

— Ką čia veiki, berniukėli? 

— Čiūkes ganau,— atsako jis, 

— O ar tu žinai, kur tavo čiūkės ganytis eina? 

— To tai nežinau. Kai tik įgenu į mišką, jos tik kit kit kit ir 
nulekia, o vakare grįžta priėdusios. 

— Tai tu eik ir pažiūrėk, kur jos ganosi. Bijoti tau nėra ko, 
niekas tau nieko nedarys. | 

Berniukas žadėjo kitąsyk pabėgėti ir sužiūrėti, o senutė nuėjo. 

Kitą dieną jis vėl nuginė į mišką, o kai kiaulės ėmė bėgti, 
jis irgi bėgo, ir taip smarkiai, jog ko be kojų nepaliko. Ilgai - 
bėgęs ir pradėjęs ilsti, pamatė urvą žemėje, o į tą urvą jo kiau- 
lės ir svlėkė visos. Pats ten lįsti nesiryžo, nes urve buvo tamsu 
hurs į akį durk, jam vien nuo pažiūrėjimo šiurpu darėsi. Jis vi- 
są dieną trainiojosi aplinkui urvą ir tik žiūrėjo, kaip nuobodį nu- 

varyti. Taip jam begaišuliuojant, vėl aisirado ta pati senutė ir 
klausia: 

— Na, ar buvai šiandien pažiūrėti, kur tavo kiaulės ganyklą 
randa? 

— Taigi va, aš ilgai paskui jas bėgau, bet jos ėmė ir sulindo 
į tamsių tamsiausią urvą, o aš ten lįsti nedrįsau. 

— O ko gi nedrįsai? Eik, eik į urvą, matysi, nieko tau ne- 
atsitiks. 

Berniukas prižadėjo kitądien tenai įeiti, ir senutė nutipeno 
sau. Priėjus vakarui, visas kiaulių pulkas vėl išgarmėjo į kelią, 
ir piemuo jas parginė namo. 

Kitą dieną, itin anksti, jis gavo srėbti savo srėbalą ir ginti 
kiaules į mišką. Kai tik mišką pasiekė, kiaulės vėl sujudo bėg- 
ti, o piemuo galvotrūkčiais leidosi joms iš paskos, vos gaudy- 
damas dvasią. Kai jos sumarmėjo į urvą, jis pergalėjęs baimę 
irgi dūmė paskui jas. Bet urve buvo' taip tamsu kaip maiše, ir 
jis nė per žingsnį nematė, kur koją statyti, turėjo ant nuomo- 
nės lėkti nosies tiesumu, lygiai kaip ir kiaulės. 

Gerokai palėkus ėmė rodytis, lyg koks mažytis spindulėlis 
per tamsą brautųsi. Tik jis tuo apsidžiaugė, jau vėl truputį švie- 
siau darėsi, po to dar šviesiau. Galų gale urvas baigėsi, ir jis 
su savo čiūkėmis atsidūrė šviesioje, mieloje aikštėje. Jo čiūkės 
vis lėkė kiek įkabindamos toliau, bet piemuo leido sau kiek at- 
sipūsti, nes erčioje jam nebebuvo taip baisu kaip tamsiame ur- 
ve. Dar netoli tebuvo nuėjęs nuo urvo angos, ir jį sutiko trys 
nuostabiai.gražios merginos. Jos klausė: 

— Berniukėli, kur tu? 

— Einu pažiūrėti, kur mano čiūkės nulėkė. Paskui greit vėl 
išeisiu. 

Taip pasakė - berniukėlis, kadangi jam tų trijų nepažįst MY 
merginų buvo nedrąsu. Jos tačiau buvo jam geros, drąsino jį ir 
sakė: 

— Jei nori čiūkes pamatyti, tai dar gerokai eik kaip ėjęs, 
tiktai tada jas rasi. 

Berniukėlis jų paklausė, mikliai judino kojas ir ėjo dar ilgą 
ilgą kelią. Jau labai pavargęs jis galų gale pamatė savo čiūkes, 
kurios kniso tris dideles krūvas ir ėdė taip įsileidusios, jog net 
nematė, kad jų piemuo atėjo. Jam buvo smalsu, ką jos taip go- 
džiai ėda, tad priėjo arčiau. 

Dabar pamatė, kad jos įvariusios snukius į tris grūdt;<krū- 
vas, tad suprato, iš kur jos paskutiniu laiku tokius lašinius už- 
siaugino. Jis tarė sau: 

— Čia man jų nėra ko saugoti, ėsti jos moka ir pačios, 0 iš 
čia išeiti jos gi pataiko kiekvieną dieną. 

Tada jis apsigręžė ir buvo beeinąs atgal tuo pat keliu, kuriuo 
atėjo. Vėl jį sutiko tos pačios trys merginos ir klausia: 

— Buvai pas čiūkes? | 

— Buvau, mačiau gražiausiai, — atsakė jis,—jos yra va tenai 
ir ėda grūdus. 

— Matai, — atitarė merginos, — visi tie grūdai yra tavo čiū- 
kėms. Tegu sau ėda, kiek tik joms lenda, ir kai suės visus grū- 
dus, tai apaugs labai labai storais lašiniais. 

Berniukas padėkojo ir jau norėjo eiti, bet merginos sakė: 

— Pabūk čia lig vakaro, tada su visa kaimene išsivarysi pro 
urvą ir ginsi namo. | 

Berniukas kviečiamas mielai sutiko ir liko pabūti pas mer- 
ginas. Jos tuoj atnešė šukas ir muilo, apiprausė, apšvarino jį, su- 
šukavo, paskui atnešė naujus drabužius, davė apsivilkti. Tuoj 
berniukas atrodė kaip nebe tas, o apvilktam švariais drabužiais 
buvo taip gera, kad jis iš džiaugsmo nebesusigaudė, kaip čia 
pasidarė. Dar jam tos merginos atnešė valgyti, padėjo makaro- 
nų apkepo ir kitų gardėsių, kokių jis kaip gyvas nebuvo raga- 
vęs. Berniukui viskas buvo neregėtai skanu, jis dėkojo iš visos 
širdies. Merginos žiūrėjo į jį, meiliai kalbino, kartkarčiais ragino 
drąsesniam būti. 

Kai jis jau padėjo šaukštą, jos šnekino jį dar pabūti ir sakė: 

— Dabar, kai mes maitinam tavo čiūkes, o ir tave patį ap- 
vilkom ir pavalgydinom, galėtum ir tu mums šį tą prižadėti, ką 
lengvai galėsi ištesėti. Tu neturi niekam, ničniekam skkyti, kur 
čiūkes ganyti varai arba kur tu pats gavai drabužius ir valgio. 
Girdi? O jeigu prižadėsi ir savo pažadą tvirtai laikysi, tada ga- 
lėsi „kiekvieną dieną su savo kaimene pas mus lankytis ir vi- 
suom. 2t būsi taip pat gerai priimamas kaip šiandien. 

Berniukui nė į galvą neatėjo, kad čia būtų ką daug svarsty- 
ti, ir jis tuoj pat kuo iškilmingiausiai prižadėjo niekam apie jų 
slaptą būstą nė žodžio nesakyti. 

Kai saulė pradėjo taisytis lįsti už kalnų, čiūkės atėjo keliu, 
ir iš jų pilvų ir eisenos gerai matėsi, kad ėdesio joms tikrai ne- 
stigo. Berniukas padėkojo merginoms, atsisveikino ir pažadėjo 
kitądien vėl ateiti. Ėmė savo lazdą, paragino atsiliekančiąsias, 
greitai nuvarė kaimenę prie urvo ir ginė namo. 

Parginęs pirmiausia suvarė čiūkes į tvartą ir nuėjo į vir- 
tuvę pas pamotę. Toji, pamačiusi švarų berniuką, pervėrė aki- 
mis nuo galvos iki kojų, ar čia jos berniūkštis, o įsitikinusi, kad 

tikrai tas pats, užsiplieskė kaip ugnis iš pykčio, nes ji negalė- 
jo tverti apmaudu, kam jis gražus, švarus ir valyvai apvilktas. 
Ji keikėsi kurį laiką, neduodama jam nė prasižioti, ir tik pas- 
kui, kai jau gerai patuštino žabtus, ėmė klausti: 

— O dabar pasakyk, kas tave švariais drabužiais apvilko? 

— Aš pats apsivilkau,— atitarė berniukas. Į tai pratrūko nau- 
jas piktos bobos keiksmų srautas, ir ji visu savo pasiučiu no- 
rėjo iš berniuko išgauti, kur jis buvęs, iš kur pareinąs, kad esąs 
toks gražus ir švarus. Berniukas visaip išsisukinėjo — tegu ji sau 
rėkia plūstasi kiek tiktai nori, o apie tris merginas ir jų slaptą 
būstą jis neprasitarė nė puse žodžio. Kai priėjo metas miegoti, 
riksmas galų gale liovėsi, ir berniukas patenkintas atsigulė į 
savo prastą lovelę. Jis visą naktį sapnavo tą laimingą būstą, 
kurį vakar aptiko, ir tik šiaip taip sulaukė ryto, kad vėl galėtų 
tenai savo kaimenę ginti. 

Vos rytas pradėjo brėkšti, jau jis pašoko iš lovos, smagus vi- 
sas apsivilko švariais drabužiais ir išginė kiaules, ir traukė dai- 
nuodamas ir švilpaudamas sų visa kaimene miško linkui. Kiau- 
lių nereikėjo nė varyti, nes jos pačios žinojo, kur gerai gaus 
ėsti, ir beregint pasiekė savo angą. Čiūkės neraginamos puolė 
prie urvo ir visos viesulu sumarmėjo į jį. Berniukas neskubėjo 
su jomis, nes žinojo, prie ko jos taip lekia. Jis pamažu sau nu- 
ėjo iš paskos. 

Išlindęs per visą urvą, jis vėl suėjo tris merginas. Tos jį 
maloniai pasitiko ir kvietė būti perdien su jomis. Jis viešėjo 
pas jas mielai, ir jam buvo taip pat gera kaip vakar. Makaronų 
apkepo ir kitų skanių daiktų gavo tiek ir tiek, ir jam nebebuvo 
ko daugiau trokšti, nebent kad vakare nereiktų grįžti pas piktą 
pamotę. 

Tačiau kai saulė jau taisėsi leistis, susirado čiūkės, ir jam 
reikėjo vėl traukti namo, klausytis pamotės keiksmų ir plūdimų. 

Taip truko ilgą laiką. Berniukas traukė kasdien urvu pas 
tris merginas, ir jam ten būdavo taip gera, jog nieko daugiau 
nenorėdavo. Jos dovanojo jam vis daugiau ir gražesnių daiktų, 
ir jis, jau suaugęs į jauną vyrą, galėjo iš jų gautais drabužiais 
pasipuikuoti prieš savo vienmečius. Vakarais tačiau jam reikė- 
davo diena dienon klausytis pamotės plūdimų ir kamantinėji- 
mų; ir galvosukčio turėjo pakankamai — vis išradinėti gudry- 
bes, kaip kalbėti, kad neprasitartų apie tris merginas ir jų būvį. 

Vieną dieną jis vėl buvo trijų merginų draugėje, ir jos jį 
vaišino. Jos nuvedė jį prie trijų didelių pinigų krūvų ir sakė: 

II: Austrų pasakos - 


— Žiūrėk, vieną iš tų krūvų tu gali lengvai laimėti, jei ir 
toliau laikysies taip kaip ligi šiol. Mes visos trys esame užkeik- 
tos, ir praeis dar dešimt metų, kol galėsim būti išvaduotos. Jei 
tu per tą dešimt metų ištversi neprasitaręs niekam apie mus ir 
apie tai, kur esame, tai mes būsime išvaduotos, ir viena iš tų 
trijų krūvų priklausys tau. 

Vaikinui gailėjo užkeiktų savo geradarių, be to, ir pinigų 
krūva buvo ne tuščia vieta; jis davė joms žodį, jog susiims tvir- 
tai ir laikysis kaip ligi šio!, ir niekam nė žodelio apie jas nepra- 
sitars. 

Nuo to laiko merginos jam davė ne tik valgio ir drabužių, 
bet ir pinigų, tad savo pamotę jis dabar-dažnai galėjo ir sidab- 
ro pinigų paremti. O pamotė darėsi dar pasiutesnė, kai pama- 
tė, kad neapkenčiamasis vaikas ir pinigų kišenėje beturįs, ir jį 
tik dar bjauriau keikė. Ji prikaišiojo jam, kad pinigus esąs pa- 
vogęs, ir grasino įskųsti teismui, jei neprisipažinsiąs, iš kur jų 
turįs. Vaikinas tačiau mokėjo išsisukinėti, neprasitardamas nie- 
ko apie tris merginas. 

Pamotė ilgainiui įnirto ant jo tiek, jog tikrai įskundė teis- 
mui, kad posūnis užsiimąs kažkokiomis suktybėmis ar vagystė- 
mis. Tuojau atėjo teismo antstolis, čiupo jį už sprando ir nuve- 
dė pas teisėją. Teisėjas reikalavo prisipažinti, iš kur turįs tiek 
pinigų, jeigu jų nevagiąs. Jis išsisukinėjo kaip įmanydamas, ta- 
čiau teisėjas jo kalbomis nesitenkino ir sakė: jei neprisipažin- 
siąs, tai atsirasianti jam vieta kalėjime arba virvės galas par- 
duotuvėje. Čia jis nebeteko ištvermės ir apsakė, kad pinigų gau- 
nąs iš užkeiktų merginų, pas kurias patenkąs miške pro urvą. 
Tuo pamotė ir teisėjas buvo patenkinti, ir jis vėl galėjo eiti lais- 
vas kur nori. , 

Kitą dieną jis vėl išginė kaimenę į mišką. Čiūkės tekinos nu- 
dūmė prie urvo, ir jis iš paskos. Tačiau urvas buvo užtaisytas, 
ir nei jis pats, nei čiūkės į jį patekti negalėjo. 

O tenai viduje jis, kai tame krašte būdavo, dažnai girdėda- 
vo graudžias aimanas ir raudą. Tuomet jis vis gailėdavosi, kam 
pasidavė įgąsdinamas ir neišvadavo tų trijų merginų. 


BROLIŲ RUNGTYNĖS 


Vienas nedidelio turto žmogelis turėjo tris sūnus. Du iš jų 
buvo tikrai vykę, o trečiasis, vardų Hanzlis, toks truputį ne- 
gudrus. Bet jis buvo jauniausias, tad jam po tėvo turėjo tekti 
ūkelis, o broliai nenorėjo su tuo sutikti. 

Tėvas, matydamas, kad broliai patys nesusitars, vieną dieną 
pasakė: | | 

— Jūs visi trys keliaukit į pasaulį, ir kuris po metų parne- 
šit gražiausius kutus prie skrybėlės, tam atiteks namai. 

Su tuo visi sutiko ir visi kartu iškeliavo. Kai priėjo kryž- 
kelę, „abu vyresnėliai pakurstė tą negudrųjį Hanzlį eiti pras- 
tesniu keliu. Jie dviese nudrožė miesto linkui. 

Hanzlis vienas ėjo akmenuotu keliu, kuo toliau, tuo vis gi- 
liau ir-giliau į didelį, tamsų mišką. Jau ir sutemo, ir jis netikė- 
tai priėjo puikią pilį, kuri slypėjo girios; tankmėje. Tenai buvo 
visiškai tylu, nė žmonių nematyti. Tik perokai paieškojęs, už- 
matė pačiame kraštiniame lange juodą moterį. Jis kukliai pa- 
prašė leisti pilyje pernakvoti, ir moteris tuojau leido. 

Kai jis įėjo į pilį ir palypėjo laiptais, ta juoda moteris jį 
maloniai sutiko ir nuvedė į mažą kambarėlį. Ten ji atlošė šie- 
ninį staliuką, ant jo atsirado ko valgyti ir gerti, ir jis skaniai 
pasisotino. Po vakarienės moteris klausė, ar jis nenorėtų stoti 
jai tarnauti vienus metus. Darbo būtų nedaug. 

— Tu turėsi kas rytą prieš saulei tekant išsipjauti rykštę iš 
to lazdynų krūmo, kur priešais pilį auga,— kalbėjo ji. — ir kas 
vakarą po saulės laidos ta rykšte viename kambaryje smarkiai 
pliekti katytę. Tu tai katytei nepadarysi nieko. blogo, atvirkš- 
čiai, darysi gera. Šiaip daugiau neturėsi jokio darbo visą die- 
ną. Šiame kambaryje galėsi gyventi, o kai norėsi valgyti ar ger- 
ti, tai tik atloši tą stalelį ir ant jo rasi visko! 

Hanzlis tuo buvo patenkintas if“ mielai stojo į tarnybą, o 
juoda moteris išėjo, ir jis jos nebematė visus metus. Hanzlis 
per tą laiką dirbo, kas jam buvo sakyta. Kiekvieną rytą išsi- 
pjaudavo lazdyno rykštę, kiekvieną vakarą plakdavo katytę. 

Kai suėjo metai, moteris vėl pasirodė, bet dabar ji bebuvo 
juoda ligi kelių. Ji pagyrė Hanzlį, kad taip uoliai viską darė, 
ir klausė, kokio jis atlyginimo norėtų. Iš pradžių jis nenbrėjo 
į tą kalbą leistis, bet ilgainiui vis dėlto išsipasakojo, kad iške- 
liavęs į pasaulį gauti gražiausių kutų prie skrybėlės, nes per 
juos galįs paveldėti namus. 

Tada moteris jį nusivedė į podėlį, kur stovėjo komoda su 
trimis stalčiais. Ji ištraukė pirmąjį, šis buvo pilnas pilnutėlis 
gražiausių kutų skrybėlėms. Hanzlis pamatęs net akis išvertė: 
rinkis kokius nori. Jis ilgai rinkosi, svarstė, galų gale išsirinko 
raudoną virvutę su auksiniais bumbulais ir kutais. 

Nudžiugęs padėkojo juodai moteriai ir greitai greitai traukė 
namo. Parėjes jau rado brolius. Abu turėjo parsinešę tikrai gra- 

žius kutus, vienas žalius, kitas raudonus. Tačiau kai išvyniojo 
ką parnešęs niekinamasis Hanzlis, jie gavo gerokai nustebti, o 
tėvas tarė: 

— Hanzlis gauna namus! 

Broliai su tuo, žinoma, nenorėjo sutikti, ieškojo visokių suk- 
tų kabliukų, kad tik neįvyktų, kaip tėvas pasakė. Tada tėvas 
nusprendė šitaip: | 

— Kad negalit susitarti, tai keliaukit į pasaulį dar kartą. Na- 
mus gaus tas, kas Man po metų parneš gražiausią žiedą! 

Broliai kaip ir anąsyk išėjo visi kartu. Prie kryžkelės tačiau 
išsiskyrė, ir Hanzlis vėl nudrožė pilies linkui. Tik jam rodėsi, 
kad miškas dabar ne toks tankus kaip pirma. 

Moteris jį vėl maloniai sutiko ir priėmė tarnauti antrus me- 
tus. Darbą jam davė tą patį kaip pernai, rytais ir vakarais jis 
turėjo atlikinėti tą pačią užduotį. Metams pasibaigus, moteris 
pasirodė vėl, ir dabar ji buvo jau ligi pusės balta. Kai ji Hanzlį 
klausė, kokio atlygio norėtų, jis išsyk ir vėl nenorėjo nieko pra- 
šyti. Pagaliau vis dėlto papasakojo, kad jis ir broliai iškeliavę 
ieškoti gražiausio žiedo, nes per jį paveldėsią tėvo namus. 

Dabar jį moteris nuvedė į tą patį podėlį ir atidarė antrą stal- 
čių. Hanzlis išvertė akis dar labiau: jis pamatė daugybę gra- 
žiausių žiedų, kokių tik galima įsivaizduoti, ir jie buvo vienas 
už kitą puikesni, ir išsirinkti buvo nelengva. Galiausiai nusižiū- 
rėjo aukso žiedą su brangakmeniais, padėkojo gražiai ir išdro- 
žė namo. 

Abu vyresnieji broliai jau buvo namie, tėvas jau buvo pa- 
gyręs jų sidabrinius žiedelius. Tačiau kai Hanzlis parodė savo 
žiedą, jokios abejonės neliko, kad jo parneštasis visų gražiau- 
sias, ir šit tėvas nusprendė: | 

— Jaunėlis gauna namus! 

— Mes namų neduosim Hanzliui! — rėkė abu vyresnėliai. 
Tada tėvas ryžosi juos trečiąkart siųsti į pasaulį ir tarė: 

— Kas man po metų parves gražiausią marčią, tas paveldės 
namus. Čia jau mano paskutinis žodis! 

Dar sykį broliai drauge keliavo iki kryžkelės. Abu vyresnieji 
buvo itin įpykę ant jaunėlio ir koneveikė jį paskutiniais žodžiais, 
kol tik išsiskyrė. Hanzlis vėl pasirinko įprastą kelią į mišką. 
Bet šiandien jis buvo lygus lygutėlis, o dar jo pasitikti atva- 
žiavo karieta, poros gražių juodžių traukiama, ir sustojo prie- 
šais jį. Hanzliui tatai labai patiko, ir jis mielai į ją įsėdo. Ark- 
liukai risnojo smagiai, ir jis beregint nuvažiavo į pilį. O pilis 
nebebuvo pilka kaip pirmiau, ir priešais ją plytėjo pieva, po 

kurią linksmai šokinėjo žvėreliai. Sode dabar žydėjo medeliai 
ir gėlės, čiulbėjo paukščiai, o vandenyje nardė žuvytės. 

Hanzlis tuoj susiieškojo tą moterį ir sutarė, kad tarnaus tre- 
čius metus. Ir dirbti jis nieko daugiau neturėjo, kaip tik rytą 
išsipjauti lazdyno rykštę, o vakare ja lupti katytę. Tačiau mo- 
teris jam šį sykį pasakė, kad paskutines naktis jam būsią labai 
sunku ir turėsiąs labai daug ištverti. 

Kai metai jau ėjo į pabaigą ir betrūko trijų naktų, jis rytą 
pamigo ir nubudo tik tada, kai saulė jau į kambarį švietė. Iš- 
sigandęs pašoko iš guolio, bet moterisknerūstavo dėl ja pavė- 
lavimo. Ji įėjusi tarė: 

— Tavo pirmoji užduotis baigėsi, ir dieną tu neturėsi jokio 
darbo. Aš dabar perdien būsiu pas tave, o vakare išeisiu. Per- 
nakt reikės tau ištverti ir ligi ryto nepratarti nė žodžio, kad ir 
kažin kas ateitų! 

Kai jis vakare jau taisėsi gulti, staiga kažkas smarkiai pasi- 
beldė į duris. Hanzlis atminė draudimą ir neatsiliepė nė puse 
žodžio. Jo siaubui, dabar įėjo bjaurus juodas nevidonas, žengė 
prie jo ir klausė: 

— Ar tai tu esi tas, kur su rykšte katytę plakė? 

Kai Hanzlis nieko nesakė, nevidonas griebė jį ir pliekė su 
- pagaliu. Pliekė baisiai. O kai numušė dvylika, jis atstojo nuo 
savo aukos, ir į kambarį įėjo moteris. Ji ištepė vargšui Hanzliui 
nugarą ir nieko netarusi išėjo. 

Kitą rytą įėjusi moteris buvo jaų visa balta, o Hanzlis jau- 
tėsi žŽvalus ir guvus, tarytum jam nieko nebuvę daryta. Jie dvie- 
se gražiai leido laiką visą dieną, o po vakarienės ji vėl išėjo. 

Vos Hanzlis ėmė rengtis gulti, vėl smarkiai patrankė į duris, 
ir įėjo nevidonas, dar didesnis už pirmąjį, su spygliuotu paga- 
liu rankoje. Hanzliui tik širdis daužėsi, o tasai irgi klausė: 

— Ar tai tu pjoveisi rykštes ir katytę plakei? 

Vaikinas tačiau neatsiliepė nė žodeliu, tad nevidonas su spyg- 
liuotu pagaliu jį primušė, primušė ir nubloškė ani lovos. Kai jis 
ten nualpęs ir kraujais paplūdęs gulėjo, įėjo balta moteris, iš- 
tepė jam nugarą ir nieko nepasakiusi išėjo. 

Kitą rytą jis nejautė nė trupučio skausmo ir vėl plepėjo su 
moterimi visą dieną. Tačiau kai ji vakare išėjo, tuoj vėl pasi- 
girdo trankymasis. Durys pykšėdamos atsidarė, įėjo milžiniškas 
nevidonas ir sumaurojo tą patį klausimą kaip jo pirmatakai, o 
Hanzlis išliko nebylus. Nevidonas jį daužė su įkaitintu geležies 
strypų, paskui nubloškė ant lovos ir išėjo. Po akimirkos įėjo 
balta moteris ir ištepė jo žaizdas. Paskui apvilko jį karališkais 

rūbais ir išėjo tylomis.' Tuo tarpu visoje pilyje kelias valandas 
girdėjosi triukšmas — kažkas trepsėjo, kažkas duris varstė. 

Hanzlis, rytą atsikėlęs, su karališkais rūbais iš pradžių jau- 
tėsi nejaukiai. Pagaliau apsiramino ir žengė iš kambario. Išėjęs 
pirmiausia pamatė baltą moterį, kuri dabar, apsirengusi kaip 
dera karalienei, su visu orumu stovėjo priešais jį. Ji dėkojo jam 
už išvadavimą iI sakė: 

Tame kambaryje, kur visada matydavo katytę, dabaI rado 
stebuklingai gražią princesę, savo paties išvaduotą iš gyvulio 
būvio. Hanzlis dabar buvo turtingas princas ir kaip atlygį už iš- 
tvermę ta balta moteris privedė prie jo princesę kaip nuotaką. 

Tačiau dabar jis nebetvėrė ilgiąu- būti pilyje. Gražiuosius sa- 
vo drabužius liepė supakuoti ir apsivilko senuoju apdaru. Tada 
su savo gražia nuotaka sėdo į karietą ir važiavo kone ligi pat 
tėvo trobos. Paskutinį kelio galiuką jis ėjo pėsčias, o princesė 
važiavo pirma jo važiuota. Prie tėvo trobos ji liepė sustoti ir 
klausė, ar čia nebūtų laisvo kambario vienai dienai. Senukas 
tėvas nėmaž nenuvokė, kas galėtų būti ta iškilni viešnia, ir kuk- 
liai tarė: 

— Taip, palėpės kamarėlė laisva, kol mūsų Hanzlis parsiras. 

Tada ji liepė sunešti viršun jos valizas, kuriose buvo. sudė- 
ti ir Hanzlio karališki rūbai. O broliai ir jų žmonos stebėjosi 
nepažįstamosios gražumu. 

Ne ką trukus parėjo ir Hanzlis su savo Laisimisis drabužiais. 
Broliai, pamatę jį be žmonos, kurios ieškoti jis gi ir buvo iške- 
liavęs, visaip šaipėsi. Tik jis to neėmė į galvą, o ėjo į palėpės 
kamarėlę, nors jie ir mėgino sulaikyti. Ten jis persirengė. Po 
valandėlės išėjo su karališkais rūbais ir vedėsi už rankos nuo- 
taką. 

Šitai pamatę, visi, kas pirkioj buvo, nežinojo nė ką besakyti. 
Dabar, aišku, niekas nebegalėjo ginčyti, kad tėvo namus turi 
gauti niekinamasis Hanzlis. Tuo tarpu tasai atmokėjo broliams 
gausias paveldo dalis. O į savo vestuvių pubtą jis pakvietė tik- 
tai tėvą. 


LIUTAS, GANDRAS IR SKRUZDĖLĖ 
Nuošaliai miške gyveno našlė su sūnumi. Būtų jai buvę nie- 
ko sau gyventi, tik kad sūnus nerimo namie — būtinai norėjo 


traukti į pasaulį. 

Galų gale ji nebevaliojo nulaikyti jo namie, ir Hansas iš- 
keliavo. Ėjo, ėjo per didelį mišką, tik staiga girdi — baisiausias 
riksmas. | 

— Reikia pažiūrėti, kas ten dedasi, — tarė jis sau ir nuskubėjo. 

Rado nuostabų dalyką: liūtas, gandras ir skruzdėlė ginčijosi 
apstoję negyvą arklį — nemokėjo pasidalyti, kam kas turi tekti. 
Hansą pamatę, ėmė prašyti, kad jiems padalytų, kad nebereikė- 
tų ginčytis. Tas, ilgai galvos nesukęs, atidavė liūtui mėsą, ilga- 
snapiui gandrui kaulus knebinėti, o skruzdėlei kiaušą, kad tu- 
rėtų kur landyti. Visi buvo labai patenkilti dalybomis ir jam 
gražiai dėkojo. 

Liūtas sakė: 

— Gerasis drauge, noriu tau atlyginti, nelikti neatsidėkojęs. 
Kai pasakysi „Hansas liūtas!“ — pasidarysi septyniskart stipres- 
nis už stipriausią liūtą. 

Po to tarė gandras: 

— Gerasis drauge, noriu tau atlyginti, nelikti neatsidėkojęs. 
Kai pasakysi „Hansas gandras!“ — galėsi septyniskart aukščiau 
skristi nei bet kuris gandras. 

Tada skruzdėlytė priropojo ir sušnibždėjo: 

— Gerasis drauge, noriu tau atlyginti, nelikti neatsidėkoju- 
si. Kai pasakysi „Hansas skruzdėlė!" — pasidarysi septyniskart 
mažesnis už Mažiausią skruzdėlę. 

Hansas su jais atsisveikino ir keliavo per mišką toliau. Ga- 
liausiai medžių darėsi vis rečiau, rečiau. Kai priėjo patį miško 
kraštą, išvydo priešais save miestą ir patraukė jo link. Prisiar- 
tinęs pastebėjo, kad namai apkabinėti juodomis marškomis, o 
visi gyventojai vilki juodais drabužiais. Paklaustas, ką tai ga- 
lėtų reikšti, vienas Žmogus atsakė: 

— Mūsų miela karalaitė yra užburta tolimoje pilyje, o ją 
saugo trigalvis slibinas. Kas ją beišgelbės? . 

Hansas išsiteiravo, kur ta pilis yra, ir traukė karalaitės 
gelbėti. 

Vos po trijų dienų kelionės jis priėjo kalną, ant kurio sto- 
vėjo slibino pilis. Tačiau atrodė neįmanoma tenai užlipti, nes 
kalnas buvo labai status, plynas ir slidus, lyg visas aliejumi 
apipiltas. Hansas ilgai svarstė, kaip čia padarius, kol atsiminė 
tuos tris, prižadėjusius pagalbą. Jis tarė sau vienas: 

— Hansas gandras! 

Šit jau jis besąs pavirtęs gandru ir skrenda viršum kalno, ta- 
čiau pilies vartai užrakinti, ir niekas jo neįleidžia. 

Dabar vaikinas sako: 

— Hansas skruzdėlė! 

Ir tučtuojau pavirsta mažiausia skruzdėle, ir pro skylutę du- 
ryse įropoja į kiemą. Ten vėl virsta žmogumi ir apžiūrinėja di- 
džius rūmus. Staiga pasirodo senas senas, labai mažas žmoge- 
liukas su dideliausia barzda ir klausia: 

— Ko gi tau čia reikia, berniukėli? 

— Norėčiau karalaitę išvaduoti, — sako Hansas. 

— Tatai bus sunku, — sako žmogeliukas,— nes baisus slibi- 
nas ją saugo, pasidėjęs žabtus jai ant kelių. 

Hanso nenugąsdino ši naujiena, jis tik norėjo žinoti, kur ga- 
lėtų gauti kalaviją. Žmogeliukas jam nurodė kelią: 

— Palypėk į viršų, į ginklų podėlį, ten rasi kalaviją, kad 
vos pakelti valiosi. Tą imk! 

Jis palypėjo į ginklų podėlį ir išsinešė kalaviją, bet jį vos 
vos panešė. Juo nešinas nuėjo prie karalaitės kambario ir tarė: 

— Hansas liūtas! 

Akies mirksniu pasidarė stipresnis už stipriausią liūtą, žen- 
gė į kambarį ir vienu moju nuėmė slibinui visas tris galvas. 

Kai tik jis taip padarė, tuoj visoje pilyje prasidėjo griaus- 
mai ir trenksmai, ir kalnas ėmė smegti vis labyn ir labyn, ir 
galų gale jo visai nebeliko. Hansas su karalaite dabar traukė 
į jos tėvo miestą. Ten kilo didžiausias džiaugsmas, kai jie įžen- 
gė, ir prasidėjo puota be galo. 

O gražioji mergaitė ištekėjo už savo išvaduotojo, ir abu gy- 
veno laimingi ir patenkinti. 


SENAS ŠYVIS 


Kitąkart gyveno toksai pirklys ir turėjo vienturtį sūnų. Kai 
tasai suaugo į vyrą, tėvas jam tarė: 

— Duodu tau pinigų penkeriems metams ir gerą žirgą. Ke- 
liauk pasaulio pasižiūrėti. 

Tokia kalba vaikinui labai patiko. Jis greit atsisveikino su 
tėvu ir patenkintas išjojo. Netoli jojęs, neilgai keliavęs, užma- 
tė pakelėje smuklę, kur vyrai ūžė žaliavo. Daug nesvarstęs už- 
suko ir jis tenai, na ir lošė, ir šoko linksminosi tol, kol visus 
pinigus ištratino ir beturėjo tiktai Žirgą. 

Dabar priėjo galas jo linksmybėms, ir nusiminęs jojo toliau. 
Vieną dieną sutiko raitelį, jojantį senu šyvu arkliu, o kad vi- 
sai nebeturėjo pinigų, tai pasiūlė tam sutiktajam mainyti žirgus. 

Sutarė, sumainė, ir pirklio sūnus prie šyvio dar gavo šimtą gul- 
denų priedo, nes jo.žirgas buvo ypač gražus. 

Šyvis gražiai davėsi užsėdamas naujam šeimininkui, ir jis ra- 
miai sau jojo toliau. Buvo jau prieblanda, ir jis pamatė ant ke- 
lio kažką šviečiant. Sustojo, nusėdo, rado nustebęs auksinę pa- 
sagą. Kai jis radinį pakėlė ir pasiėmė, šyvis papurtė galvą, lyg 
norėdamas sakyti: „Tegu sau guli, neimk!“ Vaikinas tačiau to 
nepaisė ir traukė sau keliu. | 

Kiek pajojęs vėl mato — blizga žemėje kažkas. Vėl nusėdo. 
Šį kartą rado auksinę plunksną. Nors šyvis ir dabar galvą pur- 
tė, jis tą plunksną pasiėmė ir įsidėjo: 

Vos truputėlį pajojo, ir vėl kažkas sušvito ant kelio. Vėl 
sustojo, nusėdo, ir dabar rado auksinę plaukų garbaną. Kai jis 
ir šitą pakėlė, šyvis pradėjo kalbėti: 

— Neimk tu tos garbanos, ji tau tik nelaimę ir pragaištį neš! 

Bet garbana jam taip labai patiko, jog šyvio įspėjimo jis nė- 
maž neėmė į galvą ir ją įsidėjo. 

Pagaliau pirklio sūnus -prijojo sostinės miestą. Čia jam rei- 
kėjo apsižiūrėti, iš ko galėtų duoną valgyti, ir taip jis parsi- 
samdė pas karalių už. arklidžių berną. Jo darbas buvo kasdien 
valyti arklius ir pakinktus. Bet darbą turėdavo baigti sulig die- 
nos šviesa, ir grėsė sunki bausmė, jei dar ir vakare žiburį deg- 
tų. Šit kartą jis sugaišo ir nespėjo apsidirbti, ir jį užklupo sute- 
mos. Tada jis prisiminė auksinę pasagą, pasikabino arklidėje, ir 
ji švietė jam kaip aiškiausias žiburys. „ | 

Karalius betgi nužiūrėjo, kad šviesa žiba, ir liepė pašaukti 
arklidžių berną. Rūsčiai klausė: kaip tai jis drįstąs sutemus 
arklidėje dirbti ir dar šviesą žibinti, nieku versdamas jo įsaky- 
mą? Kai bernas papasakojo apie auksinę pasagą, karalius liepė 
ją tuojau atnešti jam. O kai tik pamatė, nieko nesakęs parei- 
kalavo atiduoti ir pagrasino vaikinui mirtimi, jei nepaklausytų. 

Po neilgo laiko bernas vėl sykį nespėjo dieną apsidirbti. 
Bėdos ištiktas išsitraukė auksing plunksną. Ji taip labai švietė, 
jog viršijo ir auksinę pasagą. O karalius kurgi nepastebės tokio 
dalyko — jis ir vėl liepė pašaukti berną. Kai šis papasakojo apie 
auksinę plunksną, karalius užsimanė ją pamatyti, o kai tik pa- 
matė, tai ėmė vaikinui taip Žiauriai grasinti, jog tas ir brangiąją 
plunksną atidavė. 

Nors bernas labai gailavo auksinės plunksnos ir uoliai dir- 
bo, vis tiek atsitiko dar ir trečią kartą, kad su dienos šviesa 
niekaip nespėjo darbo baigti. O kai išsiėmė auksinę garbaną, 
tai ji švietė taip, tarsi būtų aiškiausia diena. Nuo karaliaus to 

nuslėpti nepavyko, o kai atėmė ir aukso garbaną, tai karaliaus 
reikalavimai išaugo dar labiau. Jis liepė pašaukti berną ir tarė 
jam: 

— Atvesk man tą arklį, kur pametė auksinę pasagą, o jei 
ne, tai tau bus galas. S 

Nuliūdęs grįžo vaikinas į arklidę ir nežinojo, nei ką daryti, 
nei kaip gelbėtis. O arklidės užkampyje stovėjo senas šyvis, 
jau beveik užmirštas. Prie jo dabar vaikinas priėjo ir išsidejavo 
savo bėdą. Arklys pakėlė galvą ir tarė: 

— Matai, reikėjo manęs klausyti! Bet nenusimink, aš tau pa- 
dėsiu. 

It šyvis jam nusakė kelią į vieną pilį, ir tarė: 

— Tenai, arklidėje, šalia gražiausių žirgų rasi vieną seną ir 
luošą. Tą imk ir vesk karaliui. 

Vaikinas tuoj išsiruošė, atitiko kelią ir nuvyko į pilį. Arkli- 
dėje rado seną suklypusį kuiną, kurio buvo tik trys pasagos. 
Iš abiejų pusių stovėjo puikiausi žirgai, jam kur kas smagiau 
būtų buvę imti vieną iš jų, bet jis atminė, ką sakė šyvis. Kai 
jis tą seną kuiną išsivedė ir užsėdo, kuinas pavirto gražiausiu 
žirgu, kokio jis nė matęs nebuvo. Kai jį pristatė karaliui, tas iš 
pradžių labai apsidžiaugė. Tik neilgai trukęs jis užsimanė dar 
daugiau. Šaukia vėl berną ir sako: 

— Atnešk man paukštį, kurio yra ta plunksna, o jei ne — 
tau bus blogai. 

Vaikinas ir vėl nusiminė, vėl nuėjo pas senį šyvį patarimo. 

— Matai, reikėjo manęs klausyti! — tarė tasai.— Bet ramin- 
kis, padėsiu tau ir šį kartą. Tau reikia vėl eiti į tą pilį. Ten yra 
didelis auksinis narvas, jame rasi seną leisgyvį nušiurusį paukš- 
telį, tą turėsi paimti. Aplinkui matysi daug gražių čiulbančių 
paukščių, bet prie jų nekišk nagų. 

Vaikinas tuoj iškeliavo, įėjo į pilį. Tarp dailiausių giedančių 
paukščių rado seną paukštelį, jį ir paėmė. Tačiau vos spėjo jį 
išsinešti iš pilies, nušiuręs paukštelis virto puikiausiu paukščiu 
su auksinėmis plunksnomis, ir čiulbėjo jis tokiu saldžiu balsu, 
jog vaikinas net kelionės vargą užmiršo ir labai nenorom ati- 
davė jį karaliui. 

Karalius labai nudžiugo, gavęs pamatyti tą gražų paukštį ir 
išgirdęs jo giesmę. Tiktai greit ir vėl pasišaukė berną, ir dabar 
jau reikalavo, kad atvestų princesę, kuriai priklauso auksinė 
garbana: 

— Jei t man tučtuojau neatgabensi princesės, tai žinok — 
galas tau! | 

Vaikinas susirūpinęs vėl pas šyvį, vėl klausia patarimo. 

— Ar aš tau nesakiau, kad neimtum tos garbanos? Še dabar 
ir turi. Bet aš padėsiu,— kalbėjo žirgas.— Reikia tau vėl drožti 
į tą pilį, ten rasi keturis kambarius, kuriuos turėsi pereiti. Pir- 
mame tave sutiks nuostabaus gražumo princesė, dar kur kas 
gražesnė antrame, visų gražiausia trečiame. Tik tu jomis nesu- 
siviliok ir drožk tiesiai į ketvirtą kambarį. Tenai rasi bjaurią 
merginą su atsikišusiu gūžiu ir su kupra. Tą imk ir vesk karaliui. 

Vėl jis traukia į kelionę, vėl eina į pilį. Įžengęs į pirmą kam- 
barį, rado tokią gražią merginą, kokios dar niekad nebuvo ma- 
tęs. Antrame jį sutiko kita, dar daug gražesnė, o trečia lenkė 
anas abi. Jam magėjo čia pasibūti, bet jis turėjo galvoje, ką 
sakė jo ištikimas žirgas, kurio patarimai visada buvo geri, ir jis 
žengė į ketvirtą kambarį. Čia rado bjaurią merginą. Jis ją pa- 
sveikino ir išsivedė. Tačiau kai jis su ja išėjo į orą, ji pasidarė 
gražesnė ir patrauklesnė už anas visas tris, ir jam labai labai ne- 
sinorėjo vesti jos pas karalių. Karalius ją sutiko su džiaugsmu 
ir tuoj paskelbė, kad ji būsianti jo nuotaka. 

Dabar arklidės bernas manė, kad karalius bus patenkintas 
gavęs visa, ko tik užsimanė. Išėjo atvirkščiai: karalių ėmė ėsti 
pavydas, ir jis nusprendė dar iki vestuves keldamas nugalaby- 
ti tą vaikiną. Bet kad jis taip gerai atliko visas tris užduotis, tai 
karalius leido jam rinktis, kokia mirtimi norėtų galą gauti, ir 
davė tris dienas apsigalvoti. 

Labai susikrimtęs vaikinas nuėjo pas savo šyvį ir apsakė jam 
viską. Gudrusis žirgas ir šį kartą jį paguodė. Jis kalbėjo: 

— Sakyk karaliui, kad lieptų paruošti katilą tokio didumo, 
jog jame galėtumei tilpti raitas ant manęs. Tą katilą tegu pri- 
pila pilną pilnutėlį pieno, o po juo tegul užkuria ugnį, kad 
pienas užvirtų. Kai užvirs, tu šok su manim į jį. 

|Vaikinas pasitikėjo savo žirgu, ir karalius su tokiu siūlymu 
sutiko. 

Po trijų dienų vidury pilies kiemo jau stovėjo katilas, o kai 
pienas ėmė kunkuliuoti, vaikinas, raitas ant savo žirgo, šoko į 
tą katilą. Tačiau žirgas išnešė jį nėmaž nenukentėjusį, o kai iš- 
šoko, tai abu — ir raitelis, ir žirgas — buvo atsišviežinę ir atjau- 
nėję, arklidžių bernas atrodė kaip gražiausias karalaitis, o jo. 
žirgas — kaip puikiausias ristūnas. 

Na, dabar tai karalių suėmė baisiausias pavydas, ir jis pats 
su savo žirgu liuoktelėjo į verdantį pieną. Kai tik įšoko, tuoj, 
nugrimzdo ir žirgas, ir raitelis, ir abu niekingai žuva. 

Dabar visi žmonės gražų jaunikaitį išrinko karaliumi, o apie 
aną, buvusįjį karalių, sakė, kad jam taip ir reikia, nes jis spau- 
dė juos. Jaunasis karalius vedė gražiąją princesę, ir jie iškėlė 
linksmas vestuves. Jis niekad nepamiršo ištikimojo šyvio ir iš- 
liko jam dėkingas visą gyvenimą. | 


KUOKA, TVOK! 


Gyveno kitados seniukas ir bobutė. Visas jų labas buvo ne- 
turtas ir vargas, ir kiekvieną skatiką jie itin brangindavo. Vis 
dėlto gyvenimas jiems nebuvo apkartęs, ir seniukas ne sykį kal- 
bėjo bobutei: 

— Mes esam patenkinti, tai ko daugiau reikia? 

Kartą seniukui reikėjo išvažiuoti. Prieš išvažiuodamas jis 
prisakė bobutei taupyti ir lykinti rytojui. | 

— Gerai jau, gerai, — sakė bobutė — jau kad taupysiu, tai 
net man šonkauliai kšos, tam Rytojui vis lykinsiu. | 

Tai va, seniukas išvažiavo ir viską paliko bobutei. O bobu- 
tė taip taupė, taip činčijo, kad nors rėk, ir vis galvojo apie tą 
Rytojų. 

Šit kartą užeina į namus ubagas ir šeimininkei sako: 

— Oi šeimininkėle, dėl pono dievo, ar neduotumei man kruo- 
pelytės lašinių? 

— Ne, — sako šeimininkė, — duoti nieko negaliu.. Mano vyras 
išvažiavęs, 0 aš turiu viską lykinti Rytojui. 

— Tai kaip tik gerai — sako ubagas,—tai duokit lašinių. 
Mat aš ir esu tasai Rytojus. 

— Kad taip, tai kita kalba, — sako šeimininkė ir atiduoda jam 
visą paltį lašinių, kiek tik turėjo. 

Ubagas su lašiniais išsinešdino, ir šeimininkei rodėsi, kad ji 
padarė taip, kaip reikėjo. Tik kai parvažiavo vyras, tai pasiro- 
dė visai kitaip. 

— Ar gerai taupei? 

— Taip, viską lykinau Rytojui. 

— O kur yra, ką sulykinai? 

— Taigi tu sakei, kad lykinti reikėjo Rytojui. Tai aš Rytojui 
ir atidaviau viską. 

— Kokiam rytojui? 

— Gi tam, kur pas mane atėjo atsiimti, kas sulykinta. 

— O kas toks atėjo? 

— Nagi va, striukai drūtai, atėjo ubagas, ir kai aš pasakiau, 
kad nieko jam negaliu duoti ir viską turiu lykinti Rytojui, tai 
pasisakė, kad jis pats ir esąs Rytojus, ir jam aš turinti viską ati- 
duoti. 

Šeimininkas papyko kaip kalakutas, barėsi ir sakė: 

— Ak tu kvaiša, nejau taip visą gyvenimą ir neįgausi pro- 
toė Aš sakiau, reikia lykinti būsimam laikui, kad negautume 
eiti šunų lodyti, kai pasensim. Dabar supranti? Nagi nors pulk 
ir tabaluok — šitaip nieko namuose neturėti rytojui ir dar tokią 
geldą bobos vietoj mMitinti! S 

Taip jis barėsi plūdosi, vos ne kvapo netekdamas, taip siel- 
vartavo ir rūpinosi dėl ateities, tarytum tuoj tuoj reikėtų iš ba- 
do kojas nukratyti. Tik staiga jam šovė į galvą, jog dabar būtų 
išmintingiausia — vienintelę karvę parduoti ir taip aprūpinti sa- 
vo ateitį. Tuoj riuėjo į tvartą, atrišo karvę nuo sieto ir išvedė į 
turgų. 

Ilgai jis stovėjo turguje su ta karve, ilgai šaukdino savo pre- 
kę, tikėdamasis, galgi kas nors prieis ir ją nupirks. Tačiau žmo- 
nės ėjo pro šalį kaip ėję, o jis su savo karve stovėjo kaip sto- 
vėjęs. Pagaliau atsirado vienas, priėjo asilu vedinas ir sako jam: 

— Mainykim: duok man karvę, aš tau duosiu asilą. 

— Kam man reikia tavo asilo,— sako seniukas,— jei aš ry- 
tojui atidėjęs nieko neturiu, tai verčiau pasilaikysiu karvę. 

— Bet ar tu žinai, ką tas asilas moka? Jis moka pinigus ka- 
koti, o kai tu pinigų turėsi, tai tavo rytojus bus aprūpintas. 

Tada seniukas sako jam: E 

— Jeigu šitokie dalykai, tai, žinoma, reikia tą asilą imti. 

Ir atidavė mainininkui karvę. Vedasi asilą namo ir džiau- 
giasi: pasistatysiu gyvulėlį ir tegu sau kakoja, ir bus ne niekis. 

Pakelėje buvo smuklė. Jis tenai užsuko, o jau buvo priete- 
ma, tai ir nakvoti liko. Bet smuklėje šeimininkavo vienos raga- 
nos. Jos tam kaimo žmogeliui taip mokėjo įsiteikti, taip suge- 
bėjo jį iškamantinėti, jog pamažu jis išpasakojo viską — kodėl 
susitaisęs į turgų, kokį ten mainą padaręs ir kokią nuostabią 
savybę turįs jo asilas. Raganos netruko iškrėsti pokštą — tą jo 
asilą pačiupo, 0 į jo vietą pastatė kitą. | 

Rytui išaušus, ima žmogelis iš tvarto asilą ir vedasi keliu. 
Parsivedęs namo, jau iš tolo šaukia bobutei: 

— Ei ei, žiūrėk, ką aš parvedu. Čia yra toks asilas, kur pi- 
nigus kakoja. | 

— Tai gerai, — bobutė sako.— Tokį asilą ne kiekvieną die- * 
ną gausi. 

Tuoj abu eina į tvartą, ima krepšį ir pastato asilui, kad pri- 
krautų pinigų. O asilui nė motais, stovi sau, ir tiek, aukso nė 
kruopelytės neišstumia. Bobutė uždūksta, ima koneveikti seniu- 
ką ir sako: 

— Jau taip kvailai kaip tu tai aš niekad nepadariau. Paėmei 
melžiamą karvę, nuvedei'" į turgų ir atidavei už seną asilą, iš 
kurio nė kokios naudos, tik dar šerti reikia. Jau verčiau karvę. 
būtum dovanai atidavęs, ė, stuobry tu! 

Taip ji rantė seniuką ilgai, labai ilgai ir. išvadino jį visais 
vardais, kokius tik žinojo. 

Seniukas klausėsi tų visų grožybių, klausėsi ir tylėjo — o ką 
veiksi netylėjęs. Bet paskui jis vėl ėmęs išėjo ir susirado tą 
žmogų, kuris jam asilą užkorė. Nuėjęs pas jį išdrožė taip: 

— Apgavike tu, nenaudėli tu, atiduok man tučtuojau karvę, 
o jei ne, tai prigriebsiu aš tave! Sakei, kad asilas pinigus ka- 
koja, o tai — melas, begėdiškas melas! 

Tas žmogus, neilgai klausęsis, taip atsakė: 

— Jei nori plūstis, tai eik į smuklę, kur tau asilą apmainė, 
ir ten tuštink savo nasrus. Aš tau daviau asilą, kur moka pini- 
gus kakoti. Bet kad tu asilą pražiopsojai, tai dabar duosiu viš- 
tą, kuri deda ne kiaušinius, o auksą. Tik žiūrėk, kad vėl neatsi- 
tiktų kaip su asilu, ir niekad nebesilankyk smuklėje! 

„Žmogelis vištą paėmė ir tarė: 

— Ne, smuklėje manęs niekas nebematys, tikrai! 

Bet lengviau pasakyti, negu padaryti. „ 

Kai jis vėl ėjo pro smuklę, tarpdury stovėjo kelnerė ir ėmė 
jam visaip dumti akis, kad jis turbūt esąs alkanas ir dabar rei- 
kėtų užvalgyti, ir kad smuklėje esą linksma, ir — ką čia besu- 
vysi, ko ji ten dar prišnekėjo. Trumpai sakant, ji taip prie jo 
prisvilo, jog įtraukė į vidų. Vos tik jis smuklėje atsisėdo, tuoj 
apspito raganos ir tol kamantinėjo, kol jis išsipasakojo, iš ko 
gavęs vištą ir kokių nuostabių savybių ji turinti. Nakčia jam 
raganos vėl tą vištą apmainė. Kitą rytą jis višta nešinas išsiruo- 
šė į kelią ir jau iš anksto džiaugėsi jos dėsimu auksu. Namo ei- 
damas iš tolo šaukia bobutei: 

— Moėč, šį kartą parnešu tau ne bet ką! 

— Ką gi parnešiė 

— Ogi vištą, kuri deda ne kiaušinius kaip visos vištos, o 
gryną auksą. 

Įėjo į trobą ir laukė, kol višta ims dėti. Laukė laukė, paskui 
žiūri abudu — višta padėjo kiaušinį, o aukso — nė kvapo. Bo- 
butė dabar užsiplieskė dar pikčiau negu pirmą kartą ir paleido 

tokią audrą, jog seniukui ilgai ūžė ausyse. Ir ūžė ne tiek dėl bo- 
butės audrojimo, kiek dėl to, kad smuklėje jam vištą apmainė. 

Kad seniukas niekaip neišmanė, ko čia griebtis ir ką daryti, 
„tai galų gale jam toptelėjo į galvą eiti vėl pas mainininką ir 
„žiūrėti, ar jis negalėtų kuo padėti. Tad vėl išsiruošė į kelią, su- 
|siieškojo mainininką. Susiradęs ir sako jam: 
| — Oi žmogeli mielas, smuklėje man vėl apmainė vištą, ir 
'va likau visiškai dykais nagais — nieko nebeturiu, ką turėjau. 
Klausyk, gal tu kartais galėtum man kaip nors padėti? 

— Jei tu pro smuklę negali praeiti, tai tau niekas niekad 
nepadės, — atsakė mainininkas. 

Žmogelis tačiau primygtinai tvirtino, kad į tą raganų smuk- 
lę tikrai niekad kojos nebekelsiąs. 

— Jei man tvirtai prisižadi, — tarė mainininkas,— tai aš duo- 
siu tau stalelį. Kai tu jam pasakysi: „Staleli, pasidenk“, tai ant 
jo visada atsiras skaniausių valgių. 

Ir davė jam stalelį, o seniukas net šoktelėjo iš džiaugsmo ir 
patraukė namo. 

— Dabar,— sakė jis sau,— man visų geriausia. O su pini- 
gais, tai kad ir turėčiau jų kaip šieno, vis tiek reikia pirma ei- 
ti nusiplrkti. Va šitaip tai nė kokio vargo man, nė kokio vargo 
mano pačiai — nei virti, nei kepti, tik sėsk prie apdėto stalo ir 
valgyk. 

Taip jis sau posmavo visokius išmintingus daiktus ir bepos- 
muodamas vėl atėjo ligi raganų smuklės. Kelnerė jau bestovinti 
tarpduryje ir tuoj užkalbina tą sodžiaus žmogelį. Jis nė klausyt 
neklauso jos kalbos, drožia savo keliu. Tada kelnerė prieina prie 
jo ir taip saldžiai vilioja, taip velnioniškai mikliai uodegą krai- 
po, kad jis užmiršta savo prižadą ir žengia su ja į vidų. Čia jai 
išsipasakoja ir apie savo stalelį, ir iš kur jį gavęs, ir kokių nuos- 
tabių savybių tas stalelis turįs. 

Raganos, išgirdusios apie stalelį, tuoj užsimanė jį turėti sau. 
Jos ėmė ir tą stalelį apmainė. Kitą rytą išeidamas, jis pasiėmė 
netikrąjį stalelį ir išsinešė. Vos pasiekęs namus, kai tik pama- 
tė bobutę, ėmė pasakoti apie nuostabųjį stalelį ir džiaugėsi, koks 
dabar būsiąs jiedviem gyvenimas. Bobutė tačiau nėmaž jo žo- 
džiais netikėjo ir sakė: 

— Tu man pirma parodyk, ką tas stalelis gali. Aš niekuo 
netikiu, kol pati nepamatau. 

— (Gausi patikėti, gausi — tarė seniukas. Jis pastatė stalelį 
ir sušuko: 

— Staleli, pasidenk! 

tb Austrų pasakos 


Bet stalelis ramiai sau stovėjo kaip stovėjęs, ir nieko ant jo ; 


neatsirado. Na, davar tai pakilo audra! Plūdo, koneveikė jį bo- 
butė daug pikčiau nei abu anuos kartus, o seniukas tylėjo au- 
sis suglaudęs, ir jam buvo baisiai sarmata. Jis nieko kito neiš- 
galvojo, kaip tik vėl grįžti pas mainininką ir prašyti pagalbos. 
Žinoma, nesaldu, labai nesaldu buvo eiti, bet ką darysi — nu- 
kulniavo galų gale. 

Nuėjęs pas mainininką, vėl išdejavo savo bėdą, vėl maldavo 
padėti, pagelbėti. 

Mainininkas buvo geras vyras ir sakė: 

— Na, kaip tau tai padėsiu dar vieną sykį. Duosiu dabar t 
kį daiktą, kuriuo tu galėsi susigrąžinti visus kitus, jei tik no- 
rėsi. Te, žiūrėk, čia yra muštukas, kurio vardas ,,„Kuoka, tvok!“ 
Kai tik tu jį vardu pavadinsi, jis nutvos atsakančiai kiekvieną, 
kam tiktai norėsi nugarą skalbti. 

Kad būtum girdėjęs, kaip seniukas dėkojo už ,„Kuoka, tvok!“, 
kaip linksmai jis dainavo ir švilpavo eidamas namolio! Tik ne- 
ilgai jis ėjo, nes kelnerė jį vėl pasičiupo ir ėmė prikalbinėti, kad 
užsuktų nors trumpam į raganų smuklę. 

Šįkart jis beregint jos paklausė, įėjo į smuklę ir pasakė: 

— Kuoka, tvok! 

Kuoka kad šoko, kad pasiuto duoti pirmiausia kelnerei, o 
paskui ir visoms kitoms raganoms — ir per makauleę, ir per vi- 
sur kitur, o seniukas tik žiūri ir juokiasi! 

Raganos rėkia, aimanuoja, pagalbos šaukiasi, o seniukas sa- 
ko: 

— Jei negrąžinsit, ką mano pavogėt, aš jus negyvai užkulti 
liepsiu. 

Raganos tučtuojau prižadėjo viską grąžinti, ir kuoka nieko 
joms nebedarė. Tikrai seniukas atgavo iš raganų ir asilą, ir viš- 
tą, ir staliuką, 0 tada jau smagus pėdino namo. 

Kai bobutė pasitiko, seniukas šaukė: 

— Ei sene, pasidžiauk, jau vėl turiu viską — asilą, kur pi- 
nigus kakoja, vištą, kur auksą deda, staliuką, kur pats pasiden- 
gia, O priedo — dar ir kuoką, kuri tvoja. 

Jo boba paleido kakarinę kvatotis sakydama: 

— Ė tu avine, avine! Prasikūrei ne kartą jau iš savo laimi- 
kių. Ir dabar, matyt, bus kas nebuvę. 

Čia seniukui pašoko apmaudas, ir jis suriko: 

— Kuoka, tvok! 

Kuoka tuoj puolė prie bobutės ir aptvojo ją taip, kad nors 
verk. Kai seniukas nutarė, kad jau gana, tada kuoką sustabdė, 

ir nuo to laiko bobutė buvo kaip šilkinė iki grabo lentos. O kai 
jiedu turėjo piniginį asilą, auksadėlą vištą, stebuklingą staliu- 
ką ir dar tvojančią kuoką, tai tu pats gali suprasti, kad jų gy- 
venimas buvo geras. 


Trumpa mano pasakutė 

kaip avytės uodegutė. 
Daugiau nepasakosiu, nenorėk, 
nekaulyk ir nerėk, 

nes bildukas išgirs, 

įkiš puodan ir išvirs. 


ALKSNINIS HANSAS 


Gyveno kitados toksai žmogelis. Trobelninkas ir šioks toks 
stalius. Juodu su žmona jau seniai norėjo vaikelio, bet jo kaip 
nebuvo, taip nebuvo. Žmona ir sako jam: 

— Kirskim vieną mūsų alksnį ir išsidrožkim berniuką! 

Išėjo juodu laukan ir nukirto aukštą gražų alksnį. Jis, tas 
trobelninkas, ir sako: 

— Drožkim jį išsyk didelį, tą berniuką, tai nereikės taip il- 
gai auginti. 

Tai mat. Iš dvišako alksnio juodu sau gražiai nusidrožė dai- 
lų berniuką. Tėvas padarė ir galvą, užmovė ir užpleišijo. 

Taigi. Bet va: berniukas jau yra, tai ir lopšio reikia. 

Iš alksnio šakų juodu padarė lopšį ir paguldė į jį Alksninį 
Hansą. Lopšį pasistatė tarp lovų, prie abiejų šonų pririšo po 
virvutę ir supa, švytruoja. 

— Dabar jau tu trauk,— sako žmona. 

Ir tėvas traukė, supo netingėdamas tol, kol jis pasidarė gy- 
vas, tas Alksninis Hansas. 

Vos tik jis atsimerkė, tuoj ėmė žvaliai dairytis ir garsiai 
rėkti. 

— Jis tikriausiai nori valgyti, — sako tėvas.— Atriek nuo ke- 
palo riekę duonos ir duok jam. 

Vaikas sukirto kaip niekur nieko. 

Rytą anksti jis jau ir gyvas. Prie darbo jo dar nelabai ga- 
lėjai statyti, bet prie stalo tai kirto kaip keli geri artojai. Tro- 
belninką net šiurpas paėmė. Jis ir sako Alksniniam Hansui: 

— Mes tavęs negalėsim laikyti. Nevaliosim išmaitinti. Eik 
pas tą ir tą ūkininką. Jis turi daug žemės ir samdo penkis ar 
šešis bernus, tai jis tave tikrai priims! 


179 


Jis, tas Alksninis Hansas, nuėjo pas ūkininką ir parsisamdė 
už berną. Vyrai kaip tik mėžė mėšlą. Padavė ir Alksniniam Han- 
sui šakes. 

— Niekų daiktas,— pasakė tas,— nebent bus šakutė raugin- 
tiems kopūstams kabinti. 

Pasidirbo šakes pats. Paskui stojo prie tvarto durų, pakabi- 
no mėžinį kartu su žmonėmis, su visais gyvuliais ir išdrėbė mėš- 
lo krūvon. 

— Su tokiu vienuose namuose gyventi negalima,— sako sau 
šeimininkas.— Bet ką daryti? Išvyti jo neišvysi, jis visus mus 
ištrankytų kaip šapelius. O laikyti — kaip tokį laikysi! 

Šeimininkui toptelėjo į galvą, kad miške pilna vilkų, liūtų 
ir tigrų, ir pasiuntė Alksninį Hansą miškan malkų parvežti. Esą 
jau gatavai prikirstų. Reikią tiktai imti ir sukrauti į vežimą. 

Alksninis Hansas pasikinkė arklius ir išvažiavo į mišką mal- 
kų. Ieškojo, ieškojo, bet malkų nerado. 

„Dykas namo juk negrįši“— pamanė jis. Prirovė medžių ir 
prikrovė pilną vežimą. Per tą laiką supuolė žvėrys ir sudraskė 
jo arklius. 

Alksninis Hansas baisiausiai perpyko, sugaudė tigrus, liūtus 
ir vilkus ir sumetė visus vežiman ant malkų. Tada pats įsikin- 
kė ir pargirgždino vežimą namo. Įvažiuodamas į kiemą, negerai 
pasuko, netyčia užkabino ir nugriovė pusę tvartų. 

Šeimininką pagavo siaubas. Jis ir vėl ėmė sukti galvą, kaip 
atsikratyti jo, to Alksninio Hanso. . 

Ir vėl siunčia jį iš namų, liepia eiti ieškoti šeimininko duk- 
ters, o ta buvo mirusi. 

Iškeliavo Alksninis Hansas ūkininko dukters ieškoti. Į miš- 
ką šiuosyk nėjo, patraukė aukštyn — į dangų. Bet danguje jos 
nerado. | | 

„Turbūt bus pragare“, — tarė jis sau ir nusileido žemyn, į pa- 
tį pragarą. 

Kai velniai pamatė jį ateinant, sulėkė visi ir užrimdė praga- 
ro duris. Spaudė taip, kad net nagai kiaurai išlindo. 

Pabeldė Alksninis Hansas į duris ir klausia, ar negalėtų at- 
gauti savo šeimininko dukters. 

— Gerai;— sako velniai. — bet reikės sumokėti daug, labai 
daug pinigų. | 

Tokios šnekos supykino Alksninį Hansą. Jis stvėrė akmenį 
ir užplakė, užlankstė visiems velniams nagus. Rėkė velniai, kly- 
kė ir prižadėjo grąžinti šeimininko dukterį, kad tiktai jis juos 
paleistų. 


Ir tikrai atidavė jam tą dukterį. Pasiėmė Alksninis Hansas 
ją ir parvedė namo tėvui. Paskui jie iškėlė vestuves, ir Alksni- 
nis Hansas pasidarė ūkininkas. 


BALTASIS VILKAS 


Buvo kitados karalius, kuris gyveno gražioje pilyje. Sykį jis 
išjojo vienas į mišką, ir jam buvo taip smagu jodinėti, jog apie 
grįžimą namo nė negalvojo. Jojo vis toliau ir toliau, ir kai galų 
gale norėjo apsigręžti, tai nebežinojo, kurioje pusėje namai. Ieš- 
kojo, ieškojo kelio į namus ir niekaip nerado, o per tą laiką vi- 
siškai sutemo, ir gavo jis sustoti. Apsinakvojo po medžiu, pri-“ 
rišo prie kamieno žirgą ir nei valgęs, nei gėręs laukė ryto. 

Kitą dieną vėl jojo tolyn ir tolyn, bet niekaip negalėjo pa- 
siekti to begalinio miško krašto ir turėjo dar kartą nakvoti po 
medžiu. | 

Kai vėl išaušo, buvo labai pavargęs ir jis, ir žirgas. Jam nie- 
ko daugiau neliko, kaip tik ieškoti kokios išeities. Ir kai jau 
sutemo naktis ir toliau joti nebeturėjo jėgų, tada sustojo, nu- 
sėdo nuo žirgo ir atgulė miegoti. Bet jau vienuoliktą valandą 
buvo pažadintas. Pakelia akis — priešais jį stovi juodas medžiok- 
lis ir klausia: 

— Karaliau, ką čia veiki? 

— Jau trys dienos jodinėju po mišką ir niekaip negaliu iš 
jo išsigauti — atsako karalius. 

— Jei man atiduosi tą, kas namie pirmas tave pasitiks, tai 
parvesiu namo,— tarė juodasis medžioklis. 

„Kas galėtų mane pirmas pasitikti? — galvoja karalius. — Na- 
gi mano medžioklinis šuo, jis visada pirmutinis atlekia šokinė- 
damas". Bėdos spiriamas, karalius sutiko. 

— Kad sutinki, tai greit būsi namie,— tarė medžioklis, — tik- 
tai jok paskui mane. 

Karalius vienas kelio ieškojo dienų dienas, o dabar — kaip- 
mat išsigavo iš Miško. | 

Jauniausioji karaliaus duktė jau daug kartų ilgesingai žiūrė- 
jo, ar neparkeliauja tėtė. Dabar, iš tolo pamačiusi jį parjojant, 
liepė greit balnoti žirgą ir su džiaugsmu išdūmė jo sutikti. Betgi 
kaip ji išsigando, kai jis atstūmė ją ir suriko: 

— Traukis nuo manęs, verčiau šuva būtų mane sutikęs! 

— Tėte, nejau aš tau Mažiau verta nei šuva? — klausė ji nu- 
liūdusi. : 

— Ne, dukrele,— tarė karalius susikrimtęs— bet aš turėjau 
štai juodajam medžiokliui pažadėti tą, kas mane namie pirmas 
sutiks. Jei ne jo pagalba, aš nebūčiau iš miško begrįžes, bet da- 
bar — tu priklausai jam! 

Karalaitė stovėjo baisiai sukrėsta, o juodasis medžioklis jai 
kalbėjo: 

— Tu dar turi tris dienas, po to atbėgs baltasis vilkas, tu 
gausi aNt jo sėstis, ir jis tave atneš man! 

Taip pasakęs, jis atsitraukė ir greitai dingo jiems iš akių. 

Po trijų dienų atbėgo baltasis vilkas paimti ir išnešti kara- 
liaus dukters. - 

— Tėveli, sudiev, — tarė mergaitė sielvartaudama,— kas ži- 
no, ar bepasimatysim kada. 

Po to ji sėdosi vilkui ant nugaros, ir vilkas nešė ją perdien 
ir pernakt, per kalnus ir slėnius. Kai rytui išaušus jis vis dar 
risnojo toliau, ji tarė jam: 

— Vilke, man jau visi kaulai sopa, ar greit būsim vietoj? 

— Tylėk— atsakė vilkas, — o jei ne, numesiu tave! 

Ir vėl jis bėgo visą dieną ir visą ilgą naktį. Ji buvo labai nu- 
vargusi, tad vėl klausė: 

— Vilke, ar greit jau būsim vietoje? 

— Tylėk— atsakė tasai. —o jei ne, numesiu tave! 

Ir vėl visa diena ir visa naktis. Jau ji nebetvėrė vilkui ant 
nugaros laikytis ir klausė trečią kartą: 

— Vilke, ar greit jau būsim vietojė 

Tada vilkas ją bloškė žemėn ir nubėgo. 

Dabar ji buvo vieniša ir taip pavargusi, jog po ilgos kelionės 
tris dienas ilsėjosi. Kai išsimiegojusi pakilo ir ėjo toliau, pasi- 
juto atsidūrusi ant neapmatomo jūros kranto. Ji keliavo pakran- 
te, kol sūtemo naktis, ir priėjo trobelę, kurioje žibėjo šviesa. 
Užėjusi pasiprašyti nakvynės, pamatė, kad toje trobelėje gyve- 
na Mėnulis. 

— Tu gali pernakt pabūti pas mane,— tarė mėnulis. 

Ji atsisėdo, išsipasakojo, kaip čia atsidūrusi. Ir paklausė: 

— O gal jūs kartais matėte baltąjį vilką? 

— Šiandien nemačiau, — atitarė mėnulis, — nes buvo labai 
apsiniaukę. Bet tu sėsk prie stalo ir valgyk. 

Jiedu dviese suvalgė vištą, o mėnulis po vakarienės rūpes- 
tingai surinko visus kaulelius, surišo į nosinę ir tarė: 

— Te, turėk kaulelius ir saugok, jų tau prireiks! 

Mėnuliui atėjo laikas šviesti, jis užsisodino mergaitę ant kup- 
ros ir panešė saulės linkui. Paskui jis ją nusodino, ji paėjo dar 

galiuką ir vėl priėjo trobelę, kur žibėjo šviesa. Ji pasibeldė, 
įėjo ir pasiprašė nakvynės. Saulė mergaitę priėmė draugiškai ir 
klausė, ko ji čia ieškanti. 

—. Gal jūs kartais matėte baltąjį vilką? — paklausė karalaitė. 

— Ne, šiandien nemačiau, — tarė saulė, — aš nešviečiau, nes bu- 
vo labai apsiniaukę. Bet tu eik šen ir valgyk su maniml 

Ir saulė su ja suvalgė vištą, paskui surinko kaulelius, pada- 
vė jai ir tarė: 

— Te, turėk kaulelius ir saugok, jie greit bus tau reikalingi! 

Kai jau turėjo aušti diena, saulė paėmė mergaitę sau ant 
kupros ir nešė, kol pasiekė vėjo šalį. 

Ten vėl stovėjo trobelė; o joje žibėjo šviesa, nės kol kara- 
laitė iki tenai nuėjo, buvo jau vakaras. Ji užsuko, pasiprašė nak- 
vynės. Vėjas irgi klausė, kokiais reikalais čionai atkakusi, 0- ji 
ir vėją klausė — | 

— Gal jūs kartais matėte baltąjį vilką? 

— Šiandien aš jau du kartus su juo šnekėjau, — tarė vėjas.— 
Tu atėjai kaip tik laiku. Bet dabar eik šen ir valgyk! 

Jie.-dviese suvalgė vištą, vėjas irgi surinko kaulelius, pada- 
vė jai ir tarė:. 

— Te, turėk kaulelius ir saugok, jie greitai bus tau reikalin- 
gi! | 
Jis taip pat užsisodino karalaitę ant kupros ir nunešė ją prie 
pat stiklo kalno, kuris buvo toks aukštas, jog ji nevaliojo net 
jo apmatyti. Kalne buvo puiki pilis, o pačioje viršūnėje stovėjo 
mažas namelis. 

Vėjas ją nusodino, ir ji klausė: 

— Ką man dabar daryti? 

— Lipti ligi to namelio! 

— Kaip aš lipsiu, kad laiptų nėra? 

— Kas žingsnis mesk priešais save po vieną vištos kaulelį, 
tai bus tau „pakopos. Nebijok, tau nieko neatsitiks! 

— O jei kaulelių pristigsiu? 

— Tada pagalvok apie mane, ir aš-atsirasiu, — pasakė vėjas 
ir nuužė sau. - 

Karalaitė ėmė pirmą kaulelį, metė jį priešais save ir pradė- 
jo kopti į stiklo kalną. Žingsnis po žingsnio, kaulelį po kaulėlio 
mesdama, kopė aukštyn. Jau beveik pasiekė viršų, tik žiūri, 
kad stojasi jau ant paskutinio kaulelio, stinga kaip tik vieno. 

. — O vėjeli mielas — sušuko ji — ateik man padėti! 

Vėjas tuoj atsirado ir tarė: 

— Nusipjauk mažylį pirščiuką, ant jo galėsi atsistoti ir pa- 
sieksi namelį! | 

Reikalo spiriama paklausė jo patarimo, metė pirščiuką prie- 
šais save, žengė paskutinį žingsnį — ir įsikibo į durų rankeną. O 
namelyje laukė juodasis medžioklis, kuris irgi jau kibo į duris. 
Jis tarė: 

— Tavo laimė, kad esi čia! 

Staiga sudrebėjo viskas, išsigirdo trenksmas, ir visa karalys- 
tė tapo laisva. Baltasis vilkas buvo užkeiktas princas, atsidūręs 
juodojo medžioklio galioje, bet dabar jis jau buvo m 
pasaulyje karalius. o 

Jiedu iškėlė vestuves, ir jos buvo linksmos ir ilgai truko. 
jie nusiuntė žygūnus pas jaunosios karalienės tėvą ir pasikvietė 
ji pas save. Tasai atvyko ir labai džiaugėsi. 

— Niekad nebūčiau manęs, kad vilkas galėtų pasidaryti ka- 
raliumi,— sakė jis kartą ir kitą. , / 


IŠTRYPTAS KVIEČIŲ LAUKAS 2 


Buvo trys broliai. Du iš jų manėsi esą išmintingi, o trečią, 
Hansą, laikė kvailiu. Ką jis sakė, viskas buvo nieku verčiama. 

Tėvas buvo ūkininkas, turėjo žemės. Bet kiekvienais metais, kai 
tik javai būdavo prinokę ir jie apžiūrėję a ans rytoj eisią 
pjauti, rytą rasdavo visą lauką ištryptą. 

— Tai jau visiškai nebegražu— sakė tėvas.— Vienas iš jū- 
sų turit eiti saugoti! Šiemet tokie gražūs kviečiai visame lauke! 

Vyriausiasis susiruošė pirmutinis. 

— Tai va, eisiu ir saugosiu, ir nusaugosiu! 

"Jis klausė ištempęs ausis, ar kas neateina. Ligi vidunakčio 
niekas anei brakšt, bet kai bokšto laikrodis numušė dvylika, ėmė 
darytis baisoka. Ir tikrai beregint prasidėjo: iš vakarų kad už- 
siautė debesis, kad ėmė tvanoti visom spalvom, ir raudonai, ir 
mėlynai, tik vis artyn, artyn. Šalia kviečių lauko buvo pievelė, 
joje išaugęs didelis uosis. Ir kad užgriuvo kažkas tą uosį, kad 
ėmė ūžti, šėlti, audrojo ir nuaudrojo per jį tolyn. Čia saugoto- 
jui išdulkėjo visa drąsa, ir jis movė iš lauko kiek tik kojos ne- 
šė. O kai jie rytą nuėjo, vėl visas laukas buvo ištryptas. 

Dar metai praslinko. Vėl jie tą lauką dirbo, vėl užaugo gra- 
žus javas. Dabar sakė antrasis: 

— Na, šį sykį eisiu aš! 

— Ką gi, — tarė tėvas, — mėgink tu, jei anas šokęs pabėgo. 

Gerai, dabar į lauką išėjo antrasis. Ir jis laukė nemirkčioda- 
mas, iki bažnyčios bokšto laikrodis numušė dvylika. O tada — 
ir vėl tas pats: debesis artyn baisiu greitumu, kaip vėtra atūžė 
ir susimetė į uosį. Užžž! Išsigandęs nebetvėrė ilgiau nė antrasis 
ir parkūrė namo. Rytą nueina — visi javai į niekus nuvaryti, vi- 
sas laukas ištryptas. Pjauti nebebuvo ko. 

Trečiais metais jie vėl išdirbo žemę. vėl užsėjo, ir javas 
pakilo kaip mūras. Sako jaunėlis, Hansas, tas kvailys; 

— Tėte, dabar eisiu aš. 

— Na jau, kurgi ne! Tu mat imsi ir pergalėsi tuos, kas žalą 
daro,— kalbėjo broliai. 


— Ogi tegu eina,— sakė tėvas,— tegu bent pamėgina. Kas . 
Žino, aI nepardums namo taip pat kaip jūs! 

Tačiau šis trečiasis nebuvo toks tingus kaip anie du. Mat 
anie tingėjo į uosį lipti. O Hansas įsirepečkojo, pasislėpė lapijo- 
je ir sėdi sau medžio dvišakumoje. Vei atėjo vidunaktis, na ir 
prasidėjo. Dangus plieskė visomis spalvomis, aplink uosį tik ūžė 
šniokštė. Tos, kurios atskrido, nusileido medyje, pasidėjo apdan- 
galus ir leidosi šokti. Jos šoko javų lauke ištisą valandą, kol 
viską nuvarė aitais. O Hansas tuo tarpu pašliaužė viena šaka, 
čiupęs įsitraukė vienos apdangalą ir laikė stipriai suėmęs. 

Kai bažnyčios bokšto laikrodis numušė pirmą, šokėjoms lai- 
kas baigėsi, ir jos turėjo dingti. Tačiau viena negalėjo nuskris- 
ti, nes Hansas laikė jos apdangalą. 

— Pala, pala, ne taip smarkiai — kalbėjo jis— jūs jau per 
daug sau duodat valią! Kurgi matyta — trypti mums javus metai 
iš metų! 

— Klausyk, ką tau pasakysiu,— tarė nepažįstamoji.— Reikia, 
kad jūs šitam lauke per dvejus metus pastatytumėt pilį, visiškai 
taip, kaip tau dabar nusakau. Kai ji bus baigta statyti, tu turė- 
si traukti į kelionę. O kelionėje tau reiks su kiekvienu šnekėti 
ir su kiekvienu veikti, ką tik tu mokėsi! 

Kai šią naujieną kvailys persakė tėvui, šis nusprendė: 

— Mes neišgalėsim pastatyti pilies tame lauke. Apie tai rei- 
kia kalbėti su karaliumi. | 

Ūkininkas aplankė karalių ir jam pranešė, kas atsitiko. 

— Jei taip reikalai pakrypo,— sakė karalius, — tai galim gi 
pamėginti. 

Ir šit po dvejų metų buvusiam kviečių lauke stovėjo nauja 
pilis. 

Dabar Hansas traukė į kelionę. Jis keliavo vis toliau ir to- 
liau, bet kelionės galo nėmaž nesimatė. Vieną dieną jis užėjo 
du amato pameistrius, kurie vaidijosi ir pešėsi. 

— Ko gi jūs vaidijatės? — klausia Hansas. 

— Matai, keblus reikalas: ten, kalnuose, mums vienas pado- 
vanojo porą batų. Tie batai septynmyliai: žengi žingsnį — ir nu- 
žengi septynias mylias. O dabar mudu norim tuos batus turėti 
ir vienas, ir kitas. 

— Žinot ką? Aš mesių akmenį, ir tam, ketras jį pačiups, ati- 
teks baiai. 

gerai! — sutiko tie abu ir buvo patenkinti. — Bent vai- 
das baigsis galų gale. 

Hansas nusviesdavo akmenį itin toli. Kol tie grabinėjo po 
žolę ir ieškojo akmens, Hansas įsistojo į batus, žengė žingsnį — 
ir atsidūrė už septynių mylių. 

Dabar jis spėriau varėsi pirmyn. Pilis, į kurią jis keliavo, bu- 
vo septynios valandos kelio anapus mėnesienos, pačiame pasau- 
lio viduryje. Toliau eidamas, vėl užėjo du pameistrius, kurie gin-. 
čijosi. 

— Na, ko riejatės, kvaišeliai jūs? — paklausė Hansas. 

— Reikalas ne visai toks, kaip tu manai,— tarė vienas iš 
jų. — Ten, kalnuose, vienas dovanojo mums kepurę. Kai tą ke- 
purę užsidedi, pasidarai nematomas. 

„Man būtų itin neblogai, — manė sau Hansas, — turėti tokią 
kepurę". 

Ir jis tarė pameistriams: 

— Klausykit, aš jau žinau, kaip padaryti, kad jums nerei- 
kėtų ginčytis: aš mesiu akmenį, ir katras jį pačiupsit, tam ati- 
teks kepurė. 

Hansas vėl nusviedė kaži kur, o kol tie akmenį vijosi, jis už- 
sidėjo kepurę, žengė kelis žingsnius septynmyliais batais ir at- 
sidūrė toli. 

Dabar jau jis turėjo įsitaisęs gerus daiktus. Dar toliau eida- 
mas vėl rado du pameistrius, kurie vaidijosi ir pešėsi. 

— Na,— tarė jis — ko gi raunatės, vyrai? 

— Žinotum, — sakė vienas jų, — ten, kalnuose, toksai keis- 
tuolis dovanojo mums peilį. 

— Ir dėl sudilusios geležėlės, vertos trijų skatikų, jūs dau- 
žotės ligi kraujo, galvoj jums negerai! 

— Ne, ne, ne,— tarė antras,— yra visai kitaip: jei tą peilį 
atlenki ir atkiši į ką nors, tas tuoj akmeniu pavirsta. 

„Žiūrėk tiktai: — mano sau Hansas,—irgi neblogai: puikus 
ginklas". 

Ir sako jiems: 

— Klausykit, aš tuojau jums tą bylą išspręsiu. Mesiuų akmenį, 
ir kas jį pačiups, tam atiteks peilis. 

Gerai, Hansas meta akmenį šlaitu žemyn, o tie abudu vejasi 
versdamiesi per galvas, nes ir vienas, ir kitas nori laimėti. Tuo 
tarpų Hansas įsikiša peilį į kišenę, užsideda kepurę, žengia ke- 
lis žingsnius septynmyliais batais — ir papūsk tu jam pavėjui. 

Taip, bet kelio galas vis tiek dar toli. Tada jis eina į paukš- 
tyną ir pareikalauja ten senio erelio, kad tasai jį užsisodinęs 
neštų. Visi paukščiai namie, tik senio erelio nėra. 

— Gausi palaukti truputį — sako jam,— jis ne ką trukus par- 
siras, jis šiuo metu yra anapus mėnesienos. 

Erelis parsirado, Hansas jam išdėstė reikalą. Erelis ir sako: 

— Bet aš negaliu visą laiką tavęs nešti, reikia, kad ir tu ma- 
ne panėšėtum kai kada! 

— Panėšėsiu, sutarta, — sako Hansas. Ir drožia abudu: kai 
žeme, tai Hansas aunasi savo batais ir erelį neša, o kai prieina 
vandenį, tai erelis Hansą skraidina. 

O kad galėtų ugnies kalną perlėkti, jie turėjo įsibėgėti, ir 
Hansui reikėjo užnešti erelį ant kito aukšto kalno. Septynmyliais 
batais apsiavusiam su tuo nebuvo ilgo vargo — bematant atsirado 
vietoje. Tenai erelis kalbėjo: 

— Dabar pasilsėkim truputį, tada dumsim. 

Kai pasilsėjo, erelis ir sako: 

— Įsirausk į mano plunksnas, pasislėpk ant mano nugaros ir 
turėkis tvirtai, nes dabar skrisim smarkiai! 

Tiktai švilpt — ir jie jau kitapus ugnies kalno. 

Iš ten jau buvo nebetoli ir iki pilies, jie dabar jau buvo už sep- 
tynių valandų kelio kitapus mėnesienos. Aplinkui pilį ėjo gilus ir 
platus griovys, ją saugojo dar ir aukšta mūro siena. 

— Niekis,— tarė sau Hansas,— ant tos sienos atsistojęs galėsi 
matyti, kas yra kitoje pusėje! 

O mergaitė jau laukė jo, nes ji skaičiavo, kad dveji metai jau 
baigiasi. Rytą ji išėjo prie šulinio, pumpavo vandenį ir dairėsi. 

— Aš jau čia! — sušuko jis jai. 

— Žinok,— atsakė mergaitė — senė, kuri mus čia sergsti, tu- 
ri tokį peilį. Kai ji tuo peiliu į ką parodo, tas tuoj pavirsta akmeniu! 

Tatai jiems nebuvo kliūtis. Jis greit užsimovė kepurę ir pasi- 
darė nematomas. Senė girdėjo, kad kalba kažkas, ir išėjo į kiemą. 

Kol ji dairėsi, Hansas atsilenkė peilį, pažiūrėjo pro jo smaigalį į 
senę, ir ji virto akmeniu. 

Taigi jis išvadavo visą pilį. Karalius, kuris dabar vėl viešpata- 
vo išvaduotoje šalyje, aprūpino kvailį ir jo nuotaką didžiais tur- 
tais, ir jie dabar galėjo be kliūčių traukti namo. Abudu išmintin- 
gieji broliai ir tėvas stebėjosi neatsistebėjo, kokių -žygdarbių be- 
sąs padaręs niekinamasis jaunėlis. Greit atšoko vestuves, ir jau- 
noji pora įsikūrė pilyje, pastatytoje ant kviečių lauko. 


MOTERS GUDRYBĖS VIRŠIJA VISKĄ 


Viename klonyje gyveno du ūkininkai, vargšas ir turčius. Varg- 
šą tol slogino nelaimės, kol įvarė į paskutinį skurdą. Bėdos spi- 
riamas jis nuėjo pas turčių ir pasiskolino keturis šimtus guldenų 
gyvuliams pirktis. O kai vasarą išginė bandą į kalnų pievas, už- 
ėjo perkūnija ir išmušė karves, veršelius, nutrenkė bulių. Neil- 
gai trukus jam sudegė visi trobesiai. 

Turčiaus Žmona, matydama tokią bėdą, sako savo vyrui: 

— Dabar žiūrėk, kaip iš jo atimti ūkį. Jis tau skolingas pi- 
nigų, o nebeturi nei trobų, nei gyvulių; jei tu iš jo pareikalausi 
skolos, tai iš ko jis atiduos? Užtat jeigu tu jį paduosi į teismą, ' 
tai mes lengvai paimsim jo ūkį. 

— Tavo teisybė, — tarė turčius, nuėjo pas kaimyną ir parei- 
kalavo skolos. 

Neturtingasis ūkininkas visiškai nusiminė ir nebežinojo, kaip 
gelbėtis. Jis turėjo samdytą merginą, sumanią ir gudrią, kuri jam 
šeimininkavo. Ji sakė jam: 

— Tu nueik pas grafą, jis tikriausiai pagailės tavęs, jis gi 
ūkininkų teisėjas ir daug kam yra gera padaręs. 

Jis tuoj nuėjo pas grafą, o tasai paklausė, kam jam reikią pi- 
nigų. Tada jis išpasakojo savo nelaimes ir kad dabar kaimynas 
spiriąs atiduoti skolą. Grafas tarė: 

— Pinigų aš tau šiandien neduosiu, turėsi pas mane ateiti po 
aštuonių dienų. Tavo kaimynui irgi pasakysiu, kad ateitų tą pa- 
Čią dieną. 

Kai abu ūkininkai nuėjo skirtu laiku pas grafą, šis uždavė 
jiems mįslę: | 

— Po aštuonių dienų turėsit pasakyti, kas yra storiausias, kas 
yra: gražiausias ir kas turtingiausias. Jeigu įmins turtingasis, tai 
neturtingasis privalės mokėti skolą. Jeigu įmins skolininkas, tai 

tuo pačiu bus turtingajam atsiteisęs ir šis nebegalės reikalauti nei 
skolos, nei palūkanų. 

O neturtingajam dar pridūrė, kad jis būtinai pasistengtų tą 
mįslę įminti. 

Kai turtingasis ūkininkas parėjo surūgęs, jo pati klausė, kas: 
jam nepatinka. 

— Po aštuonių dienų reikės pasakyti, kas yra storiausias, kas. 
gražiausias ir kas turtingiausias. O pasaulis didelis, tai kaip aš 
galiu visus išklausinėti? 

— Čia lengva pasakyti — kalbėjo turčiaus pati.— Storiausius: 
jaučius mes turim savo tvarte, gražiausia iš visų moterų tai aš, 
o turtingiausi tai po grafo vėlgi esam mes. 

Kai parėjo neturtingasis ūkininkas, samdinė klausė, ką sakė 
grafas. Jis susirūpinęs pasakojo, kad po aštuonių dienų reikės 
pasakyti, kas storiausias, kas gražiausias ir kas turtingiausias. 

— Tiktai kas gali tą įminti, juk pasaulis didelis, o per aš- 
tuonias dienas kurgi spėsi viską sužinoti! 

— Čia lengva pasakyti — kalbėjo samdinė: — Storiausia yra 
pati žemė. Antai tu kasei šulinį, iškasei gilų, ir jei būtum. 
dar du tris kartus giliau kasęs, vis tiek nebūtum prisikasęs iki 
jokio galo. O gražiausias yra gegužis. Kai taip gražiai žydi .me- 
deliai sode ir miške, ir gėlelės pievoj ir lauke, ir kiekvienas 
paukštelis čiulba, ir kiekvienas žvėrelis šokinėja laigo, tai kas 
gi begali būti gražesnis už gegužį? O turtingiausia tai dievo pa- 
laima: žiūrėk, pavasarį sėklą vienu jauteliu į lauką veži, a ru- 
denį javus vežimų vežimais į namus girgždini, kad žmogus ir 
gyvulėliai visus metus turėtų kuo misti. 

Kai po aštuonių dienų vėl abu ūkininkai atėjo pas grafą, šis 
pirmiausia klausė turtingąjį. Turčius sakė: 

— Storiausius jaučius mes turim savo tvarte, gražiausia vi- 
soj plačioj apylinkėj mano pati, o turtingiausi po grafo irgi esa- 
me mes. 

Į tai grafas tarė: 

— Jei jūs po manęs esate turtingiausi, tai keturių šimtų gul- 
denų tu ne per daug pasigesi. 

Tada klausė neturtingąjį ūkininką. Šis atsakė: 

— Storiausia yra pati žemė. Aš, sakykim, kasiau šulinį, iš- 
kasiau gilų, o kad ir du tris kartus giliau kasęs, vis tiek jokio 
galo nebūčiau prikasęs. 

— Teisybė? — klausė grafas turtingąjį ūkininką, a šis atitarė: 

— Na taip, to negaliu ginčyti. 

Neturtingasis kalbėjo toliau: 

— Gražiausias yra gegužis. Kai taip gražiai žydi medeliai so- 
de ir miške ir gėlelės pievose ir lauke, o kiekvienas paukštelis 
čiulba, kiekvienas žvėrelis šokinėja laigo, tai kas begali būti gra- 
žesnis už gegužį? 

— Teisybė? — klausė grafas turtingąjį ūkininką, ir jis vėl at- 
sakė: 

— Na taip, to negaliu ginčyti. 

Ir neturtingasis ūkininkas kalbėjo toliau: 

— Turtingiausia yra dievo palaima: pavasarį sėklą vienu 
jauteliu į lauką vežame, o rudenį javus vežimų vežimais į na- 
mus girgždiname, kad žmogus ir gyvulėliai visus metus turėtų 
kuo misti. 

i Vėl grafas klausė turtingąjį ūkininką, ar iš tiesų taip yra, ir 
tas atsakė: 

— Na taip! 

— Tu tris kartus atsakei „taip“, — tarė grafas, — ir todėl su ta- 
vo ieškiniu baigta. Tau nevalia reikalauti nei skolos, nei palū- 
kanų, ir gali sveikas eiti namo. 

O neturtingąjį ūkininką grafas klausė, kas jam padėjo mįslę 
įminti. Vargšas papasakojo apie savo samdinę. 

— Ar ji jauna, ar sena? Mergina ar ištekėjusi? — klausė gra- 
fas. 

— Ji jauna ir netekėjusi. 

Tada grafas užsakė, kad samdinė ateitų į tą ir tą užeigą, ir 
paskyrė valandą, kada ateiti. 

Namo pargrįžęs, neturtingasis ūkininkas viską išsakė samdi- 
nei. Ji skirtąją dieną švariai apsirengė ir nuėjo į užeigą. Ten jau 
graio buvo užsakyta padengti stalą, jiedu susėdo, valgė. Beval- 
;gant grafas išklausinėjo samdinę apie viską. Kad ji apie visus 
dalykus mokėjo taip gerai atsakyti ir šiaip jam labai patiko, tai 
jis paklausė, ar nesutiktų už jo dia A Ji tačiau sakė esanti per 
prasta turtingam grafui, jis beturtę 'kaimo mergaitę kalbinąs tik 
juokais, jis gi galįs imti bet kurią turtingą ir aukštakilmę nuo- 
taką: Čia jis dovanojo jai pilną saują dukatų — tatai buvo ženk- 
las, kad jo kalba rimta. Ji dar sakė, jog jis esąs turtingas, o ji 
visiškai beturtė, užtat galį atsitikti, jog kada nors susibarus jai 
galį tekti išgirsti priekaištų dėl jos neturto. Tačiau grafas ją il- 
gai prikalbinėjo, ir ji sutiko- tekėti. Tik vieną sąlygą kėlė gra- 
fas: kai būsianti jo žmona, kad ūkininkams nedavinėtų patari- 
mų nei pagalbos. Jei tos sąlygos bent sykį nesilaikysianti, tai 
per tris dienas turėsianti išeiti ir pasiimti tik tą, kas jai mie- 
liausia. 


Dėl to abu sutarė ir paskui neilgai trukus susituokė. Jiedu 
sugyveno gerai ir kits kitam tikrai tiko. 

Praėjo keletas metų. Buvo paskelbta, kad visi gyventojai pri- 
valo surašydinti savo gyvulius. Ūkininkai susirinko į grafo dva- 
rą Su visu gyvuoju turtu — jaučiais, karvėmis, arkliais ir avi- 
mis, ir kiekviena gyva galva buvo užrašyta. Pirmiausia priimti 
stambieji ūkininkai, tada vidutiniai, galop smulkieji. 

Tarp pastarųjų buvo toksai sklypininkas, kuris turėjo tik vie- 
ną kumelę, ir tą pačiąįkumelingą, jau paskutinėse dienose. Nie- 
kas nepamatė, kaip ji atsivedė kumeliuką. Kumeliukas nulindo 
tarp jaučių ir graibėsi žįsti. Ūkininkas, kurio buvo jaučiai, bai- 
gęs užrašymus, liepė bernams ginti namo. Tik dabar jie paste- 
bėjo kumeliuką tarp jaučių, ir ūkininkas apsidžiaugęs tarė: 

— Še, Mano jaučiai kumeliuką atsivedė. 

Ši žinia pasklido žaibo greitumu per visus susirinkusius. Skly- 
pininkas, ją išgirdęs, nubėgo prie savo kumelės. Ta jau buvo 
atsivedusi, bet kumeliuko prie jos nebuvo. 

— Kumeliukas mano,— sakė sklypininkas, bet ūkininkas ne- 
nusileido. Ginčijosi jie, ginčijosi, galiausiai jų byla atsidūrė pas 
grafą. Grafas sakė: 

— Kumeliukas tikriausiai pažins savo motiną. 

— Tai kumeliukas turi priklausyti man, nes jis buvo tarp 
mano jaučių — tvirtino ūkininkas ir ragino bernus greičiau gin- 
ti namo visus gyvulius, taip pat ir kumeliuką. 

O sklypininkas labai aimanavo. Jei būtų galėjęs kumeliuką 
parduoti, tai būtų pasidaręs pinigo ir nusipirkęs ko reikia. Tatai 
išgirdo neturtingasis ūkininkas, pas kurį pirmiau buvo dabarti- 
nė grafienė, ir sakė jam, kad eitų pas ją patarimo, bet vargšui 
sklypininkui stigo drąsos. O neturtingasis ūkininkas jam kal- 
bėjo: 

— Eik drąsiai, ji tau patars, nes pati žino, kas yra būti ne- 
turtingam. 

Tada sklypininkas ėmė ir nuėjo pas grafienę, ir klausė pata- 
rimo. O ji sakė: 

— Tau reikia su pačiu grafu pakalbėti. 

— Kaip man tą padaryti? — klausė sklypininkas.— Aš gi ne- 
žinau nė kur jį rasti. 

Ji atitarė: 

— Grafas rytą atsikelia ir vaikštinėja po kambarį į vieną ga- 
lą, į kitą. Paskui eina prie lango, atsidaro jį ir rūko pypkę. Tu 
iš pat ryto įlipk į eglę, kur tiesiai priešais grafo langą, tai jis 
tikrai ten tave pamatys ir klaus, ko tau reikia. 

Sklypininkas atsikėlė anksti, nuėjo į pilį, įlipo į eglę. Grafas, 
priėjęs prie lango ir ėmęs rūkyti pypkę, pamatė jį. 

— Ką tu ten veiki taip aukštai? — klausė jis. 

— Žuvauju,— atsakė sklypininkas. 

— Kaipgi tu gali eglėje žuvį pagauti? 

— Taip aš galiu čia žuvį pagauti, kaip jautis kumeliuką at- 
sivesti. 

— Lipk žemėn, — tarė grafas, išėjo į SieMė ir klausė sklypi- 
ninką, kas jam. davė patarimą. 

— Niekas, aš pats sugalvojau, šviesusis pone grafe,— atsakė 
sklypininkas. Tačiau grafas tarė: 

— Jei tu tokią gerą galvą turėtum, tai būtum iš karto taip 
atsikirtęs. O dabar pasakyk man, kas tau patarė, kitaip uždary- 
siu tave į belangę! 

Dabar sklypininkas galvoja: „Jei mane uždarys, tai kas man 
kumelę pamelš? Ji gaus tešmens uždegimą. Negana, kad kume- 
liuką atima, dar ir kumelė gali niekais nueiti“. 

Ir jis pasakė: | 

— Prašom atleisti, šviesusis pone grafe, man ponia grafienė 
taip patarė. 

— Eik namo ir atsiimk kumeliuką,— tarė grafas — aš aiškiai 
matau, kad jis tavo. 

Po to grafas nuėjo pas žmoną: 

— Atsimeni, kokią tau sąlygą sakiau, kai tuokėmės? Tu ga- 
li dar tris dienas pas mane pabūti, po to turėsi išeiti ir pasiimti 
galėsi tik kas tau mieliausia. 

Ji atsakė: 

— Su džiaugsmu gėrėme sutuoktuvių vyną, ramybėje gersim 
ir atsisveikinimo vyną. | 

Ji nepastebimai įpylė migdomojo gėrimo į stiklą, iš kurio 
grafas visada gerdavo. | 

— Dabar išgerkim atsisveikinimo taures, — tarė ji, baigė pil- 
dyti savąjį stiklą, pripylė vyno ir jo stiklą. Ji pastatė savąjį stik- 
lą grafui, o jo stiklą ėmė į ranką: — Čia bus atsisveikinimo tau- 
rė: manąjį stiklą išgersi tu, o tavąjį — aš. 

Po to ji susitarė su ūkininku, pas kurį kitados šeimininkavo, 
kad jis duotų jai kambarį kelioms dienoms, o vežėjas gavo greit 
kinkyti arklius į karietą. Kai grafas nuo migdomųjų kietai įmigo, 
ji liepė jį atsargiai nunešti į karietą. Tada įsėdo pati ir liepė va- 
žiuoti pas neturtingąjį ūkininką. Ten tarnai grafą pamažėle iškė- 
lė ir įnešė į sukalbėtą kambarį ant lovos. Tada ji tarnus išsiuntė 
ir pati atsigulė šalia vyro. 

Grafas, išsimiegojęs pagaliau, nubudo ir nesusigaudė, kur esąs, 
nes viskas buvo jam nepažįstama. Pamatė greta savęs grafienę 
ir klausia: 

— Tai kur mes dabar esam? 

— O argi tu nebeatmeni, — atsakė ji, — kaip sakei, kad aš ga- 
lėsianti dar tris dienas pas tave pabūti, o paskui kas man mie- 
liausia pasiimti su savim? 

Ji apsikabino grafą aplink kaklą ir pabučiavo. 

Čia grafas tarė: 

„ — Ne, moterų gudrybės viršija viską! Grįžkim geriau į savo 
pilį. 


VIENAS NUGALABIJA DVYLIKA, 
DVYLIKA NUGALABIJA 
KETURIASDEŠIMT DEVYNIS 


Kitą kartą buvo karalius, kuris turėjo neregėtai gražią duk- 
terį. Iš toli traukė jai pirštis jaunikiai, bet ji nenorėjo tekėti. 
Jai kiekvienas jaunikis turėdavo užminti mįslę, ir jeigu ji mįs- 
lę įmindavo, tai drąsuolis. būdavo pasmerkiamas mirti ir paka- 
riamas. Taip daugelis padėjo čia jaunas galveles. 

Ir gretimos žemės karalaitis išgirdo apie tą nepaprastą mer- 
giną, ir jis ryžosi mėginti laimę. Žinojo, kad tėvai jokiu būdu 
nesutiks su ta jo užmačia, tad apie tai pasisakė tik vienam se- 
nam. tarnui, kuris turėjo niekam neišduoti paslapties. O senis 
tarnas, būdamas rūpestingas, pasakė karaliui, kad sūnus jau ry-- 
toj rytą iškeliauja. Karalius liepė pašaukti sūnų ir mėgino jį per- 
kalbėti, bet nieko iš to neišėjo. Tėvas bijojo, kad sūnaus neiš- 
tiktų gėdinga mirtis, kaip ištiko visus kitus, kurie drįso pirštis 
puikuolei karalaitei, ir, pagautas nevilties, ryžosi verčiau pats jį 
nunuodyti. 

Kitą rytą princas norėjo dingti iš pilies, nė sudiev tėvui ne- 
pasakęs. O karalius jau žengė pro duris ir padavė jam taurę iš- 
gerti atsisveikinimui. Jaunikaitis juo nepasitikėjo, taurės negė- 
rė, išliejo ją per žirgo galvą žemėn, šūktelėjo tėvui atsisveiki- 
nimą ir, tarno lydimas, išjojo. 

Keliavę keletą dienų, atsidūrė miške, kurio, rodės, galo nė 
krašto nebus. Staiga karalaičiui žirgas taip šoktelėjo, kad jis nu- 
griuvo. Tik žirgas tuoj pat susmuko nebegyvas, nes nuodai pa- 

ėdė jam galvą ir kaklą. Nuo tol princas su tarnu gavo joti vie- 
nu žirgu. 

Atsidūrę miško aikštelėje, jie pamatė pulką bernų, kraupiai 
atrodančių, smarkiai ginkluotų, stovinčių aplink kapo duobę. 
Nespėjo atsitraukti, ir tie bernai juos pastebėjo. Vienas priėjo 
artyn ir gražiuoju klausė, kur jie keliauja. Išgirdę atsakymą, plė- 
šikai ėmė juoktis. Jie sakė: 

— Lik verčiau pas mus! Mes ką tik palaidojom savo gaujos 
vadą, tai tu, jei nori, gali stoti į jo vietą. 

„Ką gali žinoti, kas iš to būtų gero?“ — galvojo jis ir pasiū- 
lymą priėmė. Tada keturiasdešimt devynių vyrų gauja jį išsirin- 
ko vadu. 

Po to plėšikai jį ir jo tarną paėmė į vidurį ir vedė per tan- 
kynes ir kūlynus, iki atėjo į gūdų kalnų tarpeklį ir sustojo ties 
uolos luitu. Vienas plėšikas paspaudė slaptą spyruoklę, tuoj uo- 
la pasisuko, 'r jie galėjo sueiti į vidų siauru tarpu. Greit tasai 
tarpas ėmė platėti, jame degė daug lempų ir fakelų. Jie suėjo 
į erdvią olą, iš kurios šakojosi daug eigų. Didelėje salėje stovė- 
jo stalas, gausiai apdėtas valgiais. Jie susėdo, valgė ir gėrė kiek 
tiktai lindo, po to išsiskirstė po savus būstus. Kai kurie liko prie 
naujojo vado rodyti jam lobių. Jie nuvedė jį į lobių podėlį, ap- 
rodė ginklų sandėlius, arklides. Paskui jis turėjo duoti priesai- 
ką, jog niekad jų nepaliks. 

Kitą dieną plėšikai išvyko savojo amato varyti. Karalaitis ir 
jo tarnas galėjo likti, nes dar tebebuvo nepasilsėję. Ištikimajam 
seniui buvo pernelyg nejauku, jis neapsikęsdamas išėjo iš tos lin- 
dynės, pirma prižadėjęs savo ponui greitai grįžti. 

Beklaidžiodamas po apylinkę, pataikė į tą vietą, kur gulėjo 
negyvas arklys. Prie jo galvos rado dvylika padvėsusių varnų, 
kurios, matyt, ragavo užnuodytos mėsos ir gavo galą. Jis tuč- 
tuojau pagalvojo: „Gal galėtume nusikratyti ta gražia draugija, 
jei pavyktų išnuodyti plėšikus?" Jis išsitraukė medžioklinį peilį, 
išpjaustė užnuodytąsias arklio mėsas ir susidėjo į medžioklės mai- 
šą drauge su varnomis. Tada skubiai grįžo į plėšikų lindynę ir 
sutaisė valgyti ką parsinešęs, tik karalaitį įspėjo nieko neimti 
į burną. 

Ne ką trukus parsirado plėšikai, jie buvo smagūs, gerai nu- 
siteikę, nes čiupo gausų grobį. Pavargę sėdosi prie stalo ir ska- 
navo to, kas tarno buvo patiekta. Vos tik pavalgius, juos suėmė 
smarkūs skausmai. Karalaitis ir jo ištikimasis padėjėjas irgi dė- 
josi kenčią, kol plėšikai, nuodų priveikti, visi iki vieno nusiga- 

lavo. Tada jie sumetė lavonus į smarkų kalnų upelį, išsirinko 
gerus žirgus, kitiems uždėjo apsčiai pašaro ir traukė toliau. 

Greit jie prijojo miško kraštą, jau matėsi ir miestas, į kurį jie 
keliavo. Nujojo į pilį, ir princas liepė tarnui duoti žinią kara- 
liui, jog esąs atvykęs. Karalius jį priėmė maloniai. Tačiau kai 
jaunikaitis pasisakė, kokiu reikalu atėjęs, valdovas nuliūdo ir 
prašė jį atsisakyti savo sumanymo. Karalaitis tačiau nesidavė 
perkalbamas, ir jie nuvedė jį pas tą nuostabią merginą, kuri lie- 
pė užminti jai mįslę. 

Jis klausė: 

— Pasakyk man, kas tai yra: vienas nugalabija dvylika, dvy- 
lika nugalabija keturiasdešimt devynis? 

Į tai ji mieko negalėjo atsakyti ir pasiprašė trijų dienų, kad 
galėtų mįslę gerai apgalvoti. Jis su tuo mielai sutiko. Jam vie- 
šėti buvo iškraustyti keli kambariai, duota ir jo tarnui patalpa. 
O karaliaus duktė tuo tarpu per savo tarnus mėgino apmauti 
ištikimąjį princo padėjėją. Nusiuntė suktą savo liokajų, kad tas 
jam akis apdumtų ir išgautų mįslės paslaptį. Nors liokajus at- 
sinešė ąsotį stipraus vyno, jam nepavyko senio apmulkinti. Kai 
susėdo gerti, senis atsilaikė, o princesės puošeiva tarnas nuvirto 
po stalu. Tada senis nukirpo jam ūsus ir barzdelę, aplupo gerai, 
ir prityręs šnipinėtojas tik džiaugėsi, kad dar sveiką kailį išnešė. 

Po to princesė siuntė savo vežėją, milžiną berną, su kuriuo 
ne juokas turėti reikalų. Tik ir šiam ne geriau sekėsi: senis tar- 
nas buvo toks tvirtas pagerti, kokių reta,— vežėjas nusigėrė, o 
senis atsilaikė ir nukirpo jam galvą visiškai plikai. 

Dabar karalaitė pati sumanė mėginti iš tarno išvilioti mįslės 
paslaptį. Tarnas tai sužinojo ir pasakė princui. Princas susikeitė 
vietomis su savo padėjėju, nes norėjo geriau pažinti, kas per 
viena yra toji mergina. Kai ji apsilankė, jos gražumas taip jį 
užbūrė, jog išsipasakojo jai visą savo istoriją, o kartu — mįslės 
įminimą. Gerai dar, kad laiku atsirado ištikimasis senis: jis ėiu- 
po rimbą ir šmaikščiai uždrožė merginai keletą kartų, nors jo 
ponas mėgino ją užstoti. Paskui numovė jai žiedą nuo piršto. 

Skirtąją dieną karalaitis jau buvo pas ją. Dabar ji prabilo ir 
kalbėjo: 

— Tu esi princas, ir tavo tėvas norėjo tave nunuodyti, bet, 
liedamas nuodus, apipylei žirgą, ir jis nugaišo. Arklieną rijo 
dvylika varnų, kurios nuo to išstipo, o jūs uždavėte varnienos 
keturiasdešimt devyniems plėšikams, kad išsilaisvintumėt. Ar 
teisingai įminiau? 

— Taip, — atsakė princas, jau viskam pasiruošęs. Čia betgi 
stojo ištikimasis jo tarnas ir pasakė, kad karalaitė tiktai klasta 
išgalėjusi įminti mįslę. Tam paliudyti jis rodė liokajaus barzde- 
lę, vežėjo plaukus ir jos pačios žiedą. Karalaitė sugėdyta gavo 
prisipažinti, kaip ji viską sužinojusi, ir ištiesė karalaičiui ranką. 

Ar jis ją priėmė, aš nežinau. 


KREPŠELIS KREPŠYJE 


Buvo kitados vargšė mergytė, tikrų tikriausia vargšė. Jos tė- 
veliai numirė ir jai nieko daugiau nepaliko, tik skudurų, kuriais 
vilkėjo. Mergytė gavo išeiti iš tėvų lūšnos, nes toji buvo par- 
duota už skolas, ir neišmanė, nei kur traukti, nei kur pasidėti. 
. Išėjo verkdama į mišką, kur pirma vaikščiodavo uogauti ir gry- 
bauti, ir sako sau: | 

— Jei žmonės pastogės neduoda, tai gal bent kiškiai ir stir- 
nos nepavydės man kampučio! 

Eina vargšelė vis toliau ir toliau, į mišką vis giliau ir giliau, 
o miškas vis tankyn, o jau ir vakaras, ir temti pradeda, šešėliai 
tarp senų eglių ir pušų oi kokie nejaukūs. Mergytei baisu, nors 
nežinia, ko baisu, ir ji ima verkti, taip smarkiai verkti, jog aša- 
ros ant viržių ir samanų byra, kaip rasa krinta. Kai vargšelė 
raudojo taip, jog, rodės, akmenį sugraudintų, staiga priešais ją 
atsirado žaliai apsirengęs medžioklis. ir tarė: 

— Ko tu verki, vaikuti? 

Mergytė pakėlė mėlynas akis, paskui vėl jas nuleido ir tarė 
kukčiodama: 

— Kad aš nieko neturiu, ir valgyti labai noriu, ir čia taip 
baisu, taip baisu! 

Tai sakydama, vargšelė, drebėjo visa ir verkė dar graudžiau. 

— Nusiramink,— maldė ją medžioklis.— Jei tik tiek bėdos, 
tai niekis, lengvai galima padėti. Eikš su manim, nesigailėsi, pa- 
matysi nuostabių dalykų, ir bus tau gerai. 

Mergytei tokia kalba patiko, ir ji ėjo, kur medžioklis vedė. 
O jis, nė žodžio netardamas, žengė vis toliau ir toliau, gilyn į 
tankų mišką, kol sustojo prie milžiniško samanoto ąžuolo. 

— Vaikuti mielas, — nutraukė tylą paslaptingasis medžioklis, — 
jau atėjome, tu nebeverk ir būk rami. 

Mergytė prikyštėle nusišluostė dar dvi stambias ašaras nuo 
akių ir stovėjo rami, susidomėjusi, kas čia bus toliau. 

— Žilas ąžuole, atsiverk! — paliepė medžioklis. 

Ir štai storas ąžuolo kamienas atsivėrė, ir jo viduje žėrėjo, 
spindėjo, blizgėjo taip, jog net akys raibo. Ten buvo ir sidabro 
rūbų, ir aukso pinigų, ir puikiausių brangakmenių, ir visi daik- 
tai leido žiežirbas ir švitėjo už kits kito. Mergytė, vargšelė, tos 
staigmenos užklupta, nebesižinojo, kas čia darosi. Ji laikė abi 
rankutes po prikyštėle, iš nuostabos prasižiojusi, akutes išpūtu- 

— Visa tai yra tavo, ir tu gali imti šitų daiktų kiek tik nori,— 
kalbėjo medžioklis, — jeigu nieko apie tai nesakysi aniems tenai 
žmonėms ir įsidėmėsi mano vardą. 

— O taip! — atsakė mergytė, nebesitverdama džiaugsmu ir 
nuostaba ir manydama, jog vardą tikrai įsidėmės, jei tik jį žinos. 

Medžioklis kalbėjo toliau: 

— Aš vadinuosi Krepšelis Krepšyje. 

— Krepšelis Krepšyje,— sukuždėjo mergytė pati sau ir mėgi- 
no tą keistą vardą gerai įsiminti. 

— Po septynerių metų aš ateisiu vėl, — kalbėjo medžioklis, — 
o ligi to laiko tu gali imti iš ąžuolo, kas tik tau patinka. Bet jei 
tada nemokėsi pasakyti mano vardo, tai būsi baisiausiai nelai- 
minga. Vartok tuos lobius išmintingai, nes nuo to priklauso ta- 
vo laimė. 

Mergytė norėjo padėkoti žaliajam medžiokliui, bet jis jau bu- 
vo dingęs, o ąžuolas susivėręs ir stovėjo priešais ją rimtas ir ra- 
mus, tik šakose kartkarčiais šiureno vėjelis. Mergytė nežinojo 
tikrai, ar tas, ką matė, iš tikrųjų buvo, ar ji sapnavo, ir tarė 
nedrąsiai: 

— Žilas ąžuole, atsiverk! 

Tuoj medis atsivėrė ir parodė visus savo puikumynus taip 
pat kaip pirmą kartą. Vargšė našlaitė ištiesė drebančias ranku- 
tes ir pasiėmė vieną blizgų sidabro pinigą — dvidešimt grašių. 
Storas kamienas vėl susivėrė, ir ąžuolas stovėjo taip rimtai, tar- 
si nieko nebūtų atsitikę. Jau pradėjo temti, ir mergytė tarė sau: 

— Čia, miške, aš gi negaliu nakvoti, nes kokia meška ar vil- 
kas mane aptiktų ir sudraskytų. 

Ji dar sykį apžiūrėjo medį iš visų pusių, įsidėmėjo tiksliai, 
kur jis yra, ir leidosi eiti į tą pusę, kur atrodė, kad miškas ga- 
li greičiau baigtis. 

Vos truputį paėjusi, rado gražų, platų kelią. Tuo keliu ji ėjo, 
ėjo ir nuolat kartojo pusbalsiu „Krepšelis Krepšyje“, kol atsidū- 
rė prieš didelę gražią pilį, kurioje, matyt, buvo linksminamasi. 

Mergytė pasidrąsinusi įėjo į kiemą, užlipo laiptais, atsidūrė vir- 
tuvėje. Tenai graio virėja ruošė vakarienę, skaniai čirškėjo keps- 
nys. Mergytė nedrąsiai prislinko prie židinio ir prašėsi nakvy- 
nės, o gal į tarnybą priimtų. Virėja nužiūrėjo mergytę nuo gal- 
vos iki kojų ir ėmė šaipytis, barti: 

— Nešdinkis lauk iš virtuvės! Nereikia čia tokios murzinos 
ubagėlės! 

Vargšelei mergytei taip pabaiso, nors žemėn lįsk, ji ėmė 
verkti, bet vis tiek nesiliovė prašiusi. Pagaliau šeimininkei šir- 
dis suminkštėjo, ir ji tarė šiurkščiai: 

— Na, jei jau čia atsiradai, tai galėsi ganyti vištas su viščiu- 
kais. Bet gausi anksti keltis, o gulti eisi vėlai ir gulėsi vištidėje. 
Tik žiūrėk man! Jei praganysi nors vieną viščiuką, tuoj išvysiu 
lauk. | 

Mergytė tuo labai apsidžiaugė, greit įsikūrė vištidėje ir gulė- 
jo ten ant šiaudų. Rytais išgindavo savo pulką, ganydavo ir kuž- 
dėdavo „Krepšelis Krepšyje“, visą dieną saugodavo gaidžius, viš- 
tas ir viščiukus, vakarais pargindavo ir miegodavo tarp jų ant 
šiaudų. Taip truko ilgesnį laiką, mergytė jautėsi gerai ir nuolat 
galvojo apie žiląjį ąžuolą ir apie Krepšelį Krepšyje. 

Per tą laiką mergytė išaugo į dailią merginą, bet apdaras jos 
buvo varganas, o darbas tik vien su vištomis, tai į ją Mažai kas 
ir akį kreipė. 

Sykį pilyje buvo didelė puota. Nyku darėsi jos širdžiai ma- 
tant, kaip gražiai išsipuošę žmonės ėjo šokti, o ji pati mMurzina, 
su pilkais ttinyčiais nuošalyje stovėjo. Dabar ji vėl prisiminė 
žiląjį ąžuolą. Tad išėjo į mišką, susirado stebuklingąjį medį ir ta- 
zė drebančiu balsu: 

— Žilas ąžuole, atsiverk! 

Ąžuolas atsivėrė, ir jame buvo gražiausių rūbų, kokių dar 
niekas pasaulyje nebuvo regėjęs. Mergina ėmė suknią, kuri švie- 
tė kaip saulė vidudienį, nusiprausė upelyje ir nuėjo pilin į puotą. 

Tarnai, pamatę merginą su saulės rūbu, pagarbiai traukėsi jai 
iš kelio. Ji žengė pro juos į salę, ir visi stebėjosi jos gražumu. 
O labiausiai ji patiko jaunajam grafui: jis atsistojo, pasitiko ją 
ir paprašė sėstis jam prie šalies. Jis išvedė ją šokti ir nebeno- 
Tėjo paleisti jos rankos, nes jam ji rodėsi nepalyginamai graži. 
Tačiau kai puota jau ėjo į pabaigą, gražioji mergina dumte iš- 
dūmė iš salės ir dingo miške. Ten ji nusivilko spindintį saulės 
rūbą, apsirengė varganais, murzinais trinyčiais ir grįžo į pilį 
vėl vištininkė. 

O jaunajam grafui nuo tol nebebuvo nė vienos valandos 
smagios, nes jam vis kažko trūko, ir jis nedrįso to pasakyti. Jis 
buvo prastai nusiteikęs ir nuolat ilgai žiūrėdavo pro langą. 

Pagaliau jam toptelėjo, kad galima iškelti dar vieną puotą, 
nes tik taip jis galėjo tikėtis pamatyti tą gražią merginą. Kai 
pasirodė pirmieji svečiai, vargšė mergina vėl RuC)S į mišką prie 
ąžuolo ir tarė: 

— Žilas ąžuole, atsiverk! 

Medis atsivėrė, ir ji pamatė daug gražiausių rūbų, niekad 
neregėtų. Tarp jų buvo suknia, ir šviesi, ir skaidri, ir graži kaip 
mėnulis, kada giedrame vakaro danguje spindi, ta jai patiko 
labiausiai. Ji nusiprausė upelyje, užsivilko tą gražią suknią ir nu- 
skubėjo į puotą. 

Tarnai, pamatę merginą su mėnulio suknia, vėl pagarbiai 
traukėsi jai iš kelio. Grafas tuojau ją džiaugsmingai pasitiko ir 
paskui visą vakarą šokdino. Tačiau kai puota jau ėjo į pabaigą, 
gražioji Mergina vėl išskubėjo iš salės. Bet šį sykį grafo įsaky- 
mu tarnai sekė ją, ir nors ji bėgo kiek tiktai galėjo, jie nuo jos 
neatsiliko. Bėdos spiriama ji išsiėmė iš kapšelio sidabrinį dvide- 
šimties grašių pinigą, gautą iš ąžuolo, ir numetė. Vijikai godžiai 
puolė ant sidabrinuko, nes manė, kad, turėdami kiek gana pini- 
gų, jie galėtų bet kur įsikurti. Taip mergina pabėgo, grąžino į 
ąžuolą mėnulio rūbą ir su savo pilkais trinyčiais vėl grįžo kaip 
vištininkė į pilį. 

Jaunasis grafas dabar visiškai nebeturėjo ramybės, nes jam 
labai trūko gražiosios merginos su mėnulio rūbu, užtat buvo nuo- 
latos suirzęs ir nepatenkintas, ir niekas nebematė jo veido giedro. 

Trečią kartą jis kėlė puotą, ir svečiai rinkosi tuntais. Višti- 
ninkė vėl išbėgo į mišką, pas žilą ąžuolą, nusiprausė tyrame šal- 
tinyje ir tarė skubėdama: 

— Žilas ąžuole, atsiverk! 

Medis atsivėrė, ir šį kartą mergina pasiėmė žvaigždžių rūbą. 
Tai buvo žydra suknia, nusėta aukso žvaigždėmis, jos žibėjo kaip 
tikros žvaigždės, kurias naktį danguje matome, ir atrodė taip, 
tarsi jos pamažėli judėjo, čia labiau, čia menkiau žioravo. Dar 
ji įsidėjo daug daug aukso pinigų kišenėn ir išskubėjo į šokius. 
Grafas vėl buvo linksmas ir visą vakarą“: “laikė ją sau prie šalies. 
Galiausiai jo širdis sušilo tiek, jog jis nušimovė savąjį grafo žie- 
dą ir užmovė jai ant piršto. 

Kai šokiai baigėsi ir gražioji mergina su šnarančiu žvaigždžių 
rūbu skubėjo iš salės, sulig grafo duotu ženklu leidosi paskui ją 
tarnai ir sekė pridurmu. Ji tačiau ėmė aukso pinigus ir barstė 

ant žemės, ir jie ten blizgėjo žėrėjo, tarytum būtų auksu snig- 
ta, o tarnai paknopstom puolė ir rinko auksinius, tardami sau: 

— Jei tik turėsim sočiai pinigų, tai įsikurti bet kur galėsim. 

Taip mergina ištrūko jiems ir šį kartą. Ji nuėjo pas žiląjį ąžuo- 
lą, nusivilko žioruojantį žvaigždžių rūbą ir vėl su savo varganais, 
murzinai pilkais trinyčiais grįžo kaip vištininkė į pilį, ten kita- 
pus bokšto lankose ganė gaidžius, vištas ir viščiukus. 

O grafas po to nebematė giedroš dienos — taip jam prislėgė 
širdį tas gražiosios Merginos dingimas. Jis sulig kiekviena die- 
na ėjo blyškyn ir menko bežiūrint. Šaukė gydytojus; bet nieko 
tie nemokėjo jam padėti, nes nebuvo žolelės jo ligai vaistyti. 

Tada draugai ėmė patarinėti sergančiam ponui linksmintis. 
Jie pasirūpino surengti didelį balių, užprašė į jį daug linksmų 
vyrų. Virtuvėje buvo gausybė darbo, tad vištininkė turėjo irgi 
padėti ruoštis, ji gavo pešti višteles ir gaidelius, kuriuos pirma 
lankose ganė. Baigusi pešti, ji turėjo prie židinio padėti virė- 
jai, kuri tuo metu pampučius kepė. Taukai keptuvėje virė kun- 
kuliavo, pampučiai išpampę taukuose plūduriavo. Bežiūrint į tai, 
ir vištininkei kilo noras bent vieną pamputį padaryti. Ji papra- 
šė, bet virėja neleido, niauriai atsakė. Kad vištininkė prašė ir 
prašė, virėja galų gale tarė: 

— Te, iš šitų tešlos likučių gali padaryti vieną, — Mat ji ma- 
nė, kad paskutinysis nė į stalą nepateks. 

Mergina labai apsidžiaugė ir įdėjo pamputį į keptuvę, bet pir- 
ma į tešlą įspaudė grafo žiedą. Pamputis, verdančiuose taukuo- 
se plūduriuodamas, ėjo vis didyn, didyn ir taip išaugo, jog tapo 
gražiausias iš visų, jam net vietos nebeužteko vienoje lėkštėje. 
Visi stebėjosi tokiu gražiu pampučiu. Virėja liepė jį paduoti į 
stalą atskiroje lėkštėje ir padėti priešais grafą. 

Grafas, liūdnose mintyse paskendęs, prapjovė pamputį ir su- 
sijaudino iki širdies gelmių, nes jame rado savo žiedą. Tuoj lie- 
pė pašaukti virėją ir klausė, kas kepė šitą pamputį. Virėja su 
baime prisipažino, kad, vištininkės labai prašoma, leidusi jai kep- 
ti paskutinį pamputį. O kad jis išėjo toks gražus, tai ji liepusi 
ir į stalą jį nešti. Tada grafas dar labiau stebėjosi, rodė jai žie- 
dą ir sakė, kad vištininkę atsiųstų į salę. 


— Tai kad ji pernelyg nevalyva, nešvari! --- sušuko virėja. — 
Aš jos tokios negaliu čia vesti. 

— Na, tai tegu ji persirengia! — paliepė grafas ir virėją iš- 
siuntė. 


O vištininkė tuo metu apsiprausė, ir kai virėja pasakė jai, 
ką grafas liepė, ji išėjo ir apsivilko puikią suknią, aušros rūbą, 

kuris taip švitėjo auksu kaip aušros dangus. Ji jau vakar atsi- 
nešė jį iš žilojo ąžuclo ir paslėpė savo guolyje po šiaudais. Kai 
ji tą suknią apsivilko, buvo tokia graži kaip pati aušra, ir niekas 
jos nebepažino. Kai įėjo į salę, visi svečiai atsistojo ir stebėjo- 
si jos gražumu. Grafas ją tučtuojau pažino, nuskubėjo pasitikti ir 
atsivedė prie savo sosto, ir ji turėjo sėstis šalia jo. Jis paskelbė, 
kad ji jo nuotaka, ir balius pavirto į vestuvių puotą, nes dar 
tą patį vakarą jie buvo sutuokti. 

Ir štai grafas ir jo graži žmona gyvena laimingi, mylisi ir apie 
nieką daugiau negalvoja. Laikas lekia pasišokinėdamas, grafienė 
jau turi mielą dukrytę, ją sūpuoja ant kelių. Ir kada visi tikrai 
laimingai jaučiasi, staiga jai ateina į galvą žaliasis medžioklis, 
kuriam už visą savo laimę turi būti dėkinga, ir atsimena, kad 
prižadėjo niekad jo vardo neužmiršti. Staiga jai širdį prislegia 
sunkulys, didelis sunkulys: ji nebežino, kaip vadinosi tasai me- 
džioklis. 

Septyneri metai beregint praėjo, ir grafienė darėsi vis rim- 
tesnė ir liūdnesnė, ir greit liko tokia išblyškusi, jog kiti ją vos 
begalėjo pažinti. Ji niekad nebešypsojo, ir kai kūdikis jai ant ke- 
lių klūpojo, su jos šviesiomis garbanomis žaidė arba į mėlynas 
akis žiūrėjo ir jai skruostus glostė, jai akys darėsi pilnos aša- 
rų, ji imdavo verkti, nes vis Mąstydavo apie gresiančią nelai- 
mę. O mergytė, pamačiusi motiną verkiant, imdavo raudoti pati, 
ir tuomet būdavo labai liūdna pilyje, ir niekas nežinojo kodėl. 
Grafas visaip klausinėjo, jis darė ką tik įmanydamas, kad jo mie- 
la Žmona pralinksmėtų, bet veltui. 

Vieną vakarą grafienė liūdna sėdėjo balkone ir žiūrėjo į so- 
dą, kur darbavosi sodininko berniūkščiai. Taip liūdna jai dar nie- 
kad nebuvo buvę, nes rytoj sukaks septyneri metai, o ji vis dar 
niekaip neatsiminė medžioklio vardo. Ilgai taip sėdėdama ir sau 
viena mMąstydama, ji žiūrėjo, kaip sodininko berniūkščiai ran- 
kioja savuosius darbo padargus. Vienas jų turėjo mažą krepšelį 
ir jį įmetė į krepšį. Grafienė, tatai pamačiusi, susijuokė balsu ir 
sušuko: 

— Krepšelis Krepšyje! 

Sušuko taip garsiai, jog net grafas ir kambarinė atbėgo. Jiems 
buvo nuostabu, nes nežinojo, kas taip pradžiugino grafienę. Gra- 
ias nuoširdžiai džiaugėsi ir bučiavo žmoną, taip ilgai liūdėjusią 
be jokio nusigiedrijimo. į 

Kai kitą dieną grafienė atsikėlusi pasirodė, prie jos priėjo ža- 
liasis medžioklis. Ji pasisveikino, pavadino jį vardu. Išgirdęs jos 
žodžius, jis nusišypsojo ir prisidėjo pirštą prie lūpų, duodamas 

ženklą, kad ji niekam apie jį nepasakotų, ir dingo amžinai. O 
grafienė ir jos vyras gyveno ilgai, buvo laimingi ir susilaukė dar 
dviejų vaikučių, berniuko ir mergytės. 

Ir ši istorija yra tikra, nes tas, kas ją papasakojo, dar tebe- 
gyvena. 


ŽVILGANTI GYVATĖ 


Kitados gyveno karalienė našlė, kuri turėjo nuostabiai gražią 
dukterį. Karalienė tačiau negalėjo iš jos turėti giedro džiaugsmo, 
nes mergina buvo kietaširdė ir šykštuolė. Sykį pasitaikė, kad 
karalienei reikėjo iškeliauti. Kai jos nebuvo, į rūmus užėjo se- 
na pavargėlė ir prašė išmaldos. Karalaitė ją žiauriai išvarė ir 
dar šunimis užpjudė. Tada toji senė pakeltu balsu tarė merginai: 

— Už tavo nedorumą ištiks tave griežta bausmė! Tu po me- 
tų pavirsi žvilgančia gyvate ir lakiosi orais| 

Merginą didžiai sukrėtė šie žodžiai, siaubas sukaustė jai širdį. 

Karalienė, grįžusi iš kelionės, matė, kad duktė labai persi- 
mainiusi. 

— Kas tau, vaikeli, pasidarė, — klausė ji — kad tokia išblyš- 

kusi ir liūdna? 
. — Mamyte,— tarė duktė,— pastatydink man bažnyčią, ir kad 
iki sueinant metams būtų baigta! Tenai siųsk kiekvieną dieną po 
kareivį man praryti. Mat aš tada būsiu pavirtusi Žžvilgančia gy- 
vatel 

Ir ji apsakė, kas buvo įvykę. 

Karalienė, išgirdusi tokius daiktus, ne tik nustebo, bet ir per- 
sigando. Nieko nelaukusi sušaukė meistrus ir liepė statyti baž- 
nyčią. Prieš pat metams baigiantis, jie padėjo viduryje grabą, 
karalaitė įėjo į bažnyčią, pavirto žvilgančia gyvate ir įsliuogė į 
tą grabą. 

Jau pačią pirmąją naktį vienas kareivis gavo eiti į bažnyčią 
sargybon. Rytą jo nebebuvo. Tas pats dėjosi ir antrą, ir trečią 
naktį. Ketvirtą dieną vyresnybė paskyrė vieną tokį, kur buvo 
ne visai tinkamas tarnybai. 

„— Šiandien tu eisi į bažnyčią pas karalaitę, — pasakė jam. 

— Neisiu,— atsakė jis — anie.trys gi negrįžo! 

— Jei įsakymo neklausysi, būsi sušaudytas,— pagrasino vy- 
resnybė. Ką darys, norom nenorom turėjo eiti sargybon. 

Eidamas į bažnyčią, sutiko tą senę pavargėlę. 

— Kurgi taip ėini? 

— Einu ten, kur mano trys bendrai nuėjo ir nebegrįžo, tas 
pats laukia ir manęs. 

— Jei manęs klausysi, tau nieko nebus,— kalbėjo senė.— Eik 
ramus į bažnyčią ir atsigulk sakykloje. Tik nesijudink, tai žvil- 
ganti gyvatė neras tavęs, nors visur ieškos. Bet jei tik. nors tru- 
putį sukrutėsi — tu žuvęs! 

Dabar kareivis gerokai padrąsėjo. Įėjo į bažnyčią ir pasislė- 
pė sakykloje. Vienuoliktą nakties gyvatė iššliaužė ir nustebusi 
dairėsi, kad kareivio nematyti. Išieškojo visą bažnyčią, bet jo 
nerado. Kai numušė dvylika, jis tarė sau: 

— Dabar jos laikas baigėsi, jau galiu pajudėti. 

Ligi tik jis truputį sukrutėjo, gyvatė tuoj pastebėjo jį. Ta- 
čiau ji jau nebeturėjo galios, tik sušnypštė: 

— Rytoj galėsi slėptis kur tik nori, rytoj atiteksi man! 

Kai kareivis parėjo į sargybos būstą, visi labai stebėjosi. 

— Kas ten dėjosi bažnyčioje? — klausinėjo jį. 

Jis tačiau neprasitarė nieko, kaip ten buvo, kad kitai nak- 
čiai jo vietoj siųstų kitą. 

Vakare vėl turėjo būti sargybinis paskirtas, vėl vyresnybė 
ieškojo, ką siųsti. Tačiau vienas kažkaip išsisuko, kitas nenorėjo 
eiti, trečias — nė to tiek. Tada jie vėl grįžo prie jo ir iš naujo 
klausė: 

— Kas dėjosi bažnyčioje? 

— Nieko nemačiau, nieko negirdėjau. 

— Tai vėl eik sargybon! 

O jis nieku gyvu nenorėjo eiti, nes bijojo, kad ryto nęsu- 
lauks. Kai jis taip atkakliai spyriojosi, jie pagrasino sušaudyti. 

— Jei sargybon eisiu, ten galą gausiu, jei neisiu, čia sušau- 
dys,— tarė jis sau ir paklausė įsakymo. 

Eidamas į bažnyčią, vėl sutiko tą senę pavargėlę. Ta jį su- 
stabdė ir klausė: 

— Kurgi šiandien eini? 

— Šiandien einu mirti — atsakė jis, bet ji tarė: 

— Ne, tu liksi gyvas, jei manęs klausysi! Už altoriaus rasi 
šventojo statulą, kuri yra tuščiavidurė. Į ją tu įlįsk ir būk, tik 
nejudėk, nė nepasikrutink! Gyvatė išlįs, visur šniukštinės, bet 
statuloje tavęs neras. 

Jis ir vėl įsikvėpė truputėlį vilties, nuėjo į bažnyčią ir pasi- 
slėpė statuloje. Vienuoliktą valandą gyvatė iššliuožė ir — tiesiai 
prie sakyklos. Neradusi ten kareivio, ėmė rėkti: 

— Motin, valgyti duok, motin, valgyti duok! 

Išieškojo, išlandė visą bažnyčią, bet niekur jo nerado. Kai nu- 
mušė dvylika, jis pajudėjo. 

— (Rytoj atiteksi man, aš sudaužysiu bažnyčią į šipulius, — 
sakė gyvatė, bet tą naktį jau nebeturėjo galios. 

Kai kareivis rytą parėjo, apipuolė visi, stebėjosi ir klausinėjo: 

— Tai sakyk gi pagaliau, kas ten bažnyčioje dėjosi? 

— Nieko nemačiau, nieko negirdėjau, — atitarė jis, turėdamas 
vilties, kad jo daugiau nebesiųs. Vakare tačiau ir vėl gavo įsa- 
kymą trečią kartą eiti sargybon, o kai mėgino spyriotis, jie pa- 
statė kartuves, kur. jis turėjo būti pakabintas. 

— Ar šiaip, ar taip galas, tai verčiau eisiu vėl pas gyvatę! — 
apsisprendė kareivis. | 

Eina vėl sargybon, sutinka tą senę. 

— Šiandien man išmuš paskutinė valanda,— dejuoja jis, bet 
ji atitaria: | 

— Ne! Šiąnakt tu išvaduosi karalaitę, tik eik į bažnyčią! Vi- 
dury stovi grabas, jame tūno gyvatė. Atsigulk prie pat grabo, ša- 
limais. Kai vienuoliktą valandą nušoks dangtis ir išlįs gyvatė, 
tu greit gulkis į grabą, užsimerk ir nesikrutink. Tau reikės tyliai, 
ramiai išbūti tol, kol numanysi, kad jau saulė šviečia; per tą 
laiką tegu sau nors kažin kas dedasi! | 
„ Kareivis apsisprendė klausyti senės nurodymų. Laiku nuėjo 

žnyčią, atsigulė prie pat grabo. Vienuoliktą valandą nušoko 
dangtis, ir gyvatė nuvinguriavo už altoriaus. Jis greit įsmuko į 
grabą, užsimerkė ir guli tyliai tylutėliai. Gyvatė tuo tarpu jo 
ieškojo po visą bažnyčią. Grįžusi galų gale prie grabo, jame pa- 
matė kareivį. 

— Kelkis — suriko, — čia mano vieta, kelkis! 

O jis— anei krust! Ji dar sykį riktelėjo, bet jis gulėjo kaip 
negyvas. 

— Jei nesikelsi, aš viską sudaužysiu į šipulius, — rėkė gyva- 
tė, bet jis gulėjo kaip gulėjęs nekrustelėdamas. Neilgai trukus 
kilo baisus triukšmas bažnyčioje. Altorius sugriuvo, trinksėjo 
bildėjo iš visų pusių, bet jis nepajudėjo. : 

Pamažu darėsi tyliau, tyliau, tada jis pamanė, jog jau šviečia 
ulė. Dėl visko palaukė dar kurį laiką, iki galėjo tikėti, kad da- 
ar tai jau tikrai saulė patekėjo. Kai pagaliau atsimerkė, priešais 

jį stovėjo karalaitė ir kalbėjo: 

— Eikš, mano išvaduotojau, tu išgelbėjai mane! 

Tik dabar jis atšikėlė ir nuvedė tą gražią merginą pas jos 
motiną. Karalienė nesitvėrė džiaugsmu ir tučtuojau liepė skelb- 

ti dukters vestuves su išvaduotoju. Kareivis tapo karaliumi ir 
džiaugėsi neatsidžiaugė savo žmonos gerumu ir būdo meilingu- 
mu. Ar dabar jie tebegyvena, aš nežinau. 


GUDRAGALVIS HANZLIS 


Vienas ūkininkas turėjo du sūnus, Joklį ir Hanzlį. Tėvas abu 
vienodai Mylėjo, ir vienam, ir kitam norėjo palikti vįsą ūkį, tik 
nežinojo katram. Jis sugalvojo taip: siųs uždarbiauti skyrium vie- 
ną ir kitą, katras parneš daugiau pinigų, tam ir ūkis paliks. 

Pirma išsiuntė Joklį, davęs jam gerą kapšą sidabro pinigų. 
Joklis, persimetęs kapšą per petį, eina per miestelį, pro bažny- 
čią, pro kleboniją; klebonija didelė, matyt, turtinga, pro langą 
žiūri klebonas. 

—— Ką ten ant peties neši? — klausia klebonas. 

— Kapią sidabrinių — atsako Joklis. 

— O, kur taip eini? 

— Tešk.ausi tarnybos, — atsako Joklis. 

ors Klebonas turtingas, jam. praverstų ir tas kapšas sidab- 
rinių. Tad jis sako: 

— Tu gali pas mane stoti tarnauti, tik susitarsim, kad neva- 
lia pykti. Jei supyksi, tai tavo kapšas su visais sidabriniais ati- 
teks man. Jei aš supyksiu, turėsiu savo pinigus tau atiduoti. 

Joklis sutiko ir stojo tarnybon. Kitą rytą klebonas jam liepė 
važiuoti į lauką arti, akėti, miežius-pasėti. 


— Su tavim eis du šunys, Peterzilis ir Salieras. Ji ie žino, kada 
metas namo, jie tau pasakys. Tada ir pargrįši. 

Joklis išsiruošė į darbą, arė, akėjo, miežius pasėjo, pasėjęs už- 
akėjo, baigė viską. Jau seniai nuskambino vidudienį, o tie šu- 
nys drybso sau, ir tiek, nė nesiruošia traukti namo. Joklis at- 
gulė prie jų pievoje ir išgulėjo iki pat vakaro alkanas. Tik ta- 
da šunys parrisnojo, jiems iš paskos parėjo ir jis. 

Klebonas manė, kad Joklis bus susiraukęs, ir klausė: 

— Jokli, tau pikta? 

— Ne, nėmaž, — atsakė Joklis. 

Kitos dienos rytą klebonas sako: 

— Mielas mano Jokli, aš sugalvojau kitaip: tame lauke no- 
riu ne miežius auginti, o burokus. Būk geras, eik ir išrankiok 
grūdus iš žemės. 

Joklis išėjo į lauką, ėmėsi darbo. Tačiau tas darbas buvo la- 
bai varginantis ir lėtai ėjo. Kai vakare šunys patraukė namo, 
jis vos baigė rinkti maišą, o nugara sopėjo ne juokais. 

— Tiek mažai? — klausė klebonas, pažiūrėjęs į maišą — O 
tarp grūdų tiek žemių ir žvirgždų? Ne, aš negaliu pripažinti, kad 
užduotą darbą atlikai gerai. 

— Jeigu jums negerai, tai pasiieškokit kito berno! — atrėžė 
Joklis. S 

— Tai gal pyksti? — klausė klebonas. 

Bernas nepagalvojęs išpyškino: 

— Kas gali nepykti dėl tokių nesąmonių! 

— Atiduok pinigus! — sušuko klebonas.— O pats gali eiti sau. 

Nebuvo ko daryti — taip sutarta! Ir gavo Joklis piktas drož- 
ti namo. Parsiradęs be pinigų, turėjo ilgai ir plačiai pasakoti, 
kaip jam nutikę. Tėvas nelabai tikėjo kalbomis, dave Hanzliui 
kapšą sidabrinių ir išsiuntė į pasaulį. 

Hanzlis viską gerai įsidėmėjo, ką Joklis pasakojo. Ir kelią 
gerai išsiklausinėjo, ketino eiti ten pat ir geriau padaryti. Kai 
nuėjo, kur Joklio būta, klebonas irgi žiūrėjo pro langą. 

— Kur tu eini? — klausė jis gudragalvį Hanzlį. 

— Ieškausi tarnybos, — atsakė Hanzlis. 

— O ką ant peties neši? * 

— Kapšą sidabrinių. 

— Tu gali pas mane stoti tarnauti — kalbėjo klebonas, — tik 
susitarsim, kad nevalia pykti. Jei tu supyksi, turėsi man atiduo- 
ti kapšą pinigų ir išeiti iš tarnybos. O jei aš supyksiu, tai mano 
pinigai atiteks tau. 

Hanzlis sutiko ir stojo tarnauti. Kitą rytą jį klebonas išsiuntė 
miežių sėti. 

— Du šunys, Salieras ir Peterzilis, tau parodys, kada laikas 
namo traukti. 

— Aha, ir vėl taip pat pradeda — tarė sau Hanzlis. Nuėjęs į 
lauką, iškasė duobę, į ją įmetė pilną maišą miežių ir atsigulė prie 
šunų pievoje. Kai nuskambino vidudienį, jis pavarė arklius na- 
mo, o iš paskos ir šunys parsekė. 

— Tu jau čia? — klausė klebonas. 

— Taip, o šunys irgi — atsakė Hanzlis. 

Klebonas manė, kad bernas iš kvailumo taip daro, ir daugiau 
nesakė nieko. 

Kitą dieną klebonas tarė: 

— Mielas mano Hanzli, aš sugalvojau kitaip: tame lauke no- 
riu ne miežius auginti, o burokus. Būk geras, eik ir išrankiok grū- 
dus iš žemės! 

— Tu nori man padaryti lygiai taip kaip mano broliui — tarė 
sau Hanzlis ir išėjo į lauką. Ten pirmiausia atsįgulė su šunimis 
ir gerai numigo. Artėjant vidudieniui, atkasė iš|žemių maišą su 
miežiais ir parvažiavo namo. Šunys gavo risnoti iš paskos. 

— Tu jau baigei? — klausė nustebęs klebonas ir žiūrėjo į mai- 
šą.— Bet taip Mažai, ir tiek smėlio ir žemių! Ne, tai nėra gerai 
atliktas darbas. 

— Žinoma,— tarė Hanzlis— užtat kad laukas labai smėlėtas. 
Jūs mėšlo turėtumėt daugiau į jį krėsti. 

Tuo jų kalba ir baigėsi. 

Kitą rytą klebonas tarė: 

— Šiandien tu ginsi kiaules į pūdymus, tik žiūrėk, kad jos 
arti liekno neitų! 

Hanzlis smagus išginė kiaules pliauškindamas botagu. Tik šit 
pasisuko tenai kiaulių supirkinėtojas ir tarė: 

— Tu gražių kiaulių beturįs! Gal parduosi man kelias? 

— Jei gerai užmokėsi, kodėl ne? — atitarė Hanzlis.— Gali 
“ pirkti visas, tik vieną paršiuką man palik. 

Jie kaipmat sulygo, ir pirklys nusivarė kiaules. O paršiuką 
Hanzlis prigirdė liekne įgrūdęs ir paliko taip, kad tik uodegytė 
kyšotų. 

Pavakare klebonas atėjo pažiūrėti ir neberado nė vienos kiau- 
lės, tik Hanzlis sėdi pūdyme netoli liekno. 

— Kurgi kiaulės? — klausia klebonas susirūpinęs. 

— Kiaulių niekaip negalima buvo sulaikyti, visos į liekną su- 
lindo ir nugarmėjo -į pat pragarą. Tik vienas paršas kelią pakly- 
do ir liko antai įstrigęs. Eikit ir žiūrėkit! 

Klebonas nieko nesakė, tik nuėjo namo susiraukęs. Kitą ry- 
tą paliepė: 

— Šiandien gink karves. Tik žiūrėk gerai, kad joms ko blo- 
go neatsitiktų! 

Hanzlis išvarė bandą į ganyklą. Tenai buvo didelis medis su 
žemomis šakomis, prie to medžio jis atsisėdo. Jam ten bebūnant, 
atėjo karvių pirklys ir klausė, ar jis neparduotų vienos karvės. 

— Visas galit imti, jei tik gerai užmokėsit,— atsakė Hanz- 
lis,— man vieną tik palikit. | 

Bematant jiedu sutarė, sulygo kainą. Hanzlis įsidėjo į kišenę 
gražaus pinigo, o pirklys nusivarė karves. Paliktajai karvei Hanz- 

lis užnėrė stiprią virvę, permetė ją per žemutinę šaką, patraukė 
karvę aukštyn ir stipriai virvę užrišo. 

Pavakary atėjo klebonas bandos žiūrėti. 

— O kur pasidėjo karvės? — klausė jis sunerimęs. 

— Visos nukeliavo į dangų, tik vienai virvė užkliuvo už me- 
džio, tai ta pasikorė ir sprandą nusilaužė,— atsakė klastininkas 
Hanzlis. Klebonas dūsaudamas, galvą kraipydamas parėjo namo, 

Kitą rytą anksti klebonas buvo iškviestas pas ligonį. Išeidamas 
šūktelėjo bernui: 

— Išvirk kolei kas sriubos iš tos pripjautos karvės mėsos, tik 
neužmiršk prieskonių įdėti — petražolių, salierų! 

Hanzlis užkaitė didelį katilą vandens, įdėjo pirmiausia gaba- 
lą karvės mėsos. Tada išėjo į kiemą, .papjovė abu šunis ir sume- 
tė į tą patį katilą. Iš to visko išvirė gerą sriubą. 

Pareina klebonas, klausia, kur šunys. 

— Peterzilį * ir Salierą aš sudėjau į jautienos sriubą, kaip jūs 
liepėte,— atsakė Hanzlis nekalčiausiu veidu. 

— Pagaliau turi būti galas! — išėjo iš kantrybės klebonas.— 
Kiaules nudaigojai, karves praganei, dar ir šunis papjovei! 

— Aha, jūs pykstate,— juokėsi Hanzlis,— duokit šen pinigus! 

Klebonas gavo grąžinti Joklio kapšą ir dar gerokai savų pri- 
dėti. 

Hanzlis susidėjo visa į vienratį vežimėlį, parsivežė namo, o 
priedo — dar ir ūkį paveldėjo. 


UŽKEIKTAS PRINCAS 


Kitados gyveno. kurpius ir turėjo tris dukteris. Didžiausias jo 
turtas buvo trys karvės, jas kasdien kuri duktė turėdavo ginti 
ganyklon. 

Sykį viena karvė nuklydo taip toli, jog ganytoja niekur jos 
negalėjo rasti, bet namo genamų metu ji pati atsirado. Kitą die- 
ną antrai seseriai atsitiko taip pat. Jai irgi dingo karvė, ir visi 
ieškojimai buvo veltui, kol ji galiausiai pati atsirado. Kai ilges- 
nį laiką vis taip ir taip darėsi, vyresnėlė sesuo pasakė: 

— Aš imsiu sykį ir bėgsiu kartu, ir pamatysiu, kur ji nubėga. 

Artėjant vakarui, vėl viena karvė norėjo pabėgti. Vyriausio- 
ji kurpiaus duktė tuoj pat kibo už ragų, stipriai laikėsi ir bėgo 
kartu. Iš pradžių karvė lėkė itin smarkiai, bet mergina nepasi- 


* Peterzilis — vok. petražolė. 


210 


"m "11,2 


leido, ir jos bėgsmas sulėtėjo. Neilgai trukus jos pribėgo mūro 
sieną, dar niekad nematytą, nors visai netoli ganyklos. Karvė 
stuktelėjo ragais į sieną, siena tuoj atsivėrė ir įleido jas į pievą, 
prižėlusią gražiausios žolės. £ 

Karvė puolė ėsti, ir mergina turėjo laiko pasižvalgyti. Visai 
čia pat ji pamatė puikius rūmus, priėjo prie jų ir žengė į vidų. 
Atsidūrė kambaryje, o ten ant mūrelio gulėjo juodas jaunas šuo, 
kūris į ją meiliai žiūrėjo. 

— Kas čia galėtų būti? — klausė ji save, ėjo toliau ir atidarė 
kitas duris. Už jų išvydo puošnią salę, o jos „viduryje stovėjo me- 
dis, aplipęs aukso kankorėžiais. 

— Ak tu varge, kad 'taip aš galėčiau nors kelis nusiskinti! — 
tarė ji ir suplojo rankom — tokie gražūs buvo kankorėžiai. Ilgiau 
pastovėjus ir pažiūrėjus, ji nebeištvėrė, nusiskynė jų penketą 
ir susidėjo į prikyštę. Jai tačiau pasidarė nejauku, ir ji išėjo kar- 
vės žiūrėti. Pataikė išeiti kaip tik laiku, nes karvė jau buvo lio- 
vusi ėsti. Mergina tvirtai įkibo jai į ragus Ir bėgo drauge. Pri- 
bėgusi sieną, karvė stuktelėjo ragais, jos abi išbėgo lauk, o sie- 
na tuoj vėl susivėrė. ;, 1 

Namo parėjusi, vyresnėlė parodė aukso kankorėžius ir papa- 
sakojo, kur buvusi ir ką mačiusi. Kitą rytą tėvas liepė pašaukti 
krautuvininką. Kai jis pamatė aukso kankorėžius ir kurpius pra- 
šė už vieną penkių guldenų, jis tučtuojau sutiko tiek mokėti. 
Padrožė ant stalo dvidešimt penkis žvilgančius sidabrinius, susi- 
šlavė auksą ir patenkintas išėjo. 

"Dabar jie turėjo apsčiai pinigų namuose, bet kaimynams ne- 
krito į akį, nes kurpiaus šeima buvo tikrai taupūs žmonės. Ta- 
čiau sidabrinių darėsi vis mažiau ir mažiau, ir vidurinioji duk- 
tė galų gale tarė: 

— Palaukš, aš parnešiu dar daugiau! 

Kitądien, išginusi karves, ji darė visai taip pat kaip sesuo: 
laikėsi stipriai už ragų ir atsidūrė prie tų gražių rūmų. Pirmaja- 
me kambaryje rado šunelį, salėje -— medį su aukso kankorėžiais. 
Ji prisiskynė į sterblę dar daugiau nei sesuo ir išskubėjo iš rūmų, 
ir kaip tik laiku, kad spėtų vėl įsikibti į karvę. 

Namie visi apsidžiaugė nauju lobiu, ir kurį laiką viskas klo- 
josi gerai. Tačiau ilgainiui sidabro guldenų sumažėjo, ir vieną 
dieną jauniausioji sesuo tarė: 

— Rytoj aš genu karves, o vakare parnešiu tiek aukso kan- 
korėžių, jog mums bus gana ir gana. 

Pasakyta — padaryta. Ji išginė karves, o kai nužiūrėjo, kad 
viena nori kažkur lėkti, kibo į ragus ir lėkė kartu. Jos perėjo 

mūro sieną, atsidūrė gražioje pievoje, dr mergina tuoj žengė į 
tuos prašmatnius rūmus. Pirmajame kambaryje taip pat tupėjo 
šunelis, kuris sutiko ją itin meiliomis ir draugiškomis akimis. 
Tačiau ji žengė toliau, į salę, kur buvo nuostabusis medis. Ji 
tuoj priėjo ir tik skynė, skynė. Bet aukso kankorėžių ant me- 
"džio kabėjo labai daug, tad ji liovėsi skinti tada, kai prikyštė 
jau pūpsojo ir ji vos valiojo panešti šitiek aukso. Staiga jai top- 
telėjo: 

— Jei nebegalėčiau išeiti, tai būtų gražu! 

Ji skubiai išbėgo iš rūmų — karvės nebėra, puola prie mū- 
IO — mūras neprasiskiria, ieško vartų pro kur išeiti — nėra jokių 
vartų. 

Ilgai ieškojusi, galiausiai žengia susirūpinus atgal į rūmus, ei- 
na į salę ir deda aukso kankorėžius ant stalo. Tik dabar pastebi, 
kad esama dar vienų durų, ir ji eina pro jas į trečią kambarį. 
Ten stovi stalas, ant jo pridėta kepsnių ir vyno. 

— O, kad taip galėčiau paimti nors kruopelytę...— sako ji 
jau pusiau nustojusi vilties. Alkis darėsi vis piktesnis, o nesiro- 
dė niekas, ko galėtų paklausti, tad sėčog/ prie stalo ir valgė. Na- 
mie būtų geriau buvę sausą duoną valgyti negu čia rečiausius 
kepsnius. 

Sočiai privalgiusi, pamatė duris į ketvirtą kambarį, įėjo ten, 
rado dvi lovas. Buvo jau gerokai nuvargusi, o ir sutemo naktis, 
tad ji nieko nelaukusi atgulė ir užmigo. 

Vidunaktį ją staiga nubudino triukšmas. Durys pyškėdamos 
atsidarė, didelis juodas šuo prišoko prie jos lovos ir suriko: 

— Kelkis! 

Ji su baime atsikėlė, o šuo tarė: 

— Guldyk mane į lovą! 

Jai beveik baisu buvo žiūrėti, čiupo jį iI paguldė į lovą. Ta- 
da jis pasakė: 

— Gulkis ir tu! 

Ji atsigulė, bet nugara į jį. Iš baimės ji beveik nevaliojo nė 
pasikrutinti, su laiku tačiau užmigo. Kai rytą nubudo, pamatė 
esanti viena ir atsikėlė. 

Gretimame kambaryje stalas jai ir vėl buvo padengtas. Po 
pusryčių norėjo apsižiūrėti, kas kur dedasi. Pirmajame kamba- 
ryje ji vėl matė juodą šunį, kuris labai maloniai į ją žiūrėjo. 
Tačiau šiandien jis jau turėjo mažytę baltą dėmelę. 

— Kaip čia galėtų būti su tuo šunimi? — svarstė ji. 

Jai vėl prisiminė karvė. Turėjo vilties, kad ji gal šiandien 
ateis ir ją iš čia išsigabens. 

Tuo tarpu namiškiai labai susirūpinę laukė jos grįžtant. Kar- 
vė pargrįžo viena, o šiandien buvo tuščios pastangos ją išginti, 
kad lėktų prie mūro sienos. Jie prašė ir kaimynus padėti ieškoti, 
bet niekas nedavė naudos. 

Tuo laiku mergina ėjo į pievą, bent dešimt kartų vaikščiojo 
palei sieną, tikėdamasi, gal pavakare karvė dar atbėgs. Paskui 
vėl grįžo į rūmus, sėdo valgyti vakarienės, o paskui gulė į lovą. 

Vidunaktį ją pažadino triukšmas. Vėl atsirado juodas šuo, tik 
daug didesnis kaip pirmą kartą, ir suurzgė ant jos: 

— Kelkis! 

Ji atsikėlė, turėjo jį savo rankomis paguldyti į lovą. Bet jis 
reikalavo, kad ir ji gultųsi prie jo. O kad šis šuo buvo daug 
didesnis ir dar taip urzgė, tai ji manė, kad ši naktis nebepraeis 
taip gerai kaip ana. Tačiau rytą ji nubuųdo nepaliesta. 

Ji atsikėlė ir vėl nuėjo pusryčiauti. Kai užėjo į pirmąjį kam- 
barį, šuo ant mūrelio buvo jau ligi pusės baltas ir tik nuo pusės 
juodas. Jai rodėsi, kad šuo dar niekuomet taip meiliai į ją ne- 
žiūrėjo kaip šį sykį. Dabar jai atėjo į galvą, ar tik ji nebus at- 
sidūrusi užkeiktoje pilyje, o kad jai niekas ničnieko blogo ne- 
darė, tai ji vėl truputį padrąsėjo. Žinoma, kai išėjo į pievą ir 
karvės nerado, tada vėl labai nusiminė. 

Eidama gulti tarė sau: 

— Gal jau šiandien bus paskutinė naktis? 

Tuo ji truputį apsiramino ir veikiai užmigo. Trečią kartą pri- 
ėjo vidunaktis. Bet dabar kilo daug smarkesnis triukšmas negu 
anuos kartus. Durys bildėdamos atsidarė, įėjo šuo milžinas, juo- 
das kaip varno sparnas. 

— Kelkis! — suurzgė taip, jog net sienos sudrebėjo. Kai ji 
pakluso, jis riktelėjo: 

— Guldyk mane į lovą! | 

Persigandusi, dvasios neatgaudama užsimerkė, suėmė jį į glė- 
bį, paguldė. 

* — Gulkis ir tu! — suurzgė šuo, ir ji pakluso. Ir šią naktį ji vėl 
užmigo. 

O kai rytą nubudo, iš baisaus, milžiniško šuns jau buvo pa- 
sidaręs jaunas gražus princas, kuris miegojo kaip kūdikėlis. Ji 
atsikėlė patyliukais, nenorėdama jo žadinti. Tik girdėjo, kad pi- 
lyje, kur pirma buvo tylu tyliausia, dabar visur pilna gyvų daik- 
tų: paukščiai čiulbėjo, gaidžiai giedojo, arkliai prunkštė, tarnai 
lakstė ruošėsi, o kai ji ėjo per tris kambarius, tai jie buvo to- 
kie gražūs kaip niekada. Ir pirmajame nebebuvo juodo šuns, nuo 
mūrelio jis buvo dingęs. 

Kai ji dabar nudžiugusi galvojo, kad šit greit būsianti namie, 
įėjo tas gražus princas, paėmė už rankos ir tarė: 

— Tu mane išvadavai. Ko norėtum už tai? 

— Nieko, — atsakė ji, — tik namo norėčiau, pas savo žmones. 

— Tai savaime aišku, — atitarė jis,— bet sau, sau pačiai no- 
rėk daugiau! į 

Ji ilgai nedrįso pasakyti, kas jai labiausiai rūpi, būtent, kad 
pats princas jai labai patinka, bet kai jis nieko daugiau nesakė, 
tai ji galų gale ėmė ir išdrožė: 

— Tekėti už tavęs norėčiau! 

Va tokia šneka tai jam labai patiko, ir jiedu iškėlė vestuves. 
Po to nuvažiavo į jos tėvų namus, ir jūs galit įsivaizduoti, kiek 
ten buvo džiaugsmo visiems! O kad princas buvo toks turtingas, 
tai pastatydino dvi pilis, vieną sau su žmona, kitą — jos gimi- 
nėms. Ir gyveno jie ilgai ilgai laimėje ir džiaugsmuose, ir gal te- 
begyvena ligi šiol, jei dar nenumirė, 


RAUDONAS OBUOLYS 


Gyveno kitados ūkininkė, turėjo tikrą dukterį ir podukrą. 
Kaip ji labai mylėjo dukterį, taip neapkentė podukros ir skaudi- 
no ją kiek tiktai galėjo. 

Podukra turėdavo rytą kuo anksčiausiai ginti karvutę į ganyklą 
ir paprastai visą mielą dienelę nė kąsniuko valgyti negaudavo. 
Kai ji taip skriaudžiama sykį ėmė graudžiai verkti, karvutė pa- 
klausė: 

— Ko gi tu verki? 

— Kad aš labai valgyt noriu,— atsakė mergaitė. Tada kar- 
vutė ir sako: 

— Atsuk mano vieną ragelį, rasi jame pienuko ir pyrago. 

Mergaitė padarė, kaip mokė karvutė, ir rado pilną ragą, val- 
gio ir gėrimo. Sočiai pavalgiusi, užsuko ragelį vėl ir linksma 
traukė su karvute namo. 

Kitą dieną pamotė atėjo i sargybą, atsisėdo aukštoje žolėje 
ir užmigo. Vargšė piemenėlė vėl neturėjo nė trupinio duonos ir 
verkė. Karvutė vėl prašneko: 

— Atsuk mano ragelį, rasi jame pienuko ir pyrago. 

Mergaitė pasistiprino kaip vakar ir vėl buvo linksma, smagi. 

O pamotė turbūt nužiūrėjo, kaip ten buvo, nes kitądien mer- 
gaitė labai liūdėjo, akys jai ašarojo, net karvutė susidomėjusi 
klausė: 

— Ko gi tu verki? 

Mergaitė kūkčiodama sakė: 

— Kai aš šiandien tave parginsiu, pamotė lieps tave papjauti. 

— Maža bėda, — tarė karvutė.— Kai mane papjaus, tau lieps 
mano skrandį išplauti. Jame rasi raudoną obuolį, tą tu sviesk 
į artimiausią medį, tada iš obuolio pasidarys gražus paukštis. 

Taip išties ir buvo. Kai mergaitė parginė, pamotė liepė kar- 
vutę papjauti, o jai sakė: | 

— Eik prie upelio ir išplauk skrandį! 

Liūdna ji nuėjo prie vandens, bet plaudama tikrai rado rau- 
doną obuolį, kaip karvutė buvo nusakius. Ji ėmė obuolį ir svie- 
dė į artimiausią medį. Ten iš jo pasidarė gražus paukštis ir strik- 
sėjo linksmai nuo šakutės ant šakutės. 

Mergaitei į tą paukštį bežiūrint, jojo pro šalį karalius ant šau- 
naus širmio ir susidomėjo paukščiu. Priešais trobą sėdėjo ant suo- 
liuko pamotė su dukteria. Karalius jas užkalbino sakydamas: 

— Kuri man tą paukštį pagaus, bus mano nuotaka. 

Duktė, tai išgirdusi, pašoko iš džiaugsmo, išraudo visa, o mo- 
tina ragino: 

— Greičiau tu, greičiau! 

Duktė puolė prie medžio, ėmė gaudyti paukštį, bet, nors vi-' 
saip stengėsi, pagauti negalėjo. Karalius, tai matydamas, tarė po- 
dukrai, tebestovinčiai prie upelio: 

— Eik šen, tu mėgink, gal pagausi! 

Gražioji mergina tik ištiesė į paukštį rankas — paukštis tuoj 
pats prie jos prilėkė. | 

— Tu būsi mano mieliausioji, — tarė karalius, užsikėlė ją ant 
žirgo, ir jiedu nujojo. 


AKLYS, ŠLUBIS IR NUOGALIUS 


Kopiau per kalvą, sutikau kurpių ir žmogų. Eidamas toliau, 
priėjau didelį kaimą, jame stovėjo trys mažos trobelės. Pirmoje 
skaldė kalades, antroje — pliauskas, o iš trečios, visai tuščios, iš- 
ėjo trise: vienas aklas, kitas šlubas, o trečias nuogas. 

Aklys pamatė mano rankose kiškį. Šlubis pasivijo, o nuoga- 
lius užsikišo už ančio. Šokau bėgti, užkliudžiau akmenį. Žiebė 
liepsna — nudegino man visas rankas. Negaliu jomis sėti. Einu 
į Mautbriukę, nusiperku pūrą pupų. Grįždamas skaičiavau jas. 
Viena pupa ėmė ir iškrito. Neturiu ko sėti. Tai pasėjau runkelius. 

Runkeliai užaugo dideli. O visų didžiausias mano runkelis 
ėmė ir įkrito į upelį. Parėjau namo, atsivedžiau savo jautį pla- 
čiaragį — nuo jo vieno rago iki kito varna skrisdavo septynerius 
metus — ir vis tiek to runkelio niekaip neištraukiau. 

Mažesniais runkeliais penėjau meitėlį. O tai nusipenėjo mei- 
tėlis! — storiausioje vietoje lašiniai buvo sulig peilio geležte sto- 
rio, o kitur šiek tiek plonesni. Sukabinau paltis, jos man nutrau- 
kė devynias grandines, pramušė devynerias lubas, o apačioje už- 
sikabino ant voratinklio ir liko tenai kyboti. 


RATAI PATYS VAŽIUOJA 


Gyveno kadaise viename gražiąme mieste turtingas Žmogus 
su dukteria. Jis labai ją mylėjo ir tenkino visus jos norus. Kai 
duktė suaugo į gražią merginą, tėvas prašė, kad ji išsirinktų tur- 
tingą jaunikį ir ištekėtų, bet ji niekaip nesutiko. 

Tėvas nesiliovė jos raginęs, ir ji galų gale tarė: 

— Gerai, tekėsiu, jei patenkinsit mano sąlygas. Pirmiausia 
man turi būti ratai, kurie mano valdomi patys važiuoja, ir ketu- 
rios suknios: viena žydra, aukso žvaigždėmis nusėta, viena ner- 
ta iš sidabro ir viena iš aukso gijų, ketvirta turi būti siūta iš lau- 
ko pelių kailiukų. Jei man po trijų dienų visa tai bus, sutinku 
tekėti. 

Tėvui tokios sąlygos uždavė nemaža galvosūkio, bet kaip ga- 
lima neduoti, ko dukrytė reikalauja! Tad jis pasišaukė geriau- 
sius meistrus ir prašė per tris dienas padirbti tokius ratus. Liepė 
pripirkti brangiausių medžiagų ir siūti suknias, susamdė visus 
pelių gaudytojus, kad kailiukų parūpintų. Per tris dienas visi 
dukters norai buvo patenkinti, o tėvas tik džiaugėsi. Ratai susto- 
jo priešais duris, juose buvo keturios suknios, kokių ji reikala- 
vo. Mergina įlipo į ratus, bet ligi tik atsisėdo, tekiniai ėmė rie- 
dėti, ir ji nesustabdomai važiavo tolyn ir tolyn, kol atsidūrė sve- 
timoje, visai nepažįstamoje šalyje. Netoli didelio miesto ratai 
sulūžo. Tada ji išlipo, ėmė žvalgytis aplinkui. Pamatė didelį ąžuo- 
lą tuščiu.viduriu ir jame suslėpė savo gražiuosius drabužius. Suk- 
nią, kuri buvo iš pelių kailiukų, ji apsivilko ir nuėjo į miestą. 

Ten ji ieškojo kokios pastogės ar darbo, bet niekas jos ne- 
priėmė, nes nepažįstamos merginos su pelių kailiukų suknia Žžmo- 
nės nenorėjo įsileisti. Ilgai vaikščiojo, klausinėjosi, kol pagaliau 
priėmė vieno grafo namuose dirbti virtuvėje. Čia prašmatnioji 

mergina turėjo ruoštis purvina ir pelenuota, grindis šluoti, du- 
benis ir lėkštes plauti, visus prasčiausius tarnaitės darbus dirbti. 
Naktį miegojo menkoje kamarėlėje ant aptrešusių šiaudų, ir nie- 
ko daugiau toje kamarėlėje nebuvo, tik viena kėdutė ir maža 
skrynelė drabužiams. 

Jau ilgai buvo grafo namuose tarnavusi, kai ponas kėlė di- 
delę puotą, kuri turėjo trukti keletą dienų. Jis mat norėjo ta 
proga iš gražiųjų miesto panų išsirinkti nuotaką. Dabar virtu- 
vės tarnaitei užėjo sunkios dienos. Ji be atvangos turėjo van- 
denį nešti, valyti viską, vištas pešti ir dar daugelį kitų panašių 
darbų dirbti. Kai viskas buvo suruošta, pasirodė iškilniausieji 
miesto svečiai. Prisiminė dabar paišina tarnaitė savo tėvą, kaip 
ji namie tokiose puotose visada dalyvaudavo, kaip šokdavo ir 
kaip dėl savo gražumo pranašiausia iš visų būdavo. Tad prašė 
virėją leisti jai pabūti už durų, pažiūrėti, kaip svečiai įeina ir, 
išeina. Po ilgų prašymų, kai jau visi ruošos darbai buvo baigti, 
galų gale išleido ją. 

Greit mergina nuėjo į savo kamarėlę, nusiprausė, apsivalė ir 
nuskubėjo prie tuščiavidurio ąžuolo. Išsitraukė žydrą, žvaigždė- 
mis nusėtą suknią, apsivilko ir tokia parėjo namo. Kai įžengė į 
salę, visi stebėjosi jos gražumu, o grafas buvo tiesiog sužavėtas. 
Jis ją pasitiko, nuvedė į pirmąją vietą ir/šoko tik su ja. Po va- 
landos ji dingo iš salės, nuskubėjo prie tuščiavidurio ąžuolo, ap- 
sivilko kasdieniniais drabužiais ir nežymiai atsistojo už durų žiū- 
rėti, kokį įspūdį padariusi. Grafas dėl jos dingimo buvo labai 
nusiminęs, liepė puotą netrukus baigti ir svečius užkviesti ryt- 
dienai. 

"Ir susirinko vėl visi gražiausiai išsipuošę, ir stengėsi niūrioi 
nusiteikusį grafą pragiedrinti, bet viskas buvo veltui. O mergi 
na, užbaigusi virtuvės ruošą, vėl prašė virėją leisti jai pabūt: 
už durų, pasižiūrėti, ir virėja leido. Ji greit įsmuko į savo kam 
barį, nusiprausė, apsivalė, nulėkė prie tuščiavidurio ąžuolo, už 
sivilko sidabro gijų suknią ir parskubėjo į rūmus. Kai tik ;žen 
gė į salę, grafas su džiaugsmu ją sutiko, nuvedė į pirmąją vietą, 
šnekėjo ir šoko tik su ja ir buvo be galo laimingas. Bet po valan- 
dos ji dingo iš salės. Grafas šį sykį buvo pastatęs prie vartų iš- 
tikimus sargus, kurie turėjo sekti, kur eis nepažįstamoji. Bet ji, 
tai numanydama, išnėrė pro užpakalines dureles ir nudūmė prie 
tuščiavidurio ąžuolo, apsivilko pelių kailiukų suknią ir grįžo į 
rūmus. 

Sulig viešnios dingimu ir džiaugsmas prapuolė. Grafas atsi- 
sveikino su svečiais, pirma užprašęs juos rytoj vakare vėl būti. 

Tikėjosi, kad nepažįstamoji vėl pasirodys. Ir apstatė namus tokia 
gausybe sargų, kad ji nebegalėtų išnykti nepastebėta. 

Kaip jis tikėjosi, taip ir įvyko. Tarnaitė kitą vakarą irgi nu- 
skubėjo prie ąžuolo, apsivilko auksagije suknia ir grįžo į pilį. To- 
kia graži kaip šįsyk ji dar niekad nebuvo buvusi. Grafas ją su- 
tiko su džiaugsmu, šnekėjo ir šoko tik su ja, visoms kitoms bu- 
vo kurčias ir aklas. O kai praėjo valanda ir ji norėjo vėl bėgti 
nrie ąžuolo, tarnai jau visus rūmus laikė apsupę. Tada ji įsmuko 
į savo kamasrėlę, nusivilko brangią suknią ir norėjo ją paslėpti. 
Vienas tarnas betgi pastebėjo, kad nepažįstamoji įsmuko į vir- 
tuvės tarnaitės kamarą, ir tuoj pranešė ponui. Šis liepė duris ati- 
daryti ir užklupo savo tarnaitę kaip tik tada, kai ji taisėsi auk- 
so suknią paslėpti skrynelėje. Jis puolė jai ant kaklo ir maldavo 
suknią vėl užsivilkti ir grįžti su juo į salę. Kai jis su ja pasirodė 
svečiams ir paskelbė, kad ji jo nuotaka, kilo visuotinis džiaugs- 
mas, ir jau kitądien atšoko jų vestuves. Abu jiedu gyveno džiaugs- 
me ir laimėjė tikrai daug metų apsupti vaikų ir anūkų. 


PASLAPTINGA KARALAITĖ 


Buvo kitados toks kaimo bernelis, vardų Hanzlis, kuris par- 
davė mažą ūkelį,| paveldėtą iš tėvų, ir traukė į svečias šalis. Jau 
buvo nukeliavęs T kitą kraštą, kai sykį jį užklupo lietus ir rei- 
kėjo ieškotis pastogės. Jis įlindo į tokią koplyčią, stovinčią nuo- 
šaliai nuo kaimo, palei vieškelį. Joje rado numirėlį ant neštuvų. 

Lietui dar nesiliaujant, užėjo šeši kaimo vyrai ir norėjo nu- 
mirėlį išmesti lauk. 

— Nedarykit to! — sakė Hanzlis, bet jie atšovė: 

— O kodėl ne? Jis.gi mums skolų negrąžino. 

Hanzlis nieko nelaukęs čiupo savo piniginę ir atidavė jiems 
visus pinigus, kiek tiktai turėjo. Dabar kaimo vyrai numirėliui 
nieko nebedarė ir išėjo sau. Rytą Hanzlis pakilo ir traukė toliau. 
Bet pinigų jis nebeturėjo nė skatiko, tad dykais nagais keliavo 
tris dienas. Ketvirtą dieną sutiko vieną tokį keliauninką, kuris 
jį paklausė: 

— Kur keliauji? 

— Į sostinę norėčiau,— atsakė Hanzlis. Tada tas antrasis tarė: 

— Aš eisiu su tavim. 

Toliau jie žygiavo dviese. Sutemus nakčiai, jie apsistojo už- 
eigoje. Palydovas užsakė Hanzliui visokių gerų daiktų ir tarė: 

— Tu valgyk kaip reikiant. Aš tai valgyt nenoriu. 

Jie čia ir pernakvojo. 

Kitądien apie pietus ten vienas toksai rodė nešiojamąjį lėlių 
teatrą. Jie nuėjo pasižiūrėti. Hanzlio palydovas lėliukus paveikė 
taip, jog lėlininkas jų nebegalėjo judinti ir dėl to dejavo. Tada 
palydovas sakė: 

— Tu nedejuok, lėliukai judės patys tarytum gyvi. 

Bet jis taip padarė tik pusei lėliukų, tad lėlininkas prašė: 

— Tu padaryk, kad visi judėtų, o ne pusė. 

Dabar palydovas jam taip atsakė: 

— Aš padarysiu, bet tu man atiduok kardą, kur su savim turi. 

Lėlininkas išsyk nenorėjo, bet matydamas, kad jo noras ki- 
taip nebus vykdomas, atidavė. 

Paskui Hanzlis ir jo paslaugusis palydovas traukė toliau ir 
priėjo nedidelį mišką. Ten ėjo keliu tokia senė, pargriuvo ir nu- 
silaužė abi kojas. Ji nepasikeldama vaitojo, o palydovas jai sakė: 

— Aš tau padėsiu, jei man atiduosi tris savo lazdeles. 

Ji atsakė: 

— Ne, neatiduosiu. 

— Tai aš tau nepadėsiu, gali čia sau gulėti. — atitarė jis. 

„, Tada senė atidavė tris lazdelės. Jis ėmęs pastatė pargriuvusią 
senę, ir ji tuoj buvo sveika. 

Abu keleiviai traukė toliau, bet, dar jiems nespėjus iš miško 
"išeiti, atskrido didysis erelis ir buvo juos bepuoląs. Palydovas 
išsitraukė kardą, nukirto jam abu sparnus ir juos pasiėmė. Nak- 
tį jie pasiekė sostinę ir apsistojo užeigoje. Palydovas vėl užsa- 
kė Hanzliui valgyti ir gerti, bet pats ir vėl į burną nieko neėmė. 

Tos šalies karalius turėjo dukterį, vieną vienintelę. Per ją 
daug vyrų buvo žuvę. Ji, sosto ir karūnos paveldėtoja, turėjo iš- 
sirinkti vyrą, o jos vyru galėjo tapti tik tas, kas tris dienas iš 
eilės atspės, apie ką ji galvoja. Kas mėgina atspėti ir neatspėja, 
tas nusmerkiamas mirti. 

Hanzlis savo palydovui tarė: 

— Dabar aš eisiu spėti. 

O tasai atitarė: | 

— Dėl manęs — kaip sau nori, gali eiti. 

Hanzlis nuėjo pas karalių, pasisakė, ko jam reikia: 

— Norėčiau karalaitės mintis atspėti. 

Karalius priminė: 

— Ji šimtus jaunikių jau pasmerkė mirti, man gaila būtų ta- 
vęs. 

Hanzlis vis tiek prašė leisti su ja pačia pasikalbėti, ir kara- 
lius pašaukė dukterį. Karalaitė šiam drąsuoliui jaunikiui liepė 
prisistatyti rytoj rytą devyniomis. 

Hanzlis grįžo į užeigą ir papasakojo savo palydovui, ką esąs 
sutaręs su karaliaus dukteria. Palydovas jam užsakė tiek daug 
gėrimų, jog jis nusikaušo kaip pėdas ir visą naktį knarkė kietai 
įmigęs. 

Tuo tarpu palydovas ėmėsi erelio sparnus ir vieną burtų laz- 
dą ir naktį apie pusę vienuoliktos nuėjęs prigludo po karalaitės 
langu. Lygiai vienuoliktą karalaitė iš savo kambario išskrido, o 
palydovas — pridurmu paskui ją ir mušė, mušė lazda iš visų jė- 
gų, ji nematė jo, užtat manė, kad ledų kruša ją kapoja. Ji skri- 
do ir skrido, kol atsidūrė ant aukšto kalno, o į tą kalną ėjo gi- 
lyn urvas. Ji tuo urvu ėmė leistis, o palydovas — iš paskos. Jie 
pateko į didelę, skaidriai apšviestą šokių aikštę, ir jis neregimas 
atsistojo šalia jos. Ten jau buvo susirinkę šimtai, jų viduryje — 
vyriausiasis burtininkas, jie valgė, gėrė. Prisivalgę šoko, kol pri- 
artėjo dvyliktos valandos pabaiga. 

Tada karalaitė priėjo prie vyriausiojo burtininko ir pasiklausė: 

— Jau vėl turiu vieną, apie ką dabar man galvoti? 

— Galvok tik apie savo batelius, o rytoj atneši man jo akis 
suvalgyti, — tarė jai vyriausiasis burtininkas. 

Po to vėl visi traukė lauk pro tą pačią skylę, o palydovas — 
tuoj paskui karalaitę. Skrendančią namo jis lydėjo pridurmu ir 
vėl smarkiai pliekė lazda. Paskui grįžo į užeigą ir atgulė dar nu- 
migti truputį. 

Rytą Hanzlis nubudo iš savo ilgo miego ir norėjo tuoj eiti 
pas karalaitę. Čia palydovas jį pamokė: 

— Kai nueisi, pasakyk tik tįek: sapnavai, kad ji galvoja apie 
savo batelius. 

Karalaitė priėmė tą kaimo bernelį ir tuoj klausė, apie ką ji 
galvojanti. Jis atsakė: 

— Nagi apie savo batelius tu galvoji. 

— Atspėjai,— tarė ji— Rytoj vėl tuo pat metu ateik. 

Hanzlis grįžo į užeigą pas savo ištikimą palydovą, valgė ir 
gėrė, O vyno gavo tiek, kad nusikaušo visiškai. 

Kai jis miegojo, palydovas ėmė antrą burtų lazdą, prisitaisė 
erelio sparnus, vėl nuskrido į karaliaus pilį, 0 nuo pusės vienuo- 
liktos tvatijo lazda princesę taip pat kaip pirmą naktį. Ji nu- 
skrido į aukštą kalną ir įsigavo pro skylę gilyn į vidų, o jis — 
iš paskos ir vėl atsistojo neregimas šalia jos. Vėl jie valgė gėrė, 

o paskui šoko. Dvyliktai baigiantis, karalaitė tarė vyriausiajam 
burtininkui: 

— Jis atspėjo; apie ką man galvoti rytoję 

— Galvok tik apie savo pirštines, — atsakė jis. Po to išsigavo 
visi lauk, o palydovas skrido paskui karalaitę ir mušė ją be at- 
vangos. Užeigoje atsigulė pasilsėti nors kelias valandas. 

Kai Hanzlis rytą taisėsi eiti pas karalaitę, palydovas jam tarė: 

— Šiandien sakyk, kad ji apie savo pirštines galvoja! 

Nuėjo. Karalaitė tuoj paklausė, o jis ir šį kartą atsakė teisin- 
gai. Tada ji tarė: 

— Taip, tu ir vėl atspėjai. Rytoj ateik čia tuo pačiu laiku! 

Ir tą dieną palydovas užsakė Hanzliui tiek valgių ir gėrimų, 
jog jis vakare tik smuko į lovą ir nieko nei regėjo, nei girdėjo. 
Tą naktį palydovas prisijuosė kardą, pasiėmė trečią lazdą ir, pri- 
sitaisęs erelio sparnus, vėl laukė karalaitės. Kai ji išskrido, jis — 
tuoj pavymu iš paskos ir mušė ją be pasigailėjimo. Nulydėjo li- 
gi kalno, paskui — pro skylę į vidų. Ten vėl buvo puota ir šo- 
kiai. Po to ji tarė vyriausiajam burtininkui: 

— Jis vėl atspėjo. 

— Taip juk dar niekad nėra buvę, — atitarė jis. 

— O aš jau dvi dienas sergu, pridaužyta neregėtos ledų kru- 
šos, — dejavo karalaitė. 

Jau baigėsi pirma valanda, ir vyriausiasis burtininkas skrido 
su ja atgal į pilį. Palydovas vijosi pridurmu ir mušė jį dar stip- 
riau negu ją. Visi trys nusileido balkone. Vyriausiasis burtinin- 
kas tarė: 

— Tokios ledų krušos aš dar kaip gyvas nesu ragavęs. 

Atsisveikindama ji paklausė: 

— O apie ką rytoj man galvoti? 

— Galvok apie mano galvą,— atsakė jis, ir princesė įskrido 
į rūmus. 

Vyriausiasis burtininkas buvo jau benuskrendąs, bet palydo- 
vas jį stvėrė ir nukirto jam galvą. Parsinešė ją į užeigą ir suvy- 
niojo į skarą, kad Hanzlis nepamatytų. 

Kai Hanzlis rytą jau ruošėsi išeiti, palydovas davė jam ry- 
šulį ir pasakė: 

— Kai nueisi ir ji tave klaus, apie ką ji galvojanti, tu mesk 
į ją šitą ryšulį, tau pačiam betgi nevalia žiūrėti, kas jame yra! 

Nueina kaimo bernelis į pilį, klausia jį karalaitė: 

— Na, tai apie ką gi aš galvoju šiandien? 

Tada jis metė jai ryšulį. Ji atrišo jį, rado galvą ir tarė: 

— Taip, teisingai įminei. 

Karalius nudžiugęs tarė: 

— Galų gale atsirado vienas, kur tave įveikė. 

Tuoj stalas buvo padengtas puotai, ir Hanzlis atvedė savo pa- 
lydovą, bet tas nieko nevalgė ir negėrė. Karalaitė susituokė su 
kaimo berneliu, kuris dėl savo išminties veikiai gavo sostą. 

Prieš jauniesiems nueinant miegoti, palydovas tarė Hanzliui: 

— Pasistatyk prie lovos kubilą vandens. Kai tavo jauna pati 
eis gulti, tu griebk ją, įmurkdyk į vandenį ir panardink tris kar- 
tus! Nuo to ji praras visokį blogį ir tave visada mylės. O aš 
skiriuosi nuo tavęs. 

Hanzlis nusiminęs tarė: 

— Tu dabar neturi išvykti, tu privalai būti pirmas po manęs 
karalystėje! 

— Ne——-atitarė jo ištikimas palydovas,— savąją dalį aš jau 
gavau, aš esu tas numirėlis, už kurį tu skolas apmokėjai. Kad tu 
man padėjai, tai ir aš tau padėjau, o dabar viešpatauk, būk geras 
karalius! 

Po šių žodžių jo niekas niekur daugiau nebematė. 


DU ŽVEJO SŪNUS 


"Seniai, labai sėniai gyveno neturtingas žv:jys su pačia tro- 
belėje prie ežero. Jie neturėjo vaikų, nors labai norėjo turėti. 
Vieną naktį jis sapnavo, kad palei tiltą sugavo didelę žuvį, tos 
"žuvies palvą atidavė kumelei, vidurinę dalį savo pačiai, užpa- 
kalinę dalį šuniui, o uodegą užkasė trobelės pašalėj, toj vietoj, 
kur vanduo nuo -stogo laša. 

Iš pradžių jis dėl šių dalykų nekvaršino sau galvos, bet kai 
tris kartus pasapnavo visai tą patį, tai nuėjo į tą vietą, kur upė 
įteka į ežerą, O per upę yra tiltas, ir tikrai ten pagavo didelę 
žuvį, tokią kaip sapne! Parnešė ją namo, supjaustė ir padalijo: 
galvą kumelei, vidurį savo pačiai, užpakalį kalei, o uodegą už- 
kasė pašalėj, po palašiniu. | 

Netrukus po to kumelė paliko kumelinga, kalė vaikinga, o 
jo pati laukėsi mažo. Kur uodegą užkasė, iš ten išdygo du ka- 
lavijai. 

Ir kai priėjo laikas, žvejys paėmė abu kalavijus, suvyniojo 
lę žindo du šuniukai, o kumelė atsivedė du kumeliukus. 

Dabar žvejo trobelėje, suprantama, buvo daugiau ruošos nei 
pirma, o berniokai. augo kaip medžiai girioje. 

Kai jiems buvo jau arti dvidešimties metų ir žvejui nebe taip 
spėriai ėjo darbas, jis pasišaukė abu sūnus ir sakė: 

— Greit bus sunku judviem abiem čia gyventi. Jūsų jėgoms 
žvejų amatas per mažai darbo duoda. Ir ežeras per mažas. Už- 
tat vienam katram reikės ryžtis eiti iš namų ir imtis kokio kito 
verslo. 

— Tėte,— kalbėjo jie — mudu susitarsim, katram iš mūsų iš- 
eiti, tik pirma mudu mėginsim ieškoti laimės medžioklėje. 

Ir jiedu ėjo daug sykių medžioti, bet ne taip kaip dabar me- 
džiojama. Jie ištempdavo didelį tinklą, pritaisydavo masalą ir 
baidydavo į ten žvėris. Pirmą dieną abu sugavo po mešką, ant- 
Ią dieną — po liūtą. Nors tie žvėrys tinkle labai draskėsi ir ša- 
kinėjo, bet, kai tik juos palietė kalaviju, tuoj apmalšo ir buvo 
„Iamūs kaip šuneliai. | 

Tada vienas sūnus, vardu Karlas, pasibalnojo žirgą, prisijuo- 
sė kalaviją, pripylė stiklinę ligi pusės smėlio, nuo pusės ligi vir- 
šaus vandens ir padavė ją broliui sakydamas: 

— Frydli, mielasis, aš dabar trauksiu į svečias šalis. Pasta-- 
tyk šią stiklinę patamsyje savo kambaryje, kur miegi. Kol van- 
duo joje bus skaidrus ir grynas, žinok, man einasi gerai. Kai 
smėlis sukils ir vanduo susidrums, tada eik man į pagalbą! 

Po to jis atsisveikino su namiškiais, sėdo ant žirgo ir išjojo, 
visų žvėrių lydimas. 

"Tris ketvirčius metų jojo ir vis darbo neieškojo. Liūtas, meš- 
ka ir šuo rūpino jam valgio, ir jis tik dairinėjosi, kaip pasaulis: 
atrodo. 

Taip jis atsidūrė viename mieste, kuris atrodė gana savotiš- 
kai. Juodos vėliavos karojo nuo stogų, juodos užuolaidos kabė- 
jo ant langų, o gatvėse nesimatė kitokių veidų kaip tik labai 
liūdni. 

Jis užsuko į pirmą pasitaikiusį viešbutį ir pasirūpino, kad jo 
žvėrys taip pat gerą pastogę gautų. Sėdėdamas svetainėje prie 
vyno stiklo, jis užkalbino šeimininką ir klausė, kodėl visas mies- 
tas toks nusiminęs. 

— Jūs čia dar tik neseniai, — atitarė šeimininkas,— tai neži- 
note, kodėl taip yra. Po dviejų dienų turėsim visi iš miesto iš- 
sikraustyti, o jei ne, tai žūtume. Matote, miesta pašonėje yra 
ežeras, jame gyvena „baisus slibinas, kuris savo alsavimu įtrau- 
kia į save visus, kas tik prieina arti kranto. Tam pabaisai, kai 
čia atsirado, kasdien turim duoti po merginą suėsti. Karalius jau- 
pakartotinai skelbia, kad savo dukterį išleis už to, kuris slibiną 
pergalės, bet visiems, kas mėgino, blogai baigėsi. Taip prisiva- 

Įm iki paskutinės merginos, rytoj reikės jam atiduoti karaliaus 
ukterį. O poryt gausim visi iš miesto trauktis. | 

Kita rytą Karlas atsikėlė anksti ir išjojo iš miesto, artyn prie 
ežero, kuris jau po truputį bangavo. Jo žvėrys ėjo drauge su 
juo. Kai -pasiekė krantą, iš miesto jau slinko juodai apsirengusių 
žmonių eisena, tik princesė buvo visa balta. Minia ją kurį lai- 
ką lydėjo, paskui skausmingai atsisveikino, ir karalaitė viena 
ėjo išblyškusiu veidu artyn kranto, kur stovėjo Karlas. 

Jis ėmė kalbinti karalaitę ir sakė norįs ją ir miestą nuo pa- 
baisos išvaduoti, o šit jau ir slibinas išniro jos grobti. Tuoj Kar- 
lo įsakymu įnirtingai puolė jį liūtas ir meška, o pats Karlas, ka- 
laviją išsitraukęs, stojo su slibinu kautis ir nukirto jam galvą. 
Kliūstelėjo toks srautas kraujo, jog visas ežeras pasidarė rau- 
donas. Makaulė buvo benuriedanti stačiu krantu į vandenį, bet 
šuo buvo greitesnis ir nutvėręs atvilko atgal. 

Karalaitė su džiaugsmu apkabino savo gelbėtoją. Dabar jis, 
karaliaus pažadų, esąs jos mielas sužadėtinis ir sosto paveldėto- 
jas. Žvejo sūnų apėmė džiaugsmas ir puikybė dėl pergalės ir lai- 
mikio, tačiau platusis pasaulis jam. dingojosi toks gražus, jog bū- 
tinai norėjosi keliauti toliau. 

— Bet praeis vieneri metai ir viena diena, — kalbėjo jis ka- 
ralaitei — ir aš grįšiu, tada tavo tėvą prašysiu tavo rankos, bū- 
ki tuo tikra. O ženklas, kad slibinas nužudytas, bus jo liežuvis — 
tą imkis su savimi. 

— Ir aš noriu tau d::0ti *enklą,— kalbėjo mergina, — kad tu 
tikrai gausi padėką už savo žygdarbį. 

Taip sakydama, ji davė jam pusę žiedo, pusę antkaklės ir pu- 
sę nosinės, ant kurios buvo abiejų vardai. Tada jie išsiskyrė. 
Karlas su savo žvėrimis traukė toliau į pasaulį, o karalaitė džiū- 
gaudama grįžo į miestą. 

Kai ji priėjo pamiškę, nešdama sunkų slibino liežuvį, prieky 
ir užpakaly karantį ligi žemės, sutiko anglininką. Tas, pamatęs 
jos nešamą milžinišką liežuvį, klausė, ką ji turinti bendra su ta keis- 
ta mėsa? Ji, nieko blogo nenujausdama, apsakė, kaip vienas ne- 
pažįstamas vyras didžiausią pavojaus akimirką nukovęs slibiną, o 
po to nujojęs toliau. 

— Tai duok gi, panešiu liežuvį, — tarė anglininkas, perimda- 
mas jos nešulį. Tada griebė kaire jai už rankos, dešine išsitrau- 
kė peilį ir suriko: 

— Rinkis, kas tau brangiau: tylėti ar mirti! Tu savo tėvui ka- 
raliui turi sakyti, kad aš nukoviau slibiną. Prisiek man šitai, o 

15. Austrų pasakos 


jei ne — blokšiu tave čia į anglių duobę, ir niekas nesužinos, kad 
tavęs slibinas neprarijo! 

Karalaitė taip persigando, jog pakluso, bet išsiderėjo, kad te- 
kėsianti už jo tik po metų ir vienos dienos. Su tuo anglininkas 
sutiko ir greta jos įžygiavo į miestą, kur visi juos su džiaugsmu 
sveikino. Visi garbstė jį kaip slibino nugalėtoją, o jis apsigrą- 
žydamas kartojo melą, kaip užveikęs pabaisą. 

Su linksmybių puotomis metai skriste praskrido. Betrūko vie- 
nos dienos iki sutarto laiko, kada žvejo sūnus su savo žvėrimis 
parsirado į miestą ir viešbutyje sužinojo, kad karalaitė tuoj kel- 
sianti vestuves su anglininku, kuris nukovęs slibiną. 

Karlas, kitą rytą viešbučio svetainėje sėdėdamas, sakė šei- 
mininkui: 

— Juk vestuvių puotai ten jie turi prisitiekę visa ko, tiesa? 
Ir man norėtųsi gauti kepsnio bent truputį. 

Jis parašė laiškeliuką, įdėjo jį į krepšelį ir išsiuntė su juo šu- 
nį. Šuo miesto gatvėmis šaute šovė, prasmuko pro visas sargy- 
bas tiesiai į pilį, pas karaliaus dukterį, kuri sėdėjo nusiminusi. 
Tačiau, pamačiusi šunį, ji nudžiugo, nusivedė jį į virtuvę ir įtvo- 
jo į krepšelį gerą vestuvių kepsnio gabalą. O šuo po tiesumui 
pardūmė į viešbutį. 

— Kepsnys — geras daiktas,— kalbėjo Karlas imdamas krep- 
šelį — o kažin, ar skanus vestuvių vynas? Man labai tiktų gauti 
vieną butelaitį. 

Jis tuoj laiškeliuką ir tuščią butelį įdėjo į krepšelį ir padavė 
nešti meškai. Meška puikiai žinojo kelią, murmėdama nuturse- 
no gatvėmis, pro sargybinius šmurkšt tiesiai į pilį ir suieškojo 
karaliaus dukterį. Pamačiusi mešką, ji juokėsi dar smagiau nei 
pirma, pripylė geriausio vyno, ir meška parrisnojo į viešbutį. 

— Ė, dabar man bestinga tik vestuvių pyrago! — sušuko sve- 
čias, o šeimininkui iš nuostabos net žabtai išsižiojo.— Na, turė- 
sim ir pyrago. 

Šį sykį jis krepšelį padavė į nasrus liūtui, įdėjo laiškeliuką, ir 
liūtas galvotrūkčiais nušuoliavo į pilį pro išsigandusius sargy- 
binius, ir suieškojo karaliaus dukterį. Ši juokėsi iš visos šir- 
dies, davė iš virtuvės kuo skaniausių pyragų, ir liūtas galingais 
šuoliais parskubėjo į viešbutį. 

Netikrasis sužadėtinis visa tai matė, niurnėjo apie bobiškas 
užmačias ir įsakė žvėris išgaudyti, juk jiems, girdi, nevalia po 
miestą slankioti palaidiems. Jo patikėtiniai kaipmat iššniukšti- 
nėjo, kame žvėrys yra, ir norėjo juos iš pusryčiaujančio Karlo 
atimti, šis betgi pasakė: 

— Nuo savo žvėrių aš nesiskirsiu. Aš eisiu su jais drauge, bū- 
tent — į pilį. | 

Tada jį su visais žvėrimis nuvedė į karaliaus pilį Kai suėjo 
į kiemą, šuo ėmė loti, meška niauroti, o liūtas taip užriaumojo, 
jog net langai drebėjo. Svečiai išsigandę pašoko nuo puotos sta- 
lų, puolė prie langų ir žiūrėjo, kas kieme dedasi, o karalaitė 
skriste nuskrido žemyn, su džiaugsmu puolė ant kaklo tam at- 
vykėliui ir vedė jį į salę pas savo tėvą. 

Karalius nustebęs klausė dukterį, ką“ tai turėtų reikšti, bet 
dar labiau stebėjosi jos atsakymu: 

— Štai šitas yra mano išgelbėtojas, jis nugalėjo slibiną, o ne 
anas, kur prie stalo sėdi. Anas man mirtimi grasino, jei saky- 
čiau, kad ne jis nužudė slibiną. Bet dabar aš nebetylėsiu. 

Netikrasis sužadėtinis rėkė: | | 

— Pone karaliau, jūsų duktė turbūt išprotėjo, jeigu visiškai 
svetimam žmogui kabinasi ant kaklo! Jei sako, kad jis nukovė 
slibiną, tai tegu duoda šen įrodymus; aš atnešiau į miestą slibi- 
no liežuvį, aš (nugalėtojas! | 

Bet dabar karalaitė nieko nesakydama padėjo priešais tėvą 
pusę savo žiedo, pusę antkaklės ir perpjautą nosinę, o jaunikai- 
tis padėjo antrąsias puses. 

— Ar bereikia daugiau įrodymų? — klausė karalaitė. Čia ka- 
ralius mostelėjo ranka, į salę žengė kareiviai, uždėjo anglininkui 
geležinius pančius ir jį išvarė į kalėjimą. Jaunikaitis tuo tarpu 
sėdosi greta sužadėtinės prie vestuvių puotos stalo. O anglinin- 
kas kitą dieną išlėkė iš armotos į orą. 

Jaunasis karalius prieš eidamas gulti pamatė, kad tolumoje 
ant vieno miškuoto kalno viršūnės švieselė žiba. Čia ji aukštai 
švysteli, čia vėl susitraukia, jog vos matyti. 

— Ei, žmonyte miela,— tarė jis savo pačiai, — ar nežinai, ko- 
kia ten švieselė matyti? 

— Vyreli mielas, — atitarė ji. — geriau būtų, jei tos šviesėlės 
nebūtum matęs, nes ten yra užkeikta pilis, ir nė vienas iš tų, kas 
į ją vyko, iki šiol negrįžo. 

Jaunasis karalius tą naktį negalėjo užmigti: vis galvojo apie 
tą užkeiktą pilį ir apie tai, kaip ją išvaduoti. 

Anksti rytą atsikėlė, papusryčiavo ir liepė balnoti žirgą. Šuo 
iš džiaugsmo šokinėjo, mėška niaurojo, o liūtas riaumojo taip, 
jog pilies langai drebėjo. Žmonai pasakė norįs pasižiūrėti, kaip 
ten toji užkeikta pilis atrodanti, jis jau pasistengsiąs greitai grįžti. 

Išjojo, visą dieną traukė per miškus, kol vakare pasiekė už- 
keiktą pilį. Nusėdo nuo žirgo, bet nebuvo kas jį iš jo paimtų, 

tad pats jį pastatė arklidėje. Užeina į virtuvę, randa visokių val- 
gių prigaminta, o salėje stalas padengtas keturiems valgytojams. 
Jis sėda stalo gale į minkštą krėslą, jo žvėrys sutupia ant kėdžių. 
Ligi tik jie susėda — jau ant stalo garuoja sriuba. Visi valgo, 
paskui geria. Gėrimas jaunajam karaliui atrodo kaip vynas, O 
jo žvėrims — kaip vanduo. 

Taip jie sau visi drauge jaukiai pasisėdėjo, kol numušė vie- 
nuolika. Tada kažkas pasiBElas į duris. Karlas šūktelėjo: 

— Prašom! 

Už durų prašneko balsas: 

— Ai, ponas turi piktų šunų! Jei ponas savo šuniui išpeštų 
vieną plauką, tai aš jo šunis prigerinčiau. 

Tačiau Karlas sėdėjo pavargęs prie stalo, tegu sau tas balsas 
šneka, jis nekreipia dėmesio. | 

Po pusvalandžio vėl pasibeldė į unis, ir kai jis vėl šūktelėjo 
„Prašom!“, už durų vėl sakė: 

— Ai, ponas turi piktų šunų! Jei ponas savo šuniui išpeštų 
vieną plauką, tai aš jo šunis prigerinčiau. 

Šį sykį jis jau pagalvojo, kad tie žodžiai tūri ryšį su užkeik-. 
ta pilimi, bet jam rodės ne visa aišku, tad jis ir liko besėdįs. 

Baigiantis dvyliktai, vėl kažkas priėjo prie durų, pasibeldė, o 
kai jis trečiąkart šūktelėjo ,„„Prašom!“, už durų vėl pasakė:. 

— Ai, ponas turi piktų šunų! Jei ponas savo šuniui išpeštų 
vieną plauką, tai aš jo šunis prigerinčiau. 

Dabar jis ištiesė ranką į savo šunį ir išpešė jam. vieną plau- 
ką — akies mirksniu visi jie pavirto į akmenis. 

"Frydlis, antrasis žvejo sūnus, tuo metu eidavo su tėvu į. žūk- 
lę, bet taip pat ištikimai kiekvieną dieną žiūrėdavo į stiklinę sa- 
vo kambariuke, stebėdamas, kaip einasi jo broliui. Iki šiol van- 
duo visada būdavo švarutėlis. Bet kai pažiūrėjo tą dieną, kada 
Karlas pavirto į akmenį, smėlis stiklinėje drumstėsį taip, jog jis 
išsigandęs rodė tėvams ir kalbėjo: 

— Man reikia-greitai joti, nes mūsų Karlui blogai! 

Tučtuojau pasibalnojo žirgą ir, savo trijų žvėrių lydimas, iš- 
siruošė į kelionę. Jis Jeido žirgui risnoti, kur jam patinka, nes 
iš pradžių jis gi nežinojo, nei kuriuo keliu, nei į kurią pusę trauk- 
ti, o šuo, meška ir liūtas bėgo iš paskos. 

Taip pajojęs keletą savaičių, atsidūrė tame' mieste,. kur jau- 
na karalienė gedėjo savo vyro. Jis apie tai, suprantama, nieko 
nežinojo ir manė gal:ką patirsiąs apie savo brolį viešbutyje ne- 
toli miesto vartų. Čia reikia priminti, kad Frydlis su Karlu bu- 
vo panašūs kaip du vandens lašai. Kai tik jis įėjo į viešbučio 

svetainę, tuoj šeimininkas nusitraukė kepurę nuo galvos, svečiai 
irgi pagarbiai jį sveikino, o šeimininkas sušuko: | 

„— Kaip mes visi džiaugiamės, kad Jūsų Didenybė pargrįžot iš 
savo pavojingos kelionės sveikas su savo žvėrimis! Kiek džiaugs- 
mo bus pilyje 'jus vėl išvydus! Ypač jūsų žmona bus laiminga, 
nes ji gedi jūsų kaip mirusio. Tiktai ką gi aš čia plepu! Gerkit 
greitai, jaunasis pone karaliau, geriausiojo vyno ir skubėkit kuo 
greičiau į pilį! 

Dabar Frydlis žinojo, kad čia jo brolis bėsąs karalius. ir kad 
jis negrįžęs iš kažkokios kelionės. Jis ryžosi veikti su gudrumu, 
kad broliui galėtų tikrai padėti. Tad jam rodėsi būsiant geriausia 
leisti tiems žmonėms tikėti, kaip jie tiki. | 

Žinia, kad jaunasis karalius grįžęs, bemat pasklido po višą 
miestą, ir kai Frydlis prijojo prie pilies,. princesė išėjusi jį pasi- - 
tiko, apkabino, bučiavo ir meilingai barė, kam taip ilgai nepaI- 
vykęs. 

Tada buvo pridėta tiek visokio labo valgyti ir gerti, kiek Fryd- 
lis per visą gyvenimą nebuvo matęs, ir jis paslapčia savo brolį 
vadino kvailiu, kam pasirinkęs verčiau pavojingas keliones nei 
gerą gyvenimą karaliaus rūmuose. 

O kai jis su jaunąja karaliene nuėjo į miegamąjį, tai įsmeigė 
į grindis kalaviją tarp lovų, paskui ilgai žiūrėjo pro langą į su-' 
temas ir.pamatė tolumoje ant miškuoto kalno švieselę. 

Kai jis paklausė karalaitę, kas ten per švieselė, toji nustebusi 
„atsakė: 

— Vyre mano, argi tu jau užmiršai? Tą vakarą prieš ai iš“ 
jojant aš tau sakiau, kad ten yra užkeikta pilis, iš kurios ligi 
šiol niekas negrįžo. 

— Tai aš rytoj josiu savo laimės mėginti — atitarė į tai jau- 
nikaitis ir gulė miegoti. 

Rytą. anksti papusryčiavo ir liepė balnoti žirgą. Šuo lojo iš 
džiaugsmo, meška niaurojo, o liūtas riaumojo, kad net langų stik- 
lai drebėjo. | 

Jis išjojo ir visą dieną traukė per begalinius miškus, kol pa- 
galiau vakare pasiekė užkeiktą pilį. Jis nusėdo, o kad niekas 
nepriėjo žirgo paimti, tai pats jį pastatė arklidėje šalia kito, kų- 
ris stovėjo sustingęs, lyg iš akmens išskobtas. 

„Tada jis vaikščiojo po pilį, bet niekas nejudėjo visuose Ši 
viuose rūmuose. Virtuvėje rado paruošta valgių, bet niekur ne- 
simatė virėjos. Ėjo toliau, žengė į valgomąją svetainę. Ir kaip 
išsigando, pamatęs tenai savo brolį ir tris jo Žvėtis „suakmenė- 
Li Jis glostė ir bučiavo jį, ir atsisėdo greta, ir šuo atsitūpė 

prie šuns, meška prie meškos, liūtas prie liūto, ir visi valgė pa- 
tiekalus, jau sudėtus ant stalo. Taip jie valgė, tylūs ir prislėgti, 
ir Frydlis suko galvą, kaip čia padėti broliui. Iki vienuoliktos 
valandos sėdėjo visi draugėje ir žiūrėjo į liūdnus akmenis. 

Vienuoliktą valandą kažkas pasibeldė į duris. Frydlis šūk- 
telėjo: 

— Prašom! 

Bet balsas už durų atsiliepė: 

— Ai, ponas turi piktų šunų! Jei ponas savo šuniui išpeštų 
vieną plauką, tai aš jo šunis prigerinčiau. 

Tačiau jis buvo per daug pavargęs klausyti to balso, be to, 
šuo pasirodė sunerimęs. Tad jis daugiau nekreipė dėmesio į tai. 

Po pusvalandžio vėl pasibeldė į duris, ir kai jis šūktelėjo ,„Pra- 
šom!", už durų antrą kartą pasakė: 

— Ai, ponas turi piktų šunų! Jei ponas savo šuniui išpeštų 
vieną plauką, tai aš jo šunis prigerinčiau. 

Čia jis buvo beketinąs daryti, ką balsas patarė, bet kai iš- 

Dvyliktą valandą vėl kažkas priėjo prie durų, pasibeldė, o 
kai jis šūktelėjo ,„Prašom!“, balsas trečiąkart sakė: 

— Ai, ponas turi piktų šunų! Jei ponas savo šuniui išpeštų 
vieną plauką, tai aš jo šunis prigerinčiau. 

Frydliui atsibodo tas kartojimas, jis pašoko ir smarkiai ati- 
darė duris. Už jų stovėjo juoda moteris. Greit jis pamojo savo 
žvėrims ir sušuko grasinamai: 

— Gana tų pokštų! Jei tu mano brolio nepaleisi, aš tave už- 
pjudysiu žvėrimis, kad sudraskytų! 

' — Tavo šunys mažai tegali prieš mane,— tarė juoda mote- 
ris,— bet tu galėtum išvaduoti savo brolį, visą pilį ir mane pačią. 
Tu turi laukti ligi ryt vidurnakčio. Tarp vienuoliktos ir dvylik- 
tos valandos rūsyje didžiausiu greičiu lakstys gyvatė, jai tu turi 
smogti. Jei padarysi, kad jai ištrykštų nors trys lašai kraujo. — 
mes išgelbėti. 

Po to moteris dingo, o jis atsigulė ir greit užmigo. Visi trys 
žvėrys sugulė aplink jo lovą kaip tikri sargai. 

Kita diena jam praėjo greitai. Valgio visada rasdavo ant sta- 
lo, kai tik panorėdavo valgyti. Galėjo vaikštinėti po visą pilį, vi- 
sos durys buvo nerakintos. Viskas aplinkui stovėjo taip, kaip 
ką tik padėta, nors buvo šimtus metų stovėję. Ir sodas buvo 
nei pilyje nesutiko nė vieno žmogaus, tik jo žirgas, stovėdamas 
šalia suakmenėjusiojo, smagiai sužvengė, kai jis įėjo į arklidę ir 

padavė jam ėsti. O suakmenėję svečiai prie stalo sėdėjo kaip 
sėdėję nekrutėdami. | 

Vakare jis buvo draug su jais ir gėrė puikų vyną, kol nu- 
mušė vienuolika. Jis greit prisijuosė kalaviją, durys smarkiai 
atsidarė, ir juodu šydu apsidengusi moteris stojo priešais . jį. 
Žvėrių lydimas jis nusekė paskui ją, tačiau prie laiptų žvėrys 
atsiliko. Jis nusileido į rūsį ir sustojo viduryje. Prietamsyje pa- 
matė gyvatę su keturiom kojom, kuri žaibo greitumu šaudė iš 
kampo į kampą, kai kada visai pro pat jį. 

Jis kirto jai, ir vis pro šalį, kiek tik kartų mėgino, o laikas 
greit ėjo į pabaigą.. Sykį pataikė bjaurybei, bet kalavijas odos 
neprakirto, kitą sykį įbrėžė, bet kraujo vos lašelis tepasirodė. 
Kai laikrodis jau taisėsi mušti, jis sukaupė visą narsą, šoko gy- 
vatei priešais ir sulig pirmu varpo dūžiu perskėlė jai stiprų 
kiaušą. 

Dabar išsigirdo trenksmas, susiūbavo sienos, ir kalavijas jam 
nuo siaubo išsprūdo iš dešinės. Rūsys pasidarė šviesus šviesiau- 
sias ir atrądė gana jaukus. Pro vienas duris, kurių nebuvo paste- 
bėjęs, įėjo šviesi moteriška būtybė, žengė prie jo ir dėkojo už 
išvadavimą, paskui ji dingo vėl. | 

Jo brolio ir seno karaliaus lydima laiptais nusileido nuosta- 
baus gražumo karalaitė ir apkabino savo išvaduotoją. Jo šuo 
džiaugsmingai šokinėjo aplink jį, o antrasis lojo, kiek tik jam 
patiko, meškos abi žaisdamos ėjo imčių ir ritinėjosi, o abu liū- 
tai nekantriai plakė uodegomis aslą ir linksmai urzgė. 

Kaip džiaugėsi abudu broliai, kits kitą suradę! Prie stalo, val- 
giais ir gėrimais nukrauto, pasakojosi, ką katras patyręs. Išlais- 
vintas jaunasis karalius pavalgęs išjojo namo pas žmoną, o jo 
brolis liepė tėvus atvėžinti karališka karieta. Pilyje vyko ves- 
tuvių ruoša. 

Aš tuo laiku klajojau po pasaulį ir tomis dienomis, kai ten 
vestuves kėlė, nusitaikęs įsmukau į virtuvę, Manydamas čiupti 
šį tą iš skanių valgių. Tik virėja buvo pikta ir, pagriebusi puod- 
šakes, išgrūdo mane pro duris. 


GERTRUDA IR DVYLIKA PLĖŠIKŲ 
Seniau) prieš kokius porą šimtų metų, malūnų buvo nedaug. 
būt ti 


Gal kas šešios septynios valandos kelio prie kokio nors 
upeliuko stovėdavo malūnas. Jame gyvendavo malūnininkas su 

keliais samdiniais. Malūnininko bernai suveždavo grūdus -ir iš- 
vežiodavo miltus. Taip jie ir gyveno visų godojami. 

Sykį buvo toksai malūnininkas. Jis augino vienturtę dukte- 
rį, vardu Gertrūda, o sūnaus neturėjo. Duktė buvo labai graži 
mergina, gudri ir guvi. 

Vieną. kartą per Kalėdas namiškiai rengėsi į naktines pamal- 
das. Gertrūda pasisiūlė pabūti namie. Malūnininkas su šeimynykš- 
čiais išėjo į pamaldas, o Gertrūda namuose liko visai viena. 

Gertrūda nieko nebijojo. Malūnas buvo tvirtas ir gerai su- 
ręstas. Jame buvo tiktai viena anga, pro kurią galėjo įlįsti koks 
nekviestas svečias. Tai buvo skylė prie vandens rato ašies. Ir 
ne tokia jau Maža — kas nors panorėjęs galėjo pro ją nesunkiai 
prasibrauti. Tad prie jos Gertrūda ir atsistojo sergėti. 

Visa tai atsitiko prieš kokius du šimtus metų, kai dar nebuvo 
šautuvų, tad Gertrūda pasiėmė patogų kardą ir stojo budėti prie 
angos. 

Maždaug tarp vienuoliktos ir dvyliktos valandos, pačiame vi- 
dunakty, atėjo dvylika plėšikų ir norėjo apiplėšti malūną. Jie ži- 
nojo, kad vidun galima patekti tiktai pro tą vieną angą, ir jiems 
nė neatėjo į galvą, kad kas nors būtų namie. 

Tais laikais elektros dar nebuvo, o žibalinės lempelės vos vos 
spingsodavo, tai šviesa būdavo visai menka. Gertrūda pastatė Ži- 
bintėlį prie angos ir pati atsistojo šalia. Stovėjo tyliai, anei krepšt. 

Kaip tik ir beateinąs prie angos plėšikas, kiša galvą ir jau 
lips. Gertrūda tik čiaukšt! — ir nušnioja jam makaulę. Nenaudėlį, 
likusį be galvos, ji nuvelka šalin. Taip vienas po kito mėgina 
lipti visi vienuolika, ir visus ji nugalabija. 

Plėšikų vadas lieka paskutinis. Jis ima galvoti: „Velniai rau- 
tų, ten kažkas negerai". Jis atsargiai kiša galvą, norėdamas ap- 
sižvalgyti. O kad buvo prietamsa ir prastai matyti, tai Gertrūda 
kirto per anksti, todėl nurėžė tiktai plaukus ir trupučiuką "odos 
nuo viršugalvio. Užtatai dabar vadas sužinojo, kad viduje kaž- 
kas yra ir visi jo plėšikai negyvi. 

Jis pasitraukė ir grįžo namo į savo buveinę, tokią plėšikų pi- 
lį. Po kokios savaitės ar dviejų jis atėjo pas malūnininką ir pa- 
siprašė priimamas bernu. Mat tikėjosi taip ištirti, kaip čia bu- 
vo ir kas nurito galvas vienuolikai jo plėšikų. Padirbęs kokius 
tris keturis mėnesius, jis jau žinojo, jog tai padarė Gertrūda. 
Jis ėmė suktis apie ją ir pasakoti, kad namuose pats turįs didelį 
malūną, o čia norėjęs tiktai pasimokyti. Ir jam reikią pačios. 

Paskui jis parėjo namo, pasikinkė porą arklių ir kviečia pra- 
šo Gertrūdą sėsti ir važiuoti į jo malūną. Ji turinti bent apžiūrė- 
ti, koks jo ūkis. Tėvas ją išleido, ir jis ją išsivežė. 

O važiuoti reikėjo per baisiausiai didelę girią, daug dienų ke- 
lio. Toje girioje ir gyveno tie plėšikai. Po kelių gerų valandų jie 
privažiavo laukymę vidur girios. Joje augo medis. Po tuo medžiu 
stovėjo dvylika baisių vyrų. Dabar jis ir klausia: 

— Gertrūda, ar tau nebaisu? 

— O ko man bijoti? Juk aš ne viena. 

Ir juodu važiuoja toliau, o tie dvylika traukia paskui. Po ke- 
lių valandų jie ir vėl privažiuoja laukymę, o joje vėl randa dvy- 
lika baisių vyrų. Tada jis ir vėl klausia: 

—- Gertrūda, ar tau nebaisu? | 

—- O ko, — sako ji, — ko man bijoti. Juk aš ne viena. 

Paskui jie ir vėl važiuoja kelias valandas. Ir privažiuoja tre- 
čią laukymę, vėl randa joje dvylika baisių vyrų, dar baisesnių 
už visus anuos. Tada jis ir vėl klausia: 

— Gertrūda, ar tau nebaisu? 

— Taip, — sako ji — dabar man jau labai baisu. 

— Tai va,— atsako jis.— Dabar jau per vėlu. 

Paskui dar sako: 

— Tu nugalabijai vienuolika mano vyrų, bet dabar, matai, 
aš vėl turiu trisdešimt šešis.— Mat ten stovėjo dar dvylika plė- 
šikų. 

— Šiandien tau bus galas — sako jis.— Tau nurėšim galvą, 
taip kaip tu nurentei galvas Mano vyrams. 

Po to jie keliavo jau neilgai ir privažiavo didelę trobą. Na 
ir prasidėjo pasiutęs džiūgavimas ir šokinėjimas, kad sučiupta 
malūnininko duktė. Iš to didelio džiaugsmo ėmė visi gerti deg- 
tinę, nes buvo labai ištroškę po ilgos kelionės, ir mirtinai nusi- 
gėrė. Malūnininko dukterį jie užtempė ant aukšto. Ten buvo ma- 
ža kamaraitė. Joje ir uždarė Gertrūdą, nes jau nepajėgė jai nu- 
kirsti galvos — tokie girti buvo. 

Laimė, ten stovėjo lova, paklota šiurkščiom paklodėm. Ant 
jų Gertrūda ir turėjo miegoti. Bet miegas jos neėmė. Buvo labai 
susijaudinusi ir vis suko galvą: 

— Ką man dabar daryti? 

Paskui greitai griebė ir suraišiojo paklodes. Langelis buvo ma- 
žas, pro jį išlįsti ji galėjo tiktai su vienais apatiniais marškiniais, 
tai drabužius išmetė ir pati nusileido žemyn. Apsirengė ir pabėgo. 

Tačiau nuėjo nelabai toli, tiktai iki pirmosios laukymės. Jo- 
je augo didelė eglė, šakota, tanki. Į ją Gertrūda ir įlipo. Mitri 

mergina buvo ir įkopė aukštai. Jai besėdint eglėje, atsiviją plė- 
šikai, apsižiūrėję, kad ji paspruko. O vienas iš jų, iš tų trisdešimt 
šešių, turėjo šuns uoslę. Jis pasakė visiems, kad sustotų vijęsi, 
nes ji esanti kažkur netoliese, tuojau pagausią. Ji tikriausiai me- 
dyje, manė sau plėšikų vadas. 

Tačiau medžio buvo tiek šakų, kad kai jie pagaikštijo vieną 
pusę, ji perlipo į kitą. O kai tie, nieko nepešę, liovėsi ieškoti ir 
ėmė pagaikštyti kitą pusę, ji ir vėl perlipo į aną. Taip jie ir 
nerado jos. 

Taigi plėšikai nujojo sau ir ieškojo jos toliau. Pasitaikė, kad 
tuo metu malūnininko bernas kaip tik vežė ūkininkui miltus. 
Seniau taip būdavo, kad miltus ūkininkams išvežiodavo į namus. 
Aš tai gerai žinau, nes pats buvau ūkininkas. Tais senais lai- 
kais maišų nelabai kas turėdavo. Prisidarydavo statinių, į ku- 
rias ir supildavo miltus. Laimė, vieną statinę bernas vežė tuščią, 
grūdų joje nebuvo. 

Kai bernas važiavo pro medį, malūnininko duktė greitai nu- 
sliuogė žemyn. O bernas kur važiuodamas krepšyje paprastai 
turėdavo kaltą ir plaktuką, tiktai slėpdavo ir niekam nerody- 
davo jų. Jis kuo greičiausiai atsegė krepšį, kaltu atplėšė stati- 
nės dangtį, Gertrūda įšoko vidun, bernas statinę vėl užkalė, vis- 
ką gražiai paslėpė ir nuvažiavo toliau. 

Vos spėjo jis pavažiuoti kokią pusę valandos — jau jį pasi- 
vijo plėšikai. O tas su šuns uosle ir sako: 

— Ji tikriausiai tupi statinėje. 

Malūnininko bernas atšauna: 

— Kaip aš atlupsiu statinės dangtį be replių? Galit iškilnoti 
statines, — sako jis — bet paskui sukraukit atgal. Aš vienas jų 
nepakelsiu. 

Plėšikai sutiko su viskuo, o plėšikų vadas ir sako: 

— Jeigu kurioje sudunksės, vadinasi, toje yra ji 

Tada Gertrūda rankom ir kojom taip įsirimdė į statinės štlus, 
kad visai nedunksėjo, ir jie negalėjo išgirsti, kad joje kažkas 
yra. 

Todėl plėšikų vadas pasakė tam su šuns uosle: 

— Tu tikras asilas! 

Ir jie nujojo toliau ieškoti Gertrūdos. O malūnininko bernas 
su ja laimingai parvažiavo namo. Tada jis ir sako malūnininkui: 

— Šeimininke, šiandien statines atsivožinėk pats! 

Galit suprasti, kaip persigando malūnininkas, kai iš vienos 
statinės išlipp jo vienturtė duktė, 

Neilgai trukus vėl atvyko toks ponas ir vėl ėmė pirštis ma- 
lūnininko dukteriai. Malūnininkui jis pasirodė visai malonus po- 
nas. O dar tas jam pasisakė valdąs didelį dvarą ir norįs ves- 
ti, bet niekaip negalįs rasti sau tinkamos pačios. Paskui išgir- 
dęs, kad malūnininkas turįs puikią mergelę, gražią ir darbščią, 
kuri jam tikrai tiktų. | 

Tačiau Gertrūda jį akylai apžiūrėjo, nes kartą jau buvo smar- 
kiai apsigavusi. Ji sekė, kaip jis šneka, ir pastebėjo, kad jo apa- 
tinė lūpa juda ne taip kaip viršutinė. Tad ji dar atidžiau ėmė 
stebeilyti. Tada įsitikino, kad jis ant veido užsitempęs antrą odą. 
Ji išsivadino tėvą lauk ir sako jam: 

— Tas žmogus įtartinas, aš juo nepasitikiu. Pažiūrėk atidžiau, 
jis ant veido užsitempęs antrą odą. 

Bet tėvas iš pradžių nenorėjo tikėti. 

— Jis atrodo visai padorus žmogus, — sako jis. 

Bet paskui pasižiūrėjo dar kartą atidžiau ir viską pamatė pats. 
Tada jie kuo skubiausiai išsiuntė pakviesti kaimo vyrų. Mat žan- 
darų prieš porą šimtų metų dar nebuvo. Kiekviena bendruome- 
nė paskirdavo aštuonis ar dvylika vyrų, ir jeigu kam nors kas 
atsitikdavo, tie turėdavo tuojau pat prisistatyti. 

Nieko nelaukę, jie ir atėjo, suėmė tą vyrą ir nuplėšė jam 
nuo veido užklijuotą odą. Dabar visi atpažino, kad tai plėšikų 
vadas, ir Gertrūda vėl buvo išgelbėta nuo baisios bėdos. 

O plėšikai liovėsi plėšikavę, nes visi dabar gerai žinojo, kur 
jų buveinė, be to, ir vado daugiau jau neturėjo. Bet jie buvo 
prisiplėšę daug turtų, turėjo žirgų ir galvijų, ir visokio kitokio 
labo. Jis visas atiteko Gertrūdai. Ji ištekėjo už gero vyro ir tapo 
turtinga -ūkininke, 

Štai jums ir visa istorija. 


PABĖGUSI SRUOGA 


Buvo kitados tokia ūkininkė ir turėjo dvi dukteris — vieną 
tikrą ir vieną podukrą. Oi, ko prisikentėdavo vargšė podukra! 
Būdavo, dar saulė iš už kalnų nepasirodė, o ji jau prie darbo, 
tuo tarpu tikroji duktė ilgai dar sau tvarsosi ant šilto mūrelio 
palei krosnį. 

Vieną dieną podukra turėjo skalbti verpalų sruogas, bet vie- 
na iškrito iš rankos, ir upelis ją nunešė. Mergytė, baimės ir rū- | 
pesčio genama, nusivijo ją greitai, bet upelis buvo už ją grei- | 


| 

tesnis, ir sruoga kaipmat dingo jai iš akių. Ji bėgo ir bėgo palei 
upelį vis tolyn, tolyn ir šit sutiko tokį žmogų su dviem galvom. 
Tu gali įsivaizduoti, kaip mergytė išsigando, tokį žmogų pama- 
čiusi, bet vis tiek mandagiai paklausė jį: 

— Tėveliuk, ar nematėt sruogos? 

Dvigalvis jai atsąkė: | 

— Ne, dukreliut, nemačiau. 

Susirūpinusi nuskubėjo palei upelį toliau ir šit sutiko kitą 
žmogų, su trimis galvomis. 

— Tėveliuk, ar nea) sruogost — klausė ir jį, bet tas at- 
sakė: 

— Ne, dukreliut, nemačiau. 

Ką daryti? Reikia skubiai bėgti toliau. Netrukus sutiko žmo- 
gų su keturiom galvom, bet tas irgi jai jokios žinios nedavė, ta- 
da sutiko su penkiom galvom, ir taip toliau, kol sutiko vieną 
net su dvylika galvų. Kai nė šitas nieko apie sruogą nežinojo, 
mergytė labai nusiminė, nes jau ir temti pradėjo. 

Laimė, dabar palei upelį ji pamatė pirkutę, 0 priešais ją sto- 
vėjo moteriškė. Mergytė priėjo ir klausė: 

— Močiute, ar nemMatėt sruogos? 

— Ogi štai, turiu ją ištraukusi— atsakė moteris. Mergytė la- 
bai apsidžiaugė, kad galų gale rado sruogą, ir prašėsi priimama 
nakvynės. | 

— Gali nakvoti,— sakė moteriškė.— O ko norėsi vakarienės? 

— Gal gaučiau kiaulių jovalo truputį — tarė kukliai mergy- 
tė, G gavo pieno su duona. | 

Kai ji pavalgė ir padėkojo už vakarienę, moteriškė klausė: 

— O kur norėtum miegoti? 

— Kiaulmigyje man bus gerai, — atsakė mergytė, o-buvo pa-. 
guldyta pūkų patale. 

Rytą, kai podukra ėmė ruoštis namo, vėl gavo Hnkus, nes 
moteriškė klausė: 

— Kuo norėtum raita joti namo: lazda ar žirgu? 

— Man bus gerai: lazda, — atsakė ji, o gavo gražų žirgą. 

Kai ji per „mišką jojo namo, sulojo šuniukas: 

— Au au, auksuotą matau! 

Parjojo namo, žiūri — visa besanti apklota viefiu auksu, 

Tikroji duktė, pamačiusi, kas pasidarė, užsimanė irgi eiti 
sruogų skalbti, prašėsi, kad motina leistų. Ji, matai, tikėjosi pa-. 
sidaryti dar daug gražesnė už savo netikrąją seserį. Motina lei- 
„do. Ji nuėjo prie upelio, bloškė atsivėdėjusi .sruogą į vandenį, 

vanduo pagavęs nešė, o ji vijosi iš paskos. Taip pat kaip sesuo 
sutiko žmonių su daugeliu galvų, klausė kiekvieną: 

— Ar tu nematei sruogos? 

Nė vienas jai apie sruogą nieko nepasakė. 

Galų gale nusigavo iki pirkutės palei upelį. Priešais pirkutę 
stovėjo moteriškė. Mėrgaitė šiurkščiai paklausė: 

— Ar tu nematei sruogos? | 

Moteriškė tarė: 

— Ogi štai, turiu ją ištraukusi. 

Tada mergaitė pasiprašė nakvynės. Ją priėmė. 

— O ko norėtum vakarienės? — klausė moteriškė. 

— Pieno su duona,— atsakė ji, o gavo tik kiaulių jovalo. 

— O kur norėtum miegoti? — tada klausė moteriškė. 

— Pūkų patale,— atsakė ji, o buvo paguldyta kiaulmigyje. 

Rytą mergaitė nbrėjo namo, ir moteriškė klausė: 

— Kuo norėtum raita joti: lazda ar žirgu? 

Jai norėjosi žirgo, o gavo pagalį. Kai ji pagaliu raita jojo 
per mišką, šuniukas sulojo: 


— Au au, degutuotą matau! 
Pardrožia namo,- žiūri — ogi visa besanti degutuota. 


MEDŽIOTOJO ŽYGIAI 


Kartą gyveno toksai medžiotojas. Vaikščiojo po kalnus, ne- 
apsižiūrėjo ir nugarmėjo į bedugnę. Negali niekaip iš jos išlip- 
ti. Nė ką daryti, nors mirk badu arba pulk ir užsimušk. Tačiau 
jis netruko rasti išeitį. Ėmė nusikirto medį, prisidūrė prie „savęs, 
kopė kopė iš tos vietos, kol priėjo malūną. Ten numetė medį 
šalin, nusivijo iš miltų virvę ir nusileido ja į pačią slėnio gilumą. 

Buvo jau labai išalkęs, tai paėmė kirvuką ir paleido jį į lau- 
kines antis, kurios kaip tik skrido pro šalį. Tačiau antys skrido 
ir nuskrido. Pribiro "tiktai dideliausia plunksnų -krūva, net kirvio 
nebuvo matyti. Kaip kitaip jį rasi? — reikia padegti plunksnų 
krūvą: Bet sveikas liko tik kotas, o kirvis degė ir sudegė visai. 
Su tuo kirvakočiu jis paskui nusmeigė briedį, kuris lyg tyčia 
atšuoliavo ant vienos kojos, išskrodė jį, sukapojo į gabalus ir 
susikrovė į medžioklės krepšį. 

„Paskui linksmas sau drožė toliau, kol priėjo tankią girią, o 
toj girioj — nameliuką, kuriame gyveno tokia sena moteriškė. Ji 
jam davė šio to valgyti, tik perspėjo, kad pasitaupytų rytojui, 

nes kitą dieną giria vėl virsianti ežeru. Jis paklausė ir kelis ma- 
karonus įsikišo į medžioklės krepšį. 

Kai rytojaus dieną giria staiga tikrai virto dideliu ežeru, jis 
išsitraukė makaronus: kloja juos vieną už kito ant vandens ir 
žygiuoja tuo grindiniu. Kai liko tiktai du paskutiniai, jis abiem 
kojom užšoka ant priekyje išdriekto, o užpakalinį, pačiupęs ran- 
ka, vėl pamėtėja gerą galą pirmyn, užšoka ant jo ir taip žygiuo- 
ja sau tolyn, kol pagaliau prieina vieškelį, o ežeras baigiasi. 

Tuo metu pro šalį važiavo ūkininkas. Jis vežėsi pilną vežimą 
alaus statinių. Staiga medžiotojas žiūri, kaip tam žmogeliui nuo 
kvapo, einančio iš alaus statinių, apsisuka galva, vežimas apvirs- 
ta, alus subyra ir statinės išteka lauk. 

Vos tiktai arklys visa tai pamato, tuoj užsimano gerti ir iš- 
geria visui visą alų, negyvai pasigeria, krinta ant žemės lyg pa- 
kirstas ir patiesia kojas. 

Taigi tam ūkininkui nelieka nieko kito, kaip eiti į kaimą ir 
susirasti odlupį. Tas atėjęs ir nudiria arkleliui odą. 

Jie palieka arklį gulėti ir: nueina sau. Bet gyvulys netrunka iš- 
simiegoti ir išsiblaivyti, grįžta į kaimą ir sau nudrožia į tvartą. 

Žmonės, radę jį tokį, nemenkai persigąsta. Kad arklelis ne- 
atrodytų taip baisiai, jie ištepa jį visą žąstaukiais. Teisybė — ki- 
tą dieną jau ima lįsti padaigai, o dar po dienos užauga kuo gra- 
žiausios plunksnos, visai kaip tikros žąsies. Nedidelė bėda, juk 
arklys ir su plunksnom visai tiko ir arti, ir akėti. 

Taigi va. Neilgai trukus žmogus kartą išėjo su juo akėti lau- 
ko. O pro šalį kaip tik lėkė pulkas laukinių žąsų ir garsiai girg- 
sėjo. Arklys pasižiūrėjo į dangų ir ėmė žvengti. O kai paskui 
ir vėl atlėkė pulkas žąsų, arklio jau niekas negalėjo sulaikyti — 
tiktai drykt, plast, ir baigta,— su visu geru, su pakinktais ir akė- 
čiom, su viskuo, kas prie jo buvo, arklys pakilo į orą ir nuskri- 
do. Žmogus tik stovi ir šaukia: 

— Ėė, .palauk, palik bent akėčias! 

Tačiau arklys jau nieko negirdėjo ir kartu su žąsimis dingo 
iš akių amžinai. 

O kartu su juo išskrido į dausas ir visi mMelai. 


MAŽUTIS ŽIRGELIS 
Viename kaime gyveno beturtis vaikinas, kampininkų vai- 
kas. Numirė jo tėvas, numirė motina, niekas jo neberišo su tuo 
kampu, ir jis sumanė traukti į platųjį pasaulį sau duonos ieško- 

ti. Sykį, keliaudamas per mišką, užėjo didelį medį su dreve, o 
toje drevėje sėdėjo sena bobutė ir mušė sviestą. 

Jis ją mandagiai pasveikino, o ji tarė: 

— Jei turi laiko, tai galėtumei man padėti. Aš tau gerai at- 
silyginčiau. 

— Laiko turiu į valias, — atsakė vaikinas ir tuoj ėmėsi darbo. 

Kai sumušė sviestą, bobutė panėrė ranką į muštokę, patepė 
jam veidą ir tarė: 

— Dabar tu pasidarysi didelis ponas, toks didelis, kokių vi- 
same. krašte mažai tėra. Žiūrėk, tenai krūmuose stovi trobelė, 
joje tu rasi mažutį žirgelį, tą aš, atsilygindama už darbą, dova- 
noju tau. 

Vaikinas su džiaugsmu padėkojo ir nulindo į krūmus, susira- 
do trobelę, o joje buvo mažas arkliukas. Vaikinas sumanė, kad 
čia bus jam žirgelis, išsivedė, užsėdo raitas ir jojo sau toliau. 
Kiek pajojus, žirgelis ėmė ir prakalbo: 

— Mano berniuk, tu nujok į miestą ir užsuk į „„Aukso rožės“ 
viešbutį, tenai tu laimę rasi. 

Vaikinas nusistebėjo, kad žirgelis kalbėti moka, bet jo pata- 
rimo paklausė ir į viešbutį nujojo. Žirgelis lyg šuniukas palindo 
po stalu; o jis pats atsisėdo prie stalo ir užsisakė gerti. 

Viešbutyje tuo metu buvo karaliaus tarnas, vaikinas su juo 
sušneko. Tasai papasakojo, kad ryt poryt būsianti didelė me- 
džioklė, tik karalius abejojąs, ar bepavyksią ką sumedžioti, nes 
giria esanti labai jau išmedžiota. 

— Ne, ne! — sušuko žirgelis.— Sumedžios daug žvėrių, labai 
daug! 5 

Karaliaus tarnas nustebęs klausia: 

— Iš kur tas balsas? | 

— Nagi pažiūrėk po stalu, tai mano žirgelis kalbėjo, — paaiš- 
kino vaikinas. 

Tarnas tuoj parėjo namo ir apsakė karaliui, ką girdėjęs. Ka- 
ralius labai stebėjosi, kad žirgelis kalbėti moka. 

— Na gerai— tarė jis,— pažiūrėsim, ar jis teisybę sakė. 

Surengė didelę medžioklę, joje dalyvavo daugybė svečių. Jie 
prišaudė tokią gausybę žvėrių, jog visi stebėjosi. 

Tada karalius tarė sau: 

— Jei tas žirgelis žinojo, kad mes primedžiosim daug žvėrių, 
tai gal jis mokės pasakyti, kuo mano duktė serga. 

Mat karaliaus duktė išties sirgo, ir ligi šiol niekas nemokėjo 
jos pagydyti. Tad karalius nieko nelaukęs nusiuntė tarną į vieš- 
buti atvesti to žirgelio. 

Žirgelis mielai atėjo. Įvedė jį į karalaitės kambarį. 

— Gal tu žinai, kas man yra? — klausė karalaitė. 

— Žinau, kaipgi.— atsakė žirgelis — tu sergi blogomis nuo- 
taikomis. 

Karalaitė nusijuokė ir tarė: 

— Tu atspėjai! 

Karalius, tai išgirdęs, klausė: 

— O gal tu žinai, kas mano dukterį galėtų pagydyti? 

— Aiškų, žinau, — atitarė žirgelis.— Viešbutyje yra apsisto- 
jęs toks gražus vaikinas, jog niekur aplinkui nerasi gražesnio. 
Jeigu tiktai karalaitė jį pamatys, tai akies mirksniu pagis. 

Karalius tuoj siunčia tarną, atkviečia tą vaikiną į pilį. Kai 
karalaitė tą gražų vaikiną pamatė, jos blyškus skruostai parau- 
do, ir ji liko visiškai sveika. Karalius nudžiugęs jį gausiai apdo- 
vanojo ir norėjo, kad jis keliautų savais keliais, bet karalaitė 
reikalavo, kad tas vaikinas liktų pilyje, ir nenusileido tol, kol 
tėvas sutiko, kad žirgelio savininkas taptų jos vyru. Ir kai bu- 
vo jų vestuvės, tai karalaitė pati jojo raita ant to žirgelio. 

Po linksmos puotos karalius neilgai begyveno, o Kai jis mirė, 
tai kampininko vaikas tapo tos šalies karaliumi. 


HANZLIS BEBAIMIS 


Gyveno kitados toksai vyras — nedičkis, bet neregėtai stip- 
rus. Vadinosi jis Hanzlis Bebaimis. Kai kiti žmonės kalbėdavo.. 
kad bijo, tai jis nesuprasdavo, ką tai reiškia, ir sakydavo: 

— Norėčiau kada sužinoti, kas yra baimė! 

O kad namie to sužinoti negalėjo, tai iškeliavo į pasaulį. Nu- 
ėjo į vieną miestą ir apsistojo viešbutyje. Ten aplinkui stalą sė- 
dėjo vyrai ir girkšnodami leido laiką iki pavakarės. Šit vienas: 
ir sako: 

— Man jau laikas, greit sutems, o naktį per mišką bijosiu eiti. 

Hanzlis, tai išgirdęs, klausia: 

— Pasakyk, kas gi tai yra: bijoti? Norėčiau to dalyko išmokti! 

— Na, mes tave išmokysim, jeigu nemoki,— kalbėjo kiti.— 
Miške stovi užkeikta pilis, kurioje niekam neužtenka drąsos gy- 
sų gauti tiek pinigų, kiek tiktai norėsi. 

Hanzlis tuoj sutiko. 

— Bet reikia, kad jūs man kelią parodytumėt, nes vienas 
nerasiu kur eiti. O ponia šeimininkė tegu duoda miltų, kiauši- 
nių ir taukų, kad turėčiau iš ko naktipiečių pasitiekti. 

Greit jie sutarė lažybas, tik dar jis pridūrė, kad reikią lazdos 
į kelionę. 

Vienas svečias išėjo ir atnešė gerą geležies strypą, bet Hanz- 
lis Bebaimis sudavė pirštu, ir strypas lūžo. 

— Kokia čia Man lazda,— tarė— gal turit ką stipresnio? 

Tad jį nusiuntė pas kalvį, tas jam padavė ratų ašį. Hanzlis 
ją ėmė abiem rankom, sulenkė lanku, vėl ištiesė ir sako: 

— Jei nieko geresnio neturit, bus gerai pasiramsčiuoti. | 

Po to jį vyrai nuvedė į pilį, paliko vieną ir grįžo į miestą 
jo laukti. Hanzlis įėjo į pilį, viską gerai apžiūrėjo. Kai jau arti 
buvo vidunaktis, užsikūrė ugnį ir ėmė naktipiečius taisytis. Iš- 
tirpdė keptuvėje taukus, jau buvo bemušąs kiaušinius, tik šit iš 
suodžių priskretusio dūmtraukio riktelėjo duslus balsas: 

— Ar man kristi, ar nekristi? 

— Krisk, jei taip nori, — tarė Hanzlis ir atitraukė nuo ugnies 
keptuvę. 

Tada plumptelėjo kažkas, žiūri — žmogaus koja nukrito. Hanz- 
lis vėl užkaitė keptuvę, sumušė kiaušinius. Ir vėl ten riktelėjo: 

— Ar man kristi, ar ne? 

— Ogi krisk sau, jei patinka! — sušuko Hanzlis ir greit ati- 
traukė keptuvę. Kita koja nukrito, ir jis nubloškė jas abi į pa- 
suolę. Vos pamėgino ruoštis toliau — vėl riksmas iš dūmtraukio. 
Hanzlis net supyko, nusikeikė ir šūktelėjo: 

— Krisk krisdamas, o man trukdai kiaušinienę keptis, vis tu- 
rIiu dėl tavęs keptuvę nuo ugnies kilnoti! 

Šį sykį nukrito žmogaus liemuo, bet ir vėl riksmas, ir nukri- 
to ranka, paskui kita, o kai kiaušinienė jau veik baigė kepti, nu- 
krito dar ir galva. 

— Čia pravartus daiktas, — tarė Hanzlis— bus kėglių kamuo- 
lio vietoj! | 

Jis sustatė kur reikia rankas, kojas ir liemenį, uždėjo galvą — 
ir stojosi priešais jį juodas žmogus. Hanzlis nė kiek neišsigando, 
jis ramiai sau valgė kiaušinienę ir dar tą juodąjį kvietė į draugę. 
Bet tas atsakė: 

— Valgyti nenoriu nieko, tik kortomis paskui galėsim su- 
lošti. 

Hanzlis lošti sutiko, o tas juodasis išlošė iš jo visus pini- 
gus ir galop tarė: 

— Jei tu stiprus, gali įgyti pinigų, jei ne, aš tave nugalabysiu. 

Jis užvedė Hanzlį ant aukšto ir tarė: 

— Jei šią skrynią pakelsi, tai galėsi imtis pinigų kiek tik tau 
Teikia, bet jei ne, tai aš tave užmušiu! 

Hanzlis stvėrė sunkią dėžę, iškėlė aukštyn ir klausia: . 

— Ar trenkti ja tau į galvą? | 

— Su tavim nenoriu turėti daugiau jokių reikalų, — tarė juo- 
dasis,— imk sau pinigus, o aš dingstu. 

Sulig šiais žodžiais Hanzlis pasijuto besąs vienas. 

Rytą jis nuėjo į miestą, kur vyrai jau laukė. Jie klausė, ką 
jis matęs. 

— Nieko ypatingo,— tarė jis ir apsakė, ką pilyje patyręs. 

— Tai argi tu taip visiškai nebijojai? — klausė jie, o jis jiems 
atitarė: 

— Ko gi čia bijoti? 

Taip jis laimėjo lažybas ir traukė toliau. 

Po ilgų kelionių jis vėl atsidūrė mieste, kuris keistai atrodė. 
Visi namai buvo apkabinėti juodomis marškomis, o žmonės vaikš- 
čiojo liūdnais veidais. Hanzlis užsuko į artimiausią užeigą, pa- 
siėmė gerai užvalgyti ir išgerti, o pasistiprinęs klausė: 

— Ponas šeimininke, kas čia yra, kad visur juodos vėliavos 
kabo? 

— Liūdna istorija, — atsakė šeimininkas. — Kiekvieną naktį 
ateina slibinas su devyniom galvom ir devyniom liepsningom uo- 
degom ir reikalauja duoti jam merginą. Jei neduotume, tai su- 
degintų miestą. Jau visas merginas surijo, šiandien eilė paskuti- 
nei — karaliaus dukteriai. Mes turim ją nulydėti į mišką, o ten 
jis ją pasigrobs. 

— Gaila, kad pirmiau čia neatėjau! Bet šiandien aš padarysiu 
slibinui galą, — pasakė Hanzlis Bebaimis. 

— Jeigu taip — tarė šeimininkas, — tai aš tuoj duosiu žinią 
karaliui. 

Karalius, gavęs šią linksmą žinią, pažadėjo už Hanzlio duk- 
terį išleisti, jei jis nugalės pabaisą. Hanzlis vakare nulydėjo ka- 
ralaitę į mišką, užrišo jai skepeta akis ir, ėmęs į ranką geležinę 
dalbą, laukė slibino. Dešimtą valandą slibinas atūžė, ir prasidėjo 
baisi kova. Hanzlis nudaužė jam visas galvas iš eilės ir visas 
liepsningas uodegas, ir slibinas nusibaigė. Tada jis atrišo kara- 
laitei akis ir tarė: 

— Pasižiūrėk, koks tas žvėrelis! 

Mergina iš pradžių bijojo, bet kai pamatė, kad slibinas su- 
daužytas į gabalus, dėkojo jam nuoširdžiai už išgelbėjimą nuo 

mirties. Hanzlis dar išpjaustė liežuvius iš devynių nebegyvų gal- 
vų, ir jie patraukė namo. 

Buvo tamsu, jie nematė kelio. Paklaidžioję į vieną ir kitą pu- 
sę, staiga pamatė pro medžius šviesą. Ši arčiau, permanė; 
kad ten plėšikų užeiga. 

— Man reikia išgerti vieną kitą butelaitį vyno, — sakė Hanz- 
lis, bet karalaitė jį prašė atsisakyti tos užmačios. 

— Tu verčiau palauk negėręs, į vidų neik,— kalbėjo ji,— plė- 
šikai gali mus abu nužudyti! 

Hanzlis nesidavė perkalbamas: 

— Turiu būtinai gauti: vyno, mano noras per daug jau dide- 
lis! Jei užeiti bijai, tai palauk manęs čia. 

Ji liko ore, o jis, pažadėjęs greit grįžti, užėjo. 

Užeigos svetainėje, jam įėjus, tikrai buvo daug plėšikų. Jie 
tuoj sujudo klausti, iš kur jis atsiradęs. 

— Nagi mat,— kalbėjo jis, — aš užmušiau slibiną, tą, kur su 
devyniom galvom ir devyniom liepsningom uodegom. 

— Negali būti, — sakė plėšikai, — nerasi žmogaus, kuris turėtų 
tiek drąsos. 

Bet jis parodė jiems slibino liežuvius, parodė ir nudegintas 
vietas, tada jie patikėjo ir bijojo net jo prisiliesti. Praėjo kiek 
laiko, kol jis troškulį malšino, ir jis užmiršo, kad karalaitė jo 
laukia ore. Nesulaukusi jo išeinant, ji galų gale patraukė -namo 
viena. 

Tamsoje ji vėl pamatė kažin ką švyksant, priėjusi artyn, ra- 
do angliadegį, kurstantį savo degyklą. Ji atvirai PE sa- 
vo baimes, o jis užšnekėjo taip: 

-— Jei tu nepaliudysi, kad slibiną užmušiau aš, tai įmesiu ta- 
ve į ugnį! 

— Kaip aš galiu paliudyti, — atitarė karalaitė, — juk slibiną 
tai jis užmušė, jis turi ženklą — devynis išpjautus liežuvius! 

— Tas nieko nekliūva,— sakė angliadegys,— turiu šit nušo- 
ves devynis šernus, jiems išpjausiu liežuvius, ir-bus toks - 
įrodymas. O jei manęs neklausysi, tai tau mirtis! 

Grasinama įmesti į ugnį ji prižadėjo paliudyti, kad jis nužu- 
dęs slibiną. Tada angliadegys išvedė karalaitę iš miško, ir ne ką. 
trukus jie pasiekė namus. 

Tuo tarpu Hanzlis iš plėšikų užeigos išėjo, bet merginos ne- 
berado, tada jis irgi nudrožė į karaliaus rūmus. Čia jau atėjęs 
angliadegys tvirtino, kad jis užmušęs slibiną, o kai Hanzlis ro- 
dė slibino liežuvius, tai jis rodė šernų liežuvius. Karalius nesu- 
gebėjo atskirti, kieno teisybė, ir nusprendė, kad abu ginčininkai. 

turi stoti į dvikovą: kas laimės, to ir bus teisybė. Hanzlis Bebai- 
mis tuoj sutiko stoti į dvikovą, turėjo sutikti ir angliadegys, nors 
šis ir baiminosi. Paišinas angliadegys užsidėjo šarvus, sėdo ant 
žirgo ir pasakė karaliui: 

— Na, duokit šen tą bernėką — tuojau jo mėsą paukščiai les! 

Jis puolė ant Hanzlio ir taikė jam kirsti kalaviju, bet Hanz- 
lis. kai tvojo jam geležine dalba, tai nieko nebeliko nei iš .rai- 
telio, nei iš žirgo. 

Čia prabilo karalius: 

— Dabar matau, kas nužudė slibiną, aš taip ir maniau, kad tai“ 
tavo darbas. Tu turi mano dukterį gauti. 

Tuojau buvo vestuvės, ir truko jos daug dienų. Galų gale 
iškepė tam tikrą pyragą su visokjomis išmonėmis. Kai pyragas.. 
ataušo, jį vienoje- vietoje praverpė ir įkišo ten gyvą paukštį. 
Tada užženklino, kur pyragas turi būti riekiamas, ir jaunikis jo 
turėjo atriekti jaunajai. Kai Hanzlis prariekė, paukštis išskrido 
ir suplasnojo prie pat jo veido. Nuo to jaunikis išsigando taip, jog 
bijodavo naktį ir laukan išeiti. 

Taip jis galų gale sužinojo, ką. reiškia bijoti. O šiaip jiedu 
abu gyveno laimingai ir smagiai. , 

HANZLIS VEDYS 


Gyveno kitados kaime vienas ūkininkaitis, vyras iš stuomens 
ir iš liemens, dailiai nuaugęs,- linksmo būdo, visada geros nuo- 
taikos, na ir prie pinigo. Ne viena mergina džiaugėsi, kai jis ye- 
dė šokti, ir mielai būtų tekėjusi, jei tik būtų piršęsis. Jau nebe 
sykį ketino jis ir vestuves tarti, bęt vis, būdavo, tai šis, tai tas 
pasipainioja. O dar ir taip svarstė, pats su savim tardamasis: 

— Kol tebesu nevedęs, tai gyvenu smagiai, noriu — einu pa- 
sišokti; noriu — einu kortom skelti, o kai būsiu vedęs, tai daž- 
niausiai šventądien sėdėsiu namie su pačia ir vaikais. 

Ir mergina, kuri. tikėjosi, kad jis pasipirš, laukusi palaukusi 
ant jo supyko ir į jį nebežiūrėjo. 

Po kurio laiko jam. labai krito į akį kaimyno duktė, su ja ir 
šoko jis daugiausia per visą švenčių laiką, bet paskui kažko su- 
sivaidijo, ir ta pametė jį. 

O po to, kai ir trečiąkart nepavyko vestuvių sutarti, iš jo pra- 
dėjo žmonės juoktis, davė jam pravardę Hanzlis Vedys. 

— Hanzli, kada tu vesi? — klausdavo, kai jis pasirodydavo 
smuklėje. Net vaikai gatvėje, ir tie, saugiai kur nors užsiglaudę, 
leliodavo įį: 

— Hanzlis Vedys, Hanzlis Vedys! 

Hanzlis, pirma buvęs toks linksmas bernas, nuo pašaipų ir 1e- 
liojimų taip sugižo, jog vieną dieną pasakė: 

— Nebegaliu, nebeištversiu. Eisiu ir pasidarysiu galą. 

Susirado tinkamą virvę ir išėjo į mišką pasikarti. 

Beeidamas sutiko tokį žmogutį, vilkintį žaliais medžioklio 
drabužiais. 

— Hansai, kas tave apsėdo, kad esi toks surūgęs? 

— Einu pasikarti— atšovė bernas niauriai— jau ir vaikiga- 
liai mane lelioja gatvėje. 

— Kas čia tau šovė į galvą griebtis tokių nesąmonių! 

— O kurgi man dėtis, ką daryti? — klausė Hanzlis irzliai. 

— Jei manęs klausysi,— kalbėjo žaliasis žmogutis, — tai aš pri- 
piršiu tau tokią paną, kur patiks ir tau pačiam, ir visiems žmo- 
nėms. Bet reikės daryti taip, kaip aš sakysiu. 

Hanzlis davėsi perkalbamas. 

— (Gerai,— tarė jis — o kokios tavo sąlygos? 

— Eikš su manim, — tarė žaliokas,— tuoj pamatysi! 

Jiedu kiek paėjo gilyn į mišką, kol pasiekė medkirčių trobelę. 

— Dabar pasakysiu, ką tu turi daryti — kalbėjo Žžaliokas— 
Aš tave užrakinsiu šioje trobelėje. Joje turėsi išbūti tris savai- 
tes. Kai norėsi valgyti, gana bus pagalvoti „Aš noriu to ir to", 
ir tau atsiras. Bet per tas tris savaites tau reikės nesiprausti, ne- 
sišukuoti, barzdos nesiskusti, plaukų nesikirpti ir nagų nesipjaus- 
tyti! 

— Kaip?! — sušuko Hanzlis nustebęs.— Ką tu sau manai?! 
Tai koks aš tada pasidarysiu?! Gi būsiu baidyklė, nuo manęs vi- 
si bėgs! 

Vis dėlto galų gale sutiko ir žaliajam žmogučiui pasakė: tegu 
jį čia uždarąs. 

Tada žaliokas atrakino trobelę, ir jiedu įėjo. Kai akys prie- 
tamsyje apsiprato, Hanzlis įžiūrėjo pasienyje gultą. Žaliokas iš- 
ėjo, duris užrakino ir paliko Hanzlį vieną. Be nas sėdėjo ant gul- 
to ir galvojo, kaip čia bus toliau. Jei dabar jį matytų saviškiai 
ir kaimynai, tai iš jo šaipytųsi dar labiau. Bet jam sukilo at- 
kaklumas, jis būtinai ištvers tris savaites. Besva:stydamas visa 
tai, užsinorėjo valgyti ir pagalvojo: „Dabar man kaip tik p:avers- 
tų gauti dešros su duona ir gerą stiklą alaus“. Tik spėjo pagal- 
voti, o tie daiktai jau čia, ir jis skaniai sau valgo, geria. Viskas 

būtų nieko, tik nuobodoka — laikas labai jau lėtai slenka. Va- 
karienei panorėjo kepsnio, vyno, ir tuoj atsirado, o pavakarie- 
niavęs atgulė miegoti. 

Nubudęs prisiminė, kad jam negalima praustis, negalima nei 
šukuotis, nei šepečiu apsivalyti, tris savaites reikės taip išbūti. 
Tad ir pusryčiai buvo ne tokie skanūs, bet, galvojo, laikas juk 
netruks praeiti. Pamažu apsiprato, čiupinėjosi barzdos šeberkš- 
tas, žiūrinėjosi nešvarius pirštus ir ilgus nagus, o peiliu rantė 
rančius į gulto koją, kad turėtų kuo dienas skaičiuoti. 

Kai suėjo trys savaitės, žaliokas vėl pasirodė, atrakino duris 
ir tarė: 

— Hanzli, eik šen, dabar trauksim nuotakos žiūrėti! 

— Meldžiamasis, kaip aš dabar atrodau, juk tokiam negalima 
žmonėse rodytis! 

— Dėl to nesuk sau galvos, eik tiktai greičiau, viskas bus ge- 
rai, — sakė žaliokas. 

Hanzlis žalioko paklausė, ir jie abu ėjo ilgą kelią, ir pasiekė 
vieną tokią vietą, kur užsuko 'į užeigą. Žaliokas užsakė abiem 
vyno, o kai šeimininkas atnešė, jis prašneko į jį taip: 

— Mano palydovas norėtų vesti pačią. Tu turi tris dukteris, 
gal jis vieną iš jų galėtų gauti? 

Šeimininkas nužiūrėjo tokį nepaprastą svečią, nusišaipė ir tarė: 

— Nagi pažiūrėsim. 

„Jis nuėjo į virtuvę ir pašaukė: 


*1— Nane, eikš, svetainėje sėdi vienas toksai, kur norėtų tave 
vesti. 

— Gerai, einu pažiūrėti! — tarė vyriausioji. — Rodyk, kuris tas 
jaunikis? 


— Va sėdi antai, — tarė šeimininkas ir parodė galva į jį. 

— Tfu, po velnių! Tėve, kaip tu gali mane kviesti prie to- 
kio! Murzius pasmirdęs! 

Papyko mergina ir išlėkė. O žaliokas vėl mėgina šeimininką 
šnekinti, kad leistų dukterį. 

— Kviesim dabar Lyzlę,— sako tasai — bet bus tas pat kaip 
pirma. Lyzle, eikš, čia sėdi toksai, kur norėtų tave vesti! — šūk- 
teli tėvas į kiemą, ir kaipmat įeina vidurinioji sesuo. Tačiau, pa- 
mačiusi mMurziną Hanzlį, rikteli piktai: 

— Čiagi dabar! Tėve, ar tau galvoj negerai, jeigu manai, 
kad aš tekėčiau už tokio kiauložio! 

Ir išbėga sau. 

— Šejmininke, tu juk turi dar vieną dukterį, — tarė žaliokas. 


247 


— Tas pats. bus ir su šita,— atitarė šeimininkas, bet vis dėlto 
išėjo ir pašaukė: — Linerle, eik čia! 

Jaunėlė tuoj atkūrė. 

— Kas yra? 

— Čia atėjo vienas toks, kur norėtų tave vesti, antai ten sėdi. 

Mergina priėjo artyn, įdėmiai apžiūrėjo berną. 

„Atrodo baisiai nevalyvas,— svarstė ji pati sau,— bet, jei ge- 
rai įsižiūri, po tuo purvinu paviršiumi turėtų būti švarus bernas. 
Čia dedasi kažkas nepaprasta“. 

— Gerai,— tarė ji — sutinku už jo tekėti, tik reikės jį ap- 
kuopti. 

Žaliokas į tai atsiliepė: 

— Sutarta! Po keturiolikos dienų mes vėl ateisim. 

Jis užsimokėjo ir išėjo su Hanzliu. 

Po dviejų savaičių abu atsirado vėl. Tik prieš eidamas ža- 
liokas Hanzlį apvalė, numaudė, plaukus apkirpo, barzdą nusku- 
to, apvilko gražiais drabužiais ir davė daug pinigų. Kai jiedu pa- 
sirodė užeigoje, visi žiūrėjo nustebę ir sakė tokio puikaus berno 
dar niekad nematę. O jauniausioji šeimininko duktė juo ypač 
džiaugėsi. 

— Ką dabar pasakysi? — klausė žaliokas. 

— Aš juk sakiau, kad reikės jį apkuopti— atitarė ji. — Dabar 
jis jau apkuoptas ir štai toks švarus bus visada. 

Čia žaliokas atsisveikino, šeimininkas patenkintas užsakė ruoš- 
tis vestuvėms, o abi vyresniosios seserys labai pyko ir baisiai pa- 
vydėjo jaunėlei. 

Vestuvės buvo linksmos, svečiai šoko, grojo, dainavo. Vaka- 
rop visi pasigedo abiejų jaunosios seserų. Niekur jų nebuvo, nei 
namie, nei pas kaimynus, tad svečiai pagaliau ėmė jų ieškoti ar- 
timiausiame miške. Paieškoję rado nebegyvas: jos iš pykčio ir 
„pavydo abi pasikorė. 


TRISDEŠIMTUKAS 


Kitados gyveno tokie žmonės, vyras su pačia, ir turėjo dvi- 
dešimt devynis sūnus. Kai jiems gimė dar vienas berniukas, tai 
nebemokėjo jam nė vardo išrinkti ir praminė jį Trisdešimtuku. 
Kada jau ir mažylis užaugo, tėvas ėmė sakyti, kad nebepajėgsią 
jų išmaitinti, kad jie tu.ėtų eiti patys sau duonos pelnytis. 

Broliai susiruošė traukti į pasaulį visi kartu, o Trisdešimtu- 
kas, jauniausiasis, buvo jų vadas. Sykį jie keliavo per didelę 
girią. Priėjo vakaras, pradėjo temti, o jie nebeturėjo ko valgyti. 
Trisdešimtukas sakė: 

— Dabar apsižvalgykim, ar nėra čia kokio gyventojo, kur ga- 
lėtume pernakvoti. 

Jis įlipo į aukštą medį, apsidairė į visas puses ir pamatė to- 
lumoje šviesą. Išlipo iš medžio, visi patraukė šviesos linkui ir 
priėjo didelę trobą. Joje degė šviesa. Trisdešimtukas pažiūrėjo 
pro langą vidun ir pamatė moterį, prie židinio stovinčią ir val- 
gyti verdančią. Jie visi buvo labai išalkę, suėjo nieko nelaukę 
į vidų ir klausė, ar negautų užvalgyti. Moteris pasakė: 

— Čia jums negalima būti, čia galvažudžių namai! 

Broliai, būdami alkani ir pavargę, valgė ir ilsėjosi, nors mo- 
teris dar kartą įspėjo: | 

— Eikit sau greičiau, galvažudžiai beregint pareis ir jus išga- 
labys! 

Jie vis tiek jos neklausė ir mieguisti sugulė ant aslos. 

Parėjo galvažudžių vadas su visa gauja ir, pamatęs tokį pul- 
ką bernų, nedarė jiems nieko, tik pasakė: 

— Turiu trisdešimt dukterų, jums nakvoti vietos bus, jei vi- 
si gulsit po vieną pas jas į lovas. 

O prieš gulant jis visoms dukterims užmaustė kepuraites, kad 
patamsyje neapsiriktų, nes ketino naktį visiems broliams galvas 
nupjaustyti. 

Trisdešimtukas tačiau nuklausė, ką gaujos vadas su dukteri- 
mis tarėsi. Kai visi sumigo, jis pabudino brolius ir liepė kiek- 
vienam numauti kepurėlę nuo kaimynės galvos ir užsimauti sau. 
Broliai jo paklausė, ir gerai padarė. Mat vidunaktį įėjo gaujos 
vadas su dideliu peiliu ir nupjaustė visas galvas, kurios buvo be 
kepuraičių. Trisdešimtukas anksti pakėlė brolius, kad spėtų pa- 
bėgti, kol gaujos vadas tebemiega. Dar ant durų iš oro pusės už- 
rašė: „„Trisdešimtukas siunčia labų dienų!“ Po to ir jis nudūmė. 

Rytą gaujos vadas nubudęs ėjo pažiūrėti. Koks jam buvo siau- 
bas, kai pamatė, kad ne brolius išžudė, o savo dukterims galvas 
nupjaustė! Duris atidaręs perskaitė, kas Trisdešimtuko užrašyta, 
tada jam buvo ne tik skaudu, bet ir baisiai pikta. 

— Prigriebsiu aš tą rupūžgalvį! — suriko jis. 

O Trisdešimtukas su broliais traukė toliau ir nukeliavo pas 
tokį grafą, kuris juos visus pasamdė savo dvare dirbti. Jauniau- 
siasis buvo toks stropus, jog grafas jį paskyrė ūkvedžiu. 

Trisdešimtukas savo ponui papasakojo, kas nutiko galvažu- 
džių namuose, ir ta proga sužinojo, kad gaujos vadas turi ste- 
buklingą paukštę: kas išgirstąs tą paukštę giedant, tam neberei- 
kią mirti. Trisdešimtukas pasiprašė trijų dienų apgalvoti, kaip 
tą paukštę pavogti. Grafas mėgino atkalbėti, kad jis neitų į tą 
pavojingą žygį, nes galįs nebegrįžti, bet visos jo pastangos bu- 
vo bergždžios. 

Naktį Trisdešimtukas išsiruošė, ėjo ilgai ir priėjo galvažudžių 
namus. Prišliaužė artyn, pasižvalgė pro langą. Vos tik įėjo į vi- 
dų — tuoj jį čiupo du galvažudžiai, kurie jau tykojo, ir uždarė 
narve. Parėjo vadas su kitais galvažudžiais ir apsidžiaugė, kad 
galų gale tas apsukrusis Trisdešimtukas jau jų naguose. |Jis liepė 
belaisvį gerai valgydinti, kad nusipenėtų, tada jį papjausią. Tris- 
dešimtukas dabar gavo sočiai valgyti ir gerti, bet iš narvo iš- 
trūkti negalėjo. Vieną dieną vadas, išvykdamas su visa gauja, 
paliepė virėjai: 

— Šiandie nukirsk galvą Trisdešimtukui ir jo mėsą iškepk 
pietums! 

Virėja ėmė kaponę, atidarė narvą, tik Trisdešimtukas atėmė 
iš jos kaponę ir užkapojo ją pačią. Tada jis pagrobė paukštę, už- 
rašė ant durų: „Trisdešimtukas siunčia labų dienų!“ — ir išsku- 
bėjo pas grafą. 

Grafas jau buvo bemanąs, jog ūkvedžio gyvo nebėra, kad 
taip ilgai nepargrįžta. Jis labai džiaugėsi brangia paukšte ir lie- 
pė pastatyti atskirus didelius namus trisdešimčiai brolių. O Tris- 
dešimtukas, būdamas ūkvedys, tvarkė visus darbus. 

Kartą grafas papasakojo, kad gaujos vadas turįs tokį žirgą, 
kuris bėgąs kaip žaibas. Jis mokąs šnekėti ir pasakyti, kelinta 
valanda. 

— Šitą aš parsivesiu sau,— pasakė Trisdešimtukas. Ėmė mai- 
šą, prisigrūdo skiaučių, senų skudurų ir išėjo į galvažudžių na- 
„mus. Pasižvalgė atsargiai pro langą ir rado, kad visi susėdę val- 
go. Tada įsėlino į arklidę ir pasislėpė už pakratų krūvos. Vėlai 
vakare atėjo vienas galvažudys ir pakratė žirgams šviežių šiau- 
dų. Jis bakstelėjo šakėmis ir Trisdešimtukui, bet tas nė neaikte- 
lėjo. Galvažudys paklausė: į 

— Lyzle, kelinta valanda? 

Vienas žirgas atsakė: 

— Tuoj bus dešimt. 

Dabar Trisdešimtukas žinojo, kuris žirgas moka šnekėti. Kai 
tik galvažudys nuėjo į trobą, jis atsistojo, aprišo žirgui kanopas 
skudurais ir patyliukais išsivedė. Ant-arklidės durų užrašė: „Tris- 

dešimtukas siunčia labų dienų!“ — ir išdūmė žaibo greitumu. 

Vadas ir visa gauja dūkte dūko iš apmaudo pamatę, kad ne- 
bėra to žirgo. Tuo tarpu Trisdešimtukas buvo jau seniai namie. 
Grafas stebėjosi neatsistebėjo savo tarnautojo apsukrumu ir pri- 
žadėjo jam ir jo broliams duoti visą išlaikymą be jokio darbo. 
Dovanojo visiems po žirgą ir po balną, kad turėtų kuo pasijo- 
dinėti, kai užeis noras. 

Po kurio laiko Trisdešimtukas ėmė sakyti, jog daba jis at- 
gabensiąs patį galvažudžių gaujos vadą. Pasiėmė kelis dailides 
ir kalvį, susėdo į dideles vežėčias ir nuvažiavo į mišką netoli 
galvažudžių namų. Buvo taip persirengęs, jog gaujos vadas jo 
negalėjo pažinti, ir prašė leisti nusikirsti storą medį. Sakė miręs 
vienas karalius, kuris išreiškęs valią, kad būtinai reikią jį pa- 
laidoti išskobtame medžio kamiene. Ir niekur kitur nesą tokių 
storų kamienų, tik čia. | 

— Todėl čia ir atvažiavom,— kalbėjo jis,— ir prašau tokio 
medžio. Aš už jį gerai užmokėsiu. 

— Galit kirsti be niekur nieko,— atsakė gaujos vadas ir sto- 
vėjo žiūrėdamas, kaip jie ką dirbs. 

Dailidės medį nuleido ir ėmė skobti jo vidų panašiai, kaip da- 
roma, dirbant didelį lovį to krašto papročiu. Jiems jau baigiant 
darbą, Trisdešimtukas tarė galvažudžių gaujos vadui: 

— Nebepamenu gerai, kokio didumo buvo tasai karalius. Jis 

buvo maždaug jūsų ūgio. Gal sutiktumėt trumpam atgulti į tą 
išskobtą medį? 
— Kodėl ne? — tarė gaujos vadas ir atsigulė į lovį. Tada Tris- 
dešimtukas davė ženklą, dailidės greitai užmetė dangtį, o kalvis 
užkalė stambiomis vinimis. Po to. griebė visi vyrai ir įgrūdo tą 
sunkų lovį į vežėčias. Kai jie su tokiu kroviniu parvažiavo į 
dvarą, grafas stebėjosi dar labiau nei pirma. Trisdešimtukas klau- 
sė dvaro poną, kokią ištarmę jis duosiąs. Galvažudžių gaujos 
vadą paleido iš lovio, tik jis turėjo nebegrįžti į mišką, o likti 
dvare ir dirbti. Su savo gaujos bernais nebegalėjo matytis nie- 
kad. Ir jis ilgai gyveno tame dvare. Trisdešimtukas taip pat. Jei 
dar nenumirė, tai gal ir šiandien tebegyvena. 


VIENU SMUGIU — DEVYNETAS 
Buvo kadaise toks nupiepęs, kuprotas siuvėjėlis. Ieškodamas 
darbo, vaikščiojo po žmones ir užsuko į kaimo užeigą. Sėdėjo 
sau, užkandžiavo, o ten būvo pilna musių. Jos taip jam įkyrėjo, 

kad išėjęs iš kantrybės tvojo plaštaka. Pataikė gerai: suskaičia- 
vęs rado, kad vienu smūgiu užplojęs jų devynetą ant stalo. 

"— Visi turi žinoti, kad jų buvo devynetas,— tarė jis sau ir 
pats pasirašė liudijimą: „Devynetas užmušta vienų smūgiu be ' 
jokio pykčio“. 

Jis tą užrašą prisisegė prie skrybėlės, užsimokėjo kiek rei- 
„kėjo už pasistiprinimą ir keliavo toliau. O saulė kaitino smar- 
kiai, jis greit pavargo, susiieškojo pavėsį ir atgulė. Ne ką trukęs 
ir užmigo. 

Atsitiko, kad pro šalį ėjo karaliaus tarnas ir pamatė siuvė- 
ją. Priėjo arčiaų, perskaitė užrašą. Tuoj parskubėjo namo, par- 
nešė savo ponui žinią apie tokį narsų vyrą. 

„Karaliui darė daug jeibių.trys milžinai, įsikūrę miške. Jis ma- 
nė: „Čia būtų kaip tik toks vyras, kokio reikia, jis galėtų padėti, 
tiems milžinams užduoti garo“ — ir liepė jį pašaukti. 

Ateina siuvėjas į pilį. Karalius klausia, ar tikrai užmušęs de- 
vynetą. Siuvėjas išdidžiai patvirtina: taip, tikrai, vakar pat. Ka- 
ralius jį priima į tarnybą ir prižada jam pusę karalystės po sa- 
vo galvos, jei sudorosiąs tuos milžinus. 

— Tai visai lengva, — sako tasai siuvėjėlis ir traukia į "mišką. 

Kelyje sutiko berniūkštį, kuris nešėsi vieversį narvelyje. 

1. — Ką ketini veikti su tuo paukščiu? -— paklausė ESyEjas: 

— Parduosiu. 

— „Gerai, duok šen, — tarė siuvėjas ir nupirko už kelis skati- 
"kus. 

Kiek paėjęs T seną bobutę, nešančią į turgų varškės gniu- 
tulą.-,,Kas žino, kur toks daiktas gali praversti“ :7 palianė jis ir 
nupirko varškę. 


Dar toliau žengęs, priėjo milžinų būstą. Aplink jį buvo pri- 
mėtytą medžių, išrautų su visomis šaknimis, O PE trobą sto- 
"vėjo milžinas, didumo kaip bokštas. 

Siuvėjas pernelyg narsiai priėjo prie milžino ir pasiprašė nak- 
vynės. Milžinas nusijuokė, kad jis toks drąsus, ir leido nakvoti. 
„Bet kad jūs būtumėt matę, kaip siuvėjas atrodė, kai atsigulė mil- 
žino lovoje,— visai kaip blusa ant paklodės! 

Rytą „siuvėjėlis stojo priešais tris milžinus, padėkojo už nak- 
vynę ir klausė, ar jis negalėtų išmokti milžinų amato. 

— Taip, — sakė jie,— galėtum. Tik pirma tu turi parodyti, ar 
„esi pakankamai stiprus, ar verta su tavim prasidėti. 

— Nagi einam galėtynių! -— sušuko siuvėjas. 
Milžinai sutiko. 

Po pusryčių turėjo būti pirmas jėgų bandymas. Vienas mil- 
žinas ėmė akmenį ir išsviedė jį taip aukštai, jog ilgai reikėjo 
laukti, kol nukrito. Kiti du milžinai padarė tą pat. 

— Čia menkniekis,— tarė siuvėjas.— Pas mus ir maži vaikai 
tiek išgali. Bet jūs išmeskit taip aukštai, kad akmuo niekad ne- 
nukristų. Tai tik pati šio mokslo pradžia! 

Jis tuoj ranką į kišenę, išsitraukia vieversį ir sviedžia aukštyn. 
Vieversys džiaugiasi atgavęs laisvę, kyla, kyla aukštyn ir nebe- 
grįžta į žemę. Milžinai tik stebisi. 

— Dar rytoj pažiūrėsim, ką tu gali, — sako jie. 

Kitą dieną reikėjo akmenis spausti. Milžinai kiekvienas ėmė 
po.du akmenis ir trynė juos kits į kitą taip, jog miltai rūko. 

— Čia nedidelis daiktas,— sakė siuvėjas,— bet suspausti ak- 
menį taip, kad iš jo vanduo sunktųsi,— va tą tai ne bet kas gali. 

Jis ėmė varškę į rankas ir taip spaudė, jog tikrai vanduo 
sunkėsi. Dabar milžinai dar labiau stebėjosi jo didžia stiprybe. 

Trečią dieną milžinai stambiausius, medžius lenkė tol, kol vir- 
šūnes pririetė lig žemės. Siuvėjas nė to neišsigando. 

— Čia nieko sau,— sakė jis,— bet didesnis daiktas per me- 
džius peršokti. 

Taip sakydamas, jis įsikabino į palenkto medžio viršūnę, o 
kai milžinas ją paleido, medis smarkiai atsitiesė ir bloškė siu- 
vėją aukštai per kitų medžių viršūnes, nuskraidino toli į sama- 
„nynę. Jis šiaip taip išsikepurnėjo ir grįžo pas milžinus. 

Ketvirtą dieną reikėjo kiekvienam suvalgyti tiek makaronų, 
kiek užduota. Milžinai surijo kalnus makaronų, o siuvėjas tik 
truputį suvalgė, kitus susikimšo už marškinių, ir jam pasidarė 
didelis pilvas. 

— Dabar einam lenktynių — sušuko siuvėjas,— pažiūrėsim, 
kas greitesnis! 

Ir jis leidosi bėgti. Milžinai palūkėjo kurį laiką. Tuo tarpu 
siuvėjas dūmė pamiške, pro tokią trobelę, kur sena bobulytė tai- 
sėsi malkas. | | 

— Pilvui sunku nuo makaronų,— sušuko jis ir peiliu prasi- 
pjovė marškinius. Iškratė makaronus ant kelio, numetė peilį ir 
nubėgdamas riktelėjo: 

— O, kaip dabar gera! 

Milžinai vydamiesi rado ant kelio makaronus ir klausė bo- 
bulytę, ką čia siuvėjas padarė. 

— Ogi sakė, kad pilvui sunku nuo makaronų, bėgti nepatogu, 
tai ėmė peilį, prasipjovė pilvą ir išmetė juos,— pasakojo bobu- 
lytė.— Ir dar sušuko nubėgdamas: „O, kaip dabar gera!“ 

Milžinams pilni pilvai tikrai kliudė bėgti. Išgirdę bobulytės 
pasakojimą, jie irgi ėmė peilį ir prasirėžė pilvus taip, jog net 
žarnos išsivertė. 

— Pjaukit daugiau, — ragino vienas kitą, — makaronai geriau 
išsikratys. 

Dar kurį laiką jie bėgo su prapjautais pilvais, vijosi siuvėją, 
bet greitai nusilpo, išgriuvo ir nusibaigė. 

Siuvėjas grįžo pamažu ir atsargiai. Radęs milžinus nebegyvus, 
labai apsidžiaugė. Išsitraukė peilį, išpjaustė JiSaE liežuvius ir 
jais nešinas grįžo į miestą pas karalių. 

Karalius, pamatęs milžinų liežuvius, džiaugėsi kaip retai ka- 
da. Nuo to laiko siuvėjas gyveno be kokio rūpesčio, be kokios bė- 
dos. 

Ar jis iš tikro paveldėjo pusę karalystės, aš nežinau. Neteko 
girdėti, kad siuvėjas būtų kada karaliumi tapęs. 


KAZINYS 


Seniai seniai, nebeatmenamais laikais, vienas žmogus laikė pa- 
giry smuklę. Jis: buvo labai šykštus, jam kiekvienas menkniekis 
buvo toks brangus, tarytum aukso vertas. Tuo pat metu gyveno 
galingas, turtingas karalius, kuris pinigus laikė per nieką, mė- 
go puotauti, ūžauti. | 

Sykį tasai karalius rengė medžioklę ir tam, kas sumedžios ge- 
riausią laimikį, prižadėjo ypatingą dovaną. Jei įžymiausią žvėrį 
sumedžios bajoras, tai gaus karaliaus dukterį į žmonas, o jei pap- 
rastas medžioklis — gausybę pinigų. 

Skirtoji diena išaušo, susirinko medžiokliai, prisistatė ir smuk- 
lės šeimininkas, nes prižadėtos dovanos labai jau stipriai jį trau- 
kė. Medžiokliai visą dieną pyškino, trimitai skardėjo, šunų ska- 
lijimo pilna girią buvo. Vakarop medžioklė baigėsi, didžiąją do- 
vaną gavo grafas, sumedžiojęs elnią |su auksiniais ragais. Smuk- 
lininkas irgi neliko nepatenkintas, nes jis sugavo ir parsigabeno 
girinį žmogeliuką, auksiniu kalaviju nešiną. 

Žmogeliukas buvo toks mielas ir malonus, jog smuklininkas 
pas dailiadarbį kalvį užsakė jam laikyti narvą iš grotelių ir stik- 
to. Narvą pasistatė kambaryje ant skrynios ir jame įkurdino sa- 
vo radinį, kad visi, pas jį apsilankę, galėtų žmogeliukų pasigėrėti. 

Smuklės šeimininkai turėjo sūnelį, mitrų berniuką, vienintelį 
vaiką šeimoje. Girinis žmogeliukas jam patiko be galo be kraš- 
to, jis prie narvo stovėdavo -valandų valandas, žiūrėdavo neat- 

turėčiau tokį gražų aukso kalaviją!“ — mąstydavo berniukas, nes 
balsu tai pasakyti bijojo, kad neišgirstų jo šykštuolis tėvas. 

Kai sykį berniukas buvo vienas kambaryje, o žmogeliukas 
stiklo narve atrodė toks mielas ir draugiškas, jis įsidrąsinęs pra- 
tarė: 

— Žmogeliuk mielas, padovanok man aukso kalaviją! Labai 
labai prašau. | 

Dabar žmogeliukas ėmė kalbėti ir tarė: 

— Mielai tau jį atiduosiu, bet tik su viena sąlyga: paleisk 
mane iš narvo ir niekam to.nesakyk. Jei taip padarysi, gausi ma- 
no kalaviją. 

Berniukui patiko tokia šneka, jis žmogeliukui prižadėjo pa- 
daryti, ko tas reikalavo. 

— Tiktai kaip man gauti raktelį, narvą kuo atrakinti? — klau- 
"sė jis. 

— Raktą visuomet nešiojasi tavo mama. Kai ji tave šukuos, 
tu ištrauk raktuką iš sijono kišenės. 

Berniukas iš pradžių nenorėjo, bet žmogeliukas jį prikalbino, 
dar parodė, kaip kalavijas žvilga, ir jis apsiėmė tai padaryti. 

Berniukas nulėkė pas motiną, ji paglostė jam plaukus ir tarė: 

— Koks tu susišiaušęs, reikia sušukuoti. 

Ji ėmė šukas ir šepetį, šukavo, o berniukas tegalvojo apie žmo- 
geliuką, baimindamasis įkišo ranką į mamos kišenę ir nepastebė- 
tas ištraukė raktelį. 

Nuo motinos jis nubėgo į aną kambarį, atrakino narvo dure- 
les ir išleido žmogeliuką. Tas džiaugėsi atgavęs laisvę ir atidavė 
berniukui kalaviją. Po to šoko pro langą ir bemat dingo. 

Berniukas iš džiaugsmo nebežinojo, ką su aukso kalaviju veik- 
ti. Jis įlindo į atvirą narvą ir elgėsi jame taip kaip pirma žmo- 
geliukas. Įėjo motina ir nemenkai išsigando pamačiusi, kad jos 
vaikas narve, o žmogeliuko nebėr nė padujų. Ji tuoj pašaukė 
tėvą, Oo šis, pamatęs, kas padaryta, atsinešė beržo rykščių, ištrau- 
kė iš narvo berniuką ir, pagautas nirtulio, lupo taip, jog vaikas 
nieko nei begirdėjo, nei beregėjo. Prilupęs bloškė „lauk per tvorą 
į žoles ir suriko: 

— Išnyk iš akių ir nešdinkis pas savo girinį žmogiūkštį! 

Berniukas ilgai gulėjo žolėse, ir nė motinai nebuvo leista prie 
jo prieiti, pagelbėti. Kai pagaliau vėl atsimerkė, priešais stovėjo 
žmogeliukas, paėmė jį už rankos ir nusivedė. Nusivedė į pavė- 
singą girią, davė visa, ko tik jam reikėjo, ir augino jį kaip sa- 
vo vaiką. Berniukas augo bežiūrint, ėjo vis gražyn ir stipryn. 

Kai užaugo tokio didumo ir stiprumo, jog valiojo ietį valdyti, 
žmogeliukas ėmė jį mokyti riterių žaidimų. Vaikinui jie didžiai 
patiko, ir jis mokėsi taip, jog smagu buvo žiūrėti. Kai jau pa- 
kankamai išmoko, žmogeliukas davė jam naujus drabužius, bet 
gana nedailius, apsmukusius, įteikė kalaviją ir pasakė: 

— Tu dabar jau suaugęs vyras ir turi pasaulio pamatyti. Eik 
iš girios, susirask karaliaus miestą, o susiradęs stok tarnauti ka- 
raliaus rūmuose. Jei tave klaus, kas tų esi, visada sakyk: „Kas 
žino?“ — ir daugiau nekalbėk nieko. Jei tau ko stigtų, šaukis ma- 
nęs. Ateisiu tikrai ir tau padėsiu. 

Sulig šiais žodžiais žmogeliukas atleido smuklininko sūnų iš 
girios. Vaikinas jautėsi itin keistai, vėl atsidūręs žmonių pasau- 
lyje. Jis buvo ir liūdnas, ir linksmas vienukart, ir keliavo vis to- 
liau, kol pasiekė karaliaus pilį. 

Sargybinis, jį pamatęs, pratrūko juokais, nes vaikinas vilkė- 
jo keistais drabužiais ir atrodė kaip kvailys. Jis norėjo tuojau 
pat prieiti prie karaliaus, bet sargybinis neleido, tik šaipėsi iš 
jo. Jie davinėjo jam visokius klausimus, o jis atsakinėjo vis tą 
patį: „Kas žino?“ Tai jie ir davė jam pravardę Kažinys. Vienam 
tarnui patiko keistasis jaunuolis, ir jis papasakojo apie tai ka- 
raliui, o tas liepė atvesti jį. £ 

Karalius pamėgo savotišką vaikiną, liepė duoti jam tarnybą 
virtuvėje. Kažinys dirbo visus virtuvės pasiuntinio darbus — ne- 
šė vandenį, kūrė ugnį, skaldė malkas, plovė puodus ir lėkštes. 
Bet tie darbai jam nepatiko, jis norėjo jais nusikratyti, todėl, li- 
kęs kartą vienas, jis sudaužė visus indus ir šukes sumindžiojo. 
Tik šit atsirado mažytis girios žmogeliukas, supeikė tokį jo pa- 
sielgimą ir jo sukultus indus vėl sveikus padarė. 

Kažinys buvo nepatenkintas ir dar du kartus sukūlė indus, 
lėkštes, puodus, puodynes, dubenis, keptuves. Vėl radosi tas ma- 
žytis žmogeliukas ir viską atitaisė. Trečią kartą vienas virtuvės 
tarnelis nužiūrėjo, kaip Kažinys daužė indus, ir pasakė virėjui. 
Virėjas dėl to labai supyko ir Kažinį iš virtuvės išvijo. Tada jis 
buvo pristatytas dirbti arklidėje. 

Buvęs virtuvės pasiuntinys dabar tapo arklidės bernu. Jo dar- 
bas buvo arklius šerti ir girdyti, valyti, grandyti ir šukuoti. Tas 
jam dar labiau nepatiko, nes jam norėjosi jodinėti sau ir riterių 
žaidimus žaisti. 

Tuo metu karalius gavo traukti į karą, nes jo šalį užpuolė 
aoriešai, degino kaimus ir trempė laukus. Įvyko didelės kauty- 
nės, ir karalius buvo jau arti visiško pralaimėjimo. 

17. Austrų pasakos 


Kažinys, arklidėje išgirdęs, kad greitai bus lemiamas mūšis, 
pasišaukė girios žmogeliuką. Tas atsirado, atgabeno Kažiniui ku- 
nigaikštišką aprangą ir ištisą kariuomenę žmogeliukų. Kažinys 
apsirengė tinkamai, sėdo ant smarkaus žirgo ir išjojo padėti ka- 
Ialiui. 

Priešai, pamatę netikėtą karaliaus pagalbą, naują kariuome- 
nę, nebeteko drąsos ir leidosi bėgti. Kai tik jie pabėgo, Kažinys 
suragino žirgą ir pardūmė namo, o su juo — ir visa žmogeliukų 
kariuomenė. Karalius norėjo nepažįstamam gelbėtojui padėkoti, 
bet niekur jo nebuvo anei kvapo. Kai karalius grįžo su pergale, 
Kažinys vėl buvo arklidėje ir valė žirgus. 

Greitai kilo naujas karas, ir žmogeliukas vėl atvedė kariuo- 
menę. Kažinys su ja atėjo karaliui į pagalbą ir dar sykį padėjo 
laimėti pergalę. Po mūšio karalius norėjo padėkoti gelbėtojui, 
tik niekur jo negalėjo rasti — jį tarytum vėjas nupūtė. Karalius 
suko galvą, kas galėtų būti tasai jo gelbėtojas, bet nors visaip 
klausinėjo ir ieškojo, niekur negalėjo rasti to nepaprasto kuni- 
gaikščio pėdsakų. 

Dar ir trečią sykį karalius turėjo traukti į karą. Vėl atsirado, 
Kažinys su savo pulkais ir sumušė priešus, o po to jis ir jo ka- 
reiviai pasišalino taip greitai kaip koks viesulas. Kai karalius grį- 
žo, Kažinys jau buvo arklidėje ir valė žirgus. Tačiau vaikinui ši- 
tas darbas nepatiko, jis vien tegalvojo arklide nusikratyti: 

Kaip tai padaryti? Vieną dieną jis paleido visus žirgus. Jie 
ėmė spardytis, susidaužė kruvinai, baisus daiktas. 

— Jei kiti pamatys, kas pasidarė, tai arklidžių viršininkas. 
mane išvarys,— kalbėjo sau Kažinys, bet apsiriko. Girios Žmoge- 
liukas atsirado, žirgus sugydė 2 jog rodės nieko nebuvę, nie- 
ko neatsitikę. 

Kažiniui nuo to nebuvo daigai smagumo arklidėje dirbti, ir 
jis dar du kartus paleido žirgus, tie šėlo, spardėsi, kanopomis: 
daužėsi. Tik tuo jis nieko nepešė, nes girios žmogeliukas atėjęs. 
užgydė, kur žirgai buvo susižeidę. Trečią kartą arklidžių virši-- 
ninkas išgirdo didelį triukšmą, palaidų žirgų sukeltą, ir išvarė: 
netikusį berną. 

Kažinys liko be tarnybos ir nežinojo, nei ko griebtis, nei kaip 
būti. Čia jo pasigailėjo sodininkas ir priėmė į darbą. Dabar Ka- 
žinys turėjo jam padėti sode augalus laistyti, nuvytusius lapus skai- 
nioti, gėles prižiūrėti. Tas jam daug labiau patiko nei indus plau- 
ti ar žirgus grandyti. Jis nuolat stovėdavo prie rožių, traukdavo. 
jų kvapą, ir tada jam būdavo taip gera ir miela, jog nebūtų mai- 
nęsis su jokiu karalium. Sode dirbdamas, jis visada nešiodavo 

šiaudinę skrybėlę, užsimaukšlinęs taip, kad jo auksinių plaukų 
bemaž visai nebuvo matyti. Kai jis laistydavo arba ravėdavo gė- 
les, vyresnioji karaliaus duktė kartkarčiais sėdėdavo balkone ir 
žiūrėdavo žemyn į sodą. Tylus jaunikaitis ėmė jai vis labiau pa- 
tikti, ir kai sykį iš po jo skrybėlės pasirodė aukso garbana, ji 
nulipo žemyn ir paprašė jį suskinti gėlių puokštę. Jis tačiau nei 
gėlių jai skynė, nei pratarė bent žodį. Karalaitei galų gale suki- 
lo apmaudas, ji nuėjo prie rožių ir nusiskynė pačias gražiausias. 
Kažinys, tai Matydamas, užmiršo girios žmogeliuko draudimą ir 
prakalbo: 

— Neskink rožių, nes...— čia jam toptelėjo žmogeliuko žo- 
džiai, kuriuos papykęs pamiršo, ir jis užkando žadą. O karalaitė 
susiskynė puokštę ir pasakė: 

— Vaikine, nusiimk bent sykį skrybėlę, noriu pamatyti, ko- 
kie tavo plaukai! 

Bet Kažinys apsimetė nesuprantąs nė vieno žodžio. Karalai- 
tė, tai matydama, pamanė, kad jis išties nesupranta, ką ji sako, 
žengė prie jo ir norėjo nukelti jam skrybėlę. Sodininko bernas to 
jai neleido, šokęs pabėgo, nes bijojo, kad iš garbanų nebūtų pa- 
žintas, jog jis buvo gelbėtojas karo lauke. 

Nuo paskutinio karo buvo praėję jau metai, o karalius vis 
suko galvą apie tris mūšius ir tris karalius, kurie atėjo jam į pa- 
galbą. Jau kiek jis buvo siuntęs žygūnų, kurie turėjo surasti jo 
gelbėtojus, — visi grįžo nieko nesuradę. 

Jam atėjo mintis suruošti didelę vestuvių puotą, ir, jei atvyk- 
tų tie trys karaliai, kiekvienam iš jų skirti į žmonas po savo duk- 
terį. Jis surengė visa, ko tik reikėjo, ir suprašė svečius iš arti 
ir toli. Dukterims davė prabangias dovanas, kurias jos turėjo 
įteikti savo išrinktiesiems. | 

Kai tik išaušo pirmoji puotos diena, tai kad ėmė joti, kad 
ėmė važiuoti iš visų pusių — tarytum ne šio pasaulio dvasios 
sujudo! Karaliaus pilyje visos durys, visi vartai buvo vainikais 
išpuošti, salėje skambėjo iškilmių muzika. Karalius ir trys jo duk- 
terys priiminėjo svečių gausybę. Jau ir vidudienis atėjo, o lau- 
kiamų trijų karalių kaip nėr, taip nėr. Sėdo visi prie stalų, val- 
gė, gėrė, bet karalius sėdėjo apsiniaukęs ir negalėjo nusigied- 
ryti. Nuobodžiai slinko laikas ligi vakaro. Kai pradėjo temti, 
dvi jaunesniosios dukterys ėjo prie tėvo ir klausė: 

— Kur mums dėti tas dovanas? Karaliai turbūt nebeateis? 

— Dėkit kur norit, vargšės mano dukrelės — sakė karalius 
liūdnas. 

Tuo tarpu vyriausioji sėdėjo sau rami ir rimta ir savosios do- 
vanos nedavė nė vienam svečiui. Ji galvojo apie sodininko ber- 
nioką, kurio šiandie nebuvo mačiusi, o jos seserys, tai pastebė- 
jusios, kirkino ją dėl to. Ji neatsiliepė nė vienu žodžiu, tačiau 
kai visi pakilo nuo stalo, ji ėmė dovaną ir ja nešina nusileido į 
sodą. Ten susiieškojo tarp gėlių Kažinį ir jam įteikė savo ver- 
tingąjį lobį. Jis maloniai priėmė dovaną, bet ir dabar tepasakė 
„Kas žino?“, tad karalaitė nesusivokė, kaip čia yra, ir grįžo į pilį. 

Tuo laiku, kai karalius, rūpesčių apniktas, akių nesudėdamas 
kambaryje atgulęs vartėsi, pas Kažinį į kamaraitę įėjo girios 
žmogeliukas. | 

— Kelkis! — pasakė jis— Tavo laikas jau suėjo! Dabar gali 
šnekėti, kiek tik tau patinka. Te, atnešiau tau brangius rūbus, 
kokių nė vienas karalius neturi. Apsivilk jais ir eik į rūmus! 

Kai pilkas girios žmogeliukas išvedė jaunuolį į kiemą, ten 
šimtų šimtai raitelių sėdėjo ant puikiausių žirgų. 

— Visa tai yra tavo,— tarė žmogeliukas. Dabar prisistatyk 
karaliui ir prašyk jo dukters rankos! 

Šiuos žodžius pasakęs, žmogeliukas dingo. 

Vienas raitelių dalinys ėmė pūsti trimitus. Karalius išgirdęs 
tučtuojau priėjo prie lango. Kieme pamatė. nepažįstamąjį didvy- 
rį, kuris jam padėjo laimėti visus mūšius, ir visi išskubėjo jo 
sveikinti. Kažinys atsiprašė, kad tik dabar atvyksta, o karalius 
neapsakomai džiaugėsi. Jis vedėsi svečią aukštyn į salę ir kal- 
bėjo: | 

— Tu man padėjai, tai dabar noriu atsidėkoti: imk kurią no- 
Ii mano dukterį už pačią, o mano karalystę — kaip vestuvių do- 
vaną. 

Kažinys priėjo prie vyriausiosios karalaitės ir prašė būti jo 
žmona, 0 mergina sutiko su džiaugsmu, nes pažino, kad jaunikis 
taip panašus į sodininko bernioką kaip obuolys į obuolį. 

Vestuvės buvo tokios linksmos, kokių niekas nematė nuo to 
laiko, kai dangus žydras, o žolė žalia. 

Kai jie visi draugėje sėdėjo ir gėrė vieni į kitų sveikatą, stai- 
ga atsivėrė vartai, ir įžengė gražus, didingas karalius su žila 
barzda, vilnijančia per visą krūtinę, o jam iš paskos — gausi pa- 
lyda. Tas barzdotas karalius buvo ne kas kitas, o girios žmoge- 
liukas, dabar išvaduotas, nes Kažinys be galo uoliai. vykdė jo 
įsakymus. Tad pasidarė dar linksmiau, negu lig tol buvo, ir 
džiaugsmas buvo begalinis. 

Kažinys su žmona gyveno čia pas girių karalių, čia tėvo pi- 
lyje. O kai abu karaliai pasimirė, Kažinys paveldėjo abi kara- 
lystes ir buvo turtingiausias, laimingiausias valdovas, kokį tiktai 
kada pažinojo amžiai. 


PLUNKSNOTAS VELNIAS 


Gyveno kitados viename sodžiuje varganas kiaulių kerdžius 
su pačia ir vaikais. Kas rytas ginė kiaules ganyti, o ūkininkai už 
tai jam iš eilės davė pavalgyti ir šiokią tokią algą. Taip ir stū- 
mėsi žmogelis vargais negalais su savo šeimyna, ir skurdas ne- 
buvo jiems retas svečias. 

Jo vyriausiasis sūnus, kurį visas sodžius vadino tiesiai kiau- 
liaganio Hanzliu, buvo guvus berniukas. Jau iš pat mažumės jis 
padėdavo tėvui kiaules ganyti, o kai paaugo didesnis, tai ir tė- 
vą pavaduodavo. Jo vaikystės žaidimų draugė, turtingo pirklio 
duktė, išliko jam palanki ir toliau, jis net turėjo viltį, kad galės 
ją vesti, nors ir neturtingas būdamas. Pirklys, tas jo viltis užju- 
tęs, pasišaukė jį sykį ir išpyškino: | 

— Matau, tu tikiesi mano dukterį gauti. Žinok: gausi ją tik 
tada, jei išrovęs atneši man tris plunksnoto velnio plunksnas! 

Šia sąlyga jis tikėjosi būsiąs amžinai atsikratęs neprašyto duk- 
ters jaunikio. ' | 

Hanzlis pareina namo ir sako: 

— Motute miela, man būtinai reikia traukti į pasaulį. Gauk 
man kepalą duonos įsidėti, nes aš keliausiu labai tolimą kelią. 

Kerdžiuvienė eina pas ūkininkes, kurios turi geros duonos, iš- 
siprašo visą kepalą, ima vienintelį turimą pinigą, pasidėtą juo- 
dai juodžiausiai dienai, ir sako: | 

— Hanzli, te, imk duonos kepalą, atiduodu ir pinigą, daugiau 
aš nieko neturiu. 

Vaikinas padėkojo, susiruošė ir atsisveikino. 

— Kada grįšiu — nežinau, — pasakė ir iškeliavo. 

Ėjo, ėjo keliu ir pamatė tris gyvus daiktus, kurie vaidijosi 
dėl negyvo arklio galvos. Išsitraukė peilį ir tą galvą. padalijo 
visiems, kad nebereikėtų vaidytis. Pesliui davė odą, varnai mė- 
są, o skruzdėlei kaulus ir smegenis. 

— Tu tokia mažutė, tu galėsi visur įlįsti — sakė jis jai. — Na, 
ar visi patenkinti tuo, ką gavote? — klausė. 

Visi patenkinti dėkojo, o varna išpešė plunksną, padavė jam 
ir tarė: 

— Kai būsi nuvargęs, nebegalėsi paeiti, dėkis: šitą plunksną 
po pažasčia ir sakyk: „Kad taip galėčiau skraidyti kaip varna!“ 

— O kai nebepaskrisi kaip varna,— tarė peslys, — tai pasi- 
kišk mano plunksną po pažasčia ir sakyk: „Dabar kad galėčiau 
skraidyti kaip peslys!“ — ir davė jam plunksną. Tada skruzdėly- 
tė nutraukė sau vieną kojytę ir tarė: 

— Kartais gerai ir mažyčiam būti. Jei to prireiks, imk mano 
kojytę į ranką. 

Kiauliaganio Hanzlis visiems gražiai padėkojo už dovanas, 
rūpestingai susidėjo jas į kišenę ir patenkintas žengė toliau. Ge- 
rokai pakeliavęs, pavargęs ir išalkęs, priėjo pagaliau miestą. Ten 
užsuko į užeigą ir paprašė valgyti. Šeimininkas atnešė jam val- 
gio, gėrimo ir pats atsisėdo paklausinėti ateivį, kur keliauja. 
Hanzlis papasakojo, kad eina ieškoti plunksnoto velnio ir turi 
gauti tris jo auksines plunksnas. 

Kai pavalgęs išsiėmė vienintelį pinigą užsimokėti, šeiminin- 
kas tarė: 

— Mokėti nereikia, aš turiu į tave prašymą. Tu eini pas 
plunksnotą velnią, o tas velnias žino viską. Tai tu paklausk, ko- 
dėl pas mus tokia sausra, jog niekas nebežaliuoja ir nebeauga. 
Mes jau nebeįmanom, ką daryti! 

Hanzlis prižadėjo išsiteirauti, kaip nuo sausros gelbėtis. 

— Jei sveikas grįšiu, parnešiu jums atsakymą. 

Tada šeimininkas dar jam įdėjo mėsos ir duonos į kelionę. 

Hanzlis padėkojo ir traukė toliau. Jis keliavo, keliavo, ir kai 
jau manė, kad kelio galas čia pat, priėjo miestą, o kad jau vis- 
ką buvo suvalgęs, tai vėl apsistojo užeigoje. Šeimininkas prie 
jo prisėdo ir klausė, kur keliaująs. 

— Pas plunksnotą velnią, — pasakojo Hanzlis— turiu parneš- 
ti tris jo plunksnas. 

Kai reikėjo užsimokėti, šeimininkas nenorėjo imti pinigų. 

— Bus daug geriau — atsakė jis, — jei tu to velnio paklausi 
apie mūsų reikalus. Jau ilgas laikas nebeturime vandens, visi 
šuliniai išsekę, reikia vežtis iš toli, arkliai nebeišgali, mes ištrok- 
šim negyvai. 

Hanzlis prižadėjo ir to paklausti ir vėl gavo apsčiai paviržio. 

Jis vis keliavo ir keliavo, jau buvo taip toli nusigavęs, jog 
manė veikiai pasaulio galą pasieksiąs. Vieną dieną priėjo dide- 
lę upę, bet per ją nei tilto nebuvo, nei laivo nesimatė. Ten besi- 
dairinėdamas žiūri — toksai vyras žengia vandens paviršiumi ir 
neskęsta. Tai buvo vandens žygūnas; kuris pernešinėjo žmones į 
kitą krantą. Hanzlis paklausė: gal jis ir jį pernešiąs. 

— O kur tu eini? — klausė žygūnas. 

— Pas plunksnotą velnią, — atsakė Hanzlis. 

— Pas jį einančiųjų pernešiau daugybę,— sakė žygūnas,— 
bet grįžti negrįžo „nė vienas. 

— Niekis, nešk mane į aną krantą,— kalbėjo Hanzlis,— aš mė- 
ginsiu laimę. 

— Gerai, — sakė žygūnas,— bet tu man atnešk žinią, kiek dar 
ilgai aš turėsiu šią tarnybą eiti. 

Hanzlis prižadėjo, o tasai pernešė jį per upę. 

Kitam krante pastatytas, Hanzlis nudrožė savo keliu. Ne ką 
trukęs priėjo kalną, mėgino į jį kopti, bet vis slydo žemyn, nes 
šlaitas buvo plynas kaip stiklas. Čia atsiminė turįs varnos plunks- 
ną ir pagalvojo: „Dabar pažiūrėsim, ar išties galiu skraidyti!" Iš- 
siėmė plunksną, pasikišo po pažasčia ir tarė: 2 

— Kad dabar galėčiau skraidyti kaip varna! 

Akies mirksniu jis įgavo paukščio pavidalą ir užskrido ant 
kalno, o tenai plytėjo didelė plyna lyguma. Pasidairęs, ko ten 
gero esama, aptiko kiaurymę, einančią į kalno gilumą ir uždeng- 
tą lentomis. Jis tas lentas nustūmė, rado laiptus ir jais leidosi gi- 
lyn tol, kol tik buvo galima. Toliau bematė tiktai mažutytę sky- 
lutę. Kaip tu pro ją pralįsi? Išsitraukė skruzdėlės kojytę, suėmė 
stipriai į ranką ir tarė: 

— Dabar turėčiau pavirsti skruzdėle! 

Tučtuojau pasidarė toks mažas, jog įropojo pro skylutę. Vėl 
išėjo į laiptus, atvirto žmogumi ir leidosi toliau žemyn. Už kelių 
pakopų rado duris, atidarė jas ir pamatė sėdint gražią panelę. 

Ta, jį išvydusi, suplojo rankom ir šūktelėjo: 

— Kaip tu čia atsiradai? 

Jis išsipasakojo ieškąs plunksnoto velnio, turįs gauti tris jo 
plunksnas ir parnešti namo. Jis prašė ją padėti gauti tas plunks- 
nas ir dar sakė: 

— Man reikia įminti tris mįsles. Viename mieste viešpatauja 
sausra, niekas nebeauga, ir žmonės nežino, ką daryti. Kitame 
mieste šuliniai išseko, vandens nebėra, žmonės ir gyvuliai greit 
nebegalės gyventi. Vandens žygūnas, kur mane per upę pernešė, 
norėtų sužinoti, kiek dar laiko turės eiti savo tarnybą. 

O ta graži mergina buvo karalaitė, plunksnoto velnio pagrob- 
ta, ir dabar toli nuo žmonių privalėjo jam šeimininkauti. Ji pri- 
žadėjo Hanzliui viską išsiteirauti ir jam plunksnas gauti. 

— Jei tu man tiek padarysi — tarė Hanzlis,— tai aš tave iš čia 
išvaduosiu! 

Ji labai nusidžiaugė ir tarė: 

— Bet dabar tau reikia pasislėpti, nes jis greitai parsibalados, 
o jei tave rastų, tai būtų po tavęs! 

Hanzlis išsiėmė skruzdėlės kojytę, laikė saujoj sugniaužęs ir 
tarė: 

— Dabar man reikia pavirsti skruzdėle. 

Tuojau pat jis įgavo to smulkutyčio vabalėlio pavidalą ir įlin- 
do į kirvarpos urvelį medinėje lovos kojoje. 

Ne ką trukus parsirado ir plunksnotas velnias. Vos įėjęs, ėmė 
klausti: 

— Kas yra atvykęs? 

— Ai, kas gi atvyks į tokią užunarvę? — atitarė karalaitė. 

— Čia yra kažkas, — sakė plunksnotas velnias, — tiktai kur jis 
galėtų lindėti? 

— Ogi ieškok, — atitarė gražioji mergina, — matysi, nieko ne- 
rasi. 

Jis verste vertė visus namus, bet, kad ir uoliausiai ieškoda- 
mas, nerado nieko, nes kiauliaganio Hanzlis skruzdėlyte kiūto- 
jo kirvarpos urvelyje. Galiausiai velnias aprimo, sėdo prie stalo 
ir valgė taip, tarytum visą dieną alkęs, paskui atgulė miegoti. 
Tada atgulė ir karalaitė, bet ji nemigo. Kai velnias pradėjo knark- 
ti, ji išpešė jam vieną plunksną, ir jis nubudo. 

— Ką*tu darai? — klausė jis. 

— Aš sapnavau sapną,— atsakė ji. 

— Ką gi tu sapnavai? 

— Tokiam ir tokiam mieste baisi sausra, niekas nebežaliuo- 
ja, ir žmonės nežino, kaip gelbėtis. 

— Gelbėtis ten lengva,— kalbėjo jis. — Bažnyčios kampe prieš 
daugelį metų yra įmūryta mergaitė. Mūrą reikia išlaužti ir mer- 
gaitę tinkamai palaidoti, tada nė sausros nebeliks. 

Velnias apsivertė ant kito šono ir greit vėl kietai įmigo. Ka- 
ralaitė, kiek palūkėjusi, išpešė jam kitą plunksną. 

— Kas čia tau yra šiandie — murmėjo nepatenkintas velnias, 
antrukart pabudintas. 

— Aš sapnavau dar vieną slogų sapną, — kalbėjo ji— Viena- 
me mieste išseko visi šuliniai. Žmonės turi iš toli vežtis vandenį, 
visi gaus ištrokšti negyvai. 

— Jiems galima lengvai pagelbėti, — tarė jis— Vandens vers- 
mę laiko užkimšęs didelis vėžlys, jį reikia nudobti ir išmesti. Bet 
pirma reikia iškuopti visus miesto šulinius ir vandens tekamuo- 
sius griovius, nes paskui ims gausiai plūsti vanduo. 

Karalaitė buvo patenkinta ir davė jam kurį laiką ramiai 
knarkti. Galų gale išpešė trečią aukso plunksną. 

— Kas tau šiandie yra, tu man visiškai neduodi miegoti! — 
riktelėjo jis piktai. 

— Tik jau nepyk, meldžiamasis,— kalbėjo ji. — bet aš ką tik 
sapnavau mMūsiškį vandens žygūną. Jis norėtų žinoti, kiek dar 
laiko jam reikės žmones per vandenį nešioti. 

— (O,— tarė plunksnotas velnias, — kai tik pirmą atėjusį įblokš 
į vandenį, jis bus nuo tos pareigos laisvas. 

Dabar jau karalaitė žinojo visa, ko Hanzlis norėjo išsiteirau- 
ti, ir davė tam velniui ramiai miegoti. Jis atsikėlė anksti, paval- 
gė pusryčius ir išėjo. 

— Dabar jau gali išlįsti — pasakė ji, ir skruzdėlė tuoj atvirto 
kiauliaganio Hanzliu. Jis labai džiaugėsi, kad turi visas tris plunks- 
nas ir žino, kaip įminti visas tris mįsles. Dar jiedu gerai prival-- 
gė prieš ilgą kelionę ir susiruošė sprukti. Kai palypėjo pirmą- 
sias pakopas, jis išsiėmė skruzdėlės kojytę, pavirto smulkiu 
vabaliuku, išropojo pro skylutę ir vėl atvirto žmogumi. 

— Klausyk atidžiai dabar,— tarė jis karalaitei— Laikyk del- 
ną prie pat skylutės. Pro ją aš įmesiu skruzdėlės kojytę. Jei- 
gu jos nesugausi, aš negalėsiu tavęs išvaduoti! 

Ji laikė po skylute delną kuo atsargiausiai ir kojytę sugavo. 
Tada galėjo skruzdėlyte išropoti, o po to vėl atvirto gražia mer- 
gaite ir grąžino jam kojytę. Jis rūpestingai ją įsidėjo, ir jiedu 
iškopė lig pat stiklo kalno viršaus. 

Čia vaikinas išsiėmė peslio plunksną, padavė ją karalaitei ir 
tarė: 

— Pasikišk tą plunksną po pažasčia ir sakyk: „Dabar man 
reikia skristi kaip pesliui!“ Aš tą patį darysiu su varnos plunksna. 

Tada jie pavirto paukščiais, nusileido nuo kalno ir vėl atvirto 
žmonėmis. 

Vandens žygūnas, juos pamatęs, tuoj atėjo upės paviršiumi. 
Jiedu prašė pernešti juos abu į kitą pusę. 

— Tai sakyk gi, kiek dar laiko aš čia turėsiu tarnauti? — klau- 
sė žygūnas. 

— Pirma mudu perkelk, tada pasakysiu tikrą teisybę, — atsa- 
kė vaikinas. Žygūnas paėmė Hanzlį ant kupros, o Hanzliui ant 
kupros užsirito karalaitė. Taip jie greit persigavo per gilią upę. 
Kai jau vėl abu stovėjo sausoje vietoje, žygūnas tarė: 

— Na; tai dabar pasakyk, ligi kol aš turėsiu taip nešioti žmo- 
nes? 

— Tol, kol kitą įmesi į upę! 

— Reikėjo pirma pasakyti, būčiau tave patį įmetęs,— atitarė 
žyguūnas. 

> — Užtat aš ir pasakiau tik dabar,— sakė kiauliaganio Hanz- 
lis, "padėkojo gražiai ir traukė su mergaite toliau. 

O sausros kamuojamo miesto karalius buvo tos mergaitės tė- 
vas. Ji iš dėkmmgumo norėjo tekėti už to narsaus Hanzlio, ir jie 
pirmiausia nuėjo į karaliaus pilį. Sargybiniai nenorėjo įleisti, bet 
kai išgirdo, kad mergaitė yra prieš keletą metų pagrobtoji ka- 
raliaus duktė, tuoj pranešė tėvams. Gavę šią žinią, atskubėjo ka- 
ralius ir karalienė, jie džiaugėsi be galo, kad atsirado pražuvęs 
jų vaikas. Jie nusivedė Hanzlį į viršų, į salę, ir jis turėjo apsa- 
kyti viską — kaip jis iškeliavo į pasaulį, kaip jų dukterį išvada- 
vo. Ir mergaitė pasakojo, kaip jai ten buvo ir kaip galų gale 
vaduotojas išnešė ją iš stiklo kalno. Karalius, visa tai sužinojęs, 
tarė: 

— Kad mūsų dukterį sugrąžinai, tai jos vyras turi būti tu, 
niekas kitas! 

Dabar jie išpasakojo, kaip plunksnoto velnio. nurodymu mies- 
tą galima išvaduoti nuo sausros. Hanzlis aplankė ir užeigos šei- 
mininką, kuriam buvo žadėjęs parnešti žinią iš plunksnoto vel- 
nio. Bet karalius neleido jam pėsčiam eiti. Į karaliaus karietą 
pakinkė ketvertą arklių, karalaitė atsisėdo šalia Hanzlio, ir taip 
jie važiavo iki užeigos. Ten sustojo, išlipo ir suėjo į svetainę. 

— Šiandien parnešu atsakymą,— tarė Hanzlis šeimininkui, pa- 
"garbiai linkčiojančiam. Ir jis dar sykį papasakojo, ką jau buvo 
karaliui sakęs. 

— Kad taip, tai gerai, — kalbėjo šeimininkas, — bet jūs pabū- 
kit mūsų mieste, kol vanduo vėl ims tekėti! 

Tuoj iškuopė šulinius ir griovius, o kai ištraukė vėžlį, van- 
duo ėmė taip plūsti, jog visos bėdos baigėsi. Miesto gyventojai 
iš dėkingumo Hanzliui sutarė padovanoti jam pilną vežimą pini- 
gų, o dar ir orkestras turėjo jį lydėti. Jis su karalaite vėl sėdo 
į karietą, ir orkestras visą kelią rėžė linksmus dalykus. Taip jie 
traukė į artimiausią miestą, ir kai jie su muzika įvažiavo, tai 
visi žmonės bėgo iš namų žiūrėti. 

Jis užsuko pas tą užeigos šeimininką, kurį aplankė prieš iš- 
vykdamas. 

— Dabar atnešu tau žinią apie plunksnotą velnią — kalbėjo 
jis ir papasakojo, kaip yra su sausra mieste. Šeimininkas manda- 
giai dėkojo, o Hanzlį prašė čia pabūti tol, kol jie mergaitę išims 
iš bažnyčios mūro ir atiduos žemei. Mū-ininkai tuojau susiruošė 
ir greit rado kūną. Buvo surengtos iškilmingos laidotuvės, didelė 
žmonių Minia nulydėjo į kapines. Jiems beeinant namo, pradėjo 
lyti, ir sausra baigėsi amžinai. Iš dėkingumo miesto gyventojai 

sudėjo gelbėtojui pilną vežimą pinigų ir dar siuntė orkestrą pa- 


lydėti jį į gimtąjį sodžių. 

ĮEiTymeS [dabar traukė keliu itin linksmai. Kai tik vienas or- 
kestras baigia groti, tuoj užtraukia antras, ir taip visą laiką va- 
Iėsi. O kai pasiekė tėviškės sodžių ir jau gatve važiavo, tai gro- 
jo abu orkestrai kartu, net garsas ėjo pievom ir laukais, ir visi 
žmonės bėgo artyn. Ir pirklys išėjo pro savo krautuvės duris pa- 
sižiūrėti, kas ten matyti. Hanzlis pravažiuodamas laikė iškėlęs 
tris aukso plunksnas ir šaukė jam: 
gausi! If mano žmona dabar bus karalaitė, kuri šalia manęs sėdi! 

Jie pervažiavo visą sodžių ir sustojo pačiame gale ties jo tė- 
vų trobele. Hanzlis ir karalaitė išlipo iš karietos ir įėjo į vidų 
tėvo su motina sveikinti. Tie visa širdimi džiaugėsi laime, teku- 
sia jų vyresnėliui, o šis kalbėjo: 

— Atvežu jums tiek pinigų, kad jums užteks ligi gyvos gal- 
vos, ir niekad nebereikės rūpintis nei valgiu, nei drabužiu. Šią 
karalaitę aš išvadavau iš plunksnoto velnio, ji dabar bus mano 
pati. Po valandos kitos mudu važiuosim atgal. 

Jis išpasakojo visa, ką buvo patyręs, ir jo tėvai atsistebėti 
negalėjo. 

Sodžiaus žmonės, sulėkę paskui karietą, spaudėsi priešais tro- 
belę ir prie langų. Tarp jų buvo ir jo žaidimų draugė, pirkliūtė, 
ją karalaitė užkvietė į pilį. Hanzlis ir karalaitė ne ką trukę at- 
sisveikino su tėvais ir sodžiaus žmonėmis, karieta pajudo, o vai- 
kai paskui orkestrą lėkė pavymui lig pat miško. 

Kai jie parvažiavo į karaliaus pilį, veikiai buvo ir vestuvės. 
Oi kokios buvo vestuvės! Ir aš ten buvau, ir į virtuvę snapą kyš- 
telėjau, maniau, gausiu kokią bandutę skanią. Tik virėja buvo pik- 
ta, čiupo samtį ir išgrūdo mane lauk. 


SEPTYNIOS TEISYBĖS 


Wienas ūkininkas pateko į didelę bėdą: javai neužderėjo, gy- 
vuliai iškrito, ir žmogus nežinojo, nei ko griebtis, nei ką daryti. 
Nevilties pagautas ėmė virvę ir ėjo į mišką kartis. Dairinėjosi, 
ieškojo medžio, kur būtų tinkamas tam dalykui. Netikėtai išdy- 
go nepažįstamas medžioklis ir klausė, ką jis veikiąs. 

— Pasikarti noriu,— atsakė jis nusiminęs — nes mano ūkis 
vis smunka ir smunka. Jau nebeištenku pinigų nė bernui pasi- 
samdyti, o pačiam visus darbus nudirbti man per sunku. 


267 


— Aš noriu tau padėti, ateisiu ir dirbsiu tavo ūkyje, — kalbė- 
jo nepažįstamasis.— Algos mokėti nereiks, bet po septynerių me- 
tų turėsi man pasakyti septynias teisybes. 

„Septyneri metai — ilgas laikas,— galvojo vargšas, — ligi to 
meto rasiu būdų, kaip išsisukti“. Daug nesvarstęs, ėmė ir suti- 
ko, ir nusiraminęs patraukė namo. Neilgai trukus atėjo tas ne- 
pažįstamasis ir dar atsivarė septynias nupenėtas kiaules. Tada 
alkio metas baigėsi, šeimyna vėl ilgam užteko ir mėsos, ir tauko. 

Stropus bernas buvo tas nepažįstamasis! Darbas jo rankose 
degte degė, ir šeimininkas pamažu išsimokėjo visas skolas. Ta- 
čiau kai penkti metai ėjo į galą, šeimininkas jau ėmė galvoti 
apie keistą sąlygą, sutartą su tuo padėjėju. 

— Kažin ką jis turi galvoje, norėdamas 'tų septynių teisy- 
bių? — klausė save susirūpinęs, bet nieko doro neįstengė sugal- 
voti, o darbus bedirbant laikas greitai bėgo. Šit jau ir šešti me- 
tai ėjo galop, ir šeimininko jau nebepaleido baimė. Dabar jau 
žinojo, kad bernu pasisamdęs turi velnią, kad jam atiteks ir pats, 
jei nemokės atsakyti. Veltui suko galvą ir per dienas darbe, ir 
per naktis patale, ir kaip nieko, taip nieko neišsuko. Septinti 
metai skriste praskriejo, jau eina paskutinis mėnuo, o septynių 
teisybių pasakyti jis vis dar nemoka. Jau ir paskutinė savaitė, 
o jo galvoje tuščia, paskutinė diena brėkšta, 0 rūpesčio prislėg- 
tas žmogelis vis dar nežino, ką reikės atsakyti. 

Kai prisiartino paskutinis vakaras, jis išėjo į savo laukus ir 
vaikščiodamas meldėsi, kad dievas padėtų sugalvoti tas septy- 
nias teisybes. Bernas buvo kalbėjęs, jog atsakymo reikalauti 
ateis, kai bus lygiai dvylikta nakties. Šeimininkas susikrimtęs 
vaikščiojo po dirvas ir dirvonus, kol visiškai sutemo, bet kaip 
iš bėdos išsiristi,. dar nežinojo nei kelio, nei takelio. Kai galų 
gale nusivaręs ir vilties nebetekęs grįžo namo, užėjo toksai se- 
nas žmogelis ir pasiprašė nakvynės. 

— Vai dievuli— tarė ūkininkas, — pernakvoti tai tu gali, bet 
valgyti paduoti mes neturim ničnieko! 

Mat alkanasis metas buvo jau vėl prasidėjęs. 

— Nereikia Man nei valgyti, nei gerti, kad tik pergulėti ga- 
lėčiau. | 

Vėlyvas svečias atsisėdo, bet greit pastebėjo, kad šeiminin- 
kas labai susikrimtęs. Su užuojauta paklausė, kas jį taip slegia. 

— Šiąnakt dvyliktą valandą prieis velnias prie lango. Jei aš 
nemokėsiu jam pasakyti septynių teisybių, tai jis mane griebs 
ir išsineš! 

Ir vargšas pasipasakojo, kaip prieš septynerius metus bėdų 
prispaustas sudarė sutartį, kuri tada jam atrodė nėmaž nepavo- 
jinga. 

— Būk ramus,— tarė senelis,— aš žinau septynias teisybes! 
Eik gulti ir ramiai miegok su pačia ir vaikais, o aš lauksiu to, 
kuris nori ateiti. 

Ūkininkas ne iš karto suvokė, kas čia jam sakoma. Norėjo 
svečiui lovą pakloti, bet tasai atsisakė: | 

— Neklok, nereikia, aš atsigulsiu ant pečiaus, ten man tik- 
roji vieta miegoti! 

Šeimininkas leido seneliui daryti, kaip jam patinka, o pats 
su šeimyna atgulė nušiurpusia širdimi. 

Tikrai pačiame vidurnaktyje kažkas priėjo prie pat lango ir 
rėkė: 

— Šeimininke, kelkis! Sakyk man septynias teisybes! 

Nepažįstamasis svečias tylėjo. Tada nelabasis vėl riktelėjo: 

— Šeimininke, kelkis! Sakyk man septynias teisybes! 

O senelis — ir vėl nieko. Tada ansai suriko dar baisiau: 

— Šeimininke, kelkis! Sakyk man septynias teisybes! 

— Hėhė,— atsiliepė senelis — palūkėk, duok nuo pečiaus nu- 
lipti! 

— Aš neturiu laiko laukti! — rėkė anas už lango. 

— Aš juk irgi laukiau, kol tu atėjai — ramiai atsakė senelis. 
Tada visai nulipo nuo pečiaus ir priėjo prie lango. 

— Na,— klausė velnias,— kokia pirma teisybė? 

— Kad aš esu viduj, o tu lauke, — atsakė senelis. 

— Kokia antra? | 

— Kad du įsimylėjėliai noriai būna drauge. 

— O trečia? 

— Kad trikojis turi tris kojas, — atsakė senelis. 

— Na o ketvirta? — klausė velnias. 

— Ratai turi keturis tekinius, kitaip važiuoti negalėtum! 

— Taip, ir aš žinau, ir aš žinau — mMurmėjo juodis sutrikęs. 
Po to klausė toliau, kokia penkta teisybė. 

— Rankos yra penki pirštai — atsakė senelis— na o tu, be 
abejo, turi septynis nagus! 

— Taip, teisybė, turiu, turiu — kalbėjo velnias, beveik nete- 
kęs amo, bet klausė toliau.— O kokia šešta? 

— Šešios šiokios dienos savaitėje! 

— O septinta? | 

— Septyneri metai praėjo, septynios kiaulės suvalgytos, o tu, 
velne, eik sau iš kur atėjai! 

Po šių žodžių trinktelėjo baisiai, ir nelabasis klausinėtojas 
dingo. 

Rytą šeimininkas įėjo ir klausė, kaip svečiui sekėsi. 

— Puikiausiai,— sakė senelis, — aš pasakiau jam septynias tei- 
sybes. Bet tu, žiūrėk, daugiau nebeįsitaisyk tokio berno! O ar 
žinai, "kas aš esu? 

Senelis, gelbėjęs ūkininką iš didžiausios bėdos, buvo jam vi- 
sai nepažįstamas. Tik žiūri, kad senelis darosi vis gražesnis ir 
gražesnis. Šeimininkui tatai pasirodė taip keista, jog jis paklausė: 

— Ar tu kartais nesi mūsų ponas dievas? 

— Esu, tikrai, — atsakė nakties svečias, — kad tu visuomet do- 
rai gyvenai, tai atėjau tavęs gelbėti. 

Po šių žodžių ūkininkas staiga pasijuto besąs vienas. O sep- 
tynių teisybių jis niekad nesužinojo. 


KAČIŲ MALŪNAS 


Kitą kartą gyveno žmogus, kuriam pasimirė žmona. Jis savo 
dukrytei norėjo gauti kitą motiną, tad vedė antrukart. Bet jo 
antroji žmona buvo našlė ir atsigabeno į namus dvi savo dukte- 
ris. Pamotė savo vaikams ką tik įmanydama darė gera, 0 po- 
dukrai turėjo tik rūsčių žodžių ir rykščių. Ir jos dukterys muš- 
davo savo netikrąją seserį, visaip iš jos šaipydavosi. 

Kai podukrai buvo septyniolika metų, pamotė sykį tarė jai: 

— Mums židiny ugnis užgeso, tu nueik į kačių malūną, par- 
nešk žarijų! į 

Mergaitei, tiesa, baisu buvo eiti į užkeiktą malūną, bet ji ne- 
drįso nepaklausyti. Ji ėmė dvi molines lėkštes ir išėjo kur lie- 
piama. O malūne buvo įsimetusios keistos būtybės su žmonių kū- 
nais ir kačių galvomis, ir tų kačių viena buvo vyriausioji. 

Mergaitė, atėjusi į malūną, pasibeldė į duris. Katės tik už- 
murkė: 

— Mur mur, ko tau reikia? 

— Ponios mielos,— prakalbo į jas mergaitė — mums užgeso 
ugnis, pamotė man liepė parnešti žarijų. 

"Jos mergaitę įleido ir nuvedė pas vyriausiąją katę. 

— Mur mur, šita nori gauti ugnies. 

— Gaus, — tarė vyriausioji — tik pirma tegu man galvą išuti- 
nėja! i 

Vyriausiosios katės galva buvo tokio didumo kaip šešių ki- 
birų statinė, o jos susivėlusiuose plaukuose knibždėjo rupūžės, 

gyvatės, pelės ir žalčiai. Tie gyviai taikėsi mergaitei kąsti, bet 
ji nepabūgo ir apkuopė vyriausiąją. 

— Mur mur,— klausė toji — ar radai ką, vaikuti? 

— Nedaug, tik kelias utėles ir glindas,— atsakė mergaitė. 

— Mur mur, kad tu tokia klusni, tai aš tau duosiu dovanų, — 
mergaitei baigus utinėti, tarė katė. Ji atnešė kapšą, pilną aukso 
ir sidabro pinigų, liepė savo šeimynykštėms pripilti žarijų į vie- 
ną molinę lėkštę, kita užvožti ir parlydėti mergaitę namo, par- 
nešti jai pinigus. 

Kai podukra laimingai sugrįžo ir parnešė ne tik žarijų, o ir 
pinigų, aukso ir sidabro tiek, jog turėjo užtekti jai visą gyve- 
nimą, pamotė jau rytojaus dieną siuntė savo vyresnėlę dukterį 
pas kačių vyriausiąją ugnies parnešti. 

Duktė, pilna pasitikėjimo, nuėjo į malūną ir pasibeldė į duris. 

— Mur mur, kas čia beldžiasi? — klausė šeimynykštės. 

— Jūs, prakeiktos katės, leiskit greičiau neklausinėjusios, man 
reikia ugnies! — riktelėjo mergina. Ją įleido ir nuvedė pas vy- 
riausiąją: 

— Mur mur, šita nori ugnies. 

— Pirma tegu mane išutinėja, tada gaus ugnies,— pasakė vy- 
riausioji. 

— Ką tu sau manai, kačių didžgalve, aš turėčiau tave utinė- 
ti?! — sušuko mergina pasipiktinusi. — Utinėkis pati, tu bjauri kat- 
palaike! — rėkė mergina. Tada vyriausioji sušuko šeimynykš- 
tėms: 

— Mur mur, sudraskykit ją! 

Katės puolė ir bemat sudraskė ją. 

Kai vyresnėlė neparėjo, motina siuntė savo antrą dukterį. Ta 
irgi pasibeldė į duris. Šeimynykštės atidarė, ji įėjo. Tačiau pa- 
mačiusi, kad sesuo sudraskyta, ji nieko nelaukusi užriko: 

— O jūs, bjaurybės katpalaikės, kaip jūs galėjot sudraskyti 
mano seserį! 

Tada katės puolė ant jos, ir jai buvo toks pat galas. 

Dukterų nesulaukdama, pamotė išsiruošė pati ir atidrožė į ma- 
lūną. Pasibeldė ir piktai pareikalavo įleisti. 

— O jūs, prakeiktos katpalaikės,— rėkė ji — kaip jūs drįsot 
mano dukteris sudraskyti? 

Tada katės ir ją apipuolė ir nugalabijo. 

Nuo to laiko tėvas ir duktė gyveno vienudu, o namuose bu- 
vo santarvė ir taika. Kartą važiavo keliu grafas ir - pamatęs gra- 
žią mergaitę sustojo, išlipo iš karietos. Ėjo prie tėvo ir kalbėjo: 

— Leiskit už manęs savo dukterį ir persikelkit į mano dvarą! 
Tėvas tuoj sutiko, savo namučius jie pardavė, ir greit buvo 
atšoktos vestuvės. 


SEPTYNI ŠIAUDŲ KULIAI 


Seniai, labai seniai keliavo draugėn susidėję septyni amati- 
ninkai 'pameistriai, norėdami pamatyti pasaulio ir prie naujų 
meistrų stoję padirbėti. Sykį jie ėjo per didelę girią, kurios galo 
krašto nebuvo matyti, o pavakare dar užkilo baisi audra. 

Jie ėmė ieškotis, kur čia pasislėpti nuo audros, jų vienas ap- 
tiko uolose olą, ir joje rado jie sau prieglobstį. Suėję žiūri ir 
stebisi: oloje begulį septyni šiaudų kūliai. 

— Čia gerai, — kalbėjo jie, — kiekvienas turėsim ant ko gulėti. 

Jie oloje apsibuvo, suvalgė negausią vakarienę. Atsigulė kiek- 
vienas ant savo šiaudų kūlio ir ne ką trukę visas septynetas už- 
knarkė taip, jog nė audros nebegirdėjo. 

O naktį visi vienukart pabudo. Prieš juos stovėjo moteris, 
kūnu visai juoda, tik aplink kaklą turėjo baltą ruožą — tai buvo 
ženklas, kad ją dar galima išvaduoti. Ji pakeltu balsu tarė: 

— Ar norite čia likti ir mane išvaduoti? Jūs turėsit visa, ko 
tik širdis trokšta, bus valgyti, gerti, muzikos, kortų lošimo. Bet 
jūs turėsit apsiimti čia išbūti septynerius metus, nė viena diena 
mažiau. Jeigu ištversit, gausit didelį atlygį ir laimingi būsit; jei 
pirma laiko pasitrauksit iš olos, tai tiktai užsitrauksit bausmę! 

Pameistriai pasitarė tarpusavy. 

— Jei mes čia turėsim gražų gyvenimą, tai galim sutikti, kam 
mums dar keliauti ir darbo ieškoti? 

Visi sutarė ir pasižadėjo čia būti septynerius metus. Juoda 
moteris dingo, ir septyni keliauninkai vėl knarkė, net ola skam- 
bėjo. | 

Rytą nubudę tik žiūrėjo ir stebėjosi: jie begulį puikiose lo- 
vose, o vidury salės stovi stalas su valgiais ir gėrimais. Ir kortos 
guli, o kad nieko netrūktų — dar ir pinigų padėta visiems sep- 
tyniems lošėjams. Tatai jiems baisiai patiko, linksmi pakilo iš 
guolių. Tą dieną jie valgė taip, kaip dar niekad gyvenime ne- 
buvo valgę: pirmiau kelionėse diržus turėjo veržtis, o dabar rū- 
pinosi savo kūno gerove. Laikas lėkė švilpdamas — jie tik valgė, 
gėrė, dainavo, lošė ir nė nepamatė, kaip baigėsi pirmieji metai. 
Jie taip priprato prie gero gyvenimo, jog ir antri, ir treti metai 
praėjo nejučia, o per ketvirtus ir penktus jie pasidarė tokie tin- 


273 
18. Austrų pasakos 


giniai, jog nė nebeįsivaizdavo, kaip reikėtų vėl rištis kuprinę ir 
pėstiems matuoti pasaulio kelius. Šeštais metais jie ėmė nekant- 
rauti, 0 septintais jau prašneko vienas: 

— Va jau paskutiniai metai, greit galėsim keliauti! 

Dabar jie dažnai užsimindavo apie tai, kaip kažin ten pasau- 
lyje kas.dedasi ir ką jų mieli namiškiai galvoja, kad jie taip il- 
gai nė kokios žinios apie save neduoda. Taip ėjo mėnesiai, pas- 
kui savaitės, o po to ir dienos. Priešpaskutinę dieną tarė vienas: 

— Viena diena nieko nereiškia. Aš jau nebeištveriu, jau tu- 
Iiu eiti iš Čia! 

Kiti iš pradžių jam prieštaravo, bet jis pamažu, pamažu per- 
kalbėjo juos visus, ir viena diena per anksti jie paliko olą. 

Bet jie netoli tenuėjo, nes vėl užkilo baisi audra. Todėl su- 
manė visi grįžti ir vėl prisiglausti uolų oloje. Kai įėjo, rado tik 
septynis kūlius asloje. | 

— Niekis,— kalbėjo jie,— pernakt vėl atsiras lovos, ir mūsų 
geras gyvenimas prasidės iš naujo. 

Jie sugulė miegoti patenkinti. Naktį gavo nubusti, ir ta juoda 
moteris vėl stovėjo prieš juos. Tačiau šį sykį ji nebeturėjo bal- 
to ruožo aplink kaklą, ji buvo visai grynai juoda ir kalbėjo: 

— Jeigu jūs būtumėt ištvėrę, jums būtų tekęs didelis atlygis. 
O dabar, kad savo pažado netesėjote, aš niekad nebegalėsiu būti 
išvaduota. 

Ji ėjo prie kiekvieno guolio ir galabijo vieną po kito visus 
pameistrius. Po to ola užsidarė amžinai. 


RUPŪŽĖ 


Viena našlė norėjo prieš mirdama perduoti savo turtelį vie- 
nam iš savo trijų sūnų, o ji visus juos mylėjo vienodai. Norėda- 
ma būti nešališka, ji davė kiekvienam po linų ryšulį ir tarė: 

— Kuris iš jūsų parneš gražiausiai suverptus linus, tas gaus 
namučius ir visą Mantą. 

Tada visi trys broliai iškeliavo į pasaulį. 

Jauniausiasis skyrėsi su motinėle labai liūdnas, o kai pasikly- 
do dideliame tankiame miške, nusiminė dar labiau. Jis priėjo 
ežerą, vaikštinėjo pakrante ieškodamas kelio, ir užėjo didelę 
daugybę rupūžių, varlių ir kitokio gyvio: Viena stambi rupūžė 
atropojo priešais jį ir užkalbino: 

— Ko tu toks liūdnas? Nebijok manes! 

Čia jaunėlis, vardu Hanzlis, išsipasakojo, kas jam rūpi. Ru- 

pūžė paėmė iš jo linus, šoko į ežerą ir kaipmat juos išnešė atgal 
jau suverptus. Jis padėkojo ir buvo beeinąs namo, bet rupūžė 
jam liepė iš dėkingumo ateiti prie ežero dar kartą, paimti auk- 
sinę rykštę, kurią čia rasiąs, ir sukirsti jai tris kartus, po to dar 
tris kartus sudrožti per vandenį. Taip tarusi, ji paniro į ežerą. 

Jaunėlis verpalais nešinas parėjo pas motiną, o kiti du bro- 
liai jau laukė. Jo verpalai buvo daug gražesni už anųjų, jis gavo 
namučius ir visą Mantą, ir broliams nuo to anaiptol nebuvo sma- 
gu. Nutaikęs progą, jis vėl nuskubėjo prie ežero, iš dėkingumo 
norėdamas įvykdyti keistą rupūžės paliepimą. Ten rado auksinę 
rykštę. Kai ją nuo žemės paėmė, atsirado priešais jį rupūžė, ir 
jis smagiai sušveitė jai per nugarą tris kartus. Akies mirksniu 
rupūžė virto gražiausia mergina, kuri vilkėjo prabangia sidab- 
ro suknia. Tada jis triskart sudrožė per ežero vandenį, fAir,vietoj 
tamsaus vandens radosi pilis, kokių matome kaimų vietovėse, 
aplink ją plytėjo žydinčios lankos ir pievos, kuriose ganėsi dau- 
gybė avių ir pieningų karvių, o pilies bokštuose plevėsavo vė- 
liavėlės, kaip paprastai būna per šaulių šventes. j 

Kol jaunėlis sūnus tarėsi vis dar sapnuojąs ir bijojo nubusti, 
toji graži mergina ėmė jį už rankos ir vedė į pilį, kur jį pasitiko 
galybė tarnų, medžioklių, piemenų, ir visi dėkojo už išvadavimą. 
Jis išgelbėjo juos visus, nes jau trys šimtai metų šis turtingas 
dvaras su pilies rūmais ir žmonėmis stovėjo užburtas piktos, pa- 
vydžios raganos. Su to dvaro savininke, iš rupūžės būvio išva- 
duota, dabar jaunėlis iškėlė vestuves. Į jas pakvietė ir jo motiną, 
ir brolius. Jis dovanojo jiems visą savo ūkį ir dar pridėjo daug 
pinigų. Ir plačiai aplinkui viešpatavo laimė ir džiaugsmas. 

Kur tas viskas dėjosi ir kur to ežero būta, niekas negali pa- 
sakyti, tiek tik žinoma, kad tai buvo šiaurės Tirolyje. 


MILZINŲ ŽUDIKAS 


Gyveno kitados varganas kampininkas ir turėjo tris sūnus. Jo 
trobelė stovėjo palei didelį mišką, kurio dar niekas nebuvo vi- 
so perėjęs, o broliai dažnai po jį medžiodavo. 

"Kartą jaunėlis sūnus, pats vienas miške žvėrių takus betyri- 
nėdamas, pasiklydo ir niekaip neberado kur pareiti. Sutemo, val- 
gyti labai norėjosi. Šit jis pagaliau užmatė tolumoje šviesą ir pa- 
sinešė į tą pusę. Artyn priėjęs pamatė tris kerėplas milžinus, su- 
sėdusius aplink ugnį ir bekepančius jautį. Jis dar labiau pajuto 
alkį, bet prie tų bernų artintis nedrįso, kad jam ko nepadary- 

tų. Sunfanė juos išgąsdinti: kai vienas nešė prie burnos kąsnį, me- 
džioklis ėmė šautuvą, pylė ir išmušė jam kepsnį iš rankų. 

— Ė, kas čia? — riktelėjo tas ėdikas, visi trys pašoko ir ėmė 
ieškoti, kas šovė. Neilgai trukus šoviką rado. Atitempė prie ug- 
nies ir klausė, kodėl jis šovęs. 

— Aš labai alkanas, todėl norėjau jus nubaidyti ir greit pa- 
sigrobti kepsnio gabalą, — atsakė medžioklis. 

— Kad tu taip gerai šaudai, tai mes tau nedarysim nieko, — 
kalbėjo milžinai, — tik tau šiąnakt reiks eiti su mumis. Bet pir- 
ma tu valgyk ir gerk kiek tik lenda. 

Jie davė jam sultingą kepsnio gabalą ir siūlė gerti vyno iš 
statinės, leidžiamos ratu aplinkui. Jis tos statinės nė pakelti ne- 
valiojo, tai jie palaikė ją iškėlę, kad jis galėtų atsigerti pro volę. 
Pavalgę jį klausinėjo, kas toks, iš kur atėjęs. Paskui sakė: 

— Gausi dabar eiti su mumis į karaliaus pilį. Mes ten niekaip 
negalim įsibrauti, nes ją sergsti šuniukas, labai sargus: kad tik 
kas brakš — tuoj ima loti. Tu turi jį nušauti. 

Po to jie kilo į žygį, ir jam reikėjo skubėti, kad spėtų su mil- 
žinais. Priartėję prie pilies, tie trys sustojo, o jis vienas atsaI- 
giai žengė pirmyn. Greit pro medžius pasimatė pilies mūrai, o 
viršuje ant jų lakstė šuniukas. Nespėjo nė suloti, medžioklis jį 
nupylė. Dabar milžinai ėmėsi laužti spragą išorinėje pilies sie- 
noje. Tuoj išlupo kelis akmenis, bet skylė buvo per maža mil- 
žinams, pro ją tik medžioklis galėjo šiaip taip įlįsti. Milžinai mė- 
gino ją paplatinti. į 

Medžioklis atsargiai sėlino pirmyn, įėjo į kiemą, o ten sargy- 
binis vaikštinėjo ties rūmų anga į vieną, į kitą pusę. Jis nutaikė 
reikiamą akimirką ir nepastebėtas įsmuko į puikius rūmus. Pir- 
majame' kambaryje pamatė dideliausią kalaviją, ant sienos ka- 
bantį. Taurė vyno stovėjo ant stalo, ir buvo užrašyta: „Kas iš tos 
taurės atsigers, tam užteks jėgų valdyti kalaviją“. Jis nugėrė iš 
taurės gurkšnį, bet kalaviją įstengė vos pajudinti. Pagėrė dar, ta- 
da valiojo ir nuo sienos nukabinti. Galiausiai išgėrė visą taurę — 
ir jau. galėjo kalaviju mojuoti kaip kokiu šakaliu. 

Atsargiai žengė į gretimą kambarį. Ten lovoje gulėjo kara- 
lius ir kietai miegojo, nė nejuto, kaip jis įėjo. Žengė į trečią 
kambarį, ten įmigusi gulėjo karalienė. O ketvirtame miegojo ka- 
ralaitė, ji pasirodė jam tokia graži, jog akių atitraukti negalėjo. 
Buvo taip įmigusi, jog nejuto, kad jis priėjo arčiau, dar arčiau, 
net pasilenkė prie jos. Nueidamas pasiėmė nuo stalo skepetaitę, 
kurioje buvo išsiuvinėtas jos vardas, ir jos žiedą, kad turėtų 
ženklą, jog čia buvęs. | 

— O dabar reikia skubėti — tarė sau — milžinai gal jau pla- 
tesnę spragą baigia laužti! 

Jis prasmuko pro karalienę ir karalių, ir nė vienas nieko ne- 
pajuto. Pirmajame kambaryje pasiėmė kalaviją, paskui stebėjo, 
kurlink eina sargybinis. Kai tas pažengė į šalį, jis nėrė iš rūmų 
ir skubėjo prie išorinio mūro. 

Milžinai per tą laiką jau buvo plačiau praardę spragą. 

— Sukitės greit! — sušuko jis.— Sargybinis kaip tik eina į ki- 
tą pusę, karalius miega, o šalia jo — žmona ir duktė! 

Vienas milžinas ėmė brautis pro spragą, bet labai sunkiai, nes 
ji dar buvo negana plati. Medžioklis pasinaudojo proga, stvėrė 
jam už kuodo ir, čiupęs kalaviją, nušniojo galvą vienu kirčiu. Ne- 
begyvą kūną įtraukė į vidų. Kitas milžinas lindo pridurmu, ne- 
matęs patamsy, kas anam atsitiko, užtat ir jam sekėsi ne geriau 
kaip pirmajam. Trečias vos spėjo galvą iškišti, medžioklis tik 
čiokšt! — ir trečia makaulė nusirito. Įtraukė vidun ir šito kūną. 
Sargybinis nieko nepastebėjo. Medžioklis sau ramiai nupjaustė 
užmuštiesiems liežuvių galiukus ir įsidėjo, kad turėtų ženklą. Ta- 
da išlindo pro spragą lauk ir nešė kulnus šalin. 

Ir nuostabus dalykas: dabar jis kaipmat rado kelią namo. Tė- 
vai ir broliai jį apvertė klausimais, bet jis nieko nesipasakojo, 
kaip jam ten buvo. 

— Matote, aš todėl ilgai neparėjau, kad buvau pasiklydęs, 
neatitikau kelio namo. Bet va aš jau vėl čia! 

Nė žodžio apie tai, kas įvyko, nei apie tai, ką pats padarė! 

Kai nubudo pilies gyventojai, kilo didelis šurmulys: mūras 
pralaužtas, o kieme guli milžinai nukapotom galvom! Tuoj vie- 
nas kareivis, visų nemėgstamas bernas, ėmė girtis, kad tai jis nak- 
tį milžinus išžudęs. O karaliaus buvo žadėta, kad tas gaus kara- 
laitę, kas padarys šį žygdarbį, užtat ji dabar turėjo tekėti už to 
berno. Ji tačiau tėvo neklausė ir už jo netekėjo, tad karalius taip 
susirūstino, jog išvarė ją iš akių ir iš pilies. 

Išvarytoji karalaitė keliavo vis tolyn ir tolyn, kol palei ke- 
lią rado užeigą. Ten ji apsistojo. Užeiga jai labai patiko, ir ji 
nupirko ją iš šeimininko, pati ėmė joje šeimininkauti, Dabar ten 
pasidarė nepaprasta užeiga, ji greit išgarsėjo, nes karalaitė tuoj 
liepė viršum durų pritaisyti iškabą, kur buvo skelbiama: 


Kas šiandien užeina, nemoka nė kiek, 
kas rytoj užeis, nemokės vis tiek. 


Ir paskelbtoji tvarka galiojo visas dienas, nes iškaba ten bu- 
vo laikoma visą laiką. O kai žmonės norėjo užsimokėti, šeimi- 

ninkė sakė, tegu jie pažiūrį viršum durų ir tegu perskaitą, kas 
ten užrašyta. Mokėti nereikia nieko, tik viena sąlyga: kiekvienas 
turįs apsakyti savo gyvenimą. 

Taip truko kurį laiką, kiekvienas svečias pasakojo ir pasa- 
kojo. Kartą medžioklio giminės, keliaudami pro šalį, apsistojo už- 
eigoje. Jie irgi turėjo išsipasakoti. Pirmas kalbėjo senis, bet jis 
maža ką teturėjo pasakyti. Po to turėjo kalbėti žmona, bet ir ji 
greit baigė. Liko sūnūs. Abudu vyresnieji broliai ne ką labai 
žinojo, nors mėgino iš šipulio priskaldyti vežimą. O kai priėjo 
eilė jauniausiajam ir jis pradėjo, jie tuoj šaukė: 

— Eik tu sau, tu gi niekur nebuvai! | 

— Ne, tegu tik pasakoja! — sakė šeimininkė labai susidomė- 
jusi. Ir tėvas, ir motina tildė jį; manė, kad meluoja, bet šeiminin- 
kė vis sakė: 

— Tegu tik jis kalba! 

Ir jis išporino visą istoriją, viską, kaip buvo, nuo pradžios Jli- 
gi galo. Motinai buvo nesmagu, nes namie nieko nebuvo sakęs. 
Tuo tarpu šeimininkė nuėjo į savo būstą ir liepė jį pašaukti. Čia 
jis parodė jos žiedą ir skepetaitę, kad matytų, jog jis sako tei- 
sybę, ir ji be galo džiaugėsi. 

— Štai radau tą, kuris man vyru skirtas,— kalbėjo ji. Liepė 
jam apsivilkti poniškais rūbais, kuriuos ji visada. laikė pareng- 
tus. Kai jie paskui abu įėjo į svetainę, tai nė tėvas nebepažino 
sūnaus, bet paskui labai džiaugėsi savo jaunėlio laime. 

Karalaitė, suradusi didvyrį, kuris išgalabijo milžinus ir išva- 
davo pilį, tuoj susiruošė grįžti pas tėvą. Tada melagiui, apsiskel- 
busiam didvyriu, nieko nebepadėjo nė milžinų liežuvių rodymas. 
Jaunėlis pateikė liežuvių viršūnytes E savo žygdarbio įrody- 
mą, ir apsišaukėlis gavo galą. 

Po to buvo linksmos vestuvės. Ne ką trukus senasis karalius 
pasimirė, ir medžioklis sėdo į sostą. Jis pasiėmė pas save tėvus 
ir brolius, ir visi gyveno santarvėje ir meilėje. 


TRYS ŠUNYS 


Kitados buvo toksai sau berniokas, kampininko vaikas, išmo- 
kęs mėsininko amato. Tapęs pameistriu, jis eina pas tėvą ir sako: 
— Aš noriu traukti į platųjį pasaulį sau laimės pasiieškoti! 

— Gerai darai, sūnau, — pritaria tėvas, — ką gi čia pribūsi na- 
mie sėdėdamas. 

Bet į kelionę jam tėvas neišteko įdėti nė padilūsio varioko, 
tik pašaukė savo didelį šunį ir tarė: 

— Pasiimk tą šunį, turėsi ištikimą palydovą. 

Vaikinas susiruošė ir išdrožė. 

Neilgai keliavęs įėjo į didelį mišką, o per jį tebuvo tik siau- 
ras takas. Jis ėjo sau ir ėjo toliau, net kai visiškai sutemo. Vi- 
dunaktį sutiko žmogų, tas ant jo riktelėjo. ir atkišo pistoletą. 
Šuo puolė ant nepažįstamojo, ir kulka paguldė ištikimąjį paly- 
dovą, bet mėsininkas nušovė ir patį plėšiką. 

— Čia likti negerai — tarė. sau keleivis, tačiau nors spėriai 
žengė, niekaip miško galo nepriėjo, o rytas vis neaušo. Tad ėmęs 
įlipo į medį pasidairyti, ar nesimato kame šviesos, ir tikrai žiū- 
ri — švykso. Jis į tą pusę numetė skrybėlę, išlipo žemėn ir tarp 
aukštų medžių žengė tenlinkui, kur skrybėlė rodė. 

Neilgai trukus priėjo trobelę, o joje degė žiburys. Jis tuojau 
artyn, pasibeldė, duris atidarė sena senučiukė. Ji priėmė jį nak- 
vynės, pataisė kur gulti, ir jis kaipmat užmigo. Rytą ji sako jam: 

— Tu netekai šunies, tai jo vietoj tau reikia gauti tris. 

Ir senučiukė įvedė šunį. 

— Šis vadinasi Čiupkis,— tarė ji, bet vaikinui jis nelabai pa- 
tiko. Tada ji įvedė kitą ir sakė: 

— Šis vadinasi Plėškis,— bet vaikinas ir šiuo nebuvo labai 
patenkintas. Tada ji įvedė trečią sakydama: 

— (D šis vadinasi Greitskaipvėjas. 

Vaikinui šis labai patiko, nes buvo panašus į prarastąjį kaip 
lašas į lašą. | | 

— Va šitą tai labai norėčiau gauti — tarė jis, o moteriškaitė 
paaiškino: | | 
 — Duosiu tau tik visus tris drauge, o priedo gausi dar dū- 
delę. Jei pateksi į bėdą, tai papūsk ją, ir visi trys šunys įsiverš 
pro bet kokias duris. 

Jis padėkojo senučiukei ir atsisveikino, o ji dar įspėjo, kad 
neužsuktų į galvažudžių laikomą užeigą palei kelią. Vos išsiga- 
vęs iš miško, jis priėjo užeigą, bet, būdamas labai išalkęs, vis 
dėlto užsuko. Ten jį mandagiai priėmė, davė valgyti, bet jam 
nesinorėjo mėsos: pasiūlė šunims, tie tik pauostė ir nelietė. Da- 
bar jis įžiūrėjo, kad ten žmogiena, ir sumetė patekęs į galvažu- 
džių lindynę. Jis tik atsigėrė, ir viskas. Tada senis šeimininkas 
tarė: 

— Aprodysiu tau mūsų namus ir kur galėsi pernakvoti. 

Jis pakilo, jo šunys irgi. Kai jie apžiūrėjo pirmąjį kambarį, 
šeimininkas atpjovė gabalą dešros, numetė žemėn, ir kai šuo jį 
griebė, jie perėjo į kitą kambarį, o šį senis greit užrakino. Prieš 
einant toliau, jis antrajam šuniui irgi metė gabalą ir jį taip pat 

užrakino, o trečiajame kambaryje liko paskutinis šuo. 

Tada jie perėjo į tokį kambarį, kuriame iš visų pusių kyšo- 
jo aštrūs peiliai, ir šeimininkas tarė: 

— Tau išmušė paskutinė valanda, tu turi lįsti tarp šių peilių! 

— Bet aš noriu dar pasimelsti, — tarė vaikinas ir prisiminė dū- 
delę. Prisidėjo ją prie burnos ir šaižiai sušvilpė. 

— Ei, šitaip negalima! — riktelėjo šeimininkas, bet visi trys 
šunys jau buvo čia ir jį sudraskė. 

Vaikinas įdūkęs šoko į svetainę, bet kelnerė, pati apsidžiau- 
gusi, kad jis liko sveikas, jį greitai nuramino. Jis dabar reika- 
lavo parodyti rūsį ir klausė, kada kiti galvažudžiai pareis. 

— Šeštą pareis dvylika, dešimtą vakaro dvidešimt keturi, o 
vidunaktį keturiasdešimt septyni, nes keturiasdešimt aštuntą jau 
sudraskė tavo šunys, — atsakė mergipa. 

— Užvirink katilą aliejaus; — liepė jis ir vėl atsisėdo svetai- 
nėje. 

Prietemoje parėjo galvažudžiai. Pamatę mėsininką sušuko: 

— Ė, šiandien vėl turėsim šviežienos! 

O jis atitarė: 

— Gal pirma norėtumėt vyno atsigerti? 

— Gerai, atnešk litrą šildyto vyno! —4sušuko jie. 

Jis ėmė didelį kaušą, pasėmė iš katllo ir, nespėjus galva- 
žudžiamis nė apsižiūrėti, tik pasisuko, šliūkšt verdantį aliejų į 
veidus — ir visiems akis išplikė. Tada puolė šunys ir išgalabijo 
visą gaują. O kelnerė išvalė svetainę, kad AEukių žymių, ir lau- 
kė kitų. 

Dešimtą valandą parėjo dvidešimt keturi ir jį pamatę sušuko: 

— E, šiandien vėl turėsim šviežienos! 

O jis atitarė: ' 

— Gal pirma norėtumėt šildyto vyno atsigerti? 

— Gerai, duok šen! — sakė galvažudžiai. 

Jis vėl pasėmė kaušą, tik pasisuko — išplikė visiems akis. Čia 
kova ilgiau truko, ir jis gavo padėti šunims. 

Vidunaktį parsibeldė stipriausioji gauja ir, vos suėję, ėmė 
rėkti: 

— Ė, šiandien vėl turėsim šviežienos! 

O jis klausė: 

— Gal pirma norėtumėt šildyto vyno atsigerti? 

Vėl kliūstelėjo verdančiu aliejumi, ir kilo smarkios grumty- 
nės, bet galų gale šunys paėmė viršų. 

Kitą rytą jis dar apžiūrėjo visus namus, ir tarnaitė davė jam 
šniaukščiamąją tabokinę: 

— Jei tu ją pasuksi į kairę ir po to duosi kam pašniaukšti, 
tai tas nebegalės pajudėti iš vietos, o jei pasuksi į dešinę — ga- 
lės vėl eiti. i 

Jis tabokinę įsidėjo į kišenę, perdavė tarnaitei visą turtą ir 
traukė toliau. 

Gerokai paėjęs,.sutiko gedulingą karietą. 

— Ką čia veži? — šūktelėjo jis vežėjui, bet šis tik peršniojo 
jį botagu. 

— (Greiiskaipvėjasi — sušuko. vaikinas, ir šuo jau laikė su- 
čiupęs vežėją. Tas tuoj pasidarė šukalbamesnis ir tarė: 

— Nedaryk man nieko, aš tau viską pasakysiu! 

„Šuo paleido, ir vežėjas kalbėjo: 

— Šiandien aš gabenu karaliaus dukterį, ji — paskutinė mer- 
gina, kurią miestas turi atiduoti velniui. | 

Vaikinas, tai išgirdęs, atidarė karietą ir pamatė malonią mer- 
giną, kuri atrodė baišiai nsiminusi. 

— Būk rami,— tarė jis — aš tave išvaduosiu, aš važiuosiu su 
jumis. 

Vaikinas sėdo šalia vežėjo, šunys risnojo gretimais, ir taip 
jie traukė tolyn. Privažjavo ligi pragaro vartų, žiūri — jau besė- 
dįs velnias priešais vartus, belaukiąs merginos. 

— Te, imk, pašniaukšk pirma,— tarė vaikinas ir atkišo tabo- 
kinę. Velnias tuoj griebė, o vaikinas jam sako: 

— Žiūrėk, kad palįktum ramybėj merginą! 

— To tai jau ne/— suriko velnias piktai ir buvo ant jo be- 
puoląs, bet negalėjo pasikelti. 

— Vežėjau, gręžkis— šūktelėjo vaikinas,— važiuosim namo! 

Velnias siuste giuto, bet nebuvo ką daryti: jei nenorėjo amži- 
nai čia tupėti, turėjo atsisakyti karalaitės. Tik tada, kai priža- 
dėjo niekados nebereikalauti iš sostinės miesto merginos, vaiki- 
nas sutiko jį paleisti. Jis pasukiojo tabokinę ir vėl jam atkišo, 
bet velnias vos bedrįso iš jos imti tabokos. 

Jie apsigręžę važiavo namo, šunys bėgo šalimais, jau buvo 
čia pat tiltas priešais karaliaus miestą. Čia vaikinas liepė sustoti 
ir tarė: 

— Aš dar trejus metus keliausiu pasaulio žiūrėti, tada grįšiu 
ir tave vesiu. 

Karalaitė labai prašė niekur nebeiti, bet jis nesidavė perkal- 
bamas. 

Kai tik jis su savo šunimis nutolo, vežėjas ant filto sustojo ir 
tarė karalaitei: 


282 


— Jūs turit karaliui sakyti, kad aš jus nuo velnio išvadavau, 
o jei ne — tuoj metu jus į upę! 

Mergina, bėdos spaudžiama, davė pažadą, tada neištikimasis 
vežėjas parvėžino ją į karaliaus pilį, kur visi laukė apmirusiomis 
širdimis, atidarė karietą ir tarė: | 

— Pone karaliau, aš išgelbėjau jūsų dukterį, dabar ji turės 
būti Mano pati! 

Karalius taip džiaugėsi mylimos dukters išvadavimu, jog bu- 
vo beliepiąs tuoj kelti vestuves, o karalaitė jį tol prašė, kol jis 
sutiko dar trejus Metus laukti. 

Treji metai baigia praeiti, o gelbėtojo nėr ir nėr. Jau rengia- 
ma vestuvių puota, ir karalaitė turės tekti apgavikui. Pačią pas- 
kutinę dieną mėsininkų pameistrys atsiranda iškilmėms išpuoš- 
tame mieste ir su visais šunimis apsistoja užeigoj. 

— Kas čia dedasi, kad visi tokie linksmi? — klausė jis, o kai 
išgtrdo, kad rengiamos karalaitės vestuvės, tarė: — Tas dalykas 
rupi ir Man. 

— Kas tau šovė į galvą, atėjūne! — tarė šeimininkas, tačiau 
vaikinas sukirto lažybas iš visb turto. 

Mėsininkas nuėjo į savo kambarį, parašė karalaitei laišką, ir jo 
šuo Greitskaipvėjas tą laišką nunešė į pilį. Karalaitė, vos jį ga- 
vusi, liepė kinkyti ketvėrtą į karietą ir atvežti jos išvaduotoją. 
Karalius, sužinojęs, kad pameistrys jo dukterį išgelbėjo, paskel- 
bė jį savo žentu, o apgaviką liepė nugalabyti. 


SVEIKATOS PAUKŠTIS 


Buvo kitados senas karalius ir turėjo tris sūnus. Du vyres- 
nieji buvo jo sugyventi su pirmąja žmona, jau seniai mirusia, o 
jauniausiasis buvo jo posūnis, ir anie abu jo labai nekentė. 

Sykį karalius susirgo, ir niekas nežinojo, kaip jį gydyti. Tik 
šit jis patyrė, kad gretimoje karalystėje yra sveikatos paukštis. 
Jei tą kas atgabentų, tai, girdi, karalius pagytų ir jaustųsi vėl 
taip pat gerai kaip kitados. 

Tuoj vyriausiasis sūnus pasibalnojo žirgą, pasiėmė pinigų, 
valgio ir, išjojo paukščio ieškoti. Tėvas laukė, laukė ir niekaip 
negalėjo sulaukti — ištisi metai praėjo, o iš vyresnėlio nė žine- 
lės. Kad tėvas vis negijo, tai dabar antrasis sūnus iškeliavo, bet 
ir jis negrįžo. Kai dar metai prabėgo, jaunėlis sūnus atėjo pas 
paliegusį karalių ir prašėsi leidžiamas sveikatos paukščio par- 
nešti. Tėvas iš pradžių jo nenorėjo leisti, bet galų gale davėsi 

perkalbamas ir sutiko. Tik abu vyresnėliai išjojo puikiais Žir- 
gais, O šitas išėjo pėsčias ir prastai apsirengęs. 

Kai jis keliavo per didelę tankią girią, staiga iš abiejų pusių 
iššoko plėšikai ir jį sulaikė. Jie klausinėjo, kur ir ko einąs, O 
kai jis papasakojo apie sveikatos paukštį, tie jam kalbėjo: 

— Čia jau du tokie keliavo, jie susidėjo su mumis. Dėkis ir 
tu, čia bus tau gerai! 

Bet jis nesileido prikalbamas, o kad su savim labai jau maža 
turto turėjo ir prižadėjo apie juos niekam nieko nesakyti, tai jį 
paleido drožti sau toliau. - 

Kiek paėjęs sutiko savais keliais šmirinėjančią lapę. Ta jį 
užkalbino: . 

— Jei nori gauti sveikatos paukštį, tai gerai klausyk mano 
patarimų. Tas paukštis yra gražiame narve, bet tu imk tik paukš- 
tį, o narvą palik. Mat jei nešiesi su visu narvu, tai jis labai įsi- 
smagins ir ims taip balsiai giedoti, jog visą pilį nubudins. Tada 
tave suims. 

Dar ji smulkiai papasakojo kelią į pilį ir kur tą paukštį rasti. 

Jaunikaitis įsėlino nepastebėtas į rūmus, surado ir paukštį, 
bet kai pamatė, koks gražus narvas, tai niekaip neįstengė jo pa- 
likti ir paėmė su visu paukščiu. Bet tą pat akimirką, kai jis nu- 
sikabino narvą, paukštis pabudo ir ėmė giedoti. Tuoj sulėkė sar- 
gai ir nutvėrė jaunikaitį, narvu nešiną, dar priebutyje. Atėmė 
grobį, o jį patį įmetė į kalėjimą. 

Rytą nuvedė pas karalių, tasai turėjo duoti ištarmę, ką su juo 
daryti. Tačiau kai jaunikaitis papasakojo apie savo sergantį tė- 
vą, karalius tarė: 

— Galiu tave paleisti įr paukštį duoti, jei laikysies vienos są- 
lygos, o jei ne — liksi kalėti iki gyvos galvos. 

Jaunėlis tuoj prižadėjo laikytis tos sąlygos, tik prašė ją sa- 
kyti. 

— Reikia, kad tu nuvyktum į gretimą karalystę, pagrobtum 
ten gražią karalaitę; dievotąją Magdaleną, ir atgabentumei man: 
Tada gausi paukštį ir galėsi traukti sau namo, — kalbėjo karalius. 

To jauriikaitis mielai ėmėsi ir' tuoj susiruošė į kelią. Nedaug 
paėjęs vėl sutiko lapę. 

— Lapute miela,— tarė JE PEUEK man, meldžiamoji, dar 
sykį. 

— O ko manęs neklausei, dabar jau būtum arti namų, — atita- 
rė jo padėjėja. Ji pavedė jaunikaitį kone ligi pat pilies ir vėl 
nusakė, kaip jam reikia elgtis. 

— Žiūrėk, kad nepratartum nė žodžio, kol nebūsi su kara- 
laite iš ten išsigavęs,— dar prisakė jam. 

Tuo tarpu sutemo naktis, jaunikaitis įėjo į pilį, užkopė laip- 
tais ir įsėlino į kambarį, kur miegojo dievotoji Magdalena. Jis lai- 
kė žibančią žvakę priešais veidrodį ir taip Masino ją miegančią 
eiti. Gražioji karalaitė pakilo iš patalo ir užsimerkusi, vis dar mie- 
godama, žengė paskui jį laiptais žemyn. Dabar jis jau tarėsi ją 
laimėjęs, užpūtė žvakę, norėjo paimti merginą ant rankų ir neš- 
tis pagalbos. Supuolė iš visų pusių sargai, nutvėrė jį ir įmetė 
į kalėjimą giliame rūsyje. 

Ten jis sėdi ir svarsto, kaip kvailai jo pasielgta. Kasdien atei- 
na sargas, atneša valgyti ir pažiūri, ar jis gerai uždarytas. Tik 
šit vieną dieną šaukia jį kažkas iš viršaus, jis pakelia akis — ogi 
lapė besanti atėjusi. Ji pamoko, kad kreiptųsi į karalių, klaustų, 
kokiomis sąlygomis galėtų atgauti laisvę. Jaunikaitis prašosi ka- 
raliaus priimamas, nes turįs ką svarbaus pasakyti. Jį nuveda prie 
sosto, ir jis klausia: gal galėtų atlikti kokį darbą, už kurį at- 
gautų laisvę. 

— Taip — sako karąlius— jei tu man iš gretimos karalys- 
tės atgabensi pabalnotą žirgą, tai galėsi traukti namo, pasiėmęs 
ir dievotąją Magdaleną. 

Jaunikaitis tuoj sutiko, bet karalius jam davė sargą ir pasakė: 

— Arba tu man atvesi žirgą, arba būsi nugalabytas, o pabėg- 
ti nė nemanyk! 

Nudrožęs jau į trečią karaliaus pilį, jis įtykino į arklidę ir 
žiūrėjo, kaip apmauti du sargus. Prisistatė esąs karaliaus liokajus 
ir sakė arklidės sargams, kad jie abu turi tučtuojau lėkti pas ka- 
ralių. Ligi tik jiedu pasišalino, jis tuoj į vidų, atėmė nuo ėdžių 
žirgą, šoko raitas ir išlėkė. 

Pamatęs, kad jis su žirgu jau čia, karalius džiaugdamasis at- 
skubėjo per kiemą, dievotoji Magdalena nulėkė laiptais ir svei- 
kindama ištiesė į jį aukštyn abi rankas. Jis greit stvėrė, užsikė- 
lė ją ant žirgo ir išrūko. 

Kaip vėjas nudūmė jie į pilį, kur jis turėjo atgabenti gražią- 
ją karalaitę, kad gautų sveikatos paukštį. Kai ten dievotąją Mag- 
daleną atidavė, tuoj gavo į rankas paukštį su narvu, tačiau mer- 
gina ėmė graudžiai verkti, kam jis ketinąs ją vieną palikti. Ta- 
da karalius leido jai su jaunikaičiu atsisveikinti. O kai tik Ji 
ranką padavė, jis tik capt, užsitraukė ją antrusyk ant žirgo Ir 
skriste išskrido. | 

Linksmas jis dabar jojo per tą didelę girią. Bejodamas suti- 

ko būrelį žmonių, vedančių į kartuves du piktadarius. O ten bu- 
vo abu jo broliai, kurie, susidėję su plėšikais, įkliuvo ir dabar 
turėjo būti pakarti. Susijaudinęs pamiršo lapės įspėjimą, kad vyk- 
damas namo nesidairytų nei kairėn, nei dešinėn, o tik rūpintųsi 
„namus pasiekti. Jis, beje, iš pradžių mėgino prajoti nieko neda- 
ręs, bet širdis neišlaikė, ir jis tuoj abu išpirko. Tada nusėdo 
nuo žirgo, ėjo greta jų ir, nieko blogo nėmanydamas, išsipasa- 
kojo visa, ką buvo patyręs. Broliai tačiau jam atsimokėjo blogu 
už gera: vidury girios jį puolė, atėmė viską ir jį patį įmetė į 
gilų šulinį. | 

Kai tie du broliai grįžo pas sergantį tėvą, išsyk kilo didelis 
džiaugsmas. Tačiau sveikatos paukštis negiedojo, dievotoji Mag- 
dalena nekalbėjo, žirgas neėdė, o sergąs karalius negijo. Tada 
karalius ir klausia sūnų: 

— Kas čia kaltas, kad aš negyju? Matyt, esama kokios netei- 
sybės, antraip paukštis giedotų, mergina linksma būtų, žirgas 
neliūdėtų. 

Sūnūs betgi neprasitarė nieko. 

O jaunėlis vis dėlto nežuvo. Šuliny visai nebuvo vandens, ir 
jis gyveno ištisus metus, kol visas apžėlė žaliai. 

Šit sykį nuo šulinio rentinio krašto kažkas šūktelėjo gilyn: 

— Karalaiti, kodėl tu manęs neklausei? 

Pažiūri aukštyn — ogi ten betupinti jo miela rudė. Jis tuoj 
ėmė prasyti, kad ji dar šį paskutinį sykį jam padėtų. Lapė nusi- 
leido kiek žemyn į šulinį ir jį laimingai ištraukė. 

— Drožk dabar namo,— sakė jo gelbėtoja — tavo valanda 
atėjo! | 

Paskui ištikimoji draugė atsisveikino ir dingo. 

Kai jis jau laisvas žengė artyn pilies, paukštis ėmė giedoti, 
gražioji karalaitė džiūgavo, o žirgas taip sujudo smarkauti, jog 
vos arklidės nesugriovė. Karalius klausė dievotąją Magdaleną: 

— Kas čia staiga pasidarė? 

Ta atsakė: 

— Man regis, stebuklas įvyko. 

Vos tarusi šiuos žodžius, ji dirstelėjo pro langą ir pamatė, jog 
iš tolo ateina bernas, visas apžėlęs žaliai. Ji iš džiaugsmo puolė 
seniui karaliui ant kaklo ir šaukė: 

— Mano išvaduotojas ateina! 

Ir nuo to meto karalius buvo sveikas. 

Anie du sūnūs, kai tik pamatė, kad pareina brolis, išbėgo į 
sodą ir pasikorė, nes šitokios gėdos jie neįstengė pergyventi. O 
jaunėlis vedė gražiąją karalaitę ir paveldėjo karalystę. 

